








ašiūnai 








1 


Sudarė ir redagavo 
Eugenijus Laurinaitis, Raimundas Milašiūnas 


PSICHOTERAPIJA 


KNYGA PROFESIONALAMS IR SMALSIESIEMS 


VAISTŲ ŽINIOS 
Vlnius, 2008 


Sudarė ir redagavo 
Eugenijus Laurinaitis, Raimundas Milašiūnas 


PSICHOTERAPIJA 


KNYGA PROFESIONALAMS IR SMALSIESIEMS 





v 


VAISTŲ ŽINIOS 


Vlnius, 2008 


UDK 616.89 Autoriai 
Ps-07 Eugenijus Laurinaitis, Raimundas Milašiūnas, Darius Leskauskas, Erna Petkutė, Daiva Deltuvie- 
nė, Gražina Gudaitė, Rasa Bieliauskaitė, Eglė Zubienė, Rimantas Kočiūnas, Vitalija Lepeškienė, 
Raimundas Alekna, Viktorija Vaišvilaitė, Gediminas Navaitis, Roma Šerkšnienė, Birutė Bara- 
nauskienė, Jūratė Daškevičienė, Vitalijus Žukas, Olegas Lapinas, Julius Neverauskas, Kristina Ona 
Polukordienė 


Sudarė ir redagavo 
Eugenijus Laurinaitis, 
Raimundas Milašiūnas 


Kalbos redaktorė 
Regina Dobelienė 


Dizainas ir maketavimas 
Loreta Uzdraitė 


Viršelio dizainas 
Marijus Auruškevičius 


Projekto vadovė 
Rima Piličiauskienė 
Spausdino 

UAB „Logotipas“ 
Tiražas 2000 egz. 


Išleido 

UAB „Vaistų žinios“ 

Kareivių g. 6, LT-09117 Vilnius 

tel. (8-5) 270 03 87, faks. (8-5) 271 53 95 
el. paštas oficeepharminfo.lt 
Internetas http://www.pharminfo.lt 


Šiame leidinyje surinkta ir susisteminta medžiaga yra autorinis darbas, saugomas autorinės teisės 
normų. Visą šio leidinio medžiagą arba jos dalį dauginti, platinti arba naują medžiagą susisteminti pa- 
gal šio leidinio struktūrą, formą ir koncepciją ne neasmeniniams tikslams leidžiama tik turint raštišką 
leidyklos ir autorių sutikimą. Leidinio medžiagą be leidyklos sutikimo naudoti galima tik Lietuvos 
Respublikos įstatymų numatytais atvejais. 


6 2008 Vaistų žinios O Vitalija Lepeškienė 

O 2008 Eugenijus Laurinaitis 6 Raimundas Alekna 

6 2008 Raimundas Milašiūnas = G Viktorija Vaišvilaitė 
O Gediminas Navaitis 


€ Darius Leskauskas 6 Roma Šerkšnienė 

6 Erna Petkutė O Birutė Baranauskienė 

6 Daiva Deltuvienė O Jūratė Daškevičienė 

€ Gražina Gudaitė O Vitalijus Žukas 

O Rasa Bieliauskaitė 6 Olegas Lapinas 

O Eglė Zubienė O Julius Neverauskas 

6 Rimantas Kočiūnas O Kristina Ona Polukordienė 


Ps-07  PSICHOTERAPIJA knyga profesionalams ir smalsiesiems / Sudarė ir redagavo: E. Laurinaitis, 
R. Milašiūnas - Vilnius: UAB „Vaistų žinios“, 2008 m. - 404 p. 
ISBN 978-9955-511-91-5 
Knygoje aprašomi teoriniai ir techniniai psichoterapijos aspektai bei praktinis jos pritaikymas. Kny- 
ga skirta psichoterapeutams, psichiatrams, psichologams, gydytojams rezidentams, studentams bei 
visiems kitiems besidomintiems psichoterapija. 


ISBN 978-9955-511-91-5 UDK 616.89 


I dalis 


II dalis 


III dalis 


IV dalis 


V dalis 


Turinys 


Ja Vo) (t eo) B I PA 7 
Įvadas (E. Laurinaitis, R. Milašiūnas)... aaa aaa aaa aaa 11 
Psichodinaminė psichoterapijos kryptis 21 p. 

les KEAU ELT O Rn——————————————————— 23 
Psichoanalitinė psichoterapija (D. Leskauskas)...isassaaaaaaaaaaaaaaaaa akanai 49 
Psichodinaminė psichoterapija (E. Laurinaitis) LL.ddadaaaaaaaaaaaaasaaaaananaa aaa aaa 73 
Grupinė analizė (E. Petkutė) .Ldadaaaaaaaaaaaaanaaeaanaaa seanse kaaa anas aaa a aaaa aaa aaa aaa 93 
C. G.Jungo analitinė psichologija (G. Gudaitė) L. aaaaanaaaaananaaaaaaasesaa saaa 127 


A. Adlerio terapija (individualioji psichologija) (R. Bieliauskaitė, E. Zubienė)..145 
Bihevioristinė psichoterapijos kryptis 171 p. 
Kognityvinė ir elgesio terapija (D. Deltuvienė) LLddddaaaaaaaaanaaaaannaaaaaaaannaasaaanaa 173 


Egzistencinė ir humanistinė psichoterapijos kryptis 191 p. 


Egzistencinė psichoterapija (R. Kočiūnas)............. rr 193 
Geštaltinė psichoterapija (V. Lepeškienė).L..iaaasaaaaaaaanaaaaaaaaaa aa aaaaasaaaaaaaaas saaa 215 
Transakcinė analizė (R. Alekna)... aaa aaa aaa aaa aaa 237 
Psichodrama (V, Vaišvilaitė) L.ddaaaaaaaaaaaaaaaaanaa as aaaanaaaaaaa a anas a aaaaa aaa aaa aaa 263 


Psichoterapija specifinėms pacientų grupėms 283 p. 


Šeimos psichoterapija (G. Navaitis, R. Šerkšnienė)LLaa aaannaanaaaaaaaaaaeaas 285 
Vaikų ir paauglių psichoterapija (B. Baranauskienė, J. Daškevičienė)....auassos 319 
Seksualinė ir porų terapija (V. Žukas) A2aaadaniaaaaaaanenaaeseaaaaas aaa aaaaaaaaa aaa 347 


„Mažoji“ psichoterapija ir psichologinis konsultavimas 361 p. 


Neurolingvistinė psichoterapija (NLPt) (O. Lapinas) L..ddsaaaaaaaaaaaaaansii 363 
Pozityvioji psichoterapija (O. Lapinas).Laaaakaaaaaananaaaaaaaeaaaaaaaesa aaa aaa 371 
Relaksacinės technikos (J. Neverauskas)... aaa aa aaa aaa aaa 381 
Krizių intervencija (K. Polukordienė) LL. aaanaaaanaaaaaaasaaaaa saaa aaa saaa 393 


APIE AUTORIUS 


Raimundas Alekna - psichiatras, psichoterapeutas; Lietuvos trans- 
akcinės analizės asociacijos prezidentas (1999, 2004 - 2008), Europos 
transakcinės analizės asociacijos narys (nuo 1994); Vilniaus psichote- 
rapijos ir psichoanalizės centro steigėjas ir vadovas; knygos „Psichiatrija“ 
(2003) bendraautoris. 


Birutė Baranauskienė - psichologė, psichoanalitinė psichoterapeutė 
(Oslo psichoterapijos institutas, 2007); Kauno psichoanalizės ir psi- 
choterapijos studijų draugijos, Kauno psichoanalizės ir psichoterapi- 
jos studijų grupės Tarptautinėje psichoanalitinių draugijų federacijoje 
(IFPS) narė; Kauno saugaus vaiko centro vadovė; terapinių žaidimų „Ke- 
lias namo“, „Kaip gyveni?“, „Drakoniukas“ bendraautorė. 


Rasa Bieliauskaitė — docentė, socialinių mokslų daktarė, VU Klinikinės 
ir organizacinės psichologijos katedros dėstytoja; Lietuvos individua- 
liosios psichologijos (IP) draugijos tarybos narė; viena iš Lietuvos indi- 
vidualiosios psichologijos instituto steigėjų, instituto IP konsultantų 
programos dėstytoja; tęstinės IP psichoterapijos ir analizės programos 
mokymo tarybos narė ir dalyvė (Vilnius - Miunchenas, Vokietijos indi- 
vidualiosios psichologijos draugija, DGIP, 2003 - 2010). 


Jūratė Daškevičienė - psichologė, vaikų, paauglių ir suaugusiųjų psi- 
choterapeutė (Kauno saugaus vaiko centras), psichodinaminė grupinė 
psichoterapeutė ir grupinė analitikė (2005); Lietuvos grupinės anali- 
zės draugijos tarybos, Lietuvos psichoterapijos draugijos, Tarptautinės 
vaikų prievartos prevencijos draugijos (ISPCAN) narė; Vilniaus uni- 
versiteto psichodinaminės grupinės psichoterapijos ir grupinės analizės 
programos mokytoja; terapinių žaidimų „Kelias namo“, „Kaip gyveni*“, 
„Drakoniukas“ bendraautorė. 


Daiva Deltuvienė - psichiatrė, individuali psichodinaminė psicho- 
terapeutė (Vilnius, 1998 - 2002), kognityvinė elgesio terapeutė (Varšu- 
va, 2003 - 2006), Lietuvos kognityviosios ir elgesio terapijos draugijos 
prezidentė nuo 2004. 


APIE AUTORIUS 


Gražina Gudaitė - docentė, socialinių mokslų daktarė, jungiškosios 
krypties psichoanalitikė ( Čikaga, 1994 - 1995, Ciurichas, 1996 - 2000), 
individuali Pasaulinės analitinės psichologijos asociacijos narė, Lietuvos 
analitinės psichologijos asociacijos prezidentė, podiplominių analitinės 
psichoterapijos mokymo programų vadovė; knygų „Įvadas į analitinę 
psichologiją“ ( 1997, 2002), „Asmenybės transformacija sapnuose, pasa- 
kose, mituose“ ( 2001), „Klinikinis psichologinis vertinimas: užduotys ir 
taikymo principai“ ( 2007) autorė. 


Rimantas Kočiūnas - psichologijos daktaras, Vilniaus universiteto 
profesorius, Rytų Europos egzistencinės terapijos asociacijos generali- 
nis sekretorius, Humanistinės ir egzistencinės psichologijos instituto 
direktorius, šiame institute vedamų mokymo programų „Egzistencinė 
terapija , „Grupinė psichoterapija“ ir „Psichoterapijos ir konsultavimo 
pagrindai autorius ir vadovas; knygų „Psichologinis konsultavimas“ 
(1995), „Psichoterapinės grupės: teorija ir praktika“ (1998) autorius, 
knygos „Grupinė psichoterapija Lietuvoje“ (1999) sudarytojas. 


Olegas Lapinas - psichoanalitinis psichoterapeutas (Vilnius - Amster- 
damas, 2000), NLP praktikas (2001), psichodramos terapeutas (2004); 
NLP ir pozityviosios psichoterapijos mokytojas (nuo 1993); knygų 
„Kada pabunda miegantysis“ (apie NLP, 2002), „Vienas megabaitas apie 
meilę“ (2006) autorius, „Pasimatymai su šešėliu“ (2007) bendraauto- 
ris; radijo laidų „Nakvišos“, „Pašnekesiai“, populiarių žurnalų, „Delfi“ 
internetinės svetainės bendradarbis. 


Eugenijus Laurinaitis - medicinos daktaras, Vilniaus universiteto do- 
centas, individualus psichoanalitinis psichoterapeutas (Vilnius - Ams- 
terdamas, 2000) ir grupinis analitikas (Varšuva - Heidelbergas, 1995), 
Lietuvos psichoterapijos draugijos prezidentas (1991 - 2008), Europos 
psichoterapijos asociacijos tarybos narys, EAP Narystės komiteto pirmi- 
ninkas. Trijų Vilniaus universiteto nenuosekliųjų studijų programų - 
individualios psichodinaminės psichoterapijos, psichodinaminės gru- 
pinės psichoterapijos ir grupinės analizės - dėstytojas ir vadovas; per 
40 mokslinių straipsnių autorius, knygų „Grupinė psichoterapija Lietu- 
voje“ (1999), „Psichiatrija“ (2003) ir „Psichoanalitinė psichoterapija“ 
(2004) bendraautoris. 


PSICHOTERAPIJA. Knyga profesionalams ir smalsiesiems 





Vitalija Lepeškienė - soc. mokslų (psichologijos) daktarė, Vilniaus 
universiteto lektorė, Humanistinės ir egzistencinės psichologijos insti- 
tuto dėstytoja ir supervizorė, geštaltinė psichoterapeutė (1993), knygos 
„Geštaltinės psichoterapijos teorija ir praktika" (2007) autorė. 


Darius Leskauskas - medicinos daktaras, psichiatras, psichoanali- 
tinis psichoterapeutas (Oslo psichoterapijos institutas, 2007); Kauno 
psichoanalizės ir psichoterapijos studijų draugijos pirmininkas, Kau- 
no psichoanalizės ir psichoterapijos studijų grupės koordinatorius 
Tarptautinėje psichoanalitinių draugijų federacijoje (IFPS, nuo 2005); 
Kauno medicinos universiteto psichoanalitinės psichoterapijos studijų 
programos dėstytojas ir vadovas. 


Raimundas Milašiūnas - psichiatras, psichoanalitikas (Amsterdamas, 
2003); Tarptautinės psichoanalitikų asociacijos (IPA) narys (nuo 2004), 
Olandijos psichoanalitikų draugijos narys korespondentas (nuo 2004), 
Amsterdamo psichoanalitikų rengimo programos Rytų Europai mo- 
kymo komiteto narys (nuo 2003); Vilniaus universiteto individualio- 
sios psichodinaminės psichoterapijos ir Kauno medicinos universiteto 
psichoanalitinės psichoterapijos programų dėstytojas; knygų „Psicho- 
analizė. 100 klausimų ir atsakymų“ (2004), „Žarijų duobės. Pokalbiai 
su psichoanalitiku“ (2008) autorius, „Grupinė psichoterapija Lietuvoje“ 
(1999), „Psichiatrija“ (2003), „Psichoanalitinė psichoterapija“ (2004) 
bendraautoris. 


Gediminas Navaitis - docentas, visuomeninių mokslų (psichologija) 
daktaras, psichoterapeutas, Pedagogikos ir socialinių mokslų akademi- 
jos (Rusija) akademikas. 25 knygų lietuvių ir užsienio kalbomis autorius. 
Tyrimų sritis - psichologinis konsultavimas, šeimos psichologija. 


Julius Neverauskas - medicinos daktaras, individualus psichodina- 
minis psichoterapeutas (Vilnius, 1998 - 2002), kognityviosios ir elgesio 
terapijos psichoterapeutas (Varšuva, 2003 - 2006), nervų ligų gydytojas 
(1984), Lietuvos kognityviosios ir elgesio terapijos draugijos viceprezi- 
dentas (nuo 2004). 


Erna Petkutė - psichologė, grupinė analitikė (Varšuva - Heidelbergas, 
1995), dviejų Vilniaus universiteto nenuosekliųjų studijų programų — 
individualios psichodinaminės psichoterapijos ir grupinės analizės — 
lektorė, Lietuvos grupinės analizės draugijos prezidentė ( 1999 - 2003). 


9 


APIE AUTORIUS 


Kristina Ona Polukordienė - socialinių mokslų daktarė, psichologė 
psichoterapeutė, Jaunimo psichologinės paramos centro steigėja ir va- 
dovė, Humanistinės ir egzistencinės psichoterapijos instituto dėstytoja 
ir supervizorė, Rytų Europos Egzistencinės psichoterapijos asociacijos 
valdybos narė, knygos „Psichologinės krizės ir jų įveikimas“ (2003) auto- 
rė, bei knygų „Draugo laiškai“ (2004) ir „Netektys“ (2005) bendraautorė. 


Roma Šerkšnienė - psichiatrė, individuali psichodinaminė psichotera- 
peutė (Vilnius, 2000), šeimos psichoterapeutė (Kaunas - Talinas, 2003); 
VšĮ Šeimos santykių instituto direktorė (nuo 2002); KMUK Psichiat- 
rijos klinikos rezidentūros vadovė (1995 - 2001); KMUK Psichiatrijos 
klinikos Vaikų ir paauglių sektoriaus vadovė (1988 - 2002). 


Viktorija Vaišvilaitė - psichologė psichoterapeutė, psichologijos 
daktarė. 1996 - 2004 m. mokėsi Europos psichodramos instituto pro- 
gramoje. 2004 m. įgijo psichodramos psichoterapeutės kvalifikaciją. 
2001 - 2005 m. buvo Lietuvos psichodramos draugijos prezidentė. Dir- 
ba Šiaulių apskrities ligoninėje, dėsto Šiaulių universitete. 


Eglė Zubienė - medicinos psichologė (Panevėžio apskrities ligoninė), 
grupinė psichoterapeutė (Vilnius - Oslas, 2003); Lietuvos individua- 
liosios psichologijos (IP) draugijos, Lietuvos grupinės analizės draugijos 
narė; viena iš Lietuvos individualiosios psichologijos instituto steigėjų ir 
instituto IP konsultantų programos dėstytoja; tęstinės IP psichotera- 
pijos ir analizės programos mokymo tarybos narė ir dalyvė (Vilnius - 
Miunchenas, Vokietijos individualiosios psichologijos draugija, DGIP, 
2003 - 2010). 


Vitalius Žukas - gyd. neurologas (1974 m.), psichoterapeutas (2006 m.), 
Lietuvosseksualines medicinos draugijos komiteto narys, Lytinių sutri- 
kimų irpsichoterapijos klinikos Kaune vadovas. 


IVADAS 


Eugenijus Laurinaitis, Raimundas Milašiūnas 


Rašant apie psichoterapiją iškyla gana daug metodologinių problemų. 
Visų pirma, gana neaiški pačios profesijos pradžia, gana sudėtinga (o 
gal ir neįmanoma) vienareikšmiškai apibrėžti jos teorinius ir praktinius 
aspektus. Šios knygos turinys atspindi šiuos sudėtingumus, tačiau kartu 
parodo ir tuos dalykus, kurie yra bendri visoms psichoterapijos kryp- 
tims ir mokykloms. 

Istoriškai psichoterapijos pradžią reikėtų sieti su pačia gydymo pra- 
džia, nes pirmykštėje medicinoje žmogus buvo suvokiamas kaip neat- 
skiriama gamtos ir visų jos apraiškų dalis. Todėl galime suprasti, kodėl 
vertinant Žmogaus sveikatą ir ligą jo gyvenimui, jausmams ir mintims 
buvo skiriamas itin didelis dėmesys. Minėtos medicinos profesionalai — 
šamanai, burtininkai, žyniai - daugelyje pasaulio regionų praktikuoja 
ligi šiol ir kreipia didelį dėmesį į žmogaus santykius su aplinkiniais, gen- 
ties autoritetais, dievais ir dvasiomis, šių santykių sutrikime įžvelgia ir 
reikšmingas sveikatos sutrikimo priežastis. 

ĮVADAS 


Jau apie 2000 metų Europoje vyraujanti krikščionybė laikė savo pa- 
reiga rūpintis žmonių dvasine sveikata, nors bažnyčios istorijoje galima 
rasti ir ganėtinai abejotinų šio rūpesčio pavyzdžių (raganų medžioklė, 
inkvizicija, prekyba indulgencijomis). Ligi šiol bažnyčios rūpestis dva- 
sine žmonių sveikata tebėra svarbi jos užduotis, tačiau tos sveikatos 
pagrindas yra labai aiškiai apibrėžta moralinių ir elgesio vertybių siste- 
ma. Tai reikštų, kad šių vertybių neišpažįstančiam žmogui bažnyčios 
pagalba neprieinama. 

Medicininės psichoterapijos pradininku Europoje reikia laikyti žymų 
austrų gydytoją E A. Mesmerą (1734 - 1815), kuris XVIII a. pabaigoje 
pradėjo gydyti savo pacientus nuo įvairių ligų hipnoze (tuomet ji vadin- 
ta „dvasinio magnetizmo“, magnėtisme animal vardu) ir išgarsėjo visoje 
Europoje. Šis psichoterapijos metodas buvo vėliau panaudotas įvairioms 
ligoms gydyti ir skausmui malšinti chirurginių operacijų metu (Braidas, 
Esdeilas, Paryžiaus ir Nansi mokyklos). Apie hipnozę ir jos gydomąjį po- 
tencialą XIX a. buvo skaityti pranešimai ir garsiojoje Vilniaus medicinos 
draugijoje. Deja, 1832 m. uždarius Vilniaus universitetą, šios draugijos 
veikla palaipsniui silpnėjo, ir jos poveikis medicinos praktikai mažėjo. 

Naujas postūmis vystytis psichoterapijai mūsų krašte buvo Lietuvos 
nepriklausomybės atkūrimas 1919 m. Tuomet daugelis įvairiose šalyse 
studijavusių ar dirbusių gydytojų grįžo į Lietuvą, kai kurie jų ėmė dėsty- 
ti Kauno Vytauto Didžiojo universitete. Pažymėtina psichiatro prof. 
J. Blažio įtaka psichoterapijos Lietuvoje atgimimui, nes jis jau 1921 m. 
žurnale „Medicina“ paskelbė išsamų straipsnį „Psichoanalizė ir psicho- 
terapija“. Apie psichoterapinius gydymo metodus jis rašė ir pirmajame 
lietuviškame psichiatrijos vadovėlyje „Įvadas į psichiatriją“ (1935 m.). 
Kiti gydytojai tuomet taip pat domėjosi psichoterapija, taikė įvairius jos 
metodus: autogeninę treniruotę, hipnozę, racionaliąją psichoterapiją, 
net psichoanalizės elementus (V. Lazarsonas, N. Indrašius ir kiti). 

Deja, nuo 1940 m. prasidėjusios istorinės katastrofos skaudžiai smogė 
ir psichoterapijai: iš pradžių vokiečių, o po to sovietinė okupacijos fiziš- 
kai išnaikino arba išblaškė daugelį Lietuvoje dirbusių psichoterapeutų, 
o ir likę nebegalėjo praktikuoti psichoterapijos atvirai. Ši profesija Sovie- 
tų Sąjungoje buvo griežtai ribojama ir kontroliuojama, nes buvo ne be 
pagrindo laikoma poveikio žmogaus dvasiai priemone. Pagal sovietinę 
ideologiją, tokį poveikį galėjo taikyti tik komunistinės ideologijos sklei- 
dėjai, tuo tarpu dauguma psichoterapijos krypčių nuo pat pradžių ska- 

tino ir ugdė demokratinę asmenybę, privalančią ir galinčią būti laisva 
ir atsakinga. Būtent tai labiausiai prieštaravo totalitarinei komunistinei 
doktrinai. 

Tuometinėje Sovietų Sąjungoje tam tikras psichoterapijos for- 
mas buvo įmanoma taikyti tik kurortų gydyklose, kurių nekontrolia- 
vo Sveikatos apsaugos ministerija. Vienas iš aktyvių psichoterapijos 
profesionalų buvo nuo praėjusiojo amžiaus 6-ojo dešimtmečio pabai- 
gos Druskininkuose dirbęs gydytojas K. Dineika, praktikavęs atsi- 
palaidavimo ir įtaigos metodus. Kiek vėliau tai pat Druskininkuose psi- 
choterapeutu ėmė dirbti gyd. A. Žukauskas, o Palangoje K. Nastopka. 
7-ajame dešimtmetyje psichoterapiją ėmė praktikuoti ir kai kurie psi- 
chiatrai: pavyzdžiui, A. Alekseičikas ir L. Radavičius Vilniaus psichiat- 
rijos ligoninėje, kiek vėliau - A. Vinkšna Klaipėdoje. 

Didelį postūmį psichoterapijos raidai Lietuvoje suteikė psichologijos 
dėstymo Vilniaus universitete atkūrimas 1969 m. Nors oficialiai po šio 
kurso baigimo suteikiama kvalifikacija buvo vadinta „inžinierine ir dar- 
bo psichologija ,jau daugelio pirmosios laidos absolventų žvilgsniai nu- 
krypo į psichoterapiją. Pirmosios VU psichologų laidos atstovės yra prof. 
D. Gailienė ir J. Ulevičienė. Kiek vėliau psichologijos specialybę baigė 
tokie žymūs psichoterapeutai, kaip prof. R. A. Kočiūnas, L. Andrikienė, 
K. O. Polukordienė, V. Mickutė, V. Pocius, R. Augis, D. Iškauskienė. Psi- 
choterapijoje taip pat aktyviai veikė vėliau į kitas sritis pasukę A. Kūras, 
G. Chomentauskas, R. Želvys ir kiti. Tuo pat metu į psichoterapiją atėjo 
gana aktyvi grupė ir mediciną baigusių profesionalų: V. Sruoga, L. Kovars- 
kis, S. Meškauskienė, E. Laurinaitis ir kiti. 

Kadangi dauguma šių specialistų mokslus baigė panašiu metu, t. y. 
8-ojo dešimtmečio viduryje ar pabaigoje, kilo natūralus poreikis ben- 
drauti, mokytis profesijos ir tobulėti. Šio poreikio nenumalšino ir to- 
bulinimasis kurioje nors iš trijų tuomet Sovietų Sąjungoje gyvavusių 
psichoterapijos mokymo bazių (Maskvoje, Charkove ir Leningrade), 
nes mokslai trukdavo tik 2-4 mėnesius, o programose nebuvo jokios 
tokiam parengimui būtinos besimokančiųjų asmeninės terapijos. Be to, 
tik Leningrado gydytojų tobulinimosi instituto Psichoterapijos katedra 
priimdavo tobulintis medicinos psichologus, o kitose dviejose katedrose 
buvo mokomi tik gydytojai. Dėl šių priežasčių dauguma medicinoje 
dirbančių psichologų stokojo ir žinių, ir praktinių įgūdžių, todėl ėmė 
aktyviai ieškoti galimybių tobulėti savarankiškai. 

Šios paieškos ir buvo pagrindinis garsiųjų Vilniaus psichoterapijos 
savaitgalių akstinas. Pirmasis jų įvyko 1977 m. balandžio mėnesį. Jam 
vadovavo gyd. A. Alekseičikas, dalyvavo apie 40 gydytojų ir psichologų iš 
visos Lietuvos. Aktyviausi šio seminaro organizatoriai buvo psichologės 
D. Gailienė, D. Iškauskienė, gydytojai S. Meškauskienė ir A. Alekseičikas. 
Pirmojo seminaro metu buvo skaitomos paskaitos, vyko A. Alekseičiko 
vadovaujama didžioji psichoterapijos grupė. Savitu stiliumi pagarsėjęs 
A. Alekseičikas į kelis grupės užsiėmimus stebėtojais pakvietė savo pa- 
cientus, kurie po to išsakė savo nuomonę apie grupę ir jos dalyvius. 

Kitus seminarus, be jau minėtų profesionalų, organizavo, paskaitas 
juose skaitė ir asmeninės patirties grupes vedė jau daugiau psichologų 
ir gydytojų. Dalis jų buvo susibūrę po SSRS psichologų sąjungos Lie- 
tuvos skyriaus vėliava, kiti dirbo labai įvairų darbą medicinos įstaigo- 
se ar kurortinėse gydyklose. Aktyviausi šių seminarų dalyviai buvo 
R. A. Kočiūnas, E. Laurinaitis, A. Kūras, A. Kučinskas, L. Kovarskis, 
V. Sruoga, G. Gudaitė, K. O. Polukordienė, G. Chomentauskas, Z. Strei- 
kus, kiek vėliau - O. Lapinas, G. Navaitis, V. Pocius ir kiti. Seminarai 
greitai tapo populiarūs visoje Sovietų Sąjungoje. Juos imta rengti rusų 
kalba, nes dauguma dalyvių buvo rusakalbiai iš įvairiausių šios valstybės 
kampelių: Latvijos, Estijos, Baltarusijos, Rusijos, Gruzijos, Armėnijos, 
net iš Tolimųjų Rytų ir Sibiro. Dalyvių paprastai būdavo gerokai per 
100, ir net ne visus būdavo įmanoma priimti - kartais tekdavo imtis 
atrankos. Šiems seminarams visuomet talkindavo Vilniaus universite- 
tas, pagelbėdavo Vilniaus psichiatrijos ligoninė bei Vilniaus klinikinis 
psichoterapijos centras, palaikydavo ir Lietuvos sveikatos apsaugos mi- 
nisterija. Šių seminarų istorija baigėsi, galima būtų sakyti, natūralia mir- 
timi - 1988 m. prasidėjus Atgimimui, kontaktai su buvusios plačiosios 
tėvynės kolegomis darėsi vis sudėtingesni, o ir pačių vienkartinių se- 
minarų idėja išsikvėpė - ėmė kurtis atskirų psichoterapijos krypčių ar 
net mokyklų draugijos, palaipsniui perėmusios savo teorinei krypčiai 
ar mokyklai atstovaujančių profesionalų rengimą. Ši knyga pristatys skai- 
tytojui ir kai kuriuos iš kiekvienos mokyklos lyderių, tapusius jos skyrių 
autoriais. 

Kiek kitaip vyko bendravimas su užsienio kolegomis. Jis palengvėjo, 
atėjus į valdžią M. Gorbačiovui ir prasidėjus atšilimo politikai. Iki tol 
tik žymus psichologas psichoterapeutas prof. Vytautas Bieliauskas iš 
Cincinačio universiteto buvo įsileistas dukart skaityti paskaitų ir vesti 


PSICHOTERAPIJA. Knyga profesionalams ir smalsiesiems 





praktinių seminarų (1976 ir 1979 m.), bet net šie pavieniai vizitai pa- 
sitarnavo kaip labai stiprus stimulas psichoterapijai plėtotis. 

Atšilimo pradžioje į Lietuvą ėmė važinėti įvairių mažiau žinomų 
mokyklų ar krypčių atstovai (pvz. Guy Petitas iš Australijos, net ke- 
lis kartus atvykęs į Lietuvą propaguoti psichosintezę), bet jau 1988 m. 
gegužę Vilniuje lankėsi ir savaitinį šeimos terapijos seminarą vedė garsi 
psichoterapeutė Virginija Satir. Deja, tuomet pradėtus puoselėti gražius 
tolesnio bendradarbiavimo planus nutraukė staigi V. Satir mirtis tų pa- 
čių metų rugsėjį. Toliau įvykiai klostėsi audringai - ėmė megztis ryšiai 
su transakcinės analizės, psichoanalizės, geštaltinės terapijos, hipnozės, 
kitų tarptautinių asociacijų atstovais, ėmė steigtis įvairių teorinių kryp- 
čių draugijos ir buvo pradėtos rengti bei vykdyti tarptautinius standar- 
tus atitinkančios mokymo programos. 

Vienas iš reikšmingiausių Lietuvos psichoterapijos įvykių buvo Lie- 
tuvos psichoterapijos draugijos (LPD) įsteigimas 1991 m. Ši draugija, vie- 
nijanti visų teorinių krypčių psichoterapijos atstovus, 1993 m. tapo Eu- 
ropos psichoterapijos asociacijos (EAP) tikrąja nare. Nuo 2001 m. LPD 
yra akredituojanti Europos psichoterapeuto sertifikatui organizacija ir 
labai realiai prisideda prie europinių psichoterapijos mokymo, prak- 
tikos ir etikos standartų įtvirtinimo mūsų šalyje. 

Taigi padėtis Lietuvoje pakankamai gerai atspindėjo ir tuos sunku- 
mus, su kuriais savo raidoje teko susidurti ir pasaulinei psichoterapijai. 

Kaip ir Lietuvoje, ilgą laiką niekas jos nevertino kaip rimtos medici- 
nos srities, jos bandymus buvo galima pastebėti tik pavienių specialistų 
praktikoje, bet ir tai garsiai neskelbiant, jog tai - psichoterapija. Taip ir 
S. Freudas, sukūręs pirmąjį psichoterapijos modelį, tegalėjo sakyti, jog 
atrado ne ką kita, o tik naują neurozių gydymo būdą. Vis dėlto psichote- 
rapija pasaulyje augo, radosi vis naujos jos mokyklos, o tai veikė ir Lietu- 
vos šios krypties raidą. Todėl ir mes pasirinkome tokį platų jos mokyklų 
pristatymą. Vis dėlto, ar negana vienos krypties, vieno požiūrio? 

Nors psichoterapijos užuomazgų galime aptikti jau minėtu šamaniz- 
mo laikotarpiu, o sistemiškesnę psichoterapijos praktiką - IX amžiuje 
Bagdade, Vakarų pasaulio gyventojai į žmones, turinčius psichikos ne- 
galią ar psichologinių sunkumų, žvelgė moralinių suvaržymų apakinti, ma- 
nydami, jog Dievo bausmę tegali lydėti dar viena, tik šįkart žmogaus baus- 
mė. Todėl iki XVIII amžiaus (prisiminkime E A. Mesmerą), pradėjusio 
medicininio požiūrio į psichikos problemas erą, negalime tikėtis išvysti 

ką nors panašesnio į vientisą psichoterapijos sistemą. O ir po to žmonijai 
dar ilgai teko tenkintis tik primityviomis biofizinėmis priemonėmis 
psichikai veikti, nė nesvajojant apie kokią nors psichosocialinę pagalbą. 

Tačiau apie 1900-uosius, nepaisydamas galingo antagonizmo, pir- 
mąją psichoterapijos mokyklą - psichoanalizę — sukūrė Vienos neu- 
rologas Sigmundas Freudas. Matydamas, kad ne visus psichikos sutri- 
kimus galima aiškinti vien organine jų kilme, Freudas teigė, kad jų 
priežastys neretai slypi vaikystės išgyvenimuose bei nesąmoningoje 
psichikos dalyje. Ėmęsis sapnų aiškinimo, laisvų asociacijų metodo, 
atradęs šiandien visiems žinomas psichikos struktūras (id, ego, super- 
ego), jis pradėjo ne tik psichoterapijos, bet ir pirmojo jos modelio - 
psichodinaminės terapijos - erą. Freudo psichoanalizės teorija, vėliau 
plėtota A. Freud, H. Hartmanno, M. Klein, R. Fairbairno, D. Winnicotto, 
H. Kohuto, J. Bowlbio ir jų nūdienos pasekėjų, tapo psichodinaminės 
psichoterapijos krypties pradžia. Vis dėlto ši nesitenkino vien psicho- 
analize - įkvėpė ir kitus mąstytojus kurti savitas šios krypties mokyklas: 
A. Adlerį, padėjusį pamatus individualiajai psichologijai, analitinės psi- 
chologijos „tėvą“ C. G. Jungą, grupinę analizę kūrusį T. Burrową. Beje, ir 
pati psichoanalizė, siekdama paprastumo bei greitesnių rezultatų, savo 
teoriją perleido ir psichoanalitinei bei psichodinaminei psichoterapijai, 
kuri skiriasi nuo psichoanalizės kušetės atsisakymu, retesnėmis sesijo- 
mis bei simptomų, o ne giluminių psichikos procesų analizės akcenta- 
vimu. Vis dėlto psichodinaminė psichoterapijos kryptis, nepriklausomai 
nuo jos šakos, remiasi samprata, kad žmogaus vidinį pasaulį, asmenybę 
ir funkcionavimą išoriniame pasaulyje veikia sąmoningi ir iš pasąmonės 
kylantys motyvaciniai veiksniai ir jų tarpusavio sąveika. 

XX amžiaus trečiajame dešimtmetyje psichoanalizės įtaka dėl sudė- 
tingumo bei didelių laiko sąnaudų ėmė silpti, ir imta domėtis I. Pav- 
lovo refleksinės veiklos teorija paremtu biheviorizmu. 6-ąjį - 7-ąjį 
dešimtmečiais gimė ir nauja juo grindžiama psichoterapijos sritis - 
bihevioristinė (elgesio) terapija, atstovaujama J. Wolpe'o, M. Shipiro, 
H. Eysencko, B. Skinnerio. Ši terapijos kryptis daugiau dėmesio skiria 
išorėje matomiems su elgesiu susijusiems simptomams ir siekia juos 
pakeisti mokymo, elgesio korekcijos būdu. 7-ajame praėjusio amžiaus 
dešimtmetyje A. Ellio ir A. Becko pastangomis bihevioristinė terapija 
rado sąsajų su kognityviniais (pažinimo) modeliais, siekiančiais keisti 
žmogaus mąstymą apie save ir aplinką, ir tapo vientisa kognityvine ir 

elgesio terapija. Kognityvinė ir elgesio terapija gimė kaip aiški priešprie- 
ša ilgai trunkančiai ir orientuotai į giluminių asmenybės procesų pažini- 
mą psichodinaminei krypčiai, kadangi siekė padėti žmogui gana greitai, 
keičiant pamatinius įsitikinimus ir mąstymą apie save ir pasaulį, atsi- 
kratyti simptomų. Šiandien ji tapo viena reikšmingiausių ir įtakingiau- 
sių psichoterapijos krypčių žmonėms, nesiekiantiems gilaus savęs pažini- 
mo ir norintiems pasiekti greitus rezultatus. Šiuolaikiniame „greičio“ 
pasaulyje tai tikrai geras būdas. 

Panašiu metu kaip ir bihevioristinė kryptis medicinoje ir psichotera- 
pijoje gimė dar viena mokykla, taip pat siekusi naujai pažvelgti į psicho- 
analizės dėstytas tiesas. Tai - egzistencinė psichoterapija, besiremianti 
principinėmis egzistencinės filosofijos nuostatomis ir labiausiai siejama 
su I. Yalomo, R. May'aus, V. Franklio, R. Laingo, E. van Deurzen vardais. 
Jos atsiradimą lėmė ne tiek poreikis taupyti laiką, psichodinaminės 
krypties terapijų sunaudojamą savo tikslams pasiekti, kaip kad taikant 
bihevioristinę terapiją, bet labiau platesnis požiūris į žmogaus būtį pa- 
saulyje. Tuometinė psichoanalizė gilinosi į vidinį žmogaus pasaulį, bi- 
hevioristinė kryptis domėjosi išoriniais elgesio ir mąstymo stereotipais, 
o egzistencialistai stengėsi apmąstyti žmogaus būtį šiame pasaulyje ir jo 
santykį su egzistenciniais gyvybės ir mirties klausimais. Šios krypties 
terapeutų darbai gimė tokių filosofų, kaip S. Kierkegaardas, J. P. Sartreas, 
M. Heideggeris, F. Nietzsche įtakoje. Taikydami egzistencinės filosofijos 
nuostatas gyvenimo krizių akivaizdoje, jie stengėsi atskleisti žmogaus 
galimybes rasti gyvenimo prasmę ir tikslą. 

Kaip nesunku pastebėti, 6-asis ir 7-asis praėjusio amžiaus dešimtme- 
čiai ženklino tikrą psichoterapijos raidos sprogimą. Greta didžiųjų 
(psichodinaminės, bihevioristinės ir egzistencinės) krypčių radosi ir 
smulkesnių, tačiau deramą vietą mūsų profesijos pasaulyje užėmusių 
mokyklų. Dalį jų būtų galima sujungti į humanistinės psichoterapijos 
bloką, kurį galėtų sudaryti C. Rogerso į klientą orientuota psichoterapija 
(deja, jai Lietuvoje niekas neatstovauja), J. Moreno sukurta psichodra- 
ma, su E. Berne'o vardu siejama transakcinė analizė, E. Perlso įkvėpta 
geštaltinė psichoterapija. Šiandien pasaulyje humanistinė psichoterapija 
neretai neskiriama nuo egzistencinės krypties, tačiau teisingumo dėlei 
reikėtų pripažinti, kad ji vis dėlto turi savitas nuostatas ir technikos ele- 
mentus, kurie bus aprašyti šioje knygoje. 

Paskutiniai pračiusio šimtmečio metai ženklino ir naujų, vadinamųjų 


17 


ĮVADAS 


18 


„mažųjų psichoterapijos mokyklų atsiradimą. Kažin ar visuomet jas 
galima vadinti atskiromis mokyklomis, nes kartais jos tėra technikų rin- 
kiniai (relaksacinės technikos), o kartais dar reikalauja gilesnių studijų 
ir sėkmingo panaudojimo psichoterapijai įrodymų (neurolingvistinė ir 
pozityvioji psichoterapija). Buvo pastebėta ir tai, kad kai kuriais atvejais 
atskirų psichoterapijos krypčių ar konkrečių mokyklų nuostatų ar tech- 
nikos nebepakako tam tikroms problemoms spręsti ar kai kurioms spe- 
cialioms žmonių grupėms taikyti. Taip gimė specifinių asmenų grupių 
(šeimos psichoterapija, vaikų ir paauglių terapija), konkrečių problemų 
(seksualinė ir porų psichoterapija, krizių intervencija) psichoterapijos ar 
psichologinio konsultavimo kryptys. 


Deja, nors ir atspindėdama plačias pasirinkimo galimybes, tokia psicho- 
terapijos įvairovė atskleidė ir didžiulius pavojus profesijai. Bandydami 
pabrėžti savo krypties „teisingumą“, skirtingų krypčių terapeutai ėmė 
kelti kitų mokyklų trūkumus, neretai remdamiesi tik paviršutinėmis 
žiniomis apie jas. Atrodė, jog susidūrėme su trijų rūšių problemomis: 


1. Buvo sunku pasakyti, kokie pacientai geriau tinka tam tikrai tera- 
pijos rūšiai. 

2. Visos terapijos kryptys kažkiek veikė visus asmens sutrikimus. 

3. Psichoterapeutai pernelyg prisirišę prie savo krypties, todėl imda- 
vo idealizuoti ją ir gindamiesi nuo kitos krypties kolegų puolimo, 
trukdė tyrimams, kurie būtų padėję psichoterapijai apskritai. 


Tuo netrukus pasinaudojo psichoterapijos kritikai, ėmę teigti, jog patys 
psichoterapeutai nepripažįsta vieni kitų veiklos efektyvumo; nėra aišku, 
ar ilgalaikis gydymas, ar tiesiog laikas „gydo“ dvasios žaizdas; nesupran- 
tama, kuo ryšys su terapeutu, kurio gydomąja galia „giriasi“ specialistai, 
yra geresnis nei ryšys su draugu, artimuoju ar kitu žmogumi ir pan. 
Galiausiai ypatingos kritikos susilaukė ir moksliniais tyrimais pagrįstų 
psichoterapijos efektyvumo įrodymų stoka. Dėl to šiandien psichotera- 
peuto profesija daugelyje šalių nėra pripažįstama kaip savarankiška, o 
tampa tik psichiatro, psichologo ar kito profesionalo darbe naudojamo 
technikos arsenalo priedėliu. O ką besakyti apie galingas ir turtingas 
farmacijos kompanijas, galinčias neretai ne visai švariais būdais rekla- 
muoti ne savo vaisto ar psichofarmakoterapijos privalumus, bet žlugdyti 
konkurentų - psichoterapeutų - autoritetą. Pirštinė mums mesta... 
Todėl šiandien akivaizdu, kad iššūkį reikia priimti. Ir vienas iš bū- 

dų - pasiremti tyrimais, galinčiais įrodyti psichoterapijos metodų veiks- 
mingumą. Deja, tai nėra lengva. Psichoterapinis darbas susijęs su in- 
tymiais asmeniškais pacientų išgyvenimais, procesas vyksta už uždarų 
durų, pro kurias pašaliečiai įeiti negali. Belieka klausimynai, kurie, deja, 
neretai lieka subjektyvūs - tiek pacientų, tiek terapeutų atžvilgiu. 


Vis dėlto kai kurios tokių tyrimų išvados jau padarytos: 


1. Psichoterapija yra daug veiksmingesnė nei placebo metodai. 

2. Ji pasiekia gerus rezultatus gydant depresiją, nerimą, panikos, val- 
gymo sutrikimus, asmenybės deformacijas. Joks medikamentinis 
gydymas neišsprendžia krizių ir psichologinių problemų, kurių 
atveju terapija yra vienintelis efektyvus metodas. 

3. Tinkamumą vienai ar kitai psichoterapijai lemia pacientų asme- 
ninės savybės ar polinkio spręsti problemas ypatumai. Įžvalgūs 
asmenys labiau tinka psichodinaminei ar egzistencinei bei huma- 
nistinei psichoterapijai, impulsyvūs - koreguojančiai elgesį. Kita 
vertus, aiškėja ir tai, kad sėkmingas terapeuto ryšio su pacientu 
užmezgimas gali lemti terapijos sėkmę labiau nei psichoterapijos 
metodas. 


Tačiau psichoterapijos sėkmei ateityje svarbu pasiremti ir šiuolaikiniais 
tyrimo metodais, kurie padėtų atsispirti kritikams ir įrodyti mūsų pro- 
fesijos legitimumą. Tai - neurobiologiniai ir neurofiziologiniai tyrimai, 
galintys psichoterapiją paversti medicinos mokslo sritimi ir gimininga 
psichiatrijai bei psichofarmakologijai šaka. Ir galime tvirtai pasakyti sa- 
vo kritikams: ta kryptimi mes jau sėkmingai judame! 

Pagrindinė sritis, kurioje neuromokslai padeda psichoterapijai, yra 
molekulinė biologija. Jos dėka galima nustatyti tas genų kombinaci- 
jas, kurios nurodo specifinį žmogaus jautrumą aplinkos veiksniams. 
Pavyzdžiui, Caspio ir kolegų 2003 m. tyrimas parodė, kad specifinė genų 
kombinacija lemia depresijos atsiradimą, tačiau kai kurie nepalankūs 
aplinkos veiksniai jos paplitimą padidino nuo 109 iki 28-3290. Taigi 
tampa aišku, kad psichoterapijos metodais bandant tvarkytis su nepa- 
lankiomis gyvenimo situacijomis depresijos atsiradimo tikimybę gali- 
ma sumažinti iki minimumo. Čia pat galime prisiminti ir tuos neuro- 
fiziologinius ir neurobiologinius tyrimus, kurie įrodė, kad kūdikio ir 
motinos bendravimas lemia ne tik kūdikio, bet ir motinos smegenų 
struktūrinę raidą. Žodžiu, molekulinė biologija šiandien yra ta jėga, kuri 

įrodo, jog psichoterapija nėra vien prevencinė priemonė, galinti užkirsti 
kelią nepalankių aplinkos sąlygų nulemtam asmens sutrikimui, bet ir 
visavertis tokio sutrikimo gydymo būdas. 

Ateityje psichoterapijos tyrimai turėtų labiau kreipti dėmesį į psi- 
chosocialinių (psichoterapijos) ir biologinių (psichofarmakoterapijos) 
poveikio priemonių priešpriešos mažinimą. Kuo daugiau bus randa- 
ma su psichologiniais sutrikimais susijusių smegenų disfunkcijų, tuo 
reikalingesnė bus psichoterapija. Genetiniai tyrimai nepadeda parinkti 
tinkamo vaisto, o ir jų sukūrimas bei adaptacija užima labai daug lai- 
ko. Tuo tarpu psichoterapija pritaikoma ir jos poveikis įrodomas gana 
greitai. Taigi psichologiniai terapijos metodai kuo toliau, tuo labiau gali 
padėti psichikai įveikti biologinį trūkumą. 

Nepamirškime ir to, jog šiandien jau įrodyta, kad psichika nėra 
konkrečių smegenų struktūrų funkcija, bet greičiau tų struktūrų są- 
veikos rezultatas. Kartais jį lemia genetiniai veiksniai, kartais - raidos 
trūkumai, o kartais - abiejų sąveika. Todėl ją geriausiai ir veikia ne vien 
biologiniai veiksniai, pasirenkantys konkrečius taikinius smegenyse, bet 
kelių veiksnių - biologinių ir psichologinių - visuma. 

Tad ateityje psichoterapijos laukia iššūkiai, susiję su jos veiksmingu- 
mo biologinio ir fiziologinio pagrindo patvirtinimu, jos ir psichofar- 
makologinių psichikos poveikio priemonių priešpriešos panaikinimu 
bei patrauklumo pacientams ir klientams didinimu. 

Atrodo, kad, nepamirštant visko, kas pasakyta, reikia pripažinti, jog 
mes kalbame viena kalba ir esame panašūs nepriklausomai nuo tera- 
pijos krypties. Dabar belieka išmokti kalbėti paprasta ir suprantama 
kalba apie savo profesiją ir su savo pacientais... 


is Psichodinaminė 
psichoterapijos 
kryptis 


PSICHOANALIZĖ 


Raimundas Milašiūnas 


„Psichoanalizė šiandien vis dar yra nuosekliausias ir intelektualiai labiau- 
siai mus tenkinantis psichikos modelis“ (Ericas Kandelis, 2000 m. Nobelio 
premijos laureatas už medicinos ir fiziologijos pasiekimus). 


TRUMPA PSICHOANALIZĖS RAIDOS LIETUVOJE APŽVALGA 


Būtų teisingiausia pradėti nuo priminimo, kad psichoterapija prasidėjo 
nuo psichoanalizės. Tačiau Lietuvoje psichoterapijos raida buvo kiek 
kitokia. Nemaža dalimi tą lėmė sovietinės sistemos nuostata dėl psi- 
choterapijos ir psichoanalizės: psichoterapija buvo toleruojama, bet 
psichoanalizė apskritai nepripažinta kaip mokslo sritis, todėl neigta 
ir netgi drausta. Taigi psichoterapeutai galėjo gydyti žmones, bet ne 
psichoanalizės metodais. Žodžiu, mūsų šalyje pastaroji negalėjo būti 
psichoterapijos „motina“ - tapo greičiau šios „podukra“. 

Tačiau apie viską nuo pradžių. S. Freudo XIX-XX amžių sandūroje 

suformuluotas naujas požiūris į Žmogų, gana greitai įgavęs psichoanali- 
tinės teorijos modelio pavidalą, ne tik Lietuvoje, bet ir visame pasaulyje 
arba apskritai nesusilaukė dėmesio, arba buvo vertinamas labai priešiškai. 
Todėl lietuviškų pavardžių psichoanalizės aušros metais nesutinkame. 

Psichoanalizei bręstant ir kuriantis naujoms jos mokykloms, šiuo 
mokslu susidomėta ir šalyse, supančiose Lietuvą ar esančiose netoli jos 
(Rusijoje, Ukrainoje, Vengrijoje, Vokietijoje). Keista, bet ir tada lietu- 
viai gydytojai ar mokslininkai ypatingo susižavėjimo psichoanalize 
neparodė. Tačiau kaimyniniuose kraštuose padėtis sparčiai kito. Rusi- 
joje, kurios medicinos korifėjai turėjo didelę įtaką mūsų specialistams, 
psichoanalizė netrukus Stalino režimo buvo uždrausta, o tokie dar pa- 
ties S. Freudo vertinti šviesuliai, kaip pirmosios Rusijoje psichoanalizės 
draugijos (įkurtos 1922 m.) vadovas A. Lurija, „demonstratyviai“ atsisakė 
psichoanalizės, viešai sukritikuodami S. Freudą ir savo pačių „klaidingą“ 
palankumą šiam mokslui. Vokietijoje, Vengrijoje, kitose Rytų Europos 
šalyse, o galiausiai ir pačioje psichoanalizės širdyje - Austrijoje neilgai tru- 
kus psichoanalizę ištiko toks pat likimas kaip ir Rusijoje: naciai nepripažino 
„Žydų mokslo“ ir, pamažu įtvirtindami holokausto politiką, ėmė naikinti 
ne tik psichoanalizės veikalus, bet ir pačius psichoanalitikus. 

Nenuostabu tad, kad šis laikotarpis ir Lietuvoje psichoanalizės 
atžvilgiu buvo „aklas“. Vis dėlto reikia paminėti, kad mūsų šalies medici- 
nos spaudoje pasirodė keletas žymaus psichiatro J. Blažio straipsnių apie 
psichoanalizę, tačiau platesnio atgarsio jie nesulaukė. Verta paminėti 
ir tai, jog du žymūs, deja, dabar jau mirę Lietuvos kardiologai - L. 
Laucevičius ir Ch. Kibarskis, studijuodami mediciną Vienos univer- 
sitete, susidūrė su pačiu S. Freudu. Iš paties prof. L. Laucevičiaus esu 
girdėjęs, kad jis išklausė visą S. Freudo įvadinių psichoanalizės paskaitų 
ciklą. Gaila, bet ir šie žymiausi Lietuvos medicinos protai nerado savo 
veikloje vietos psichoanalizei ir neprisidėjo prie gilesnio jos pažinimo 
mūsų krašte. 

Na, o prasidėjus okupacijai Lietuvos medicina tapo neatskiriama so- 
vietinės sistemos dalimi, tad ir psichoanalizei čia vietos neatsirado. Vis 
dėlto negalima sakyti, kad ja visiškai nesidomėta. Psichoanalize Lietu- 
voje domėtasi taip pat, kaip ir visais kitais draudžiamais dalykais. Todėl 
nelegaliai iš rankų į rankas ėjo dar sovietinės Rusijos laikotarpiu rusų 
kalba išleisti S. Freudo veikalai, kitų knygų kopijos. Žinoma, skaityti tuos 
veikalus buvo gana pavojinga, nes domėjimasis psichoanalize galėjo būti 

prilygintas bažnyčios lankymui ar net antisovietinės propagandos sklei- 
dimui. Tačiau entuziastų netrūko, ir devintojo dešimtmečio viduryje 
ėmė kurtis vadinamosios Balinto grupės, kuriose psichologai ir psichiat- 
rai tyrinėjo savo jausmus bei potyrius psichoterapiniame darbe. Galima 
sakyti, kad tai buvo pirmosios psichoanalitinės patirties užuomazgos. 
Be to, būta ir neformalių profesionalų grupelių, namuose studijavusių 
psichoanalizės literatūrą ir diskutavusių apie ją. Kai kurių artimų psi- 
choanalizei minčių išgirsdavo ir psichologijos studentai. Deja, medi- 
kams jos dažniausiai nebūdavo prieinamos, todėl pirmiausia psichoana- 
lizė oficialiai gimė tarp Lietuvos psichologų. 

Taigi psichoanalizės pradžia mūsų šalyje galima laikyti Dinaminės 
psichologijos grupės sukūrimą 1987 metais. Jos iniciatoriai buvo ir trys 
vėliau pirmaisiais Lietuvos psichoanalitikais tapę žmonės: psichologai V. 
Pocius ir R. Augis bei psichiatras L. Kovarskis. Ši grupė ėmėsi oficialios 
psichoanalitinės veiklos: buvo įkurtas pirmasis šalyje psichoterapijos 
kooperatyvas, užmegzti ryšiai su Tarptautine psichoanalizės asociacija. 
Jų dėka Lietuvoje apsilankė ir pirmieji „tikri“ psichoanalitikai: Europos 
psichoanalizės federacijos prezidentė Han Groen-Prakken bei jos kole- 
ga iš Suomijos Eero Rechardtas. Jų paskaitos dabartinėje Prezidentūroje 
1988 m. spalio mėn. sulaukė didžiulio susidomėjimo ir paskatino pir- 
muosius oficialius mėginimus studijuoti psichoanalizę. 

1989 m. susibūrusi iniciatyvinė grupė, paskatinta svečių iš Europos 
psichoanalizės federacijos, ėmėsi kurti ir pirmąją psichoanalitinės pa- 
kraipos draugiją mūsų šalyje. Tad 1989 m. rugpjūčio 2 d. įvyko Lietuvos 
psichoanalizės taikymo draugijos steigiamasis suvažiavimas. Kitoks orga- 
nizacijos pavadinimas tuomet buvo neįmanomas: psichoanalitikų mūsų 
šalyje nebuvo, todėl psichoanalizės pagrindus tebuvo galima tik taikyti. 

Vis dėlto užmegzti tarptautiniai ryšiai davė vaisių, nes 1990-aisiais į 
Suomiją studijuoti psichoanalizės išvyko būsimieji pirmosios kartos psi- 
choanalitikai: jau minėti V. Pocius, R. Augis, L. Kovarskis bei psichologė 
A.Vičinaitė ir psichiatrė S. Meškauskienė. Deja, 1997 m. žūsta V. Pocius, o 
į Lietuvą sugrįžta viena S. Meškauskienė. Atrodo, kad psichoanalizės rai- 
davėl sustoja, nes ir pati Psichoanalizės taikymo draugija vis labiau kryps- 
ta į psichoanalitinės psichoterapijos pusę. Nepaisant to, vyksta semina- 
rai, kuriuos veda žinomi psichoanalitikai H. Groen-Prakken, J. Tijsma, 
A.Gravesteinas, M. de Wolfas, A. Stufkensas, M. de Jong, S. van der Spe- 
kas (visi iš Olandijos), M. Gribinskis (Prancūzija), M. Rottmanas (Vokie- 

tija) ir daugelis kitų. 1994 m. pavasarį Europos psichoanalizės federacija 
mūsų šalyje surengia seminarą, į kurį atvyksta ir buvęs Tarptautinės 
psichoanalitikų asociacijos prezidentas J. Sandleris (Jungtinė Karalystė). 
1997-aisiais pastarasis organizuoja vasaros mokyklą visiems besidomin- 
tiems psichoanalize Rytų Europos specialistams. 

Tačiau formalios psichoanalizės studijos Lietuvoje taip ir nepraside- 
da. Pagaliau 1999 m. iniciatyvą parodo Olandijos psichoanalizės draugi- 
ja- Amsterdame (Olandija) ji imasi rengti psichoanalitikus iš Rytų 
Europos šalių psichiatrų ir psichologų. 2003-aisiais šią programą baigia 
antrosios kartos psichoanalitikai N. Barštienė ir R. Milašiūnas, 2005- 
aisiais — trečiosios kartos psichoanalitikai V. Aputytė, R. Židonienė, J. 
Šarovas ir T. Kajokas. Dabar joje studijuoja dar dvi psichologės iš Lietu- 
vos - D. Jakeliūnienė ir A. Markevičienė. 

Lietuvos psichoanalitikai yra įsitraukę į Rytų Europos psichoanalizės 
instituto, kuris atstovauja visoms šio regiono mokymo programoms, 
veiklą. Tik ši struktūra kol kas gali rengti oficialius psichoanalizės mo- 
kymus mūsų šalyje, tačiau tai teikia galimybę gausinti specialistų gre- 
tas. Šiame institute registruoti ir visi 7 Lietuvos psichoanalitikai, kurie 
kartu yra ir Tarptautinės psichoanalitikų asociacijos nariai (V. Aputytė, 
N. Barštienė, T. Kajokas, S. Meškauskienė, R. Milašiūnas, J. Šarovas, R. 
Židonienė), bei 3 psichoanalizės kandidatai (D. Jakeliūnienė, A. Mar- 
kevičienė, J. Ulevičienė). 

Taigi profesionaliajai psichoanalizei Lietuvoje atstovauja 10 žmonių. 
Tačiau negalima nepaminėti ir kitų, kurie kartu sudaro Lietuvos psicho- 
analizės draugiją, šiandien vienijančią ir psichoanalitikus, ir psichoanali- 
tinius psichoterapeutus. Visa tai suteikia galimybę teigti, kad psichoana- 
lizė užima deramą vietą tarp kitų psichoterapijos mokyklų, o jos atstovų 
nuomonė tebėra svarbi bendrai psichoterapijos raidai Lietuvoje. 


TEORINĖS PSICHOANALIZĖS IDĖJOS 

Kalbant apie mūsų šalies psichoanalitikų teorines nuostatas ir artimesnes 
jiems teorines idėjas, negalima neatkreipti dėmesio į psichoanalitinės 
minties pliuralizmą pasaulyje per visą jos raidos šimtmetį. Prasidėjusi 
nuo Freudo idėjų apie žmogaus psichiką, sągmoningą ir nesąmoningą 

vidinį mūsų pasaulį bei nuolat jį „atakuojančias“ instinktinės kilmės 
varas, psichoanalizė nuolat brendo, plėtojo žmogaus sampratą dėdama 
pagrindus ne vienai teorinei ir praktinei mokyklai. 

Pradėjusi savo istoriją kaip varų psichologija, psichoanalizė trečia- 
jame praėjusiojo amžiaus dešimtmetyje sukūrė ego psichologijos mo- 
kyklą, ketvirtajame - objektų ryšių kryptį, kurioje glūdėjo ne viena gana 
skirtinga nuostata, dar vėliau, jau aštuntajame dešimtmetyje - ir savasties 
psichologijos psichoanalitinę mokyklą. Nenuostabu tad, kad ir mūsų 
šalies psichoanalitikai, nors ir nelabai gausiai atstovaujantys pasaulinei 
psichoanalizei, save galėtų priskirti įvairioms mokykloms. Tačiau nė 
vienas jų neišvengė šiuolaikinių krypčių (prisirišimo ir mentalizacijos 
teorijų, intersubjektyvumo ar net neuropsichoanalizės) įtakos. 

Todėl siekdamas apibrėžti šiuolaikines psichoanalizės teorines idėjas, 
negaliu išvengti ir trumpos teorinės psichoanalitinės minties raidos ap- 
žvalgos. 

Freudas psichoanalizę kūrė ir kaip teorinį požiūrį į žmogų, ir kaip gy- 
dymo būdą, ir kaip mokslinio tyrinėjimo kryptį. Suvokdamas visą mūsų 
psichikos sudėtingumą, Freudas suprato, kad esminės jos struktūros ir 
asmenybės ypatumai suformuojami dar ankstyvoje vaikystėje, iki 5-6 
metų amžiaus. Žodžiu, jis pabrėžė, kad vaikystė - visų mūsų džiaugsmų 
ir negandų šaltinis. Žinoma, toks požiūris nereiškė, jog vėliau nieko 
nevyksta, tačiau vyresniame amžiuje visi pokyčiai yra kur kas lėtesni, o 
pamatinės asmenybės struktūros išlaiko vaikystėje įgytus požymius. Vis 
dėlto visos psichoanalizės mokyklos pabrėžia, jog per visą likusį žmogaus 
gyvenimą pokyčiai yra ne tik įmanomi, bet ir neabejotini. Beje, Freudas 
labiau akcentavo vieną vaikystės periodą - Edipo fazę (tarp 3-6 metų), 
tuo tarpu kitos psichoanalizės mokyklos pamažu tą akcentą traukė vis 
ankstyn ir ankstyn, kol prisirišimo teorija bei neuropsichoanalizė ėmė 
teigti, jog nesąmoningasis, kūdikystės tarpsnis yra vienas svarbiausių 
asmenybės raidai ir psichikos funkcionavimui. 


Varų psichologijos, kurią kūrė ir kuriai atstovavo Freudas, kertinis ak- 
muo - varų įtaka psichikos funkcionavimui. Jis pabrėžė, kad žmogų 
valdo vienintelis - malonumo principas, kuris yra nulemtas lytinio in- 
stinkto psichologinės išraiškos — libidinės varos. Freudas pirmasis ėmė 
kalbėti apie vaikų seksualumą ir jo įtaką bręstančiai asmenybei. Kiek 
vėliau jis pridėjo dar vieną, agresyviąją varą, kuri, anot Freudo, padeda 
judėti pirmyn, siekti, kovoti ir nugalėti net ir kasdieniame gyvenime. 

Tuo tarpu libidinė vara labiau lemia prieraišumą, taikingumą, ryšių 
siekius. Beje, šiuolaikiniai varų psichologai mano, jog vis dėlto tėra vie- 
na vara, kuri turi 2 puses: libidinę ir agresyviąją. Žodžiu, varų teorija 
psichoanalizė pabrėžė biologinę mūsų psichologinio funkcionavimo 
pusę: biologinės raidos nulemti instinktai turi tam tikrą psichologinę 
išraišką, kuri ir motyvuoja mūsų kasdienį gyvenimą. 

Pradžioje Freudas sukūrė topografinį psichikos modelį, kuriame 
bandė rasti vietą savo aprašytoms varoms. Pasak jo, psichika funkcionuo- 
ja tam tikrose sistemose: sąmonėje, priešsąmonėje ir pasąmonėje. Freudas 
manė, kad didžioji dalis mūsų psichinės veiklos yra nesąmoninga, o varos 
ir slypi pasąmonėje. Todėl, nesuvokdami savo tikrųjų motyvų, mes nere- 
tai kartojame tam tikrus elgesio modelius, išgyvename pasikartojančius 
jausmus, sapnus ir fantazijas. Freudiškosios psichoanalizės pamatas — 
nesąmoningosios psichikos pusės analizė. Tam geriausiai tinka sapnų, 
fantazijų, psichoanalitiko ir paciento tarpusavio santykio tyrinėjimas. 
Tik pasąmonėje slypinčių varų nulemtų išgyvenimų įsisąmoninimas 
gali lemti gydymo sėkmę. 

Vėliau, apie 1929 metus, Freudas sukūrė naują, struktūrinį psichikos 
funkcionavimo modelį. Anot jo, mūsų vidinį pasaulį galima „sutalpin- 
ti į tris struktūras: id, ego ir superego. Id yra visiškai nesąmoningas ir 
valdomas varų, superego — iš dalies sąmoninga struktūra, kuri visais 
būdais bando neretai nepriimtinas varas pažaboti, o ego, kuri yra la- 
biau sąmoninga nei nesąmoninga struktūra, stengiasi rasti tam tikrą 
kompromisą, t.y. ir patenkinti varas, veikiančias pagal malonumo prin- 
cipą, ir atitikti vidinius (superego) ar išorinius (aplinkos, moralės ir 
pan.) reikalavimus, transtormuodama varų troškimus. 

Freudas taip praturtino psichoanalizę vidinio konflikto samprata, ku- 
rią ypač išplėtojo jo dukters Anos Freud sukurta ir Heinzo Hartman- 
no teoriškai pagrįsta ego psichologijos mokykla. Taigi ego psichologai 
manė, kad mūsų psichikos pagrindas - vidinis konfliktas, kurį sukelia 
id su savyje slypinčiais varų troškimais ir superego ar išorinio pasau- 
lio reikalavimai. Šis susidūrimas neišvengiamai sukelia krizę, kurią at- 
spindi nerimas, tampantis signalu apie kylančią nepriimtinų impulsų 
prasiveržimo ar savęs baudimo grėsmę, todėl ego tenka pasitelkti gyny- 
bos mechanizmus, kurie gali sukurti tam tikrą kompromisinį konflikto 
sprendimo būdą. 

Visi pukiai žinome sublimacijos gynybos mechanizmą, kai libidinės 

varos energija, užuot iškrauta tiesiogine seksualine veikla, panaudojama 
tam tikrai priimtinesnei veiklai, pavyzdžiui, kūrybai. Kito kompromiso 
pavyzdys galėtų būti atvirkštinės reakcijos gynybos mechanizmo pa- 
naudojimas: pavyzdžiui, užuot išliejęs susikaupusią agresyviąją energiją, 
kas yra dėl tam tikrų priežasčių nepriimtina, žmogus imasi globoti ir 
saugoti tam tikrą asmenį nuo aplinkos agresijos. Dažna ir projekcijos 
gynybinė funkcija: kai kurie žmogui nepriimtini bruožai „perleidžiami“ 
kitam. Tuomet, pavyzdžiui, užuot pripažinęs pykstąs pats, toks žmogus 
klausia kitą: „Kodėl tu pyksti?“. Tokius pavyzdžius būtų galima teikti ir 
teikti, bet kiekvienas mūsų galėtų atrasti jų ir savo gyvenime. 

Beje, ego psichologai nenorėjo pripažinti, kad ego veikla visuomet yra 
kompromiso paieškos, t. y. negalėjimas atsipalaiduoti nuo nesąmoningų 
varų įtakos. Jie manė, kad dalis ego veiklos yra autonominė, nuo varų 
nepriklausanti veikla. Tai, anot jų, galėtų būti saugumą, saviraišką už- 
tikrinantys veiksmai. 

Vis dėlto tiek varų, tiek ego psichologija didžiausią dėmesį kreipė į 
vidinius žmogaus funkcionavimo aspektus. Todėl ir psichoanalizės pro- 
cesas šios krypties atstovams tebuvo vieno Žmogaus psichologijos ty- 
rimas. Tačiau gimusi objektų ryšių mokykla psichoanalitinę mintį ir 
analizės procesą nukreipė dviejų žmonių psichologijos link. XX amžiaus 
ketvirtajame dešimtmetyje Jungtinėje Karalystėje kilę A. Freud ir M. 
Klein, atstovavusios pirmiesiems objektų ryšių atstovams, konfliktai 
padėjo formuotis naujam savarankiškam požiūriui, pradėjusiam naują 
psichoanalitinės minties raidos erą. 

Tiek M. Klein, tiek nuo jos nutolę nepriklausomos britų psichoanali- 
zės krypties atstovai R. Fairbairnas, M. Balintas, P. Heimann, D. Winni- 
cottas ir kiti pabrėžė, kad į žmogų negalima žvelgti tik kaip į atskirą, nuo 
išorinio pasaulio mažai priklausantį ir tik fantazijų bei varų valdomą 
vienetą. Anot jų, Žmogaus psichika - tai tam tikrų ryšių su išoriniais ob- 
jektais, pirmiausia - motina, vidinių reprezentacijų (atspindžių) rinki- 
nys. Vaiko norą užmegzti kuo glaudesnį ryšį su motina lemia ne tiek 
siekis patenkinti libidinę varą, kiek poreikis įprasminti vidinį pasaulį, 
užsitikrinti saugumą. Anot objektų ryšių mokyklos atstovų, Žmogaus 
veikla yra vidinių objektų ryšių reprezentacijų projekcijų į išorinį pasaulį 
rezultatas. Kitaip sakant, kokie yra mūsų santykiai su savo tėvais, kaip 
jie mums padeda suformuoti požiūrį į save ir aplinką, taip mes santy- 
kiaujame su aplinka ir užaugę. Patyrę, pavyzdžiui, prievartą, mes ir vėliau 

siekiame „grįžti“ atgal (į panašius santykius) tam, kad kažkaip pabandy- 
tume įveikti savo bejėgiškumą ir „pagytume“. Deja, tokios pastangos nere- 
tai baigiasi tik tuo, kad panašios prievartos patirtis kaupiama toliau... 

Objektų ryšių mokyklos visuomet įvairavo tiek savo teorinėmis nuos- 
tatomis, tiek praktiniais aspektais. Pavyzdžiui, dirbdami vieni analitikai 
siekia naudodamiesi perkėlimo ryšiu padėti pacientui pamatyti savo 
projekcijų neadekvatumą, kiti labiau orientuojasi ne į skausmingos pa- 
tirties rekonstravimą ir pervertinimą, bet į naujos patirties, o tuo pačiu 
ir naujų objektų ryšių reprezentacijų kūrimą. 


Savasties psichologija kilo iš Heinzo Kohuto savasties tyrimų. Jį labiau 
domino ne atskirų struktūrų, konfliktų ir reprezentacijų analizė, bet 
savasties, kaip visa apimančios struktūros, formavimasis ir veikla. Anot 
Kohuto, žmogaus psichika ir veikla yra nulemta besivystančios savasties 
galimybių realizuoti save. Pastarąsias jis laikė atskira vara, o ne vien li- 
bido aspektu. Šiuo požiūriu svarbiausia tampa motinos „atspindžio“ 
funkcija, t. y. jos sugebėjimas patenkinti vaiko poreikius ir atspindėti 
visus jo vidinius stimulus. Kitaip sakant, aplinkiniai vaikui yra tarsi tam 
tikri „savasties objektai“, kurie reikalingi vidiniams besiformuojančios 
savasties poreikiams patenkinti. Nesėkmingas šių poreikių atspindėjimas 
skatina narcizmo vystymąsi. 


Dabar norėčiau pereiti prie šiuolaikinių psichoanalizės nuostatų, ku- 
rios randa atspindį prisirišimo, mentalizacijos teorijose ir neuropsi- 
choanalizėje. Manoma, kad tai - šiandien sparčiausiai besivystančios 
psichoanalizės kryptys, tampančios populiariausiomis jos mokyklomis. 
Su jomis glaudžiai susijusi intersubjektyvumo teorija, tačiau ji labiau 
laikoma technikos teorija, todėl ją išsamiau aptarsime kitame skyriuje. 

Pabrėžtina, kad visos trys minėtos mokyklos išaugo iš objektų ryšių 
krypties ir viena kitą papildė naujais atradimais. Vis dėlto dera pasakyti, 
kad kertiniai psichoanalizės akmenys išlieka svarbūs visoms naujosioms 
psichoanalitinėms kryptims. Pirmiausia reikia paminėti pasąmonę - pa- 
grindinę mūsų psichikos funkcionavimo sritį. Visi šiuolaikiniai psicho- 
analitikai (kaip ir daugelio kitų psichoterapijos krypčių atstovai) neabe- 
joja, kad didžioji mūsų gyvenimo dalis yra nesąmoninga. Kitas kertinis 
akmuo - dinaminė psichikos prigimtis. Pasąmonėje veikiančios psichikos 
jėgos patiria įvairiausias transformacijas, sąveikauja tarpusavyje, išnau- 

doja tam tikras patirties konfigūracijas, kuria įvairiausius kompromisus, 
kurie ir pasireiškia tam tikrais mąstymo, jausmų ir elgesio modeliais. 
Trečia, mūsų psichiką veikti tam tikra linkme verčia motyvacinės jėgos, 
arba varos. Žinoma, dabar jos nėra vertinamos taip, kaip jas vertino 
Freudas. Šiuolaikiniai analitikai neretai „randa“ kitų varų, kurios labiau 
skatina kurti saugumą ir jį užtikrinančius ryšius nei malonumą. Beje, 
intersubjektyvumo vara, kurią naujosios psichoanalizės mokyklos laiko 
pagrindine motyvacine psichikos jėga, įrodyta ir neuropsichologų. Štai 
neuromokslininkas Jaakas Pankseppas, tyrinėjęs instinktus, pabrėžė, 
kad visiems žinduoliams būdingos keturios instinktinės sistemos: 
a) ieškojimo sistema (atitinkanti libidinę varą); b) pykčio-įniršio siste- 
ma (atitinkanti agresyviąją varą); c) baimės-nerimo sistema (susijusi 
su saugumu ir išlikimu); d) panikos sistema (susijusi su prisirišimu ir 
išsiskyrimu). Pastarosios dvi sistemos aiškiai atitinka prisirišimą ir 
intersubjektyvumą. Ir galiausiai ketvirtasis kertinis akmuo, ant kurio 
laikosi psichoanalitinė teorija, yra vaikystės įtaka žmogaus asmenybei. 
Psichoanalitikai sutinka, jog visa, kas šiandien yra būdinga suaugusiam 
žmogui, atsiranda dar ankstyvojoje vaikystėje: tai, ką mes tuomet pati- 
riame, fiksuojasi tam tikruose vidiniuose modeliuose (arba reprezen- 
tacijose) ir dinamiškai lemia mūsų funkcionavimą kasdienybėje. 
Prisirišimo teorija pamažu gimė praėjusio amžiaus viduryje iš psi- 
choanalitiko J. Bowlby'o darbų tiriant nusikaltusius paauglius. 1944 m. 
jis išspausdino 44 nusikaltėlių jaunuolių gyvenimiškosios patirties stu- 
diją, kurioje pabrėžė, kad ankstyvasis vaiko atskyrimas nuo motinos 
yra lemiamas vėlesnių emocinių ir socialinių sutrikimų veiksnys. Savo 
hipotezę jis patvirtino 1951 m., baigęs vaikų namų augintinių tyrimą. Ir 
nors psichoanalitikų visuomenė J. Bowlby'o teoriją sutiko labai priešiš- 
kai, nes ji, anot jų, neigė klasikinę varų teoriją, tolesni kitų mokslinin- 
kų stebėjimai visiškai patvirtino prisirišimo svarbą mūsų gyvenimui. 
Pabrėžtina, kad prisirišimo teorija šiandien pranoko psichoanalitinės 
minties ribas, ir nemaža dalis psichologijos mokyklų ją studijuoja kaip 
savarankišką psichologijos kryptį. 

Taigi prisirišimo teorija, gerokai pakoreguodama psichoanalizės teo- 
riją, paskelbė, kad ne malonumo siekis, bet poreikis sukurti saugų ryšį 
su aplinka yra pagrindinė motyvacinė žmogaus psichikos jėga. Afekti- 
nius ryšius J. Bowlby's laikė svarbiausiais, todėl net ir krūties čiulpimą, 
fizinį įsikabinimą į motiną ar šypseną jis laikė instinktinėmis reakcijo- 

mis, kurios padeda užmegzti motinos ir kūdikio ryšį. Šie signalai pa- 
prastai iššaukia atsakomąsias motinos (ar kito globėjo) reakcijas, todėl 
ir imta manyti, kad prisirišimo elgesys turi būti vertinamas kaip atskira 
motyvacinė sistema. Ji ne tik skatina megzti ryšius, bet ir lemia saugumo 
jausmą, padedantį kurti, mylėti, ko nors siekti ir pan. 

Prisirišimo teorija išskiria 2 „kontrolės sistemas , kurios lemia vieno- 
kį ar kitokį mūsų elgesį. Viena jų, prisirišimo sistema, lemia žmogaus 
poreikį suartėti su objektu ir taip sukurti saugumą bei prisirišimą. Kita, 
pažinimo (savarankiškumo) sistema, skatina savarankišką funkcionavi- 
mą ir pažinimo procesus. Abi sistemos stengiasi išlaikyti homeostazės 
santykį - kai viena jų įsivyrauja, tuomet ima aktyvėti antroji. Pavyzdžiui, 
kuo daugiau saugumo, kurį kelia sėkminga prisirišimo sistemos veikla, 
tuo greičiau atsiranda poreikis atsiskirti ir pažinti pasaulį. Tačiau jei 
pažinimo sistema yra ypač aktyvi, žmogus netrukus ima jausti globos ir 
artumo poreikį. Žodžiu, šių dviejų sistemų pusiausvyros palaikymas yra 
svarbus psichikos veiksnys. Tai nesunkiai pastebima ir psichoanalizės 
procese: žmogus kreipiasi pagalbos, kai jo prisirišimo sistema nepaten- 
kina poreikių ir negali nuraminti, todėl tenka ieškoti išorinio raminan- 
čio objekto (šiuo atveju - analitiko); tačiau vos analizė sukuria saugumą, 
ima aktyvėti pažinimo sistema, ir kartais pacientas analizę palieka ar 
bent siekia „padaryti pertrauką“. 

Taigi prisirišimo teorijos požiūriu žmogaus psichikos ir asmenybės 
raidai labai svarbu sukurti saugų ryšį su aplinkiniu pasauliu ir jame esan- 
čiais žmonėmis. Motinos prieinamumas, kurį sudaro fizinis pasiekia- 
mumas ir tinkamos afektinės jos reakcijos, yra pagrindinis prisirišimo 
sistemos tikslas. Pasiekus šį tikslą, saugumas užtikrinamas, o tuomet gali 
aktyvėti pažinimo sistema, kuri ir lemia psichikos bei asmenybės raidą. 

J. Bowlby's pabrėžė, kad visos ankstyvosios prisirišimo patirtys yra 
fiksuotos mūsų pasąmonėje, kur sukuria tam tikrus vidinius darbinius 
modelius, t. y. modelius, kurie padeda mums funkcionuoti aplinkoje. Vi- 
dinis darbinis modelis yra tam tikras kognityvinis, jausminis ir elgesio 
mechanizmas, kuris remiasi su patirtimi susijusiais lūkesčiais ir siekia 
užtikrinti saugumo jausmą. Kadangi saugumas susijęs su prisirišimo 
objekto prieinamumu ir situacijos prognozuojamumu, nenuostabu, kad 
nesaugūs individai, padedami vidinių darbinių modelių, neretai susikuria 
tokias situacijas, kurios tik pakartoja gerai pažįstamas traumuojančias 
situacijas, o ne visiems suvokiamą saugią aplinką. Ne veltui sakoma, kad 

„geriau pažįstamas ir savas blogis nei nepažįstamas ir svetimas gėris...“ 
Štai kodėl mes neretai pakliūname į tam tikras pasikartojančias nema- 
lonias situacijas, kuomet sau užduodame vis tą patį klausimą: „Ir kodėl 
gi visa tai nutinka man“?“. 

Toks požiūris, kaip matome, gerokai skiriasi nuo klasikinės psicho- 
analitinės varų, malonumo principo sampratos, tačiau plėtoja objektų 
ryšių mokyklos nuostatas dėl vidinių objektų ryšių reprezentacijų. Todėl 
ir manoma, kad prisirišimo teorija ne nukrypsta nuo psichoanalitinės 
minties, bet natūraliai ją tęsia ir plėtoja toliau. Tačiau ir pati prisirišimo 
teorija buvo plėtojama toliau, net virsdama tam tikra nauja psichoanali- 
zės mokykla. 


Tokia mokykla galima laikyti mentalizacijos teoriją. Ją praėjusio am- 
žiaus paskutiniajame dešimtmetyje sukūrė dar vienas prisirišimo teori- 
jos atstovas iš Jungtinės Karalystės Peteris Fonagy's. Jo teorija, nors 
įgavusi savarankiškos teorijos pavadinimą, yra prisirišimo teorijos tąsa 
ir plėtinys. J. Bowlby domino išorinio žmogaus funkcionavimo aspektai, 
o P. Fonagy's labiau domėjosi vidiniais prisirišimo ypatumais. 

P. Fonagy's pastebėjo, kad vaiko pastangų prisirišti sėkmė priklauso 
ne tiek nuo globėjo prieinamumo, kiek nuo šio sugebėjimo suprasti 
vaiko psichikos būkles ir įvertinti jas kaip savo pačių psichikos būkles. 
Psichikos būklėmis šios teorijos požiūriu vadinami jausmai, troškimai, 
fantazijos ir apmąstymai. Manoma, kad sugebėjimą vertinti kūdikį 
kaip savo psichikos būklę tėvai įgyja bendraudami su savo pačių tėvais. 
P. Fonagy's pabrėžė, kad ši funkcija gali būti apibūdinta kaip pirmojo 
prisirišimo objekto (pvz., motinos) reagavimas į vaiką kaip į savo pačių 
motyvą veikti. Tarkim, vaiko verksmą motina suvokia kaip postūmį pa- 
jausti ir pažinti šio jausmus bei apmąstyti, kaip su jais ar juos keliančia 
problema tvarkytis. Visa tai, mentalizacijos teorijos požiūriu, skatina 
tokių pačių vaiko įgūdžių formavimąsi, lemia šio sugebėjimus pajausti 
ir įvertinti save bei aplinkinius tarpusavio santykių kontekste. 

P. Fonagy's pabrėžė, kad asmens sugebėjimas suprasti ir apibūdinti 
tarpusavio santykius psichikos būklių terminais yra lemiamas savasties 
organizavimo ir afektų reguliavimo veiksnys. Šis procesas yra vadina- 
mas mentalizacija, arba refleksine funkcija. Taigi žmogaus refleksijos 
gebėjimai priklauso nuo motinos refleksijos gebėjimų: jei ji sugeba 
pažinti vaiko jausmus, juos įvardija ir perdirba (taip pat ir nuramina), 
tai ir vaikas įgyja gebėjimą jausti, suartėti, įsijausti į kitus žmones. 


33 


PSICHODINAMINĖ PSICHOTERAPIJOS KRYPTIS 


34 


Refleksinė funkcija formuojasi keliais etapais. Pirmasis etapas dar va- 
dinamas tapačiuoju psichikos funkcionavimo būdu, kas reiškia, jog vai- 
kas aplinkinį pasaulį suvokia kaip savo vidinio pasaulio atspindį. Kitaip 
sakant, kas vyksta jo viduje, būtinai turi vykti ir išorėje. Ir atvirkščiai, 
išorinio pasaulio įvykiai tiesiogiai atsispindi vaiko viduje. Todėl tokia 
svarbi ir yra tiksli motinos ar kito globėjo veikla šiuo laikotarpiu: jei mo- 
tina netiksliai atpažįsta vaiko jausmą, išsigąsta ar „nepastebi jo, gali kilti 
didelė grėsmė jo vidinio pasaulio vientisumui, nes gąsdinantis jausmas 
staiga „virsta“ išorinio pasaulio dalimi ir tiesiog gali vaiką „sunaikinti . 
Tokie asmenys ir užaugę yra linkę paniškai (o kartais ir psichoziškai) 
reaguoti į išorinio pasaulio grėsmes. 

Antrajam refleksinės funkcijos formavimosi etapui būdingas taria- 
masis psichikos funkcionavimo būdas: išorinė ir vidinė realybė visiškai 
atsiskiria viena nuo kitos. Jis pradeda veikti, kai vaikas ima žaisti ir taip 
nesunkiai atsiriboja nuo neretai grėsmingo išorinio pasaulio. Šis būdas 
apsaugo vaiko psichiką nuo jausmų projekcijų į išorę ir „užvaldymo“ 
grėsmių. Žinoma, tai jau brandesnis psichikos funkcionavimo būdas, 
tačiau jis vis dar nėra adekvatus, nes pernelyg atskiria išorinį ir vidinį 
pasaulius, kurie ima atrodyti visiškai nesusiję vienas su kitu. Bet kuris iš 
mūsų kartais mokame „pabėgti“ nuo nemalonių situacijų, pasinerdami 
į savo fantazijas — tai ir yra tariamojo psichikos funkcionavimo būdo 
pavyzdys. 

Na, o mentalizacija susiformuoja tuomet, kai vaikas išmoksta jungti 
vidinį pasaulį su išoriniu, suvokdamas, kad jie yra susiję, tačiau nebūtinai 
sutampantys. Tuomet žmogus tampa pajėgus vertinti realybę, atskirti 
savo išgyvenimus nuo aplinkinių, adekvačiai tvarkosi su projekcijom ir 
jaučiasi saugus bei pajėgus tinkamai funkcionuoti. 

Kaip matome, mentalizacijos teorija iš tiesų pratęsė ir išplėtojo prisiri- 
šimo teoriją. Juk tik reflektuojanti motina gali padėti vaikui pažinti savo 
jausmus, išmokti su jais tvarkytis bei kurti refleksinį psichikos funkcio- 
navimo būdą. Tai savo ruožtu užtikrina ir tarpusavio santykių saugumą, 
nes tinkamas ir tikslus atspindėjimas leidžia jaustis suprastam bei mato- 
mam. O saugus ryšys lemia ir saugius vidinius darbinius modelius, kurie 
užtikrina adekvatų funkcionavimą aplinkoje. 


Tačiau šios abi teorijos turbūt negalėtų atlaikyti klasikinės krypties psi- 
choanalitikų puolimo, o pati psichoanalizė - ir kitų psichologijos bei psi- 
chiatrijos sričių atstovų puolimo, jei nebūtų palaikomos šiuolaikinių neu- 

romokslų. O kad psichoanalizė iš tikrųjų išgyvena intelektinį atgimimą, 
geriausiai įrodo 2000 m. Nobelio fiziologijos ir medicinos premijos 
laureato Erico Kandelio žodžiai: „Psichoanalizė šiandien vis dar yra 
nuosekliausias ir intelektualiai labiausiai mus patenkinantis psichikos 
modelis“. Tai pasakė žmogus, kuris kartu su Marku Solmsu šiandien lai- 
komi didžiausiais naujos mokslo krypties - neuropsichoanalizės auto- 
ritetais. Neuropsichoanalizė nėra atskira mūsų specialybės kryptis, tačiau 
ji pagrindžia nemažai dar Freudo suformuluotų teiginių apie pasąmonę, 
sapnus, id, ego ir superego, o labiausiai - prisirišimo ir mentalizacijos 
teorijų postulatus apie žmogaus psichiką. Beje, jau ir minėtas E. Kan- 
delis, net ir nebūdamas psichoanalitikas, šiandien daugiausia dėmesio 
skiria psichoanalitinės žmogaus sampratos pagrindimui. 

Neįmanoma trumpame skyrelyje aprėpti viską, kas žinoma apie neu- 
rofiziologinius ir neuromorfologinius psichoanalizės aspektus. Trum- 
pai būtų galima tik paminėti, kad neuromokslai pagrindžia pasąmonės 
egzistavimą ir net lokalizuoja ją dešiniajame smegenų pusrutulyje, 
kuris atsako už emocinę psichikos pusę. Kartu jie atveria ir galimybes 
paaiškinti prisirišimo svarbą ankstyviesiems motinos ir kūdikio san- 
tykiams. Įrodyta, kad artimas ir saugus ryšys padeda morfologiškai 
bręsti ne tik kūdikio, bet ir motinos smegenims. Taip pat įrodyta, kad 
ankstyvieji žinduolių motinų ir kūdikių ryšiai skatina dendritų augimą 
motinų smegenyse. 

Prisirišimo ryšio esmė yra ta, kad vieno žmogaus limbinė sistema (ku- 
ri irgi yra pasąmonės „atstovė“ smegenyse) santykiauja su kito žmogaus 
limbine sistema. Tiesioginis limbinių sistemų bendravimas atsiranda 
antrajame ir trečiajame pirmųjų vaiko gyvenimo metų ketvirčiuose, kai 
limbinė sistema ima ypač aktyviai funkcionuoti. Tą lemia migdolinių 
kūnų, atsakančių už emocijomis nuspalvintus, bet nesąmoningus pa- 
tirties išgyvenimus, veikla. Kadangi tuomet dar nefunkcionuoja Amono 
ragas, kuris yra sąmoningo informacijos apdorojimo garantas, tampa 
aišku, kaip svarbu asmenybės ir psichikos formavimui sukurti saugų 
neverbalinį ryšį. Taigi vaiko patirtis formuojasi per emocinius, vaizdinius 
ir garsinius išgyvenimus, kurie kaupiami dešiniajame pusrutulyje. Afek- 
tinis santykio sinchroniškumas skatina metabolinį smegenų aktyvumą, 
kuris padeda megztis dešiniojo smegenų pusrutulio nerviniams rezgi- 
niams, atsakingiems už socialinės-emocinės informacijos priėmimą. 
Visa tai padeda atpalaiduoti daugiau energijos, reikalingos smegenų 

struktūrų formavimuisi. Taigi prisirišimo sėkmė padeda ir smegenų 
morfologinei brandai. Tuo tarpu limbinėje sistemoje ir dešiniajame pus- 
rutulyje kaupiama nesąmoninga informacija tampa pagrindu vidiniams 
darbiniams modeliams sukurti. 

Kadangi dešinysis smegenų pusrutulis yra anksčiausiai bręstanti sme- 
genų dalis, o kūdikio pagrindinis tikslas - išsaugoti gyvybę, tai galima 
manyti, kad išgyvenimas labiausiai siejasi su emocine patirtimi ir gali- 
mybe reguliuoti afektus. Kadangi dešinysis pusrutulis nuo gimimo pade- 
da suprasti kūno stimulus, emociškai reaguoti į juos, sukurti kūniškąją 
savastį ir atskirti save nuo kito, vėlgi galima manyti, jog prisirišimas le- 
mia savasties formavimąsi, o dėl to vyksta ne tik emocinio, bet ir psicho- 
biologinio lygmens pokyčiai. 

Šiuos argumentus būtų galima tęsti, tačiau pabaigai reikėtų tik pri- 
durti, kad psichoanalizės atradimai nėra baigtiniai. Tiek prisirišimo, tiek 
mentalizacijos teorija, tiek neuropsichoanalizė vystosi toliau, kurdamos 
naujovišką psichoanalitinę žmogaus sampratą ir kitokį požiūrį į patį psi- 
choanalizės procesą. 

Šis požiūris pagrįstas tuo, kad labiau imama akcentuoti ne vien kog- 
nityvinį supratimą ir įsisąmoninimą, rekonstruojant praeities išgyve- 
nimus, bet naują saugų ryšį tarp analitiko ir paciento, kuris skatina re- 
fleksinius sugebėjimus ir naujų vidinių darbinių modelių kūrimą. Taigi 
šiuolaikinėje psichoanalizėje ima vyrauti ne praeities rekonstrukcija, bet 
naujo dabarties ir ateities patyrimo konstravimas, kuris, remiantis neu- 
ropsichoanalize, paprastai yra labiau emocinis-neverbalinis, nei kogni- 
tyvinis-verbalinis. 

Taigi iš ką tik aptarto skyrelio negalima nepastebėti, kad psichoanalitinė 
mintis nuėjo geroką kelią nuo Freudo atradimų apie vidinius žmogaus 
psichikos ypatumus iki šiuolaikinio tarpasmeninio požiūrio. Būta ir ne- 
mažų psichoanalizės praktinio taikymo ir technikos aspektų pokyčių. 
Vary psichologai, kuriuos įkvėpė dar Freudas, manė, kad pagrindinis 
analizės tikslas - tai, kas nesąmoninga, versti sąmoningu. Kitaip sakant, 
svarbiausia analizuoti paciento pasąmonės jėgas, jų dinaminę sąveiką 

ir padėti jam suprasti, kas jame slypi ir kodėl jam būdingi vienokie ar 
kitokie charakterio bruožai. Ego psichologai žmogaus problemas siejo su 
vidiniais konfliktais, todėl jų tikslas buvo padėti žmogui tuos konfliktus 
spręsti, stengiantis pažinti jų raišką analizės sesijose, ypač analizuojant 
pasipriešinimą ne tik pačiai analizei, bet ir pokyčiams. M. Klein pasekė- 
jai pabrėžė, kad patologija paprastai susijusi su destruktyviu superego, 
todėl jiems svarbiausia analizuoti perkėlimą, kuris reiškia vaikiškųjų 
santykių kartojimą dabarties ryšiuose su žmonėmis, ir ypač analitiku, ir 
taip padėti atskirti vidinės patirties projekcijas į kitus žmones nuo rea- 
laus ir neutralaus analitiko. Kitos objektų ryšių mokyklos (tarp jų ir nau- 
josios teorijos) pacientų problemas sieja su neadekvačiomis vidinėmis 
žmonių santykių reprezentacijomis (ar vidiniais darbiniais modeliais), 
kurios neretai susijusios su netinkamu motinos (ar kito ankstyvojo 
globėjo) funkcionavimu, sukuriančiu bazinį nesaugumo jausmą. Todėl 
jų, ypač prisirišimo teorijos atstovų, požiūriu, svarbiausia yra ne inter- 
pretuoti konfliktus ar fantazijas, pasipriešinimą ar perkėlimą, bet padėti 
pacientui augti, ugdyti refleksinę funkciją ir sukurti naujus saugius vi- 
dinius darbinius modelius, kurie turėtų suteikti galimybę ir adekvačiai 
funkcionuoti išoriniame pasaulyje. 

Taigi šiltas ir saugus analitiko ir paciento ryšys, o ne neutralios in- 
terpretacijos šiandien tampa esmine psichoanalizės praktinio taikymo 


ypatybe. 


Pacientai ir jų parinkimas. Psichoanalizė, kaip gydymo metodas, pir- 
miausia buvo skirta naujoviškai neurozių terapijai. Pradėjęs verstis gy- 
dytojo praktika, Freudas galėjo taikyti tik tai, ką to meto medicina turėjo 
savo arsenale: gydomąsias vonias, elektros terapiją ir kitus panašius, 
veikiau reabilitacijos nei gydymo, būdus. Matydamas, kiek daug neuro- 
ziniais sutrikimais sergančių pacientų ir kokia menka pagalba jiems gali 
būti suteikta, psichoanalizės tėvas ėmėsi pirmiausia gydyti juos. Todėl 
psichoanalizė ir tapo naująja pagalba paplitusioms ir net šiandien gerai 
žinomoms neurozėms: isterijai, įkyrybėms, fobijoms ir pan. Ilgą laiką, 
net ir kintant psichikos sutrikimų klasifikacijoms, psichoanalizė laikyta 
tinkama tik neuroziniams sutrikimams gydyti. 

Tiek paties Freudo, tiek jo pasekėjų nuomone, neurozėmis sergantieji 
pacientai vieninteliai galėjo sukurti perkėlimo ryšį - ryšį, kuris laikomas 
psichoanalizės pagrindų pagrindu. Be jo psichoanalitinis ryšys ir te- 
rapinis procesas neįmanomas. Perkėlimu vadinamas tam tikrų praeities 

ryšių pakartojimas analizės procese. Freudas jį vadino dar paprasčiau: 
tai - būsena, kai pacientas į analitiką perkelia savo tėvo ar motinos įvaizdį 
ir bando su juo bendrauti lyg su šiomis svarbiomis praeities figūromis. 
Kam to reikia? Atsakymas gana paprastas: ankstyvasis ryšys yra gerai 
pažįstamas, neretai - traumuojantis ir vertęs vaiką jaustis bejėgiu, o 
dabartinė situacija ir tokio ryšio pakartojimas suteikia gerą progą savo 
bejėgiškumą pagaliau įveikti. Taigi, anot Freudo, perkėlimo dėka mes 
„pasirenkame“ tai, ką geriausiai pažįstame, ir taip regresuojame į fik- 
sacijos tašką, stengdamiesi susitvarkyti su savo trauminiais išgyvenimais 
jame. Freudo manymu, perkėlimo ryšio sprendimas sukuriant perkėli- 
mo neurozę (kai tikroji, išorinio gyvenimo sukelta neurozė virsta tik 
ryšiu su analitiku susijusia, naujoviška neuroze) laikytinas kertiniu psi- 
choanalitinės terapijos baigties akmeniu. 

Kaip jau minėta, sergantieji neurozėmis laikyti vieninteliais, galinčiais 
tokį ryšį užmegzti. Nei psichozėmis, nei asmenybės sutrikimais sergantys 
pacientai tokia galia nepasižymi. Šį savo teiginį Freudas pagrindė nar- 
cizmo samprata: anot jo, tik neurotikai savo libidinę energiją nukreipia 
į aplinkinius, tuo tarpu psichotikai ar kiti pacientai ją „uždaro“ savyje. 
Todėl ir perkėlimas jiems yra nepasiekiamas. Kita vertus, klasikinė psi- 
choanalizė visuomet akcentavo interpretacijos ir įsisąmoninimo svarbą 
gydymo procese, tad kitokie nei neurotiniai pacientai neatrodė šiuo 
požiūriu pajėgūs. 

Vis dėlto šiandien manoma, kad taip nėra. Pastebėta, kad kai ku- 
rie „sunkūs“, tolokai nuo neurozių nutolę pacientai (pvz., sergantys as- 
menybės sutrikimais) sugeba užmegzti gerokai intensyvesnį perkėlimo 
ryšį nei anksčiau laikyti klasikiniais psichoanalizės pacientais asmenys. 
Maža to, šiuolaikinė psichoanalizė pabrėžia mentalizacijos įgūdžių 
skatinimą per naują ryšį, kuris nebūtinai turi būti įsisąmonintas, bet 
labiau atkuriantis motinos ir kūdikio ryšį ir brandos stimuliavimą, ta- 
čiau aiškėja, kad sėkmingesniais psichoanalizės pacientais gali tapti net 
ir sunkūs (ribiniai) pacientai. Nepamirškime ir to, kad psichoanalizė 
skirta ne vien gydyti, bet ir atskleisti vidines galias, pažinti save, todėl 
neturėtume nustebti, kad ji tinkama ir teoriškai sveikiems asmenims. 

Taigi psichiatrinė diagnozė nebeatrodo geriausias psichoanalitinių 
pacientų atrankos kriterijus. Vis dėlto norėčiau paaiškinti, kad į psi- 
choanalitiką turėtų kreiptis sveiki žmonės, norintys pažinti save ar at- 
skleisti pasąmonėje veikiančias jėgas, taip pat sergantieji neuroziniais, 

psichosomatiniais, seksualiniais, adaptacijos, asmenybės (išskyrus an- 
tisocialias, paranojines asmenybes) ir afektiniais sutrikimais. Žinoma, 
depresijai gydyti neretai tektų pasitelkti vaistus, padedančius žmogui 
palengvinti skausmą, kuris, analizės procese atsiskleidžiant ir daugeliui 
kitų nemalonių dalykų, galėtų tik pasunkėti. Kita vertus, aktyvi manijos 
būklė nebūtų tinkamas pasirinkimas psichoanalizei, kaip, beje, ir psi- 
choziniai sutrikimai. Psichoziniai sutrikimai būtų tinkamas psichoana- 
litinio tyrimo ir gydymo objektas, tačiau tik remisijos laikotarpiu. Čia 
būtina pabrėžti, kad psichoanalizė skatina regresą, kuris savaime gali 
pasiekti psichozinius asmenybės sluoksnius (juos, beje, mes visi turime), 
todėl psichozes analize gydo tik labai patyrę analitikai. Na, ir visai ne- 
tinkamais psichoanalizei laikomi asmenys, sergantieji įgimta ar įgyta 
silpnaprotyste, nuolat patiriantys alkoholinę ar narkotinę intoksikaciją. 
Mažai tinkami psichoanalizei laikomi ir sergantieji valgymo sutriki- 
mais, priklausomybės ligomis, kartais - ir specifinėmis fobijomis (jiems 
geriau tiktų kognityvinė-elgesio terapija). 


Vis dėlto šiandien psichoanalitikai labiau remiasi ne diagnostiniais, bet 
tam tikrais asmenybiniais, dinaminiais, socialiniais kriterijais. Taigi psi- 
choanalizei laikomi tinkamais tokie asmenys, kurie: 


+ turi pakankamai stabilų ryšį bent su vienu žmogumi (partneriu, 
vaikais, draugais); 

+ normaliai funkcionuoja bent vienoje gyvenimo sferoje (darbe, 
šeimoje ar kt.); 

+ nepiktnaudžiauja cheminėmis medžiagomis (tiek, kad svaigini- 
masis trukdytų gydymui); 

+ išlaiko pakankamą realybės jausmą (čia priminčiau ūmias psi- 
chozes, silpnaprotystes, dėl kurių analizė tampa neįmanoma); 

+ sugeba kalbėti apie savo patirtį, pasižymi simbolizacijos gali- 
mybėmis ir pan.; 

+ pasižymi domėjimusi vidinio pasaulio funkcionavimu, linkę ieš- 
koti ir rasti psichologinius ryšius tarp šios dienos išgyvenimų ir 
praeities patirties; 

+ pajėgia kontroliuoti impulsus, toleruoti nerimą ir vengia atvirų 
agresijos protrūkių. 


Norėtųsi pabrėžti ir dar vieną dalyką: Freudas manė, kad tik asmenys 
iki 50 metų yra tinkami analizei, nes vyresnieji sunkiai pakelia tiek daug 

gyvenimiškos patirties faktų. Vis dėlto šiandien manoma, kad net ir seny- 
vi žmonės tinka psichoanalizei, kadangi jie yra gerokai stabilesni gyve- 
nime, turi daugiau išminties pasąmonei pažinti ir įvertinti, turi galių net 
ir nemaloniems atradimams toleruoti, o analizė jiems yra geras būdas 
patirčiai surūšiuoti ir apibendrinti bei gyvenimo saulėlydžiui priimti. 


Aplinka (setting). Psichoanalizė garsi savo kušete. Pradėjęs praktiką 
kaip hipnozę naudojantis gydytojas, Freudas kušetę ir gulintį ant jos 
pacientą paliko ir savo pasekėjams. 

Tokia situacija susiklostė nuosekliai ir istoriškai. Pasimokęs pas garsų- 
jį to meto prancūzų neurologą J. Charcotą (Ž. Šarko), Freudas hipnozės 
ėmėsi ir pats. Žinoma, tam reikėjo ir kušetės. Pagrindinis Rreudo tikslas 
buvo tas pats, kuris psichoanalizę lydi iki šiol: suprasti, kodėl pacien- 
tui pasireiškia būtent tokie simptomai ar kodėl jis yra būtent toks (prisi- 
minkime, kad esminis psichoanalizės klausimas yra: KODĖL ?). Vis dėlto 
hipnotinėje būklėje pažadinti prisiminimai ir patologinių simptomų prie- 
žastys, kuriuos gydytojas vėliau atpasakodavo „pabudusiam“ pacientui, 
šiam nepadarydavo ypatingo įspūdžio. 

Freudas nusprendė keisti techniką. Jis ėmėsi „spaudimo“ technikos: 
gulinčiam ant kušetės pacientui jis suspausdavo rankomis galvą (daž- 
niausiai uždėdamas ranką ant kaktos) tuomet, kai norėdavo staigaus 
prisiminimų antplūdžio. Tai neblogai padėdavo: pacientas kartais prisi- 
mindavo patologinį simptomą sužadinusį įvykį. Tačiau netrukus Freudas 
pastebėjo, kad tai mažai veiksminga. Ir nenuostabu, nes tiek būdamas 
hipnotinės būklės, tiek būdraudamas pcientas pasiduoda gydytojo au- 
toritetui ir „spaudimui, todėl prisiminimus neretai „sukuria“ jam, o sau 
pačiam naudos nesukuria. 

Tai vėl padėjo žengti žingsnį į priekį. Freudas nebelietė pacientų, tik 
paprasčiausiai klausinėjo juos, siekdamas įsiskverbti į pasąmonę ir rasti 
ryšius tarp vidiniame pasaulyje vykstančių procesų. Pokalbis būdavo 
veiksmingas, kol kartą viena pacientė sesijos metu atsigręžė į Freudą 
ir piktokai tarė jam: „Jūs savo klausimais man trukdote mąstyti!“. Tai 
sukėlė psichoanalizės perversmą - taip gimė laisvųjų asociacijų meto- 
das, tapęs psichoanalizės technikos kertiniu akmeniu. Apie tai kalbėsime 
kiek vėliau, tačiau verta pasakyti, kad Freudas nusprendė perkelti savo 
kėdę už paciento regėjimo lauko, o šiam leisti laisvai kalbėti. 

Taigi psichoanalitiko kabineto aplinka atrodo taip: kušetė, ant ku- 

rios guli pacientas, o analitikas sėdi jo galvūgalyje ir yra šiam nema- 
tomas. Neretai kyla klausimas: kam to reikia? Tikslas gana paprastas. 
Psichoanalizė, kaip jau minėta, yra pats giliausias pasąmonės pažinimo 
metodas, todėl tam reikia ir tam tikrų specifinių sąlygų. Pirmiausia, 
gulima paciento padėtis labiausiai atitinka kūdikio pozą. Tai tinka ir 
šiuolaikinei psichoanalizės proceso sampratai, pagal kurią analitiko ir 
paciento ryšys turėtų atspindėti ir motinos bei kūdikio ryšį, sudarantį 
prielaidas naujai raidai ir naujiems vidiniams darbiniams modeliams 
sukurti. Antra, mums reikalingas paciento regresas į tam tikrus vai- 
kystės išgyvenimus. O regresas kaip tik ir skatinamas gulint. Juk kai 
jaučiamės nesaugiausi, sergantys, nuskriausti ar nusiminę (0 tai ir yra 
regreso būklė), mes visuomet norime prigulti ir atsiriboti nuo aplinkos 
(o analitikas juk ir yra nematomas - kaip lengva nuo jo atsiriboti ir tirti 
save!). Trečia - tai jau susiję ir su nematomu analitiku: kuo mažiau mes 
krentame pacientui į akis, tuo mažiau veikiame jo minčių eigą ir truk- 
dome jam. Ketvirta, gulėjimas nematant pašnekovo sukuria tam tikrą 
nerimą, kuris nuslopina budrumą ir tam tikrų vidinių „cenzorių“ veiklą, 
o tai jau savaime padeda medžiagai pasirodyti iš pasąmonės. Ir galiau- 
siai, prisiminkime, kokios mintys kyla mūsų galvose, kai prabundame 
naktį ir negalime užmigti. Pasąmonė tiesiog „praleidžia pro visus bar- 
jerus minčių ir fantazijų traukinį , kuris važiuoja, važiuoja, važiuoja... O 
analizės procese mums to labiausiai ir reikia. 

Tačiau tai dar ne viskas. Psichoanalizė sukuria labai intensyvų pa- 
ciento ir analitiko ryšį, kuris reikalingas pasąmonei atskleisti ir naujiems 
modeliams kurti labiau nei kušetė. Savitas psichoanalizės reikalavimas - 
dažnos sesijos. Freudas su savo pacientais susitikdavo 6 ar net 7 kartus 
per savaitę. Tokio susitikimų dažnio priežastis būdavo susijusi su regreso 
ir perkėlimo neurozės poreikiu, be kurio psichoanalitinis gydymas net 
nebuvo įsivaizduojamas. Vis dėlto ilgainiui teko pripažinti, kad kas- 
dienės sesijos nėra toks paprastas dalykas pacientui, nes jos reikalauja ne 
tik didelių finansinių, bet ir laiko sąnaudų. Be to, pavyzdžiui, prancūzų 
psichoanalizės mokykla teigia, kad pacientui po kiekvienos sesijos 
būtina „laisva“ diena atskleistai medžiagai ar naujai patirčiai perdirbti. 
Todėl Tarptautinė psichoanalitikų asociacija oficialiai psichoanalize 
pripažįsta 3-5 sesijų per savaitę psichoanalitiko ir paciento ryšį. Ryšys 
čia pabrėžiamas ne veltui - juk nauji vidiniai modeliai kuriami per ryšį, 
kuo labiau primenantį motinos ir vaiko ryšį. O ar galima įsivaizduoti 


41 


PSICHODINAMINĖ PSICHOTERAPIJOS KRYPTIS 


42 


retą motinos ir jos vaiko ryšį? O ar galima įsivaizuoti, kad nestabilus ir 
stokojantis tęstinumo ryšys su motina padės vaikui sveikai bręsti? 

Taigi neskubus, tik pakankamai dažnas, stabilus ir tęstinis paciento ir 
jo analitiko ryšys gali padėti pacientui augti ir bręsti įgyjant vis naujas 
galimybes pažinti ir keisti save. Beje, paminėjau ir terminą „neskubus“ — 
psichoanalizė paprastai trunka 4-6 metus. 


Technikos ypatybės. Nuo psichoanalizės gimimo buvo sukurti du pa- 
grindiniai technikos elementai, beje, išlikę iki šiol: laisvosios asociacijos 
ir interpretacija. 

Laisvąsias asociacijas trumpai paminėjome kiek anksčiau, tačiau 
dabar reikėtų truputį išsamiau paaiškinti jų esmę. Kaip jau esu sakęs, 
psichoanalizės tikslas - suprasti, kodėl pacientas yra „toks“ ir kodėl su 
juo nutinka „tokie“ dalykai, kyla „tokie“ simptomai. Tam tenka pasitelkti 
paties žmogaus pasąmonę, t. y. bandoma atskleisti joje vykstančius pro- 
cesus. Tą padaryti padeda jau aprašyti psichoanalitinės aplinkos elemen- 
tai: kušetė ir „nematomas“ analitikas. Vis dėlto tai tėra aplinka, kurioje 
turi būti kažkoks vyksmas. Ir tas vyksmas pirmiausia yra laisvųjų asocia- 
cijų metodas. Jis reiškia paciento nevaržomą kalbėjimą apie viską, kas tuo 
metu jam ateina į galvą. Prašoma būti laisvam ir sakyti net tai, kas kitom 
sąlygom atrodo nepriimtina ir nemalonu. Tik cenzūros nevaržomas 
kalbėjimas padeda atskleisti giluminius pasąmonės aspektus. Vis dėlto 
tai nėra lengva užduotis - kai kurie pacientai laisvai asocijuoti išmoksta 
tik į analizės pabaigą. Juk visais atvejais mes esame susikūrę daugybę 
cenzorių, taisyklių ir suvaržymų, trukdančių pasąmonei atsiverti, o kar- 
tais ir stumiančių mus į psichologines problemas ar net psichikos su- 
trikimus. Štai tuomet ir prireikia analitiko, kuris, žinodamas žmogaus 
funkcionavimo dėsningumus, pastebi net ir subtiliausią pasąmonės raiš- 
ką ar prieš ją naudojamus gynybos mechanizmus ir imasi interpretuoti, 
bandydamas sujungti trūkstamus vidinio pasaulio ryšius į vientisą žmo- 
gaus asmenybės funkcionavimo vaizdą. 

Taigi interpretacija yra antroji pagal svarbą psichoanalizės techni- 
kos sąvoka. Tai jau analitiko darbas: pastebėti pasąmonės proveržius, 
pasipriešinimą jiems, perkėlimo fenomenus ir sujungti juos su tikrove 
ir vidiniame pasaulyje išlikusia senosios, vaikiškosios patirties reprezen- 
tacija. Klasikinė psichoanalizė pabrėždavo rekonstrukcijos svarbą. Tai 
reiškia, kad pagrindinis analizės tikslas - atkurti ir įsisąmoninti trau- 


PSICHOTERAPIJA. Knyga profesionalams ir smalsiesiems 





minius praeities išgyvenimus. „Nesąmoningo vertimas sąmoningu“ 
buvo psichoanalizės esmė daugelį metų. Kaip sakė Freudas, „ten, kur 
buvo id, turi atsirasti ego“... 

Vis dėlto šiuolaikinė psichoanalizė pasuko kiek kitu keliu. Praėjusiojo 
amžiaus 6-7-ajame dešimtmečiuose Hansas Loewaldas pradėjo kalbėti 
apie ryšio ir konstrukcijos svarbą psichoanalitiniame procese. Jis vienas 
pirmųjų padėjo pamatus naujam požiūriui į tai, kas vyksta analitiko 
kabinete. Jo aprašytoji motinos ir vaiko santykio analogija su analitiko 
ir paciento santykiu pradėjo naują psichoanalizės erą. Interpretacijos 
niekas nepaneigė, tačiau ją imta vertinti tik kaip ryšio formą, padedančią 
kurti jo prasmę. Ne praeities išgyvenimų rekonstrukcija, bet dabarties 
santykių konstrukcija ir jų galimų ryšių su praeitimi įsisągmoninimas 
tapo paciento pokyčių pagrindu. 

Neuropsichoanalizė ir mentalizacijos teorija čia nužengė toliausiai. 
Pasąmoningas žmogaus pasaulis suskirstytas į dvi dalis: deklaratyviąją 
ir procedūrinę. Kaip sakė jau minėtas P. Fonagy's, dalis mūsų patirties 
yra deklaratyvioji, t. y. atitinkanti tai, ką Freudas siejo su skausmingų 
išgyvenimų išstūmimu iš sąmonės į pasąmonę. Ši pasąmonės dalis pa- 
siduoda interpretacijai, todėl rekonstrukcija jai gali būti veiksminga. 
Tačiau nemaža dalis mūsų pasąmonės yra procedūrinė, t. y. tapusi tokia 
dėl labai ankstyvų motinos ir kūdikio ryšių ypatumų. Ši dalis niekaip 
nesisieja su išstūmimu iš sąmonės, nes vaikas iki 18 mėn. amžiaus pa- 
prastai neturi galimybių pasinaudoti sąmoningu prisiminimu ir suvo- 
kimu, nes jo smegenyse dar nefunkcionuoja tam reikalingos smegenų 
struktūros. Tokia patirtis pasąmonėje fiksuojama kaip tam tikro prisi- 
taikymo gyvenime procedūros, kurias prisirišimo teorija pavadino vidi- 
niais darbiniais modeliais. Mes tiesiog elgiamės, jaučiame ir mąstome 
taip, o ne kitaip, ir interpretacija su rekonstrukcija niekuo padėti negali. 

Štai tada ir iškyla poreikis dar vienos technikos procedūros (jei ga- 
lime ją taip pavadinti) - analitiko ir paciento ryšio poreikis. Štai čia ir 
verta priminti neskubų, stabilų, dažną ir tęstinį santykį, kuris kuria nau- 
jus ryšius ir padeda pacientui keistis. Analitiko darbas siekiant išryškinti 
pastebėtus pasąmonės mechanizmus „čia ir dabar“ ir parodyti jų įtaką 
paciento dažnai „nesveikam“ funkcionavimui šiandien yra pagrindas ne 
tik supratimui, bet ir naujiems vidiniams modeliams bei mentalizaci- 
jos įgūdžiams kurti. Todėl ir sakoma, kad psichoanalizė padeda suteikti 
mūsų gyvenimui prasmę. 

Kalbėdamas apie psichoanalizės technikos ypatumus, negaliu nepa- 
minėti ir dar vieno dalyko. Tai - neutralaus analitiko sąvoka. Ilgą lai- 
ką buvo pabrėžiama, kad analitikas turi išlikti neutralus, be reikalo ne- 
persiimti paciento jausmais ir išgyvenimais, vengti atskleisti savo patirtį 
ir jausmus. Tokia nuostata leido sukurti ir ironišką šalto bei abejingo 
psichoanalitiko įvaizdį knygose ar filmuose. Tai paskatino ir tam tikrą 
psichoanalizės krizę pasaulyje. Vis dėlto tokią nuostatą pavyko įveikti 
paskutiniajame praėjusiojo amžiaus dešimtmetyje, kai susikūrė nauja 
intersubjektyvioji psichoanalizės mokykla. Jos atstovai (T. Jacobsas, O. 
Renikas, H. Blumas ir kt.) pabrėžė, kad neutralus analitikas pacientui 
ne tik nėra pageidaujamas, bet net ir yra neįmanoma fikcija. Dirbda- 
mi mes negalime išvengti jausmų, o jei tai nutinka, vadinasi, kad mes 
patys, analitikai, turime rimtų jausminių problemų. Ir dar - pacientui 
kartais reikia pamatyti mūsų jausmus tam, kad išmoktų pažinti savuo- 
sius ir įsijaustų į kito Žmogaus išgyvenimus, t. y. išmoktų mentalizuoti. 
Kita vertus, tam, kad pacientas galėtų su mumis susitapatinti, kurdamas 
naujus vidinius darbinius modelius, jis turi mus pažinti. O analitikas 
turėtų mokėti laiku ir tinkamai pateikti kai kurią informaciją apie save. 
Taigi neutralus analitikas jau praeitis, o dažni kai kurių psichoanalizės 
priešininkų pasišaipymai iš „šalto ir abejingo“ psichoanalitiko, matyt, 
greičiau yra pasišaipymas iš savo pačių žinių trūkumo... 

Šis požiūris, beje, atskleidė ir dar vieną svarbią psichoanalizės tech- 
nikos sritį - kontraperkėlimą. Jei pamenate, perkėlimas yra paciento 
vidinių praeities ryšių reprezentacijų pakartojimas dabartiniuose san- 
tykiuose. Kontraperkėlimas būtų tas pats, tik tai - analitiko išgyvenimai 
santykyje su pacientu. Nenorėčiau leistis į teorinius samprotavimus apie 
kontraperkėlimo esmę, jo santykį su pacientu, nes vieni autoriai pabrė- 
žia, kad tai yra analitiko reakcija į paciento perkėlimą, kiti - kad tai yra 
analitiko praeities ryšių reprezentacijos, kurios nepriklauso nuo pacien- 
to. Vienaip ar kitaip kontraperkėlimas yra santykyje su pacientu gimstan- 
tis reiškinys. Vadinasi, jis atspindi šį tą iš to santykio. Todėl šiuolaikinė 
psichoanalizė analitiko jausmų tyrimą ir bandymą juos sieti su pacientu 
laiko svarbiu psichoanalizės proceso veiksniu. Tad nenuostabu, kad 
bandome per šiuos jausmus pažinti ir savo partnerį - pacientą, ir taip 
ne tik atskleisti jame vykstančius procesus, bet ir padėti jam tinkamai 
jais pasinaudoti. 


PSICHOTERAPIJA. Knyga profesionalams ir smalsiesiems 





Stiprybės ir silpnybės. Labai norėtųsi pasakyti, kad psichoanalizė neturi 
silpnybių. Tačiau taip nebūna. Be to, silpnybių pripažinimas kartu yra ir 
psichoanalizės stiprybė. 

Taigi trumpai paminėsiu tai, ką laikome psichoanalizės silpnybėmis. 
Pirma, tai ilgas ir daug paciento pastangų reikalaujantis procesas. Antra, 
psichoanalizė reikalauja ir pakankamo intelekto ir sugebėjimo simboli- 
zuoti, o tai ne mažai daliai žmonių nėra paprasta. Trečia, psichoanalizė 
neretai yra bejėgė, norėdama pagelbėti labiausiai nukentėjusiems 
pacientams. Ketvirta, kartais ji netgi pavojinga tiems žmonėms, ku- 
rie lengvai regresuoja iki psichozės lygio. Penkta, tai ganėtinai brangi 
gydymo priemonė. Tai vis trūkumai, susiję su pacientais. Sąrašą būtų 
galima tęsti, tačiau tam reikėtų gilintis į profesinius teorijos ir technikos 
aspektus. 

Na, o psichoanalizės stiprybes galėtų nupasakoti pacientai, patys 
patyrę jos jėgą. Vis dėlto manau, kad psichoanalizės stiprybė jau yra 
mano apibūdinta: tai neskubus, stabilus, dažnas ir tęstinis procesas. Visi 
žinome, kad pacientai į analitikus kreipiasi tuomet, kai aplinkui juos 
ir jų viduje įsivyrauja chaosas, griūna lūkesčiai, o kartais ir gyvenimas. 
Todėl stabilus ir intensyvus ryšys, suteikiantis gyvenimui prasmę, pade- 
da įsiskverbti į giliausius asmenybės klodus, ir yra ta jėga, kurios neturi 
nė viena kita psichoterapijos rūšis. 

Kaip jau minėta, Lietuvoje psichoanalitikų dar nedaug, todėl Tarptauti- 
nė psichoanalitikų asociacija šiuo metu nėra pripažinusi nė vienos šio 
profilio draugijos, galinčios atstovauti psichoanalizei ar rengti psicho- 
analitikus mūsų šalyje. Dėl šios priežasties, norint užmegzti ryšius su 
psichoanalitikų organizacijomis pasaulyje, tenka kreiptis į pavienius 
mūsų analitikus, kurie yra ir tikrieji Tarptautinės psichoanalitikų aso- 
ciacijos (IPA) nariai, arba į kitas užsienyje veikiančias organizacijas, 
palaikančiais ryšį su mūsų šalies psichoanalitikais ar net prisiimančiais 
atsakomybę už psichoanalitikų rengimą ir jų kompetenciją Lietuvoje. 
Viena tokių organizacijų - Han Groen-Prakken Rytų Europos psi- 
choanalizės institutas, vienijantis visų Rytų Europos šalių savo draugijų 

neturinčius analitikus ir organizuojantis jų rengimą. Šis institutas yra 
oficiali Tarptautinės psichoanalitikų asociacijos (IPA) struktūra, todėl jo 
rengiami mokymai pripažįstami kaip oficialus psichoanalitikų rengimas 
mūsų regione. Pridurtina, kad IPA visus mokymus vykdo per atskirų 
šalių (savo narių) draugijas ir institutus, tad ir Rytų Europos institu- 
tas yra ta vieta, kurioje mokytis gali ir mūsų šalies piliečiai, norintys 
tapti analitikais. Deja, šis institutas yra ne koks nors pastatas kurioje 
nors šalyje, bet labiau virtuali organizacija, kuriai vadovauja pripažinti 
įvairių šalių psichoanalitikai, prisiimantys atsakomybę už Rytų Eu- 
ropos kraštų analitikų kvalifikaciją. Tuo tikslu jie koordinuoja atskirų 
analitikų mokymąsi, rengia seminarus, psichoanalizės kandidatų ir 
besidominčiųjų ja mokyklas. | 

Šiuo metu psichoanalitikai iš Lietuvos gali mokytis pagal kelias 
nuolatines programas. Jie gali pasirinkti Amsterdamo (Olandija) psi- 
choanalitikų rengimo Rytų Europai programą arba Odesos (Ukraina) 
psichoanalitikų rengimo programą, pagal kurią galima mokytis ir ru- 
sų kalba. Abi šias programas koordinuoja jau minėtas Rytų Europos 
psichoanalizės institutas. Yra ir dar viena galimybė: galima mokytis 
psichoanalizės bet kurios Vakarų šalies psichoanalizės institute, tačiau 
tam reikia užmegzti tiesioginį ryšį su tokiu institutu, o ir mokymosi 
sąlygos nebūtų lengvos, nes tektų ilgam laikui apsistoti toje šalyje, rasti 
darbą ir pajėgti pačiam mokėti už mokslą. Rytų Europos instituto pro- 
gramos yra prieinamesnės ir teikia nemažai lengvatų. 

Taigi tokios yra galimybės studijuoti psichoanalizę Lietuvos gyven- 
tojams. Dera paminėti ir tam tikras sąlygas, kurias būtina patenkinti 
kandidatams. Pirmiausia, jie turėtų turėti tam tikrą darbo su psichikos 
sutrikimus turinčiais asmenimis patirtį. Vadinasi, IPA būsimaisiais psi- 
choanalitikais pripažįsta psichiatrus ir psichologus, kai kada - ir kitų 
specialybių gydytojus, socialinius darbuotojus ar kitus specialistus. 
Tačiau tai - ypatingi ir išimtiniai atvejai. Kalbėdamas apie pacientų 
parinkimą, jau minėjau, kad psichoanalizė kartais būna rizikinga asme- 
nims, kuriems būdingas polinkis į psichozę, tad aišku, kad ir specialistai, 
norintys dirbti su tokiais pacientais, turi turėti tinkamą kvalifikaciją. An- 
tra, norint tapti psichoanalitiku, būtina suvokti, kad tai - sunkus ir daug 
laiko, sveikatos bei kantrybės reikalaujantis projektas. Mokslas paprastai 
trunka 5-8 metus ir prasideda asmenine psichoanalize, kurios reika- 
laujama ne mažiau 600 valandų. Tik vėliau pradedami ir keletą metų 

trunkantys teoriniai seminarai, kurių metu studijuojami ir aptariami 
psichoanalizės klasikų ir įvairių mokyklų specialistų darbai. Beje, ne- 
reikia manyti, kad tokios studijos kada nors baigiasi: pasirodo vis nauja 
literatūra, kurią tenka nuolat ir nuolat studijuoti. Galiausiai mokymasis 
pereina į dar vieną fazę - supervizijas (profesinę priežiūrą), kurios metu 
tenka aptarinėti savo vykdomas bent 2 pacientų analizes su patyrusiais 
šios srities specialistais. Ir pabaiga - abiejų analizės atvejų gynimas Rytų 
Europos instituto paskirtų egzaminuotojų akivaizdoje. 

Baigęs mokslus ir palankiai įvertintas egzaminatorių, Rytų Europos 
psichoanalizės instituto tarybos ir patvirtintas Tarptautinės psicho- 
analitikų asociacijos kongreso, asmuo tampa IPA nariu. Ši narystė kiek 
skiriasi nuo kitų psichoterapijos šakų. IPA nariais gali būti tik sertifikuo- 
ti analitikai. Praradęs narystę, prarandi ir psichoanalitiko kvalifikaciją. 
Todėl kartais keista išgirsti, kad save psichoanalitikais vadina asmenys, 
nebaigę jokio su IPA susijusio mokslo. Pabrėžtina, kad 1910 m. dar 
S. Freudo įkurta Tarptautinė psichoanalitikų asociacija yra vienintelė psi- 
choanalitikus vienijanti organizacija. Ji išduoda ir oficialų dokumentą, 
patvirtinantį psichoanalitiko narystę ir kvalifikaciją. Todėl kiekvie- 
nas pacientas turėtų paprašyti šį dokumentą pateikti tą asmenį, kuris 
save pavadina psichoanalitiku ir teigia garantuojantis psichoanalitinę 
pagalbą. 

Taigi Lietuvoje šiuo metu dirba 7 psichoanalitikai (žr. „Trumpą psi- 
choanalizės raidą Lietuvoje“), atstovaujantys ir Rytų Europos psicho- 
analizės institutui, ir Tarptautinei psichoanalitikų asociacijai mūsų 
šalyje. Jie ir yra oficiali psichoanalitikų „struktūra“ Lietuvoje, nes Lietu- 
vos psichoanalizės draugija vienija ne tik psichoanalitikus, bet ir psi- 
choanalitinius psichoterapeutus, apie kuriuos bus galima perskaityti 
kitame skyriuje. Vis dėlto Lietuvos psichoanalizės draugija yra svarbi 
organizacija, nes psichoanalizės teorija jungia mus visus - žmones, vie- 
naip ar kitaip siejančius save su S. Freudo vardu ir didžiais jo ir visų jo 
pasekėjų darbais. 

TEORINĖS PSICHOANALITINĖS PSICHOTERAPIJOS IDĖJOS 


Nors psichoanalizės istorija jau siekia šimtmetį, Lietuvoje daugumos 
žmonių ir net psichinės sveikatos priežiūros specialistų žinios apie psi- 
choanalitinę teoriją ir psichoanalitinę psichoterapiją yra menkos, nere- 
tai apsiribojančios supaprastintu S. Freudo ankstyvųjų idėjų variantu. 
Geriausiai jas atspindėtų įprastos karikatūros, vaizduojančios savo sek- 
sualines fantazijas pasakojantį pacientą ir jo galvūgalyje snaudžiantį 
psichoanalitiką. Tuo tarpu psichoanalitinė teorija yra ne tik seniausia, 
bet ir labiausiai bei nuolat besivystanti psichoterapijos ir žmogaus pa- 
žinimo mokslo kryptis, kuri naujas idėjas pagrindžia kokybinio tyrimo 
metodu, integruoja naujus psichologijos, biologijos, medicinos, antro- 

pologijos, sociologijos, filosofijos ir kitų mokslų atradimus. Trumpai 
apžvelgiant svarbiausias psichoanalitinių požiūrių sistemas ar mokyklas, 
reikėtų paminėti ego psichologiją, objektinių ryšių psichologiją, savasties 
psichologiją (angl. self psychology), prisirišimo teoriją (angl. attachment 
theory), Lakano teoriją, socialinio konstruktyvizmo teoriją, amerikietiš- 
kąją santykių mokyklą, mentalizacijos teoriją, neuropsichoanalizę. Ap- 
maudu, kad dėl ilgalaikio psichoanalizės draudimo ir vis dar nekintan- 
čio dehumanizuojančio požiūrio į žmogų mūsų šalyje šios idėjos tebėra 
mažai žinomos, nors jos labai paveikė ne tik klinikinės psichoterapijos, 
bet ir socialinio bei intelektinio gyvenimo raidą ir paskatino jų pokyčius 
daugelyje šalių. 

Psichoanalitinės psichoterapijos pradžia ir raida tiesiogiai bei neat- 
skiriamai susijusios su psichoanalizės raida. S. Freudas savo veikaluose, 
skirtuose psichoanalizės praktiniam taikymui, terminus psichoanalizė 
ir psichoanalitinė psichoterapija vartojo kaip sinonimus. Vėlesni auto- 
riai šioms sąvokoms suteikė skirtingą prasmę. Reikšmingesnį klasikinės 
psichoanalizės ir vėliau nuo jos atsiskyrusios psichoanalitinės psicho- 
terapijos skirtumą lėmė klinikiniame darbe naudojamos technikos. 
Šio atsiskyrimo pradžia galima laikyti 1920-1930 metus, o iniciato- 
riais - tokius psichoanalitikus kaip Sandoras Ferenczis, Otto Rankas ir 
Wilhelmas Stekelis. Jie bandė praplėsti psichoanalizės taikymo galimy- 
bes, sutrumpindami jos trukmę ir savaitinių sesijų skaičių, skatinda- 
mi psichoanalitiką laikytis aktyvesnės, pacientą labiau palaikančios 
pozicijos, prisiimti pakaitinio pirminio objekto vaidmenį dirbant su 
mažais vaikais. W. Stekelio įkurtame Aktyviosios analizės institute (Ins- 
titut fūr Aktive Analyse) pirmą kartą pradėta praktikuoti trumpalaikė 
psichoanalitinė psichoterapija. Dešimtmečiu vėliau Franzas Alexan- 
deris ir Thomas Frenchas pradėjo eksperimentuoti tirdami, kokią įtaką 
perkėlimui daro psichoanalitinių sesijų dažnis per savaitę. Jie pabrėžė, 
kad viena svarbiausių psichoanalitiko užduočių yra suteikti pacientui 
koreguojančią emocinę patirtį ir kompensuoti vystymosi trūkumus, pa- 
tirtus vaikystės laikotarpiu, būnant kitokiam nei buvo paciento tėvai. Jie 
taip pat pasisakė už tai, kad pacientas sesijų metu sėdėtų priešais analitiką, 
o ne gulėtų ant kušetės. Tokie technikos pakeitimai sukėlė diskusijas, ar 
tai, ką daro šie psichoanalitikai, vis dar yra psichoanalizė, kokios yra „tik- 
rosios psichoanalizės“ ir psichoanalitinės psichoterapijos ribos. 

Požiūris į psichoanalizės ir psichoanalitinės psichoterapijos santykį, 

bendrybes ir skirtybes ne kartą kito. Neginčytina yra tai, kad psichoa- 
nalitinė psichoterapija remiasi psichoanalizės teorija apie psichikos ir 
asmenybės struktūrą bei funkcionavimą, asmenybės ir psichikos sutri- 
kimų vystymąsi, psichoterapijos metu vykstančius procesus. 

Bene svarbiausi psichoanalitinės teorijos postulatai yra determiniz- 
mo principas ir pasąmoninės psichikos egzistavimas. Jie skelbia, kad 
psichiniai reiškiniai, kaip ir gamtos reiškiniai, nėra atsitiktiniai. Kiekvie- 
na dabartinė psichikos apraiška yra sąlygota ankstesniųjų. Kartu de- 
terminizmo principas reiškia ir tai, kad žmogaus psichikos sutrikimai 
ar asmeninės problemos yra nulemti ankstesnės patirties ir praeityje 
vykusių psichikos procesų pasekmių. Didžioji dalis jų yra neprieinami 
sąmoningam suvokimui, t. y. vyksta ir yra saugomi pasąmonėje. Būtent 
pasąmoniniai procesai yra svarbiausias psichoanalizės tyrimų objek- 
tas. Apibūdindamas psichikos struktūrą, Freudas pradžioje pasiūlė 
topografinį jos modelį, kuriame išskyrė tris jos sluoksnius, arba sąmo- 
ningumo lygius: sąmonę, priešsąmonę (ikisąmoninį psichikos lygį) ir 
pasąmonę. Sąmonė - tai visi tam tikru metu vykstantys ir mūsų suvokia- 
mi psichiniai procesai: pojūčiai, jausmai, mintys, fantazijos. Priešsąmo- 
nė (arba prieinama atmintis) - tai patyrimas, kuris nėra suvokiamas, 
bet gali patekti į sąmonę spontaniškai arba valingomis pastangomis. 
Šie du sluoksniai sudaro mūsų psichikos ledkalnio viršūnę. Didžiąja jo 
dalį užima pasąmonė, kurioje glūdi mūsų poelgius ir savijautą lemian- 
tys, bet sąmoningam supratimui nepasiekiami prisiminimai, emocijos, 
varos. Šioje psichikos dalyje vyrauja pirminiai procesai - iracionalūs, 
neprognozuojami, impulsyvūs procesai, prieštaringų motyvacinių jėgų 
konfliktai. Tuo tarpu sąmonėje vyrauja antriniai procesai, paremti lo- 
gika, mąstymu. Pasąmonės turinį, procesus mes galime pastebėti tik per 
netiesioginę jos raišką - derivatus. Tai gali būti neatsitiktiniai apsiri- 
kimai ir klaidos, sapnai, charakterio bruožai, pasikartojantys elgesio ir 
bendravimo modeliai, taip pat psichikos sutrikimų simptomai. Freudas 
tikėjo, kad pasąmonės turinį galima atskleisti psichoanalizės procese. 

Vėliau Freudas pateikė struktūrinį psichikos modelį, kurį sudarė 
trys tarpusavyje funkciškai susijusios psichinių procesų struktūros: id, 
ego ir superego. Id yra seniausia, visiškai nesąmoninga, didele dalimi 
nulemta įgimtų biologinių savybių psichikos dalis. Ją sudaro seksualinės 
ir agresijos, arba gyvenimo ir mirties, varos, Freudo pavadintos libido 
ir mortido. Tai sudėtingesni reiškiniai nei įgimti instinktai. Jie sukelia 

psichinę įtampą, kuri juntama kaip nemaloni būsena, o jos iškrovimas 
ar nutraukimas išgyvenamas kaip malonumas. Id veikia pagal malo- 
numo principą - siekia greitai ir visiškai atsikratyti įtampos. Id yra 
žmogaus psichinės veiklos jėgainė. Tačiau šiems impulsams priešinasi 
socialinė aplinka, kurios reikalavimus, elgesio normas žmogaus psi- 
chikoje reprezentuoja superego. Tai vėliausiai atsirandanti ir tik maža 
dalimi sąmoninga psichikos struktūra. Ji susiformuoja dėl vaiko 
priklausomybės nuo tėvų, jam priimant (arba internalizuojant) tėvų ir 
visuomenės nuostatas, kas yra gerai, o kas blogai. Vaikui augant, tėvų 
reikalavimai ir vertinimai tampa jo paties vidinėmis normomis, idealais, 
suvokiamais ir kaip visuomeninės vertybės. Tarp id ir superego poreikių 
neišvengiamai kyla konfliktai, keliantys vidinę psichinę įtampą, nerimą, 
neigiamus išgyvenimus. Šių konfliktų sprendimas, impulsų kontrolė 
atsižvelgiant į realybės reikalavimus, psichinės pusiausvyros atstatymas 
ir palaikymas yra viena iš trečiosios psichikos struktūros - ego - veiklos 
sričių. Ego užuomazgos atsiranda nuo kūdikio gimimo. Vaikui, vėliau 
paaugliui ir suaugusiam žmogui vystantis, ego vystosi, įgyja vis naujus 
tikslus ir funkcijas. Kūdikystėje tai yra malonumo potyris naudojantis vis 
tobulėjančiais motoriniais (judėjimo, raumenų, sfinkterių) sugebėjimais, 
o vėliau tampa svarbu išmokti atidėti savo noro patenkinimą ar rasti 
tinkamą jo patenkinimo būdą. Kalba, loginis mąstymas taip pat yra 
palaipsniui išsivystančios ego funkcijos. 


Otto Kernbergas, vienas žymiausių šiuolaikinių psichoanalitikų, sinte- 
zuojantis varų ir objektinių ryšių teorijas, išskiria tokias pagrindines ego 
funkcijas (jomis paremtas struktūrinis asmenybės įvertinimo modelis): 


- Realybės suvokimas. Tai gebėjimas atskirti išorinio pasaulio sukel- 
tus stimulus ir pojūčius nuo vidinių impulsų ir norų. Silpnas, nepa- 
kankamas realybės suvokimas rodo sunkesnį psichikos sutrikimą. 

- Tapatybės, arba savo ribų, suvokimas. Tai gebėjimas nustatyti, kas 
yra manyje, o kas išorėje. 

- Naudojami psichologinės gynybos mechanizmai. Tai pasąmoningi 
psichikos mechanizmai, kurių funkcija - apsaugoti nuo ypač ne- 
malonių ar nepriimtinų jausmų, minčių, kylančių dėl išorinių ar 
vidinių veiksnių. Ankstesniuose ego raidos etapuose susiformavę 
psichologinės gynybos mechanizmai vadinami archajiškais, arba 
primityviais. Jų vyravimas rodo stiprų realybės iškraipymą ir psi- 
chozinio lygio psichopatologiją. Prie jų galima priskirti atmetimą, 

neigimą, projekciją. Introjekcija, atvirkštinė reakcija, perstūmimas, 
izoliacija, sublimacija, regresija, išveika, intelektualizacija priski- 
riami vėlyvesniems, brandesniems gynybos mechanizmams. Jie 
mažiausiai iškraipo tikrovę, todėl veiksmingiausiai padeda žmo- 
gui prie jos prisitaikyti. Efektyviausias gynybos būdas yra išstū- 
mimas, būdingas brandžiam ego. Jo esmė - kad trikdantys, ne- 
priimtini, neleistini norai, fantazijos, mintys yra sulaikomi, kad 
jiems neleidžiama tapti sąmoningais. S. Freudo nuomone, suau- 
gusio žmogaus ego naudoja kitus psichologinės gynybos mecha- 
nizmus tik tuomet, kaip nefunkcionuoja išstūmimas. Išsamiau 
psichologinės gynybos mechanizmus aprašo ego psichologijos 
mokykla (Anna Freud, Heinzas Hartmannas, Ernstas Krisas, 
Davidas Rapaportas, Erikas Eriksonas), daugiausiai dėmesio ski- 
rianti psichikos veiklos mechanizmų veiklos analizei ir ego, kaip 
svarbiausios psichikos struktūros, funkcijoms ir vystymuisi. Ego 
funkcijų ir asmenybės struktūros brandos įvertinimas svarbus 
pasirenkant reikiamą psichoanalitinės psichoterapijos metodą. 


Pats S. Freudas vienu svarbiausių savo teorijos aspektų laikė naują požiū- 
rį į žmogaus seksualumą, kurį išdėstė veikale „Trys esė apie seksualumo 
teoriją . Jose Freudas praplėtė seksualumo sampratą parodydamas, kad 
reikšmingas yra ne tik su lytiniais organais siejamas lytinis pasitenki- 
nimas. Psichoseksualinio vystymosi teorijoje jis iškėlė ir išplėtojo idėją, 
kad seksualiniai troškimai ir jausmai žmogui būdingi jau kūdikystėje, jų 
motyvuota veikla, patenkinimo būdai keičiasi vystantis nuo gimimo iki 
paauglystės ir yra psichikos vystymosi varomoji jėga. 

S. Freudo varų teorijos požiūriu psichikos sutrikimų priežastis yra 
intrapsichiniai konfliktai. Konfliktai tarp id varų, atskirų ego struktūrų, 
superego ir tikrovės, aplinkos reikalavimų yra neišvengiami ir nuolati- 
niai. Jeigu ego struktūra ir funkcija yra pakankamai brandi ir efektyvi, o 
id, superego ir išorinės realybės spaudimas ne per stiprus, šiems konflik- 
tams randami kompromisiniai sprendimai ir psichika išlaiko dinaminę 
pusiausvyrą. Tačiau dėl sutrikimų vystymosi metu ego gali būti nevisaver- 
tis, superego reikalavimai gali būti per daug griežti ir rigidiški, o išorinės 
realybės įvykiai nepakeliamai sunkūs. Tuomet ego nebepajėgia palaikyti 
sveikos dinaminės pusiausvyros ir pradeda vystytis psichikos sutrikimų 
simptomai. Psichoanalitinio gydymo metu įgyjamas supratimas (įžval- 

ga) apie pasąmoninius procesus, norus, jausmus, baimes, prieštaravimus, 
o tai padeda išspręsti intrapsichinius konfliktus ir skatina struktūrinius 
asmenybės pokyčius. Neurozės ar kito sutrikimo simptomų panaikini- 
mas nėra psichoanalizės tikslas, bet jis gali būti pasiekiamas struktūrinių 
permainų procese pranykstant simptomų priežastims. 

XX amžiaus viduryje, kuriantis objektinių ryšių teorijai, didesnis dė- 
mesys psichoanalizėje pradėtas skirti kūdikio santykių su motina ir ar- 
timiausia socialine aplinka reikšmei jo psichikos vystymuisi. Šios teorijos 
požiūriu, visos varos atsiranda motinos ir kūdikio santykių kontekste, 
todėl objekto ieškojimas yra tiek pat svarbus ar net svarbesnis motyvaci- 
jos veiksnys nei varos keliamos įtampos iškrovimas. Augdamas ir vysty- 
damasis kūdikis internalizuoja savo santykių su kitais žmonėmis patirtį. 
Taip patirtis, įgyta pasikartojant sąveikai su tėvais, transformuojasi į vi- 
dines pasąmonines psichikos struktūras — objektų ryšių sistemas. Šios 
mokyklos pradininkė Melanine Klein akcentavo mirties instinkto įtaką 
vaiko psichikos vystymuisi. Nuo pat pirmųjų gyvenimo metų kūdikis 
naudoja skėlimą kaip pagrindinį psichologinės gynybos nuo mirties ins- 
tinkto keliamos sunaikinimo baimės mechanizmą. Pradžioje kūdikio 
psichikoje vyrauja paranoidinė-šizoidinė pozicija, kai kūdikis save 
patiria kaip tik „gerą objektą“, o visus savo neigiamus jausmus (pyktį, 
pavydą, sadizmą) projektuoja į „blogą objektą“ - motiną. Palaipsniui 
atsiranda suvokimas, kad ši „bloga motina“ ir ta „gera motina“, kuri kū- 
dikį maitina, teikia nusiraminimą, yra vienas ir tas pats asmuo. Iki tol 
atskirtos geros ir blogos motinos savybės yra sujungiamos į vieną pilną 
objektą, o vaiko psichikoje pradeda vyrauti depresinė pozicija. Šiame 
raidos etape vaikas įsisąmonina, kad pats turi agresyvių ir piktų jausmų 
motinai, ir pradeda nerimauti, jog jie gali sunaikinti motiną. Tiesa, M. 
Klein teorijoje, panašiai kaip ir S. Freudo varų teorijoje, motina yra tik 
pasyvus ir beveidis vaiko viduje gimstančių ir besivystančių instinktų 
taikinys. 

Kito svarbiausio Anglijos objektinių ryšių mokyklos kūrėjo D. W. Win- 
nicotto teorijoje motina tampa daug aktyvesniu vaiko psichikos vysty- 
mosi dalyviu. Jo požiūriu, sveikam kūdikio vystymuisi motina turi 
sudaryti „skatinančią aplinką“. „Pakankamai gera motina“ intuityviai 
supranta, kaip jaučiasi jos vaikas, ko jis nori, sugeba tuos norus paten- 
kinti ar nuraminti, o jei norai negali būti patenkinti, padeda jam nusira- 
minti ir išgyventi neigiamus jausmus. Pirmaisiais gyvenimo mėnesiais 

pati motina su savo poreikiais lieka tarsi nepastebima kūdikiui, leisda- 
ma jam susikurti visagalybės iliuziją, kuri yra laikina, bet būtina tam, 
kad žmogus visam gyvenimui įgytų saugią pozityvią savivoką. 

Heinzo Kohuto darbais prasidėjusios savasties psichologijos mokyk- 
los požiūriu žmogui būtina patirti tam tikras artimų žmonių reakci- 
jas, kad galėtų įgyti ir išlaikyti savivertės bei gerovės jausmą. Kitaip 
nei objektinių ryšių teorija, pabrėžianti internalizuotų ryšių tarp savęs 
reprezentacijų ir objekto reprezentacijų Žmogaus pasąmonėje, savas- 
ties psichologija pabrėžia realių santykių su išore svarbą kuriant vidinį 
asmenybės vientisumo ir savivertės jausmą. 

Kitaip nei varų psichoanalizėje, objektinių ryšių teorijoje ir savasties 
psichologijoje didesnė reikšmė teikiama ne intrapsichiniams konflik- 
tams, bet asmenybės vystymosi defektams ir trūkumams. Šiuo požiūriu 
psichikos veiklos sutrikimai yra nulemti jos struktūros trūkumų, atsi- 
radusių dėl santykiuose su tėvais nepatenkintų poreikių kūdikystėje. 
Todėl psichoterapeuto uždavinys gydymo procese yra suprasti tuos 
svarbiausius poreikius ir dalinai juos patenkinti, o ne skatinti pacientą 
suvokti savo infantiliškus troškimus ir jų atsisakyti. H. Kohuto, D. W. 
Winnicotto požiūriu, psichoterapijai svarbiau padėti vystytis sveikes- 
nei psichikos struktūrai ir kompensuoti savasties trūkumus, nei spręsti 
intrapsichinius konfliktus. Tai pasiekiama ne tiek didinant žmogaus 
supratimą apie pasąmoninius konfliktus ar norus, kiek suteikiant jam 
naują gydomąją kitokio bendravimo ir santykių patirtį psichoterapijos 
procese. Tokie požiūriai, pradžioje sulaukę ortodoksinių psichoanaliti-- 
kų atmetimo ir kaltinimų paviršutiniškumu, vis dėlto išsikovojo savo 
vietą psichoanalitinėje teorijoje ir turėjo didelę įtaką psichoanalitinės 
psichoterapijos metodų vystymuisi. 

Maždaug tuo pačiu metu, kai Anglijoje vystėsi objektinių ryšių teorija, 
JAV pradėjo formuotis ir įsitvirtino tarpasmeninė terapija (angl. inter- 
personal therapy). Jos pradininkas Harry's Stackas Sullivanas kritikavo 
S. Feudą už nepagrįstą Žmogaus psichikos procesų atskyrimą nuo jo 
aplinkos ir teigė, kad žmogų, asmenybę apibūdina jo santykiai su kitais 
žmonėmis. Jo požiūriu, pagrindinis, įgimtas žmogaus elgesį ir vystymąsi 
veikiantis poreikis yra ryšio su kitais žmonėmis siekis ir palaikymas. 
Kūdikiui nuo pat gimimo reikalinga motina, kad patenkintų jo biologi- 
nius ir emocinius poreikius - alkį, šilumą, saugumą, nenorą būti vienam. 
Taip atsiranda tarpasmeninis poreikis - sulaukti rūpestingo, švelnaus 

motinos elgesio. Žmogui vystantis, tarpasmeninių poreikių pobūdis ir 
objektai keičiasi. Kūdikis neturi įgimto sugebėjimo suvokti savo emo- 
cinio susijaudinimo būsenas, nerimą, o įgyja jį sąveikaudamas su mo- 
tina, stebėdamas jos emocines reakcijas į situaciją ar savo elgesį (beje, šį 
požiūrį patvirtina vėliau atlikti kūdikių stebėjimo tyrimai). Todėl moti- 
nos elgesys lemia besivystančios vaiko asmenybės integracijos lygį. Jeigu 
motina dažnai nesuvokia vaiko poreikių arba reaguoja į juos nerimu, tai 
jis pats dažnai patiria su tuo susijusį nerimą, kuris skatina svarbiausių 
jo asmenybės bruožų dezintegraciją. Siekimas išvengti motinos nerimo 
tampa vienu svarbiausių tikslų ir suformuoja „asmeninę sistemą“ „sau- 
gumo operacijų, kuriomis mažinamas tarpasmeninių santykių neri- 
mas ir išlaikomas savo asmenybės pastovumas. Psichikos sutrikimai, 
H. S. Sullivano požiūriu, išsivysto tuomet, kai nerimas trukdo paten- 
kinti tarpasmeninius poreikius. Šio nerimo šaknų reikia ieškoti praei- 
ties tarpasmeniniuose santykiuose. Jeigu saugumo poreikis yra stipres- 
nis už galimybę patenkinti tarpasmeninius poreikius, tuomet atsiranda 
asmenybės funkcionavimo sutrikimas, nes jos veikla persiorientuoja į 
saugojimąsi nuo nerimo, atsisakant amžiui normalių emocinių poreikių 
patenkinimo. Labiausiai nepriimtiną, stipriausią nerimą keliančią 
savo patirtį psichika disociacijos būdu atskiria nuo „savęs suvokimo 
ir paverčia „ne aš“ sistema, kurios kraštutinė išraiška stebima sergant 
šizofrenija. 

H. S. Sullivanas pabrėždavo, kad jo sukurta tarpasmeninė psichotera- 
pija ir ją pagrindžianti teorija nėra psichoanalizė (nors kai kuriais as- 
pektais atrodo, kad tiems patiems reiškiniams tik pramanytos naujos 
nereikalingos sąvokos). Jo požiūriu, psichoterapija pacientui leidžia su- 
prasti, kaip praeityje įgyta tarpasmeninių santykių patirtis organizuoja 
dabartinį jo santykių su kitais žmonėmis suvokimą ir suteikia galimybę 
užima „dalyvaujančio stebėtojo“ poziciją, t. y. aktyviai bendrauja su pa- 
cientu, susiduria su klaidingu jo požiūriu į kito žmogaus reakcijas į jį 
ir gali tą požiūrį koreguoti atvirai išsakydamas savo poziciją. Vis dėlto 
jis pats klinikiniame darbe daugiausiai dėmesio skyrė detaliai analizei 
to, kas vyksta paciento santykiuose su kitais jam svarbiais žmonėmis, 
o ne su psichoterapeutu. Didesnę reikšmę paciento ir psichoterapeuto 
santykių (psichoanalitinis terminas - perkėlimo santykių) analizei su- 
teikė santykių mokykla. 

Williamo Alansono Whiteo institute prasidėjusi santykių mokyk- 
la (kartais vadinama Amerikos santykių mokykla, angl. relational 
school) yra viena moderniausių ir daugiausiai diskusijų šiuolaikinės 
psichoanalizės kontekste sukelianti teorija. Jos pradininkai Jay Green- 
bergas ir Stephenas Mitchellas labiausiai yra paveikti tarpasmeninės 
psichoterapijos, objektinių ryšių, savasties psichologijos ir postmoder- 
nistinio konstruktyvizmo filosofijos, nors visada pripažino ir klasikinės 
S. Freudo varų teorijos, ir ego psichologijos idėjas. Pagrindiniu žmogaus 
elgesį motyvuojančiu veiksniu jie laiko poreikį būti susietam tarpasme- 
niniais ryšiais su kitais žmonėmis. Šių autorių pateikiamame santykių 
konflikto modelyje akcentuojama, kad psichikos ar asmenybės sutrikimų 
priežastys nėra sustingusios praeituose vystymosi etapuose. Neigiama 
ankstyvųjų vaiko santykių su tėvais patirtis iškreipia jo elgesį vėlesniuo- 
se santykiuose ir jo tarpasmeninių santykių bei vidinių objektų ryšių 
pasaulio formavimąsi. Lemiamas paciento sveikimo veiksnys psichote- 
rapijos procese yra svarbiausių jo vidinio ir išorinio santykių pasaulio 
elementų - savasties organizacijos, objektinių ryšių ir tarpasmeninių 
sąveikų modelių pokyčiai. Psichoterapinė situacija leidžia pacientui 
įsisąmoninti, o kitaip sakant - atgauti ir priimti anksčiau išstumtas ar 
neigtas savo patirties ir asmenybės dalis, pervertinti lūkesčius ir baimes 
kitų žmonių atžvilgiu, pakeisti įprastus bendravimo su kitais žmonėmis 
modelius, kurių tikslas buvo užsitikrinti saugumą ir išvengti baimės. 
Pradėdamas psichoterapijos procesą, pacientas ieško kažko nauja ir 
kažko sena. Viena vertus, jis siekia savo vidinio ir išorinio pasaulio per- 
mainų. Kita vertus, tų naujų pokyčių jis neišvengiamai ieško remdama- 
sis senais požiūriais ir elgesiu. Tuo būdu jis formuoja savo santykius su 
psichoterapeutu taip pat kaip ankstesnius santykius ir nesąmoningai 
skatina psichoterapeutą elgtis taip, kaip elgėsi praeityje jam svarbūs 
žmonės. Psichoterapeutas yra įtraukiamas į paciento santykių matricą. 
Dalyvaujančio stebėtojo pozicija leidžia psichoterapeutui pajusti pa- 
ciento vidinių objektinių ryšių realybę ir susidaryti jos vaizdą bei per- 
teikti savo požiūrį pacientui. Svarbus psichoterapeuto įžvalgos į paciento 
objektinius ryšius šaltinis yra jo paties, psichoterapeuto, jausmai, mintys, 
neišvengiami spontaniški poelgiai, kylantys bendraujant su pacientu. 
Vykstant psichoterapijos procesui, psichoterapeutui gali būti priskiria- 
mi skirtingi vaidmenys paciento santykių matricoje. Klarifikacija ir in- 

terpretacijos ne tik padeda pacientui geriau suprasti savo vidinę realybę, 
bet ir parodo, kokie yra ir gali būti jo ir psichoterapeuto santykiai. 

Remdamiesi konstruktyvistiniu požiūriu, santykių teorijos atstovai 
mano, kad psichoterapeutas nėra visažinis, galintis atrasti ir parodyti pa- 
cientui „tikrąją tiesą“ apie šį. Objektyvi tiesa psichikos procesų atžvilgiu 
neegzistuoja. Psichoterapiniame procese vykstant dialogui tarp paciento 
ir terapeuto sukuriama jiems abiem priimtina prasmė to, kas vyksta pa- 
ciento viduje ir tarpasmeninėje erdvėje tarp jų abiejų. Tai yra derybų ir 
bendros kūrybos procesas, kurio svarbiausi elementai yra smalsumas, 
abipusė sąveika ir bendradarbiavimas. Lewis Aronas pažymi, kad tai 
nereiškia, jog abiejų dalyvių vaidmenys yra simetriški ir vienodi. Ne- 
paisant abipusiškumo ir bendrumo, psichoanalitinis ryšys yra sąlygiškai 
asimetriškas - vienas asmuo kreipiasi pagalbos į kitą ir moka jam už 
profesionalią paslaugą, kuri turi būti teikiama laikantis etikos principų. 

Santykių teorijos vystymuisi svarbios įtakos turėjo feminizmo idėjos, 
kritikuojančios klasikinę psichoanalitinę teoriją už rėmimąsi maskuli- 
niniais idealais apie mokslo objektyvumą ir atsiribojimą nuo tyrimo ob- 
jekto. Feministiniu požiūriu prisirišimas ir priklausomybės jausmas yra 
tiek pat svarbus kiek savarankiškumas ir nepriklausomybė. Jessica Ben- 
jamin pažymėjo, kad daugelyje raidos teorijų motina laikoma tik vaiko 
vidinių reprezentacijų objektu, maitintoja ir globėja, o ne atskiru sub- 
jektu su visais savo žmogiškais poreikiais. Panašiai kaip D. W. Winnicot- 
tas, J.Benjamin pabrėžia, kad psichoterapijos procese psichoanalitikas 
palaipsniui įgauna daugiau atskiro, realaus subjekto savybių, nelikdamas 
tik paciento perkėlimo objektu - tai primena vaiko vystymuisi būdingą 
objektyvesnio tėvų, savęs ir pasaulio suvokimo radimąsi. 

Kiekvienos psichoanalitinės teorijos požiūris į svarbiausius psichi- 
nės veiklos mechanizmus, jų normalų ir sutrikusį vystymąsi naujais 
aspektais papildo mūsų supratimą apie tokį sudėtingą reiškinį kaip 
žmogaus psichika. Skirtumai tarp teorijų lemia jų praktinio taikymo 
skirtumus klinikinėje psichoanalitinėje psichoterapijoje. Klinikiniame 
psichoanalitinės teorijos taikyme išryškėja ir skirtumai tarp klasikinio 
psichoanalizės metodo ir vėliau išsivysčiusios psichoanalitinės psi- 
choterapijos. Tiesa, požiūris į šių metodų ribas, jų skirtumus per pa- 
skutinį šimtmetį gerokai pakito. XX amžiaus pradžioje manyta, kad bet 
kokios psichoterapijos poveikis remiasi tik psichoterapeuto įtaiga, todėl 
pozityvus paciento perkėlimas į jį lemia bazinio konflikto išstūmimo 


PSICHOTERAPIJA. Knyga profesionalams ir smalsiesiems 





sėkmę, kai iš dalies išsprendžiami tik antriniai (arba derivatiniai) kon- 
fliktai. Toks požiūris neabejotinai buvo perdėtai kategoriškas ir sunive- 
liavo skirtingas psichoterapijos formas. Antroje XX amžiaus pusėje R. 
Knightas, M. Gillis ir kiti autoriai pagal taikomus metodus, keliamus 
tikslus ir pasiekiamus rezultatus išskyrė 3 psichoanalitinės terapijos 
formas: tikrąją psichoanalizę, atskleidžiamąją, arba ekspresyviąją, psi- 
choanalitinę psichoterapiją ir palaikomąją psichoterapiją. Knighto 
požiūriu, psichoanalizės tikslas yra maksimalus savęs pažinimas ir 
struktūrinis asmenybės pasikeitimas; ekspresyviosios psichoterapijos 
tikslas - gyvenimo įvykių sukeltos ir sąlygiškai nesenos psichikos veik- 
los dekompensacijos gydymas; palaikomosios psichoterapijos tikslas - 
naudojant įvairias palaikomąsias technikas atgaivinti paciento iki suser- 
gant naudotus gynybos ir adaptacijos mechanizmus. M. Gillis 1954 m. 
psichoanalizę apibūdino kaip „techniką, kuri (jeigu yra naudojama neu- 
tralaus analitiko) paskatina regresyvios perkėlimo neurozės atsiradizmą 
ir jos įveikimą naudojantis vien interpretavimu“. Psichoanalitine psi- 
choterapija jis pavadino bet kokią procedūrą, kuri pripažįsta perkėlimą 
ir pasipriešinimą bei racionaliai naudojasi šiuo pripažinimu gydymo 
procese. Tai reiškia, kad perkėlimas gali nebūti interpretuojamas, net jei 
ir buvo atpažintas, kad naudojamos įvairesnės intervencijos, ne tik inter- 
pretacija, o perkėlimo neurozė nėra skatinama ir pasiekiama. Skirtumas 
tarp palaikomosios ir ekspresyviosios psichoterapijos priklauso nuo 
sprendimo griauti ar stiprinti paciento turimus gynybos mechanizmus, 
kad būtų pasiekta sveikesnė ego reintegracija. 

Tačiau laikas parodė, kad toks skirstymas yra dirbtinis ir netikslus. 
Tam turėjo įtakos besikeičiantis požiūris į psichoanalitinį procesą kaip 
dviejų Žmonių sąveiką, supratimas, kad psichoanalitikui neįmanoma 
apsiriboti tik vienu terapinio poveikio metodu, o neutralumo, anoni- 
miškumo ir abstinencijos principai yra daugiau siekiami orientyrai 
nei realiai įgyvendinamos darbo taisyklės. Šiuo atžvilgiu labai svarbus 
1952-1982 metais atliktas Menningerio fondo psichoterapijos tyrimo 
projektas, kuris buvo aprašytas R. S. Wallersteino knygoje „Fourty-two 
lives in treatment“ (1986) ir keletoje straipsnių. Šio didžiulės apimties 
tyrimo rezultatai parodė, kad net ir griežčiausia psichoanalizė turi pa- 
laikomosios psichoterapijos elementų, o palaikomoji psichoanalitinė 
psichoterapija epizodiškai naudoja perkėlimo ar pasąmoninių procesų 
interpretacijas ir suteikia pacientui įžvalgą į šiuos procesus. Paciento 

permaina psichoterapijos procese paprastai būna didesnė nei tik intra- 
psichinio konflikto sprendimas, todėl jis remiasi ne vien interpretacijo- 
mis, įžvalga ir perdirbimu. Be to, ilgalaikė palaikomoji psichoanalitinė 
psichoterapija pasiekia tiek pat stabilius asmenybės pokyčius kaip ir tik- 
roji psichoanalizė. Todėl šio tyrimo autorius R. S. Wallersteinas apiben- 
drina, kad „gerai atliekama psichoterapija visada bus ir atskleidžiamoji, 
ir palaikomoji (skirtingais būdais), o klausimas, kurį reikia kelti kiekvie- 
name terapijos etape, yra kaip ir kada reikia atskleisti bei kaip ir kada 
reikia palaikyti“. Tad psichoterapiniai tikslai ir metodai turėtų būti pa- 
renkami kiekvienam pacientui individualiai, atsižvelgiant į jo ypatumus 
ir psichoterapinio proceso poreikius. 

Manau, kad psichoanalitinio gydymo metodų pokyčiams įtakos tu- 
rėjo ne tik psichoanalitinės bendruomenės pokyčiai, bet ir išoriniai 
veiksniai. Tai veiksmingų vaistų ir kitų psichoterapinių metodikų (pvz., 
kognityvinės-elgesio, šeimos terapijos) psichikos sutrikimams gydyti at- 
siradimas praeito amžiaus antroje pusėje, sveikatos priežiūros sistemos 
pokyčiai ir didesnė draudimo kompanijų, linkusių finansuoti pigesnius 
gydymo metodus, įtaka. Psichoanalitiškai orientuotos psichoterapijos 
atstovai pradėjo retinti savaitinių sesijų skaičių, lanksčiau žiūrėti į gy- 
dymo trukmę, rečiau naudoti kušetę. 

Šiuo metu vyrauja požiūris, kad psichoanalitine teorija pagrįstą gy- 
dymą sudaro psichoterapinių metodų spektras. Viename jo gale yra 
tikroji ar siaurąja prasme suprantama psichoanalizė ir atskleidžiamie- 
ji bei ekspresyvieji psichoanalitinės psichoterapijos metodai, kitame 
spektro gale - palaikomieji psichoanalitinės psichoterapijos metodai. 
Kiekvieno paciento psichoterapijos procesas yra unikalus, atskirais jo 
etapais sąveika tarp jo dalyvių, psichoterapeuto naudojamos techni- 
kos gali būti arčiau vienos ar kitos aukščiau minėto spektro pusės. Tai, 
kas yra bendra ir sudaro visų psichoanalitinės psichoterapijos formų 
stuburą, yra psichoanalitinės teorijos ir klinikinio darbo principų lai- 
kymasis. Jau minėtas M. Gillis 1984 m. performuluodamas pagrindinius 
psichoanalizės postulatus pripažįsta, kad: svarbus analizės objektas yra 
ne tik perkėlimo raiška sąveikaujant pacientui ir psichoterapeutui, bet 
ir įvykiai realiame paciento gyvenime už psichoterapinio santykio ribų; 
kad paciento jausmams ir sąveikai su psichoterapeutu neišvengiamai 
turi įtakos realūs pastarojo asmenybės bruožai ir požiūriai; kad regresy- 
vi perkėlimo neurozė įveikiama mažiau skatinant frustraciją, dėmesį 

fantazijoms ir praeičiai, o daugiau akcentuojant dėmesį dabarčiai, tik- 
rovei ir užtikrinant derivatinių poreikių patenkinimą; pripažįstama, kad 
svarbūs ne tik įžvalgą skatinantys psichoterapiniai metodai - interpre- 
tacijos to, kas vyksta čia ir dabar, yra ne mažiau svarbios nei genetinės 
(bazinių intrapsichinių konfliktų) interpretacijos. 


PRAKTINIS PSICHOANALITINĖS PSICHOTERAPIJOS TAIKYMAS 


Keičiantis psichoanalitinėms teorijoms ir požiūriui į skirtumus tarp 
klasikinės psichoanalizės ir psichoanalitinės psichoterapijos, keitėsi ir 
požiūris į jų taikymo galimybes ir indikacijas. S. Freudas savo psichoana- 
litinę teoriją kūrė remdamasis patirtimi, įgyta gydant daugiausiai neuroti- 
nius ir asmenybinius sutrikimus turinčius jaunus pacientus. Vėliau šis 
gydymo metodas pradėtas taikyti ir kitokio pobūdžio pacientams. Po 
Antrojo pasaulinio karo psichoanalizė buvo taikoma praktiškai visiems 
psichikos ir asmenybės sutrikimams gydyti. Viena vertus, tai skatino 
naujų teorijų ir klinikinio darbo metodų vystymąsi, kita vertus, gan grei- 
tai suprasta, kad klasikinė psichoanalizė nėra vienodai tinkama visiems 
sutrikimams gydyti. Prasidėjo dar ir dabar nesibaigusi diskusija apie 
psichoanalizės ir kitų psichoanalitinės psichoterapijos formų taikymo 
sritis, indikacijas. Šiuolaikinį požiūrį į tikrosios psichoanalizės taikymo 
sritis rasite aprašytas kitame šios knygos skyriuje. 

Psichoanalitinės psichoterapijos taikymo sritys yra platesnės nei 
klasikinės psichoanalizės, o atskleidžiamojo ir palaikomojo pobūdžio 
psichoterapijos jos kiek kitokios. Pasak T. B. Karasu, atskleidžiamojo po- 
būdžio psichoanalitinė psichoterapija taikytina tiems pacientams, ku- 
riems tikroji psichoanalizė netinkama dėl nepakankamai brandaus ego 
arba tokių praktinių sumetimų kaip kaina, laiko stoka. Tai pacientai su 
įvairiais neurotiniais sutrikimais - generalizuotu nerimu, specifinėmis 
baimėmis, obscesiniu-kompulsiniu sutrikimu (įkyrybių neuroze), psi- 
chosomatiniais sutrikimais (vidaus organų veiklos sutrikimais dėl 
psichologinių priežasčių), depresija, kai kuriais seksualiniais sutriki- 
mais, dauguma asmenybės sutrikimų, potrauminio streso sutrikimu. 
Tai - ir žmonėms, kuriems nėra būdingas joks psichikos sutrikimas, bet 
kyla artimų santykių su kitais žmonėmis sunkumų, trūksta atkaklumo 

ir pasitikėjimo savimi, kurie linkę atsiriboti ir atsisakyti bendravimo 
arba savo poreikių, kuriems būdingas savo sėkmę griaunantis elgesys, 
turintiems sunkumų su autoritetais (tėvais, mokytojais, viršininkais), 
kuriems būdingas perdėtas drovumas, nesibaigiantis gedėjimas dėl 
patirtos netekties, problemos, susijusios su patiriama atskirtimi ir at- 
stumtimi (socialinės mažumos). Pacientai turi turėti stiprią motyvaciją, 
pakankamą įžvalgą, gebėjimą įsitraukti ir palaikyti ilgalaikį bendravimą 
ir bendradarbiavimą su psichoterapeutu, domėtis psichologija, pajėgti 
toleruoti frustraciją, pasireiškiančią psichoterapijos procese, mokėti 
kontroliuoti kylančius norus ir impulsus. 

Daugiau palaikomojo pobūdžio psichoanalitinė psichoterapija tin- 
kama pacientams, kuriems didelė gyvenimo krizė ar permainos sukėlė 
laikiną nesugebėjimą susidoroti su problemomis, labai stipriu nerimu 
ar kitomis emocijomis (pvz., patyrusiems skaudžią netektį, sunkią 
ligą, skyrybas, darbo praradimą, smurtą). Taip pat žmonėms, sergan- 
tiems sunkesniais lėtiniais psichikos sutrikimais, kuriems būdingas 
nebrandus ir nepastovus ego funkcionavimas; sunkiai toleruojantys 
nerimą ir frustraciją; nepakankamai kontroliuojantys savo impulsus; 
nepakankamai įžvalgūs ir nesugebantys analizuoti savo psichologinių 
būsenų; siekiantys simptominio pagerėjimo, o ne esminio kai kurių savo 
asmenybės aspektų pasikeitimo; negalintys palaikyti ilgalaikio santykio 
su psichoterapeutu (pvz., sunki, kartotinė depresija, ribinio tipo ir kiti 
sunkūs asmenybiniai sutrikimai, kai kurios psichozės). 

Nėra tokių problemų ar sutrikimų, kuriems psichoanalitinė psichote- 
rapija būtų kenksminga ar neatneštų bent simptominio pagerėjimo. Vis 
dėlto daliai pacientų ar problemų yra tinkamesnės kitos psichoterapi- 
jos rūšys, pavyzdžiui, šeimos terapija - sutuoktinių santykių proble- 
moms spręsti, kognityvinė-elgesio psichoterapija - antisocialaus tipo 
asmenybės sutrikimui gydyti. Psichoanalitinė psichoterapija, kaip ir 
dauguma kitų psichoterapijos formų, gali būti mažai veiksminga, jeigu 
pacientas iš ligos gauna per didelę antrinę naudą; pacientui būdinga ir 
pačiam priimtina poelgiais išveikti emocijas, nebandant analizuoti to 
priežasčių; nepataisomiems melagiams arba pacientams, kurie pasto- 
viai slepia svarbius faktus nuo psichoterapeuto, ypač jeigu tai daro be 
akivaizdaus vidinio konflikto; kai stokoja motyvacijos keistis, pavyzdžiui, 
atsiųsti savo advokato ar teismo. 

Tradiciškai pagrindiniu psichoanalitinės psichoterapijos tikslu buvo 
laikoma pacientų įžvalga ir supratimas apie pasąmoninius psichikos 
procesus, kuri turi padėti išspęsti jų psichikos ar asmenybės sutrikimą 
lemiančius intrapsichinius konfliktus ir suteikti jiems didesnę brandą bei 
geresnę psichinę sveikatą. Kiekviena naujesnė psichoanalitinė mokyk- 
la pateikia savo supratimą apie tai, kas turi didžiausią įtaką psichikos 
vystymosi ar veiklos sutrikimų atsiradimui, ir apie tai, kas lemia paciento 
sveikimą psichoterapijos procese ir yra gydymo tikslas. Todėl šiuo metu 
psichoanalitiniai psichoterapeutai gali kelti įvairius tikslus. Jų pasirin- 
kimui turi įtakos psichoterapeuto psichoanalitinės pažiūros (kokios 
mokyklos požiūrių jis laikosi), pacientui būdingi sutrikimai ir asmenybės 
ypatumai (pvz., išreikštas intrapsichinis konfliktas ar vystymosi metu 
patirti trūkumai), kitos aplinkybės (pvz., finansinės ir laiko galimybės, 
lemiančios sesijų skaičių per savaitę). Dažniausiai tikslas gali būti: 


+ intrapsichinio konflikto išsprendimas naudojant interpretacijas; 

+ asmens autentiškumo ar „tikrojo savęs“ vystymasis; 

+ supratimo apie save ieškojimas; 

+ geresnis sugebėjimas suvokti savo vidinį pasaulį ir galvoti apie jį; 

+ dėl projekcinės identifikacijos prarastų asmenybės aspektų rein- 
tegracija; 

+ santykių su savimi ir aplinkiniais kokybės gerinimas. 


Palaikomajame psichoanalitinės psichoterapijos skalės gale keliami 
tikslai padėti pacientui sėkmingiau adaptuotis gyvenime ir įveikti jo 
kasdienius stresus. Akcentuojamos ego stiprinančios technikos, ska- 
tinama naudotis brandesniais psichologiniais gynybos mechanizmais 
vengiant nebūtinos įžvalgos į pasąmoninius procesus ir ją lydinčio 
nerimo stiprėjimo. 

Paprastai psichoanalitinė psichoterapija yra ilgalaikė, jos trukmė 
skačiuojama mėnesiais ir metais. Tai priklauso nuo jai keliamų tikslų ir 
paciento ypatumų. Ilga trukmė reikalinga siekiant ilgalaikių ir esminių 
asmenybės ypatumų, lemiančių psichikos sutrikimo simptomus ar 
bendravimo problemas, pokyčių. Psichoterapijos trukmė nepriklauso 
nuo to, ar ji yra daugiau atskleidžiamojo, ar palaikomojo pobūdžio. 
Psichoanalizė paprastai trunka ilgiau nei 2 metus, tuo tarpu daugiau 
palaikomojo pobūdžio psichoterapija gali trukti dar ilgiau, jeigu pa- 
cientui būdingi rimti asmenybės ar psichikos veiklos defektai, arba tik 

keletą mėnesių, jeigu pacientui reikalingas tik palaikymas išgyvenant 
sudėtingą gyvenimo etapą. Psichoterapijos trukmė gali būti nustatoma 
abipusiu paciento ir psichoterapeuto susitarimu jos pradžioje arba yra 
paliekama „atvira“, nenumatant konkretaus termino. 

Taikoma ir trumpalaikė psichoanalitinė psichoterapija, trunkanti 
nuo 10 iki 12-20 sesijų. Tokio pobūdžio psichoterapijoje paprastai dė- 
mesys sutelkiamas į konkretų probleminį paciento gyvenimo aspektą, 
o ne siekiama kaip galima išsamesnio ir gilesnio savęs pažinimo kaip 
atskleidžiamojoje psichoterapijoje. Kita vertus, darbas turi būti atlie- 
kamas intensyviai. Todėl trumpalaikė psichoanalitinė psichoterapija 
tinka sąlygiškai sveikiems Žmonėms, išgyvenantiems sudėtingas gyve- 
nimo permainas (pvz., vaiko gimimas ar išvykimas iš tėvų namų) ar 
krizes (pvz., artimo Žmogaus netektis, sunki liga). 

Psichoterapinių sesijų dažnis yra susijęs su palaikomųyjų-atskleidžia- 
mųjų metodų pasirinkimu. Tikroji psichoanalizė reikalauja bent 4 sesijų 
per savaitę, psichoanalitinės psichoterapijos sesijų skaičius gali būti nuo 1 
iki 3 per savaitę. Paprastai jos vyksta iš anksto numatytu pastoviu laiku ir 
gali būti atšaukiamos tik dėl rimtos priežasties. Už be priežasties praleistą 
sesiją mokamas įprastos sesijos mokestis. Įprastinė sesijos trukmė 45-50 
minučių. Psichoanalitinės psichoterapijos savaitinių sesijų dažnis gali būti 
keičiamas, kai tai reikalinga psichoterapiniam procesui arba to reikalauja 
pasikeitusios objektyvios gyvenimo aplinkybės. Didesnio sesijų dažnio 
priežastis gali būti paciento emocinės būsenos pablogėjimas išgyvenant 
krizę ir intensyvesnio palaikymo poreikis arba poreikis suintensyvinti 
analizės procesą atskleidžiamojo pobūdžio psichoterapijos procese. Pa- 
laikomojo pobūdžio psichoterapijos sesijų dažnio mažinimo priežastis 
gali būti ir paciento savijautos pagerėjimas, psichoterapijos užbaigimo 
planavimas. Klinikinė patirtis ir tyrimai rodo, kad reikšmingiausias skir- 
tumas psichoterapinio proceso dinamikoje stebimas tarp 1 ir 2 savaitinių 
sesijų dažnio (tarp 2 ir 3 savaitinių sesijų dažnio skirtumas mažesnis). 
Paciento ar psichoterapeuto noras padidinti ar sumažinti sesijų dažnį 
gali būti paskatintas ir perkėlimo ar kontraperkėlimo (pvz., noro daž- 
niau susitikti dėl erotizuoto perkėlimo ar pykčio dėl neigiamo (kon- 
tra) perkėlimo), todėl sprendimas jį keisti turėtų būti priimamas abiem 
pusėms aptarus ir išanalizavus to priežastis. 

Psichoanalitinėje psichoterapijoje naudojami tie patys metodai ir 
principai kaip ir psichoanalizėje, daugumą jų aprašė ir savo darbe nau- 

dojo S. Freudas. Tiesa, jų reikšmės supratimas ir praktinis taikymas 
priklauso nuo konkretaus psichoterapeuto teorinių pažiūrų ir asmeny- 
bės ypatumų. Tikrosios psichoanalizės seanse pacientas paprastai guli 
ant kušetės, analitikui sėdint jam jo galvūgalyje - tai turėtų skatinti 
laisvas asociacijas ir regresą. Psichoanalitinei psichoterapijai kušetė nau- 
dojama retai, tik tais atvejais, kai terapija yra atskleidžiamojo pobūdžio, 
pacientas lankosi bent 2-3 kartus per savaitę ir turi pakankamai bran- 
džią ego struktūrą. Yra psichoanalitinių psichoterapeutų, kurie niekada 
nenaudoja kušetės. Daugiau palaikomųjų elementų turinčios psichote- 
rapijos metu pacientas visada sėdi krėsle priešais psichoterapeutą. Krės- 
lai dažniausiai statomi buku kampu vienas kito atžvilgiu, kad sušvelnintų 
įtampą, kurią keltų be perstojo „įsmeigtas“ žvilgsnis. 

Psichoanalitinės psichoterapijos metu psichoterapeutas laikosi neu- 
tralumo, anonimiškumo ir abstinencijos principų. Neutralumas reiškia, 
kad jis vengia paciento jausmų, minčių, požiūrių, troškimų ir poelgių 
vertinimo, kritikos. Anonimiškumas reikalauja psichoterapeuto vengti 
nereikalingo savo asmeninių požiūrių, gyvenimo detalių ir problemų 
atskleidimo, nes jie gali trukdyti pacientui atsiskleisti pačiam. Absti- 
nencija reikalauja psichoterapeuto susilaikyti nuo tiesioginio paciento 
norų patenkinimo, taip pat naudojimosi juo savo asmeniniams norams 
patenkinti (pvz., seksualiniams, narciziniams, materialiems, siekiant 
kitokios naudos nei atlyginimo už darbą). 

Nuo S. Freudo laikų psichoanalitinė psichoterapija naudojasi laisvų- 
jų asociacijų metodu. Pacientas prašomas kiek galėdamas atpalaiduoti 
įprastą minčių kontrolę ir sakyti viską, kas tuo metu ateina į galvą. Rea- 
liame darbe tikrai laisvam asocijavimui nuolat iškyla pasipriešinimas ir 
didelė dalis pokalbio vyksta įprasto dialogo forma. Tačiau pacientas gali 
būti prašomas pateikti jam kylančias asociacijas, kurias sukelia papasa- 
koto sapno turinys ar patirtas jausmas. Psichoterapeutas savo klausimais, 
komentarais daro įtaką tam, apie ką kalbama, parodydamas pacientui, 
kas jam atrodo svarbu ir turi būti analizuojama psichoterapijos metu. 
Varų teorijos besilaikantis psichoterapeutas skatins pokalbį apie dabar- 
tinio ir praeito gyvenimo situacijas, kuriose reikšmingai pasireiškia 
seksualinės ir agresyvios varos. Objektinių ryšių teorijos pasekėjas skatins 
pacientą santykiuose su aplinka ieškoti vidinių objektų reprezentacijų 
apraiškų. Santykių mokyklos atstovas skatins kuo nuodugniau anali- 
zuoti bendravimo su svarbiais žmonėms ir psichoterapeutu situacijas, 

bandyti suprasti savo vaidmenį jose ir joms suteikiamą prasmę. Sapnų 
analizė tebėra toks pat svarbus metodas kaip ir psichoanalizės taikymo 
pradžioje. Tiesa, daugiau palaikomojo pobūdžio psichoterapijos metu 
psichoterapeutas gali tenkintis atskiromis ar paviršutiniškesnėmis in- 
terpretacijomis, vengdamas stiprinti grėsmingus destruktyvius impul- 
sus ir nerimą. 

Dažniausiai naudojama psichoanalitinės psichoterapijos intervencija 
yra patikslinimas (arba klarifikacija). Tai klausimai arba paciento pateik- 
tos informacijos performulavimas ar apibendrinimas siekiant abiem 
geriau suprasti, ką jis nori išreikšti psichoterapeutui. Konfrontacija yra 
skirta parodyti pacientui, ką jis vengia pamatyti ar nuvertina. Tai gali būti 
jo neigiami ar išstumiami jausmai, tikrosios jo elgesio pasekmės santy- 
kiams su kitais žmonėmis. Kitas esminis psichoanalitinės psichoterapijos 
elementas yra interpretacija. Paprastai sakant, tai yra kažko pasąmoningo 
pavertimas sąmoningu. Paprastai interpretacija yra paaiškinamasis teigi- 
nys, susiejantis jausmus, mintis, poelgius ar simptomus su jų pasąmonine 
reikšme ar priežastimi. Psichoanalitinės psichoterapijos metu dažniausiai 
yra interpretuojamas perkėlimas ir pasipriešinimas, paciento santykių su 
svarbiais jam žmonėmis aspektai, kita svarbi praeito ir dabartinio gyve- 
nimo patirtis, paciento fantazijos, norai, vidiniai konfliktai, psichinės 
veiklos mechanizmai. Perkėlimas - tai su reikšminga vaikystės figūra su- 
sijusių jausmų, varų, fantazijų ir poelgių nukreipimas į dabartyje svarbų 
asmenį. Psichoterapinėje situacijoje tokiu asmeniu tampa psichotera- 
peutas, kas leidžia, analizuojant terapinį ryšį, atrasti svarbius paciento 
praeities ir pasąmoninių procesų aspektus. Pasipriešinimas yra bet koks 
paciento sąmonėje ar pasąmonėje vykstantis procesas, kuris stabdo psi- 
choterapijos procedūras ir procesus. Jis gali pasireikšti jausmais, minti- 
mis, fantazijomis, poelgiais ir atspindi pacientui būdingus psichologinės 
gynybos mechanizmus. Todėl perkėlimo ir pasipriešinimo analizė ir in- 
terpretavimas tradiciškai yra laikomi svarbiausiais ir būdingiausiais psi- 
choanalitinės psichoterapijos elementais. Palaikomojo pobūdžio psicho- 
terapijai taip pat naudojamos ir tokios intervencijos, kurios nusižengia 
neutralumo ir abstinencijos principui, bet suteikia didesnį palaikymą ir 
derivatinių poreikių patenkinimą. Tai parama, empatija, padrąsinimas, 
išplėtojimas (arba paskatinimas analizuoti savo jausmus ir išgyvenimus), 
retkarčiais išsakoma savo nuomonė, duodami patarimai. 

Psichoanalitinė psichoterapija gali būti derinama su kitomis pagalbos 

ir gydymo priemonėmis, bet tik tuomet, kai jos yra tikrai būtinos. Ne- 
rekomenduojama tam pačiam pacientui vienu metu taikyti dvi skirtingas 
individualios psichoterapijos formas. Tačiau jeigu išryškėja asmeninės 
problemos ar sutrikimai, kuriems spręsti reikalinga gilesnė individua- 
li analizė, pacientai iš šeimos ar grupinės psichoterapijos neretai būna 
atsiunčiami individualios psichoanalitinės psichoterapijos. Ar tokiu 
atveju kartu tęsti grupinės arba šeimos psichoterapijos procesą, turė- 
tų nuspręsti jį pradėjęs ir pacientą atsiuntęs psichoterapeutas. Esant 
sunkioms priklausomybių ligoms, psichoanalitinėje psichoterapijoje 
dalyvaujantis pacientas gali būti siunčiamas į anoniminių alkoholikų, 
anoniminių narkomanų ar lošėjų klubus. Padidėjus psichoanalitinės 
psichoterapijos indikacijų ir pacientų sudėtingumui, padažnėja situaci- 
jų, kai reikalingas epizodinis gydymas stacionare. To priežastis gali būti 
psichozės išsivystymas ar paūmėjimas, savižudybės rizika, pavojingas 
organizmo išsekimas dėl nervinės anoreksijos. Psichoterapija gali būti 
tęsiama gydymo ligoninėje laikotarpiu, tačiau rekomenduotina nekeisti 
jos vykdymo vietos, psichoterapeutas neturėtų būti gydantysis gydyto- 
jas ligoninėje (tai galėtų skatinti pacientą siekti stacionarizavimo kaip 
artimesnio ryšio su juo). 

Psichoanalitinės psichoterapijos metu pacientui gali būti skiriami 
psichotropiniai vaistai, veikiantys jo emocinę savijautą. Tačiau svarbu 
nepamiršti, kad vaisto vartojimas pacientui daro ir reikšmingą psicho- 
loginį poveikį. Ne veltui psichotropinių vaistų klinikiniuose tyrimuose 
vadinamas „placebo“, arba psichologinis, poveikis siekia 30—-5090. Vaisto 
vartojimas pacientams gali turėti skirtingą reikšmę. Prašymas, kad psi- 
choterapeutas paskirtų vaistą, gali reikšti paciento norą nutraukti sutri- 
kimo simptomų keliamas kančias, tačiau gali išreikšti ir jo norą išvengti 
dėl pasąmoninių jausmų ar konfliktų analizės kylančio nerimo, gauti iš 
psichoterapeuto kažką, kas materialiai apčiuopiama ir nuryjama kaip 
kasdienis maistas (pvz., prieš išsiskiriant su juo atostogoms) ar turi dar 
kitokią, dažniausiai paties neįsisąmonintą reikšmę. Kita vertus, net tik- 
rai reikalingo vaisto vartojimą pacientas gali išgyventi kaip ženklą, kad 
jis serga sunkia psichikos liga, ir su tuo susijusią stigmą, jaustis nuver- 
tinamas psichoterapeuto. Todėl su pacientu turi būti aptariama ne tik 
sąmoningai šio suvokiama vaisto vartojimo reikšmė. Rekomenduotina, 
kad medikamentinį gydymą skirtų ne psichoterapeutas, o kitas gydyto- 
jas, kuris nesikištų į psichoterapijos procesą. 

Lietuvoje psichoanalitinės psichoterapijos studijų pradžia priimta lai- 
kyti 1988 metus, kuomet vieno Lietuvos psichologų sąjungos dinaminės 
psichologijos grupės įkūrėjų V. Pociaus iniciatyva į Vilnių atvyko du 
žinomi Tarptautinės psichoanalizės asociacijos atstovai H. Groen-Prak- 
ken (Olandija) ir E. Rechartas (Suomija). Padedami jų 1990 m. pirmieji 
5 lietuviai (3 psichologai ir 2 gydytojai: Virgis Pocius, Levas Kovarskis, 
Rimas Augis, Stasė Meškauskienė ir Aušra Vičinaitė) išvyko į Helsinkį ir 
ten baigė psichoanalizės studijas. 

1989 metais Vilniuje susikūrė Lietuvos psichoanalizės taikymo drau- 
gija, kuri vėliau transformavosi į Lietuvos psichoanalizės draugiją. Jos 
iniciatyva su pakartotiniais seminarais į Lietuvą atvykdavo psichoana- 
litikai Michaelis Gribinskis (Prancūzija), Michaelis Rottmanas (Vokie- 
tija), vaikų analitikės Karmen Wenk-Reich ir Barbara Vogt (Vokietija). 
1995 metais Vilniuje, bendradarbiaujant su Olandijos psichoanalizės 
draugija, pradėtos psichoanalitinės psichoterapijos studijos, kurias 2000 
metais baigė 18 psichoanalitinių psichoterapeutų. Programa buvo fi- 
nansuojama Olandijos vyriausybės, joje dėstė analitikai iš Olandijos, 
Suomijos, Lietuvos ir Čekijos. Tais pačiais metais LPTD buvo priimta į 
Europos psichoanalitinės psichoterapijos federaciją (EFPP) asocijuotos 
narės teisėmis. Šiuo metu Lietuvos psichoanalizės draugija vienija apie 
40 psichoanalitinės psichoterapijos specialistų, vykdo keletą tęstinių 
psichoanalitinės psichoterapijos mokymo programų. Daugiau informa- 
cijos apie tai galima rasti draugijos internetiniame tinklalapyje http:// 
www.elnet.lt/psychoanalysis/psychoanalysis. 

Kaune, Medicinos universitete psichoanalizė ir psichoanalitinė psi- 
choterapija pradėtos studijuoti 1994 metais, susibūrus jomis susidomė- 
jusių gydytojų, psichologų ir studentų grupei, kuriai vadovavo medicinos 
daktarė Vida Mickienė. 1995 metais šiai grupei dėstyti pradėjo psicho- 
analitikai Espenas Colletas ir Haraldas Kleppe iš Norvegijos ir Sabine 
Wolschin iš Vokietijos. Nuo pat pradžios studijuota ne tik klasikinė 
psichoanalizė, bet ir modernesnių tarpasmeninės bei santykių mokyklų 
atstovų H. S. Sullivano, J. Greenbergo, S. Mitchello ir kitų autorių dar- 
bai. Šios psichoanalitinės psichoterapijos mokyklos ir liko Kauno grupės 

teorinių pažiūrų orientyru. 1998 metais, pasirašius bendradarbiavimo 
sutartį tarp KMU ir Oslo psichoterapijos instituto, pradėta struktūriška 
psichoanalitinės psichoterapijos studijų programa. Šioje 5 metų trukmės 
programoje, kuri atitinka tarptautinius psichoanalitinės psichoterapijos 
studijų reikalavimus, studijavo 8 psichoterapeutai iš Kauno, 5 ją sėkmingai 
baigė. Programą dėstė psichoanalitikai iš Oslo psichoterapijos instituto, 
individualias supervizijas ir didaktinę psichoterapiją atliko užsienyje 
psichoanalizės studijas baigę Lietuvos psichoanalitikai. Šių studijų rezul- 
tatas - 2005 metais įkurta Kauno psichoanalizės ir psichoterapijos studijų 
grupė, kuri tais pačiais metais buvo priimta į Tarptautinę psichoanalitinių 
draugijų federaciją (International Federation of Psychoanalytic Societies, 
IFPS). Tai antra pagal svarbą tarptautinė psichoanalitinė organizacija, 
įkurta 1962 metais, kaip reakcija į IPA (International Psychoanalytic As- 
sociation) vyravusias ortodoksiškas pažiūras. 27 psichoanalitines drau- 
gijas iš 16 pasaulio šalių vienijančios federacijos tikslas - siekti naujų 
mokslinių ir akademinių rezultatų vystant jos narių laisvą diskusiją apie 
psichoanalizės teoriją, praktiką ir mokymą, skatinant mokslinius ir as- 
meninius ryšius tarp psichoanalitikų ir psichoanalitinių organizacijų. 
Federacija kas antri metai organizuoja tarptautinius psichoanalizės fo- 
rumus, leidžia kas trys mėnesiai išeinantį žurnalą „The International 
Forum of Psychoanalysis“. IFPS federacijoje populiarios modernesnės 
psichoanalitinės mokyklos - prisirišimo teorija, objektinių ryšių teorija, 
interpersonalinė terapija, Lakano psichoanalizė, santykių teorija. 2008 
metų rudenį XV tarptautinis psichoanalizės forumas vyks Čilėje. 


1996 metais Kauno medicinos universiteto Psichiatrijos klinikoje įkū- 
rus Psichodinaminės psichoterapijos sektorių, buvo pradėtos vykdy- 
ti podiplominės psichoanalitinės psichoterapijos studijos. Jos vyksta 
dviem kryptimis. Pirmoji kryptis - studijos, skirtos suteikti bazinį psi- 
choanalitiškai orientuotos psichoterapijos parengimą gydytojams ir 
medicinos psichologams. Tai 4 metų programa, kurios tikslai: 


1. Bazinių psichoterapijos žinių ir praktinių įgūdžių suteikimas. 
2. Psichoterapeuto kvalifikacijos suteikimas. 


Programos uždaviniai: 


1. Suteikti žinias apie asmenybės raidą ir struktūrą, psichopatolo- 
gijos priežasčių ir išsivystymo teorijas remiantis klasikine ir šiuo- 
laikinėmis psichoanalitinėmis teorijomis. 

2. Suteiktiteorinių žinių apie psichoterapijos procesą,jo dinamiką,tech- 
niką, gydomąsias intervencijas, būdingiausias kliūtis ir problemas. 

3. Išugdyti psichoterapinio darbo praktinius įgūdžius ir patyrimą. 

4. Paruošti būsimus psichoterapeutus geriau suvokti savo asmenybės 
ypatumus, kad jie ne trukdytų, o padėtų praktiniame darbe. 


Programos turinį sudaro: 


Teorinės studijos. Jos vyksta paskaitų, teorinių seminarų, klinikinių kon- 
ferencijų forma, savarankiškai studijuojant bazinę ir naujausią psichoana- 
litinę ir psichoterapinę literatūrą. Paskaitos ir teoriniai seminarai vyksta 
reguliariai, dvi savaitgalio dienas kartą per mėnesį. Seminarų metu vyksta 
studijuojamos temos ir literatūros aptarimai, remiantis teorine ir klinikinio 
darbo medžiaga. Pirmų dvejų metų studijų pabaigoje numatytas studijuo- 
tos medžiagos įsisavinimo patikrinimas - egzaminas raštu. Studijų daly- 
viai, sėkmingai išlaikę egzaminą, tęsia teorijos studijas ir pradeda dirbti 


»-„-- 


»-w-- 


tinius ilgalaikės psichoterapijos atvejus (pageidautina, kad pacientas 
lankytųsi 2 kartus per savaitę, iš viso ne mažiau kaip 320 val. praktinio 
psichoterapinio darbo) ir individualias praktinio darbo su pacientais 
supervizijas (ne mažiau kaip 80 val.), kurias studijuojančiajam teikia 2 
kvalifikuoti psichoterapeutai. Kasmėnesiniuose seminaruose vyksta ir 
grupiniai klinikinio darbo su mokomaisiais pacientais atvejų aptarimai 
(120 val.). Praktinis darbas su pacientais supervizoriui prižiūrint prade- 
damas sėkmingai išlaikius tarpinį egzaminą. 

Asmeninė didaktinė studijuojančiojo psichoterapija taip pat yra prak- 
tinio psichoterapeuto parengimo dalis. Ji leidžia per savo paties patyri- 
mą įsisąmoninti psichoterapijos metu pasireiškiančius pasąmoninius 
procesus ir padidinti savo asmenybės kaip būsimo pagrindinio psi- 
choterapinio darbo instrumento integraciją. Asmeninė didaktinė studi- 
juojančiojo psichoterapija prasideda pirmaisiais studijų metais ir trun- 
ka bent 2 metus. Ji vyksta ne rečiau kaip 2 kartus per savaitę, bendras 
psichoterapijos valandų skaičius - ne mažiau kaip 240 val. Didaktinę 
studijuojančiųjų psichoterapiją atlieka studijų programos komiteto pa- 
tvirtinti psichoterapeutai, turintys pakankamą kvalifikaciją. 

Mokslinis rašto darbas skirtas galutiniam studijuojančiųjų įgytų 
teorinių žinių ir praktinių įgūdžių bei sugebėjimo juos integruoti įver- 

tinimui. Naudojantis kokybiniu tyrimo metodu atliekama klinikinio 
atvejo analizė, įvertinant psichopatologinius sutrikimo mechanizmus ir 
psichoterapinio proceso efektyvumą. 

Kurso dėstytojai - psichoterapeutai, kurių kvalifikacija patvirtinta 
LR sveikatos apsaugos ministerijos licencijavimo komisijos ir kurie turi 
tarptautinių psichoanalitinės psichoterapijos organizacijų (Tarptautinė 
psichoanalizės asociacija, Tarptautinė psichoanalitinių draugijų fede- 
racija ir (arba) Europos psichoanalitinės psichoterapijos federacija visuo- 
meniniame sektoriuje) pripažįstamą išsilavinimą ir yra tų organizacijų 
nariai. Kurse dėstančius teorijos dėstytojus, supervizorius ir didaktinius 
psichoterapeutus tvirtina programos studijų komitetas. 

Šiais metais studijas pradėjo jau ketvirta kursantų grupė. Pirmoji pro- 
grama buvo paruošta ir įgyvendinta Stasės Meškauskienės, vienintelės 
grįžusios po psichoanalizės studijų Suomijoje dirbti į Lietuvą, iniciatyva. 
Nuo 2002 metų programa buvo koreguojama ir vykdoma bendradarbiau- 
jant su Lietuvos psichoanalizės draugija. Nuo 2006 metų programa peror- 
ganizuota į „Įvadinį kursą leidimui verstis psichoterapeuto praktika gauti“ 
(savo turiniu analogišką aukščiau aprašytai programai) ir „pažengusiųjų 
programą , skirtą gilinti psichoanalitinės psichoterapijos žinias. 

Studijuoti įvadiniame kurse priimami gydytojai, psichiatrai ir medi- 
cinos psichologai, baigę aukštąjį mokslą ir turintys 2 metų darbo patirtį 
(tai gali būti 2 rezidentūros studijų metai). Šį kursą baigę specialistai 
gauna KMU Podiplominių studijų fakulteto sertifikatą, suteikiantį teisę 
gauti SAM akreditacijos ir licencijavimo tarnybos leidimą verstis psi- 
choterapeuto praktika. 

Kita podiplominių psichoanalitinės psichoterapijos studijų KMU 
kryptis - trumpalaikiai, reguliarūs teminiai seminarai ar kursai. Nuo 
1996 metų surengta daugiau nei 10 tokių kursų, kuriuose dėstė psicho- 
analitikai ir psichoanalitiniai psichoterapeutai iš Norvegijos, Švedijos, 
Suomijos, Olandijos, Brazilijos ir, be abejo, Lietuvos. Galima paminėti 
šiuo metu vykstančius kursus „Palaikomoji psichoanalitinė psichotera- 
pija ,„Asmenybinių sutrikimų gydymas psichoanalitine psichoterapija“, 
„Priklausomybių psichoterapija: integruotas požiūris“, „Psichodinaminė 
psichiatrija“. Informaciją apie šiuos renginius galima rasti Kauno me- 
dicinos universiteto Podiplominių studijų fakulteto tinklalapyje. 

Reikėtų pasidžiaugti, kad neseniai sulaukėme ne tik lietuvių kalba, 
bet ir lietuvių autorių (L. Andrikienės, E. Laurinaičio ir R. Milašiūno) 


71 


PSICHODINAMINĖ PSICHOTERAPIJOS KRYPTIS 


/2 


N 
-— 


22. 


išleistos knygos „Psichoanalitinė psichoterapija“. Kiek anksčiau lietuvių 
kalba buvo išleistos Veikto Tahkos „Psichoterapijos pagrindai remiantis 
psichoanalizės teorija“, Sverkerio Belino „Psichozės gydymas“, Patricko 
Casement „Mokausi iš paciento“, kurias drąsiai rekomenduoju psicho- 
analitine psichoterapija susidomėjusiems skaitytojams. 

Doc. Eugenijus Laurinaitis 


TRUMPA PSICHODINAMINĖS PSICHOTERAPIJOS RAIDOS LIETUVOJE 
APŽVALGA 


Aiškiai nusakyti psichodinaminės psichoterapijos pradžią Lietuvoje 
vargu ar įmanoma. Iki 1975 - 1977 metų psichoterapija mūsų šalyje 
apskritai buvo atskirų ir dažnai atskirtų individų profesija, daugiausia 
praktikuojama kurortuose, nes taip leido tuo metu galiojusios teisės 
normos: psichoterapeutų Sovietų Sąjungos sveikatos apsaugos minis- 
terijos sistemoje nebuvo, o ši profesija legaliai egzistavo tik kurortinėje 
medicinoje, kurią reguliavo socialinių reikalų žinyba. Tuo metu Lietu- 
voje dirbantys psichoterapeutai apskritai kreipdavo mažai dėmesio į 
savo teorinės orientacijos įvardijimą ir dažniausiai naudodavo išmoktus 
poveikio metodus (relaksaciją, įtaigą, hipnozę, racionalius patarimus 

ar elgesio modifikaciją) be gilesnio teorinio pagrindimo ar analizės. 
Šio straipsnio autoriui 1975 - 1980 metais teko asmeniškai bendrauti 
su tuomet nedažnais psichoterapijos Lietuvoje praktikais gyd. Karoliu 
Dineika, doc. Napoleonu Indrašiumi, gyd. Aleksandru Alekseičiku. La- 
bai ryškus pragmatizmas ir siekis nedeklaruoti savo praktikos teorinio 
pagrindo (ar net jo vengti) buvo itin būdingas tuometiniams profesio- 
nalams. Tokią poziciją būtų galima aiškinti ir tuomet dar gana gyvais pri- 
siminimais apie psichologijos ir (ypač) psichoanalizės draudimą Sovie- 
tų Sąjungoje, šios krypties psichoterapiją praktikavusių profesionalų 
represijas (pvz., dr. V. Šimkūno tremtį į Sibirą ar doc. N. Indrašiaus 
įkalinimą KGB rūmuose maždaug 6 mėnesiams, laimė, pasibaigusį be 
ypač skaudžių pasekmių). Tačiau atidžiau vertinant, psichodinaminiai 
darbo principai buvo gana akivaizdūs kai kurių to meto profesionalų 
(psichiatrų ar psichoterapeutų) praktikoje (pvz., A. Alekseičiko, L. Ra- 
davičiaus, A. Dembinsko). 

Nuo 1977 m. prasidėjo aktyvus psichoterapijos vystymosi Lietuvoje 
etapas, kuriame dalyvavo didelė grupė gydytojų ir psichologų, dirbančių 
psichikos sveikatos apsaugos ar apskritai klinikinėje sferoje. Tarp jų buvo 
ir tie, kurie vėliau aiškiai susitapatino su psichoanalitine psichodinami- 
ne kryptimi: Levas Kovarskis, Stasė Meškauskienė, Valius Sruoga, šių 
eilučių autorius, kiek vėliau - Virgilijus Pocius, Rimantas Augis, Liudvika 
Tamulionytė, Liudmila Andrikienė, Vitalija Mickutė ir kiti. Devintajame 
XX amžiaus dešimtmetyje svarbiu psichodinaminės psichoterapijos Vil- 
niuje ir apskritai Lietuvoje centru tapo 1990 m. nuostabiame Žvėryno 
kampelyje (Malonioji g. 5) įkurtas Vilniaus klinikinės psichoterapijos 
centras (VKPC). Šis centras nuo pat savo egzistavimo pradžios gydymą 
ir diagnostiką grindė psichodinamine psichopatologijos samprata, šioje 
įstaigoje teoriškai subrendo ir įgijo praktinius įgūdžius ne vienas dabar 
garsus psichoterapeutas. Šiame centre kurį laiką egzistavo visa psicho- 
terapinio gydymo grandinė: stacionaras, dienos stacionaras ir ambula- 
torinis padalinys. Deja, po kelerių metų stacionaras buvo likviduotas, o 
ir pats centras galiausiai prarado savo savarankiškumą ir 2001 metais 
nustojo egzistavęs. Malonu ir liūdna, tačiau net ir dabar kai kurie gydy- 
tojai praktikai prisimena šį adresą, kuriuo galėdavo siųsti savo sunkiai 
pagydomus neurozinius ar psichosomatinius pacientus, o ir patys pa- 
cientai kartais vaikščioja šia ramia Žvėryno gatvele ieškodami jau seniai 
nebeegzistuojančios įstaigos... 


PSICHOTERAPIJA. Knyga profesionalams ir smalsiesiems 


Tačiau dar didesnę reikšmę ši įstaiga turėjo psichoterapeutų rengimo 
atžvilgiu. VPSC buvo rengiama daugybė teorinių ir praktinių seminarų, 
jame prasidėjo daugelis mokymo kursų, tarp jų ir Vilniaus universiteto 
profesinio tobulinimo centro, o vėliau - Medicinos fakulteto 1992 metais 
pradėtas individualios psichodinaminės psichoterapijos kursas. VKPC 
svečiavosi gausybė garsių profesionalų iš Vakarų Europos ir tolimesnių 
šalių, kurių didelė dalis buvo psichoanalitinės ir psichodinaminės kryp- 
ties atstovai. Užtenka paminėti psichoanalitikus Han Groen-Prak- 
ken, Arie Gravesteiną, Hansą Wiersemą, Jaapą Tijsmą ir didelį skaičių 
kitų mūsų kolegų iš Nyderlandų, kurie būtent VKPC pradėjo ir vedė 
bendrą Nyderlandų psichoanalizės instituto ir Vilniaus universiteto psi- 
choanalitinės psichoterapijos mokymo programą, ar grupinius analiti- 
kus Steinarą Lorentzeną, Tore Sorlie bei Kjersti Lyngstad iš Norvegijos 
ir Vivi Maar iš Danijos, kurie pirmuosius Lietuvoje kvalifikacinio lygio 
grupinės analizės kursus irgi pravedė šioje įstaigoje. Čia vedė seminarus 
ir tokios įžymybės kaip vieno populiariausių psichoanalizės vadovėlių 
autorius, Ulmo universiteto prof. Horstas Kahele iš Vokietijos, Frank- 
furto prie Maino universiteto profesorius Peteris Kutteris, Varšuvos uni- 
versiteto profesorius, C. G. Jungo krypties lyderis Lenkijoje Zbigniewas 
Sokolikas, vienas žymiausių psichodinaminės psichoterapijos Lenki- 
joje atstovų Krokuvos universiteto profesorius J. Aleksandrowiczius ir 
daugelis kitų. 


TEORINĖS PSICHODINAMINĖS PSICHOTERAPIJOS IDĖJOS 


Psichodinaminės psichoterapijos supratimas yra gana nevienalytis. Aki- 
vaizdu, kad pagrindiniai jos teoriniai principai visiškai sutampa su 
psichoanalizės ir psichoanalitinės terapijos teiginiais, kad ji kilusi iš 
S. Freudo darbų, yra veikiama visos tolimesnės psichoanalizės teorinio 
vystymosi ir plėtros. Taigi psichodinaminės psichoterapijos praktikoje 
naudojamasi visų psichoanalizės krypčių teorija: varų teorija (S. Freu- 
das, A. Freud, K. Horney, S. Ferenczy's, E. Jacobson, O. Kernbergas), ego 
psichologija (H. Hartmannas, E. Ericksonas, C. Brenneris), objektų ryšių 
teorija (M. Klein, W. Bionas, D. Winnicotas, M. Balintas, W. R. D. Fair- 
bairnas, H. Guntripas), savasties psichologija (H. Kohutas, M. Weineris), 

prisirišimo teorija (J. Bowlby's, M. Ainsworth) ir vėliausiais teoriniais 
modeliais (P. Fonagy'io, M. Target, J. Holmso). Kadangi šios teorijos 
plačiau pristatomos kituose skyriuose, nėra reikalo joms skirti daug vie- 
tos čia. 

Natūraliai kyla klausimas - kuo gi psichodinaminė psichoterapija 
skiriasi nuo psichoanalitinės psichoterapijos ar psichoanalizės? Keista, 
bet pats paprasčiausias atsakymas, kuris patenkintų daugelį teoretikų 
ir praktikų —- pačios psichoterapijos intensyvumas: vienas psichoanali- 
tiškai orientuotos psichoterapijos seansas per savaitę laikomas psicho- 
dinamine psichoterapija, 2 - 3 kartai per savaitę - psichoanalitine psi- 
choterapija, o 4 kartai per savaitę ir dažniau - jau psichoanalize. Dar 
vienas labai populiarus skirtumas - psichoanalizės metu pacientas guli 
ant kušetės, psichoanalitinės psichoterapijos metu tai tik rekomen- 
duojama, bet ne visuomet taikoma, o psichodinaminei psichoterapijai 
kušetė beveik visai nenaudojama kaip technika - pacientas ir terapeu- 
tas sėdi vienas priešais kitą. Tačiau yra ir kitų skirtumų, nors tai - jau 
atskirų autorių bei praktikų pažiūros. Kadangi šie skirtumai žymiai la- 
biau liečia techninius terapijos aspektus, bet tai nėra esminiai teoriniai 
nesutarimai, juos apžvelgsime jau kitame skyriuje, skirtame techniniams 
psichodinaminės psichoterapijos aspektams. 


PRAKTINIS PSICHODINAMINĖS PSICHOTERAPIJOS TAIKYMAS 


Pacientų atranka, terapinė aplinka ir susitarimas, stiprybės ir silpnybės 
neatsiejami nuo naudojamų darbo metodų, technikų ir pačios psicho- 
terapijos tikslų. Todėl verta šiuos atskirus komponentus panagrinėti 
kartu, suvokiant jų tarpusavio poveikį ir ribas. 

Daugelis psichodinamikos terminą vartojančių autorių savo kūri- 
niuose ir idėjose beveik visiškai pakartoja visas psichoanalitines koncep- 
cijas, dažnai apsiribodami tik labai neesmine psichoterapinių technikų 
modifikacija, pritaikydami ją arba kitokiai terapinei aplinkai, arba kito- 
kiems terapijos laiko ir organizaciniams rėmams. Šiame skyriuje vertėtų 
apžvelgti idėjas tų autorių, kurie imasi ieškoti naujų kelių ar darbo būdų, 
siekia padėti pacientams kitaip, nei daugelis kartojančiųjų kitų autorių 
mintis. 


PSICHOTERAPIJA. Knyga profesionalams ir smalsiesiems 


Vienas iš tokių autorių - M. Weineris (1986). Viena svarbiausių 
charakteristikų, lemiančių terapijos darbo planavimą, konkretaus dar- 
bo konkrečiu terapijos momentu technikas ir patį laukiamą rezultatą 
jis laiko ego stiprumą. Šio autoriaus idėjomis plačiai naudojamasi ir 
dėstant individualios psichodinaminės psichoterapijos kursą Vilniaus 
universitete, tad verta jas pristatyti plačiau. Savo gana prasmingai pava- 
dintoje knygoje „Praktinė psichoterapija“ (1986) pagal šį požymį - ego 
stiprumą - jis išskiria tris pagrindinius psichodinaminės psichoterapi- 
jos lygius, įvardydamas juos kaip slopinantį, stiprinantį ir atskleidžiantį 
ego. Šiuose trijuose psichoterapijos lygiuose siekiama skirtingų tikslų ir 
naudojamos skirtingos technikos. 


Be tipiškų psichoanalitinei psichoterapijai technikų - konfrontacijos, 
klarifikacijos, interpretacijos ir perdirbimo, jis siūlo naudoti labai platų 
intervencijų spektrą: 


Bendravimas. 

Vilties stiprinimas. 

Bendradarbiavimo skatinimas. 

Įtaiga. 

Paliepimai, nurodymai. 

Manipuliacijos. 

Mokymas (t. y. informavimas ir/ar vaidmenų treniravimas). 
Išorinės paramos naujam paciento elgesiui kūrimas. 


LN BSN 


Konteksto keitimas (reframing). 


Iamė 
>) 


„Drąsinimas matyti emocines problemas. 
„Katarsio skatinimas. 

„Pozityvus pastiprinimas. 

„Negatyvus pastiprinimas. 


mm — 
BP O Nn m 


„Desensibilizacija. 


— 
Ša 


„Grįžtamasis ryšys. 


— 
N 


„Identifikacijos skatinimas. 


—— 
M 


„Prasmės suteikimas. 
„Realybės suvokimo korekcija. 
19. Darbas su perkėlimu ir kontraperkėlimu. 


— 
Co 


Terapeuto vaidmuo ir elgesys, jo nuomone, irgi turi keistis priklausomai 
nuo paciento ego stiprumo. Šia charakteristika jis remiasi planuodamas 
psichoterapijos tikslus, intervencijų technikas, numatydamas galimus 

psichoterapijos rezultatus. Todėl ypač svarbu tiksliai diagnozuoti ego 
stiprumą siekiant parinkti tinkamo lygio psichoterapiją, antraip pacien- 
tui galima ne pagelbėti, o pakenkti (taikant nepakankamai atskleidžian- 
čias arba, atvirkščiai, per daug gilias darbo technikas). 

Ego stiprumą vertiname naudodamiesi jo skersiniu ir išilginiu pjū- 
viais, t. y dabartiniu momentu, ir viso gyvenimo laikotarpiu. M. Weine- 
ris ego stiprumu vadina laisvąją ego energiją, kuri lieka po to, kai dalis 
tos energijos paskirstoma kitiems asmenybės poreikiams patenkinti. 
Id, superego ir realybė iš ego energijos reikalauja nuolat, ir šiems porei- 
kiams patenkinti visuomet reikalingas bent tam tikras minimalus jos 
kiekis. Ta energija, kuri liko, gali būti panaudojama kūrybai, žaidimui 
ar netikėtumams bei krizėms įveikti. Kūryba padeda bet kurio asmens 
saviraiškai, tačiau ir pati reikalauja tam tikros energijos. Žaidimu šiuo 
atveju vadinamas sugebėjimas pažvelgti į gyvenimą žaismingiau, leng- 
viau, leisti sau kai ką pabandyti nevisiškai „iš tikrųjų , o ne tik žvelgti į jį 
per rimtus suaugusiojo akinius. Netikėtumai ir krizės yra neišvengiama 
gyvenimo dalis, ir joms įveikti energija taip pat yra būtina. Psichotera- 
pija iš esmės gali naudotis tik šia laisva energija, o pati yra ir kūryba, ir 
žaidimas, ir krizė. Todėl tam tikras laisvos energijos kiekis jai yra būtinas, 
ir to kiekio nustatymas leidžia pasirinkti taikytinos terapijos lygį, tikslus 
bei technikas. 

Ego stiprumą kaip bruožą (viso paciento gyvenimo perspektyvoje) 
įvertiname remdamiesi schema YAVIS, gerai tinkančia jauniems ir vidu- 
tinio amžiaus pacientams įvertinti. Tai yra penkių anglų kalbos žodžių 
santrauka: 


Y (angl. - young) - jaunas. Tai paciento amžius, kuris iš esmės reiškia 
paciento galimybių ribas, ir kuo daugiau laiko pacientas turi prieš save, 
tuo daugiau jis gali jaustis vertas investicijų į save, tuo daugiau jis turi 
prieš save realiai įgyvendinamų tikslų ir siekių; 


A (angl. - attractive) - patrauklus. Tai sudėtinis požymis, parodan- 
tis, kiek pacientas linkęs prižiūrėti save, kiek jis vertina savo išvaizdos 
poveikį kitiems („pasitinkame pagal rūbą...“), koks jo skonis ir sti- 
liaus pojūtis (tam tikras kultūros ir išsilavinimo požymis). Per didelis 
rūpinimasis savo išvaizda rodytų savivertės ir savigarbos problemas, 
galbūt - narcizinio tipo problemas. Visiškas nesirūpinimas išvaizda 
gali liudyti sutrikusį ryšį su realybe, atmestiną požiūrį į kitus ir/ar save, 

priklausymą kokiai nors marginalinei socialinei grupei. Depresijai ne- 
retai būdingas tvarkingas, bet itin bespalvis ar juodas aprangos tonas, 
visiškas papuošalų ir/ar makiažo atsisakymas. 


V (angl. - verbal) - iškalbus. Šis požymis vertinamas ne pagal žodžių 
kiekį ir skaičių per laiko vienetą, bet pagal kalbos logiškumą, darną, 
išraiškingumą ir svarbiausia - prasmingumą. Kalba parodo antrinių pa- 
ciento psichopatologijos procesų būklę (realybės suvokimą ir vertini- 
mą, priežasties pasekmės ryšį), nes net kalbėdamas apie pirminių 
procesų raišką (sapnus, fantazijas, kliedesius ar haliucinacijas) pacientas 
gali geriau ar menkiau apdoroti šią informaciją. Jei žodinėje išraiškoje 
vyrauja pirminių procesų apraiškos (kalbos formos ir turinio sutriki- 
mai) — ji neduoda pagrindo terapinėms intervencijoms suformuluoti. 
Kraštutiniais atvejais kalba gali būti tiek sutrikusi, kad nustoja tarnavusi 
kaip komunikacijos kanalas. 


I (angl. - intelligent) — intelektualus. Šiuo atveju kalbama apie formalų 
inteligencijos koeficientą, kurį išmatuoti nėra sudėtinga. Nuo intelekto 
priklauso paciento sugebėjimas įsisavinti naują informaciją, naudotis ja 
savo gyvenime, galiausiai - tik tam tikros inteligencijos asmenims tinka 
žodinės terapinės intervencijos. Jei intelektas yra žemiau tam tikrų ribų 
(IO<80) - taikyti įprastines terapijos technikas nėra prasmės. 


S (angl. - successful) - sėkmingas. Šiuo atveju kalbama apie žmogaus 
sėkmę trijose pagrindinėse gyvenimo sferose: mokymosi, darbo ir santy- 
kių. Mokymasis yra svarbi charakteristika, parodanti asmenybės tikslin- 
gumą, darbštumą, sugebėjimų lygį, nuoseklumą, aplinkos poveikius bei 
lūkesčius, galiausiai - ambicijas. Darbinė biografija rodo ir panašias, ir 
kiek skirtingas asmens savybes: be ambicijų, darbštumo ir tikslingu- 
mo, šioje sferoje didelę reikšmę turi vertybės, kompetencija socialinių 
santykių sferoje, atsakomybės už darbą jausmas, sugebėjimas įveikti 
krizes. Pagaliau santykių sfera yra svarbus visos asmenybės funkciona- 
vimo rodiklis: čia atsispindi mokėjimas užmegzti, palaikyti ir užbaigti 
santykius, mokėjimas skirti santykius pagal artumą, svarbą, galiausiai - 
partnerystės ir santykių lygiavertiškumo jausmas. 

Visi šie požymiai svarbūs diagnozuojant ego stiprumą per visą paciento 
gyvenimą. Tačiau kai pacientas ateina pas terapeutą, svarbiau gali būti 
nustatyti dabartinio ego stiprumą, ir šiai būsenai įvertinti reikia kitų 
požymių. Skersinį ego stiprumą mums parodo tokie požymiai: 

Biologinių sistemų sveikatos būklė. 
Sugebėjimas koncentruoti dėmesį. 
Kontakto su terapeutu kokybė. 

Impulsų kontrolės lygis. 

Tolerancija frustracijoms. 

Realybės supratimas. 

Papildomi psichologiniai tyrimo metodai. 


NANWNBSNE 


Įvertinę visus šiuos požymius galime nuspręsti, kokio pobūdžio tera- 
pija yra tinkama šiam konkrečiam pacientui, kokios terapinės tech- 
nikos naudotinos šiame terapijos etape bei konkretaus seanso metu, ir 
maždaug suplanuoti, kiek ji galėtų trukti, nes šie klausimai labiausiai 
domina pacientus. 

Kiekvienas pacientas pagal ego stiprumą gali būti priskirtas vienai 
iš trijų santykinai atskirų grupių, ir pagal tai reikėtų parinkti terapi- 
jos formą. Santykinai aukšto ego stiprumo pacientai tinkamiausi 
atskleidžiamajai psichoanalitinei terapijai ir psichoanalizei. Tačiau ir at- 
skleidžiamoji psichodinaminė psichoterapija dėl savo fokusuoto ir daž- 
nai trumpiau trunkančio darbo pobūdžio gali jiems būti labai naudinga. 
Vidutinio ego stiprumo grupės pacientai daugiau naudos gali gauti iš 
terapijos, kurią įvairūs autoriai vadina skirtingai: orientuota į proble- 
mą, į įžvalgą, fokusuota, ego stiprinamoji ir t. t. Aišku, kad ji tarsi užima 
vidurinę dalį to kontinuumo, kuris tęsiasi nuo gilios atskleidžiamosios 
psichoanalizės iki slopinamosios (palaikomosios) terapijos, skirtos silp- 
niausią ego turinčiai pacientų grupei. Būtent šie du terapijos lygiai ir yra 
dažniausiai priskiriami psichodinaminei terapijai, nors dėl to galima ir 
ginčytis. Pabrėžtina, kad bet koks nelankstumas gali pakenkti terapijai ir 
pacientui, nes konkretaus terapijos seanso metu terapinio darbo tech- 
nikas reikia parinkti pagal paciento būklę šiuo konkrečiu laiko momen- 
tu, o ne naudojantis anksčiau nustatytomis, bet gana permainingomis 
paciento charakteristikomis. Todėl kiti autoriai kalba apie palaikomojo — 
atskleidžiamojo terapinio darbo kontinuumą. Konkretaus seanso metu 
visuomet reikia parinkti optimalų įvairių tik tai situacijai reikalingų 
technikų rinkinį - tai M. Weineris ir vadina psichoterapeuto menu, o 
pačių teorinių žinių ir išmoktų technikų visuma yra tik amatas. 

M. Weineris skiria tokias kiekvienam psichoterapijos lygiui būdingas 
technikas, tikslus ir darbo metodus: 

Slopinamojo (palaikomojo) lygio psichodinaminėje psichoterapijoje 
su chroniškai pažeisto ego pacientais pagrindinis dėmesys skiriamas pa- 
ciento problemoms išorinėje realybėje, terapeutas yra realybės balsas, o 
dirbdamas susitelkia į gyvenimą už terapijos valandos ribų. Be abejo, 
šiems sunkiems pacientams suvokti taikomas ligos modelis, ir juos gy- 
dant neretai tenka psichoterapiją derinti su vaistais, kurie naudojami nepa- 
keliamam vidiniam nerimui, depresijai ar kitiems nemaloniems afek- 
tams slopinti. Šis terapijos lygis M. Weinerio ir vadinamas slopinamuoju 
dėl to, kad patys pacientai turi labai menką toleranciją frustracijoms ir 
didelį impulsyvumą, kuris blogina jų adaptaciją, ir jį reikia slopinti viso- 
mis turimomis priemonėmis. Skatinama priklausomybė nuo terapeuto 
kaip autoriteto, todėl šis aktyviai vadovauja seansui, aiškina pacientui jo 
simptomus, elgesį, sapnus, dažnai išsako savo nuomonę apie galimus pa- 
ciento elgesio variantus, nevengia sudėtingų situacijų vertinimo. Su šiais 
pacientais stimuliuojamas pozityvus perkėlimas, neigiamas perkėlimas 
slopinamas realybės lygio paaiškinimais, o pats perkėlimo ryšys gana 
statiškas. Pacientai skatinami naudotis antriniais procesais - mąstymu, 
logika, numatymu, refleksija. Todėl pacientus terapeutas aktyviai palaiko 
realybės lygmenyje, skatina užduoti klausimus ir ieškoti atsakymų į juos, 
o ne daryti prielaidas ir fantazuoti. Ypač svarbu mokyti tokius pacientus 
prieš veikiant pagalvoti („suskaičiuoti iki dešimt“). Kartais tenka gana 
aktyviai įsikišti į šių pacientų gyvenimą, net imtis prievartinės hospita- 
lizacijos, kai tai neišvengiama paciento krizės ar dekompensacijos metu. 
Naudotinos šios terapinės technikos: 


+ bendravimas; 

+ vilties skatinimas; 

+ prasmės suteikimas; 

+ konteksto pakeitimas (reframing); 

+ paliepimai, nurodymai; 

+ įtaiga; 

+ mokymas; 

+ desensibilizacija; 

+ pastiprinimas (teigiamas ir neigiamas); 
+ išorinis palaikymas; 

» elgesio repetavimas; 

+ manipuliacijos; 

+ darbas su perkėlimu ir kontraperkėlimu. 

Ego stiprinamojo lygio terapija naudotina su stipresnio ego pacien- 
tais, kurių laisvosios ego energijos sumažėjimas yra laikinas. Šių pa- 
cientų psichopatologiją dažniau verta įvardyti ne ligos, o dezadaptaci- 
jos ar krizės terminais, ir, nepaisant pačios krizės metu pasireiškiančių 
simptomų sunkumo ir aštrumo, verta ieškoti geresnių ir produktyvesnių 
paciento krizę sukėlusių problemų sprendimo būdų bei tikėtis pakanka- 
mo pacientų pasveikimo ir tolesnio jų adaptacijos gerėjimo įveikus šią 
krizę. Todėl terapeutas su šiais pacientais savo dėmesį siekia skirstyti tarp 
paciento išorinių problemų ir terapeuto - paciento santykių interpreta- 
cijai. Pacientas skatinamas pats galvoti apie savo problemas, konfron- 
tuodamas su terapijos valandą pasireiškiančiais neproduktyviais savo el- 
gesio modeliais. Kitaip nei slopinamojoje terapijoje, skatinamas paciento 
pasitikėjimas savo jėgomis, ugdomas jo refleksijos potencialas, padedama 
susitelkti ties sprendžiama problema, dažniausiai siekiama, kad pacientas 
naudotųsi savo vertinimais. Perkėlimas žymiai mažiau kontroliuojamas, 
jis yra daug labiau toleruojamas, dinamiškesnis, leidžiami ir neigiamo 
perkėlimo pasireiškimai be jį slopinančių intervencijų. Nors ir šiuos pa- 
cientus Weineris ragina naudotis antriniais psichiniais procesais, tačiau 
linkęs rekomenduoti valdomos vaizduotės technikų panaudojimą, ska- 
tina tiesiai išsakyti savo mintis ir jausmus, žymiai mažiau struktūruoja 
seanso laiką, nors ir išlieka pakankamai aktyvus. Šiame terapijos lygyje 
terapeutas parodo ir pasako, kaip paciento elgesys terapiniame seanse 
veikia jį - terapeutą, t.y. ir pats šiek tiek atsiskleisdžia. Atsirandantys 
psichopatologiniai simptomai nagrinėjami tarpasmeniniame konteks- 
te, dirbama su skausmingomis dabarties situacijomis, mintimis ir jaus- 
mais, jau žymiai labiau pasitikima paciento gebėjimu kontroliuoti savo 
impulsus ir toleruoti frustracijas. Todėl žymiai plačiau naudojamas 
darbo čia ir dabar metodas, stimuliuojamas paciento jausmų ir jo daž- 
nai nesąmoningų elgesio formų įsisąmoninimas. Dažniausiai rekomen- 
duojamos šios technikos: 


+ bendravimas; 

+ vilties skatinimas; 

+ prasmės suteikimas; 

+ konteksto pakeitimas (reframing); 
+ grįžtamasis ryšys; 

+ identifikacija; 

+ įtaiga; 

+» mokymas; 

+ desensibilizacija; 

+ pastiprinimas (teigiamas ir neigiamas); 

» katarsis; 

+ emocinių problemų suvokimo skatinimas; 
+ realybės suvokimo korekcija; 

+ perdirbimas (working through); 

+ darbas su perkėlimu ir kontraperkėlimu. 


Atskleidžiamosios psichodinaminės psichoterapijos lygis taikytinas 
tiem pacientams, kurių ego nedaug tepažeistas, pakankamai stiprus ir 
kurių problemų didžiąją dalį sudaro gyvenime neišvengiamos krizės: 
amžiaus ar santykių krizės, praradimų situacijos, išsiskyrimai ar sky- 
rybos, vertybinės krizės. Tokius pacientus žymiai labiau galime laikyti 
apskritai sveikais, tačiau patekusiais į sunkią situaciją ir net nebūtinai 
dezadaptuotais. Tuomet dirbant pagrindinis dėmesys yra skiriamas 
paciento mintims ir jausmams čia ir dabar, nes tikima, kad pacientas 
susitvarko su kasdienybės reikalavimais. Daugiausia dirbama su jo fan- 
tazijomis ir laisvomis asociacijomis, tad pacientas pats parenka darbo 
kryptį ir gylį, pats aiškina savo simptomus ir sapnus, o terapeutas tik 
interpretuoja stengdamasis nesikišti į paciento sprendimų priėmimo 
procesą. Tokios terapijos metu perkėlimo intensyvumas ir pobūdis ne- 
ribojami, nes visiškai tikima paciento sugebėjimais kontroliuoti impul- 
sus ir toleruoti atsiradusių savo geismų ir fantazijų frustracijas. Taigi 
siekiant suvokti nesąmoningas paciento elgesio ir problemų priežastis 
skatinamas jo laikinas funkcionavimas pirminių psichikos procesų 
lygiu, nereikalaujama, kad jis aiškintų savo asociacijas. Patys terapijos 
seansai nestruktūruojami, pacientui paliekama teisė daryti prielaidas 
ir fantazuoti, išankstinis apgalvojimas ir pokalbio temų planavimas ne- 
skatinami ir net slopinami. Taigi ir terapeutas didžia dalimi tarnauja pa- 
cientui kaip perkėlimo objektas bei asmuo, suteikiantis koreguojamojo 
tarpasmeninio ryšio (corrective relational experience - H. Wiersema, 
2004) patirtį. Šiame lygyje naudotinos šios technikos: 


«» bendravimas: 
« vilties skatinimas; 
+ prasmės suteikimas; 

+ konteksto pakeitimas (reframing); 

» katarsis; 

+ emocinių problemų suvokimo skatinimas; 
+ interpretacijos; 

» įžvalga; 

+ desensibilizacija; 

+ identifikacija; 

+ realybės suvokimo korekcija; 

+ perdirbimas (working through); 

+ darbas su perkėlimu ir kontraperkėlimu. 


Specifinė M. Weinerio idėja apie siūlomos psichoterapinio darbo sche- 
mos praktiškumą pagrįsta daugiametės jo patirties analize. Autorius 
tvirtina, kad daugumai pacientų terapijos metu atsirandantis regresas 
ne tik nepadeda, bet trukdo suformuoti naujus, pacientui tinkamesnius 
elgesio ir mąstymo būdus. Apžvelgdamas savo darbą jis teigia, kad te- 
rapija didžiausią naudą davė tiems pacientams, kurių regresą terapijos 
pradžioje, pasireiškusį jų bejėgiškumo ir pasimetimo gyvenime jausmais 
(ir autoriteto paieškomis šiems jausmams įveikti. - E. L.), terapijos metu 
keičia brandžių ir savarankiškų sprendimų paieškos ir gebėjimas juos 
įgyvendinti. Tad ir sėkmingiausios technikos, šio autoriaus nuomone, 
yra ne tos, kurios skatina gilų regresą ir jo išsprendimą terapijos procese, 
kaip rekomenduoja klasikinė psichoanalitinė technika, bet terapeuto 
pastangos būti pacientui kiek įmanoma realesniu asmeniu, parodyti pa- 
cientui grįžtamąjį ryšį - jo tarpasmeninio elgesio čia ir dabar pasekmes, 
skatinti išdrįsti pažvelgti savo sunkumams „į akis“, paciento sugebėjimas 
identifikuotis su sveikais terapeuto asmenybės aspektais ir terapeuto 
sugebėjimas žavėtis paciento pozityviais pasikeitimais ir neskatinti (są- 
moningai ar nesąmoningai) destruktyvių jo elgesio stereotipų. Tokią 
terapiją M. Weineris vadina progresyvia, priešingai regresyviai, paremtai 
klasikinės psichoanalizės idėjomis. Savo požiūrį jis sieja su K. Rogerso, 
H. Kohuto, I. Yalomo idėjomis. Sudėtingas šios praktinės psichoterapi- 
jos aspektas daugiau susijęs su terapeuto kontraperkėlimo jausmais - tik- 
rai nelengva pakeisti savo teorines nuostatas ir techninį arsenalą, įgytus 
per daugelį metų, ir imti dirbti „tiesiog mokytoju“ su labai silpną ego 
turinčiais pacientais. Gal todėl taip nedaug psichoterapeutų linkę dirbti 

su sunkiais, psichozėmis ar psichosomatiniais sutrikimais sergančiais 
pacientais. 

Prie originalių autorių be abejonių galime priskirti ir Paulių Wachtelį, 
daugelio knygų apie pasipriešinimą ir jo įveikimo būdus vykdant psi- 
chodinamine psichoterapija autorių. P. Wachtelis yra kvalifikuotas bi- 
hevioristinis terapeutas ir psichoanalitikas, tad šių dviejų perspektyvų 
sintezė duoda labai įdomių rezultatų. Jis teigia, kad pagrindinė daugelio 
simptomų priežastis - nerimas, kuris veikia „užburto rato“ principu: dėl 
nesąmoningo vidinio nerimo atsiradę simptomai didina patį nerimą, 
dėl to vėl stiprėja simptomai, ir ratas įsisuka. Tačiau kartu ima suktis 
ir antras ratas - naujo elgesio ir sprendimų priėmimo pacientas baimi- 
nasi labiau nei galimos šių pokyčių naudos, ir tai veikia kaip savitvirtos 
stereotipas, kurį pakeisti tik interpretuojant nesąmoningas tokio elge- 
sio priežastis, Wachtelio nuomone, neįmanoma. Tad Wachtelis labai 
daug rašo apie naujų elgesio formų skatinimą ir treniravimą, šio elgesio 
bandymų palaikymą ir terapinėje situacijoje, ir už jos ribų, ir labai plačią 
nerimą mažinančių ar jį didinančių terapeuto veiksmų gamą. Jis ragina 
labai kruopščiai formuluoti terapines intervencijas, analizuoti tikrąja 
žodžio prasme „kiekvieną savo žodį, nes daugybė nerimą didinančių 
frazių ar žodžių yra tiesiog tapę terapinės kalbos kasdienybe. Jis, kaip 
ir M. Weineris, ypač ragina akcentuoti naujas ir pozityvias paciento el- 
gesio ir pasirinkimų galimybes, palaikyti kiekvieną paciento bandymą 
naujai ir drąsiai „pažvelgti savo paties nerimui į akis“. Vis dėlto, nepai- 
sant tariamo paprastumo, šios idėjos reikalauja iš pagrindų pakeisti savo 
stereotipinį terapinį elgesį, nes reikalauja būti ypač jautriems ne tik ir ne 
tiek savo išsakomų žodžių formai, bet jų turiniui kiekvieno konkretaus 
terapijos momento kontekste, o tai reikalauja iš terapeutų ypatingo sa- 
vistabos gebėjimo. 

Psichodinaminė psichoterapija skiriasi nuo kitų šios krypties mo- 
kyklų ir tuo, kad labai plačiai ir drąsiai naudoja psichoanalizės idėjas 
kitokiai nei individuali psichoterapijai - tai ir porų bei šeimų terapija, ir 
grupinė psichoterapija, ir psichodinaminis organizacijų konsultavimas. 

Porų terapijos modelių yra gana daug, tačiau pastaraisiais metais 
šioje srityje populiariausi objektų ryšių teorijų teiginiai ir iš jų kylančios 
technikos. Perkėlimas ir kontraperkėlimas šioje terapijoje yra svarbiausi. 
Kontekstinis perkėlimas - pacientas elgiasi su psichoterapeutu kaip su 
geru, supratingu tėvu (teigiamas perkėlimas) arba kaip su nesupratingu, 

valdingu tėvu (neigiamas perkėlimas). Fokusuotas perkėlimas - pacien- 
tė gali projektuoti atskirus savo vidinius objektus ir elgtis su terapeu- 
tu kaip su pavojinga motina, mylinčia seserimi arba gundančiu tėvu. 
Taip pat pacientas gali projektuoti savo bjauriąją ar trokštančią dalį ir 
elgtis su terapeutu kaip nemandagus, godus vaikas arba neatsakingas 
paauglys. Fokusuotas kontraperkėlimas - terapeutas per projekcinę 
identifikaciją jaučiasi savitai: nekenčiamas, trokštamas, atakuojamas 
arba atstumiamas. 

Porų terapijai labai svarbus kontekstinis perkėlimas. Priklausymo 
vienas kitam deficitą, nesugebėjimą pasirūpinti vienas kito saugumu, 
susierzinimą pora perteikia psichoterapeutui per kontekstinį perkėlimą. 
Kartu jie nesąmoningai projektuoja individualų bei bendrą gyvenimą į 
terapeutą (kontraperkėlimas). Individualūs perkėlimai porų terapijoje 
suprantami kaip iš atitinkamo partnerio negaunamų santykių ir jausmų 
kompensacija. 

Kitas svarbus perkėlimo ryšių aspektas yra vidinė pora - tai nesą- 
moninga psichinė struktūra, kurią sudaro du vidiniai objektai ir jų 
tarpusavio ryšys. Tai parodo kiekvieno asmens sukauptą patyrimą ir 
fantazijas apie poros įvaizdį (mylinti, neapkenčianti, negalinti susisieti, 
negalinti išsiskirti, seksuali ir aseksuali poros). 


Porų vertinimo ir terapijos technika: 


- aplinkos (setting) laikymasis; 

- objektyvios (nešališkos) nuostatos laikymasis; 

- afektų stebėjimas; 

- objektų ryšių istorijos nagrinėjimas esminiais afektiniais momentais; 
- prisirišimo stilių vertinimas; 

- projekcinės atpažinimo sistemos vertinimas; 

- kontraperkėlimo naudojimas perkėlimo išaiškinimui; 
- sekso terapijos integravimas; 

- darbas su sapnais ir fantazijomis; 

- gynybinių modelių ir pogrupių interpretacija; 

- pagrindinio nerimo supratimas. 


Terapinė aplinka: apribotas susitikimų (už sutartą mokestį) skaičius ir 
trukmė; paremtas profesine etika, kuri garantuoja porai konfidencia- 
lumą, paiso etikos ribų tarp terapeuto ir poros, demonstruoja rūpestį, 
susidomėjimą, taktą ir tinkamą intervencijų laiko pasirinkimą. 

Terapeutas nešališkai palaiko dalyvaujančio asmens poziciją, kol dar- 
bui sukuriama saugi, patikima psichologinė erdvė ir prasideda emocijų 
apvaldymo procesas (protinis imlumas, suvokimas ir nesąmoningas re- 
zonansas). 

Gyvenimo istorijoje terapeutą domina stipriausių afektų momentai 
siekiant suprasti čia ir dabar pasireiškiančią ankstesnių potyrių raišką. 
Istorija teikia kontekstą vidinio objekto ryšių suvokimui ir jų poveikiui 
dabartiniam bendravimui (tiek terapijoje, tiek poros gyvenime). Be to, 
terapeutas stebi afektus susitikimų metu. 

Kontraperkėlimas padeda psichoterapeutui, nes jis analizuoja jaus- 
mus, kuriuos jam sukelia pora, ir ieško atitikmens tarp savo asmeninio 
atsako ir partnerių reakcijų, kurios kyla iš praeities ir dabarties paty- 
rimo. Jei terapeutas jaučia atsaką tik į vieną iš poros narių, tuomet jis iš 
savo paties vidinio patyrimo bando įsivaizduoti, kaip turėtų jaustis to 
asmens partneris. Per kurį laiką terapeutas perpranta kiekvieno iš poros 
narių vidinių objektų ryšių visumą. 

Darbas su sapnais ir fantazijomis: per jį pasiekiamas nesąmoningas 
poros santykių lygis. Kai partneris pasakoja apie fantaziją, terapeutas 
paklausinėja išsamiau ir padeda pasidalyti mintimis ir fantazijomis. 
Sapnai suteikia partneriams unikalią galimybę dirbti su nesąmoningais 
vidiniais asmens ir poros ryšiais. Sapnai informuoja porą apie partne- 
rio vidinius „aš“ ir „objekto“ ryšius čia ir dabar ir yra laikomi poros 
bendravimo būdu. Jie dažnai palengvina abiejų partnerių problemos 
nagrinėjimą. Geriausia, kai sapnus pasakoja abu partneriai. 

Konfliktų, gynybos ir pagrindinio nerimo supratimo interpretavi- 
mas - pagrindinės terapijos sritys. Darbas per nuolatinius ginčus vis 
kitokiu pavidalu nuveda porą į vėlyvąją terapijos fazę, kai poros nariai 
gali vienas kitą palaikyti, atpažinti ginčus, pasidalyti jausmais, sapnais, 
fantazijomis, suprasti intymiam ryšiui trukdančius nesąmoningus veiks- 
nius. Jie pasiruošę užbaigti terapiją. 

Psichodinaminė grupinė psichoterapija ypač įvairi, šios grupės gali 
būti uždaros (visi pacientai pradedair baigia lankyti grupę sinchroniškai), 
pusiau atviros (grupės nariai, pasiekę savo tikslus, palieka grupę, ir į jų 
vietą priimami nauji pacientai) ir atviros (kai grupės nariai kečiasi gana 
dažnai, ypač jei prie to prisideda organizaciniai grupės vedimo rėmai, 
pvz.,ligoninėje, sanatorijoje). Pagal trukmę grupės gali būti trumpalaikės 
(iki 20 - 30 seansų) arba ilgalaikės (daugiau kaip 50 seansų). 

Grupių psichodinaminė psichoterapija - psichoterapijos būdas, lai- 
komas tinkamu gydyti tokius sutrikimus: 


1. Visų tipų neurozes. 


Daugumą negilių (pagal DSM-IV - B ir C klasterių) asmenybės 
sutrikimų. 

Taikytinas ir gilesniems asmenybės sutrikimams (ribinio ar nar- 
cizinio tipo), tačiau geriau, kad būtų ne daugiau kaip vienas toks 
pacientas grupėje. 


Svarbiausiu šios mokyklos autoriumi be abejonės reikia laikyti Irviną 
Yalomą, parašiusį jau ne vienai grupinių terapeutų kartai „biblija“ 


tapusį veikalą „Grupinės psichoterapijos teorija ir praktika“. Šiame labai 


populiariame, į daugybę kalbų išverstame veikale taip pat labai ryškus 


praktiškumo principas, dauguma autoriaus rekomendacijų pagrįstos 


pacientų tyrimais ir atskirų grupinio poveikio veiksnių reikšmingumo 


analize. Jis išskiria 12 pagrindinių psichodinaminės grupinės psichote- 


rapijos sėkmės veiksnių: 


1. 


Tarpasmeninis indėlis - mėginimas panaudoti naujas elgesio for- 
mas tarpasmeniniuose santykiuose. 

Tarpasmeninis mokymasis - siekis naujai suvokti kitų grupės 
narių reakcijų į savo elgesį reikšmę. 

Katarsis - anksčiau neišgyventų ir net neįsisąmonintų jausmų 
išraiška. 

Įžvalga - savo elgesio nesąmoningų priežasčių suvokimas. Yalo- 
mo nuomone, grupės nariai gali tai suvokti keturiais lygmenimis: 
suvokti, kaip juos mato ir jaučia kiti grupės nariai; suvokti savo 
pačių bendravimo ypatumus; suvokti tokio savo elgesio priežas- 
tis; galiausiai - suvokti savo asmenybinės raidos mechanizmus 
ir procesą. Jis manė, kad daugumai grupės pacientų stabiliam re- 
zultatui pasiekti užtenka pirmųjų trijų įžvalgos lygių. 
Egzistenciniai veiksniai - individo sugebėjimas priimti realybės 
iššūkius, prisiimti atsakomybę už savo sprendimus. 

Grupės darna (angl. cohesiveness) - sugebėjimas priimti kitus gru- 
pės narius ir jaustis visumos dalimi. 

Vadovavimas - sugebėjimas priimti kitų grupės narių ir jos ve- 
dėjo patarimus ar rekomendacijas. 

8. Altruizmas - sugebėjimas kitiems ką nors duoti nesitikint nau- 
dos sau ar ne iš pareigos. 

9. Susitapatinimas - naujų elgesio ar supratimo formų išmokimas 
iš kitų grupės narių. 

10. Vilties suteikimas - grupės vedėjo ir kitų jos narių tikėjimas po- 
zityviais terapiniais pokyčiais ateityje. 

11. Universalumas - palengvėjimas, kurį duoda nuosavų problemų 
artumo kitų grupės narių problemoms suvokimas. 

12. Šeimos sąveikos atkūrimas - grupėje pasikartojantis ankstesnių, 
dažniausiai šeimoje įsisavintų santykių modelis, naujas jo suvoki- 
mas ir keitimas. 


I. Yalomo pažiūros formavosi veikiamos H. S. Sullivano transpersona- 
linės psichoanalizės, todėl ypatingą dėmesį jis kreipė į grupės narių tar- 
pusavio santykių dinamiką grupės metu ir ypač pabrėžė operatyvumo 
(čia ir dabar) taisyklę suvokiant grupės procesus ir panaudojant jos 
terapinį potencialą. 


Kiek kitaip psichodinaminės grupinės psichoterapijos poveikio veiks- 
nius savo vadovėlyje apibūdina Rutanas ir Stonas. Jų nuomone, grupėse 
veikia šie veiksniai: 

1. Mėgdžiojimas - pacientai stebi vienas kito elgesį ir mokosi jo. 

2. Susitapatinimas - nesąmoningas procesas, kuomet yra priimami 
ir į asmenybės struktūrą įtraukiami kitos asmenybės bruožai ar 
savybės. 

3. Internalizacija - terapijos procese vykstančių pokyčių įsitvirtini- 
mas asmenybės struktūroje, dėl ko ji įgyja brandesnius ir lanks- 
tesnius reagavimo į pasaulį mechanizmus. 


Visi šie mechanizmai gali imti veikti grupėse tik tuomet, jeigu jų funk- 
cionavimą palaiko grupės atmosfera, jos parama ir solidarumas. Kita 


vertus, šių procesų ryšys dvipusis, tad grupės atmosfera kinta priklauso- 
mai nuo individualių grupės narių keitimosi terapijos metu. 

Psichodinaminės psichoterapijos praktikai Lietuvoje neturi savo ats- 
kiros organizacijos - tą galima laikyti tam tikru trūkumu. Daugelį 
šios srities praktikų vienijanti Lietuvos psichoanalizės draugija siekia 
specifinių tikslų ir turi tam tikras politines pažiūras, kurios riboja Lie- 
tuvos psichodinaminių terapeutų įsijungimą į Europos psichoterapijos 
asociaciją (EAP), kovojančią už savarankiškos psichoterapeuto profe- 
sijos įteisinimą Europoje. 

Psichodinaminės individualios psichoterapijos (IPT) mokymas yra 
ilgiausias tradicijas Lietuvoje turintis kursas, kurį rengia Vilniaus uni- 
versitetas nuo 1992 metų, taigi 2007 metais jam sukako jau 15 metų. Iš 
pradžių šis mokymas buvo vykdomas VU Profesinio tobulinimo centro 
struktūroje, o nuo 2000 metų jis tapo VU Medicinos fakulteto Gydytojų 
tobulinimosi skyriaus vykdoma programa. Nepaisant šios struktūrinės 
priklausomybės, mokytis šiame kurse gali ir gydytojai, ir psichologai. Kur- 
sas patvirtintas kaip atitinkantis Lietuvos Respublikos sveikatos apsau- 
gos ministerijos reikalavimus įvadiniams kursams į siauras specialybes, 
tad jį baigę profesionalai gali dirbti psichoterapeutais visose sveikatos 
apsaugos įstaigose. Mokymas šiame kurse trunka 4 - 5 metus (ilgiau 
gydytojams ne psichiatrams), ir dar vieni metai skiriami asmeninės mo- 
komosios terapijos bei supervizijų užbaigimui ir baigiamojo darbo - at- 
vejo analizės - parašymui. Kurso struktūra specifinė - pirmuosius dvejus 
metus (gydytojams ne psichiatrams - trejus metus) kandidatų asmeninė 
terapija ir supervizijos vyksta mažose grupėse, o vėliau 2 - 3 metus - in- 
dividualiai. Be to, visam kursui kiekvieną mokslo savaitgalį pravedamos 
ir dvi didžiosios 1,5 valandos trukmės grupės - tokia tvarka skatina 
savitą ir unikalią viso kurso dinamiką. Šis modelis taikomas Europoje 
labai retai, ir VU IPT patirtis yra viena iš didžiausių dirbant šitokioje 
struktūroje. 

Mokymą sudaro teorinis kursas, grupinė bei individuali mokomoji 
kandidatų terapija ir supervizijos - profesinė priežiūra. Visi programos 
komponentai visiškai atitinka Europos psichoterapijos reikalavimus 
tarptautiniam pripažinimui - Europos psichoterapeuto sertifikatui gauti. 
Kursas vyksta pailgintų savaitgalių forma (ketvirtadienis - šeštadienis), 

iš viso 7 savaitgalius per metus. Po pirmojo mokslo etapo kandidatai 
privalo parašyti ir apginti diagnostinį rašto darbą, o po viso kurso — 
išlaikyti teorinę įskaitą ir baigiamąjį egzaminą žodžiu, kuriame pristato 
savo užbaigtos terapijos atvejo aprašymą. 


LITERATŪRA 


„ Andrikienė L., Laurinaitis E., Milašiūnas R. Psichoanalitinė psichoterapija: Vaistų žinios, 


Vilnius, 2004. 

Bateman A., Holmes J. Introduction to Psychoanalysis: Routledge, London, 1995, 

Brown D., Pedder J. Introduction to Psychotherapy. An Outline Of Psychodynamic Prin- 
ciples and Practice 2nd Ed. Routledge, London, 1991 

Gabbard G.O. Major modalities: psychoanalytic/psychodynamic In: Oxford Textbook of 
Psychotherapy, Ed. By Gabbard G.O., Beck J.S., and Holmes J., Oxford University Press, 
Oxford, 2005, p.p. 3 - 14. 

Rutan J. S., Stone W. N. Psychodynamic Group Psychotherapy, 34 Ed., Guilford Press, New 
York, London, 2001, 386 p. 


„ Short-Term Dynamic Psychotherapy, Ed. by Habib Davanloo, Jason Aronson Inc., North- 


vale, London, 1992, 400 p. 

Weiner M. E Practical Psychotherapy, Brunner/Mazel, New York, 1986, 355 p. 

Westen D. Implications of research in cognitive neuroscience for psychodynamic psycho- 
therapy. In: Oxford Textbook of Psychotherapy, Ed. By Gabbard G.O., Beck J.S., and Hol- 
mes J., Oxford University Press, Oxford, 2005, p.p. 443 - 448 

Wiersema H. Paskaitos psichoanalitinės psichoterapijos kurse Vilniuje 2000 - 2004 m. m. 


. Wachtel P. L. Therapeutic communication: Principles and effective practice. New York, 


Guilford, 1993, 308 p. 


„Wachtel P. L. Psychoanalysis, behavior therapy, and the relational world. Washington, DC, 


American Psychological Association, 1997, 484 p. 


„Yalom I., Leszcz M. Theory and Practice of Group Psychotherapy, 5" Ed., Basic Books, 


2005, 668 p. 


„Ypcano P, 30nnenGepr C., Jlasap C. IlcwxojWnaMuuecKan ncHxoTepParnua: KpaTKOe 


pykoBonCTBO. Poccnūckaa McHxoaKHanUTH4eCKaA accounaLia, MocksBa, 1992, 158 p. 


91 


GRUPINĖ ANALIZĖ 


Erna Petkutė 


TRUMPA GRUPINĖS PSICHOTERAPIJOS RAIDOS APŽVALGA 


Kalbant apie Vakarų civilizacijos formavimąsi asmenybė visuomet buvo 
suvokiama kaip tam tikros visuomenės narių santykių išdava. Anksty- 
vieji individo santykiai klostosi ir užsimezga su pirmuoju globėju arba 
motina, vėliau lemiamą įtaką ima vaidinti trečiasis individas. Pirmoji 
šeimos kaip grupės patirtis papildoma ir išplečiama į kitas visuomenės 
grupes. Taigi asmenybės tapatumą ir sveikatą didžiąja dalimi veikia san- 
tykiai su socialine grupe. Lemiamą reikšmę turi ne tik vidinis individo 
patyrimas apie aplinkinius ir save patį, bet ir sąveika su aplinkiniais. Kad 
tą suprato jau antikinio pasaulio žmonės, liudija jų sukurtos dramos, 
kuriose visuomet sąveikauja ir bendrauja aktorius ir choras. 

Pirmieji bandymai padėti sergantiems psichikos ligomis yra aprašyti 
17 a. (1668 m.) knygoje „Simplicissimus“. Jos autorius Hansas Jakobas 

Christoffelsas von Grimmelshausenas pasakoja, kaip gydytojas moko 
du žmones atlikti skirtingus vaidmenis - gerojo ir blogojo vaiduoklio, 
kad šie suvaidintų sergančiajam psichoze jo vidinį pasaulį ir taip padėtų 
jam atgauti pusiausvyrą. 1777 m. Goethe parašė veikalą „Lila“, kuriame 
aprašyta, kaip iš sielvarto psichoze susirgusios moters išgyvenimus 
suvaidinę jos artimieji palengvino jos kančias ir sumažino psichozę. 
1790 m. žymus gydytojas Filipas Pinelis panaudojo ligonių grupės 
„kliedesių vaidinimą“ psichikos ligoms gydyti. Kai kurių Europos šalių 
ligoninėse arba prie jų buvo steigiami teatrai psichikos ligoniams gy- 
dyti. Pasirodė ir pirmieji veikalai, kuriuose aprašyta ši patirtis. Toks 
pavyzdys - Kijevo psichiatrinės ligoninės gydytojo Vladimiro Iljino 
1908 - 1917 metais įkurto terapinio teatro patirties aprašymas. 

Kitas svarbus atradimas - kad įtaiga ir hipnozė gali daryti gydomą- 
jį poveikį pacientų grupei. 1734 - 1815 m. Francas Antonas Mesmeras 
savo knygoje „Magnetiniai skysčiai“ aprašė, kaip vadinamieji „fizikiniai 
skysčiai sukelia psichikos ligas ir kaip panaudojus įtaigą galima jas 
išgydyti. 19 a. pabaigoje Pjeras Žanė panaudojo hipnozę ir trauminio po- 
tyrio vaidinimą psichikos ligoniams gydyti. Tuo pačiu laikotarpiu S. Freu- 
das pradejo kaupti klinikinį patyrimą ir ėmėsi kurti psichoanalitinės 
teorijos pagrindus. Jis atskleidė, kad asmenybė turi sąmoningą ir nesą- 
moningą, neprieinamą tiesioginiam stebėjimui psichikos klodą, lemiantį 
žmogaus mintis ir jausmus, ir kad psichikos ligą gali sukelti nesąmonin- 
gas konfliktas tarp troškimo ir draudimo jį patenkinti. 

Jau dvidešimtajame amžiuje pradėtos kurti mokslinės teorijos, aiš- 
kinančios grupės ir individo tarpusavio poveikį. Reikšmingiausiomis iš 
jų reikia manyti esant socialinės psichologijos ir psichoanalitinę teorijas. 
Gustavas Le Bonas rašė apie individų elgesio pasikeitimą, kai šie atsi- 
duria minioje arba didelėje grupėje žmonių. Individas tam tikra prasme 
lyg praranda dalį savo žmogiškumo, nes minia paveikia jį regresyviu, 
primityviu ir necivilizuotu elgesiu. Pagal Le Boną individas patiria su- 
stiprėjusią jėgą, kuri perduodama narystės tokioje grupėje būdu. Antra, 
jis yra paveikiamas - užsikrečiama stipriais afektais (contagion), kurie 
kyla minioje. Trečia - individas tampa labai paveikus bet kokiai įtaigai, 
nes pats nebegali savarankiškai mąstyti. Taigi autorius matė destruktyvų 
ir regresyvų minios poveikį ir minioje mažėjantį individualumą. 

Tuo tarpu Williamas Mc Dougallas aptarė priešingą grupės įtaką in- 
dividui, manydamas, kad grupė gali paskatinti tam tikrą organizuotą in- 

divido elgesį. Iš šio teiginio galima daryti išvadą, kad grupė individui gali 
padėti pakeisti elgesį arba išmokyti naujos patirties. Veiksnys, leidžiantis 
tai padaryti, yra tokia grupės forma, kuri turi aiškius tikslus ir uždavi- 
nius pvz., organizacija. Bendrą visų grupės narių supratimą apie tikslą 
W. Mc Dougallas pavadino terminu grupinis protas (angl. group mind). 

S. Freudas mėgino išsiaiškinti, kaip grupė veikia individo vidinę 
sandarą, o grupės dinamika - žmogaus superego. Remdamasis bažny- 
čios ir armijos struktūros tyrimo analogija, Freudas teigė, kad grupės 
narius tarpusavyje ir su jos vadu sieja libidiniai ryšiai. Atsiranda toks 
reiškinys, kaip grupės narių tarpusavio identifikacija ir individualumo 
praradimas, arba regresas. Freudo manymu, grupės nariui grupės vadas 
tampa ego idealu ir narcizinės meilės objektu. Apmąstymus apie grupių 
dinamiką 1922 m. Freudas išdėstė veikale „Grupių psichologija ir ego 
analizė“. 

Tuo pačiu laikotarpiu nemaža gydytojų ir psichologų praktikų pradė- 
jo kaupti klinikinę patirtį apie grupių veikimo reiškinius ir dėsningumus. 
Josephas Prattas, JAV Bostono somatinės ligonines gydytojas, 1905 m. 
grupėse aiškino sergantiems tuberkulioze ligoniams apie higieną, ragi- 
no užrašyti savo išgyvenimus dienoraščiuose ir vėliau jais dalytis. Jis 
pastebėjo atsirandant ligonių grupinę santalką ir tarpusavio palaikymą. 
Vėliau J. Prattas ėmė skleisti savo idėjas psichiatrijos dispanserio gydy- 
tojams - teigė, kad ligonio savijautą lemia ne pati liga, o emocijos. Jo 
vedamos grupės nebuvo psichoterapinės grupės šiuolaikine prasme. 
Tačiau aptarimo kultūra, dalijimasis patirtimi ir tarpusavio palaikymas 
bei tam tikrų taisyklių laikymasis buvo svarbūs grupinės terapijos ele- 
mentai. 

Dar vienas mokslininkas ir praktikas, turėjęs didelės įtakos grupi- 
nės psichoterapijos vystymuisi, buvo Jakobas Moreno iš Vienos (Aus- 
trija). 1908 m. jis pradėjo eksperimentuoti miesto parkuose su grupėmis 
vaikų, duodamas jiems užduotį vaidinti įvairius personažus. 1912 m. 
J. Moreno organizavo prostitučių tarpusavio palaikymo grupę. 1932 m. 
Amerikos psichiatrų asociacijos suvažiavime Filadelfijoje J. Moreno 
pavartojo terminą „grupinė psichoterapija“. Jo psichodramos teorija 
paremta projekcijos mechanizmo taikymu: vienas pacientas grupėje 
pasakodavo apie savo gyvenimą, o kiti grupės nariai vaidindavo jo pa- 
pasakotas scenas. Vaidinimas darė didelį emocinį ir kognityvinį poveikį 
grupės dalyviams. J. Moreno sukurta teorija paskatino šeimos terapi- 

jos, geštalto terapijos ir grupinės psichoterapijos raidą. Tie šiuolaikiniai 
psichodinamiškai mąstantys grupės terapeutai, kurie nesilaiko griežtos 
neutralumo ir neįsitraukimo dogmos, grupių darbe dažnai naudojasi 
psichodramos elementais. 

Edvardas LazelisVašingtone (JAV) 1921 m. propagavo psichoanaliti- 
nį požiūrį į mirties baimę, rašė apie sergančiųjų neurastenija, epilepsija 
ir kitomis psichikos ligomis seksualinio potraukio sukeltus konfliktus. 
Stebėdamas pacientus, jis nustatė, kad šiems grupėje aptariant savo 
emocijų ir ligos ryšį bei dalyvaujant gydymo planavime sumažėja jų 
nerimas ir autoriteto baimė.1921 m. Adolfas Adleris ir Rudolfas Dreikur- 
sas iš tėvų, mokytojų ir vaiko sudarydavo grupes, kuriose aptarinėdavo 
vaiko elgesio problemas. 

Trigantas Burrowas (JAV) 1923-1930 m. pradėjo eksperimentuoti 
su grupėmis ir psichoanalitiniu metodu - tyrė, kaip grupėje sumažėja 
autoriteto galia. Jis pirmasis pavartojo terminą „grupinė analizė“. Už 
savo novatoriškus pasisakymus jis buvo pašalintas iš JAV psichoanali- 
tikų draugijos. 1929 m. Lewisas Wenderis pradėjo taikyti individualią 
psichoanalizę grupėse. 1923-1930 m. kunigas L. Cody's Marshas Kings 
parko ligoninėje Niujorke kreipdavosi į ligonių auditorijas ir per radiją 
sakydamas, kad „minia jus susargdino, minia turi ir išgydyti . Tai buvo 
milleu - gydymo aplinka - pradžia. Ypač didelį postūmį grupinės psi- 
choterapijos vystymuisi davė Samuelio R. Slavsono darbas, pradėtas 
1934 m. su grupėmis paauglių mergaičių globos namuose žydų pro- 
gramos „Big Sisters“ taryboje. Vėliau jis ėmė dirbti su vaikais, leisdamas 
jiems laisvai reikštis, piešti ar daryti ką nors kita, pats mažai kišdamasis 
į jų veiklą, o drauge tapdamas perkėlimo objektu. 

Paulas Schilderis nuo 1934 m. Niujorko Bellevue ligoninėje vedė 
analitines stacionaro ir ambulatorines grupes. Jis interpretuodavo 
pacientų pasipriešinimą ir perkėlimą pagal psichoanalitinę tradiciją. 
1937 m. Laureta Bender pirmoji organizavo grupes emocinių sutrikimų 
turintiems vaikams. 

1942 m. J. Moreno iniciatyva buvo įkurta Amerikos grupinės psi- 
choterapijos ir psichodramos asociacija (American Society of Group 
Psychotherapy and Psychodrama), o S. R. Slavsonas įkūrė Amerikos 
grupinės psichoterapijos associaciją (American Group Psychotherapy 
Association). 

TEORINĖS GRUPINĖS ANALIZĖS IDĖJOS 





Grupinės analizės teoriniai pagrindai kildinami iš psichoanalitinės teo- 
rijos, sistemų teorijos, geštalto psichologijos ir socialinės psichologijos. 
Pabandysime trumpai aptarti, kokios teorinės šių mokslo sričių idėjos 
buvo naudojamos formuluojant grupinės analizės kaip mokslo ir gy- 
dymo metodo esmę. 

Sigmundas Foulkesas (Sigmund Fuchs, 1898-1976) buvo gydyto- 
jas psichiatras ir klasikinės varų teorijos psichoanalitikas iš Vokietijos. 
Savo karjeros pradžioje vadovavo Frankfurto psichoanalizės institutui. 
Parašė lyginamąjį darbą apie psichoanalizę ir grupinę analizę. 1933 m. 
Foulkesas pasitraukė į Londoną, kur prasidėjo jo, kaip grupių prakti- 
ko ir teoretiko, karjera Northfieldo karo ligoninėse, o vėliau Londone. 
1952 m. jo iniciatyva įkurta Grupinės analizės draugija (Group Analytic 
Society), o 1967 m. pradėtas GAIPAC (Group Analytic International 
Panel and Correspondence) - tarptautinis grupinės analizės narių grupės 
susirašinėjimas, vėliau peraugęs į žurnalą „Group Analysis“; 1971 m. 
įkurtas Londono grupinės analizės institutas (London Group Analytic 
institute). (Daugiau duomenų apie jo biografiją ir teorijos raidą patei- 
kiama: Pawlik „1993; Laurinaitis, 1993; Herst and Behr, 2005). 

Sociologai ir filosofai Hokheimeris, Adorno, Markuse, Frommas 
iš Frankfurto sociologijos instituto, vadinamo Frankfurto sociologi- 
jos mokykla, kūrė visuomenės supratimo teorijas, kuriose teigė, kad 
asmenybės formavimuisi turi reikšmės ne tik ekonominiai veiksniai, 
kaip teigė ligtoliniai socialiniai mokslai, bet kad lemiamas yra kultūros 
ir psichologijos vaidmuo. N. Elias savo darbuose, skirtuose civilizacijos 
raidai, išryškino istorinio ir kultūrinio tęstinumo įtaką žmonių santykių 
susidarymui, tyrinėjo gėdos reiškinio atsiradimą, kitų Žmonių elgesio 
numatymą, identifikavimąsi su kitais asmenimis, socialinio tęstinumo 
nutrūkimą ir traumas. T. W. Adorno analizavo autoritarinį lyderiavimo 
pobūdį ir grupėse kylančius klaidingus įsitikinimus arba prietarus. 

Holistines idėjas apie neuronų tinklų struktūras propagavo žymus 
vokiečių neurologas Kurtas Goldsteinas. Mintis apie smegenų funkcijų 
perimamumą, kai sveikos smegenų dalys perima pažeistųjų dalių funk- 
cijas, jau yra patvirtinta šiuolaikiniais tyrimais. Pasak Goldsteino, siste- 

ma funkcionuoja kaip visuma, o ne kaip atskirų dalių suma. Ir socialinė 
grupė suvokiama kaip kokybiškai kitokia negu atskirų individų suma. 

S. Freudo dinaminė varų teorija ir struktūrinis psichikos modelis 
bei psichoanalitiniai gynybos mechanizmai ir darbo techniniai ypatu- 
mai labai reikšmingai paveikė Foulkeso grupių teoriją. (Freudo teorines 
pažiūras į grupę žr. anksčiau.) 

Vienas iš geštalto psichologijos dėsnių yra figūros, arba objekto, dės- 
nis (figūra, arba objektas, gali būti suvokti tik tam tikrame fone), taip 
pat atskirų dalių visumos, o ne sumos dėsnis. Grupinė analizė aiškina, 
kad grupė yra daugiau negu atskirų individų suma, kad grupės na- 
rius sieja visas dinaminis tarpusavio ryšių ir santykių tinklas. Jeigu šis 
tinklas traktuojamas dinamiškai, tai susidariusios tarpasmeninės ir 
transpersonalinės komunikacijos sudaro dinaminę grupės matricą, ku- 
rioje grupės nariai yra vadinamieji mazgai (nodal points). Pati grupės 
matrica ir yra tas darinys, kuriame vyksta visos grupės ir atskirų narių 
interpersonalinis ir intrapsichinis komunikavimas bei raida. 

Sistemų teorijos paradigmos papildė grupinės analizės teoriją siste- 
mos gyvavimo dėsningumų, vystymosi, atvirumo, dinaminės sąveikos 
ir pusiausvyros siekio supratimu. Sistemų teorijoje atskiras individas 
nėra pagrindinis pačios sistemos atžvilgiu, individuali istorija nele- 
mia individo pokyčių. Viską lemia sistemos narių sąveika. Grupinės 
analizės teorijoje individuali istorija ir pasąmoninga dinamika turi 
žymiai didesnį svorį, bet grupių dinaminės sąveikos dėsniai taip pat 
užima svarbią vietą. Visuminis reiškinių matymas yra vienas iš kertinių 
grupinės analizės teorijos akmenų. Foulkesas rašė, kad „sveikas orga- 
nizmas veikia kaip visuma ir kad jį galima aprašyti kaip sistemą“. Tarp 
grupės narių sąveikų vyrauja dinaminė pusiausvyra. Kiekvienas grupės 
narys įneša savo indėlį į bendrą ryšių tinklą (communication network). 
Individas nėra svarbesnis už visuomenę, jis yra visuomenės sukurtas ir 
veikiamas. Taip, kaip individas yra biologinis vienetas, taip grupė yra psi- 
chologinis vienetas. 

Individas yra įtrauktas į socialinių ryšių tinklą, persmelktą trans- 
personalinių procesų. Kiekviena mintis, kiekvienas žodis, individui at- 
rodantis kaip jo asmeninis, iš tikrųjų yra pasidalijamas su visa socialine 
grupe. Kalba yra šio dalijimosi ir bendrumo įrankis. Kiekvienas indivi- 
das turi poreikį komunikuoti ir prisitaikyti, kad išgyventų, todėl mūsų 
psichologinė kultūra supa individą, bet jis jos sąmoningai nesuvokia. 


PSICHOTERAPIJA. Knyga profesionalams ir smalsiesiems 


Įsisągmoninti kultūrą, patirti, kokią didelę reikšmę ji turi mūsų saugu- 
mui ir tapatybei, galima tik, pavyzdžiui, patekus į kitos kultūros aplinką. 
Foulkesas aprašė pamatinę matricą (foundation matrix) kaip individus 
vienijantį biologinį, istorinį, socialinį, kultūrinį pagrindą. Bendravimui 
suteikiama prasmė tada, kai egzistuoja pamatinė matrica, kurią grupės 
nariai atsineša į terapinę grupę, tad patyrimas to, kad individas yra uni- 
kalus, įmanomas tik su sąlyga, kad tai yra bendra grupės nariams. Rem- 
damasis Goldsteino teorija Foulkesas rašė, kaip pati grupė funkcionuo- 
ja ir sąveikauja su aplinkiniu pasauliu bei savo viduje kaip visuma, kur 
kiekvienas jos narys gali būti apibrėžtas tik visos grupės tinklo konteks- 
te. Grupė veikia ir yra veikiama individo. Perfrazuojant Van der Kleij 
(Behr and Hearst, 2005) posakį apie individo ir grupės sąsajos prasmę, 
grupės nariai yra tartum žodžiai, kurie įgyja platesnę negu daiktų var- 
dai prasmę tik būdami sakinyje, t. y. priklausydami vienas nuo kito. 
Šią koncepciją Foulkesas aiškino taip: grupėje susiformuoja dinaminė 
matrica, apibūdinama kaip hipotetinis grupės interpersonalinių bei 
transpersonalinių ryšių ir komunikacijų tinklas, kurio kiekvienas san- 
kirtos mazgas yra veikiamas ir pats veikia patį tinklą ir jo mazgus. Pa- 
vyzdžiui, terapeuto grupei pasakyta interpretacija paveikia ir kiekvieną 
grupės narį, ir grupę kaip visumą tos grupės kontekste, tačiau poveikis 
kiekvienam nariui yra skirtingas. Visos grupės komunikacijos vyksta 
šioje dinaminėje matricoje, kuri tampa operaciniu pagrindu tiek intrap- 
sichiniams, tiek tarpasmeniniams ryšiams. Ta matrica yra platesniame 
kontekste, t. y. pamatinėje matricoje. 

Aprašydamas grupės fenomenologiją, Foulkesas (1984) atskleidė tam 
tikrus specifinius tik grupėms būdingus terapinio proceso veiksnius. 
Dabar trumpai juos paminėsime: 


Socializacija per grupę /arba grupės dėka (socialization through the 
group) - tai veiksnys, kuris rodo, kad socializacija vyksta visą žmogaus 
gyvenimą, nes jis visą laiką vienaip ar kitaip yra veikiamas grupių. Foul- 


« v 


keso pavartota sąvoka „individo simptomų grupėje tolerancija“ Žymiai 
pranoksta įprastą socialinę toleranciją. Grupė yra pajėgi priimti tuos 
simptomus, juos išlaikyti, aiškintis ir koreguoti. Grupė klausosi nedife- 
rencijuotos, neartikuliuotos individo kalbos ir prisideda prie aiškesnės 
individo problemos formuluotės. Kai kiti grupės nariai identifikuojasi 


su jo problemomis, žmogus patiria emocinį palengvėjimą, sumažėja jo 

nerimas. Grupės patirtis sušvelnina nelanksčias, pasikartojančias gyny- 
bas. Perfrazuojant Foulkesą, „šneka ima tarnauti komunikavimui“. 
Atspindėjimo reiškinys (mirror phenomena). Šis reiškinys yra suvokia- 
mas (Pines, 1984) plačiau už gynybos mechanizmus, kurie H. Kohuto 
savasties psichologijoje vadinami veidrodiniu atspindėjimu. Asmuo atsi- 
duria savo paties socialinio, psichologinio ar kūno įvaizdžio atspindžių 
sistemoje. Šiuos atspindžius jam suteikia grupės nariai. Tokiu būdu pa- 
veikiamas, pakoreguojamas jo identiškumo išgyvenimas. Iš vystymosi 
psichologijos žinoma, kad vaikas palaipsniui ima atskirti save nuo kito 
asmens psichologinio atspindėjimo dėka. Grupės užuojauta, empatija, 
identifikacija, imitacija, eksternalizacija ir internalizacija padeda pakeisti 
neurotišką ir narcizišką savo pačios savivoką. Atspindžio reiškinį Foul- 
kesas laikė vienu iš esminių ir manė, kad grupė paprastai suteikia pana- 
šų į tikrovėje patiriamą atspindėjimą, pasižymintį gerybiniais efektais. Ši 
nuomonė vėlesnių autorių (Zinkin, 2000, Nitsun, 1991) buvo ginčijama, 
nes grupei gali būti būdingas ir piktybinio atspindžio reiškinys, kai ne- 
pageidaujamos atskeltos grupės narių savybės, jausmai ar fantazijos pris- 
kiriamos vienam grupės nariui ir kitas grupės narys identifikuojasi su 
ta projekcija bei savo elgesiu patvirtina, kad projektavusiojo pasaulio 
suvokimas yra teisingas. 


Kondensavimo (condenser) reiškinys. Taip Foulkesas pavadino reiškinį, 
kai grupės nariai sąveikaudami tarpusavyje sumažina pasipriešinimą ir 
išlieja giluminę primityvią medžiagą pagal iškrovos modelį. Tai panašu į 
grupės įvykių ar asociacijų paskatintą fantazijų, baimių, sapnų proveržį, 
kurį sunku sąmoningai susieti su realybės lygmenyje vykstančiais įvy- 
kiais. Tokiai iškrovai būdingas žymus afektinis elementas ir nuostabos 
potyris. Pasak autoriaus, taip pasireiškia grupės vystymosi procese susi- 
kaupusi kolektyvinė pasąmonė. 


Grandinės (chain) reiškinys. Šis reiškinys atsiranda grupei laisvai ir be 
specialios temos diskutuojant ir prilygsta laisvųjų asociacijų proveržiui 
individualios analitinės terapijos metu. Kondensavimo dėka susikaupusi 
patirtis kiekvieno grupės nario papildoma ir pagilinama, jam pasidalijus 
savo asociacijomis ar išgyvenimais, tačiau diskusija sukasi apie tą pačią 
pagrindinę tuo metu grupės gvildenamą temą.Grandinės reiškinys pa- 
gilina komunikacijos procesą ir skatina grupės dinamiką. 


PSICHOTERAPIJA. Knyga profesionalams ir smalsiesiems 


Rezonansas (resonance). Grupių supratimo teorijoje remdamasis in- 
divido psichoseksualinio vystymosi fazių koncepcija, fiksacija tam tik- 
roje fazėje arba regresavimu į ankstesnę vystymosi fazę, Foulkesas pabrė- 
žė, kad grupėje kiekvienas jos narys bus linkęs reaguoti arba rezonuoti 
pagal savo asmeninio išsivystymo fazę arba regreso etapą konkrečiu 
grupės raidos momentu. Tai reikštų, kad grupėje vienu metu vienos 
temos atžvilgiu bus grupelės narių, reagavusių edipiniame, analiniame 
arba oraliniame fiksacijos arba regreso lygmenyje. 


Foulkesas taip pat pažymėjo ir kitus grupėms būdingus reiškinius: teo- 
retizavimą, arba susikurtą ar įsivaizduojamą savo patirties paaiškinimą; 
palaikymą, kurį apibūdina panašiai kaip išlaikos (holding) reiškinį, 
žinomą iš psichoanalitinių teorijų; pogrupių susikūrimą identifikacijos 
ir neigimo pagrindu; tylą kaip komunikavimo priemonę ir, galimas daik- 
tas, vieno grupės etapo pabaigą bei kito pradžią; atpirkimo ožio reiškinį 
kaip projekcijų ir perstūmimo objektą; svetimojo, kuriam priskiriamas 
grėsmingumas ir pavojingumas, reiškinį - tokiu atveju grupei tenka at- 
likti sudėtingą darbą - integruoti savo ir svetimojo narcizinę patirtį; is- 
toriko reiškinys, pasižymintis grupės pasipriešinimu ir regresija, fiksaci- 
ja prie praeities ir jos jungimo su dabartimi funkcija; ritmas ir įtampa, 
kurią patiria kiekviena grupė ir kurie gali būti tiek integruojantys, tiek 
trikdantys, nes grupėje turi vykti „draugiškų ir priešiškų elementų“ 
analizė, pasipriešinimo ir darbo kaita. 


Foulkesas (1964) yra išskyręs ir apibūdinęs keturis grupės funkciona- 
vimo lygmenis. Jis rėmėsi Wernicke idėjomis apie tai, kokiose sferose 
gali būti „sutalpinta“ psichozė. Wernicke išskyrė: a) išorinį pasaulį ir pa- 
vadino jį allopsyche, b) kūniškumą, arba somatopsyche, ir c) asmenybę, 
arba autopsyche. E. Eriksonas sudėliojo tokią vaiko psichikos vystymosi 
seką: autokosma, mikrosfera ir makrosfera. Taigi Foulkesas išskyrė šiuos 
grupės funkcionavimo pavidalus (žiūrint iš akivaizdaus gilyn): 


1. Tikrovės lygmuo (current level) - tai sąmoningai ir objektyviai 
suvokiama grupė ir jos patirtis, atstovaujanti bendruomenei, vi- 
suomenės nuomonei, papročiams ir pan. 

2. Perkėlimo lygmuo (transference level) - jis lemia dabartinius per- 
kėlimo santykius grupėje jos narių praeities patyrimo šviesoje. 
Grupė gali būti suvokta kaip šeima, kurią sudaro vadovas - tėvas 
arba motina - ir grupės nariai kaip broliai ir seserys. 


101 


PSICHODINAMINĖ PSICHOTERAPIJOS KRYPTIS 


102 


3. Projekcijos lygmuo (projective level), arba kūno ir proto įvaizdžių 
lygmuo. Jis prilygintinas ankstyviesiems primityviems narcizi- 
niams objektų ryšiams. Grupės nariai išorėje atspindi indivi- 
dualios vidinės savasties pasąmoningus elementus. Grupė gali 
tapti kūno, arba motinos, įvaizdžiu. 

4. Pirmykštis lygmuo (primordial level), kildinamas iš kolektyvinės 
istorinės pasąmonės ir skatinantis bei persmelkiantis grupės gy- 
vavimą, aprašantis kolektyvinius vaizdinius ir fantazijas. Usan- 
divarasas (1989) parodo, kaip pakankamai saugiai regresavusi 
grupė gali ištyrinėti pirmykščio lygmens turinį: „ Kiekvienas gru- 
pės narys gali nukeliauti į savo asmeninį požemių pasaulį, surasti 
savo atskilusias dalis ar įkalintą savastį, suvokęs, kokie demonai 
laiko ją uždarytą, ir išlaisvinęs saugioje grupės aplinkoje jas inte- 
gruoti. Tai tampa įmanoma, kai grupė būna saugiai regresavusi.“ 


Jei individas nepritampa prie grupės, konstatuojame individo nesude- 
rinamumą su grupe ir grupėje pasireiškiančius interpersonalinius 
sutrikimus. Interpersonaliniai sutrikimai gali pasireikšti elgesiu arba 
simptomais. Tokia neurotiška, individualistinė individo pozicija yra 
destruktyvi ir nekomunikatyvi. Terapijos grupėje tikslas - paversti 
simptomų kalbą bendravimo kalba. Čia galima pacituoti ir Freudo pa- 
sekėjus, teigiančius, kad ne turinys, bet pats komunikavimas lemia svei- 
kimo procesą. Ir tol, kol individas nesuras komunikatyvaus būdo savo 
kančioms išreikšti, jį kamuos nerimas ir simptomai. Čia pasireiškia 
energijos dėsnis: simptomų energija grupėje pavirsta bendravimo ener- 
gija. Terapinės grupės rėmai leidžia pacientui pakartotinai pamėginti 
perdirbti savo nesuderinamumą ar dezadaptyvų elgesį. Tas nepriside- 
rinimas yra įgytas pirminėje individo grupėje - šeimoje, ir individas 
vėliau jį demonstruoja visose vėlesnėse grupėse - darželyje, mokykloje, 
darbe ar savo paties sukurtoje šeimoje. Terapinė grupė yra perkėlimo 
grupė, kurioje veikia nesąmoningi projekcijos, projekcinės identifi- 
kacijos, introjekcijos ir identifikacijos mechanizmai. Šių mechanizmų 
patyrimas ir stebėjimas ir leidžia juos „išversti“ iš simptomų kalbos į 
komunikacinius procesus. Grupinės analizės požiūriu grupė yra pati sau 
psichoterapeutė. Dar kitaip tariant, kiekvienas arba nė vienas nėra psi- 
choterapeutas. Šis teiginys reikalauja paaiškinimo. 

Kadangi pirminis psichologinis vienetas yra grupė, o jos egzistavi- 
mo prielaida yra komunikavimas, tai grupė komunikuodama tampa 

psichoterapiška. Foulkesas apibrėžė grupinę analizę kaip psichoterapijos 
formą, kai grupė analizuoja pati save (grupę), įskaitant grupės vedėją. 
Individuali psichopatologija užblokuoja komunikavimą grupėse. Ko- 
munikuodama ir analizuodama konfliktus, grupė gali suvokti savo ben- 
dravimo psichopatologiją. Grupė tampa psichoterapiška tik tada, kai 
užtikrinama aplinka (setting) su aiškiai apibrėžtomis ribomis,taisyklėmis 
ir kai skatinama grupinė analitinė kultūra. Šios sąlygos sukuria tarpinę 
erdvę, kurioje gali vykti laisvai sklandi, nedirektyvi diskusija tarp visų 
grupės dalyvių. Ši diskusija yra tarsi bendravimo pamoka, o grupę gali- 
ma palyginti su vaiku, kuris mokosi kalbėti (Foulkes, Anthony, 1968). 
Laisvai plaukianti diskusija ir analitinė nuostata yra reikalingos tam, kad 
galėtume pasiekti pasąmoningus procesus grupės viduje,tarp grupių,taip 
pat atskirų individų viduje. Kadangi grupės yra gydomosios - „pacientai 
skatina vienas kito normalias reakcijas ir slopina neurotines reakcijas 
todėl, kad grupė kolektyviai sukuria tokią normą, nuo kurios kiekvieno 
individuali norma gali skirtis“ (S. H. Foulkes, 1948). Kiekvienas indivi- 
das turi poreikį priklausyti kam nors arba nuo ko nors. Priklausomybė 
pradiniame grupių vystymosi etape yra labai terapiška ir suteikia grupei 
kolektyvinės galios potyrį. Tokios priklausomybės nuo lyderio frustracija 
sukelia pasipriešinimą. Grupės vedėjas visada yra svetimas grupėje, jis 
visada yra „ne mes“. Priklausomybės frustracija skatina diferenciaciją ir 
skirtumų raišką. Tokiu būdu tenka įsileisti svetimas mintis ir svetimą 
patirtį, o tai - diferenciacijos požymis (E Dalalo metafora - „įsileisti į 
namus nepažįstamąjį, t. y. nepažįstamą patirtį). Individualumas atsiran- 
da tada, kai individas ima po truputį atsisakyti grupės nustatytų normų 
ir lūkesčių. Pasak W. Knauso, laisvos diskusijos metu pokalbis gali pa- 
krypti dviem kryptimis. Vienas kraštutinumas - gili grupės regresija ir 
grupės vedėjo kaip visagalio lyderio iškėlimas, kai individualumas paau- 
kojamas simbioziniams siekiams. Kitas kraštutinumas - tai autonomi- 
ja ir individualumas, vedantis prie izoliacijos. Šie pavojai dinaminiu 
požiūriu turi ir teigiamą vystymosi potencialą, jeigu grupė perdirba 
priklausomybės poreikį, destruktyvią neapykantą ir skėlimą dėl šių po- 
reikių nepatenkinimo. Grupės vedėjas turi paskatinti grupę perdirbti 
regresyvius poreikius ir siekti lygiavertiškesnio komunikavimo. 

Nors Foulkesas teigiamai vertino grupės kaip analitinio įrankio galią, 
kai kurių kitų autorių nuostatos grupių teorijos atžvilgiu buvo kitokios 
ir skatino juos toliau plėtoti analitinių grupių sampratą. Morisas Nitsu- 

nas, Farchadas Dahlalas, Ralphas Stacey's (Behr and Herst, 2005) yra vie- 
ni iš Foulkeso pažiūrų kritikų. Didžiausia grupių teorijos prieštara yra 
ta, kad Foulkesas, prieštaraudamas savo paties palaikomai idėjai apie li- 
bido ir destrukcijos dinamiką, sujungė diadinę intrapsichinę asmenybės 
sampratą ir socialinius tarpusavio sąveikos dėsnius, perdėjo teigiamą 
grupės įtaką, nesugebėjo paaiškinti individo ir grupės kaip visumos 
sąryšio dėsningumų. Šiuolaikinės grupinės analizės šakos į savo teori- 
nius ir praktinius pagrindus yra įtraukusios daugiau psichoanalitinių 
koncepcijų. Tarkim, Colinas Jamesas ir Denisas Brownas remiasi Do- 
naldo Winnicotto ir Vilfredo Biono teorijomis. Malkolmo Pineso, Irene 
Harwood ir Sigmundo Karterudo darbuose, kuriuose kalbama apie 
grupės savastį, savasties psichologijos idėjos jungiamos su grupės kon- 
cepcija. 


PRAKTINIS GRUPINĖS ANALIZĖS TAIKYMAS 

Toliau trumpai aptarsime du pagrindinius psichoanalitinius grupių 
darbo modelius, kad būtų galima palyginti jų panašumus ir skirtumus. 
Pagrindinis psichodinaminių dėsnių taikymo dirbant su grupėmis skir- 
tumas yra skirtinga terapijos objekto ir veiksnių, kurie lemia grupės 
vystymąsi ir pačią terapiją, samprata. Tai gali būti ir atskiras individas, ir 
grupė kaip visuma, ir individas bei grupė. 


Darbas su grupe kaip visuma. Vienas iš pagrindinių psichoanaliti- 
nės grupinės psichoterapijos teoretikų yra Wilfredas Bionas (1963), 
labai intensyviai, bet neilgai dirbęs su mažosiomis grupėmis Antrojo pa- 
saulinio karo metais, o po to Didžiojoje Britanijoje. Bionas ir Foulkesas 
savo teorijas pradėjo vystyti tuoj po karo. Tada kilo ir mokslinė diskusija 
dėl jų. W. Bionas rėmėsi prielaida, kad grupėje susikuria grupės menta- 
litetas, kurį papildo kiekvienas grupės narys. Taigi grupę galima suvokti 
kaip savotišką visumą, arba socialinį individą, kuris ir tyrinėjamas gru- 
pės psichoanalizės būdu. Bionas buvo M. Klein - objektų ryšių teorijos 
pradininkės - mokinys ir daugeliui savo pažiūrų apie grupes įkvėpimo 
sėmėsi šioje teorijoje. Jis pabrėžė, kad grupė užmezga su psichoterapeutu 
tokius santykius, kokie yra motinos ir kūdikio santykiai. Šiems santykiams 
būdingas tam tikras dinaminis dėsningumas. Visos grupės pasižymi 

tuo, kad funkcionuoja dviem lygmenimis vienu metu - sąmoningu ir 
nesąmoningu pirminių procesų lygmeniu. Sąmoningo lygmens grupę 
Bionas pavadino darbine grupe (work group), o nesąmoningo lygmens 
grupes - pagrindinės prielaidos grupėmis (basic assumption groups). 
Pagrindine prielaida Bionas vadino nesąmoningas grupės narių fan- 
tazijas, kaip patenkinti bazinius poreikius ir išvengti frustracijos. Pir- 
moji iš šių pagrindinės prielaidos grupių yra priklausomybės grupė. Šios 
grupės nesąmoningas siekis - būti priklausomai bei saugomai stipraus ir 
autoritariško lyderio, kuriuo dažniausiai skatinamas būti grupės vedėjas. 
Antroji grupė - tai kovos ir pabėgimo grupė. Šių grupių pagrindinis sie- 
kis yra susivienijant psichologiškai atsiriboti nuo lyderio arba nugalėti 
lyderį ir taip užsitikrinti savo saugumą. Trečioji pagrindinės prielaidos 
grupės rūšis - poravimosi grupė. Šios grupės tikslas - apsisaugoti nuo in- 
tymumo ir jo sukeliamos frustracijos sukuriant fantaziją apie ateisiantį 
gelbėtoją, arba mesiją, kuris ir išgelbės grupę. 

Bionas rėmėsi projekcinės identifikacijos reiškiniu ir įvedė valentin- 
gumo (valency) terminą. Šis terminas apibūdina, su kokia pagrindine 
(dažniausiai - neįsisąmoninta) prielaida ateina į grupę kiekvienas jos 
narys. Tuomet nepriimtinos ir neįsisągmonintos tendencijos, tai yra va- 
lentingumas, būna suprojektuotos į grupę ir grupė atlieka svarbų atski- 
rų individų valentingumo talpyklos, kurioje šis „perdirbamas“, vaidmenį. 
Bionas daug dirbo su grupės patiriama anihiliacijos baime, su šizoidine- 
paranoidine ir depresine grupės patirtimi. Jo metodas - neįsitraukti ir 
interpretuoti visos grupės fantazijas ir būsenas bei skatinti ją tyrinėti 
savo pagrindines prielaidas. Biono indėlis aiškinantis pasąmoningą 
grupės klodą turėjo lemiamos įtakos grupinės dinamikos ir grupinio 
proceso supratimui. 

Biono mokinys Henry's Ezrielis savo psichoanalitinę grupių teoriją 
pagrindė postulatu, kad individai, vengdami susidūrimo su gąsdinan- 
čiomis pasąmoningomis fantazijomis, siekia sustiprinti išstūmimą. Su- 
kelti išstūmimą galima užmezgus objektų ryšius, padedančius užgniauž- 
ti šias fantazijas. Šie objektiniai ryšiai, pavadinti būtinaisiais objektų 
ryšiais (reguired relationship), pasireiškia ir perkėlime. Būtinieji objektų 
ryšiai leidžia lyg ir apeiti vengiamuosius ryšius (avoided relationship). 
Jeigu individui nepavyksta išstūmimas ir jis įsisąmonina vengiamuosius 
ryšius, susidaro pražūtingieji ryšiai (calamitious relationship). Grupėje 
vienu metu egzistuoja visų trijų rūšių objektų ryšiai, kadangi kiekvienas 

grupės narys yra skirtingas. Kyla pasąmoninga bendra grupės įtampa, 
kurią sukuria ir kiekvienas grupės narys, kadangi, pasak Ezrielio, grupės 
nariai komunikuoja tarpusavyje ir betarpiškai (communication by pro- 
Xxy), t. y. ne tik žodžiais. Ezrielis savo interpretacijose visai grupei pa- 
vaizduodavo visus tris objektų ryšius: būtinąjį, vengiamąjį ir pražūtin- 
gąjį. Pavyzdžiui, grupės nariai tyrinėja ką nors tam, kad netyrinėtų 
kitko - to, kas gali sukelti frustraciją. Interpretacijos visada turi būti 
daromos čia ir dabar. Kitas svarbus momentas: buvo interpretuojama 
grupės ir terapeuto sąveika, o kitos grupės narių sąveikos buvo suvokia- 
mos kaip grupės pasipriešinimo terapeuto atžvilgiu apraiškos. Šis teo- 
rinis modelis paremtas ir grupės kaip visumos, ir objektų ryšių teorijos 
idėjomis. 

Grupės vedėjas yra labai atsiribojęs, savo interpretaciją jis nukreipia 
tik į grupę kaip visumą ir daug laiko skiria destruktyvioms fantazijoms 
ir primityvioms emocijoms tyrinėti, todėl dažnai grupėje vyrauja slo- 
gios ir labai priešiškos nuotaikos - iš dalies todėl Biono ir jo mokinių 
pasekėjų nėra daug ir ši terapija plačiai nepaplito. Tiesa, iš dabartinio 
dešimtmečio literatūros matyti, kad šios idėjos atgimsta ir įgauna lyg ir 
naują kvėpavimą kitų autorių darbuose. 


Šiuolaikinės psichoanalitinio darbo grupėje teorijos. Šios krypties pra- 
dininkai yra amerikiečiai Aleksandras Wolfas ir Emmanuelis Schwartzas. 
Individualaus psichoanalitiko darbo su pacientu tradicija Jungtinėse 
Valstijose buvo perkelta ir į darbą su grupėmis, tiksliau, į individualų 
analitinį darbą su pacientu grupėje, remiantis vertikalaus perkėlimo, t. y. 
analitiko bei paciento perkėlimo, ir horizontalaus perkėlimo tarp grupės 
narių tyrimu. Autoriai pradėjo rengti grupės narių sesijas be terapeuto, 
siekdami grupės dinamikos pagrindu gauti daugiau medžiagos analizei. 
Saulo Tuttmano straipsnyje aprašyta psichoanalitinės grupių terapijos 
padėtis JAV (Tuttman S., 1986). Pasak autoriaus, Leo Bermanas tyrė 
psichoanalitinės ego psichologijos ir socialinės psichoanalitinės psi- 
chologijos dėsningumų raišką grupėse. Henrieta Glatzer grupės darbe 
rėmėsi vystymosi teorijomis. Edrita Fried rašė, kad gydant sunkiau trau- 
muotus pacientus retai būna naudingos vien genetinės interpretacijos, 
žymiai svarbesni yra terapeuto palaikymas ir realybe paremtos inter- 
vencijos. Helen Durkin, Leo Horwitzas, Ramonas Ganzarainas dirbo 
pagal M. Klein teorinį modelį, pabrėždami individualaus darbo grupėje 
reikšmę. Aaronas Steinas ir Howardas Kibelis pabrėžė, kad grupės kaip 

visumos interpretacijų gydomasis poveikis per menkas ir nepakanka- 
mas, svarbu grupės narių tarpusavio darbas tyrinėjant objektų ryšių 
teorijas. Saulas Scheidlingeris, jungdamas individo ir grupės dinamiką, 
plėtojo grupės proceso teoriją. Jis teigė, kad grupė gyvuoja dabartiniame 
dinaminiame (contemporaneus-dynamic) ir genetiniame regresiniame 
(genetic-regressive) lygmenyse. Grupės nariai, turintys gilių asmenybės 
sutrikimų, regresuodamiesi ir identifikuodamiesi, sugeba užmegzti 
glaudesnius objektinius ryšius. 


Grupės vystymosi stadijos 


Terapinė grupių situacija yra persmelkta tiek sąmoningų, tiek nesąmo- 
ningų konfliktų. Foulkeso nuomone, kiekvienas individas vystydamasis 
turi išspręsti konformiškumo, autoriteto, priklausomybės, pasikeitimo 
konfliktus. Pagrindinis, jo nuomone, yra dominavimo konfliktas, nes 
žmogus yra grupinis gyvūnas (Foulkes, 1984). Tačiau pačių konfliktų 
sprendimo kelias yra labai sudėtingas, nes kiekvieno paciento „troškimas 
sulaukti pagalbos ir pasveikti yra ambivalentiškas“, kadangi egzistuoja 
neurotiškai iškraipyti troškimai, ypač kalbant apie norą pasveikti, bet ne 
pasikeisti. Kad išsaugotų status guo, grupė ir jos nariai savo troškimams 
įgyvendinti pasitelkia gausybę pasipriešinimo formų. 

Grupės vystymąsi daugelis grupinės psichoterapijos teoretikų skirs- 
to į stadijas (etapus, fazes) pagal pagrindinių konfliktų pobūdį, grupėje 
vyraujančias temas, grupės narių tarpusavio ir grupės narių bei vedėjo 
santykių pobūdį. Čia pateiksime keleto autorių, priklausančių skirtin- 
goms kryptims - interpersonalinei (I. Yalom), psichodinaminei (S. Ru- 
tan, W. Stone), analitinei, arba sistemų, teorijai (Y. Agazarian), aprašytas 
grupių proceso dinamikos stadijas, arba fazes. 


Y. Agazarianas ir R. Petersas (1981) išskyrė tokias grupės vystymosi sta- 
dijas: 

Priklausomybės, arba vengimo. 

Išsivadavimo (counterdependence), arba kovos. 

Jėgos, arba autoriteto problemų sprendimo. 

Viršasmeninio susižavėjimo („grupė gali viską“). 

Tarpasmeninio nusivylimo („grupė negali nieko“). 


ASN BSBNE 


Autonomijos, arba darbo. 

Rutanas ir Stone'as (1991) išskyrė keturias grupės vystymosi fazes. Jų 
manymu, grupės vystosi dėl dinaminės narių sąveikos. Kiekviena grupė, 
pirmiausia priklausomai nuo sudėties, išgyvena tam tikrą vystymosi 
fazę. Pabrėžtina, kad neurotiškos asmenybės sandaros pacientai greičiau 
įveikia pradinius grupės vystymosi etapus ir daugiau naudos gauna 
tolimesnėse vystymosi fazėse, tuo tarpu labiau sutrikę pacientai ilgiau 
išbūna pradinėse stadijose ir sunkiau pakelia grupės pabaigą. 


Taigi Rutanas ir Stone'as skiria: 


1. Grupės formavimosi fazę. 

2. Pasipriešinimo (reactive) fazę. 
3. Brandžiąją fazę. 

4. Baigiamąją fazę. 


I. Yalomo grupių vystymosi klasifikaciją sudaro: 


1. Pirmoji, pradinė, stadija: orientacija, neryžtingumas, prasmės 
paieškos. 

2. Antroji stadija: konfliktas, dominavimas ir pasipriešinimas. 

3. Trečioji stadija: santalkos vystymasis / išsivystymas. 


Nors kiekviena grupė prasideda, vystosi ir baigiasi tam tikru tik jai bū- 
dingu būdu, Foulkesas suskirstė grupės vystymąsi į tris fazes, ypač at- 
kreipdamas dėmesį į grupės komunikavimo pobūdį: 


1. Pradinė fazė (the initial phase). Jos metu pacientai ypač neri- 
mauja ir suteikia grupės vedėjui labai dideles galias. Jie linkę il- 
gai aptarinėti fizinius simptomus, bet labai sunkiai išreiškia savo 
emocijas ir savijautą, nes tai yra jiems neįprasta pasąmoningos 
patirties ir komunikacijos kalba. Jie tarytum šneka vaiko kalba. 
Šios fazės metu reikia išmokti vaikišką kalbą išversti į suaugusių- 
jų kalbą, nes „supratimas yra sveikimo pradžia“ (Foulkes, 1984). 
Šios fazės metu pacientas pradeda gręžtis nuo terapeuto į grupę, 
suranda daug tarpasmeninio panašumo, o dėl to mažėja jo asme- 
ninė izoliacija. Pradėjus dalytis asmeninėmis paslaptimis, atsi- 
randa artumo poreikis ir palengvėjimas. Grupėje ima kauptis 
„mes“ patirtis. 

2. Tarpinė fazė (the intermediate phase). Grupė kaip visuma yra įsi- 
sąmoninusi, kad grupėje yra vedėjas, bet mažiau į jį kreipiasi. San- 
tykis tarp terapeuto ir grupės suaktyvėja, kai grupė ima nusivilti 


PSICHOTERAPIJA. Knyga profesionalams ir smalsiesiems 





ir projektuoti į terapeutą neigiamus jausmus ir mintis, vadindama 
jį nejautriu, žiauriu ar nekompetentingu. Tačiau galima ir stipri 
terapeuto idealizacija. Grupėje atsiranda daug interpersonalinių 
neverbalinių sąveikų ir bendravimo. Grupės nariai susidomėję 
tyrinėja vienas kito istorijas ir patyrimą, kartais aštriai konfliktuo- 
ja dėl sustiprėjusių tarpasmeninių projekcijų arba nuobodžiauja, 
slopindami agresyvumą. Susidaro pogrupiai, turintys terapeutui 
nežinomų paslapčių. Įdomu, kad pavienių grupės narių simpto- 
matika labai sustiprėja. Jeigu grupės kultūroje randasi gebėjimas 
tyrinėti ir įsisąmoninti, grupė svarsto tarpasmeninę simptomų 
prasmę ir norą arba nenorą ją atrasti. Tačiau vykstant grupinei 
analizei stiprėja ir grupės narių pasipriešinimas jai, nes stiprėja ir 
nerimas dėl pasąmoningų konfliktų aktualizavimo. Grupės nariai 
tampa priklausomi nuo grupės labiau negu nuo terapeuto. Kitas 
potyris, kurį išgyvena grupė - tai, kad ji truks ilgai ir niekada ne- 
sibaigs. Grupė stengiasi išlaikyti narius, pyksta ant išsiskiriančių ir 
išeinančiųjų savo narių ir nenoriai priima naujus narius. 
Baigiamoji fazė (the terminal phase). Bet kokia grupės ar jos na- 
rio gydymosi baigiamoji fazė turi prasidėti palaipsniui, kadangi 
pabaiga sukelia stiprius separacijos nerimo ir depresijos jaus- 
mus. Laikinai sustiprėja grupės regresija ir priklausomybė nuo 
terapeuto. Terapeutas turi paskatinti grupę įveikti pereinamąją 
iš grupės pasaulio į realų pasaulį būseną. Pawlikas (1993) ir Ya- 
lomas (1995) išskyrė universalius ir specifinius grupės pabai- 
gos reiškinius. Pacientams sveikstant arba jaučiant pagerėjimą 
drauge kyla ambivalentiški jausmai, nes tai reiškia ir išsiskyrimą 
su tapusiais svarbiais grupe ir terapeutu. Grupėse sustiprėja tokie 
reiškiniai kaip neigimas, priklausomybė ir pyktis, atvira konfron- 
tacija ir, pagaliau, susitaikymas. 


Dinaminis administratorius ir grupės analitikas. Nors kiekvienam 


psichorepeutui tenka organizuoti, administruoti terapinį darbą ir tie- 


siogiai jame dalyvauti, grupinės analizės tradicija ypač pabrėžė ir išskyrė 


dvi pagrindines grupinio analitiko funkcijas - dinaminio administra- 


toriaus ir grupės vedėjo. Manoma, jog taip įvyko todėl, kad terapeuto, 


vadinamo dirigentu (conductor), kaip dinaminio administratoriaus 


funkcijos veikia visą grupės terapijos procesą. Aptarkime dinaminio ad- 


ministratoriaus funkcijas. Visų pirma, tai - saugių vietos ir laiko ribų 

nustatymas. Dinaminis administratorius tvarko grupės aplinką: užtik- 
rina pastovią ir saugią vietą, pastovias vieną arba dvi susitikimų dienas 
per savaitę, tikslų grupės pradžios ir pabaigos bei grupės trukmės laiką. 
Po grupės narių atrankos grupės administratorius sudaro su grupės 
nariais sutartį dėl abipusiškų įsipareigojimų, susijusių su jos pradžia, 
eiga ir pabaiga, aptaria ir suderina mokėjimo už grupes tvarką (jeigu 
grupės nariai moka terapeutui honorarą). Be to, jis pateikia informaci- 
ją, kaip grupės nariai gali susisiekti su terapeutu, jeigu negali atvykti 
arba jeigu įvyksta nenumatytų dalykų. Jis turi nurodyti grupės nariui 
(Lorentzen, 2003), kad šis įsipareigoja: pastoviai ir punktualiai lankyti 
sesijas, išlaikyti konfidencialumą ir susilaikyti nuo socialinių kontaktų 
su kitais grupės nariais. Behras ir Herstas (2005) skiria daug dėmesio 
dinaminio administratoriaus funkcijų aptarimui ir nurodo, kad taip pat 
svarbu, kaip jis palaiko santykius su institucijos, kurioje vyksta grupė, 
personalu, kaip derina savo veiksmus ir kiek aptarinėja grupės reikalus 
su komanda arba individualiu atskirų grupės narių psichoterapeutu bei 
gydančiuoju psichiatru, kaip dalyvauja profesinės priežiūros grupėje, 
kaip reguliuoja santykius su grupės narių artimaisiais arba su pačiais 
grupės nariais, susitikęs su jais už grupės ribų. Grupės administratorius 
žymi lankomumą. Visa ši veikla nėra vykdoma tik administraciniais tiks- 
lais. Būdamas dinaminis administratorius ir grupės terapeutas viename 
asmenyje, grupės vedėjas turi panaudoti sąmoningą ir nesąmoningą 
patirtį priimdamas sprendimą, kokius aspektus ir kokiu metu turi pri- 
statyti grupei, nes tai, kas vyksta su grupe ir jos nariais, yra labai svarbi 
dinaminę prasmę įgyjanti grupės gyvenimo medžiaga; pasąmoningų 
interakcijų supratimas yra būtinas kuriant grupės analizavimo ir palai- 
kymo kultūrą bei skatinant grupės narius suprasti, kas su jais vyksta. 
Kadangi pagal Foulkesą (1986) grupės vedėjas yra perkėlimo objektas, 
jis turi būti diskretiškas ir nepiktnaudžiauti savo galia, bendraudamas jis 
turi neįsakmiai klarifikuoti, konfrontuoti ir interpretuoti visus ryšius ir 
komunikacijas siekdamas įžvalgos. Čia svarbu pabrėžti, kad terapeutas 
stengiasi suvokti grupę ir kreiptis į ją kaip į visumą, o atskirais indivi- 
dualaus pasipriešinimo laikotarpiais dirbti su pavieniais grupės nariais 
ir skatinti pačios grupės darbą. 

Grupinės analizės technikos ypatumai yra perimti iš psichodinami- 
nės terapijos techninių metodų. Grupės terapeuto vaidmuo yra skatinti 

pačios grupės darbą su grupėje kaupiama medžiaga ir tokiu būdu ugdyti 
analizavimo kultūrą. Analitikas pats dalyvauja kaip stebėtojas ir kaip 
perkėlimo objektas. Jis užtikrina palaikymą, klarifikuoja, konfrontuoja 
ir interpretuoja grupės padėtį. 

Grupėje atsiskleidžia daugelis gynybos mechanizmų, kuriuos būtina 
interpretuoti, norint įveikti pasipriešinimą, pasiekti pagrindinius troš- 
kimus ir impulsus. Kuo grupinė analizė skiriasi nuo psichoanalitinės te- 
rapijos ir kuo panaši į ją, yra aprašyta Foulkeso ir pateikta E. Laurinaičio 
(L. Andrikienė, E. Laurinaitis, R. Milašiūnas, 2004). 


Grupių analizė skiriasi nuo psichoanalitinės terapijos, kadangi grupėje 
darbas vyksta keliais lygmenimis. Tokias komunikacijas pagal Foulkesą 
galima apibūdinti taip: 

grupėje terapeutas nukreiptas į grupę kaip visumą, 

terapeuto intervencijos adresuojamos pavieniam grupės nariui, 
pavienis grupės narys komunikuoja su grupe kaip visuma, 


RDNE- 


pavienis grupės narys komunikuoja su kitu pavieniu grupės nariu 
ar nariais, 
5. grupė kaip visuma komunikuoja su pavieniu grupės nariu arba 
terapeutu. 


Taigi grupės, jos narių ir terapeuto sąveikos yra daugybinės ir papras- 
tai labai tiksliai atspindi grupės, terapeuto ir pavienių jos narių pa- 
sipriešinimą arba esminius konfliktus. 


Specifiniai terapiniai GA veiksniai. Irvino Yalomo, pelniusio pripa- 
žinimą ir už savo mokslinius grupinės psichoterapijos tyrimus, nusta- 
tyti gydomieji grupės veiksniai yra cituojami daugelyje darbų grupinės 
terapijos tema. Ištyręs daugybę pacientų, Yalomas išskyrė 12 gydomųjų 
veiksnių: tarpasmeninis išmokimas, katarsis, grupės santalka, savivoka, 
socializacijos priemonių išugdymas, egzistenciniai veiksniai, univer- 
salumas, vilties įkvėpimas, altruizmas, koreguojanti šeimos santykių 
patirtis, vadovavimas per pavyzdį, identifikavimasis ir elgesio imitacija. 
Rudolfas Balmeris (1993) aprašė, kad pats matricos patyrimas, atradi- 
mas, kad individuali patirtis, mintys, emocijos ir fantazijos yra ben- 
dros ir pasidalytinos, nes būdingos ir kitiems, ego ugdymas veikloje, 
susidedantis iš konflikto reaktyvinimo, įžvalga, koreguojanti emocinė 
patirtis gali būti vadinami specifiniais grupinei analizei terapiniais veiks- 

priskiriamas prie terapinių grupės veiksnių. 

Ko siekiama psichoanalitinės pakraipos psichoterapinėse grupėse? Pa- 
grindinis ir ilgalaikis perspektyvinis tikslas yra sukelti ir įtvirtinti asme- 
nybės struktūros pokyčius, kurie savo ruožtu pasireikš sėkmingesniu ir 
lankstesniu gynybų panaudojimu ir pakeis tarpasmeninio elgesio būdus, 
sumažins nerimą arba depresiją, leis geriau įsisąmoninti asmeninius 
poreikius ir siekius, konfliktus ir deficitus, paprasčiau tariant, padarys 
asmenį laisvesnį nuo savo kartais konfliktinės pasąmoningos įtakos, 
emocinio bado, leis mažiau priklausyti nuo aplinkinių vertinimo. 

Prieš pradedant dirbti su psichoterapine grupe, būtina įvertinti ap- 
linką, arba kontekstą, kuriame ji turėtų prasidėti. Kadangi analitinėje 
grupėje susiduria grupės vedėjo ir grupės narių fantazijos, tai joms turi 
įtakos aplinka, kurioje ta grupė „apsistoja“, „įsikuria“. Skirtingame kon- 
tekste atsiduria grupės tose šalyse, kurios turi ilgą, visuomenėje priimti- 
ną ir žinomą psichoterapijos istoriją, gausią populiariąją literatūrą apie 
psichoterapiją ir grupes, paremtą fundamentiniais akademiniais psicho- 
dinaminio požiūrio pagrindais bei gausia praktine ir klinikine patirti- 
mi. Ne mažesnę reikšmę turi institucijos ar organizacijos kolektyvinė 
pasąmoninga nuostata naujai atsiradusio darinio - analitinės grupės - 
atžvilgiu. Kadangi bet kokios organizacijos struktūros permainos ska- 
tina nerimą ir fantazijas, grupė ir vedėjas vienaip ar kitaip pajus jų 
padarinius. Todėl viena yra įkurti grupę klinikinėje bazėje, kurioje tai- 
komos psichoterapinio gydymo formos, ir visai kas kita - asmeninės 
praktikos pagrindu, jeigu šioje srityje dar niekas iki jūsų to nebuvo 
išmėginęs, arba mokymo ar kitoje aplinkoje, turinčioje labai miglotą 
supratimą apie grupes, jų veikimo dėsningumus ir naudą. 

Grupinės analizės grupės pasižymi pastovumu ir ilgalaikiškumu. 
Jos (Roberts and Pines, 1992) vidutiniškai gyvuoja nuo 18 mėnesių 
iki 3 metų, tačiau gali trukti ir ilgiau. Paprastai ilgau grupėse gydomi 
asmenybės sutrikimai arba sunkesni lėtiniai psichikos sutrikimai. 

Grupės darbo vieta turėtų būti saugi, patogi, susitikimų laikas pa- 
stovus. Šie reikalavimai padeda užtikrinti išorinių rėmų saugumą, ska- 
tinantį produktyvų darbą grupėje. Susitikimo trukmė dažniausiai yra 
1,5 valandos. Grupė renkasi 1 arba 2 kartus per savaitę tuo pačiu nu- 
statytu laiku. 

Grupės gali būti uždaros arba pusiau atviros. Uždaros grupės nariai 
pradeda ir baigia gydymą grupėje visi drauge, grupės veikla trunka 
nustatytą laikotarpį ir pasibaigia visiems vienu metu. Pusiau atvirose 
grupėse pasveikusius arba iškritusius grupės narius pakeičia nauji, pri- 
imami į grupę darbo procese. Grupės nariai, paskelbę, kad nebelankys 
grupės, skatinami atvykti į dar mažiausiai 3 - 4 grupės sesijas. Grupė iš 
anksto, prieš keletą sesijų, informuojama apie naujo nario atėjimą. Tokia 
atsisveikinimo su išeinančiaisiais ir naujų narių priėmimo kultūra ska- 
tina emocijų ir fantazijų perdirbimą tarp grupės narių, leidžia išsaugoti 
grupės stabilumą ir produktyvumą. 

Grupės narių skaičius paprastai sukasi apie optimalų grupinės ana- 
lizės grupės dydį - aštuonis, tačiau atskirais grupės darbo laikotarpiais 
gali svyruoti. Iš šaltinių matome, kad grupėse vidutiniškai gydosi 6 - 9 
nariai, o asmeninės patirties mokymosi grupėse - iki 12 narių (Lorent- 
zen, 2006). Pasitaiko laikotarpių, kai grupėje gydosi tik 3 - 4 žmonės, 
tačiau tokia grupės sudėtis labai apriboja grupės narių galimybes pa- 
tirti įvairialypį perkėlimą, sumažina interakcijų ir projekcijų įvairovę 
ir nenatūraliai padidina grupės vedėjo psichologinį svorį, todėl reikia 
siekti, kad grupė būtų papildyta naujais nariais. 

Grupės sudėtis turėtų būti heterogeniška pagal narių lytį, amžių, ra- 
sę, tautybę, kiek labiau homogeniška pagal išsilavinimą, socialines ver- 
tybes. Reikia atkreipti dėmesį į tai, kad jeigu tarp grupės narių atsiranda 
vienintelis asmuo, kuris, pavyzdžiui, pastebimai skiriasi nuo kitų savo 
amžiumi, religinėmis pažiūromis, lytine orientacija ar kitais požymiais, 
padidėja tikimybė, kad jis gali iškristi iš grupės, nors tai ir nėra griež- 
tai dėsninga. Svarbu suvokti sąmoningą ir pasąmoningą asmens moty- 
vaciją - ji gali būti nukreipta priešingomis kryptimis, jeigu asmuo teigia 
norįs suvokti save ir pasikeisti, kad geriau jaustųsi, o pasąmonėje tikisi 
arba siekia pakeisti aplinkinius. 

Kalbant apie socialinį, klinikinį ir psichodinaminį įvertinimą, kam 
iš asmenų tiktų gydytis analitinės pakraipos grupėje, reikia atsižvelgti 
į daugelį veiksnių. Atmetimo arba išskyrimo kriterijais, pasak Dieso 

(pagal Kočiūną, 1998) būtų: asmenys, neturintys laisva valia parem- 
tos motyvacijos, jau metę gydymąsi grupėse anksčiau, pasižymintys 
impulsyviu elgesiu arba stokojantys gebėjimo kontroliuoti impulsus 
ir linkę į išveiką, labai nepatiklūs tarpasmeniniuose santykiuose, sun- 
kiai atsiskleidžiantys, išgyvenantys ūmų krizinį laikotarpį, naudojantys 
masyvų neigimą kaip gynybos mechanizmą. Šis autorius, kaip matome, 
atranką grindžia kriterijais iš visų trijų minėtų sričių. 

Kalbant apie socialinį įvertinimą, svarbu, ar asmens veiklos ir tarp- 
asmeninių santykių ypatumai leis jam dalyvauti grupėje reguliariai. 
Asmenys, ketinantys išvykti į komandiruotes, planuojantys keisti gy- 
venamąją vietovę į atokiai esančią, netrukus susilauksiantys kūdikio ar 
turintys sunkesnių somatinių sutrikimų, tikrai negalės patenkinti lan- 
komumo ir buvimo grupėje laiko reikalavimų. Žinoma, čia pateikiame 
tik pavienius pavydžius tų klausimų, kuriuos būtina išsiaiškinti ir aptarti 
su potencialiais grupės nariais dar iki jiems įsijungiant į grupę. 


Gydymas analitinėse grupėse (Foulkes, 1964) gali būti taikomas visų for- 
mų psichoneurozėms, tais psichozinių sutrikimų atvejais, kai pacientas 
yra prieinamas kontaktui, esant psichosomatiniams sutrikimams, psi- 
chopatijoms, elgesio nukrypimams. Pateikdamas tokį platų sutrikimų, 
tinkamų gydyti grupinės analizės būdu, spektrą, Foulkesas, ko gera, 
buvo gana optimistiškai nusiteikęs, tačiau jis pažymėjo, kad reikalingi 
ir bendrieji požymiai: 


- bendradarbiavimo lygis; nuoširdus pasirengimas įsitraukti ir keis- 
tis, 

- santykinis charakterio stabilumas ir potenciali socialinė integracija, 

- gebėjimas mokytis ir pasiekti įžvalgą; pakankamas, netgi geriau - 
aukštas intelekto lygis, 

- potenciali socialinė individo savivertė. 


Pagal specifinius požymius geresnės šių pacientų gydymo prognozės: 
su charakterio sutrikimais, socialiniais sunkumais, nepatiriantys sėk- 
mės, viduj suvaržyti; išgyvenantys kartotinius neurozinius konfliktus 
(„likimo neurozes“), nerimo būsenas, fobijas; sergantys tam tikromis 
psichozėmis arba panašiomis į psichozes būsenomis, jeigu išsaugota 
asmenybės struktūra (depersonalizacijos ir kai kurios šizofrenijos for- 
mos), ištikti psichosomatinių būsenų. Mažiau palankaus gydymo ana- 
litinėse grupėse rezultato galima laukti šiais atvejais: esant įkyrybėms, 

vyraujant konversinės isterinės asmenybės požymiams, sergant epi- 
lepsija, esant perversijoms, išreikštiems lytiniams sutrikimams, gilios 
hipochondrijos sindromui, priklausomybėms. Nepalanki prognozė ir 
pacientams, sergantiems paranoja ir išreikštomis paranoidinėmis bū- 
senomis, depresijomis. 

Foulkesas (1964) savo pažiūras išdėstė septintąjį - aštuntąjį dešimt- 
mečiais, o nuo to laiko požiūris į grupinės analizės kaip metodo tin- 
kamumą skirtingų kategorijų pacientams buvo gerokai patikslin- 
tas. Pagal klinikinius kriterijus E. Laurinaitis teigia (Laurinaitis, 1999; 
Andrikienė, Laurinaitis, Milašiūnas, 2004), kad grupinė psichoterapija 
ir, mūsų manymu, grupinė analizė tinka gydyti tokiems sutrikimams, 
kaip visų tipų neurozės, dauguma negilių asmenybės sutrikimų (pagal 
DSM-IV- B ir C klasterius); ją galima taikyti ir gilesniems žemo lygio 
ribinio ar narcizinio tipo asmenybės sutrikimams, su sąlyga, kad grupėje 
tokių pacientų bus ne daugiau kaip vienas. 

Diagnozuojant pacientus pagal psichoanalitinės teorijos kriteri- 
jus, reikia pasitelkti, pirma, struktūrinį asmenybės sandaros ir, antra, 
psichodinaminės raidos įvertinimą. Pavyzdžiui, varų teorijos požiūriu 
svarbu įvertinti, kokia yra asmenybės struktūra: oralinė, analinė ar fa- 
linė. Ego psichologijos požiūriu svarbu įvertinti asmenybės ego stip- 
rumą, kuris apibrėžiamas skersiniu ir išilginiu asmenybės pjūviais: kaip 
asmenybė funkcionuoja duotuoju momentu, kokie jos santykiai ir gy- 
nybos mechanizmai, gyvenimo kelias, krizės, traumos bei jų įveikimo 
būdai, tarpasmeninis ir profesinis funkcionavimas. Jeigu nustatoma 
silpna ego struktūra, difuzinės asmenybės ribos, greita ir labai ryški re- 
gresija į psichozinių mechanizmų lygmenį padidėjusio tarpasmeninio 
nerimo sąlygomis, reikia daryti papildomus tyrimus ir interviu dėl tin- 
kamumo grupinei psichoterapijai. Būtina įvertinti, kokia yra asmenybės 
savasties ir objektų reprezentacijų sandara pagal objektų ryšių teoriją, 
taip pat apibūdinti savastį ir pan. Siekiant įvertinti psichodinaminiu 
požiūriu, reikia išsiaiškinti, kokia yra dinaminė konflikto, nerimo ir 
naudojamų gynybų sąveika, kitaip tariant, kokie santykiai asmeniui 
kelia nerimą ir kokiais būdais jis stengiasi tą nerimą įveikti, o jeigu 
neįveikia, tai kokie simptomai kyla ar kaip pasikeičia elgesys. Taip pat 
svarbu išsiaiškinti santykių su pacientui svarbiais asmenimis dinamiką 
ir sunkumus, galimas traumas ar psichodinaminį deficitą. Deficitu pa- 
vadintume nepakankamą tam tikrų psichinių struktūrų ar gynybų 

išsivystymą ar nelankstų, rigidišką funkcionavimą, esminius afektų ir 
impulsų kontrolės sutrikimus. Vienas iš lemiamų veiksnių atrenkant 
grupės narius yra būsimojo grupės vedėjo kontraperkėlimo patirtis. 

Kiekvienas vedėjas turėtų atsakyti į klausimą, ko reikia konkrečiam 
asmeniui, kad išspręstų jam iškilusius klausimus, ir ką jis atneš arba in- 
vestuos į bendrąją grupės matricą. 

Individualių atrankos pokalbių metu didelis dėmesys yra skiriamas 
grupės narių parengimui, motyvavimui ir supažindinimui su grupės 
taisyklėmis ir reikalavimais. Būtina paskatinti grupės narius nesiekti 
ir neieškoti galimybės bendrauti tarpusavyje po arba prieš grupę jos 
gyvavimo laikotarpiu, kadangi toks bendravimas paveiktų galimybę 
įsisąmoninti ir perdirbti grupės narių konfliktus, sumažintų saugumą ir 
taptų papildomu pasipriešinimo darbui grupėje šaltiniu. 


Apie grupinio gydymo veiksmingumą 


Šis klausimas tik paskutinius dešimtmečius pradėtas tirti moksliškai. 
Iki to laiko dirbantys su grupėmis specialistai patys atlikdavo grupinio 
gydymo veiksmingumo tyrimus arba vertino jį remdamiesi savo dar- 
bo patirtimi. Pastarojo dešimtmečio tyrimų, kuriuose buvo lyginamas 
individualus ir grupinis gydymas, metaanalizė parodė, kad abu gydy- 
mo metodai yra vienodai veiksmingi gydant asmenybės sutrikimus ir 
depresiją. Lyginant kitų 74 individualaus ir grupinio gydymo veiksmin- 
gumo tyrimų rezultatus nustatyta, kad abu metodai buvo sėkmingi 7590 
tyrimų, o grupinis sėkmingesnis 2590 tyrimų. Mc'Dermottas (Truax, 
2001) teigia, kad iš 48 tyrimų 43-juose statistiškai reikšmingai sumažė- 
jo depresinė simptomatika. Grupinė psichoterapija efektyviai sumažino 
sergančiųjų šizofrenija socialinę izoliaciją ir padidino adaptaciją. Pagal 
Kapurą (1993) dalyviams lemiamos reikšmės turėjo bendrumo, sutelk- 
tumo patyrimas, 0 ne genetinės interpretacijos. 

Kokybinius ir kiekybinius pokyčius apibūdino S. Lorentzenas savo 
darbe apie ilgalaikės ambulatorinės analitinės psichoterapijos grupės 
proceso ir pacientų permainų įvertinimą (Lorentzen, 2003). Jo išvada - 
ilgalaikė grupinė analitinė terapija yra efektyvi daugumai tinkamai 
atrinktų šiam terapijos būdui pacientų, net jeigu jie silpnai motyvuo- 
ti; turinčių asmenybės sutrikimų arba jų neturinčių pacientų gydymo 
sėkmė beveik vienoda; kitaip nei rodo trumpalaikės psichoterapijos tyri- 

mai, neigiami pacientų lūkesčiai, tarpasmeninis priešiškumas ir pradinis 
simptomų chroniškumas nėra neigiami veiksniai; iki dvejų su puse metų 
trukmės gydymas buvo stiprus teigiamas rodiklis; tyrimų rezultatų pa- 
naudojimas gali būti naudingas pacientams dirbant grupėse, gali padėti 
jiems geriau įvardyti savo sunkiai verbalizuojamas būsenas; terapinė 
sąjunga yra stiprus gydomasis veiksnys ne tik individualioje psichotera- 
pijoje, bet ir grupinėje analizėje, ir turi tendenciją stiprėti viso terapijos 
proceso metu; pacientų simptominis pagerėjimas teigiamai koreliavo 
su terapeuto terapinės sąjungos įvertinimu bei paciento ir terapeuto 
terapinės sąjungos įvertinimo sutapimu. 


Grupinės analizės taikymo sritys 


Grupinės analizės metodas buvo atrastas Didžiojoje Britanijoje iškilus 
visuomenės poreikiui - padėti Antrojo pasaulinio karo dalyviams gydyti 
trauminį patyrimą. Grupių koncepcija buvo vystoma toliau ir šį metodą 
imta taikyti klinikinėje aplinkoje. Tuo pat metu susiformavo Maxwello 
Joneso, Foulkeso, Tomo Maino, Joshua Bierero terapinių bendruomenių 
modeliai, aprėpiantys visus gydymo proceso dalyvius ir skatinantys 
pacientų aktyvumą bei mažinantys hierarchinę gydymo struktūrą su 
visagaliais gydytojais. 

Lietuvoje grupių ir terapinių bendruomenių metodai kol kas taiko- 
mi atskiruose ligoninių skyriuose. Kad šis darbas neužima deramos vie- 
tos gydymo procese, liudija ir labai glaustas grupinės terapijos metodo 
aprašymas A. Dembinsko redaguotoje „Psichiatrijoje“ (2003). 

Didžiosios grupės, pradėtos vesti gydymo įstaigose, tapo sudedamąja 
terapinių bendruomenių gydymo programos dalimi. Jų tikslas buvo 
pakelti ligoninės kaip visumos moralę ir padėti psichologiškai at- 
sigauti patyrusiems psichines traumas kareiviams. Foulkesą domino, 
koks yra individo, kurį jis matė esant suvaržytą bendruomenės, ir tos 
bendruomenės ryšys (Foulkes, 1975). Grupinis analitikas ir Foulkeso 
kolega Patas de Mare teigė, kad visuomenėje kylančią neapykantą ir 
konfliktus galima išreikšti, sutalpinti ir perdirbti didžiosiose grupėse 
naudojantis komunikacija. Dėl didžiųjų grupių terapinio aspekto, tai 
Foulkesas neabejojo, kad didžiosios grupės turi gydomąjį poveikį, tuo 
tarpu Patas de Mare teigė, kad jos nėra psichoanalitinė terpė, kitaip 
nei mažosios grupės, kuriose daug vietos užima perkėlimo reiškiniai. 

Herstas ir Behras (2005) mano, kad mažųjų ir didžiųjų grupių derini- 
mas pasižymi papildomu terapiniu poveikiu. Didžiosiose grupėse įgyta 
patirtis leidžia individams išgyventi tam tikrą savasties ribų trapumą, 
tuštumą, stiprias primityvias emocines būsenas, pvz., anihiliacijos baimę, 
panašią į psichozinį nerimą, taip pat be atsakomybės ir įsipareigojimų 
patirti savo galią susiliejus ir susivienijus su didele bendruomene. 
Šiose grupėse kyla daug asociacijų, kurios iš pirmo žvilgsnio atrodo 
padrikos ir nesusijusios, nes grupės linkusios į fragmentaciją, skilimą. 
Tokią didžiąją grupę gali lengvai užvaldyti lyderis. Grupės nariai gali 
naudotis jiems mažiau būdingomis gynybomis — išveika, izoliacija, 
maniakine gynyba, masyviomis projekcijomis. Kita vertus, šios grupės 
sukuria savo mitologiją, istoriją, pasakas, laisvai ir nevaržomai jungia 
pynes asociacijų, sieja jas su dabartine istorine, politine, bendruomenės 
ar institucijos patirtimi, stabilizuodamos psichologinę padėtį gydymo 
ar mokymo įstaigoje. Dabartiniu metu didžiosios grupės, kuriose daly- 
vauja nuo keturiasdešimties iki kelių šimtų asmenų, organizuojamos 
specialių renginių - konferencijų, simpoziumų, mokymo kursų - metu. 
Įvairiose institucijose populiaresnės ir dažniau praktikuojamos vidu- 
tinio dydžio grupės (median groups), kuriose būna nuo penkiolikos 
iki keturiasdešimt dalyvių ir kurios turi ir didžiosioms, ir mažosioms 
grupės būdingų požymių. 

Dinaminiu požiūriu paremtos paauglių grupės taip pat įgauna savo 
metodo ir technikos savitumų, kadangi reikia atsižvelgti į paauglystės 
nuvertinimo ir idealizacijos kraštutinumus, seksualumo ir agresyvumo 
sumaištį, suvaldyti impulsyvų polinkį destruktyviai išveikti įtampą 
ir nerimą, paskatinti paauglius pakelti, reflektuoti ir įprasminti savo 
patirtį. 

Šeimos analitinė grupių terapija išsivystė iš bendrosios grupių ana- 
lizės. Jos pradininkas bei šeimos terapijos draugijos Didžiojoje Britani- 
joje įkūrėjas buvo grupių analitikas Robinas Skyneris, sujungęs sistemų 
teoriją ir grupinę analizę šeimos funkcionavimui paaiškinti. Pagrindinė 
teorijos hipotezė - kad šeima yra disfunkcinė grupė, į kurią analitikas 
turi įsitraukti ir atlikti gana aktyvią atspindėjimo funkciją, kad padėtų 
šeimai kaip grupei suvokti ir įveikti pasipriešinimą. Johnas Shlapober- 
sky's grupinės analizės pagrindus pritaikė sutuoktinių arba partnerių 
porų grupėms. 

Morisas Nitsunas, domėjęsis darbu su verslo ir kitokiomis insti- 

tucijomis, aprašė organizacijos/institucijos/komandos psyche. Jos es- 
mė - pasidalytų neįsisąmonintų fantazijų talpa (tūris). Tokia pasida- 
lyta fantazija sukuria organizacijos „psichinę realybę“ ir veikia jos narių 
elgesį. Praradimas, apleistumas, chaosas, beprotybė, pasiaukojimas, 
didvyriškumas, išganymas ir susitaikymas, mirtis ir atgimimas yra 
kraštutinės organizacijos psyche būsenos. Kai komunikavimas orga- 
nizacijose tampa vis rigidiškesnis, iškraipomas hierarchijos, išstūmimo, 
paneigimo ar pan., jis pats virsta primityvesniu ir pirminiu sukel- 
damas organizacijos krizę. Organizacijose atspindėjimas yra diagnozės 
ir permainos įrankis: disfunkcinio atspindėjimo ir bendrųjų fantazijų 
atpažinimas sustiprina galimybę suvokti individų ir organizacijos ribas 
ir priimti teisingus sprendimus. 

Mūsų kolegos Lietuvoje, vadovaujami E. Laurinaičio, individualios 
psichodinaminės psichoterapijos profesionalų rengimo procese sujun- 
gia psichoanalitinės ir grupinės analizės teorijos ir metodologijos pri- 
valumus. Rengiant specialistus naudojamos mažosios ir didžioji as- 
meninio patyrimo grupės, taip pat taikoma grupinio studentų darbo 
profesinė priežiūra. Dalyvavimas grupinėse struktūrose sužadina tarp- 
asmeninius ir juos atspindinčius intrapersonalinius konfliktus ir jų įsi- 
sąmoninimą bei galimybę vėliau tęsti darbą su intrapsichine medžiaga 
taikant individualią psichoterapiją. 

Grupinės analizės idėjomis paremti ir kitų sričių specialistų moky- 
mai, darbas su globos įstaigų personalu gilinantis į struktūrinius, kon- 
teksto, pasąmoninius grupės ir individo dinamikos dėsningumus ko- 
mandiniame darbe su globojamais vaikais. 


GRUPINĖS ANALIZĖS RAIDA IR ORGANIZACIJA LIETUVOJE 





Nuo dvidešimtojo amžiaus 8-ojo dešimtmečio pradžios Lietuvos psichi- 
atrijos ir psichologijos sričių specialistai aktyviai domėjosi grupinės 
psichoterapijos teorija ir savarankiškai eksperimentavo su grupinės 
psichoterapijos metodais. Grupinės psichoterapijos teorinės idėjos ir 
taikymo galimybės buvo bandomos tiek pavienių kolegų, ėmusių vesti 
asmeninio patyrimo psichoterapines grupes, tiek diegiant grupinio dar- 
bo metodus klinikinėje praktikoje. Šią patirtį Lietuvos kolegos platino 

ir skleidė tarp buvusios Tarybų Sąjungos specialistų ir šiaip entuziastų. 
Kylant besidominčiųjų grupine psichoterapija didesnio profesionalumo 
poreikiui, apibrėžtos profesinės identifikacijos siekis skatino šios srities 
specialistų skirstymąsi pagal įvairias psichoterapijos kryptis ir mokyk- 
las. Kadangi vienos iš šių grupių dalyvių interesai apėmė psichoanali- 
tines idėjas ir grupių dinamiką, suprantama, kodėl 1991 m. vasario mėn. 
į Lietuvą buvo pakviestas Raymondas Blakeas - Londono grupinės 
analizės instituto (Jungtinė Karalystė) narys. Jis išdėstė grupinės anali- 
zės teorinius pagrindus ir vedė pirmąją grupinės analizės didžiąją gru- 
pę Vilniaus klinikiniame psichoterapijos centre. Tai buvo pirmasis Lie- 
tuvos psichologų ir gydytojų susitikimas su grupinės analizės atstovu, 
paskatinęs tolimesnį domėjimąsi šios grupinės psichoterapijos kryptimi 
ir sistemingo mokymosi siekį. Tų pačių metų vasarą į Lietuvą atvykę 
du grupiniai analitikai iš Londono - Rita Merkelytė-Lynn ir Raymon- 
das Blake'as - vedė teorinius ir praktinius užsiėmimus jau didesniam 
Lietuvos specialistų būriui. Seminaras buvo suorganizuotas taip, kad 
leido susipažinti su visomis grupinės analizės mokymosi formomis: ma- 
žosiomis asmeninio patyrimo grupėmis, didžiąja asmeninio patyrimo 
grupe, grupinėmis profesinės priežiūros grupėmis ir teorinėmis paskai- 
tomis. Šis seminaras buvo lemtingas, nes kolegos ėmė aktyviai ieškoti 
būdų užmegzti glaudesnius ryšius su tarptautinėmis grupinės analizės 
organizacijomis ir žvalgyti struktūruoto bei sistemingo šios grupinės 
psichoterapijos krypties mokymosi galimybes. Domėjimasis grupių teo- 
rija ir grupinės analizės koncepcijomis, noras palaikyti bendraminčių 
ir entuziastų ryšius, poreikis teikti tarpusavio paramą profesinėje prak- 
tikoje privedė prie kelerius metus gyvavusio grupinės analizės semina- 
ro, kuriame kolegos pakaitomis vedė tarpusavio mažąsias grupes, teo- 
rijos seminarus bei profesinės priežiūros grupes. Ši iniciatyvi grupė tuo 
metu labai jaunoje Lietuvos grupinės psichoterapijos draugijoje įkūrė 
Grupinės analizės sekciją. O 1992 m. Lietuvoje buvo surengtas Euro- 
pos grupinės analizės mokymo įstaigų tinklo, arba EGATIN (European 
group analytic training institutions network) seminaras, vadinamosios 
studijų dienos, į kurias atvyko daug žymių grupinės analizės atstovų iš 
visos Europos su Malcolmu Pinesu priešakyje. Nuo 1993 m. du Lietuvos 
grupinės analizės sekcijos deleguoti atstovai - psichologė Erna Petkutė 
ir gydytojas psichiatras Eugenijus Laurinaitis buvo priimti į tarptautinį 
Heidelbergo grupinės analizės instituto ( Vokietija) ir Raštuvo grupinės 

analizės instituto (Lenkija) projektą, kurio tikslas buvo išmokyti ir su- 
teikti grupinio analitiko kvalifikaciją trijų šalių - Lenkijos, Čekijos ir 
Lietuvos - specialistams. Šio kurso lyderiai ir dėstytojai buvo vokietis 
Werneris Knaussas ir lenkas Jerzys Pawlikas. 1995 m. Heidelbergo GAI 
sėkmingai apgynę diplominius darbus, E. Petkutė ir E. Laurinaitis tapo 
pirmaisiais Lietuvos grupiniais analitikais. 

O tuo tarpu Lietuvoje vyko iniciatyvinės grupės derybos su Oslo gru- 
pinės analizės instituto (Oslo GAI, Norvegija) atstovu Steinaru Lorent- 
zenu apie galimybę organizuoti grupinės analizės mokymą. Šios idėjos 
išsirutuliojo į Baltijos šalių grupinės analizės mokymo projektą (Group 
analytic Baltic training project). Mokymo programą sudarė: a) vienų me- 
tų grupinės analizės pagrindų kursas, b) dvejų metų pažengusiųjų gru- 
pinės analizės kursas ir c) dvejų metų kvalifikacinis grupinės analizės 
kursas. Teorinis ir praktinis seminarų ir profesinės priežiūros grupių for- 
mos mokymasis buvo derinamas su asmeninio patyrimo didžiosiomis 
bei mažosiomis grupėmis, taip pat studentų tarpusavio teorijos studijų 
bei intervizijų grupėmis. Be to, kiekvienas studentas nuo antrųjų studi- 
jų metų turėjo vesti savo psichoterapines grupes. Ir nuo 1995 m. trijų 
Baltijos šalių - Lietuvos, Latvijos ir Estijos - specialistai pradėjo mokytis 
vienų metų grupinės analizės pagrindų kurse. Šio kurso dėstytojai buvo 
Kjersti Lyngstad, Torė Sorljė ir Steinaras Lorentzenas iš Oslo GAI (Nor- 
vegija). Nuo 1997 m. Vivi Maar iš Kopenhagos GAI (Danija) ir Torė Sorl- 
zjė bei Steinaras Lorentzenas iš Oslo GAI tęsė mokymus pažengusiųjų ir 
kvalifikaciniame kursuose. Nuo 1998 m. E. Petkutė ir E. Laurinaitis buvo 
priimti afiliuotais Oslo GAI mokytojais šiame kurse, o 2000 m. moky- 
tojais tapo ir kvalifikacinio kurso studentai - Sigita Ašvydienė, Aušra 
Kurienė, Jūratė Lažinskienė, Aurelija Markevičienė, Inga Millere, Daina 
Natkevičienė, Jūratė Ulevičienė, Vidmantas Stulpinas. 

Per tą laikotarpį (iki 2003 m.) grupinės analizės kursą baigė 17 stu- 
dentų. Nuo 1999 m. grupinės analizės kursas tapo Vilniaus univer- 
siteto Podiplominių studijų centro programa. Diplominius darbus 
Oslo GAI apsigynė psichologė Daina Natkevičienė, parašiusi darbą 
„Darbas su susvetimėjimu. Ankstyvojo apleistumo įtaka perkėlimui 
ir kontraperkėlimui grupėje“ (Natkevičienė, 2004) ir psichiatras Vid- 
mantas Stulpinas, parašęs darbą „Grupinės analizės vadovo reakcijų 
ir intervencijų refleksija iš dvejų metų perspektyvos. Nuo 2003 m. 
kursą perėmė Lietuvos dėstytojai. Iki šio meto dar 5 studentai išklau- 

sė kvalifikacinį kursą, dar didesnis jų skaičius baigė įvadines ir psicho- 
dinaminės psichoterapijos studijas. 


Mokymo programos vykdymas ir administravimas 


Mažai kam iš profesionalų kiltų noras smulkiau aprašyti, kokią reikšmę 
grupinės analizės sklaidai turėjo mokymo administravimas ir vykdy- 
mas. Tačiau, kaip parodė patirtis, čia didele dalimi susiliejo, o kartais 
ir susidūrė teorinės idėjos ir praktinis jų taikymas, ir tas susiliejimas pa- 
tvirtino pasąmoningų ir sąmoningų grupės jėgų dinaminę sąveiką. 

Nuo pačios kurso pradžios 1995 m. už mokymosi standartus, kur- 
so teoriją ir struktūrą bei mokytojų kvalifikaciją buvo atsakingas Oslo 
GAI. Lietuvai atstovavo Lietuvos grupinės psichoterapijos draugijos 
Grupinės analizės sekcijos vietinis organizacinis komitetas (VOK). Tuo- 
metis komiteto pirmininkas buvo E. Laurinaitis. Dalis VOK narių tuo 
pačiu metu buvo šio kurso studentai. VOK turėjo parengti studentų pri- 
traukimo mokytis grupinės analizės strategiją Baltijos šalyse ir atlikti 
mokymo kurso logistiką, surengti pirminę atranką, suderinti mokytojų 
ir studentų finansinius klausimus ir t. t. Formalios institucijos, nuo 
1999 m. administravusios mokymo programą, buvo Vilniaus univer- 
siteto Podiplominių studijų centras ir Oslo GAI. Realiai mokymo pro- 
gramos vykdymą ir administravimą turėjo derinti kelios struktūros. 
1999 m. buvo įkurta Lietuvos grupinės analizės draugija (LGAD) ir 
VOK tapo pavaldžiu jos tarybai. Nuo 2001 m. buvo įkurtas LGAD mo- 
kymo komitetas, įpareigotas rūpintis grupinės analizės mokymo pro- 
gramomis ir mokytojų kvalifikacija. Taigi esant tokiai atsakomybės ir 
įsipareigojimų painiavai teko užtikrinti tam tikrą struktūros darną ir 
užglaistyti prieštaravimus. 

Mokymo metu vykdavo bendri mokytojų ir VOK susirinkimai, ku- 
riuose buvo aptariami su kursu susiję organizaciniai klausimai. Kita 
bendra darbo forma buvo jautrumo susirinkimai (sensitivity meetings). 
Jų tikslas buvo skatinti kurso studentų, mokytojų ir organizatorių min- 
tis, dalijimąsi jomis, integruoti jas ir tokiu būdu pabandyti atspindėti 
kurse vykstančius procesus, reflektuoti tarpusavio santykius ir taikyti 
šią patirtį jau organizaciniu lygmeniu. Čia reikėtų paminėti, kaip kursas, 
organizatoriai ir mokytojai patyrė didesnių ir mažesnių krizių ir kokiais 
būdais jas įveikė. 

Kadangi kurse mokėsi studentai iš Lietuvos, Latvijos ir Estijos, tai į 
VOK buvo kviečiami atstovai iš kaimyninių šalių. Keletą metų VOK-e 
dalyvavo atstovė iš Latvijos I. Millerė. Viena iš problemų, su kuria susi- 
dūrė kursas - didesnis studentų iš kitų šalių dalyvavimo organizacijoje 
poreikis. Viena vertus, Latvijos atstovę turėjome, tačiau kolegos, ko gera, 
nesijautė tokie svarbūs ir tiek daug investuojantys į kurso organizacinius 
reikalus, be to, jie turėjo skirti daugiau laiko ir energijos. Kita vertus, 
Latvijos atstovei atėjus į VOK ir mokytojų korpusą (vieniems metams ji 
buvo pakviesta dirbti dėstytoja), padidėjo studentų iš Latvijos skaičius. 

Kitas sudėtingas virsmo periodas buvo susijęs su laipsniška skandi- 
navų mokytojavimo pabaiga. Jų vestą kursą turėjo perimti dėstytojai iš 
Baltijos šalių. Šias permainas patyrė tiek studentai, kurie buvo pradėję 
studijuoti dėstant skandinavų dėstytojams, tiek patys jaunieji dėstytojai, 
kurie, beveik neturėdami galimybės sudaryti atstumą ir „atsisveikinti“, 
jau turėjo perimti jaunų autoritetų ir dėstytojų vaidmenis, tapatinda- 
miesi su savo pačių vertinamais ir kartais idealizuojamais skandinavų 
dėstytojais. Kadangi tapatintis teko su grandiozine savo pirmtakų puse, 
šiam tarpsniui neišvengiamai buvo būdingos žymios lietuvių dėstytojų 
nuvertinimo ir nusivertinimo tendencijos, padidėjęs desperacijos ir 
destruktyvumo laipsnis kurso viduje, studentų pasitraukimas. Pasta- 
riesiems buvo nelengva palaikyti stabilius ir pasitikinčius santykius, 
o dėstytojams - griežtai laikytis mokymo standartų ir tapti stabiliais 
perkėlimo bei projekcijos objektais, perteikti kurso kultūrą ir perduoti 
mokslo vertę. 

Pabrėžtina, kad išvykus skandinavams nė vienas Latvijos atstovas 
nebebuvo pakviestas dėstytojauti šiame projekte. Tai galėjo būti viena 
iš priežasčių, kodėl, baigę pirmuosius mokslo metus, toliau nebestojo 
mokytis arba iškrito latvių ir estų studentai. Tad kursas iš tarptautinio 
virto lietuvišku: pereita prie lietuvių kalbos. Perėjus prie lietuvių kalbos, 
kursas tapo prieinamesnis norintiems studijuoti grupinę psichotera- 
piją, bet nepasitikintiems savo užsienio kalbos mokėjimu. Tačiau liko 
užsienio kalba parašytos literatūros skaitymo ir nagrinėjimo klausimas. 

Tokiam mokymui, kuriam yra būtinos betarpiškos laisvosios disku- 
sinės asociacijos, reikia sukurti kuo saugesnius ir kuo skaidresnius vi- 
dinius santykių rėmus. Palyginimui galima daugiau sužinoti apie tai, 
kaip konceptualizavo šešerių metų darbo patirtį skandinavų dėstytojai 
(Lorentzen, Maar, Sorlie, 2006). 

Draugijos įkūrimas 


Tuo metu, kai stiprėjo grupinės analizės identitetas, 1999 m. iniciaty- 
vinė grupė įkūrė Lietuvos grupinės analizės draugiją (LGAD). Draugi- 
jos tikslas buvo skleisti analitinės grupinės kultūros pagrindus, vienyti 
profesionalus, besimokančius ir dirbančius šioje srityje, taikyti grupi- 
nės analizės pagrindus platesniame profesiniame ir socialiniame kon- 
tekste. 

Pirmąja draugijos prezidente tapo Erna Petkutė. Tuo metu Grupinės 
analizės draugijos veikla daugiausiai buvo nukreipta į Baltijos mokymo 
kurso išlaikymą. Tačiau čia nepavyko išvengti ir tam tikro vaidmenų 
suliejimo arba sumaišymo. Kai kuriais atvejais LGAD tarybos nariai 
buvo ir mokymo komiteto nariai, mokymo komitetas darė įtaką tarybai. 
Prezidentė kurį laiką buvo ir mokymo komiteto pirmininkė. Tai, kad 
funkcijos nebuvo atskirtos, trukdė sukurti aiškesnę mokymo priežiūros 
struktūrą. 

Išrinkus antrąją LGAD prezidentę - J. Lažinskienę ir naują mokymo 
komiteto pirmininkę A. Kurienę, atsivėrė didesnė erdvė ir suaktyvėjo 
abiejų struktūrų veikla. 

LGAD per tą laiką surengė keturis regioninius grupinės analizės se- 
minarus bendrosios ir psichikos sveikatos apsaugos darbuotojams. Drau- 
gijos nariai skaitė paskaitas ir vedė užsiėmimus Kauno, Šiaulių, Klaipė- 
dos ir Vilniaus regiono specialistams. Draugija suorganizavo EGATIN-o 
studijų dienas, o vėliau ir tarptautinę konferenciją „Grupinė analizė Ry- 
tų Europoje“ bei vasaros studijų dienas specialistams iš Lietuvos. LGAD 
buvo priimta į EGATIN-ą kaip institucija, teikianti kvalifikuotą keleto 
pakopų mokymą psichodinaminės grupinės psichoterapijos ir grupinės 
analizės srityje. 

Per keletą pastarųjų metų į psichodinaminės grupinės psichoterapi- 
jos ir grupinės analizės įvadinį kursą priimami studentai, turintys psi- 
chologijos ir medicinos bei pačių įvairiausių specialybių aukštojo mokslo 
diplomus. Toks sprendimas įliejo naujų pajėgų, tačiau iškėlė papildomų 
klausimų: trūkstamų psichologijos ir psichiatrijos žinių perteikimo kitų 
specialybių studentams, jų galimybių taikyti savo patirtį ir išsilavinimą 
tolesnėje profesinėje veikloje. 

Psichodinaminės grupinės psichoterapijos ir grupinės analizės 
studijos 


Šiuo metu psichodinaminės grupinės psichoterapijos ir grupinės ana- 
lizės studijos vyksta Vilniaus universiteto Medicinos fakulteto Gydy- 
tojų tobulinimosi centre. Psichodinaminės grupinės psichoterapijos ir 
grupinės analizės studijų programos suderintos su VU Medicinos fa- 
kulteto mokslo tarybos reikalavimais ir atitinka EGATIN-o ir Europos 
psichoterapijos asociacijos reikalavimus. Kursą realiai administruoja 
LGAD draugijos mokymo komitetas ir vietinis organizacinis komite- 
tas. Kurse dėsto diplomuoti grupiniai analitikai ir pabaigę grupinės 
analizės studijas dėstytojai. Kurso dėstytojų darbą profesiškai prižiūri 
Oslo GAI. Sudarytos 2 savarankiškos programos, vadinamos kur- 
sais: „Psichodinaminė grupinė psichoterapija“, trunkantis 4 metus, ir 
„Grupinė analizė“, trunkantis 2 metus. Abu kursus sudaro 215 kreditų. 
Kiekvieno kurso mokymo formos yra panašios. Mokymą sudaro studen- 
tų mažosios asmeninio patyrimo grupės, viso kurso didžiosios asmeni- 
nio patyrimo grupės, profesinės priežiūros grupės, teorinės paskaitos ir 
(arba) teoriniai seminarai. Studentai taip pat dalyvauja teorijos aptarimo 
grupėse ir tarpusavio profesinės priežiūros grupėse, jie patys keliese 
arba savarankiškai veda psichodinamines, o vėliau - analitinės grupes. Į 
mokymą taip pat įeina informaciniai ir įvertinimo susirinkimai kurso 
metu. Šiuo metu kurso programos yra vystomos ir tobulinamos - tai- 
komos prie standartų ir studentų poreikių. 

Taigi šiame straipsnyje pabandėme apžvelgti grupinės analizes isto- 
rijos, teorijos, metodologijos ir technikos ypatumus. Taip pat aprašėme 
šios teorinės krypties vystymąsi ir mokymosi galimybes Lietuvoje. 

C. G. JUNGO ANALITINĖ 
PSICHOLOGIJA 


Gražina Gudaitė 


TRUMPA ANALITINĖS PSICHOLOGIJOS RAIDOS APŽVALGA 


Analitinė psichologija formavosi dvidešimtojo amžiaus pradžioje ir sie- 
jama su šveicarų mokslininko Carlo Gustavo Jungo vardu. Jungas pra- 
dėjo savo profesinę karjerą, dirbdamas psichiatru Burholzi klinikoje, 
kur tyrinėjo psichikos funkcionavimą asociacijų metodu, iškėlė prielai- 
das apie kompleksų egzistavimą, jų ryšį su patologijos formavimusi ir 
emocine savijauta. Besiformuojančiai C. G. Jungo psichoterapijos sam- 
pratai didelį poveikį turėjo susitikimas ir beveik dešimtmetį trukęs 
bendradarbiavimas su psichoanalizės kūrėjais, o ypač su S. Freudu. Tad 
analitinės psichologijos pradžia yra tiesiogiai ir glaudžiai susijusi su psi- 
choanalize. Terminą „analitinė psichologija“ C. G. Jungas pirmą kartą 

pavartojo 1913 m., kai dėl nesutarimų pasitraukė iš psichoanalitinio 
judėjimo ir pradėjo kurti savąją asmenybės ir psichoterapijos sampratą. 

Ir bendra istorinė pradžia, ir kai kurios teorinės prielaidos bei prakti- 
nis jų taikymas leidžia priskirti analitinę psichologiją prie psichodinami- 
nių paradigmų, kur ypatingą vietą užima pasąmoningųjų procesų ana- 
lizė, atskleidžianti asmenybės motyvacijos sferą, nubrėžianti asmenybės 
struktūros ir gelminio tapatumo kontūrus, suteikianti kryptį asmeny- 
bės raidos, patologijos ir psichoterapijos sampratai. Tačiau nors C. G. Jun- 
gas buvo vienas iš artimiausių S. Freudo bendražygių ir paliko milžiniš- 
ką palikimą apie pasąmonės psichologiją (jos daugiasluoksnę struktūrą, 
simbolinę raišką, archetipines asmenybės raidos ir transformacijos prie- 
laidas), šiuolaikiniuose psichodinaminės psichologijos tekstuose C. G. 
Jungas cituojamas retai, nebent aptariant istoriją ar specifinius tipolo- 
gijos klausimus. Dar daugiau, analizuodami psichoterapinę literatūrą, 
C. G.Jungo vardą sutinkame humanistinės psichologijos tekstuose, o kai 
kur jis tituluojamas humanistinės psichologijos krikštatėviu (O'Brien, 
2000). Matyt, ir vieni, ir kiti autoriai yra teisūs. Analitinė psichologija 
savo analizės objektu yra artima psichodinaminei paradigmai, tačiau 
giliau analizuojant tyrimų metodologiją, psichoterapijos organizavimo 
principus ir veiksnius, ji akivaizdžiai netelpa tradicinės psichoanali- 
zės rėmuose. Analitinė psichologija integruoja įvairius metodologi- 
nius principus (ir determinizmą, ir sinchroniškumą, ir tikslingumą), 
psichinius reiškinius aiškina remdamasi ne tik praeities analize, bet ir 
pabrėždama ateities perspektyvą, prasmės ir visybiškumo svarbą. Jungas 
rašo, kad žmogiškoji patirtis yra svarbiausias jo analizės tikslas, kad ją 
tiriant asmens subjektyvumas ir reiškinio daugiaprasmiškumas tampa 
pamatiniais principais. Psichoterapijos tikslas irgi yra suprantamas ne 
tik kaip gydymas, bet ir kaip pagalba realizuojant savasties archetipą. 
Asmens unikalumo sklaida tokia pat svarbi, kaip ir kompleksų sukeltos 
kančios analizė. Kalbant apie psichoterapinę praktiką ir terapinius san- 
tykius, daug vietos skiriama perkėlimo ir kontraperkėlimo analizei, bet 
taip pat pripažįstama, kad principas „čia ir dabar“ bei santykis „aš - tu 
yra esminės archetipinės transformacijos sąlygos. 

Šie ir kiti teiginiai liudija, kad analitinė psichologija integruoja prin- 
cipų įvairovę, dėl to neretai laikoma neturinčia aiškios struktūros ir sun- 
kiai pritaikoma. Nepaisant kritikos, analitinė psichologija tebėra vienas 
iš kertinių psichoterapinės praktikos akmenų tiek pasaulyje, tiek Lietu- 

voje. Aptarsime kai kuriuos analitinės psichologijos teiginius, kurie yra 
svarbūs psichoterapinei praktikai. 


TEORINĖS ANALITINĖS PSICHOLOGIJOS IDĖJOS 


Pasąmonės aiškinimas 


C. G. Jungas, kaip ir S. Freudas, ypatingą dėmesį skiria pasąmonei, teig- 
damas kad individo istorija netiesiogiai dalyvauja kiekvieno žmogaus 
gyvenime, suteikdama tam tikrą struktūrą patirčiai ir asmens tapsmui. 
C. G. Jungas kalba ne tik apie asmeninę istoriją, bet ypač pabrėžia ko- 
lektyvinės pasąmonės ir archetipų svarbą. Anot šio autoriaus, žmogus 
gimsta netuščias, jis atsineša psichologinį paveldą, kuriame gali tilpti 
šeimos istorija, kultūros ir visos žmonijos istorijos atspindžiai. Arche- 
tipai yra kolektyvinės pasąmonės struktūriniai dariniai, kurie forma- 
vosi evoliucijoje besikartojant tipiškiausioms gyvenimo situacijoms. 
Tipiškų gyvenimo situacijų kartojimasis sukūrė „tam tikras formas be 
turinio“, kurios lemia žmogaus suvokimo, emocinio reagavimo, mąsty- 
senos ir elgesio modelius. Asmuo paveldi šiuos universalius psichinius 
motyvus, integruojančius savyje ne tik instinktyviąsias, bet ir psicholo- 
gines bei dvasines reikmes. 

Kaip reiškiasi archetipai psichoterapijoje? Tradicinėje analitinėje psi- 
chologijoje buvo itin pabrėžiama simbolinė archetipų raiška. Simbolių 
analizė buvo vienas iš šaltinių, kuris leido pagrįsti pačią archetipų idėją. 
Psichoterapiniame procese būtent simbolių analizė leidžia numatyti vie- 
no ar kito archetipo dalyvavimą. 

Kita archetipų raiškos forma, aktyviau tiriama šiuolaikinių analitikų 
darbuose - tai archetipų raiška per kompleksus. Jungas dar savo karjeros 
pradžioje, analizuodamas asociacijas, iškėlė hipotezę apie kompleksus, 
apibūdindamas juos kaip psichinio gyvenimo turinius, kurie arba buvo 
nuslopinti, arba buvo per daug nereikšmingi, kad pasiektų sąmonės 
lauką. Kompleksą sudaro „asociacijų telkinys, besigrupuojantis apie tam 
tikrą afektą“, o kompleksų kilmė siejama su trauma ar kitu intensyviu 
emociniu patyrimu (Kast, 1992). Vėliau komplekso kilmė buvo siejama 

su atitinkama archetipine parengtimi turėti vienokią ar kitokią emoci- 
nę patirtį. Struktūriniu požiūriu kompleksai buvo priskiriami asmeni- 
nei, archetipai - kolektyvinei pasąmonei (Jung,1934). 

Kuo svarbūs archetipai? Archetipai lemia asmenybės raidos procesus 
ir individuaciją. Jungas ypatingą dėmesį skyrė amžiaus vidurio krizės 
išgyvenimams ir asmenybės transformacijos procesams. Individuaci- 
ja - tai sąmoningas ryšio su savo savastimi užmezgimas, tai savo gyve- 
nimo unikalumo įsisąmoninimas, tai dvasinio potencialo sklaida ir ryšio 
su viršasmeniškomis galiomis išgyvenimas. Pastarasis aspektas tiesio- 
giai susijęs su religine funkcija, kurios realizavimas reiškia ir gyvenimo 
prasmės atradimą. Jungas rašo, kad religinė funkcija tokia pat svarbi 
psichinei žmogaus sveikatai, kaip ir instinktyvių potraukių patenkini- 
mas. Religinės funkcijos frustracija gali būti viena iš neurozės priežasčių 
(Jung, 1928). Svarbu žinoti atsakymą ne tik į klausimą „kodėl?“, bet ir į 
klausimą „kam?“. Į kai kuriuos gyvenimo klausimus negalime atsakyti 
mąstydami ar pasikliaudami tik savimi. Atsakymas gali ateiti, pasik- 
liaujant duotybe ir surandant ryšį su viršasmeniškomis būties dimen- 
sijomis. 

Visybiškumo principas, prasmės motyvas ir teleologinis principas 
yra tiesiogiai susiję su psichoterapine praktika bei jos organizavimo 
principais. Analitinėje psichologijoje laikomasi požiūrio, kad simpto- 
mas turi ne tik priežastį, bet ir prasmę. C. Jungas analizuodamas savo 
psichoterapinę praktiką rašė, kad didelė dalis jo klientų buvo personos 
aukos - jie daug investavo į išorinį pasaulį ir ignoravo vidinį. Juos ištiku- 
si depresija buvo tarsi savasties šauksmas atsigręžti į save, į pasąmonėje 
glūdinčias kitas galimybes. Simptomai yra savasties pasiuntiniai, kurie 
ragina nepamesti individuacijos kelio. 

Kasdienėje praktikoje šis principas reiškia keletą svarbių dalykų: 

Pirma, psichika suprantama kaip savitvarkos (savęs reguliavimo) sis- 
tema ir viena iš terapijos užduočių yra tą savitvarką sugrąžinti. 

Kitas dalykas - tai požiūris į simbolinę medžiagą. Jau minėjome, kad 
simptomai suprantami ne tik tiesiogiai, bet ir aiškinantis jų simboline 
reikšme. Jungas analizuodamas psichinį funkcionavimą teigia, kad vie- 
na iš svarbių Žmogaus psichinių funkcijų yra simbolių sudarymo funk- 
cija, kurios esminė užduotis - tarpininkauti užmezgant ir palaikant ryšį 
su visais pasąmonės klodais. Analitinėje psichologijoje daugiausia vietos 

skiriama sapnų analizei, nors stengiamasi suprasti ir simptomų, atskirų 
vaizdinių ar metaforų paslėptąsias prasmes. 

Simboliai, sapnai iškyla ne tik tam, kad atvertų praeityje nuslopintus 
dalykus, bet ir kad atvertų ateities perspektyvą. 

Aptarsime šiuos teiginius, analizuodami sapną iš psichoterapinės 
praktikos, tuo pačiu iliustruodami ir kai kuriuos prieš tai minėtus teo- 
rinius teiginius. 


Pavyzdys: 

Vyriškio B.,36 metų, sapnas. Sapnas iškilo trečiųjų analizės metų 
pabaigoje . 

B. sapnuoja, kad yra persekiojamas gerai ginkluotų vyriškių. Jis pribėga 
upę, kurią reiktų perplaukti, tačiau bijo, nes nemoka plaukti. Pamato 
upėje besimaudančią moterį, kuri pasirodo jam esanti gera plaukikė, tad 
jis ryžtasi šokti į vandenį nujausdamas, kad ji padės išplaukti. 


Ką šis sapnas atspindi? 
Analizuojant pirmojo sapno epizodo (gerai ginkluoti vyrai persekioja 
sapno ego) asociacijas, iškilo daug prisiminimų, liudijančių kompleksą, 
kurio vienas iš branduolinių elementų - nuslopinta agresija ir agresi- 
jos baimė. Paciento istorijoje aptikome daug situacijų, kuriose jam 
teko arba slopinti agresyvumą, arba nebuvo tinkamo modelio, kaip jį 
vystyti. Pacientas anksti neteko tėvo, santykiai su paauglystėje atsiradu- 
siu patėviu buvo labai sudėtingi, mokantis ir studijuojant pasitaikė daug 
figūrų, kurios dėl pacientui nepaaiškinamų priežasčių žemino jį ar buvo 
nepagrįstai agresyvios. Sąrašą iš praeities iškilusių sudėtingų santykių 
su stipriomis ir autoritetingomis figūromis būtų galima tęsti. Baimė ir 
emocijų slopinimas pasireiškė ne tik santykiuose su autoritetais, bet ir 
buvo vienas iš leitmotyvų, nuspalvinančių tarpasmeninius santykius. 
Situacijų pasakojimas ir emocinis reagavimas, arba, C. Jungo žodžiais 
tariant, „išpažintis ir katarsio išgyvenimas“ yra svarbūs veiksniai, pade- 
dantys atkurti emocinę pusiausvyrą ir prisiliesti prie pasąmonėje esan- 
čių kompleksų. Šie dalykai buvo analizuojami jau ir ankstesniuose 
susitikimuose, kur iškilę trauminiai išgyvenimai ir konfrontacija su 
agresoriumi buvo svarbūs analizės motyvai. 

Tačiau šis sapnas liudija ne tik praeities patirtį, bet ir nurodo ateities 
perspektyvą. Anot C. Jungo, persekiojimo sapnai yra tipiški sapnai, kurie 
tam tikrais raidos etapais gali pasitaikyti kiekvieno žmogaus gyvenime. 

Persekiojimo motyvas interpretuojamas ne tik kaip praeities situacijų 
pasikartojimas, bet ir kaip naujos archetipinės galimybės raiška. Pasą- 
monė savotiškai persekioja sapno ego, norėdama pasiūlyti naują ga- 
limybę. Ego dar nežino apie pasąmonės numatytą raidą, tad galimi 
pokyčiai suvokiami kaip Kitų ar Kito veiksmas, dėl to yra bauginantys 
ar grėsmingi. 

Minėtame sapno epizode stiprūs, gerai ginkluoti vyrai simbolizuoja 
tą vyriškumą, kurį asmuo gali susigrąžinti į savąjį gyvenimą, nebepro- 
jektuodamas jėgos ar agresijos į kitus, dažniausiai autoritetingus vyrus. 
Toks darbas su sapnu - tai komplekso integracija. 

Tačiau tai tik viena dalis. Atrodytų, kad sapnas sufleruoja ir kelią, kaip 
tai gali būti pasiekiama. Ką reiškia sapno epizodas „šokti į vandenį“ ? 

Analizuojant šio epizodo fenomenologiją, akivaizdu, kad šokimas į 
vandenį reiškia pagrindo jausmo ir kontrolės praradimą, susidūrimą su 
nežinoma situacija ir galbūt fantazijose numanomą akistatą su mirtimi 
(nemokėdamas plaukti gali ir nuskęsti). 

Dėl šio epizodo (ne taip kaip dėl pirmojo) daug asociacijų neiškilo. 
Klientas prisiminė, kad iš tikrųjų jis moka plaukti, nors ir nėra labai 
geras plaukikas, kad moka nerti nuo kranto į vandenį. Yra buvę, kad nar- 
dant užsigaudavęs koją, tačiau tai, anot jo, labai jau lengvas sužeidimas. 
Prisiminimai ir asociacijos nepadėjo paaiškinti šio epizodo simbolinės 
reikšmės. 

Šio sapno epizodo simboliką bandėme suprasti pasitelkę amplifika- 
cijas, kurios AP taikomos, kai asociacijų nepakanka simbolinės medžia- 
gos interpretacijai. 


Amplifikacija 
Pats žodis „amplifikacija“ pažodžiui reiškia „išdidinimas“, „išplėtimas“. 
Amplifikacijos būdu simbolis yra susiejamas su universaliomis te- 
momis, su mitologija, istorija, religija ir kultūra. C. G. Jungas tai įvardija 
kaip simbolio pamatymą platesniame kontekste, arba „objektyvios psi- 
chikos audinyje“ (Gudaitė, 2001). Tai gilesnės simbolio prasmės ieško- 
jimas, panaudojant mitus, pasakas, senovinių ir šiuolaikinių religijų 
tradicijų aprašymus bei pačius religijos tekstus. Analitinės psichologijos 
terminais tariant, toks simbolio tyrinėjimas - tai šio simbolio susiejimas 
su archetipų pasauliu. 

Upės, vandens simbolika pasitaiko daugelio žmonių sapnuose. Vie- 
na iš tradicinių interpretacijų - vanduo simbolizuoja pasąmonės pa- 
saulį. Taigi šuolis į vandenį būtų tarsi nėrimas į pasąmonės pasaulį. Šis 
paaiškinimas skamba gana abstrakčiai. Analizuodami kitas vandens am- 
plifikacijas aptinkame labiau diferencijuotą vaizdą. 

Alchemijos tekstuose vanduo - tai viena iš pirminių medžiagų, iš 
kurių kuriamas alcheminis auksas, o šis analitinėje paradigmoje vėlgi 
interpretuojamas kaip savasties realizavimo metafora. Indų mitologi- 
joje vanduo siejamas su motiniškuoju pradu. Tai pradžia, kuri gali 
transformuotis į lietų, pieną ar kraują. Vanduo simbolizuoja femininę 
asmenybės pusę, siejamas su krikštu, su tuo, kas stovi tarp gyvenimo ir 
mirties (Cirlot, 1996). 

Kuo specifiškas vanduo upėje ir kaip aiškinama upės simbolika? 

Upės simbolika siejama su derlingumu, su laiko tėkme. Perplaukti 
upę - tai persikelti į kitą krantą, šalį ar karalystę. Šis motyvas dažnai 
kartojasi pasakose („turėjo perplaukti devynias upes, kol surado...“) 
ir yra vienas iš svarbių herojaus mitologijos motyvų, interpretuojamas 
kaip ego gebėjimas įveikti išbandymus ir pereiti į kitą raidos etapą. Rem- 
damiesi paciento asociacijomis galėtume kelti hipotezę, kad jam perė- 
jimas į kitą krantą gali reikšti kitokį santykį su autoriteto kompleksu, 
labiau įvaldytą agresiją bei kitokį požiūrį į vadinamuosius moteriškuo- 
sius būties aspektus. 

Mitologijos, pasakų, religijos tekstų, žodynų studijavimas leidžia 
pamatyti įvairias konkretaus simbolio reikšmes. Praktiniame darbe 
dirbant su sapnais, ši dalis yra ypač svarbi, kai dirbame su vadinamai- 
siais didžiaisiais sapnais, siekdami geriau suvokti asmens vystymosi dės- 
ningumus ir jo specifiką. Kita vertus, amplifikacijos yra svarbios, kai 
sapnai atrodo visiškai neaiškūs ir kai tam tikras simbolis nekelia jokios 
asociacijos. Amplifikacijos gali būti pirmoji pažintis su tam tikru psichi- 
niu aspektu. Tai būdas didinti sąmoningumą. Kita vertus, amplifikacijos 
yra svarbios ir patyrimo prasme, nes atveria pačias bendrąsias žmogiš- 
kąsias patyrimo tendencijas ir įgalina jas priimti. Psichoterapiniame 
procese sėkmingos amplifikacijos reiškia ir atsivėrimą platesnėms pras- 
mėms, ir judėjimą naujo sąmoningumo link. 

Dar vienas svarbus sapno epizodas - tai moteris, kuri gerai plaukia ir 
kuri, tikėtina, bus tinkama pagalbininkė keliaujant į kitą krantą. 

Aprašant sapno vaizdinio charakteristikas, buvo teigiama, kad mote- 

ris dažnai būna gamtoje, yra sveika, stipri, įdegusi saulėje („kaip kokia 
šiltųjų kraštų čiabuvė“), yra arti gamtos, intuityviai gerai orientuojasi, 
paprasta, šilta ir gana primityvi. Šios charakteristikos bent jau pačiam 
sapnuotojui atrodė svetimos, pradedant išoriniais dalykais (klientas 
dažniausiai yra išbalęs, sirguliuojantis) ir baigiant asmenybiniais ver- 
tinimais (klientas yra miesto vaikas, labai apsiskaitęs, daug studijavęs 
įvairias sritis, linkęs daug gilintis į tai, ką jis pats daro, tad primityvumas 
jam atrodė tikrai Kito pasaulio reprezentacija). 

Analizuojant šį epizodą, pirmas žingsnis būtų santykių su moterimis 
analizė ir galimi kompleksai. Tačiau kaip ir dėl ankstesnio epizodo, 
asociacijų buvo nedaug. Kliento santykiai su motina (kaip ir kiekvieno 
žmogaus) buvo svarbi analizės linija, bet tuo metu, kai radosi sapnas, 
šis kompleksas nebuvo stiprus. Klientas turi žmoną, augina dukrą - abi 
jo šeimos moterys jam yra svarbios ir apie tai irgi buvo daug kalbėta. 
Jaunystėje yra buvę gilių ir dramatiškų išgyvenimų, bet sapno radimosi 
etape tie prisiminimai nebe tokie ryškūs. Taigi paskutinio sapno epizo- 
do negalėjome paaiškinti remdamiesi tarpasmeninių santykių dinami- 
ka. Šis sapno epizodas buvo aiškinamas remiantis klasikinės analitinės 
psichologijos prielaida apie animos figūrą. Animos, arba moteriškojo 
prado, aktualizavimas psichikoje reiškia dar vieną ryšio galimybę (Asper, 
1993). Anima yra svarbi dviem aspektais: viena vertus, ji padeda atverti 
ryšius su pasąmone, kita vertus, ji veikia tarpasmeninius ryšius su rea- 
liomis moterimis. 

Minėtame sapne tai ta vidinė figūra, kuri gali padėti priimti neapi- 
brėžtumą, plaukti pasąmonės vandenyse ir pasiekti kitą krantą. Tačiau 
tam, kad asmuo galėtų realizuoti šį savo potencialą, pirmiausia jis tą 
turi patirti konkrečiame santykyje. Animos savybių projekcija ir šių 
savybių susigrąžinimas vyksta terapiniame santykyje. Taigi dar vienas 
nepaprastai svarbus terapinių pokyčių veiksnys yra perkėlimo ir kon- 
traperkėlimo analizė. 


PSICHOTERAPIJA. Knyga profesionalams ir smalsiesiems 


PRAKTINIS ANALITINĖS PSICHOLOGIJOS TAIKYMAS 


Perkėlimo ir kontraperkėlimo santykiai 


Analitinėje psichologijoje pripažįstama, jog perkėlimo mechanizmas 
yra svarbus siekiant iškelti į dienos šviesą tai, kas glūdėjo pasąmonėje. 
C. G. Jungas, analizuodamas projekcijos raišką žmogaus gyvenime, pa- 
brėžė šio mechanizmo tikslingumą. Pacientas pasąmoningai projektuo- 
ja tam tikrus savęs arba savo santykių aspektus į terapeutą arba terapinę 
situaciją ne tik dėl to, kad taip yra išmokęs tvarkytis su nerimu, bet dar 
ir dėl to, kad taip jis reguliuoja savastį. Projektuojami turiniai gali būti 
ne tik praeities pasikartojimas, bet ir naujų galimybių pirminė raiška. 
Taigi perkėlimo santykiuose gali pasireikšti ir praeityje susiformavę 
tėvų kompleksai ar kitos Šešėlio savybės; bet taip pat analitikas gali 
būti ta figūra, kuriai priskiriamos anima arba animus, savasties ar kitų 
archetipų, savybės, kurios yra svarbios tolesnei kliento individuacijai. 
Taigi perkėlimo ir kontraperkėlimo santykiuose iškyla ne tik emociniai 
ar seksualiniai poreikiai bei jų frustracijos, bet ir vertybiniai bei dva- 
siniai bendravimo aspektai. 

Nepaisant to, kad C. G. Jungas, konfrontuodamas su S. Freudu, yra 
išsakęs kritišką požiūrį į perkėlimo reakcijų sureikšminimą - teigė, kad 
stiprus perkėlimas yra „terapijos kliūtis“, tačiau, kita vertus, jis visada 
pabrėžė, jog psichinis ryšys yra žmogaus raidos ir transformacijų esmė. 
Jis teigė, kad perkėlimo supratimas ir turinio aiškinimas tiesiogiai pri- 
klauso nuo terapeuto kontraperkėlimo reakcijų. Šiuo požiūriu C. G. 
Jungas buvo gana novatoriškas. Analizuodamas terapinių santykių di- 
namiką, jis kritikavo neutralią terapeuto poziciją, visada pabrėždamas, 
kad terapinio ryšio esmė yra abiejų dalyvių įsitraukimas. Perkėlimo 
reakcijas svarbu ne tik suprasti ir interpretuoti - svarbu ir patirti 
iškylančius išgyvenimus. 

Analitinėje psichologijoje nurodomi įvairūs perkėlimo lygmenys: 
komplekso lygmens projekcija, archetipinis perkėlimas ir kita. Jungas 
savo esė „Perkėlimo fenomenologija“ yra paskelbęs išsamią terapinių 
sąveikų analizę terapijos metu (Jung, 1937). Detaliau neanalizuodami 
visų sąveikų fenomenologijos - apie ją rašyta ir lietuviškai (Gudaitė, 1997, 
2002), norėtume atkreipti dėmesį į tuos momentus, kurie yra specifiški 
analitinės psichologijos praktikai. Bene daugiausia diskusijų sukėlė 

Jungo iškelta prielaida apie giliausią perkėlimo lygmenį, kai terapinė 
sąveika vyksta pasąmonėje. Tai abiejų dalyvaujančių pasąmonių sąveika. 
Šį reiškinį C. G. Jungas vadino mistiniu dalyvavimu. Dabartiniai auto- 
riai (pvz., A. Samuelsas) mistinį dalyvavimą prilygina projekcinei iden- 
tifikaciai, kurią aiškina kaip vieną iš ankstyvame amžiuje susiformavu- 
sių gynybos mechanizmų. Projekcinės identifikacijos metu asmuo tam 
tikrą savo asmenybės dalį projektuoja į objektą, kuris įgauna patyrimą, 
tarsi turėtų savyje projektuojamą turinį. Kasdieniame gyvenime tai gali 
pasireikšti vienas kito norų atspėjimu, sugebėjimu užbaigti kito pradėtą 
mintį ir, aišku, abipuse priklausomybe. Tai - pasąmoningas poveikis arba 
paklusimas kitam, nesąmoningai prisiimant jo projektuojamą turinį 
(Kirsch, 1982). Kai kurie šiuolaikiniai analitikai teigia, kad perkėlimas ir 
kontraperkėlimas, grindžiamas identifikacijos mechanizmu, yra vienas 
iš svarbiausių veiksnių ribinių asmenybių psichoterapijoje (Swartz- 
Salant ,1989). 

C. G. Jungas, rašydamas apie mistinį dalyvavimą, kelia prielaidą, kad šis 
procesas visada yra autonomiškas (nes pasąmonė pati savaime turi au- 
tonomiškumo savybę), tad šis sąveikos aspektas nepriklauso nuo klien- 
to ar terapeuto norų, intencijų ar lūkesčių. Suvokimas, kad terapiniame 
procese dalis poveikių yra autonomiški, praplečia pačią perkėlimo ir 
kontraperkėlimo sampratą. Yra ne tik asmeninės pasąmonės projekcijos, 
bet ir kolektyvinės pasąmonės medžiaga, kuri iškyla terapinio proceso 
metu ir gali būti iššūkis abiem jo dalyviams. 

Terapinis procesas yra dialektinis procesas, ir abu jo dalyviai kinta. 
Perkėlimo metu analitikas yra tiek asmuo, tiek kliento projekcijos objek- 
tas. Aptardamas archetipinį perkėlimo reiškinio pagrindą, C. G. Jungas 
naudojasi iš viduramžių paimtu alchemijos proceso modeliu. Jis teigia, 
kad alchemikai, aprašydami naujos medžiagos gavimo procesą, simbo- 
liškai aprašo visus žmogaus transformacijos ir augimo dėsningumus. 
Dokumente „Rosarium philosophorum“ detaliai aprašomas filosofinio 
akmens „lapis“ išgavimas. Anot Jungo, simboliškai šis procesas reiškia 
savasties realizaciją. Alcheminis dokumentas, kurio pagrindinė tema 
coniuctio yra seksualinė Karaliaus ir Karalienės sąjunga - alegorija apie 
sąjungos tarp žmonių svarbą Kito atsiradimui; simboliškai tai irgi gali 
būti interpretuojama kaip sąjunga tarp analitiko ir analizuojamojo ir 
naujo sąmoningumo gimimas. Šiuo atveju pabrėžiama ne tik perkėlimo 

svarba terapiniam procesui, bet ir santykių, „psichinių ryšių“ lemiama 
reikšmė sąmonei vystytis. 

Terapinio ryšio abipusiškumas, „aš - tu“ santykio svarba yra vienas 
iš pagrindinių humanistinės psichologijos principų, tačiau pastaroji pa- 
radigma mažiau dėmesio skiria perkėlimo ir kontraperkėlimo analizei. 
Šiuolaikiniai analitikai, pripažindami šios Jungo idėjos apie perkėlimo 
ir kontraperkėlimo svarbą ir įvairovę, toliau plėtoja šią koncepciją, 
ypač atkreipdami dėmesį ir į kontraperkėlimo įvairovę bei tikslingu- 
mą (M. Jacoby, 1984). Analitikas turėtų atpažinti kliento projektuoja- 
mus poreikius bei lūkesčius ir atitinkamai suprasti savo vaidmenį tam 
tikru terapijos momentu. Pavyzdžiui, jeigu klientė turi negatyvų moti- 
nos kompleksą ir giliai apleistą vidinį vaiką, tai analitikei svarbu atlikti 
pozityvios motinos funkcijas. Empatija ir išbuvimas, šiluma ir tikrųjų 
poreikių atpažinimas, priėmimas ir gilus interesas - šios ir kitos savybės 
gali padėti klientei konsteliuoti pozityvų motinos kompleksą ir atitinka- 
mai stiprinti vidinį vaiką bei palaikyti emocinę brandą. Kitokio mode- 
lio pasąmoningai tikimasi, kai klientui reikia įveikti negatyvų autoriteto 
kompleksą ar gydyti negatyvias trauminių išgyvenimų pasekmes. Ana- 
litikui svarbu įsisąmoninti savo poreikius ir mėgstamus vaidmenis, kad 
pastarieji neužgožtų kliento realybės. Analitinėje literatūroje bandoma 
analizuoti kontraperkėlimo įvairovę, atsižvelgiant į archetipines pagal- 
bos suteikimo prielaidas. Skiriama motiniškasis/tėviškasis, sužeisto gy- 
dytojo ar šamanistinis ir kiti modeliai (Stein, 1984). 

Grįžtant prie anksčiau minėto sapno, atrodytų, kad klientas asocia- 
cijose gana aiškiai išsako Animos savybes, kurios yra svarbios tolesnei 
jo individuacijai („sveika, stipri, įdegusi saulėj, kaip kokia šiltųjų kraštų 
čiabuvė, gamta, intuityviai gerai orientuojasi, paprasta, šilta ir gana 
primityvi“). Didesnis dėmesys kūnui ir ryšiui su prigimtinėmis duo- 
tybėmis, kliovimasis intuicija, emocinis šiltumas, paprastumo ar primi- 
tyvumo reabilitavimas - šios tariamai moteriškos savybės, atrodo, yra 
tos duotybės, kurias išgyvendamas perkėlimo santykiuose ir integruo- 
damas savo gyvenime asmuo gali tapti visavertiškesnis santykiuose ir 
subjektyviuose harmonijos ieškojimuose. 

C. G. Jungas kelia hipotezę, kad simbolius siunčia savasties archeti- 
pas, kuris integruoja savyje žmogaus likimą, duotybes, o tuo metu ir 
vystymosi galimybes. Sapnai ir simboliai yra siunčiami kaip galimybės, 
kurias žmogus gali matyti, bet gali būti ir joms aklas, kuriomis žmogus 

gali naudotis, bet gali jas ir atmesti. Šiuo požiūriu analitinė psichologija 
priartėja prie humanistinės psichologijos, kurios vienas iš pamatinių 
teiginių yra asmens pasirinkimo laisvė. 

Taigi kolektyvinės pasąmonės hipotezė ir jos analizė psichoterapi- 
joje, archetipai ir amplifikacijų taikymas jiems tyrinėti, perkėlimo ir 
kontraperkėlimo santykių įvairovė bei santykių fenomenologijos ty- 
rinėjimas asmenybės transformacijos procese, ypatingas dėmesys sim- 
bolinei medžiagai - tokios buvo pagrindinės temos, kurios itin rūpėjo 
C. G. Jungui ir kurias jis plėtojo savo teorijoje bei praktikoje. Šiuolaiki- 
niai autoriai sutinka su pagrindiniais C. G. Jungo teiginiais, tačiau kai 
kuriuos iš jų yra labiau išplėtoję ar traktuoja kiek kitaip nei jie atrodo 
klasikiniu požiūriu. Trumpai aptarsime kai kuriuos iš jų analizuodami 
analitinės psichologijos padėtį Lietuvoje. 


ANALITINĖS PSICHOLOGIJOS ORGANIZAVIMAS LIETUVOJE 

Analitinės psichologijos istorija Lietuvoje yra trumpa - jos pradžia 
siejama su nepriklausomybės atgavimu. Sovietmečiu ši psichoterapi- 
jos kryptis dėl ideologinių priežasčių nebuvo taikoma. Analitinės psi- 
chologijos pradžia siejama ir su pirmaisiais jungiškosios pakraipos 
analitikų vizitais į Lietuvą. Pirmasis analitinės psichologijos semina- 
ras, 0 vėliau pirmoji įvadinė programa, kurią vedė ir organizavo Tomas 
Kapačinckas ir Judit Robert iš Čikagos, buvo svarbus Lietuvos psicholo- 
gų ir psichoterapeutų gyvenimo įvykis. Minėti analitikai, atstovaujantys 
archetipinei analitinės psichologijos srovei, daug dėmesio skyrė ne tik 
pagrindinių C. G. Jungo postulatų aiškinimui ir praktiniam taikymui, 
bet ir kultūrinių šaltinių analizei. 

Archetipinė analitinė psichologija formavosi aštuntajame praeito 
šimtmečio dešimtmetyje ir siejama su J. Hillmano vardu. Jis yra parašęs 
per dvidešimt knygų, kuriose tyrinėja archetipinę realybę remdamasis 
mitologija, religijos ir kultūros šaltinių analize. Pats tyrinėjimo objek- 
tas sutampa su klasikine analitine psichologija, tačiau skiriasi metodai: 
archetipinei analitinei psichologijai svarbu ne asociacijos, bet paralelių 
tarp simbolių suradimas. J. Hillmanas, aprašydamas sapno analizės 
procesą rašo, kad "sapnas yra tiltas tarp sąmonės ir pasąmonės ir ju- 


PSICHOTERAPIJA. Knyga profesionalams ir smalsiesiems 





dėjimas čia yra dvipusis. Analizuodami sapną turime ne tik traukti 
medžiagą iš pasąmonės į sąmonės šviesą, bet turime ir patys nueiti ten, 
būti ten ir bandyti suprasti tenykštę kalbą bei vaizdinius. Turime studi- 
juoti mitologiją ir, ieškodami paralelių su sapnu, giliau suprasti sapno 
prasmę“ (Hillman, 1979). 

Pirmuosiuose lietuviškuose analitinės psichologijos seminaruose 
daug dėmesio buvo skiriama simbolinei analizei, paremtai amplifikaci- 
jomis. Sapnų, senųjų lietuvių pasakų gelminių prielaidų atskleidimas 
buvo įkvepiantis ir motyvuojantis patyrimas, nes palietė taip svarbų tuo 
metu kultūrinio tapatumo klausimą. Įvadinėje analitinės psichologijos 
programoje, be T. Kapačincko, seminarus vedė kiti įžymūs analitikai: 
C. Asper, E. Hartungas iš Ciuricho, B. Mathewsas iš Čikagos, N. Hal- 
las iš Minesotos ir kt. T. Kapačinckas pasirūpino, kad Lietuvą pasiektų 
analitinės psichologijos literatūra, taip pat labai daug nuveikė, kad už- 
simegztų tvirti ryšiai su pasauline analitinės psichologijos bendruome- 
ne. Lietuvos atstovai galėjo dalyvauti pasauliniame analitinės psichologi- 
jos kongrese Čikagoje, į kurį pirmą kartą atvyko atstovai iš Rytų Europos, 
taip pat radosi pirmosios stažuočių galimybės Čikagos ir Ciuricho C. G. 
Jungo institutuose. 

1993 m. buvo įkurta Lietuvos analitinės psichologijos draugija 
(LAPD) - branduolys, apie kurį koncentravosi pagrindinė AP veikla. 
Daug nuveikė aktyvūs draugijos nariai: L. Vasiliauskienė, G. Knabikienė, 
G. Gudaitė, A. ir G. Germanavičiai, A. ir J. Petroniai, D. Natkevičienė , 
E. Laurinaitis, E. Plioplienė, D. Juozapaitienė, R. Lukošaitytė ir kiti. 

Ryšių su pasauline analitinės psichologijos asociacija užmezgimas ir 
plėtojimas buvo toliaregiškas ir svarbus tolesnės analitinės psichologi- 
jos plėtros veiksnys. Archetipinės psichologijos idėjos ir pagrindinių 
Jungo postulatų studijavimas buvo įkvepiantis dalykas, bet to nepaka- 
ko jų taikymui psichoterapinėje praktikoje. Profesionalių jungiškosios 
orientacijos analitikų rengimas tapo svarbiausia užduotimi, tačiau ji 
nebuvo lengva, nes visoje vadinamojoje Rytų Europoje tokios srities 
profesionalų nebuvo. Analitinės psichologijos profesionalų parengime, 
be atitinkamo teorinio pasirengimo, ypatingą vietą užima asmeninė 
analizė ir individuali profesinė priežiūra (supervizijos) - ilgalaikės 
psichoterapijos ir transformacijos supratimo pagrindas. Analitikų ren- 
gimas tuose kraštuose, kur nėra atitinkamų institutų, yra didelė prob- 
lema, tad pasaulinė asociacija yra išbandžiusi bent keletą modelių, ku- 

rių kiekvienas turėjo ir pliusų, ir minusų. Atrodė, kad paprasčiausias 
analitikų rengimo kelias - studijos jau egzistuojančiame pripažintame 
analitinės psichologijos institute, dalyvaujant atitinkamoje programoje. 
Šį modelį buvo sunku realizuoti dėl socialinių ir ekonominių skirtumų 
(jungiškųjų analitikų rengimas yra brangus dėl didelio dėmesio indi- 
vidualiam darbui). Kita vertus, abejonių kelia ir kitos sąlygos: išvyki- 
mas iš savo krašto mažiausiai penkeriems metams gerokai apsunkina 
sugrįžimą ir prisitaikymą prie greit besikeičiančių sąlygų, jau nekalbant 
apie kultūrinio konteksto svarbą ir savo psichoterapinę praktiką, kuri 
yra tokia svarbi jungiškai orientuoto analitiko rengime. 

Kitas modelis - bandymas importuoti instituto programą į tam tik- 
rą šalį. Šį bandymą patyrėme ir Lietuvoje. 1997 m. buvo suorganizuota 
tolesnio AP mokymo programa. Šią programą koordinavo R. Strube- 
lis, o seminarus vedė J. Hillas, jau minėta C. Asper, B. Spillmanas ir kiti. 
Šios programos dalyviai tęsė teorines AP studijas, laikė egzaminus. Be 
programinių seminarų, buvo galimybė stažuotis Ciuriche - lietuviai 
galėjo dalyvauti specialiose instituto programose, kurios buvo pareng- 
tos atstovams iš Rytų Europos. Gaila tik, kad šioje programoje nebuvo 
prieinama asmeninė analizė ir tęstinės individualios supervizijos, ku- 
rios yra nepaprastai svarbi profesionalaus specialistų rengimo dalis. 
Šis modelis, teoriškai samprotaujant, atrodo patraukliai, tačiau jo rea- 
lizavimas yra problemiškas. 

Trečias analitikų rengimo modelis - tai teorinių studijų ir individua- 
laus mokymo organizavimas siekiant individualios narystės pasaulinėje 
AP asociacijoje. Šis modelis sujungia teorines studijas ir individualų dar- 
bą savo krašte bei individualias stažuotes pasauliniuose institutuose. Tuo 
būdu siekiama išlaikyti ryšius su savo kraštu, kultūra ir klientais, taip pat 
užpildyti tas spragas, kurios atsiranda dėl analitikų stygiaus. Tarptautinė 
analitinės psichologijos asociacija iš esmės imasi atsakomybės už tam 
tikro profesionalo individualų parengimą: padeda sudaryti individualių 
studijų galimybes įvairiuose institutuose, užmegzti ryšius su analitikais 
asmeninei analizei ir supervizijoms, taip pat organizuoja interviu, eg- 
zaminus, kurie yra būtini tinkamos kvalifikacijos patvirtinimui. Šis bū- 
das pasirodė bene efektyviausias tiems kraštams, kur dar nėra atitinkamų 
jungiškosios pakraipos analitikų rengimo institutų. Lietuvos ir Čekijos 
atstovai 2001 m. tapo pirmaisiais Rytų Europos analitikais, tapusiais in- 
dividualiais pasaulinės asociacijos nariais. Šis modelis plačiai taikomas 

įvairiuose kraštuose ir šiuo metu tokiu būdu parengtų analitikų skaičius 
sparčiai gausėja. 

Lietuvoje šis modelis ir toliau taikomas gana sėkmingai. Teorinės 
studijos organizuojamos pagal atitinkamą programą Lietuvoje. Šiuo 
metu yra vykdoma keturių pakopų programa, kurią sudaro tokios dalys: 


< 


„Įvadas į analitinę psichologiją, „Klinikiniai analitinės psichoterapi- 
jos aspektai“, „Simboliniai analizės aspektai“ ir „Individuacija ir trans- 
formacija“. Pastarieji trys etapai yra įgyvendinami derinant grupinius 
užsiėmimus (paskaitas, seminarus, grupines supervizijas) su individua- 
lia veikla: asmenine analize, individualiu darbu su klientais ir individua- 
liomis supervizijomis. Programai vadovauja G. Gudaitė, programą vyk- 
do Praktinės psichologijos studijų centras kartu su Pasauline analitinės 
psichologijos asociacija bei Vilniaus universitetu. Be užsiėmimų Lie- 
tuvoje, programos nariai turėjo galimybę dalyvauti išvažiuojamuose 
seminaruose Egipte, Freiburge, taip pat individualiose stažuotėse Los 
Andželo, Tel Avivo, Ciuricho institutuose bei individualiose tęstinėse su- 
pervizijose Frankfurte, Ciuriche, Štutgarte, Berlyne, Sankt Peterburge. 

Tarptautinė analitinės psichologijos asociacija suorganizavo būsimų- 
jų kandidatų atrankos interviu, teorinius egzaminus, padeda pasirengti 
baigiamiesiems egzaminams. Programos dalyviai ne tik studijuoja analiti- 
nę psichologiją, bet ir aktyviai dalyvauja konferencijose bei kongresuose. 
I. Bieliauskienė, E. Ilgiuvienė, A. Petronis, G. Rukšaitė skaitė pranešimus 
Europos psichoterapijos kongrese Vilniuje, dalis kandidatų dalyvavo pa- 
skutiniame pasauliniame kongrese Barselonoje. 

Šioje programoje, ypač pirmuose jos etapuose, didelis dėmesys yra 
skiriamas klinikiniam specialistų parengimui, ypač - raidos psicho- 
logijos taikymui. Be jau minėtos archetipinės krypties, šiuolaikinėje 
analitinėje psichologijoje skiriama raidos psichologijos kryptis, kurios 
pradžia siejama su E. Neumanno vardu. Šiai krypčiai atstovauja Lietu- 
voje gerai žinomi M. Jacoby, C. Asper. Šios krypties autoriai ypatingą 
vietą skiria ego raidai ir ego santykiams su pasąmone. Jie itin pabrėžia 
ankstyvosios patirties svarbą, savo studijose analizuoja ego tapsmą ir šio 
proceso sutrikimus, išskiria silpną ir stiprų ego, kalba apie integruotą 
ir sutrikusį ego, analizuoja ego-savasties ašies vystymąsi ir jo sutriki- 
mus. Ši kryptis yra bene labiausiai kliniška ir daugeliu atveju integruoja 
objektinių ryšių teorijos teiginius ir praktinius analizės metodus. C. G. 
Jungo klasikinė analitinė psichologija čia derinama su M. Mahler, D. 

Winnicotto, D. Sterno idėjomis. Psichoterapinėje praktikoje ypatin- 
gas dėmesys skiriamas perkėlimo ir kontraperkėlimo reakcijų analizei. 
Ankstyvoji patirtis yra kompleksų formavimosi pagrindas, tad eidami 
šiuo keliu galime geriau suprasti pačius kompleksus bei atitinkamų 
archetipų dalyvavimą (Jacoby ,1999). 

Prielaida apie ego-savasties ašį yra svarbi ne tik analizuojant rai- 
dos procesus, bet ir traumų psichologiją. C. Asper, U. Wirtz, V. Kast yra 
išleidusios pasaulyje žinomas studijas apie gelmines šio sudėtingo pro- 
ceso prielaidas. Minėtos autorės veda seminarus ir Lietuvos programo- 
je, kur, šalia kitų klausimų, daug dėmesio skiriama ilgalaikiams trau- 
mų padariniams. 

Nors klinikiniams klausimams skiriamas pakankamas dėmesys, vis 
dėlto neatsisakoma klasikinės analitinės psichologijos pagrindinių prin- 
cipų: simboliškieji būties aspektai ir jų analizė, individuacija ir transfor- 
macija, religinis patyrimas ir prasmė bei kiti anksčiau minėti teiginiai 
apie asmenybės sampratą ir psichoterapinį procesą. 

Taigi pastarasis analitikų rengimo modelis (derinant mokymus Lie- 
tuvoje su tarptautiniais seminarais ir stažuotėmis kituose karštuose) yra 
kūrybiškas ir įdomus procesas. Kita vertus, jis irgi nėra paprastas, nes 
reikalauja didelių investicijų ir tam tikro atsparumo ir lankstumo deri- 
nant požiūrių įvairovę. Šią programą dosniai remia ir palaiko vokiečių 
analitikas Gertas Saueris ir jo žmona Rodtraud. Jie daug kartų yra 
lankęsi Lietuvoje, veda tęstinius mokymus, atlieka individualias super- 
vizijas. Tęstinius mokymus bei seminarus rengia ir individualias super- 
vizijas ,be minėtųjų asmenų, atlieka: C. Asper, V. Kast, E. Hartung, M. Ja- 
coby, M. Stein, J. Hill, U.Wirtz ir kiti pasaulinės analitinės psichologijos 
asociacijos nariai. Pirmoji programa jau artėja prie finišo, jau įpusėjo ir 
antros grupės mokymai, startavo trečioji kandidatų grupė. 

Atrodytų, profesionalių jungiškosios pakraipos analitikų rengimas 
jau įgijo savo struktūrą. Kai turėsime pakankamai pajėgių specialistų, 
kurių kompetencija atitinka pasaulinius reikalavimus, planuojame kurti 
Lietuvos, o galbūt Baltijos C. G. Jungo institutą, tuo labiau, kad minėta 
programa turi dalyvių Taline ir Rygoje. 

Analitinė psichologija taip pat turi savo vietą akademiniame pasau- 
lyje - klinikinių psichologų magistrų programoje skaitomas jos kursas. 
Analitinė psichologija pripažinta viena iš teorinių paradigmų, jos pagrin- 
du yra organizuojamos doktorantūros studijos ir atliekami moksliniai ty- 

rimai. Pastaruoju metu vienas iš aktualių klausimų yra netolimos istorinės 
praeities integracija bei autoritarinio režimo pasekmių tyrinėjimai. Tėvo 
kompleksas ir vidinio autoriteto formavimasis, vidinė asmenybės struk- 
tūra ir vertybės, agresijos transformacijos, vyrų ir moterų ypatumai įvei- 
kiant krizes - tai vis disertacijų ir mokslinių tyrimų, kuriuos atlieka minė- 
tos programos dalyviai G. Butkus, I. Bieliauskienė, G. Rukšaitė, temos. 

Analizuojant palyginti trumpą analitinės psichologijos taikymo is- 
toriją atrodytų, kad Lietuvoje ši psichoterapijos kryptis randa ir savąjį 
klientą, ir teorinį pritaikymą platesnėms studijoms. Galbūt taip yra dėl 
didelio dėmesio simbolizmui, galbūt dėl to integralumo, kuris pasie- 
kiamas derinant svarbius psichodinaminės psichologijos teiginius su 
humanistinės psichologijos principais. Galbūt analitinė psichologija 
atitinka pasąmoningą ir intuityvų žmonių poreikį neprarasti savojo 
kultūrinio tapatumo globalizacijos sąlygomis. 

A. ADLERIO TERAPIJA 
(INDIVIDUALIOJI PSICHOLOGIJA) 


Rasa Bieliauskaitė, Eglė Zubienė 


Terapija tiems, kurie ieško lygiavertiškumo 


TRUMPA INDIVIDUALIOSIOS PSICHOLOGIJOS RAIDOS LIETUVOJE 
APŽVALGA 


Alfredo Adlerio teorijos ir praktikos taikymas bei sklaida buvo veikiami 
Europos istorijos. 

A. Adleris suformulavo savo pirmuosius teorinius postulatus būda- 
mas artimas S. Freudo mokinys. Freudas supykęs atmetė Adlerio idėjas, 
netgi pareiškė, kad jos yra labai pavojingos psichoanalizės teorijai, ardo 
ją iš esmės. A. Adleris buvo priverstas pasitraukti iš psichoanalitikų rato 
ir 1914 m. įkūrė savo Individualiosios psichologijos draugiją, pradėjo 
leisti žurnalą „Journal for Individual Psychology“. Tolesnei jo teorijos 


145 


PSICHODINAMINĖ PSICHOTERAPIJOS KRYPTIS 


eigai įtakos turėjo jo patirtis Pirmojo pasaulinio karo metais, kai jis 
tarnavo veikiančioje armijoje gydytoju psichiatru. Kai kurioms jo pa- 
žiūroms galėjo turėti įtakos ir jo žmona Raissa Epstein, iš Rusijos emi- 
gravusi socialistė, feministė. Būtent per žmoną jis susipažino ir artimai 
bendravo su Leonu Trockiu ir jo žmona Natalja, būtent ji privertė Adlerį 
pamatyti ir suvokti moters nelygiavertiškumą to meto visuomenėje. Ir 
gyvenime, ir savo teorijoje bei konsultavimo praktikoje Adleris teigė 
lygiavertiškumo ir demokratijos idėjas kaip labiausiai atitinkančias 
mūsų psichologinę prigimtį. A. Adleris turėjo progos susidurti su realia 
komunizmo destrukcija - ketvirtąjį dešimtmetį Rusijoje neišaiškintomis 
aplinkybėmis žuvo jo vyriausioji duktė. 

Austrijoje Adleris užėmė tvirtą padėtį moksliniame ir socialiniame to 
meto gyvenime. Buvo populiarios jo paskaitos, populiarus jis buvo tarp 
kolegų, turėjo gausų savo pasekėjų būrelį, netrūko klientų. Sėkmingai ėjo 
individualiosios psichologijos žurnalas, Vienoje buvo įkurta gimnazija, 
kurioje vaikai buvo ugdomi pagal Adlerio idėjas. Į šį ramų gyvenimą 
įsiveržė griaunanti istorinė jėga. 

Nacizmas - kitas totalitarinis režimas atėjo į valdžią Austrijoje ket- 
virtojo dešimtmečio viduryje. A. Adleris įžvelgė šios politinės jėgos 
grėsmę dar anksčiau. Jis pats su savo šeima jautėsi nesaugiai, nes buvo 
žydai, o ir pati fašizmo ideologija buvo priešinga visai jo pasaulio bei 
žmogaus sampratai. 1926 m. Adleris emigravo į Jungtines Amerikos 
Valstijas. JAV Adlerio teorija tapo labai populiari. Įdomu, kad Adleriui 
pradėjus rašyti angliškai kai kurios jo teorijos sąvokos šiek tiek pasikeitė. 
Amerikietiškas pragmatiškumas metafizines aukštumas pasiekiančią 
bendruomeniškumo jausmo (Gemeinschaftsgefuhl) sampratą pakeitė že- 
miškesne, į veiklą nukreipta socialinio intereso sąvoka. Adleris ir gyven- 
damas Amerikoje daug keliavo po Europą ir skaitė paskaitas įvairiuose 
universitetuose, stengėsi patekti į Tarybų Rusiją, matyt, tikėdamasis ap- 
tikti prapuolusios dukters pėdsakus. Mirė 1937 m. 

1933-1945 m. Adlerio pasekėjų Vokietijoje ir Austrijoje liko mažai. 
Kai kurie emigravo, kai kurie žuvo koncentracijos stovyklose, kai kurie - 
dar blogiau - bendradarbiavo su nacistine vyriausybe. Po karo adleriška 
teorija ir praktika vokiškai kalbančiuose Europos kraštuose praktiškai 
nunyko. Ir tik antroje dvidešimtojo amžiaus pusėje vėl sugrįžo pakanka- 
mai ironiškai - iš Jungtinių Amerikos Valstijų. Sugrįžo amerikietiškuoju 
variantu, ir tik vėliau Vokietijoje atgimė adleriškos analizės mokykla. 

Lietuvoje Adlerio teorijos pagrindus Vilniaus universitete dėstė prof. 
A. Gučas. Nuo devintojo dešimtmečio vidurio Lietuvoje kelis kartus 
lankėsi Cincinačio Xaviero universiteto prof. V. Bieliauskas - šeimos te- 
rapeutas, Adlerio mokyklos žinovas ir atstovas. Iš naujos pirmųjų Lietu- 
voje paruoštų psichologų kartos viena iš Adlerio teoriją propagavusių 
ir palaikiusių psichologų buvo prof. D. Gailienė. Psichologai Z. Streikus 
ir A. Kučinskas nuo studijų metų domėjosi A. Adlerio psichologija, A. 
Kučinskas dėstė apie ją VDU bei Humanistinės ir egzistencinės psi- 
chologijos institute. 1992 m. Druskininkuose Z. Streikus, D. Streikuvienė, 
R. Bieliauskaitė įsteigė „Darnos“ mokyklą. Aktyviai jos veikloje dalyvavo 
D. Kuzmickienė, programas organizuoti padėdavo tuo metu Druski- 
ninkuose gyvenusios ir dirbusios psichologės R. Kalnaitytė ir E.Repšytė. 
Nuo 1992 m. buvo užmegztas vaisingas ir aktyvus bendradarbiavimas 
su tarptautine adlerininkų bendruomene. 

Asmenine Z. Streikaus iniciatyva Darnos mokyklos steigėjai 1992 m. 
išvyko į tarptautinę A. Adlerio psichologijos mokyklos vasaros stovyklą 
ĮCASSI (International Committee of Adler Summer Schools and Institute) 
Olandijoje, 1993 m. - Prahoje. Ši šeimoms, vaikams ir jaunimui skirta 
stovykla ICASSI buvo įkurta individualiosios psichologijos klasiko, A. 
Adlerio mokinio R. Dreikurso iniciatyva 1963 m. Jos tikslas - skleisti 
A. Adlerio mokymą. Programa paruošta įvairių sričių profesionalams - 
psichologams, psichoterapeutams, socialiniams darbuotojams, pedago- 
gams, tėvams, verslininkams, jaunimui. Šiose mokyklose užmegzti ryšiai 
padėjo 1992-1996 m. Druskininkų „Darnos“ mokykloje suorganizuoti 
nemažai seminarų, kuriuos vedė iškilūs individualiosios psichologijos 
profesionalai - Betty Lou Betner (JAV), Helmutas Heuschenas (Vokie- 
tija), Teo Joostenas (Olandija), Ericas Masangeris (JAV), Michaelis Pop- 
kinas (JAV), Yvonne Schuerer (Šveicarija), prof. R. Kernas (JAV), Frankas 
Waltonas (JAV). 1993 m. „Darnos“ mokykloje suburta pirmoji mažoji 
lietuviškoji adlerinė vasaros stovykla (mini ICASSI), kurią vedė IP kla- 
siko R. Dreikurso duktė Eva Ferguson-Dreikurs ir jos vyras prof. W. G. 
Lindenas bei psichologė iš Kanados E. Nash. Visi šie žmonės esmingai 
prisidėjo prie individualiosios psichologijos idėjų plitimo Lietuvoje. Jų 
moralinė, profesinė ir finansinė parama buvo svarbi tolesniame A. Ad- 
lerio idėjų sklaidos procese. 

Kitas individualiosios psichologijos raidos etapas - 1997 m. Editos 
Briedienės iniciatyva 20 žmonių iniciatyvinė grupė įsteigė Lietuvos in- 

dividualiosios psichologijos draugiją (LIPD). Edita Briedienė buvo pir- 
moji jos prezidentė. Šiuo metu draugija vienija daugiau nei 100 narių. 
Vyksta tradiciniai renginiai - konferencijos, vasaros stovyklos. 

1997 m. Eglės Zubienės ir Editos Briedienės iniciatyva buvo surengta 
pirmoji LIPD vasaros stovykla Paberžėje. Joje dalyvavo 30 žmonių - 
įvairių sričių profesionalų su šeimomis. Nuo to laiko LIPD vasaros 
stovykla vyksta kiekvienais metais. Dalyvių skaičiui išaugus iki 100 ir 
daugiau buvo pakeista stovyklos vieta. Ir pastaraisiais metais rugpjūčio 
pabaigoje adlerininkai ir jiems prijaučiantieji su šeimomis ir be jų ren- 
kasi Pasvalio rajone esančiame Balsių malūne. Įvairiapusė programa 
skirta ir profesionalams, ir įvairaus amžiaus jų šeimų nariams. 

1998 m. Lietuvoje vykusiame ICASSI turėjo galimybę dalyvauti net 
40 Lietuvos profesionalų. Lietuvoje individualiosios psichologijos raidą 
skatinti padėjo ir filantropas iš Jungtinės Karalystės J. Sharpas - ne 
tik sudaręs galimybę dideliam būriui psichologų iš Lietuvos dalyvauti 
tarptautinėje vasaros stovykloje (ICASSI) Vilniuje, bet ir finansavęs 
1999-2000 m. prof. R. Kerno bei E Waltono projektą. Buvo mokomi 
trijų Baltijos šalių - Lietuvos, Latvijos ir Estijos psichologai, pedagogai 
bei mokytojai, o mokymus vedė prof. R. Kernas ir E Waltonas bei 4 LIP 
draugijos narės psichologės: L. Lasauskienė, E. Beržinienė, E. Zubienė ir 
V. Dapševičienė. Šis projektas ne tik prisidėjo prie Adlerio idėjų sklaidos 
Baltijos šalyse, bet ir ugdė Lietuvos profesionalus, kurie gautas žinias 
toliau galėjo sėkmingai taikyti mokymuose Lietuvoje. 

1999-2000 m. Lietuvos individualiosios psichologijos draugijos gy- 
venime būta daug įvykių: grupė stažavo užsienyje, Lietuvoje vedė įvai- 
rius mokymus psichologams, tėvams, pedagogams, gydytojams, socia- 
liniams darbuotojams, vaikams ir paaugliams. Matant vis akivaizdesnę 
individualiosios psichologijos mokymų prasmę ir praktinę naudą, vis 
aiškesniu tapo sistemingų ir nuoseklių žinių poreikis. Tuo laikotarpiu 
Edita Briedienė stažavosi Šveicarijoje, Ciuricho individualiosios psicho- 
logijos institute. Jos patyrimas, kitų šalių kolegų padrąsinimas ir Lietu- 
vos bendraminčių palaikymas nulėmė visuomeninės mokslo instituci- 
jos - Individualiosios psichologijos instituto įsteigimą. 

Lietuvos individualiosios psichologijos draugija 2000 m. įstojo į 
IAIP - Tarptautinę individualiosios psichologijos asociaciją. 2008 m. 
tarptautinį šios draugijos kongresą Tarptautinė IP asociacija patikėjo 
jos vardu organizuoti Lietuvos individualiosios psichologijos draugi- 

jai bei Individualiosios psichologijos institutui. Šis sprendimas rodo, 
kad Lietuvos adlerininkai yra laikomi pakankamai pajėgūs atlikti tokį 
sudėtingą uždavinį. 

2000 m. vasario mėnesį buvo įsteigta viešoji įstaiga Individualio- 
sios psichologijos institutas. Jo steigėjos — Rasa Barkauskienė, Erika 
Beržinienė, Rasa Bieliauskaitė, Edita Briedienė, Lilija Lasauskienė, 
Violeta Satkūnienė ir Eglė Zubienė. Violeta Satkūnienė buvo pirmoji 
instituto direktorė. Šiuo metu instituto veiklai vadovauja vykdančioji 
direktorė Silva Markuckienė, programų direktorė Edita Briedienė, in- 
stituto mokslinę ir taikomąją strategiją kuria mokymo taryba, kurią 
sudaro steigėjos ir vykdančioji direktorė. Pirmuosius penkerius insti- 
tuto gyvenimo metus buvo vykdoma individualiosios psichologijos 
konsultantų programa. Šios programos tikslas - suteikti individua- 
liosios psichologijos žinių bei praktinių įgūdžių, kuriuos įvairių sričių 
profesionalai gali taikyti savo profesijos reikmėms. Kitaip sakant, šios 
mokymo programos tikslas - ne suteikti kvalifikaciją, bet ją tobulinti. 
Nuo 2005 m. IPI buvo pradėta vykdyti nauja programa - individua- 
liosios psichologijos psichoterapeutų rengimo programa. Trumpai apie 
abi programas. 

Individualiosios psichologijos konsultantų programoje gali mokytis 
įvairių profesijų žmonės, turintys aukštąjį išsilavinimą. 2007 m. pavasarį 
mokėsi jau septinta grupė. Instituto steigėjos yra pagrindinės dėstytojos, 
be to, programoje dalyvauja kiti su Adlerio mokymu save siejantys Lietu- 
vos profesionalai: A. Kepalaitė, A. Būta, D. Čekuolienė bei kitų mokyklų 
atstovai, kurių patirtis svarbi ir naudinga mūsų studentams - R. Kočiūnas, 
R. Petronis, A. Dervinytė. IPI yra pirmoji mokslo įstaiga Lietuvoje, kurio- 
je psichologijos žinias gali gilinti įvairių specialybių žmonės - mokytojai, 
verslininkai, gydytojai ir kt. Labai svarbi yra kolegų iš užsienio pagalba. 
Instituto sesijose ir papildomuose seminaruose mūsų studentus mokė 
profesionalai iš Šveicarijos Y. Schuerer, S. Shuerer, G. Baumer iš Vokieti- 
jos, T. Crins, B. Husmann, B. Schaerpers, T. Tymisteris, R. Shmit, Irena 
Waidelener. Galime džiaugtis baigusiais studentais - A.Trimonytė papildė 
instituto dėstytojų gretas, Alma Jarutienė veda Kupiškyje tėvų grupes, 
Nijolė Kukuraitienė sėkmingai veda šeimų grupes Pal. J. Matulaičio para- 
pijoje ir Vilniaus šeimos centre - grupę patyrusiems skyrybas asmenims, 
Irena Česnulaitienė veda meno terapijos grupes Šiaulių ligoninės Psi- 

choterapijos skyriuje, Rūta Gaubienė, Audronė Gaigalienė tęsia mokslą 
psichoterapeutų rengimo programoje. 

Konsultantų programą sudaro dvi dalys. Pirmieji pusantrų metų - 6 
pailgintų savaitgalių sesijos (kiekviena po 30 teorinių ir praktinių 
akademinių valandų) - skirti pagrindinių A. Adlerio teorijos sąvokų 
įtvirtinimui, antroji dalis - taip pat 6 analogiškos sesijos, kurių metų 
mokoma taikyti įvairius adleriško konsultavimo metodus. Kiekvienas 
studentas taip pat turi 20 valandų dalyvauti gyvenimo stiliaus analizės 
grupėje, surinkti 20 valandų asmeninės gyvenimo stiliaus analizės, atlikti 
vieno asmens konsultavimą su psichologine priežiūra (10 val. asmeninės 
ir 10 val. grupinės profesinės priežiūros). Džiugu, kad IP terapeutų mo- 
kymo programa gausina gretas profesionalų, galinčių atlikti konsultavi- 
mo profesinę priežiūrą bei gyvenimo stiliaus analizę pagal IP kriterijus. 

Nuo 2005 m. Individualiosios psichologijos institutas rengia suau- 
gusiųjų ir vaikų psichoterapeutus. Psichoterapeutų programa paruošta 
bendradarbiaujant su Miuncheno individualiosios psichologijos insti- 
tutu. Vokiečių individualiosios psichologijos draugija ir Miuncheno 
A. Adlerio institutas yra pasirašę bendradarbiavimo sutartį, kurioje, be 
kitų dalykų, yra nurodyta, kad Lietuvos instituto programos turinys ati- 
tinka analogišką programą Vokietijoje. Studentus moko ir egzaminuoja 
profesionalai iš Vokietijos, vyksta profesinės priežiūros sesijos, penkios 
studentės yra išvykusios mokomosios analizės pas Miuncheno anali- 
tikus Giselą Eife, Karlą Heinsą Witte ir Aną Els Staedler. 

Pirmaisiais metais Vokietijos IP analitikė M. Bullita vedė grupinės 
analizės užsiėmimus, iš viso 180 valandų. Programos turinys atitinka 
kitų psichoterapinių mokyklų, rengiančių psichoterapeutus Lietuvoje, 
reikalavimus. 

IP psichoterapeutų programoje yra dvi specializacijos - suaugusių ir 
vaikų psichoterapijos. 

Naują psichoterapeutų mokymo grupę planuojama rinkti 2010 m. 

Informaciją apie Lietuvos individualiosios psichologijos draugiją ir 
Individualiosios psichologijos institutą galima rasti tinklalapyje: http:// 
ipi.puslapiai.lt/ 

TEORINĖS INDIVIDULIOSIOS PSICHOLOGIJOS IDĖJOS 


I. Žmogaus veiklos tikslingumas 


Vienas iš trijų pagrindinių teorinių individualiosios psichologijos prin- 
cipų yra požiūris, kad žmogus iš esmės yra siekiantis tikslo. Kiekvienas 
mūsų veiksmas yra mums naudingas, nes priartina mus prie tikslo. Kas 
gi yra ta varomoji jėga, kuri priverčia mus siekti tikslo? Atsakymas į šį 
klausimą ir sudaro Z. Freudo ir A. Adlerio nesutarimo esmę. A. Adleris 
teigė, kad ne libidinis erotinis poreikis yra pagrindinė žmogaus varo- 
moji jėga, bet žmogaus tikslas išvengti nuvertinimo, menkavertiškumo 
jausmo, reikšmingumo siekis. 

Adleris teigė, kad kiekvienas Žmogus yra patyręs nuvertinimą ir 
menkavertiškumo jausmą jau vien todėl, kad buvo vaikas. Mažas, silpnas 
vaikas suaugusiųjų pasaulyje dažnai pasijunta bejėgis ir randa būdų įveikti 
savo menkavertiškumą. Vienas iš tokių būdų, R. Dreikurso metaforiškai 
pavadintas vandens galia - ašaros. Žinome, ko tik suaugę nepadarytų, 
kad išvengtų šios jėgos poveikio. Taigi vaikas, jausdamasis menkaver- 
tis, savo sielos kūrybinę galią panaudoja tam menkavertiškumui kom- 
pensuoti ir įgyja pranašumą, savo galios pajautą. Pavyzdžiui, priverčia 
tėvus nusileisti ir paklusti jo norams arba išveda juos iš emocinės pu- 
siausvyros (mažas akmenukas didelį vežimą išverčia). Tai nėra naudinga 
niekam — nei vaikui, nei tėvams, tačiau siekdami savo reikšmingumo 
galime paaukoti daug ką. 

Adleris kalba apie siekiamo tikslo (šiuo atveju pranašumo) fiktyvumą. 
Kitais žodžiais būtų galima sakyti, kad šis siekis ir tikslo pasiekimas yra 
iliuzinis, netikras. Vienas iš svarbiausių įgimtų žmogaus poreikių pagal A. 
Adlerį yra jaustis pakankamai reikšmingam. Kai žmogus patiria ir jaučia 
nuvertinimą bei menkavertiškumo jausmą, jis natūraliai (įgimtai) siekia 
tą kompensuoti, o dėl to dažniausiai pašoka kiek aukščiau, nuvertin- 
damas šalia esantį kitą žmogų (kartais tai būna jo menkavertiškumo 
jausmo kaltininkas, kartais - ne). Abu šie kraštutinumai yra netikri, su- 
kurti subjektyvioje patirtyje. Tikra yra tai, kad kiekvienas žmogus yra 
reikšmingas ir jo žmogiškojo reikšmingumo niekas negali sumažinti. 

Norėtume atkreipti dėmesį į A. Adlerio sukurtą terminą „kūrybinė 

jėga“. Tai labai optimistinis judesys, kartais sukeliantis žmogui gausy- 
bę nepatogumų. A. Adlerio nuomone, nuvertinimą patyrusio žmogaus 
psichikoje natūraliai kyla kompensuojamasis judesys, ieškantis būdų 
sugrąžinti savivertę. Pažiūrėkime pavyzdį. Klasikinė situacija - mes 
stovime eilėje. Galbūt prie vairo, tikėdamiesi kuo greičiau pasukti į 
kairę, gal prie teatro kasos, o bilietai tuoj gali baigtis, gal universitete 
prie kopijavimo aparato, o pertrauka trumpa. Kažkas užlindo, ir taip, 
kad pakeisti nieko negalime. Koks gi bus mūsų vidinis judesys? Nu- 
vertinti kitą - parodyti jam, kad pykstam (rankos gestas, suraukti an- 
takiai, burbėjimas) ar bent jau viduje sau pasakyti, ką galvojam (na, aš 
tai jau taip bjauriai nepasielgsiu). Čia galime matyti menkavertiškumo/ 
pranašumo siekio dinamiką ir tai, kad abu mūsų vidiniai procesai - tiek 
jautimasis nuvertintu, tiek jautimasis pranašesniu (paburbėjus ar pasi- 
jutus moralesniu) yra fiktyvūs, netikri. Juk mūsų vidinė vertė ir reikšmė 
nepakito. Ji su tuo nesusijusi. Pozityvu yra tai, kad asmuo visada sten- 
giasi kuo konstruktyviau atstatyti savo pažeistą vertę. Iš pradžių atėję į 
naują vietą stengiamės konstruktyviai surasti tokią poziciją, kuri leistų 
mums jaustis pakankamai reikšmingiems ir tik tam mėginimui nepa- 
sisekus galime ieškoti mažiau naudingų mums ir visuomenei būdų. 
Pavyzdžiui, šeimyninio gyvenimo pradžioje vyras sutvarko koridorių. 
Žmona stebisi: „Ir kaip galėjai neišsiurbti dulkių po durų kilimėliu?!“ 
Vyras pajunta, kad jo pastangos ir darbas nuvertintas, jis pats nuver- 
tintas, tad yra nemenka tikimybė, kad kitą kartą jis pasakys: „Na ne, 
mano tėvas netvarkydavo ir aš to nedarysiu, tai ne vyriškas darbas.“ 
Pusiausvyra neatstatyta, galėtume fantazuoti, kaip toliau bus kurstomas 
konfliktas, nes kiekvieną kartą norėdamas pasijausti aukščiau kitą turi 
stumtelti žemiau, nei pats buvai. Štai toks svyravimas ir vyksta visais ly- 
giais - šeimoje, organizacijoje, valstybėje (socialinės klasės, rasės), tarp 
valstybių. 

Taigi optimistiška yra tai, kad kūrybinę jėgą, kuri yra kiekvieno iš 
mūsų turtas, leidžiantis išsaugoti savigarbą įvairiose sunkiose situacijo- 
se, galime naudoti pozityviai. Ir vienas iš svarbiausių dalykų - kurti 
tokią visuomenę, bendruomenę ir šeimą, kurioje kiekvienas gali jaus- 
tis (būti) reikšmingas pakankamai. Tačiau tą patį mechanizmą galima 
panaudoti ir labai destruktyviai: pradėkite kalbėti, kad viena jūsų 
šalyje gyvenanti socialinė ar tautinė grupė yra prastesnė - tikrai iš- 
provokuosite socialinę krizę. 

Taigi menkavertiškumo jausmas, pranašumo siekio jausmas yra 
būdingas mums visiems, jau vien todėl, kad buvome vaikai, kaip sako 
A. Adleris. Tačiau kai kurie iš mūsų susiduriame su dideliu nuvertinimu. 
Kokios galimos jo priežastys? Labai kritiški tėvai (dažniausiai tai bus 
savimi nepasitikintys tėvai, reikalaujantys, kad vaikas savo gyvenimu 
liudytų jų, kaip tėvų, tinkamumą); tobuli tėvai, kurių negalima pavyti; 
fiziniai trūkumai, ligos ar tiesiog visuomenės susikurto įvaizdžio neati- 
tikimas; priklausymas tautinei, rasinei ar seksualinei mažumai, pabėgė- 
lio statusas. Atskirai reikia paminėti fizinę, seksualinę ar psichologinę 
prievartą, vaikų nepriežiūrą (pasitaikančią visose socialiniuose sluok- 
sniuose) - tai iš esmės žeidžia augančio žmogaus savivoką, savigarbą. 
Taigi tais atvejais, kai žmogus patiria didelį nuvertinimą, formuojasi 
menkavertiškumo kompleksas, kuris yra neatsiejamas nuo pranašumo 
siekio komplekso. Kitais žodžiais tariant, žmogus, kuris visą laiką jau- 
čiasi menkesnis, visą laiką bandys įrodyti savo pranašumą. Ir tokioje 
situacijoje jau tenka susidurti su praradimais. Pavyzdžiui, paauglys meta 
mokyklą - jis netiki, kad gali mokytis, jaučiasi pranašesnis, nes niekas 
negali priversti jo apsigalvoti ir eiti į mokyklą. Suaugusi moteris metus 
neišeina iš namų - saugo save nuo pralaimėjimo, daro ką nori, jaučiasi 
tą akimirką pranašesnė. 

Kiekvieno mūsų gyvenimas turi savo tikslą, dažniausiai neįsisą- 
monintą. Tas tikslas formuojasi pirmaisiais gyvenimo metais. Kartu for- 
muojasi ir gyvenimo stilius - būdas, kaip siekti gyvenimo tikslo, kaip 
būti reikšmingam ir priklausančiam. 

Šioje vietoje labai svarbi yra gyvenimo patirtis. Būtent patirtis ir lemia 
ne tik mūsų veiksmus ar pasirinkimus, bet ir mūsų suvokimą, situacijos 
matymą. Apercepcija - dar vienas A. Adlerio pradėtas vartoti terminas. 
Tai, kaip mes suvokiame pasaulį, priklauso nuo mūsų anksčiau įgytos 
patirties. Iliustracija galėtų būti patarlė „Kartą nudegęs ir šaltą pučia“. 
Todėl ne tiek svarbu gyvenimo faktas, kiek tai, ką tas faktas reiškia 
žmogui. „Ką jums tai reiškia“, be abejo, yra vienas iš mėgstamiausių 
adlerininkų klausimų. Pavyzdžiui, mergina su savo vaikinu išvažiuoja 
pasivažinėti, mergina vairuoja. Vaikinas sako: „Tu gerai vairuoji.“ Viena 
mergina šiuos žodžius priima kaip komplimentą, jos įgūdžių įvertinimą. 
Ji jaučiasi gerai išgirdusi šį sakinį. Kita mergina pradeda labai jaudintis, 
sutrinka, gal net susierzina. Kodėl? Ji nepasitiki savimi, gal ir netgi ne tik 
kaip vairuotoja, o vaikino pastaba parodo, kad jis kreipia dėmesį į tai, 

kaip ji vairuoja, vadinasi (pagal jos logiką), jis pastebės, kai ji padarys 
klaidą, ir ja nusivils, o tada gali nuspręsti, kad draugauti neverta ir t. t. 
Mūsų fantazija kartais gali būti beribė neigiama prasme. Taigi kiekvie- 
nas mūsų esame unikalūs savo patirtimi, vadinasi, kiekvienas turime 
unikalią „privačią logiką“ (R. Dreikurso terminas), kažkuria prasme 
kiekvienas gyvename savo unikaliame pasaulyje, kurį patys sukon- 
struojame. 

R. Dreikursas sukūrė netinkamų elgesio tikslų koncepciją. Kai ne- 
galime jaustis reikšmingi elgdamiesi tinkamai, to reikšmingumo jausmo 
siekiame elgdamiesi netinkamai. Šią koncepciją R. Dreikursas sukūrė 
remdamasis savo ilgamete tėvų ir mokytojų konsultavimo patirtimi. 
Ji padeda suprasti vaikų ir paauglių netinkamą elgesį, tačiau ir suaugę 
taip pat nesame laisvi nuo šių netinkamo elgesio tikslų. Tik suaugusio- 
jo gyvenime jie ne taip aiškiai matomi. Taigi, R. Dreikurso nuomone, 
yra keturi netinkamo elgesio tikslai: 1) dėmesio siekis - vaikas jaučiasi 
reikšmingas tik tada, kai į jį yra atkreipiamas dėmesys; 2) jėgos kova — 
vaikas jaučiasi reikšmingas tik tada, kai jo viršus; 3) kerštas - vaikas 
jaučiasi reikšmingas, kai įskaudina kitą taip pat, kaip ir jis pats buvo 
įskaudintas; 4) pasitraukimas ar prisiimtas nesugebėjimas - vaikas 
jaučiasi bejėgis, nori būti paliktas vienas, nes netiki, kad jis gali. Pirmieji 
du tikslai yra būdingi visiems vaikams ir paaugliams, tačiau, jei vaikai 
ir toliau patiria daugiau nuvertinimo nei padrąsinimo, jie sieks 3-io ir 
4-0 tikslo, o tai jau destruktyvu. Dėl šių priežasčių tėvai ar pedagogai 
dažniausiai ir kreipiasi pagalbos. 

Adleriškosios terapijos tikslas - suprasti asmens individualią (pri- 
vačią) logiką. Apie tai, kad taikant šią terapiją kiekvieno kliento, jo 
logikos unikalumas yra svarbesnis nei metodas ar diagnozė, dar kal- 
bėsime. Taip pat dar grįšime prie gyvenimo stiliaus sampratos, bet prieš 
tai turime pakalbėti apie kitą teorinį principą. 


Il. Žmogus yra socialus 


Žmogus yra socialus iš prigimties. Vienas iš įgimtų žmogaus porei- 
kių - bendrumo, priklausymo poreikis. Šį poreikį A. Adleris aiškino 
biologiškai. Žmogus neišgyventų vienas - ypač vaikas. 

Adleriui bendruomeniškumo jausmas buvo daugiau nei tik psichinę 

realybę atspindintis (įvardijantis) terminas. Norėtume šiek tiek plačiau 
pristatyti šį terminą. 

Įdomu tai, kad vokiškai A. Adleris vartojo terminą Gemeinshafts- 
gefuhl. Emigravęs į Ameriką jis pradėjo rašyti angliškai ir 1929 m. 
bendruomeniškumo jausmą įvardijo socialiniu interesu. Bendruome- 
niškumo jausmą A. Adleris apibūdina kaip psichinę būseną ar jausmą, 
kad esi bendruomenės dalis, iš esmės - kad esi pasaulio dalis. Tiek 
bendruomeniškumo jausmas, tiek socialinis interesas yra nukreipti į 
tai, kas už individo ribų. Socialinis interesas yra aktyvi motyvuojanti, 
nukreipianti elgesį jėga. Asmuo yra atsisukęs į kitus socialiai naudingu 
būdu. Bendruomeniškumo jausmas yra socialinio intereso pagrindas. R. 
Dreikursas pratęsė A. Adlerio mintis kalbėdamas apie geležinę socialinio 
gyvenimo logiką - bendruomeniškumo jausmas ir menkavertiškumo/ 
pranašumo siekio dinamika veikia taip pat neatšaukiamai kaip ir žemės 
traukos dėsnis. Tai reiškia, kad jei kokia nors socialinė grupė pasiskel- 
bia ar pasijaučia esanti pranašesnė už kitas, ji sugriauna stabilumą ir 
yra pasmerkta anksčiau ar vėliau būti nuversta ir pakeista kita grupe. 

A. Adlerio pasaulio sampratoje bendruomeniškumo jausmas buvo 
metafizinis tikslas, kurio siekia žmogus (ar net žmonija), galutinis 
socialinės evoliucijos tikslas. Taigi matome, kad dvasinio gyvenimo 
lygmuo Adlerio teorijoje sietinas su bendruomeniškumo jausmo rai- 
da - individualiai ir visuomeniškai. A. Adleris sakė, kad metafizika yra 
natūrali gyvenimo dalis, ji stipriai veikia žmonijos gyvenimą ir raidą. 
Mes nesame palaiminti žinoti absoliučią tiesą, todėl esame priversti 
galvoti apie Žmonijos ateitį. Bendruomeniškumo jausmas suvoktinas 
amžinybės kontekste. 

Ką jums tai primena? Krikščionybę. Adleris teigė, kad jis tik padėjo 
suprasti tai, ką žmonija žinojo jau seniai ir kas žmonijos labui atsirado 
evoliucijos procese. Adlerio požiūris į religiją buvo toks: krikščionybė 
buvo reikalinga, kol žmogus, vien remdamasis mokslu, nežinojo, kaip 
reikia gyventi. Reikėjo Dievo, kuris pasakytų: mylėk artimą kaip pats 
save. Matome religijos psichologinės redukcijos pavojų. 

Bendruomeniškumo jausmas susideda iš dviejų dalių: poreikio 
priklausyti grupei ir poreikio įnešti savo indėlį į grupės gyvenimą. Tos 
abi dalys yra susijusios. Jausdami priklausą grupei aktyviau dalyvaujame 
jos gyvenime, veikiame jos labui viduje ar išorėje. Kita vertus, kai turime 
galimybę ką nors padaryti grupei, lengviau pasijuntame jos dalimi. 

Pavyzdžiui, kai atvažiuojame pas draugus į kitą miestą, kur jų šeimoje 
turime pagyventi kelias dienas. Iš pradžių dažniausiai būna nelabai jau- 
ku, tačiau jei turime galimybę jiems padėti - pavyzdžiui, paruošti valgy- 
ti, kol jie darbe (jei atvažiavome atostogauti), paimti jų vaiką iš darželio 
ar mokyklos - galime pasijausti laisviau. Logika būtų tokia: aš naudin- 
gas, vadinasi, kažkiek savas. Šie abu bendruomeniškumo jausmo aspek- 
tai labai intensyviai panaudojami adleriškam konsultavimui. Kartu su 
klientais ieškoma būdų, kaip būti reikšmingam elgiantis konstruktyviai, 
kaip vaikams ir paaugliams padėti taip pat jaustis. Šeima yra pati pirmoji 
grupė, kuriai norime priklausyti. 

Socialinio intereso prigimtis biologinė. Žmogus gimsta su galimybe 
būti socialus, bendruomeniškas. Iš pradžių vaikas jaučia šį jausmą san- 
tykyje su mama. Jis kaip ir peržengia savo ribas atsisukdamas į mamą. 
Ji vaiko dėmesį nukreipia į kitus šeimos narius (plečia jo matymo ir 
jausmų lauką), vėliau į kitus bendruomenės narius (kitus gimines, drau- 
gus, kaimynus). Jei motina neatlieka šitos funkcijos, vaikas nepasiruošęs 
spręsti socialinio gyvenimo problemų. A. Adleris pabrėžė, kad socialinis 
interesas — tai įgimta potencija, kurią reikia sąmoningai ugdyti. Įgimta 
socialinio intereso „medžiaga“ nepakankama, kad galėtų vystytis be so- 
cialinio supratimo naudos. Tik socialiniame kontekste formuojasi sub- 
jektyvus vaiko sprendimas, kaip jis interpretuos daugiaprasmį socialinį 
kontekstą. Tai priklauso nuo kūrybinės vaiko energijos, kurią nukreipia 
aplinka, ir nuo aplinkos patyrimo. Galime įsivaizduoti, kad vaikas patyrė 
tėvų nepriežiūrą (nebūtinai fizinę, gal tik emocinę). Šitame kontekste 
jis padarys sprendimą (aišku, neįsisąmonintą), kad suaugę yra nepati- 
kimi, kad jis turi pats rūpintis savimi. Tokio giliai vidinio sprendimo 
padarinys gali būti vaiko nuostata perimti tiek suaugusiojo vertybių, 
kiek jam atrodys naudinga. Matome, kaip vaiko vertybių raida susisieja 
su jo ankstyvu patyrimu. 

Žmogaus psichologinė gėrovė, psichinė sveikata yra artimai susijusi 
subendruomeniškumo jausmu - žmogus,kuris jaučiasi priklausantis rea- 
liai grupei (šeimai, klasei, draugų grupelei), jaučiasi galįs būti naudingas 
tai grupei, jaučiasi saugus, pasitikintis savimi, pakankamai reikšmingas. 
Šie du pagrindiniai - reikšmingumo ir bendruomeniškumo - jausmai 
yra susiję, vienas kitą palaiko. Bet, deja, ir atvirkščiai - šeimą praradęs 
žmogus sunkiai geba išlaikyti reikšmingumo jausmą. Taigi socialinio 
jausmo ugdymas, puoselėjimas yra svarbus kiekvienai visuomenei ir 

bendruomenei - tiek grupės, tiek šeimos, tiek individo lygmeniu. Vie- 
nintelis galimas būdas išsivaduoti iš menkavertiškumo jausmo - žinoti 
ir jausti, kad esi vertingas, o tas jausmas atsiranda, kai žinai, kad prisi- 
dedi prie bendruomenės gyvenimo. 

Dabartinės psichologijos ir neuropsichologijos tyrimai moksliniais 
faktais patvirtina XX a. pirmoje pusėje Adlerio pareikštas įžvalgas 
apie žmogaus socialumą. Taip, žmogus socialus nuo pirmųjų gyveni- 
mo minučių (o gal ir anksčiau) - jis orientuotas į santykį su kitu žmo- 
gumi, su pasauliu. Intersubjektyvioje erdvėje, kitais žodžiais tariant, 
per bendravimą, dialogą tarp suaugusio ir vaiko vyksta biologinės pa- 
veldėtos centrinės nervų sistemos branda, augimas (taip ir norisi var- 
toti kompiuterinį terminą — įkrovimas). Šie nauji faktai padeda suprasti 
ir psichoterapijos vyksmą. 

Grįžkime prie A. Adlerio teorijos. Trečiasis principas reikalingas, 
kad galėtume visavertiškai kalbėti apie vieną iš pagrindinių teorijos 
sąvokų - gyvenimo stilių. 


III. Žmogaus vientisumas (holizmo principas) 


A. Adleris teigė, kad asmuo yra vientisas, visuminis, neskaidomas į da- 
lis. Tai reiškia, kad kiekvienu momentu, kiekvienu veiksmu pasireiškia 
visas Žmogus. 

Žmogaus vientisumo samprata yra gana dažnai deklaruojama, tačiau 
ją suprasti ar priimti nėra paprasta. Pirmiausia, mums labai sudėtinga 
suprasti žmogaus kūno, psichikos ir dvasios vienybę. Šiuolaikiniai neu- 
ropsichologiniai ir raidos psichologijos tyrimai leidžia kalbėti apie kū- 
no ir intrapsichinio gyvenimo vienovę. Žinome, kad patirties procese 
formuojasi anatominiai-fiziologiniai ryšiai, užtikrinantys psichologinio 
lygmens funkcionavimą. Šiuolaikiniai neurologai smegenis vadina bio- 
psichocialiniu organu. Tačiau įvairių sričių profesionalams dar sunku 
suvokti ir pripažinti, kad tai reiškia, jog visi lygmenys vienodai svarbūs 
ir kad daugybiniai priežastiniai ryšiai veikia visomis kryptimis. Esame 
priversti atsisakyti iliuzijos, kad kuris nors vienas požiūrio taškas yra 
svarbesnis ar teisingesnis už kitą, nes nė vienas negali apimti keturmačio 
paveikslo. 

Holizmo terminą 1927 m. sumanė J. Smutsas knygoje „Holizmas ir 
evoliucija“. Holizmas reiškia, kad visuma yra daugiau nei atskirų dalių 

suma. Geštaltinės psichologijos atstovai tą nurodė pirmieji. Pavyzdžiui, 
mozaika negali būti suprasta, jei išardysime ją į atskirus elementus, 
Visuma yra nedalomas vienetas ir suprantama pirmiausia todėl, kad 
atskirų elementų prasmė yra nustatoma. Išskiriami vadinamieji pater- 
nai - struktūriniai elementai, turintys atskiras prasmes. 

Ne mažiau sudėtinga suvokti psichologinio lygmens holizmą. A. Ad- 
leris šią problemą bandė spręsti įvesdamas gyvenimo stiliaus sąvoką. 
Gyvenimo stilius yra visuminis asmens reiškimasis. Jis atspindi būdus, 
kuriais individas siekia savo gyvenimo tikslo. Atsimename, kad mūsų 
tikslo siekio varomoji jėga gali būti iliuzorinis pranašumo siekis, kurio 
mes net neįsisąmoniname. Lygiai taip pat sąmoningai nesuvokiame 
gyvenimo stiliaus ypatybių ir jų kilmės. Matome, kad Adlerio individo 
suvokimas skiriasi nuo froidiškojo iš esmės: S. Freudas suvokė žmogų 
kaip pasyvią areną, kurioje potraukiai ieško patenkinimo variantų - 
pats asmuo yra pasyvus. Pagal Adlerio sampratą asmuo yra aktyvus 
siekdamas savo tikslo tais būdais, kuriuos įgijo kaip gyvenimo patirtį. 
Norint suprasti žmogų nebūtina turėti daug informacijos apie jį. Jo 
gyvenimo stilius pasireiškia kiekvienu poelgiu, kūno judėjimu ir bu- 
vimo stiliumi, kūryba, pasirinkimais. Norint suprasti individą, svarbu 
suprasti, kaip jis juda - nuo menkavertiškumo link pranašumo, nuo vie- 
no taško į kitą, nuo „-“ (trūkumo, pavyzdžiui, reikšmingumo jausmo) į 
„+“ (pavyzdžiui, į pasitikėjimą savimi). Šis judėjimas yra svarbiau nei tos 
formos ar raiškos, kuriuos žmogaus gyvenimo stilius įgyja tam tikrais is- 
torijos momentais. Todėl adlerininkui terapeutui judėjimas yra svarbiau 
už konkretų įvardijimą, pavadinimą, vietą skalėje. Taigi ir diagnostinė 
kategorija nėra taip svarbu, kiek individuali turimų simptomų reikšmė 
individui. R. Dreikursas teigia, kad nedeterminizmas ir netikrumas yra 
esminiai egzistencijos aspektai - visais lygmenimis (atomo, molekulės, 
biologijos ir socialiniu). 

Beje, apie pavadinimą „individualioji psichologija“ irgi galėtume 
kalbėti čia. Teko aptikti du šio teorijos pavadinimo paaiškinimus. Pir- 
mas - kad šioje teorijoje svarbiausia yra individuali logika arba indi- 
vidualus pasaulio matymas. Individualioji psichologija kaip ir būtų 
ta psichologija, kurią mes kiekvienas susikuriame sau. (Ta prasme šis 
pavadinimas mums, aišku, negali nepriminti vėliau atsiradusios proto 
teorijų ir mentalizacijos sampratos.) Antras paaiškinimas susijęs būtent 

su holistiniu požiūriu į asmenį. In-dividio - „nedalomas asmuo“. Abu šie 
aspektai individualios psichologijos teorijoje tikrai yra svarbus. 

Gyvenimo stilių formuoja pats gyvenimas. Kai atsiduriame turtingo- 
je, konstruktyvioje, šiltoje ir pakankamai struktūruotoje ir ribojančioje 
aplinkoje, formuojasi lankstus kūrybiškas gyvenimo stilius. Kūrybinė 
jėga panaudojama tinkamai. Žalojančioje ar skurdžioje (ypač emociškai 
ir socialiai) aplinkoje gyvenimo stilius gali formuotis nelankstus, de- 
struktyvus. Pavyzdžiui, vyriškis, kuris augo itin kritiškoje aplinkoje, vi- 
siškai nepasitiki savimi, jaučiasi silpnas, nevertingas, kiekviena nauja 
situacija ji gąsdina ir tada jis savo kūrybinę energiją gali nukreipti į 
galimybių vengimą - išvystyti socialinę fobiją, niekur neiti, nesistengti 
išmokti naujų dalykų - tokiu būdu jis vengia galimybės patirti dar vieną 
nesėkmę, nes nesitiki, kad bus kitaip. Ir visa tai yra neįsisąmoninta - jis 
tikrai nežino, kodėl jį ištinka panikos priepuoliai tada, kai jam reikia 
parodyti kokią nors naują pastangą. Panikos priepuoliai jį gelbsti nuo to, 
ko jis bijo, ir neleidžia realizuoti turimų gebėjimų. 

Gyvenimo stiliaus analizei Adleris sukūrė ir taikė du pagrindi- 
nius metodus: šeimos žvaigždyno (konsteliacijos) ir ankstyvųjų prisi- 
minimų. 

Šeimos konsteliacijoje žiūrime, kokia buvo asmens judėjimo dina- 
mika šeimoje vaikystėje, tais metais, kai formavosi jo pagrindinės pažiū- 
ros, nuostatos savęs paties, pasaulio, kitų ir gyvenimo atžvilgiu. 

A. Adleris pirmasis atkreipė dėmesį į tai, kad vaikai turi tam tikrą 
panašią patirtį priklausomai nuo savo gimimo sekos. Panaši patirtis 
sąlygoja kai kuriuos gyvenimo stiliaus ypatumus, kurie yra siejami su 
gimimo eile šeimoje. Vienintelis vaikas auga dviejų suaugusių šeimoje, 
vyriausias iš pradžių būna taip pat vienintelis dviejų suaugusių šeimoje, 
bet po to, gimus jaunesniam, būna „nukarūnuotas“ ir turi ieškoti naujų 
būdų, kaip prisitaikyti šeimoje, nes jo, kaip vienintelio vaiko, vieta 
užimama. Antras vaikas gimsta jau trijų žmonių šeimoje, iš kurių vie- 
nas vaikas, ir t. t. Bendra patirtis gali sąlygoti kai kuriuos bendrus būdo 
bruožus: pavyzdžiui, vyriausieji vaikai šeimoje dažniau būna geri, bet į 
autoritarizmą linkę lyderiai, linkę globoti ar rūpintis kitais. Vienturčiams 
vaikams tenka našta išpildyti visų šeimos suaugusiųjų lūkesčius, jie retai 
moka dalytis savo rūpesčiais, jausmais, ypač sunkiais, patys moka užimti 
save. Aišku, šeimos žvaigždyne svarbu ne reali gimimo seka, bet kaip 
žmogus ją patyrė. Svarbios ir kitos šeimos konsteliacijos ypatybės - li- 

gos šeimoje, mirę vaikai ar kiti šeimos nariai, nesėkmingi gimdymai ar 
nėštumai. 

Ankstyvieji prisiminimai yra vienas iš pagrindinių metodų, kuriuos 
A. Adleris naudojo, norėdamas suprasti ir atskleisti žmogaus gyvenimo 
stilių. A. Adlerio nuomone, ankstyvajame prisiminime visada atsispindi 
realus dabartinis gyvenimo stilius. Tam stiliui įtakos gali turėti įvairūs 
ankstyvi potyriai. Vienas iš smagių gyvenimo stiliaus pažinimo metodų 
yra vardo istorija. Pavyzdžiui, vienas klientas sako „Ai, man tėvai tai 
pagailėjo vardo“ - „?!!“ - „Senelės vardas buvo Marija, tai sako, gal 
paskui dar mergaitė bus, ir man nedavė“ - „O kokį davė?“ - „Ai, kaimy- 
nas užėjo netyčia, tai jo vardą ir davė.“ To žmogaus gyvenimo stiliuje 
atsispindi netikėjimas, kad jis gali pats savaime ką nors reikšti, kad jis ne 
tas, kuris vertas. Kartais būna svarbu, ką žmogui reiškia pati išrinkimo 
ceremonija, kas pasiūlė vardą, kodėl. Tai gali įpareigoti, gali patvirtinti 
tai, kad buvai nepriimtas. 

Gyvenimo stilių galima įsivaizduoti kaip judėjimo trajektoriją. R. Drei- 
kursas aprašo metodą „Du taškai ant linijos“. Jis siūlo įsivaizduoti gyve- 
nimo stilių kaip liniją. Jei mes iš gyvenimo faktų parinksime du pačius 
prieštaringiausius faktus ir per juos pabandysime nubrėžti mintyse 
liniją ieškodami atsakymo: kas gi jungia šiuos du prieštaringus faktus, 
tada pamatysime gyvenimo stiliaus pagrindinę liniją. Tai padės mums 
atskleisti gyvenimo stiliaus paternus. Pirmiausia mes matome du fak- 
tus ir bandome įžiūrėti schemą. Ši technika yra vienas iš spėjimo būdų, 
kuriuos Adleris taikė savo psichologiniuose tyrimuose. Adleris mokė 
šios technikos ir savo studentus. Geriau suklysti spėjant nei visai nespė- 
ti, nes pirmuoju atveju mes taip pat gauname informacijos. Pavyzdys. 
Ištekėjusi moteris 28 metus vargsta su vyru. Jie neturi nieko bendra. Ko 
ji nori, jis nenori. Jis įžeidinėja ją prie kitų, visaip prie jos kabinėjasi. 
Du taškai - ji gyvena su vyru 28 metus ir jis nuolat ją žeidžia. Kodėl? 
Nes ji turi į jį žiūrėti iš viršaus. Tai jai užtikrina moralinį pranašumą. 
Ji turėjo ištekėti už tokio vyro, kuris ją žemintų. Pažiūrėkim, kaip tai 
susiję su kita informacija apie jos gyvenimo stilių. Ji vyriausia iš 5 vaikų. 
Vadovavo jiems būdama gera ir teisinga - aukšti standartai. Ankstyvų- 
jų prisiminimų tema: gyvenimas neteisingas, stengiuosi būti gera, bet 
mane vis skaudina. Jei kažkas bloga įvyksta, galiu tik pakęsti tai, bet ne 
pakeisti. Gyvenimas ir vyrai yra ypač pavojingi. Ji provokuoja, bet ne 
atvirai. Taigi norėdama būti moraliai pranašesnė ji turi kentėti. Vadinasi, 

tam, kad suprastume gyvenimo stilių, turime žiūrėti ne į faktus, bet į tai, 
ką jie reiškia ir kokios schemos dalis jie gali būti. 

Gyvenimo stilius turi užtikrinti žmogui, kad jo asmeninės logikos 
realybėje būtent toks gyvenimo stilius leis jam jaustis pakankamai 
reikšmingam ar bent jau išmokys, kaip stygių kompensuoti pranašumu, 
ir padės pasijusti priklausančiu, susietu su kitais. 

Adleris suformulavo tris gyvenimo uždavinius, pagal kurių įgyven- 
dinimą galime įvertinti gyvenimo stiliaus sėkmingumą. Trys pagrindiniai 
uždaviniai: meilė (artimi intymūs santykiai), draugystė (geri santykiai 
su draugais), darbas (darbas prasmingas ir naudingas bendruomenei, 
tai nebūtinai turi būti apmokamas darbas). Jei žmogus yra sėkmingai 
įvykdęs du uždavinius - turi šeimą, sėkmingai dirba, tačiau neturi 
ilgalaikių artimų draugų - jis gali jaustis gyvenąs visavertį gyvenimą. 
Du sėkmingai realizuojami uždaviniai kompensuoja trečiojo nesėkmes. 
Ir taip esti gana dažnai. Dviejose srityse labai sėkmingi žmonės kartais 
patiria nesėkmę trečioje. Tai mums byloja apie jų gyvenimo stiliaus ri- 
botumus, tačiau žmogui netrukdo jaustis ir būti sėkmingam. Kai nesėk- 
mė patiriama sprendžiant du uždavinius, tada jau padėtis sudėtingesnė. 
Dažnai žmogus jau pats kreipiasi pagalbos į specialistus, nes išgyvena 
diskomfortą. Nesėkmė, patirta sprendžiant visus tris uždavinius, liudija 
rimtą krizinę situaciją. Tokiam žmogui būtina įvairiapusė pagalba. 


PRAKTINIS INDIVIDUALIOSIOS PSICHOLOGIJOS TAIKYMAS 


Individualiosios psichologijos psichoterapija kartais vadinama kogni- 
tyvine, o kartais gilumine. Abu šie apibūdinimai yra visiškai teisingi. 
Pažiūrėkime, kaip atsiranda šis prieštaringumas. 

Individualiojoje psichologijoje yra skiriamas konsultavimas ir te- 
rapija. 

Konsultavimo mokykla susiformavo amerikietiškuoju Adlerio veik- 
los laikotarpiu. Vieno iš svarbiausių A. Adlerio mokinių Amerikoje 
R. Dreikurso įtaka ir vaidmuo yra labai dideli. Giluminė adleriška tera- 
pija puoselėjama ir vystoma daugiausiai Europoje, daug terapeutų dirba 
Vokietijoje. 

Individualiosios psichologijos konsultavimo ir terapijos 
bendrumai 


Tiek konsultavimo, tiek terapijos pagrindas yra tas pats požiūris į žmo- 
gų kaip į unikaliai suvokiantį savo pasaulį, vientisą, siekiantį socialumo 
ir lygiavertiškumo, aktyviai bei kūrybiškai formuojantį savo gyvenimą 
(sąmoningai ir neįsisąmonintai), galintį (norintį) būti atsakingą ir 
laisvą. 

Apibendrintai galėtume apibūdinti ir tikslą. Adleriškos terapijos 
ir konsultavimo tikslas galėtų būti įvardijamas kaip gyvenimo stiliaus 
analizė. Yra vartojamas finališkumo terminas - gyvenimo stiliaus fina- 
liškumo analizė, tai reiškia, kad analizuojama, ko gi siekia būtent šis 
žmogus savo gyvenimo stiliumi, koks jo galutinis tikslas. Įgimtas lygia- 
vertiškumo ir priklausymo poreikis suteikia kryptį gyvenimo stiliui, 
patirtis formuoja būdus, kaip būtent jų siekti. Finališkumo analizė ska- 
tina mus ieškoti atsakymo į klausimą, ką Žmogui tai reiškia ir ko jis to- 
kiu savo elgesiu siekia. A. Adleris teigia, kad žmogus daro tik tai, kas jam 
naudinga. Kiekvienas pats destruktyviausias simptomas yra žmogui, jo 
asmeninei logikai tam tikru būdu yra naudingas. 

Norėdamas atskleisti simptomo tikslą ar naudą asmeninei logikai, A. 
Adleris sugalvojo klausimą: kas būtų kitaip, jei simptomo nebūtų. Šis 
klausimas taip pat padeda atskirti somatinius ir funkcinius (psichoso- 
matinius) skundus. Pavyzdžiui, jauna mergina skundžiasi galvos skaus- 
mais. Jeigu galvos skausmo priežastis yra organinė, ji atsakytų, kad jei 
tiesiog neskaudėtų galvos, būtų geresnė fizinė savijauta. Jeigu šitas galvos 
skausmas turi psichologinę prasmę, atsakydama greičiausiai mergina tai 
atskleistų. Galėtų sakyti, pavyzdžiui, kad jei neskaudėtų galvos, galėtų 
lankyti dailės studiją, ten susirasti naujų draugų. Galime manyti, kad šis 
galvos skausmas apsaugo ją nuo rizikos pasirodyti nemokančia piešti ar 
bendrauti ir tokiu būdu patirti menkavertiškumo jausmą. Finališkumo 
atskleidimas dar nereiškia, kad simptomas dings. Labai vaizdų pasaky- 
mą sugalvojo R. Dreikursas. Jis sakė, kad tai tas pats kaip prispjauti į 
sriubą - gali valgyti toliau, bet skonis jau ne tas. 

Tiek konsultavimui, tiek terapijai svarbus žmogaus gyvenimo stiliaus 
judėjimo suvokimas - kokiu būdu judama nuo minuso prie pliuso. 
Kokiu būdu reikšmingumo trūkumas paverčiamas pranašumo pertek- 

liumi. Atskleidus tai galima padėti žmogui ieškoti būdų, kaip išvengti šio 
kraštutinumo ir siekti lygiavertiškumo. 

Bendradarbiavimas yra esminė pozicija tiek konsultuojant, tiek gy- 
dant. Individualiosios psichologijos konsultantas ar terapeutas pirmiau- 
sia yra bendradarbiavimo santykio modelis. Jis yra lygus su klientu, nėra 
viršesnis ekspertas. Iš tiesų tik klientas yra savo gyvenimo ir gyvenimo 
stiliaus ekspertas. Konsultantas ar terapeutas bendradarbiaudamas 
su klientu padeda jam pamatyti savo gyvenimo stilių naujoje perspekty- 
voje. Atskleidžiant asmeninės logikos ar asmeninio pasaulio vaizdą 
svarbu ne tai, kad jį pamatytų ir suprastų terapeutas, bet kad klientas 
jį pamatytų naujoje perspektyvoje. Negalėtume sakyti, kad konsultan- 
tas ar terapeutas veda klientą pirmyn pažinimo taku. Greičiau galėtume 
įsivaizduoti, kad terapeutas ir klientas yra bendrakeleiviai, einantys tuo 
pačiu keliu, matantys tą patį peizažą - kliento gyvenimo stilių, kartais 
abu nežinodami, ką pamatys už posūkio. Konsultantas ir klientas kar- 
tais tiesiog klausimais, pastebėjimais ar pasidalijimais mintimis kviečia 
klientą atkreipti dėmesį į kokias nors detales ar vaizdus - pamatyti nau- 
jai, naujai suprasti reikšmę. Tai sudaro prielaidas naujų kelių ir naujų 
peizažų atsiradimui. 

Menkavertiškumo/pranašumo siekio dinamika ir bendruomeniš- 
kumo jausmo trūkumas yra svarbūs psichologinių problemų ar sutri- 
kimų veiksniai. Taigi nieko keista, kad vienas iš pagrindinių, atskirai 
įvardijamų ir pabrėžiamų IP metodų yra padrąsinimas. Jokiu būdu 
neturėtume padrąsinimo maišyti su paskatinimu. Tai nėra apdovano- 
jimas, pagyrimas, įvertinimas. Būtų galima sakyti, kad tai žiūrėjimas į 
žmogų per pliusinius akinius - matant jo stiprybes, priimant jį, supran- 
tant jo baimes ir saugumo poreikius, tikint, kad jis gali būti atsakingas 
už save ir savo poelgius. Padrąsinimas suteikia jėgų ir pasitikėjimo 
savimi atlikti savo gyvenimo uždavinius, atsakingai rinktis. Svarbu, kad 
formuotųysi tas jausmas, „aš galiu“ nes tik tada žmogus gali įgyti naujų 
įgūdžių ir sužinoti naujų dalykų apie save ir kitus. 

Prie padrąsinimo priskirčiau ir individualiosios psichologijos kon- 
sultantų bei terapeutų pasakymą „Klientą reikia pasiimti iš tos vietos, 
kurioje jis yra.“ 

Pagrindiniai dar A. Adlerio pasiūlyti gyvenimo stiliaus analizės ir 
atskleidimo metodai - ankstyvieji prisiminimai ir šeimos žvaigždynas 
yra naudojami tiek konsultavimui, tiek terapijai. Abiem atvejais pagrin- 

dinis dėmesys kreipiamas ne į faktus, ne į turinį, o į tai, kokią reikšmę 
jie turi klientui, kokią prasmę jis jiems suteikia. Vienas vyriausias vai- 
kas šeimoje gali jaustis sugebantis, galingas, palaikantis jaunesnius, nes 
tėvai jam patiki rūpintis šiais. Kitas vyriausias vaikas gali jaustis menkas, 
nepakankamai sugebantis, nevertas meilės, nes tėvai iš jo tik reikalauja 
atsakyti už jaunesnius, bet jis nejaučia jų šilumos ir padrąsinimo. 

Konsultuojant ir gydant šie metodai taikomi kiek skirtingai. Konsul- 
tuojant taikoma daug įvairių technikų, kurios padeda klientams pažvelgti 
į savo patirtis naujai, suvokti reikšmes, kurias priskyrė joms, atpažinti 
sąsajas tarp praeities patirčių ir šios dienos pasirinkimų, elgesio. Terapi- 
jos metu dažniau laukiama spontaniško atgaminimo patirčių, susijusių 
su šeimos žvaigždynu, ar spontaniškai išsakomų ankstyvų prisiminimų, 
kartais paskatinant klausimais „ką jums tai reiškia?“, „kada vaikystėje 
panašiai jautėtės? ir pan. 

Taigi individualiosios psichologijos konsultavimas ir psichoterapija 
remiasi ta pačia teorija ir tai sąlygoja jų bendrumus. Jie išlaisvina žmogų 
iš varžančių senojo gyvenimo stiliaus gniaužtų ir nuo nerealaus susikur- 
to gyvenimo tikslo. Tokiu būdu asmenybė pasikeičia iš esmės. Terapeu- 
tas ir konsultantas nėra technikų žinovai ir taikytojai, jie yra menininkai, 
gali vesti ten, kur patys yra nuėję. 


Konsultavimo skiriamieji bruožai 


Adleriškas konsultavimas yra orientuotas į problemą. Galima sufor- 
muluoti du iš pirmo žvilgsnio vienas kitam prieštaraujančius jo prin- 
cipus. 


Mikroskopo principas - nereikia daug informacijos, kad galėtume 
pradėti konsultavimo procesą ir kurti pirmąsias diagnostines hipote- 
zes. Juk gyvenimo stiliaus paternai atsispindi kiekviename veiksme, 
vidiniame ar išoriniame. Konsultanto tikslas - atskleisti klientui, kokie 
gyvenimo stiliaus aspektai prisideda prie tos ar kitos problemos atsiradi- 
mo. Dėmesys yra kreipiamas į galimą simptomo naudą, jo psichologinę 
reikšmę asmeniniame kliento pasaulėvaizdyje. Konsultacinis pokalbis 
fokusuojamas į problemą, nuo jos pereinant prie asmeninės logikos 
tyrinėjimo. 

Bendruomeniškumo principas -— ieškant problemos sprendimo kon- 
sultavimo procese klientas (asmuo, šeima, mokyklos klasė) matomas 
platesniame kontekste: individas, šeima, bendruomenė, visuomenė; 
mokinys, klasė, mokykla, bendruomenė, visuomenė. Pavyzdžiui, vaiko 
konsultavimas visada bus tėvų ir vaiko konsultavimas, atsižvelgiant į visos 
šeimos dinamiką. Mokykloje sėkmingai plačiai taikomas būtent adleriš- 
ko konsultavimo modelis mato vaiką klasės ir mokyklos kontekste. 

Kaip šie du prieštaringi principai gali būti taikomi? 

Pavyzdžiui, šeima kreipiasi į IP konsultantą dėl to, kad pirmokas 
nenori pasilikti vienas klasėje, reikalauja, kad mama iš karto po pamo- 
kos būtų prie klasės durų, atsisako eiti į anksčiau patikusį keramikos 
būrelį. Kalbant apie pačią situaciją, konsultantas bando suprasti, koks 
yra vaiko netinkamo elgesio tikslas, ko jis siekia, laikydamas mamą 
taip arti prisirišęs. Mama labai išgyvena dėl jo pasiekimų, ypač daug 
dėmesio skiria mokymuisi, netgi mokytojos prašo specialiai užduoti 
namų darbus (juk pagal įstatymą turėtų neužduoti), nes kitaip vaikas 
tikrai neišmoks gražiai rašyti. Konsultantė spėja „Ar gali būti, kad jau- 
tiesi nemylimas, jei neparašai labai gražiai?“ - „Taip“, - atsako berniukas. 
„Paklausk mamos dabar,“ - pasiūlo konsultantė. Berniukas pasisukęs į 
mamą klausia „Ar tu manęs nemylėsi, jei negražiai parašysiu?“ Mama 
atsako: "Na ką tu, aišku, kad mylėsiu, bet gražiai rašyti irgi labai svar- 
bu.“ Kažkodėl mama nepasitiki sūnaus gebėjimais. Pamatėme vaiko 
asmeninės logikos fragmentą. Toliau žiūrime per mikroskopą. Koks 
netinkamo elgesio tikslas? Mamą erzina vaiko elgesys, subartas jis lyg 
ir sutinka, bet apsisukęs ir vėl zirzia. Mūsų hipotezė - vaikas jaučiasi 
reikšmingas tik tada, kai mama kreipia į jį dėmesį. Tai atitinka mūsų 
jau turimą informaciją. Esant klaidingam dėmesio siekio tikslui mama, 
užuot kreipusi dėmesį į netinkamą elgesį, turėtų rasti būdą padėti vaikui 
jaustis reikšmingam kitose situacijose. Klausiame mamos, ką ji galėtų 
daryti, kad vaikas jaustųsi ir būtų priimtas šeimoje toks, koks yra, pa- 
kankamai reikšmingas. Galime pasidalyti kai kuriomis idėjomis, kurios 
yra padėjusios kitoms šeimoms, tačiau tik tėvai, šiuo atveju mama, gali 
surasti tai, kas priimtina visai šeimai. Kaip šeima ilsisi? Kaip linksmi- 
nasi? Už ką vaikas šeimoje atsakingas? Gal vaikas gali rūpintis kuo nors 
už šeimos ribų? Konsultantas gali bendrauti ir su mokytoja. Kas vaikui 
padėtų jaustis labiau priklausančiam ir pasitikinčiam? Veikla mokykloje 
gali padėti vaikui jaustis priklausančiam klasei - kai kiekviena klasė ką 

nors organizuoja (bet ne taip, kad aktyviausi ir geriausi šoka ir dainuoja, 
o kiti, nuošaly - ne). Visi yra lygiaverčiai ir, kad taip ir jaustųsi, turi būti 
įtraukti. Taigi konsultantas, viena vertus, dirba su konkrečia problema, 
kita vertus - padeda tėvams ieškoti priemonių, kurios gali apsaugoti nuo 
tolesnio netinkamo elgesio. 

Kreipiasi pora, kuriai randasi problemų dėl nemokėjimo pasidalyti 
jausmais. Konsultantas fokusuotai bando atskleisti gyvenimo stiliaus 
ypatybes, kurios gali būti su tuo susijusios - kaip jų šeimose buvo 
reiškiami jausmai, kaip jie suprasdavo tėvų jausmų pasireiškimus, ko- 
kius sprendimus patys apie tai yra priėmę, kokią prasmę suteikia part- 
nerio emociniam santūrumui. Tokiu būdu kiekvienas poros narys gali 
naujai pamatyti savo gyvenimo stiliaus ypatybes, o tada gali rinktis: 
nori taikytis ar ne. Gal žmonos tėtis supykęs tylėdavo ir dabar, kai jied- 
viem išėjus pasivaikščioti jos vyras eina šalia tylėdamas, ji jo tylėjimą 
per savo akinius mato kaip pykčio išraišką, išsigąsta ir pradeda gintis, 
nors niekas nepuola. O vyras nusivylęs praranda ramybę - kai viskas 
būdavo gerai, jo tėvai mėgdavo tylėti. Adlerinio konsultavimo procese 
daug dėmesio skiriama tėvų ir pedagogų mokymui bei švietimui. In- 
dividualios konsultacijos metu konsultantas gali aiškinti tėvams, kaip 
suprasti netinkamą vaikų elgesį, koks suaugusiųjų elgesys jį provokuoja, 
gali aiškinti jaunuoliui ar suaugusiam, kas kartais turi įtakos gyvenimo 
stiliaus formavimuisi, kaip galima teigiamai pakelti savo savivertę. 

Individualiosios psichologijos konsultantai ypač aktyvūs Šiaurės 
Amerikoje, Kanadoje, Izraelyje, Vokietijoje, Austrijoje, Šveicarijoje, Airi- 
joje, Jungtinėje Karalystėje, Olandijoje. Jie aktyviai kuria tėvų ir mo- 
kymo centrus, dalyvauja organizuojant pedagogų švietimą, konsultuoja 
organizacijas, šeimas, pavienius asmenis. 

Individualiosios psichologijos konsultantai nebūtinai yra psichologai. 
Tai gali būti įvairių specialybių aukštąjį išsimokslinimą turintys žmonės, 
baigę individualiosios psichologijos institutuose konsultantų programą. 

Apibendrinant galima pasakyti, kad individualiosios psichologijos 
konsultavimo metodai daug kuo panašūs į kognityvinės psichoterapi- 
jos metodus. Padrąsinančioje aplinkoje atskleidžiami asmens gyvenimo 
stiliaus ypatumai - asmeninė logika, pasaulio suvokimo konstravimo 
elementai, susiformavę įsitikinimai, nuostatos, lūkesčiai, suvokimo ir 
elgesio schemos. Kas savita būtent adleriškam konsultavimui? Analizės 
perspektyva yra gyvenimo stiliaus judėjimas siekiant apsisaugoti nuo 

menkavertiškumo ir pasiekti lygiavertiškumo bei priklausymo grupei 
jausmus. Konsultanto ir kliento santykis remiasi lygiaverčiu bendravimu, 
yra svarbus padrąsinimas. Klientas matomas grupės, bendruomenės 
kontekste. 

Ne visada konsultavimas gali būti veiksmingas. Gyvenimo stilius 
gali neleisti klientui priimti naujos informacijos, naujai pamatyti ir ref- 
lektuoti savo gyvenimo stiliaus ypatumus kognityviniame lygmenyje. 
Tai dažniausiai būna susiję su susiformavusiais neigiamais savęs ir kitų 
suvokiniais, gyvenimo stiliaus rigidiškumu. Tokiais atvejais konsultan- 
tas gali nuspręsti, kad klientas neįstengia priimti jo siūlomos pagalbos, 
bendradarbiauti keičiant gyvenimo situacijas ar gyvenimo stilių. Tokiu 
atveju naudinga gali būti individualiosios psichologijos psichoterapija. 
Ji gali praversti žmonėms, norintiems giliau pažinti save ir pakeisti savo 
gyvenimo stilių. 


Individualiosios psichologijos psichoterapijos ypatybės 


Konsultavimas ir terapija skiriasi kliento/terapeuto santykio lygmeniu. 
Konsultuojant kliento gyvenimo stilius yra analizuojamas kognityviniu 
lygmeniu - atsimenant, galvojant, išbandant naujus vertinimo taškus. 
Individualiosios psichologijos giluminės terapijos ir analizės procese 
matome santykį vis gilėjant. Keičiasi kliento pozicija. Jis turi galimybę 
labiau regresuoti intrapsichiniame lygmenyje - kitais žodžiais tariant, 
psichoterapijos ir analizės procese jis turi erdvę paliesti giliau esančius 
jausmus, turi galimybę susiliesti su seniau buvusiomis emocinėmis pa- 
tirtimis. Klientas terapijos metu ne tik kalba ar galvoja apie gyvenimo 
stilių ir jo formavimosi aplinkybes, bet realesniu mastu išgyvena tuos 
jausmus iš naujo. Tai vyksta per perkėlimą ir kitas patirtis, kurios rea- 
lizuojamos terapijos/analizės procese čia ir dabar arba atsigamina iš 
praeities. 

Giluminė terapija, kaip ir analizė, gali trukti net iki 400 ar daugiau 
valandų. Pagrindinis skirtumas tarp jų yra tas, kad analizės susitiki- 
mai turi vykti bent 2 kartus per savaitę, jų metu klientas guli. Matome, 
kad kliento padėtis terapijos sesijos metu susijusi su regresijos gilumu. 
Analizės metu ji gilesnė nei giluminės terapijos metu. 

Kurdami savo teorijas ir atkakliai nesutikdami vienas su kitu, S. Freu- 
das ir A. Adleris negalėjo numatyti, kaip laikui bėgant viskas pasikeis. 

Dabar matome, kaip šios teorijos suartėjo. Galėtume pasakyti, kad šių 
dienų psichoanalizės požiūriai, teoriniai konstruktai, praktinės patirties 
žinios yra visiškai priimtinos ir taikomos adleriškai analizei. Pabandy- 
siu atsakyti į klausimą - o kuo gi savita individualiosios psichologijos 
analizė? 

Adlerio analizės dėmesio centre yra asmens judėjimas gyvenime. 
Gyvenimo stilius kaip dinamiškas piršto atspaudas unikalus ir jame 
atsispindi visas individas kiekvieną gyvenimo ir terapijos akimirką. 
Taigi terapeutas kreipia dėmesį būtent į to judėjimo suvokimą. Adle- 
rio metodo esmė - vidinis terapeuto judesys į kliento gyvenimo judesį 
(gyvenimo stilių), jo spontaniška - čia ir dabar - empatija šiam judesiui, 
kūrybinė intuicija. Intrapsichinių struktūrų negalime suprasti statiškai, 
be jų intencijos (tikslo) ir judesio. Asmuo turi „jėgos troškimą“ (will for 
power), kurį dažnai neteisingai interpretuoja kaip norą valdyti kitus. 
Adleris turėjo galvoje mūsų psichinio gyvenimo ypatybę siekti sėkmingo 
gyvenimo. Kiekvienas individas turi vidinį siekį tapti, būti savo likimo 
šeimininku, nors tai ir iliuzija. Ir tik lygiavertiškame socialiniame san- 
tykyje psichinė sveikata auga arba menksta. Taigi klientas nėra trūkumo 
ar sutrikimo nešiotojas. Jo simptomas ar jo raidos rezultatas yra būdas 
išspręsti gyvenimo problemas. Jis aktyviai ir kūrybiškai formuoja gyve- 
nimo stilių iš to, ką turi (genetika, aplinka), siekdamas neįsisąmoninto 
tikslo. A. Adleris ta prasme sako,kad individas yra ir menininkas, ir meno 
kūrinys. Psichoterapinė situacija vyksta čia ir dabar, bet joje taip pat yra 
ankstyvos patirties vertinimas ir konkretus nesuvoktas asmens idealas, 
siektinas tikslas. Terapinėje/analitinėje situacijoje išgyvenami ankstyvi 
pojūčiai ir jausmai, o būtent jie ir suteikia galimybę pakeisti destruk- 
tyvius patologinius gyvenimo stiliaus modelius į sveikesnius, sąlygotus 
bendruomeniškumo jausmo (šis formuojasi santykyje su kitu). 

Taigi individualioji psichologija mažiau dėmesio skiria sutrikimų 
įvardijmui, tačiau neabejoja, kad visos žinios apie tai yra labai vertingos 
ir naudotinos psichoterapeuto darbe. Dr. Gisela Eife 2005 m. Vilniaus 
universitete skaitytoje paskaitoje pateikė gražų įvaizdį, atskleidžiantį, 
kaip būtent galima įsivaizduoti psichoanalitinių teorijų ir Adlerio 
požiūrio integraciją - H. P. Duerr įvaizdį. Kai fotografuojame, fokuso 
centru galime padaryti ir objektą (medį), ir už jo esantį foną (kelią), 
natūralu, kad taip pat abu jie gali būti sufokusuoti vidutiniškai arba abu 
visai nesufokusuoti. Fokusuodami fotoaparatą mes fokuse laikome visas 

šių dienų psichologines žinias apie intra- ir interpsichinę realybę, bet 
tuo pačiu metu nepametame iš savo regėjimo lauko gyvenimo stiliaus 
visumos kaip fono. Mes galime dėmesį (fokusą) nukreipti į M. Ains- 
worth vengiančio prieraišumo formavimosi galimybę ar Kernbergo 
patogenetinio pirminio objekto santykio modelį, bet kaip adlerininkai 
mes visada tuose reiškiniuose matysime ir gyvenimo stilių. Gyvenimo 
stiliaus kaip fono matymas parodo mums, kokį vaidmenį tas ar ki- 
tas reiškinys gali atlikti formuojantis gyvenimo stiliui (patogenetinis 
pirminis objektas) ir kaip jame funkcionuoja. Terapeutas bando supras- 
ti, ko siekdamas klientas naudoja būtent tokį perkėlimą ar kodėl susifor- 
mavo būtent toks prieraišumas. Šitai susiję ir su specifine psichoterapine 
technika - terapeutas sesijos metu ne fokusuoja visą dėmesį į kažkokį 
vieną aspektą (pavyzdžiui, į kliento pasakojimo turinį), bet stengiasi 
išlaikyti (free floating attention) suvokiamame lauke visus situacijos as- 
pektus. Empatiškai įsijaučiant į klientą, judant su juo erdvėje pastebima 
tai, kas gali būti svarbu (nenorėti pažinti jausmai, paslėptos nuostatos ar 
įsitikinimai, fiktyvūs tikslai ir jų prasmės). Šioje vietoje terapeutas nau- 
doja visas turimas šių dienų žinias, jei tik jos padeda suprasti asmeninę 
kliento logiką. Ir niekad nepaleidžia iš akiračio kliento gyvenimo stiliaus 
visumos. 


Paminėsiu dar kelis individualiosios psichologijos giluminei terapijai ir 
analizei būdingus ypatumus: 


+ Simptomo atsiradimas taip pat kaip ir sveikimas yra problemos 
sprendimas. 

+ Ne abstinencija, bet įsijautimas į klientą. Svarbi yra empatija. Te- 
rapeutas atskleidžia savo jausmus, gali dalytis savo patirtimi. Kar- 
tais tai padrąsinimas, kartais mokymas. Tai dažniau taikoma esant 
ankstyvos raidos sutrikimams. Tačiau išlieka abstinencija už sesi- 
jos - terapeutas ir klientas nebendrauja už terapijos ribų. 

+ Perkėlimas/kontraperkėlimas - iš pradžių aiškinasi realius san- 
tykius, tik po to analizuoja kaip galimą perkėlimą. 

+ Terapeutas atsakingas už emocinės patirties sukūrimą. Drąsina 
jausti čia ir dabar, išgyventi senus jausmus. 

+» Dėmesys intersubjektyviai kliento T erdvei: klientas auga naujos 
santykio su terapeutu patirties dėka. Tai ypatingas santykis, su- 
teikiantis naujų galimybių. 

+ Konstruktyvizmo modelis: netikime objektyviomis žiniomis apie 
klientą - kartu su juo diskutuojame ir interpretuojame patirtis, 
skatiname jį priimti jas, suteikiame galimybę joms suteikti kitas 
reikšmes. Bendradarbiaujame kurdami naujus būdus, padedan- 
čius siekti reikšmingumo ir bendruomeniškumo. 


Individualiosios psichologijos terapijai mažiau svarbu, su kokio lygio 
sutrikimais dirbti. Galima būtų sakyti, kad ankstyvos raidos sutri- 
kimai dažniausiai būna sudėtingesni. Tokiems klientams nesiūloma 
analizė, - ji dažniau tinka vėlyvos raidos sutrikimams gydyti. Tačiau 
esminis terapijos/analizės požiūris yra tas pats - dėmesys unikalumui, 
individualumui, padrąsinimas, lygiavertiškumas, bendradarbiavimas, 
naujos tarpasmeninės ir emocinės patirties konstravimas. 

Individualiosios psichologijos terapija/analizė išlaisvina asmenį iš 
senojo gyvenimo stiliaus ribojančių gniaužtų ir nuo nerealaus susikurto 
gyvenimo tikslo. Tokiu būdu asmenybė pasikeičia iš esmės. Terapeutas 
ir konsultantas nėra technikų žinovai ir taikytojai, jie menininkai, galį 
vesti ten, kur patys yra nuėję. 


mu Bihevioristinė 
psichoterapijos 
kryptis 


KOGNITYVINĖ ELGESIO 
TERAPIJA 


Daiva Deltuvienė 


TRUMPA KOGNITYVINĖS ELGESIO TERAPIJOS RAIDOS APŽVALGA 


Kognityvinė elgesio terapija tarp psichologinio gydymo metodų atsira- 
do palyginti neseniai (kiek daugiau nei prieš 30 metų), bet jau spėjo ne 
tik sudominti profesionalus, bet ir išpopuliarėti, tapti vienu dažniausiai 
taikomų psichologinio gydymo būdų išsivysčiusiose šalyse. Lietuvoje 
kognityvinės elgesio terapijos pradmenys jau dėstomi psichologijos stu- 
dentams Vilniaus ir Vytauto Didžiojo universitetuose, tačiau šios tera- 
pijos formalaus mokymo ir praktinio taikymo tradicijas dar tik prade- 
dame kurti. Tikėtina, kad Lietuvoje kognityvinė elgesio terapija taip pat 
bus populiari, nes šiuolaikinis gyvenimo tempas ir augantys Žmonių 
socialiniai poreikiai skatina ieškoti trumpalaikės, į tikslą orientuotos 
terapijos, o būtent tokia ir yra kognityvinė elgesio terapija. 

Istoriškai elgesio terapija atsirado anksčiau už kognityvinę. Ankstyvo- 
ji elgesio terapija rėmėsi Pavlovo sąlyginių ir nesąlyginių refleksų teo- 
rija. Taikant sąlyginių refleksų paradigmas, greitai ir efektyviai pavyk- 
davo įveikti tam tikras problemas (pavyzdžiui, nerimo, panikos), o 
tuo tarpu kitos terapijos (psichoanalitinė, egzistencinė/humanistinė) 
nebūdavo tokios greitos ir veiksmingos. Tačiau vien refleksais nebuvo 
galima paaiškinti žmogaus elgesio, ko labiausiai trūko - tai kognityvinių 
(pažintinių) procesų (minčių, įsitikinimų, nuostatų, vaizdinių, prisi- 
minimų) paaiškinimo. Elgesio terapija padėdavo spręsti pacientų elgesio 
problemas arba vien tik elgesio komponentus problemų, turinčių tiek 
kognityvinių, tiek elgesio komponentų. Paaiškėjo, kad kognityviniais 
metodais galima užpildyti gana nemažas spragas, susidariusias gydant 
elgesio terapija. 1960-1970 m. prasidėjo kognityvinė revoliucija. 


Kognityvinės terapijos pionieriais laikomi Aaronas Beckas ir Albertas 
Ellisas. Šie du psichoanalitikai nutarė ieškoti tokių psichoanalitinės tera- 
pijos alternatyvų, kad nereikėtų susitelkti vien į pasąmoninius procesus 
ir kad sutrumpėtų terapijos laikas. Be Becko ir Elliso, kognityvinės terapi- 
jos srityje išgarsėjo ir Josephas Cautelas, Michaelis Mahoney's, Donaldas 
Meichenbaumas, Geraldas Davisonas, Marvinas Goldfriedas ir kt. Pradėti 
leisti žurnalai pagreitino kognityvizmo sklaidą terapinėje visuomenėje. 
Kognityvinė elgesio terapija sujungia į vieną dvi psichoterapijos rū- 
šis - kognityvinę (pažintinę) ir elgesio terapijas. Kaip matyti iš pava- 
dinimo, kognityvinės terapijos dėmesio centre - paciento mintys. Ši te- 
rapija remiasi idėja, kad mūsų emocinį atsaką formuoja mūsų mintys, 
įsitikinimai ir suvokimai. Pagal kognityvinę psichoterapiją depresiją, 
nerimą bei kitus psichologinius sutrikimus sukelia ne tik pasąmoninės 
priežastys, bet ir sąmoningas negatyvus disfunkcionalus mąstymas, į 
kurį ir apeliuoja kognityvinė terapija, stengdamasi padėti pacientui jį 
pakeisti. Kognityvinė terapija aiškina, kaip tam tikri mąstymo stereotipai 
sukelia simptomus, iškreipdami vaizdą to, kas realiai vyksta žmogaus 
gyvenime. Negatyvus mąstymas verčia jausti įtampą, nerimą, depresiją 
ar pyktį be pakankamos priežasties, provokuoja netinkamus veiksmus. 


Elgesio terapija siekiama silpninti ar panaikinti ryšius tarp stresą 
keliančių situacijų ir įprastų reakcijų į jas: baimės, įniršio, depresi- 
jos, save žlugdančio elgesio ir pan. Elgesio terapija moko tvarkytis su 
diskomtfortiškomis emocijomis ir gąsdinančiomis bei nemaloniomis 

fizinėmis reakcijomis, lengviau apsispręsti, aiškiau mąstyti, geriau jaus- 
tis. Kognityvinė ir elgesio terapija kartu - greitesnio ir visapusiško ter- 
apinio efekto garantija. 

Kognityvinės elgesio terapijos terminu apibūdinamos psichote- 
rapinės intervencijos, kurių tikslas - sumažinti psichologinį stresą 
keičiant mąstymą ir neadaptyvų elgesį į adaptyviu, padedančiu įveikti 
situaciją. Kognityvinė elgesio terapija pagrįsta prielaida, kad emoci- 
jos ir elgesys didele dalimi yra ne visada teisingų įsitikinimų padarinys. 
Kiekvienas mūsų turime tarsi minčių „rinkinį , kuris ir lemia konkrečią 
reakciją stresinės situacijos metu. Jeigu šiuose minčių „rinkiniuose“ 
vyrauja negatyvios nuostatos, stresas gali sukelti psichikos sutrikimą, 
pavyzdžiui nerimą, depresiją. Negatyvių nuostatų susidarymui turi 
įtakos prigimtinės savybės, auklėjimas, patirtis. Kognityvinės elgesio 
terapijos dėmesio centre yra ryšys tarp: įsitikinimų (ką galvojame), 
emocijų (ką jaučiame), elgesio (ką darome). 


TEORINĖS KOGNITYVINĖS ELGESIO TERAPIJOS IDĖJOS 


Kognityvinis modelis 


Dobsonas ir Dozoisas (2001) teigė, kad visos kognityvinės elgesio tera- 
pijos rūšys remiasi trimis prielaidomis: 


1. kognityvinė veikla veikia elgesį, 

2. kognityvinis turinys ir procesai gali būti stebimi ir keičiami, 

3. elgesio (ir emociniai) pokyčiai gali būti pasiekiami per kognity- 
vinius pasikeitimus. 


Žemiau pateikiamoje diagramoje (sudarytoje remiantis daugiausia 
Aarono Becko darbais) pateikti būdai, kaip disfunkciniai kognityviniai 
procesai atsiranda, yra aktyvuojami ir daro įtaką elgesiui ir emocijoms. 
Tai - vadinamasis kognityvinis modelis (1 pav.). 

Ankstyva patirtis ir auklėjimas ugdo tvirtus, rigidiškus mąstymo 
būdus - vadinamuosius kertinius įsitikinimus/schemas. Terapijos me- 
tu nauja informacija ir patirtis panaudojamos prieš tuos kertinius 
įsitikinimus, atrenkama ir „filtruojama“ informacija, kuri juos palai- 


175 


BIHEVIORISTINĖ PSICHOTERAPIJOS KRYPTIS 


176 





Kertiniai įsitikinimai/kognityvinės schemos, 
susiformavusios patirties keliu vaikystėje 


Svarbūs įvykiai aktyvina kertinius 
įsitikinimus/kognityvines shemos 


Kertiniai įsitikinimai/kognityvinės schemos 
„paleidžia“ kognityvines prielaidas 


Prielaidos sukelia automatines mintis 


Automatinės mintys generuoja atsaką 


Elgesio atsakas Somatinis atsakas 


1 pav. Kognityvinis modelis. 


ko. Kertiniai įsitikinimai/schemos yra „paleidžiami“ ar suaktyvinami 
svarbių įvykių (pvz., egzaminai), tai veda prie tam tikrų prielaidų (pvz., 
„Jei visą dieną mokausi, privalau gauti gerą pažymį). Prielaidos sukelia 
automatines mintis, kurios pritaikomos asmeniškai sau (pvz., „tikriau- 
siai esu kvailas“), savo elgesiui (pvz., „nepakankamai daug mokausi“), 
savo ateičiai (pvz., „niekada neišlaikysiu tų egzaminų ir neįstosiu į uni- 
versitetą“). Šios trejopos mintys dažnai vadinamos kognityvine triada. 
Šios automatinės mintys savo ruožtu gali sukelti emocinius pokyčius (pvz., 
nerimą, liūdesį), elgesio permainą (pvz., vengimą eiti iš namų, perdėtą 
darbštumą) ir somatinius pokyčius (pvz., apetito ar miego sutrikimą). 


Kognityviniai deficitai ir iškraipymai 


Pagal kognityvinę elgesio terapiją psichopatologija - kognityvinio pro- 
ceso sutrikimo rezultatas. Teigiama, kad psichologinės problemos yra 
susijusios su kognityviniais deficitais ir iškraipymais. Intervencijos, 
nukreiptos į kognityvinius iškraipymus, aiškina disfunkcinį ir iracionalų 
pažinimą, įsitikinimus, schemas, padeda suprasti jų įtaką elgesiui ir 
jausmams. Tipinis gydymas kognityvine elgesio terapija apima savis- 
tabą, neadaptyvių įsitikinimų identifikavimą, minčių testavimą ir 
galiausiai - kognityvinę restruktūrizaciją. Intervencijos, nukreiptos į 

kognityvinius deficitus, moko naujų kognityvinių ir elgesio įgūdžių. Gy- 
dymo programos dažnai apima socialinių problemų sprendimą, naujų 
kognityvinių strategijų mokymąsi, praktikavimą ir savęs palaikymą. 


PRAKTINIS KOGNITYVINĖS ELGESIO TERAPIJOS TAIKYMAS 


Nors skirtingos kognityvinės elgesio terapijos rūšys skiriasi pagal tam 
tikrus kliento ir terapeuto santykių aspektus, kognityvinių pokyčių 
taikinius, kognityvinių ir elgesio pokyčių laipsnį, kliento savikontrolės 
svarbą, gydymo principai yra bendri visoms kognityvinės elgesio tera- 
pijos rūšims. Terminas kognityvinė elgesio terapija vartojamas apibrėžti 
visai aibei skirtingų intervencijų. Visoms joms būdingi tie patys pagrin- 
diniai ypatumai. 


Kognityvinė elgesio terapija yra teoriškai determinuota 


Kognityvinė elgesio terapija paremta empiriškai patikrinamais mode- 
liais, kurie suteikia loginį pagrindą intervencijoms (pvz., kad jausmai 
ir elgesys yra nulemti įsitikinimų) ir fokusuojasi į intervencijų prigimtį 
(prieštarauja kognityviniams deficitams ar juos koreguoja). Kognityvinė 
elgesio terapija - tai visapusiška, racionali intervencija, o ne paprastų 
atskirų technikų rinkinys. 


Kognityvinė elgesio terapija yra orientuota į tikslą 


Bendrieji kognityvinės elgesio terapijos tikslai yra pagerinti savęs su- 
pratimą, savikontrolę ugdant tinkamesnius kognityvinius ir elgesio įgū- 
džius. Kognityvinė elgesio terapija padeda identifikuoti disfunkcines 
mintis ir negatyvius, iškreiptus, pernelyg savikritiškus įsitikinimus. 
Savistabos, švietimo, eksperimentavimo su savimi ir savitikros procesų 
rezultatas - liguistų minčių ir įsitikinimų pakeitimas pozityvesniais, 
subalansuotais ir funkcionaliais įsitikinimais, kurie suteikia stiprumo 
ir lemia sėkmę. Identifikuojami kognityviniai ir elgesio deficitai, iš- 
mokstami, vertinami, įtvirtinami nauji problemų sprendimo įgūdžiai ir 
elgesio būdai. Galiausiai nauji kognityviniai ir elgesio įgūdžiai leidžia 

naujas sunkias situacijas sėkmingai atremti tinkamesniu būdu. 2-ame 
pav. parodyta, kaip terapijos procesai padeda iš disfunkcinio ciklo pe- 
reiti į funkcionalesnį ciklą. 


Disfunkcinis ciklas Funkcionalusis ciklas 
Mintys Mintys 
Negatyviosios Pozityvesnės 
Savikritiškos Orientuotos į sėkmę 
Iškreiptos Subalansuotos 


Elgesys Jausmai Elgesys Jausmai 
Neadekvatus Nemalaonūs Tinkamas Malonūs 
Vengimas Nerimas Bandantis Atpalaiduojantys 
Pasidavimas Depresija Konfrontuojantis Raminantys 
Pyktis 





2 pav. Disfunkcinis ir funkcionalusis ciklai. 


Pacientas ir terapeutas nustato terapijos tikslus gydymo pradžioje. 
Tipiškai pacientas pageidauja atsikratyti nemalonių simptomų. Visa- 
da atsižvelgiama į specifines aplinkybes. Kognityvinės elgesio terapi- 
jos akiratyje - tokie tikslai kaip pozityvios patirties padidinimas, ate- 
ities problemų įveikimo strategijų kūrimas, atkryčio prevencija. Tikslo 
nustatymas fokusuoja paciento mąstymą į terapijos naudą, diktuoja 
diskusiją apie realistiškas terapijos ribas. Pavyzdžiui, tikslas „niekada 
vėl nejausti nerimo“ yra nerealistiškas, kaip ir tikslas „niekada daugiau 
neliūdėti“. Terapijos metu pacientas ir terapeutas peržiūri tikslus, kad 
įvertintų terapijos pažangą, keistų ar tikslintų tikslus pasikeitus gyveni- 
mo aplinkybėms. 


Kognityvinė elgesio terapija ribota laiko atžvilgiu 


Trumpa terapijos trukmė skatina paciento savarankiškumą ir padrąsina 
savigelbą. 

Dedamos pastangos pokyčius pasiekti greitai. Daugelis kognityvinės 
elgesio terapijos vadovų rekomenduoja terapinius tikslus pasiekti per 
12 -16 sesijų. 

Kognityvinė elgesio terapija nukreipta į dabartį 


Kognityvinė elgesio terapija fokusuojama į dabartį. Kognityvinės elge- 
sio terapijos intervencijos nukreiptos į dabartį, dabartines problemas ir 
sunkumus. Stengiamasi ne išaiškinti pasąmonines ankstyvąsias trau- 
mas ar biologines, neurologines ir genetines psichologines disfunkcijos 
priežastis, bet sukurti naują, adaptyvesnį pasaulio priėmimo būdą. 

Terapijos metu dabartinis mąstymas ir elgesys nagrinėjami tam, kad 
asmuo išmoktų įveikti panašias problemas ateityje. Nors susitelkiama į 
dabartines problemas ir situacijas, detali anamnezė ir praeities žinojimas 
yra reikalingi paciento problemoms konceptualizuoti. 


Kognityvinė elgesio terapija yra šviečiamoji 


Kognityvinės elgesio terapijos aksioma - pacientas yra laikomas pajėgiu 
kontroliuoti savo mintis ir veiksmus. Remiantis šia prielaida, terapija 
tampa šviečiamuoju procesu, kurio tikslas - suteikti pacientui žinių ir 
įgūdžių funkcionuoti adaptyviau. Tuo kognityvinė elgesio terapija skiri- 
asi nuo kitų terapinių mokyklų. Atkryčio atveju pacientas gali naudo- 
damasis savo įgūdžiais sumažinti simptomų išreikštumą ir trukmę - 
nėra reikalo kartoti formalią terapiją. 


Kognityvinė elgesio terapija suteikia įgūdžių adaptyviau 
spresti problemas 


Kognityvinė elgesio terapija - tai praktinis, naujais įgūdžiais paremtas 
gydymo metodas, kurio tikslas - išmokyti pacientą alternatyvių mąs- 
tymo ir elgesio būdų. 

Įgūdžių įgijimas reikalauja praktikos, tad pacientas skatinamas atlikti 
įvairias terapines užduotis už sesijos ribų - terapeutas parengia jas ar 
užduoda namų darbus. Tai nepaprastai svarbi terapijos dalis, nuo ku- 
rios priklauso visos terapijos sėkmė. Namų užduotis drauge sudaro te- 
rapeutas ir pacientas, pritaikydami kiekvieną jų prie paciento problemų 
ir įgūdžių. Terapeutas išdėsto namų užduoties esmę, duoda tam tikrus 
nurodymus. Namų užduotys sustiprina ir papildo šviečiamuosius te- 
rapijos aspektus, padeda pacientui pajusti terapijos pažangą. 

Kognityvinė elgesio terapija paremta terapeuto ir paciento 
bendradarbiavimu 


Per visą terapiją - nuo tikslų iškėlimo iki namų užduočių planavimo, 
negatyvių įsitikinimų keitimo, atkryčio prevencijos strategijos supla- 
navimo - pacientas ir terapeutas dalijasi vienoda atsakomybe. Bendros 
pastangos sukuria bendradarbiavimo dvasią, sustiprina motyvaciją ir 
padeda įveikti daugelį terapijos kliūčių. 

Šios terapijos, pagrįstos abipusiu - terapeuto ir paciento - bendradar- 
biavimu, procese aktyvūs yra tiek terapeutas, tiek pacientas. Terapeuto 
vaidmuo yra per terapinius santykiu paskatinti pacientus siekti geriau 
suprasti savo problemas ir ieškoti alternatyvių būdų mąstyti ir elgtis. 

Abi pusės dalyvauja terapijos procese identifikuodamos problemas, prieš- 
taraudamos negatyviems įsitikinimams, kurie sukelia neigiamas emocijas 
ir neadaptyvų elgesį. Terapeutas aktyviai klausinėja apie negatyvias mintis, 
moko naujų įgūdžių, aiškina apie psichologinį sutrikimą, kuris pasireiškia 
pacientui, modeliuoja naujo tipo elgesį, planuoja namų užduotis. Panašiai 
yra aktyvus ir pacientas: stebi elgesį ir mintis atlikinėdamas namų užduo- 
tis, prieštaraudamas negatyvioms mintims, ugdydamasis įgūdžius. Akty- 
vus terapeuto vaidmuo terapijoje - ypatybė, skirianti kognityvinę elgesio 
terapiją nuo psichodinaminės ir psichoanalitinės terapijos, kurių sesijos 
metu terapeutas turi sekti paskui pacientą. 


Kognityvinė elgesio terapija yra objektyvi ir struktūruota 


Ši terapija - tai struktūruotas ir objektyvus požiūris, vedantis pacientą 
nuo įvertinimo, problemos formulavimo iki intervencijų, savistabos. 
Intervencijų tikslai aiškiai apibrėžiami ir reguliariai peržiūrimi. Pabrė- 
žiamas savo sutrikimų kiekybinis ir kokybinis vertinimas, leidžiantis 
matyti pažangą lyginant esamą savijautą su savijauta prieš terapiją. 
Sutrikimams vertinti vartojami terminai, padedantys kiekybiškai „pa- 
sverti sutrikimų raišką. Taip terapiniame procese atsiranda objekty- 
vumas. Problema kognityviniu ir elgesio aspektu vertinama naudojant 
klausimynus, fiziologinius ir elgesio testus. 

Kognityvinės elgesio technikos 





Kognityvinės elgesio terapijos terminas apima visą aibę technikų ir stra- 
tegijų, kurios kiekvienu konkrečiu atveju naudojamos skirtingai. Čia nėra 
standartizuoto požiūrio, technikos ir metodikos naudojamos lanksčiai. 


Formulavimas ir psichologinis švietimas 
Ryšio tarp minčių, jausmų ir elgesio supratimas 


JAUSMAI 
Minčių stebėsena 
Identifikacija: 
Negatyvių automatinių mnčių, 

Kertinių įsitikinimų /schemų ir disfunkcinių prielaidų 
Kognityvinių iškrypimų ir deficitų identifikacija 
Dažni disfunkciniai įsitikinimai ir prielaidos 
Kognityvinio iškraipymo variantai 
Kognityvinis deficitas 
Minčių vertinimas 
Įsitikinimų testavimas ir vertinimas 
Kognityvinė restruktūrizasija 
Subalansuoto mąstymo vystymas 
Naujų kognityvinių įgūdžių ugdymas 
Dėmesio atitraukimas, dienoraštis, pozityvus tvarkymasis su savimi 
Nuoseklus mąstymas, problemų sprendimo įgūdžiai 


ELGESYS ——— ———  ———— —" EMOCIJOS 
Aktyvumo stebėsena Mokymas vengti afektų/įveikti afektus 
Jausmų, minčių ir elgesio ryšys Atskirti kertines emocijas 
Tikslo planavimas Atpažinti fiziologinius simptomus 
Nustatyti ir suderinti tikslus Afektų stebėsena 


Taikinio nustatymas Minčių ir elgesio susiejimas 
Praktinės užduotys Skalės emocijų išreikštumui vertinti 


Dažninti mėgstamą veiklą Tvarkymasis su afektais 
Veiklos planavimas Nauji įgūdžiai (relakcija, tvarkymasis su pykčiu) 


Elgesio eksperimentas 
Testas numatymas/prielaida 
Naujų įgūdžių/elgesio išmokimas 
Vaidmenų atlikimas 
Modeliavimas 
Repeticija 





3 pav. Kognityvinės elgesio terapijos technikos. 

Tikslo nustatymas 


Konkrečių tikslų nustatymas kartu su pacientu yra svarbus anksty- 
vas žingsnis, suteikiantis kognityvinės elgesio terapijos procesui keletą 
privalumų. Visų pirma, tikslo nustatymas padeda išaiškinti paciento 
lūkesčius, siejamus su terapija. Neteisingo vienas kito supratimo sritys 
gali būti išaiškintos ir pašalintos ankstyvoje terapinės sąveikos stadijoje. 
Be to, diskutavimas apie tikslus padeda pacientui nuspręsti, kada tęsti ir 
kada baigti terapiją. Tikslai parodo, kad paciento problemos apima ir jo 
gebėjimą pasikeisti, pasinaudoti savo galimybėmis, o ne vien sunkumus, 
skausmą ir pan. Tikslo nustatymo procesas gali sustiprinti aktyvų pacien- 
to vaidmenį terapiniuose santykiuose. Kognityvinė elgesio terapija nėra 
pasyvi patirtis. Kitas privalumas, kurį suteikia tikslo nustatymas, yra tera- 
pinio proceso struktūra. Paciento problemos nagrinėjamos sistemingai, 
rizika, kad terapija pavirs chaotiška krizių intervencijų serija, sumažėja. 
Taigi tikslo nustatymas - natūrali priemonė įvertinti terapijos baigtį. 


Kognityvinis elgesio įvertinimas 


Nors pagrindinis įvertinimas vyksta per pirmąsias sesijas, tačiau pa- 
cientas vertinamas viso gydymo metu. Kognityvinis elgesio įvertinimas 
apima keturias pagrindines sritis: pažinimą, elgesį, emocijas ir fiziolo- 
giją. Kiekviena įvertinimo procedūra atskleidžia specifinę informaciją 
apie kiekvieną iš atsako sistemų. Daugelio technikų panaudojimas ver- 
tinant duoda išsamesnį vaizdą, kaip gydyti konkretų atvejį. Kognity- 
vinis elgesio įvertinimas prasideda nuo pradinio įvertinimo, kurio metu 
išsiaiškinamos problemos, o sunkumai formuluojami taip, kad pacientas 
patikėtų, jog pasikeitimas yra galimas. Pradinio interviu metu proble- 
mos sudėliojamos prioritetine tvarka - gali būti naudojami įvairūs testai, 
klausimynai. Becko savivertės testas gali būti kartojamas terapinio pro- 
ceso dinamikai įvertinti. 


Savistaba 


Tai svarbi įvertinimo priemonė. Pacientas pratinamas stebėti ir aprašy- 
ti savo elgesį ir emocines reakcijas. Tai - dažniausios namų užduotys. 
Kartu terapeutas ir pacientas parenka stebėjimo objektą: simptomą, 

elgesį, reakciją, priklausomai nuo paciento tikslų ir problemų sąrašo. 
Savistaba kognityvinės elgesio terapijos metu tarnauja trims pagrindi- 
niams tikslams: 


1. Padrąsina pacientą ir efektyviai moko stebėti savo paties reakcijas 
moksliškesniu būdu. 

2. Reikalauja konkretaus simptomų ir problemų įvardijimo. 

3. Gali paaiškėti naujos problemos, kurioms bus reikalingos toli- 
mesnės intervencijos. 


Terapijos pradžioje savistaba svarbi simptomų ar problemų raiškai, o 
vėliau - pažangai įvertinti. 


Kognityvinė restruktūrizacija 


Pagal kognityvinę elgesio terapiją neadaptyvus mąstymas yra tiek sim- 
ptomas, tiek sutrikimo palaikomasis veiksnys. Negatyvios automatinės 
mintys sustiprina negatyvų afektą, kuris savo ruožtu stiprina tolimesnį 
negatyvų mąstymą. Taip susidaro ydingas ratas, palaikantis disforiją. 
Iš to darytina išvada, kad pacientai gali įveikti savo problemas identi- 
fikuodami ir modifikuodami savo negatyvias mintis. Pagal Beką kog- 
nityvinis pasikeitimas priklauso nuo paciento negatyvių minčių pa- 
stebėjimo ir prisiminimo. Pacientai išmoksta patys stebėti savo minčių 
kognityvinį turinį ir naudotis juo kaip įrankiu savo sutrikimui su- 
prasti. Terapinė kognityvinio modelio vertė glūdi santykinai lengvai 
prieinamuose protiniuose veiksmuose, kuriuos pacientas išmoksta 
reikšti žodžiais. Išsiaiškinus kognityvinės reakcijos turinį, pacientas 
padrąsinamas žiūrėti į jį daugiau kaip į hipotezę, o ne kaip į akivaizdų 
faktą. Kruopščiai aiškinantis ir aptariant įsitikinimų hipotezę, pacien- 
tas palaipsniui pakeičia savo perspektyvą. Keičiant įsitikinimus, keičiasi 
emocinės reakcijos ir elgesys, įvyksta kognityvinė restruktūrizacija. 
Terapeutas užduoda pacientui svarbius klausimus, kurie padeda šiam 
pakeisti įsitikinimus. Šis dialogas tarp paciento ir terapeuto vadina- 
mas „sokratiniu klausinėjimu“, arba „valdomu atradimu“. Kognityvinė 
restruktūrizacija yra centrinis komponentas gydant emocinius, asmeny- 
binius, valgymo ar psichozinius sutrikimus. 

Problemų sprendimas 


Tai į save nukreiptas procesas, kuriuo naudodamasis asmuo stengiasi 
identifikuoti ar atrasti efektyvius ir adapatyvius problemų sprendimus. Pir- 
miausia terapeutas moko pacientą identifikuoti problemą, po to įvardija 
kiek įmanoma daugiau galimų sprendimų, įvertina kiekvieno jų teigiamy- 
bes ir neigiamybes ir pasirenka tinkamiausią. Problemų sprendimo tech- 
nikos nėra sudėtinga išmokti, ji plačiai taikoma gydant nuotaikos, nerimo, 
psichozinius, priklausomybių sutrikimus, stresą ir kitas problemas. 


Elgesio aktyvinimas /veiklos planavimas 


Aktyvumo planavimas naudojamas sprendžiant paciento neveiklumo, 
motyvacijos stokos, depresijos problemas. Kadangi neveiklumas susijęs 
su negatyviomis emocinėmis būklėmis, terapeutas gali padėti pacien- 
tui sudaryti aktyvumo tvarkaraštį. Tai darydami kartu su terapeutu, 
pacientai paprastai gali nustatyti prasmingus tikslus dienos veiklai. Su- 
planuoto aktyvumo palyginimas su realiai buvusiu užtikrina terapeutui 
ir pacientui objektyvų grįžtamąjį ryšį su paciento pasiekimais. Taip pat 
galima išdėstyti užduotį laipsniškai tais atvejais, kai ji atrodo pernelyg 
sunki ar sudėtinga - tada mokoma pradėti nuo lengvesnių jos aspektų ir 
palaipsniui atlikti ją visą. Aktyvumo planavimas taikomas depresiškiems, 
dvipoliu, ir valgymo sutrikimais, šizofrenija sergantiems pacientams. 


Atkryčio prevencija 


Svarbi terapijos dalis — paaiškinti pacientui, kad simptomai gali pasi- 
kartoti. Svarbiausias atkryčio prevencijos modelio dalykas - atskirti 
pavienį simptomų pasikartojimo atvejį nuo visiško grįžimo prie anks- 
tesnių simptomų lygmens, arba atkryčio. Pavyzdžiui, nusižengimas 
abstinencijai sergant priklausomybe nuo alkoholio dar nėra atkrytis. 
Simptomų pasikartojimas neišvengiamai neveda į atkrytį, terapeuto 
padedamas, pacientas turi įgyti įgūdžių ir strategiją, kaip išvengti galimo 
pasikartojimo. Atkryčio prevencija susideda iš keturių komponentų: 


1. Didelės rizikos situacijų nustatymas. 
2. Įveikimo įgūdžių įgijimas. 

3. Įveikimo įgūdžių praktikavimas. 
4. Subalansuoto gyvenimo būdo įsisavinimas. 


Ekspozicinė terapija 


Ekspozicijos technikos yra naudojamos baimei, nerimui ir kitoms inten- 
syvioms neigiamoms emocinėms reakcijoms gydyti. Terapeutas padrą- 
sina pacientą susidurti su situacijomis, kurios provokuoja neigiamas 
emocijas. Tipiškai pacientas būna klaidingai įsitikinęs, kad gąsdinančios 
yra aplinkybės, kuriomis kyla neigiamos emocijos, ir jų vengia. Bijomų 
situacijų ekspozicija leidžia paneigti ankstesnius įsitikinimus - įsitikinti, 
kad bijomos situacijos yra saugesnės, nei pacientas galvojo anksčiau. 
Taip pat pacientas išmoksta, kad vengimas arba mažai adaptyvus nerimą 
neutralizuojantis ar „saugumo“ elgesys kaip ritualai sergant obsesiniu- 
kompulsiniu sutrikimu ar anksiolitikų pavartojimas nėra būtini nerimui 
įveikti. Ekspozicija gali būti atliekama gyvai ar vaizduotėje. Naujau- 
sias ekspozicijos metodas yra virtuali realybė, kuri efektyviai sukelia 
gąsdinančių objektų (pvz., vorai) ar situacijų (pvz., skridimas lėktuvu, 
kalbėjimas viešai) įspūdingus vaizdus ar pojūčius. 

Planuodami ekspozicinę terapiją, terapeutas ir pacientas identifikuoja 
daugybę situacijų, kurių pacientas bijo ar vengia. Situacijos sudėliojamos 
pagal hierarchinę svarbą gydymo tikslams ir paciento funkcionavimui. 
Po to situacijos išdėstomos pagal sunkumą pacientui. Terapija pradedama 
nuo vienos lengviausių situacijų pagal sąrašą, palaipsniui pasiekiamos 
sunkiausios. Kognityvinė elgesio terapija apima ekspoziciją fiziniams 
pojūčiams panikos sutrikimo metu ar sergant obsesiniu-kompulsiniu 
sutrikimu, ekspoziciją situacijoms sergant potrauminio streso sutrikimu 
ir socialine fobija, ekspoziciją gąsdinantiems objektams sergant specifine 
fobija, ekspoziciją nerimui sergant generalizuotu nerimo sutrikimu. 


Elgesio eksperimentas yra terapinė technika, panaši į ekspozicijos me- 
todus nerimui mažinti, tačiau tai universalesnė ir lankstesnė interven- 
cija, taikoma daugeliui problemų ar funkcionavimo sričių. Pagrindinis 
elgesio eksperimento tikslas, kaip ir ekspozicijos metu, yra padėti pa- 
cientui patikrinti specifinį, tipiškai klaidingą įsitikinimą ar mintį tam 
tikroje situacijoje. Gerai suplanuoti ir kruopščiai atlikti, tokie eksperi- 
mentai turi lemiamą reikšmę kognityviniam pokyčiui. 


185 


BIHEVIORISTINĖ PSICHOTERAPIJOS KRYPTIS 


186 


Efektyvus atskirų sutrikimų gydymas kognityvine elgesio 
terapija 


Kognityvinė elgesio terapija pradėta taikyti nerimui, depresijai gydyti, 
tačiau vėliau sėkmingai prigijo ir socialinei fobijai, obsesiniam-kom- 
pulsiniam sutrikimui, potrauminio streso sutrikimui, generalizuotam 
nerimo sutrikimui gydyti. Kognityvinė elgesio terapija pasirodė esanti 
veiksminga gydant valgymo sutrikimus, įvairias priklausomybes, asme- 
nybės sutrikimus. Klinikiniai tyrimai įrodė, kad tokių sutrikimų kaip 
šizofrenija, dvipolis nuotaikos sutrikimas atveju itin sėkmingai derina- 
mi gydymas vaistais ir kognityvinės elgesio metodikos. 


Depresija 

Terapija trumpalaikė, direktyvi, orientuota į depresiško paciento nega- 
tyvų mąstymą, nukreiptą į save, pasaulį, ateitį. Elgesio metodai (savistaba, 
elgesio aktyvinimas) vyrauja gydymo pradžioje, į kognityvinius proce- 
sus orientuotos technikos taikomos gydymo viduryje, gydymo pabaigoje 
orientuojamasi į depresijos atkryčio prevenciją. Klinikinių tyrimų (Hol- 
lonas ir kt., 1992, Elkinas ir kt., 1989, Murphy's ir kt., 1986) duomenimis, 
kognityvinė elgesio terapija veiksmingesnė už medikamentinį placebą ir 
tokia pat veiksminga kaip antidepresantai. 


Dvipolis nuotaikos sutrikimas 

Kognityvinė elgesio psichoterapija sėkmingai taikoma šiam sutrikimui 
gydyti kartu su nuotaikos stabilizatoriais. Čia svarbus pacientų švieti- 
mas apie šią ligą ir vaistų vartojimo reikalingumą, nuotaikos stebėji- 
mas siekiant pastebėti pirmuosius jos keitimosi požymius, įvertinti jos 
pokyčius provokuojančius dirgiklius. Ne mažiau svarbios standartinės 
intervencijos, nukreiptos į kognityvinę restruktūrizaciją, stabilaus el- 
gesio palaikymą (Lamas ir kt., 1999, Newmanas ir kt., 2002). Pacien- 
tai, gydomi vaistais ir kognityvine elgesio psichoterapija, rečiau patiria 
manijos epizodų pasikartojimą, jiems rečiau reikalinga hospitalizacija, 
jie tvarkingiau vartoja vaistus. 


Nerimo sutrikimai. Panikos sutrikimas (su agorafobija ir be jos) 

Clarkas (1996) teigė, kad panikos atakos pasižymi stereotipine fenome- 
nalogija: pirma, pacientas pajunta nemalonų fizinį pojūtį (pvz., dažną 
širdies plakimą), tada sutelkia dėmesį į tuos pojūčius, klaidingai juos 

interpretuoja („aš mirsiu '), taip užsiveda ydingas ratas, didėja pavojaus 
jausmas, o tai provokuoja fizinius simptomus, panikos raiška stiprėja. 


Clarkas taiko du elgesio terapijos metodus: 


1. padrąsina pacientą sukelti fizinius pojūčius (pvz.,hiperventiliaciją) 
ir įsitikinti, kad šie pojūčiai negresia katastrofa, 

2. pacientai padrąsinami nustoti vengti bijomų, galinčių provokuoti 
panikos atakas situacijų. 


Vis dėlto kognityvinės technikos vaidmuo gydymo procese labai svarbus, 
nes įgalina: 1) išaiškinti kognityvinį panikos modelį ir ydingą ratą; 2) 
išaiškinti neadaptyvius įsitikinimus, susijusius su fiziniais pojūčiais; 3) 
sukurti adaptyvesnius įsitikinimus, 4) modifikuoti vaizdinius (pvz., savo 
paties laidotuvių), kurie spontaniškai iškyla panikos metu. 

Clarkas (1996) teigė, kad penki atlikti tyrimai parodė, jog 74-95 
proc. sergančiųjų panika teigiamai reagavo į kognityvinę terapiją, jiems 
praėjo panikos priepuoliai, ir ši būsena išsilaikė per stebėjimo laikotarpį 
(6-15 mėn.). Barlowas ir kt. (2000) teigia, kad gydant vien kognityvine 
elgesio terapija, poveikis trunka ilgiau nei derinant kognityvinę elgesio 
terapiją su medikamentiniu gydymu ar gydant vien vaistais. 


Obsesinis-kompulsinis sutrikimas 

Šis sutrikimas gydomas naudojantis tiek elgesio, tiek kognityvinėmis 
metodikomis. Elgesio terapija daugiausia remiasi ekspozicijos naudo- 
jimu ir ritualų prevencija (Franklinas ir Foa, 2002). Kompulsijos sergant 
šiuo sutrikimu - tai apsisaugomasis elgesys, skirtas sumažinti nerimą, 
kurį sukelia įkyrios mintys. Pakartotinė obsesijų ekspozicija kartu su 
kompulsyvių ritualų sulaikymu įpratina atsisakyti saugumo elgesio. Kog- 
nityvinės technikos taip pat reikalingos gydant šį sutrikimą. Sokratiniais 
klausimais ir kitais metodais pacientui padedama identifikuoti, įvertinti, 
keisti probleminius įsitikinimus (Steketee, Barlow, 2002). 

Socialinė fobija 

Į elgesio terapiją orientuoti socialinės fobijos gydymo metodai pabrėžia 
socialinį mokymą. Sergantieji socialine fobija nerimą jaučia socialinėse 
situacijose. Jie išmoksta vengti šių situacijų ir pabėgti iš jų, tokiu būdu 
atsikratydami savo nerimo, tačiau toks elgesys baimę tik palaiko, o 
ne išgyvendina ją. Baimei įveikti naudojamas ekspozicijos metodas. 
Kognityvinės technikos apeliuoja į neadaptyvius paciento įsitikinimus 

apie savo socialinį elgesį - negatyvias mintis apie save, apie tai, ką neigia- 
ma galvoja kiti apie jį. Kognityvinė restruktūrizacija padeda sergančiajam 
susikurti naują savo, kaip „socialinio aktoriaus“, įvaizdį. 

Kognityvinė elgesio terapija veiksmingai taikoma kitiems nerimo 
sutrikimams, pvz., generalizuotam nerimo sutrikimui, potrauminio 
streso sutrikimui, specifinei fobijai gydyti. 

Nervinė bulimija 

Bulimijos kognityvinis elgesio modelis apima visą kompleksą kogni- 
tyvinių ir elgesio veiksnių. Siekiant pakeisti liguistus valgymo įpročius, 
naudojamos tiek kognityvinės, tiek elgesio technikos. Kognityvine 
restruktūrizacija keičiami disfunkciniai paciento įsitikinimai apie savo 
svorį, kūno formas, patį save. Wilson ir Fairburn (2002) tvirtina, kad 
kognityvinė elgesio terapija yra pirmiausia pasirinktina terapija gy- 
dant nervinę bulimiją. Tyrimuose ji buvo veiksmingesnė už kontrolinę 
ir nespecifinę terapijas, tokia pat veiksminga ar veiksmingesnė už kitų 
rūšių psichoterapijas (pvz., tarpasmeninę psichoterapiją, palaikomąją 
terapiją, tvarkymosi su stresu terapiją) ir tokia pat efektyvi ar efektyves- 
nė už farmakoterapiją. 


Šizofrenija ir šizoafektiniai sutrikimai 

Elgesio terapijos intervencijos veiksmingai taikomos socialiniams įgū- 
džiams, reikalingiems funkcionuoti visuomenėje, treniruoti. Intervenci- 
jų tikslas - skatinti reguliarų vaistų vartojimą, atpažinti ligos atkryčių 
prodromus, parengti atkryčio prevencijos planus, tvarkytis su psichozi- 
niais simptomais, ugdyti bendravimo ir laisvalaikio praleidimo įgūdžius. 
Kognityvinė elgesio terapija taikoma ir ūmios psichozės simptomams 
mažinti, psichozės paūmėjimų profilaktikai. 


Hipochondrija 
Clarkas ir kt. (1998) sergantiesiems šiuo sutrikimu pritaikė kogni- 
tyvinę elgesio terapiją, kuri mažina dėmesį, nukreiptą į stresą ke- 
liančius fizinius pojūčius, koreguoja neteisingus įsitikinimus. Ši tera- 
pija pasirodė veiksmingesnė už kitas nespecifines terapijas (relaksaciją, 
medikamentinę terapiją). 

Kognityvinė elgesio terapija taikoma ir priklausomybėms, asmenybės 
ir kitiems sutrikimams gydyti. 

Kognityvinės elgesio terapijos trūkumai ir kontraindikacijos 


Kognityvinė elgesio terapija įrodė esanti universali ir įvairiapusiškai 
pritaikoma plačiam psichologinių sutrikimų spektrui. Tačiau keletas 
veiksnių gali sumažinti jos veiksmingumą - iš tikro, šie veiksniai gali 
turėti įtakos bet kurios rūšies psichoterapijos poveikiui. Nepakankama 
pacientų motyvacija, net ir terapeutui tinkamai su tuo tvarkantis, gali 
trukdyti pažangai, ypač tų pacientų, kurie mano, kad pradėję terapiją 
susidurs su šalutinėmis pasekmėmis. Pacientams, turintiems pozityvių 
įsitikinimų dėl disfunkcinių savo sutrikimo aspektų, reikalingos spe- 
cialios intervencijos. Tai galėtų būti šizofrenija sergantys pacientai su 
didybės kliedesiais (pvz., pacientas tiki, kad jį persekioja, nes jis yra die- 
vas) ir anoreksija sergančio paciento socialiniai įsitikinimai (pvz., kad 
jis geresnis už kitus). 

Net kai motyvacija pakankama, kognityvinių elgesio metodų sėk- 
mei gali kliudyti nepakankamos protinės galimybės. Protiškai atsilikę 
žmonės kognityvinės restruktūrizacijos metu gali nesugebėti suvokti 
argumentacijos ir aiškinimo. Savistaba taip pat gali būti sunkus uždavi- 
nys pacientui su intelekto nepakankamumu. Tokiems pacientams gali 
būti tinkamesni elgesio terapijos metodai, o ne kognityvinės strategijos. 
Sergantieji asmenybės sutrikimais taip pat gali turėti sunkumų su tam 
tikromis kognityvinėmis intervencijomis, jiems gali sunkiau sektis atlikti 
tikslingą užduotį. 

Jei terapeutas neturi pakankamai patirties, gydymo veiksmingumą 
gali veikti kultūriniai skirtumai. Terapeutas turi suprasti, kaip šie skir- 
tumai gali paveikti terapinės sąjungos kūrimą, kaip paciento kultūriniai 
įsitikinimai veikia jo mąstyseną ir reakcijas. Skirtingi mąstymo būdai 
turi būti panaudojami paciento pažangai, o ne būti jos kliūtis. 


Ateities kryptys ir perspektyvos 


Pastaruosius 20 metų pastebimas milžiniškas kognityvinės elgesio tera- 
pijos kaip psichikos sutrikimų gydymo metodo augimas. Kokia bus jos 
ateitis? Dabartinių mokslinių tyrimų tikslas - padidinti egzistuojančių 
kognityvinės elgesio terapijos technikų efektyvumą. Kita kryptis - de- 
rinti kognityvinę elgesio terapiją su kitomis terapijomis, pavyzdžiui, 
T. Borkovecas yra pradininkas generalizuoto nerimo sutrikimo gydymo 

metodikos, derinančios geriausius kognityvinės elgesio terapijos ir in- 
terpersonalinius metodus. 

EGZISTENCINĖ TERAPIJA 


Rimantas Kočiūnas 


Egzistencinė terapija (pirmiausiai kaip egzistencinė analizė, vok. De- 
seinanalyse) atsirado XX a. 3-iajame dešimtmetyje Europoje kaip mė- 
ginimas tuo metu visuotinai paplitusios psichoanalizės principus iš 
naujo apmąstyti vokiečių filosofo, šiuolaikinės egzistencinės filosofijos 
pradininko Martino Heideggerio būties filosofijos kontekste. Svarbiau- 
sias egzistencinės terapijos ypatumas - siekimas suprasti žmogų kaip 
nenutrūkstamai tampančią, atsirandančią būtį gyvenimo tėkmėje. Žmo- 
gus čia suprantamas kaip baigtinis laike gyvenimo procesas, kuriame 
neatsiejami vienas nuo kito jo savastis ir gyvenamasis pasaulis kaip įvai- 
riausių egzistencijos kontekstų visuma. 

Egzistencinės terapijos metu klientas, padedamas terapeuto, pir- 
miausiai skatinamas tyrinėti savo gyvenimą kaip santykių su pasauliu 
visumą. Čia orientuojamasi į svarbiausius gyvenamojo pasaulio mat- 
menis: fizinį (kūno, materialinės egzistencijos sfera), socialinį (viešųjų, 
socialinių santykių sfera), psichologinį (artimų, intymių santykių bei 

psichikos sfera) ir dvasinį (pasaulėžiūros, vertybių ir prasmių, santykių 
su transcendentine realybe sfera). Vienalaikė fizinė, socialinė, psichologi- 
nė ir dvasinė egzistencija visada teikia tam tikrų sėkmingos gyvenimo 
raidos galimybių, bet tuo pačiu sudaro ir apribojimų, individualus san- 
tykis su kuriais sudaro prielaidas įvairioms gyvenimo problemoms ir 
psichologinės sveikatos sutrikimams atsirasti. 

Egzistencinei terapijai taip pat labai svarbu ištirti kliento individualų 
santykį su universaliomis žmogiškosios egzistencijos duotybėmis, t. y. 
dalykais, veikiančiais gyvenimą nepriklausomai nuo mūsų valios. Nors 
nėra vieningos nuomonės, ką laikyti tokiomis universaliomis gyvenimo 
aplinkybėmis, dažniausiai išskiriamos šios duotybės: gyvenimo baigti- 
numas; būtinumas nuolat rinktis iš įvairių gyvenimo galimybių suvo- 
kiamos laisvės ribose ir esant atsakomybės reikalavimui; neišvengia- 
mas gyvenimas santykių tinkle (subūtis) ir pamatinė izoliacija; nerimas 
kaip universali egzistencinė būsena; poreikis įprasminti visa, kas vyksta 
gyvenime; būtinumas sieti praeitį, dabartį ir ateitį į vientisą laiko seką. 

Egzistencinė terapija nepretenduoja kokiu nors būdu keisti ar per- 
tvarkyti ką nors kliento vidiniame pasaulyje ir gyvenime, o tuo labiau ką 
nors pašalinti ar padėti ko nors atsikratyti. Svarbiausias egzistencinės te- 
rapijos tikslas - pirmiausia pamatyti, kas yra kliento vidiniame pasaulyje 
ir gyvenime, padėti geriau susivokti jame, aiškiau pamatyti gyvenimo 
teikiamas galimybes bei šių galimybių ribas. Kartu su klientu siekia- 
ma suprasti konkretaus gyvenimo procesą, sukūrus; nepatenkinamą 
gyvenimo kokybę, aiškiau pamatyti gyvenime slypinčius natūralius 
prieštaravimus ir paradoksus, pastebėti polinkį pasiduoti iliuzijoms ir 
apgaudinėti save, geriau susigaudyti savo noruose bei troškimuose, atras- 
ti prasmę kasdieniuose užsiėmimuose. Kitaip tariant, egzistencinė terapi- 
ja nukreipta į kiek įmanoma tikroviškesnį kliento gyvenimo supratimą. 
Tai padeda jam sąmoningai rinktis trokštamus, priimtinus ir realistiškus 
pokyčius, ryžtis jiems ir galbūt įgyvendinti juos. 

Todėl viena iš šiuolaikinės egzistencinės terapijos autoritetų E. van 
Deurzen-Smith (1988, 1997) rašė, kad egzistencinė terapija daugiau 
primena filosofinį kliento gyvenimo tyrinėjimą kartu su klientu nei me- 
dicininę ar psichologinę jo asmenybės analizę. Neretai egzistencinė te- 
rapija įvairių šiuolaikinės psichoterapijos mokyklų kontekste apibūdina- 
ma kaip filosofinis kelias. Nuo pat savo atsiradimo pradžios egzistencinė 
terapija daug daugiau remiasi filosofijos mokymais ir psichologinėmis 

asmenybės teorijomis. Atramos filosofijoje paieškos pirmiausiai susiju- 
sios su specifine terapinių pastangų orientacija. Egzistencinės terapijos 
fokuse yra ne kliento asmenybė, ribojama vidinės psichinės realybės 
(tai tik vienas iš terapijos darbo aspektų), bet jo būtis pasaulyje (Dasein, 
being-in-the-world), t. y. gyvenimo procesas, besirutuliojantis pačiuose 
įvairiausiuose kontekstuose. Kaip žinia, apie žmogaus gyvenimo visumą 
psichologija beveik nekalba, palikdama šią erdvę filosofams. Dėl šios 
priežasties egzistencinės terapijos teorijos pamatuose slypi filosofinės 
gyvenimo koncepcijos. Svarbiausi autoritetai čia yra danų filosofas 
S. Kierkegaardas, vokiečių filosofai E. Nietzsche, M.Heideggeris, M. Bu- 
beris, P. Tillichas, K. Jaspersas, prancūzų filosofai J.P. Sartre'as, G. Marse- 
lis, A. Camus, E. Levine. 

Svarbiausiu ir bendriausiu egzistencinės terapijos metodu laikomas 
fenomenologinis metodas, aprašytas vokiečių filosofo E. Husserlio ir 
išvystytas M. Heideggerio (dėl to egzistencinė terapija kartais vadinama 
egzistencine-fenomenologine terapija). 

Egzistencinės terapijos pradininku laikytinas šveicarų psichiatras 
Liudvikas Binswangeris. Nors jis ir nebuvo praktikuojantis psichotera- 
peutas, tačiau 3-iajame praėjusio amžiaus dešimtmetyje sukurtoje eg- 
zistencinės analizės (Desein analyse) koncepcijoje pirmasis apibrėžė 
sergančio žmogaus vidinio pasaulio fenomenologinio aprašymo, nuo 
kurio ir prasideda egzistencinė terapija, principus. Psichoterapinės eg- 
zistencinės praktikos principus pirmasis suformulavo kitas šveicarų 
psichoterapeutas Medardas Bossas. Kaip viena iš egzistencinės terapijos 
krypčių, ši mokykla gyvuoja iki šiol, daugiausiai vokiškai kalbančiose 
šalyse (žymiausias šiuolaikinis atstovas - šveicaras G. Condrau). Prie 
egzistencinės terapijos priskirtina ir savarankiškos psichoterapijos mo- 
kyklos statusą turinti austrų psichoterapeuto Viktoro Franklio logotera- 
pija, akcentuojanti gyvenimo prasmės ieškojimo svarbą ir siūlanti tam 
tikslui skirtus psichoterapinės pagalbos metodus. Nors JAV egzistencinė 
terapija nebuvo ir nėra populiari, keletas čia dirbusių psichoterapeutų 
įnešė itin svarų indėlį į egzistencinės terapijos teorijos ir praktikos raidą. 
Tai Rollo Mayus, Jamesas Bugentalis, Kirkas Schneideris ir Irvinas Ya- 
lomas. Pastarasis parašė ryškiausią šios terapijos mokyklos pristatymą 
(„Egzistencinė psichoterapija“, 1980 m.), pagyvinęs jį literatūriniu savo 
praktikos atvejų aprašymu. Ryškiausia šiuolaikinės egzistencinės tera- 

pijos atstovė yra anglų egzistencinės analizės (terapijos) mokykla, kurios 
kūrėjai ir svarbiausi atstovai yra Emmy van Deurzen ir Ernesto Spinelli. 

Šiuo metu įvairiose Vakarų Europos šalyse plečiasi įvairių egzis- 
tencinės terapijos variantų mokymo institutų tinklas (ypač logoterapi- 
jos srityje), veikia Europos logoterapijos ir egzistencinės analizės aso- 
ciacija bei Jungtinės Karalystės Egzistencinės analizės draugija, leidžianti 
„Egzistencinės analizės“ žurnalą. Pastaroji vienija ir kitų šalių egzistenci- 
nės terapijos specialistus. 2000 m. Lietuvoje, Birštone buvo įsteigta Rytų 
Europos egzistencinės terapijos asociacija, vienijanti daugiau nei 180 
Lietuvos, Latvijos, Estijos, Rusijos, Baltarusijos egzistencinės terapijos 
specialistų. Jos nariai taip pat yra pavieniai psichoterapeutai iš Lenkijos, 
Izraelio, Kanados, JAV. 2003 m. ji tapo Europos psichoterapijos asociaci- 
jos organizacine nare. Asociacija leidžia du kartus per metus išeinantį 
žurnalą „Egzistencinė tradicija: filosofija, psichologija, psichoterapija“. 
2006 m. E. van Deurzen iniciatyva buvo įsteigta naujas tarptautinis da- 
rinys - Tarptautinio egzistencinių terapeutų ir konsultantų bendradar- 
biavimo organizacija. 


TRUMPA EGZISTENCINĖS PSICHOTERAPIJOS RAIDOS LIETUVOJE 


APŽVALGA 

Egzistencinės terapijos idėjos tarp Lietuvos psichologų ir psichotera- 
peutų sklido dar tarybiniais metais, daugiausiai Lietuvą 7-ajame pra- 
ėjusio amžiaus dešimtmetyje pasiekusio humanistinės psichologijos 
judėjimo kontekste. Jos buvo aptariamos ir vystomos daugiau neoficia- 
liuose teoriniuose ir praktiniuose seminaruose; ilgus metus veikė nuo- 
latinis egzistencinės psichologijos seminaras, vadovaujamas Rimanto 
Kočiūno ir Aleksandro Kučinsko, kuriame buvo analizuojami egzisten- 
ciniai gyvenimo reiškiniai psichoterapijos praktikos kontekste. Šis se- 
minaras nuo 1995 m. transformavosi į kasmetinį rudeninį psichoterapinį 
seminarą „Egzistencinis gyvenimas“, jau keletą metų vykstantį Birštone. 
1986 m. „Literatūros ir meno“ savaitraštyje pavyko atidaryti nuolatinį 
skyrių „Psichologiniai etiudai, kuriame buvo spausdinami egzistencinės 
psichologijos eseistiniai straipsniai; tuometinės valdžios pastangomis 

šis skyrius buvo greitai uždarytas. Labai svarbus egzistencinės terapijos 
idėjų (kaip, beje, ir apskritai psichoterapijos) sklaidai buvo nuo 1978 m. 
Vilniaus psichiatrijos ligoninėje (dabar - Vilniaus m. psichikos sveikatos 
centras) kasmet vykęs medicinos psichologijos ir psichoterapijos semi- 
naras, sutraukdavęs gausybę specialistų ne tik iš Lietuvos, bet ir iš Esti- 
jos, Latvijos, Rusijos (gerokai pakitusiu pavidalu - kaip A. Alekseičiko 
seminaras - jis gyvuoja iki šiol). Seminare teoriškai ir praktiškai buvo 
supažindinama su įvairiomis psichoterapijos atmainomis, tarp jų ir su 
egzistencinėmis koncepcijomis, patikrą praėjo daugelis egzistencinės 
terapijos taikymo grupėse modelių. 

Tam, kad šiandien galime kalbėti apie Lietuvos egzistencinės terapijos 
mokyklą, didelę reikšmę turėjo ir tebeturi Aleksandro Alekseičiko vys- 
toma intensyvaus terapinio gyvenimo (ITG) koncepcija. Jos esmė - rea- 
laus gyvenimo atkūrimas psichoterapijos procese ir tolesnis jo vystymas 
terapijoje. Kitaip tariant, psichoterapeuto dėmesio centre yra ne klientas 
kaip izoliuota psichinė struktūra su įvairiais pažeidimais, kuriuos reikė- 
tų gydyti, o be galo sudėtingas gyvenimas, kuriame nuolat sąveikauja 
destruktyvios ir konstruktyvios gyvenimą kuriančios jėgos. Čia, kaip 
ir apskritai egzistencinėje terapijoje, ypač svarbus dvasinis Žmogaus 
egzistencijos matmuo. Kruopštus, o kartais net negailestingas kliento 
pamatinių vertybių, prasmių, tikėjimo, pasaulėžiūros tyrinėjimas yra 
svarbiausia ITG varomoji jėga. Šios koncepcijos idėjos yra persmelku- 
sios Lietuvoje vystomą egzistencinės terapijos grupėje modelį. Galima 
pagrįstai tvirtinti, kad egzistencinės terapijos principais paremta grupi- 
nė psichoterapija yra ta sritis, kur Lietuva užima vyraujančią padėtį vi- 
sos šiuolaikinės egzistencinės terapijos kontekste (A. Alekseičikas, 1999; 
R.Kočiūnas, 1999, 2000). ITG koncepcija taip pat sėkmingai taikoma 
pagrindžiant psichoterapijos stacionaro psichiatrinėje ligoninėje kaip 
terapinės bendruomenės funkcionavimo principus. 2008 m. planuoja- 
ma išleisti ITG idėjas apibendrinančią knygą „Psichoterapija gyvenimu: 
A. Alekseičiko intensyvus terapinis gyvenimas“. 

Egzistencinės terapijos idėjų raida ir sklaida Lietuvoje (taip pat ir 
aplinkinėse šalyse - Latvijoje, Estijoje, Rusijoje, Baltarusijoje) daug la- 
biau struktūruotą pavidalą įgavo 1995 m. įsteigus Humanistinės ir 
egzistencinės psichologijos institutą Birštone (steigėjai - psichologai 
Rimantas Kočiūnas, Leonas Judelevičius ir Rimvydas Budrys). Jame 
1996 m. pradėta realizuoti tarptautinė egzistencijos terapijos mokymo 

programa - pirmoji šios srities mokymo programa Rytų Europoje. 
Ji suderinta su Europos psichoterapijos asociacijos standartų reika- 
lavimais ir integruoja visa tai, kas sudaro ganėtinai margus teorinius 
egzistencinės terapijos pamatus. Institute mokėsi ir tebesimoko kele- 
tas šimtų psichologų ir gydytojų iš Lietuvos, Latvijos, Estijos, Rusijos, 
Baltarusijos, Ukrainos, Lenkijos, Izraelio, Kanados, siekiančių įgyti eg- 
zistencinio terapeuto diplomą. Jie šiandien sudaro besiplečiančios eg- 
zistencinės terapijos bendruomenės šioje Europos dalyje branduolį. 

Intensyvus instituto darbas skleidžiant egzistencinės terapijos idėjas 
leido 2000 m. Birštone įsteigti Rytų Europos egzistencinės terapijos aso- 
ciaciją, kuri narių skaičiumi yra viena didžiausių egzistencinės terapijos 
bendrijų Europoje. Institutas ir asociacija nuolat kviečia padirbėti Lietu- 
voje ryškiausius šiuolaikinės egzistencinės terapijos atstovus - Emmy 
van Deurzen, Ernesto Spinelli, Simoną du Plocką, Kirką Schneiderį ir 
kt. Nuo 2003 m. institutas kartu su asociacija vieną kartą per dvejus me- 
tus leidžia egzistencinės terapijos darbų rinkinį „Egzistencinis matmuo 
konsultavime ir psichoterapijoje“ (jo nuolatinė sudarytoja - Julija Aba- 
kumova-Kočiūnienė). Kiekvienų metų rugsėjo mėnesį Birštone vyksta 
tarptautinė egzistencinės terapijos konferencija, kasmet surenkanti iki 
šimto dalyvių iš įvairių šalių. Šių konferencijų metu pranešimuose at- 
spindima įvairiaspalvė egzistencinės terapijos idėjų raida, vyksta daug 
praktinių seminarų, savo patirtimi dalijasi šiuolaikinės egzistencinės 
terapijos lyderiai iš įvairių šalių. 

Žmogaus kaip būties pasaulyje samprata. Egzistencinė terapija nesiremia 
jokia struktūrine asmenybės teorija; joje netgi vengiama „asmenybės“ 
sąvokos, kadangi ši sąvoka nėra fenomenologinė, t. y. mes subjektyviai 
neišgyvename buvimo asmenybe. 

Egzistenciniu požiūriu žmogus apibūdinamas kaip „būtis pasaulyje“ 
(Dasein pagal M. Heideggerį). Ši sąvoka išreiškia žmogaus ir pasaulio 
vienovę. Šie du dialektiškai susiję poliai - žmogus ir pasaulis - negali 
egzistuoti vienas be kito ir gali būti suprasti tik padedami vienas kito. 
„Būties“ sąvoka gali būti paaiškinta tik fenomenologiškai - tai mūsų 

išgyvenamas žinojimas kad „esame“, „egzistuojame“. Žmogaus kaip kon- 
krečios egzistencijos proceso samprata leidžia pamatyti, kad savastis 
(Self) negali būti suprantama kaip kažkokia fiksuota substancija. M. Hei- 
deggeris žmogaus savastį apibūdina kaip atvirą pasauliui ir atveriančią 
jį. Taigi kiekvienu laiko momentu savastis yra tik sąlygiškai fiksuota, o iš 
tikrųjų nuolat esanti sąveikos su pasauliu, tapsmo, keitimosi procese. 

Žmogaus kaip būties pasaulyje samprata pašalina vidinio ir išorinio 
pasaulio priešpriešą. Kaip sako M. Heideggeris, Dasein nelaikytinas 
vidine realybe. Galime kalbėti tik apie visybišką Žmogaus gyvenimo 
pasaulį, apimantį vidinius ir išorinius aspektus. Mėgindami analizuoti 
klientą vien kaip psichodinaminę visumą, atskirai nuo jo pasaulio, mes 
išleidžiame iš akių jo kaip sudėtingo biologinio, socialinio, psichinio 
ir dvasinio organizmo, egzistuojančio neatsiejamai nuo įvairių gyveni- 
mo pasaulio kontekstų, realybę (E. van Deurzen-Smith, 1997). Todėl 
norėdami suprasti klientą, psichoterapijos procese turime nagrinėti jo 
gyvenimą kaip santykių su pasauliu visumą. Šis susietumo (inter-re- 
latedness) principas laikomas egzistencinio mąstymo pagrindu. Čia 
galime prisiminti garsiąją J. P. Sartreo tezę: „Egzistencija yra pirmiau 
esmiškumo". Tai reiškia, kad žmogus pirmiausiai yra pasaulyje, o tik 
po to įsisąmonina savo buvimą, kuria savo unikalų gyvenimą, siekia 
individualių tikslų, t. y. apibrėžia savo esmę. Todėl egzistencinė terapija 
ir siekia suprasti žmogų ne charakterio ar sutrikimų tipo, vienokios ar 
kitokios savasties struktūros požiūriu, o siedama jo gyvenimo istoriją su 
specifiniais jo būties pasaulyje būdais. 

Kaip minėjome, sąlygiškai išskiriami keturi gyvenamojo pasaulio 
matmenys: fizinis, socialinis, psichologinis ir dvasinis (L. Binswanger, 
1963; E. van Deurzen-Smith, 1988). Kiekviename šių matmenų žmogus 
išgyvena susietumą su pasauliu, formuodamas svarbiausias savo gyve- 
nimo prielaidas ir nuostatas. Mes nuolat esame šių keturių jėgų lauke: 
mūsų gyvenimas paklūsta fiziniams, gamtos, biologiniams dėsniams, 
mes visada esame vienokiame ar kitokiame konkrečių materialinių 
gyvenimo sąlygų kontekste; mes neišvengiamai gimstame ir gyve- 
name kažkokiame sociokultūriniame kontekste, nuolat kintančiame 
tarpasmeninių santykių tinkle; mūsų elgesį reguliuoja psichikos pro- 
cesai, emocijos, charakterio bruožai, sudėtingi psichodinaminiai mecha- 
nizmai; gyvenimą kuriame, svarbiausius pasirinkimus jame atliekame 
vadovaudamiesi vertybėmis, sava prasmės/beprasmybės samprata, ti- 

kėjimu, tuo, kas sudaro pasaulėžiūros, asmeninės gyvenimo filosofijos 
pagrindą. Visuose šiuose egzistencijos matmenyse Žmogus gyvena vienu 
metu. Šie matmenys yra sąlygiškos gairės psichoterapijos procese tiriant 
kliento gyvenamąjį pasaulį. 

Taigi egzistencinėje terapijoje atliekamas fundamentalus posūkis - 
žmogaus supratimo centras iš individualios sąmonės sferos perkeliamas 
į daug platesnę erdvę - žmogaus gyvenamąjį pasaulį. Tai reiškia, kad 
kliento gyvenimo sunkumai tyrinėjami įvairiuose kontekstuose. Kai 
kurie jų nulemti iš anksto, juos sąlygoja Žmogaus „įmesties į pasaulį“ 
(M. Heidegger) sąlygos (biologinės, socialinės, psichologinės, istorinės 
gimimo aplinkybės). Šis pradinis gyvenimo kontekstas turi didelę įta- 
ką kiekvieno mūsų tapsmui. Tačiau vien „įmestis“ negali nulemti gy- 
venimo, nes žmogus turi gebėjimą „peržengti“ bet kokią betarpišką 
situaciją. Mūsų prigimtis niekada nėra fiksuota ir nuolat vystosi, mes 
nuolat naujai apibrėžiame save nepaliaujamo tapsmo tėkmėje. Kiekvie- 
nas žmogus iš esmės pats kuria savo gyvenimą vienų ar kitų duotybių 
pagrindu, rinkdamasis savo subjektyvius atsakus į šias duotybes. Tai ir 
daro mus visiškai atsakingus už tai, kokiais tampame ir esame. Iš to- 
kios žmogaus sampratos iškyla ir vienas svarbiausių egzistencinės tera- 
pijos tikslų - tyrinėti konkretaus asmens „atsakus“ į įvairių gyvenimo 
kontekstų keliamus reikalavimus ir siekti suprasti, kokie atsakai galimi, 
realūs, konstruktyviai kuriantys ir keičiantys gyvenimą, o kurie atsakai 
„klampina“ sunkiose situacijose, riboja atvirumą pasauliui ir galimybes 
kurti patenkinamą gyvenimą. 


Universalios egzistencijos sąlygos ir individualus santykis su jomis. Dar 
viena svarbi žmogaus supratimo egzistencinės terapijos procese orien- 
tyrų sistema - žvilgsnis į žmogaus gyvenimą ir jo sunkumus universalių 
egzistencijos veiksnių (dar vadinamų egzistencialais ar egzistencinėmis 
duotybėmis) plotmėje. Anksčiau jau minėjome, kad dažniausiai išski- 
riamos (remiantis M. Heideggeriu) tokios universalios duotybės: „įmes- 
tis į pasaulį kaip atsiradimo gyvenime aplinkybės; neišvengiamas san- 
tykių su kitais žmonėmis kontekstas (subūtis); gyvenimo ribotumas 
laike; prigimtinė laisvė, jos ribos ir atsakomybė už vienokio ar kitokio 
naudojimosi ja pasekmės; nerimas kaip universali egzistencinė būsena; 
visa ko, kas vyksta gyvenime, įprasminimo poreikis; ir laiko kaip pra- 
eities, dabarties ir ateities vienovės išgyvenimas. 

Egzistencinėje galvosenoje šios duotybės kaip bazinės egzistencijos 

sąlygos, kurių mes negalime pasirinkti ar nepasirinkti, priskiriamos 
prie ontologinių egzistencijos aspektų. Jų analizė - filosofijos tyrinėjimų 
objektas. Tai, kaip konkretūs žmonės išgyvena, patiria susidūrimą su 
šiomis duotybėmis savo gyvenime (ontiniai egzistencijos aspektai), 
yra vienas iš svarbiausių egzistencinės terapijos darbo aspektų. Klien- 
tų gyvenimo problemos dažniausiai suprantamos kaip individualaus 
santykio su universaliaisiais egzistencijos veiksniais padarinys ir anali- 
zuojamos šių santykių visumos kontekste. Taigi egzistencinė terapija 
betarpiškai užsiima ontiniais konkretaus Žmogaus gyvenimo aspek- 
tais, atsižvelgdama į universalias, ontologines egzistencijos sąlygas. 
A. Holzhey-Kunz (1997) apie tai rašo: „Bet koks ontinis supratimas turi 
ontologinį matmenį. Ontinis supratimas apima bet kokį žinojimą apie 
save kaip individą konkrečioje situacijoje, turintį savo nepakartojamą 
istoriją, kažką galintį, sugebantį ir kažkuo ribotą, patiriantį sėkmes ir 
nesėkmes, turintį nepakartojamų ateities planų, puoselėjantį viltis ir 
nerimaujantį. Ontologinė samprata apima bet kokį žinojimą apie save 
kaip apie apskritai žmogišką būtybę. Tai žmogiškųjų egzistencijos sąlygų 
žinojimas. Pavyzdžiui, kai mane kas nors klausia apie amžių, šis onti- 
nis klausimas apima ontologinį žinojimą, kad laikas teka, kad gyventi 
reiškia senti, artėti prie mirties, kad gyvenimas yra ribotas laike“. 

Kokie svarbiausi momentai išskirtini „atsinešant“ santykio su egzis- 
tencijos duotybėmis klausimus į psichoterapijos procesą? 

Į terapiją klientai ateina „uždaryti“ savo istorijoje plačiausia žodžio 
prasme - gimę tam tikru metu,tam tikrame geografinės vietos ir kultūros 
kontekste, tam tikroje šeimoje su konkrečiomis tradicijomis, tėvų asme- 
niniais ypatumais bei įpročiais ir vaikų auklėjimo samprata, paveldėję 
pagrindą vienoms galimybėms ir apribojimus - kitoms. Jie negali turėti 
kitos istorijos ar pakeisti esamą. Bet kiekvienas žmogus gali pasirinkti, 
kaip priimti savo istorines šaknis, kaip kurti sėkmingesnio gyvenimo 
prielaidas ne kovojant su savo istorija, o į ją atsižvelgiant. Kruopšti 
„įmesties į pasaulį sąlygų analizė konkretaus gyvenimo kontekste gali 
padėti klientui aiškiau pamatyti, su kuo gyvenime derėtų susitaikyti 
kaip su nepakeičiamais individualaus likimo faktais, kaip į ankstesnio 
gyvenimo įvykius ir patirtis pažvelgti platesniame esamo amžiaus ir esa- 
mos patirties kontekste, kaip realistiškiau įvertinti esamus gyvenimo ir 
keitimosi išteklius bei galimas jų kliūtis ir ribas. Terapeuto ir kliento 
bendro darbo esmė neretai būna pastangos suprasti, kas yra nulemta 


201 


EGZISTENCINĖ IR HUMANISTINĖ PSICHOTERAPIJOS KRYPTIS 


202 


iš anksto, „užprogramuota“ konkrečioje gyvenimo situacijoje, ir kokios 
galimybės yra realios, įprasminant nemalonias, slegiančias, gyvenimą 
ardančias patirtis, renkantis trokštamų pokyčių pobūdį ir jų siekimo ke- 
lius, veiksmų esamoje situacijoje būdus. H. Cohn (2001) žodžiais tariant, 
egzistencinė terapija ir nukreipta į galimų kliento „atsakų“ į egzistenci- 
jos duotybes paieškas jo kasdieniame gyvenime. 

Būti pasaulyje - vadinasi, santykiauti su kitais žmonėmis (M. Hei- 
degger, 1962: Dasein ist Mitsein - būtis yra subūti). Tai egzistencinė 
duotybė, svarbiausias žmogiškosios egzistencijos kontekstas. Būdai, 
kuriais kiekvienas mūsų priimame šią duotybę į savo gyvenimą, suku- 
ria gausybę tarpasmeninių sąveikų variantų. Kai kalbame apie „subūtį“ 
kaip vieną iš ontologinių mūsų egzistencijos charakteristikų, neturime 
galvoje faktiško kitų žmonių buvimo šalia ar galvojimo apie juos. Mes 
visada esame „su kitais, pastebime tai ar ne, kreipiame į tai dėmesį ar 
ne. Net būdami vieni, esame su kitais, tik, M. Heideggerio žodžiais ta- 
riant, nepakankamai. Iš to darytina išvada, kad žmogus niekada negali 
būti suprastas izoliuotai nuo kitų. Egzistenciniu požiūriu, žmogų gali- 
ma pažinti ir suprasti tik jo tarpasmeniniame kontekste, jo susietume 
su kitais. J. P. Sartre'as (1948; cit. pgl. H. Cohn, 2002) rašė, kad mes nieko 
tikro negalime pasakyti apie save be kitų tarpininkavimo. Dėmesys 
susietumo su kitais duotybei egzistencinėje terapijoje vienodai liečia 
tiek kliento gyvenimo ir jo problemų gilesnį supratimą, tiek terapeu- 
to ir kliento santykių vystymą bendro darbo procese (apie tai daugiau 
kalbėsime vėliau). 

Kita svarbi žmogiškosios egzistencijos charakteristika - jos laikinu- 
mas. Kaip rašė M. Heideggeris (1962), „Nebūtis yra didžiausia Būties tie- 
sa. Kai guodžiame save kasdienybėje galvodami, kad gyvenimo pabaiga 
mūsų laukia kažkur neapibrėžtoje ateityje, mes mėginame atsiriboti nuo 
savo fundamentalaus susietumo su gyvenimo baigtinumu - mirtis iš 
esmės įsikūnijusi mumyse. R. May (1983) vaizdingai parodo šią realybę, 
performuluodamas garsųjį Hamleto klausimą „būti ar nebūti?“ į teiginį 
„būti ir nebūti“. Tai ne išorinis reiškinys, o neginčijamas egzistencijos 
faktas, nuo kurio kasdieniame gyvenime pačiais įvairiausiais būdais 
mėginame pabėgti. Štai kodėl gyvenimo baigtinumas yra giliausias ir 
neišsenkamas egzistencinio nerimo šaltinis. Apie tai yra kalbėjęs dar 
S. Freudas. Pasak M. Heideggerio (1962), šis nerimas yra ne laikina ar 

atsitiktinė nuotaika, o pamatinė žmogaus būsena, susijusi su atvirumu 
faktui, jog mes egzistuojame kaip „įmesta būtis baigties link“. 

Egzistencinė terapija nesiekia eksploatuoti šios gąsdinančios tiesos, 
tačiau psichoterapinės pagalbos procese vadovaujasi supratimu, kad gy- 
venimo baigtinumo įsisąmoninimas skatina judėjimą link autentiškos 
egzistencijos, padeda išvengti negatyvių savigaulės ir iškreipto realybės 
suvokimo pasekmių. Pavojingiausia jų - įsivaizdavimas, kad gyvenimas 
yra amžinas, kad bet ką galima atidėti neribotam laikui, kad ateities 
planai - absoliutus dalykas. Mėgindami ignoruoti baigtinumo faktą savo 
gyvenimo kontekste, nepastebime, kad atvirumas baigtinumui slepia 
potencialą, leidžiantį nuolat kelti gyvenimo pilnatvės klausimą. R. May 
(1983) cituoja vieną savo studentą, kuris sakėsi žinąs du akivaizdžius 
gyvenimo faktus - kad vieną dieną jis mirs ir kad kol kas jis gyvena; 
svarbiausias klausimas, kylantis iš šių dviejų faktų suvokimo - kuo 
užpildyti gyvenamąjį laiką, t. y. gyvenimo pilnatvės ir prasmės klausi- 
mas. Nors skamba paradoksaliai, gyvenimas įgauna prasmę būtent 
baigtinumo dėka - nėra kada atidėlioti dalykų, kuriuos galima atlikti 
šiandien. Daugelis filosofų ir psichoterapeutų yra kalbėję apie tai, kad 
be mirties realumo įsisąmoninimo gyvenimas būtų lėkštas, beskonis, 
stokotų sąmoningumo ir atsakomybės. Gyvenimo baigtinumas jam 
suteikia maksimaliai pozityvaus realumo, o kiekvienai dabarties valan- 
dai - absoliučią reikšmę. 

Prigimtinė laisvė - kita universali žmogiškosios egzistencijos charak- 
teristika, daugelio autorių įvardijama kaip bene didžiausia egzistencinė 
vertybė. Pozityviausiai laisvę yra apibrėžęs danų mąstytojas S. Kierke- 
gaardas - kaip galimybę. Ši sąvoka pagal lotynišką šaknį susijusi su kita 
šiame kontekste svarbia sąvoka „galia“. Taigi laisvas žmogus yra galintis, 
galingas. Kaip rašo R. May (1981), kai kalbame apie galimybes ryšium 
su laisve, pirmiausiai turime galvoje galimybę norėti, rinktis ir veikti. Šios 
galimybės bendrai sudaro prielaidas keitimuisi, kuris ir yra galutinis psi- 
choterapijos tikslas. Būtent laisvė suteikia pokyčiams reikalingą galią. 

Tačiau laisvės supratimo ir naudojimosi ja būdų įvairovė kelia daug 
keblumų gyvenime ir tarpasmeniniuose santykiuose. Neretai laisvė 
traktuojama kaip apribojimų nebuvimas (negatyvi laisvė). Egzistenci- 
niu požiūriu, tokia laisvės samprata yra nebrandi, ignoruojanti teisių ir 
įsipareigojimų santykiuose realybę. S. Kierkegaardo (1941; cit. pgl. E. van 
Deurzen-Smith, 1997) nuomone, „realybė yra galimybių ir būtinybių 

vienovė“. Todėl egzistencinėje terapijoje kalbama apie situacinę laisvę, kai 
kiekvieną realistišką pasirinkimą lemia galimybės ir apribojimai, būdin- 
gi konkrečiai gyvenimo situacijai. Taigi šalia fundamentalaus fakto, kad 
mes iš prigimties esame laisvi, egzistuoja kitas ne mažiau fundamentalus 
faktas - kad mūsų laisvė visada yra ribota. Tačiau žmogus iš prigim- 
ties yra lankstus ir, nepaisant įvairių ribojančių aplinkybių, pakankamai 
laisvai gali rinktis veikimo įvairiose gyvenimo situacijose būdus. Laisvė 
iš tikrųjų ir reiškia nuolatinį rinkimąsi iš įvairių galimybių. J.P.Sartre'as 
(1948) apie tai kalbėjo gana kategoriškai: „Mes pasmerkti rinkimuisi, 
(...) nesirinkti - tai irgi pasirinkimas - atsisakyti laisvės ir atsakomybės“. 
Svarbu ir tai, kad laisvas rinkimasis neatsiejamas nuo naujų galimybių 
kūrimo. Šis aspektas itin svarbus psichoterapijoje, nes leidžia klientams 
pamatyti, kad dažnai jie yra daug laisvesni nei galvoja. Tiesa, neretai 
esame laisvi rinktis ne tai, ko norime, o reagavimo į neprognozuojamas 
ir neišvengiamas gyvenimo situacijas būdą. Kartai gyvenimo aplinkybės 
renkasi mus, o ne mes jas. Tačiau visada esame laisvi pasirinkti nuostatą 
šių aplinkybių atžvilgiu. Ši esminė laisvė yra žmogiškojo orumo pagrin- 
das, nes išlieka esant bet kokiems apribojimams ir priklauso ne nuo 
susiklosčiusių aplinkybių, o nuo vidinio dvasinio nusiteikimo. Visa tai ir 
sudaro pozityvios laisvės sampratos esmę. 

Egzistenciniu požiūriu, laisvė neatskiriama nuo atsakomybės. Tai kaip 
dvi vienos monetos pusės. Būti atsakingam reiškia „atsakyti“ į situacijas, 
priskirti joms vienokį ar kitokį reikšmingumą, prisiimti autorystę viso to, 
kas gyvenime vyksta. Atsakomybės prisiėmimas susijęs su pasirengimu 
mokėti laisvės kainą, į kurią įeina pastangos, rizika, nerimas, pasekmės. 
Atsisakymas mokėti šią kainą dažniausiai ir daro žmones nelaisvus. 

Taigi laisvė egzistencinės terapijos kontekste suprantama kaip kon- 
kretaus žmogaus galimybių ir apribojimų konkrečioje gyvenimo situa- 
cijoje duotuoju laiku derinys. Kaip pažymi E. van Deurzen-Smith 
(1988), apie laisvę realistiškai galime kalbėti tik tiek, kiek pripažįstame ar 
įsisąmoniname tai, kas galima, kas būtina ir kas neįmanoma. Gyvenime 
ir psichoterapijoje taip pat labai svarbu suprasti: kad ir kiek jaustumės 
laisvi, laisvė niekada nieko negarantuoja, o tik suteikia šansą realizuoti 
gyvenimo planus. 

Gyvenimo baigtinumo įsisąmoninimas, laisvės realizavimas nuolat 
renkantis iš daugelio galimybių, neturint sėkmės garantijų, vientisos 
ir apibrėžtos savasties nebuvimas dėl nuolatinio tapsmo ir kaitos daro 

neišvengiamą gyvenime nerimo būseną, kuri egzistenciniu požiūriu 
yra laikoma viena iš universalių žmogaus ontologinių charakteristikų. 
M. Heideggerio (1962) žodžiais tariant, nerimas parodo, kas realiai 
yra - laisvę, mirties galimybę ir pamatinį vienišumą. Taigi egzistencinė- 
je terapijoje nerimas traktuojamas ne kaip patologinė būsena (nors jos 
konkretaus objekto neturėjimas, neapibrėžtumas, tikslingą aktyvumą 
paralyžiuojanti jėga veikia itin slegiančiai), kurią, siekiant kliento ge- 
rovės, derėtų kaip galima greičiau pašalinti, o kaip neišvengiama būsena, 
vienas iš žmogiškosios egzistencijos modusų. Ji būtina Žmogaus dvasi- 
niam gyvenimui, nes parodo gebantiems įsiklausyti į savo būsenas, kad 
gyvenime kažkas vyksta ne taip. 

R. May (1977) nerimą apibrėžia kaip „nuogąstavimą, siunčiantį sig- 
nalą apie grėsmę vertybėms, kurias žmogus laiko esminėmis savo eg- 
zistavimui“. Nerimas - tai visada grėsmė asmens saugumui - fiziniam 
gyvenimui (mirties grėsmė), psichologiniam funkcionavimui (laisvės, 
prasmės praradimas) ar kitoms vertybėms (meilei, sėkmei ir pan.). Eg- 
zistencinė nerimo samprata paaiškina skirtumą tarp nerimo ir baimės. 
Šį skirtumą sudaro ne būsenos kokybinės išraiškos ar intensyvumo laips- 
nis, o grėsmės išgyvenimo pobūdis. Nerimas veikia savasties šerdį, savo 
egzistencijos saugumo išgyvenimą. O baimė yra nerimo materializacija, 
objektyvuotas nerimas. Į ją galima pažvelgti iš šalies, ji kelia grėsmę 
žmogaus egzistencijos periferijai. Baimės objekto žinojimas gali padėti 
jos išvengti, nerimo išvengti neįmanoma. 

Egzistencinėje terapijoje skiriamas normalus (egzistencinis) ir neuro- 
tinis nerimas. Normalus nerimas kyla iš paties gyvenimo (pvz., atsisky- 
rimas nuo tėvų, gyvenimo krypties rinkimasis, karjeros raida, artimųjų 
netekties grėsmė, nuogąstavimas dėl savo gyvybės ir pan.) ir savo raiška 
atitinka objektyvią grėsmę. Neurotinis nerimas neproporcingas objek- 
tyviai grėsmei, skatina pasyvumą, slopina gebėjimą įsisąmoninti, sukelia 
psichosomatinius simptomus ir liguistas psichines būsenas. Šiais atve- 
jais klientui gali prireikti pagalbos nerimo būsenai slopinti ar reguliuoti. 
Praktiškai neįmanoma įvardyti universalių normalaus ir neurotinio 
nerimo skyrimo kriterijų. Sąlygiška riba gali būti brėžiama tik konkre- 
taus žmogaus psichikos erdvėje, atsižvelgiant į jo emocinį reaktyvumą, 
bendrą nerimastingumo lygį, reagavimo strategijų repertuarą ir pan. 

Pirmaeilis egzistencinės terapijos uždavinys susidūrus su kliento ne- 
rimu — padėti jam geriau susipažinti su šia būsena, geriau suprasti ją, 

atskleisti jos prasmę. Nerimas yra ne tik žmogaus silpnumo išraiška, bet 
ir potenciali jo jėga, jeigu mokomės priimti jį kaip neatskiriamą gyve- 
nimo dalį. Ir egzistencinė terapija nekelia tikslo kliento gyvenimą daryti 
saugų ir lengvą. Ji greičiau siekia padėti būti geriau pasirengusiam nuo- 
lat atsirandantiems gyvenimo sunkumams, būti drąsesniam priimant 
gyvenimo iššūkius. 

Kalbant apie universalų žmogiškąjį poreikį įprasminti pačias įvai- 
riausias gyvenimo patirtis, egzistencinė terapija remiasi prielaida, kad 
žmogus visada gali atrasti prasmę, nepaisant dažnai regimo gyvenime 
chaoso ir absurdo. Kad ir kiek gyvenimas atrodytų sutrikęs, paniręs į 
sumaištį, visada įmanoma atrasti aiškumą ir tam tikrą tvarką, jeigu yra 
pamatinis besąlygiškas tikėjimas gyvenimo prasmingumu. Tai pirmasis 
ir svarbiausias logoterapijos (V. Frankl, 1998) - vienos iš egzistencinės 
terapijos mokyklų - principas, pirmiausiai taikytinas psichoterapeutui, 
taip pat ir pačiam terapiniam darbui. Kitas principas teigia prasmės 
ieškojimą esant svarbiausią motyvuojančią jėgą žmogaus gyvenime. Jis 
nurodo ir pagrindinę terapijos dalyvių pastangų kryptį ieškant išteklių 
kliento gyvenimui „atgaivinti“, keisti. Itin svarbus ir laisvos valios prin- 
cipas, teigiantis, kad kiekvienas yra laisvas pasirinkti, ieškoti prasmės 
ar to nedaryti. Gyvenimo pokyčiai negali būti įperšami ar primetami 
klientui; tik paties asmens pasirinktas keitimosi kelias psichoterapiją 
daro rezultatyvią. Terapeutas yra tik kliento asistentas šiam renkantis, 
ar keisti ką nors gyvenime apskritai, kiek ir ką keisti, kuriuo momentu 
atsisakyti pagalbos ir pamėginti tvarkytis su gyvenimu savarankiškai. 

Egzistencinėje terapijoje nekeliamas prasmės klausimas - tai ontolo- 
ginis klausimas. Psichoterapijos procese svarbi prasmė, kurią konkretus 
žmogus įžvelgia ar kurios nemato konkrečiose gyvenimo situacijose. 

Dar viena pamatinė egzistencinė duotybė - gyvenamas laikas. Visa, ką 
patiriame, patiriame laike. Mes gyvename laike, kuris nepriklauso nuo 
mūsų valios, bet kartu, kiekvienas savaip užpildydami jį, „darome“ laiką 
tokį, koks jis mums yra. Mes privalome skaitytis su laiku kaip duotybe, 
bet tuo pačiu ir struktūruojame jį pagal savo individualų ritmą ir tempą. 
Laiko susiejimas - gebėjimas atnešti praeitį į dabartį ir veikti dabartyje 
atsižvelgiant į ateitį - yra išskirtinis žmogaus bruožas. Prancūzų filoso- 
fas H. Bergsonas laiką vadino egzistencijos šerdimi. 

Egzistencinėje terapijoje laikas svarstomas kaip subjektyvi kategorija. 
Jis gali išsiplėsti ir susitraukti priklausomai nuo gyvenimo įvykių turinio. 

Kartais sekundė gali būti tolygi amžinybei ir, atvirkščiai, amžinybė gali 
tetrukti sekundę. Pavyzdžiui, meilės negalima išmatuoti dviejų žmonių 
pažinties laiku. Čia daug svarbesnė vidinė įvykių prasmė, kuri ir lemia 
laiko išgyvenimą. Arba: išgyvenama įžvalga, nušvitimo akimirka kartais 
gali išsaugoti savo reikšmingumą daugelį metų ar visą gyvenimą. 

Kartais svarbiausias egzistencinės terapijos rezultatas įvardijamas 
kaip kliento gebėjimas gyventi laike, t. y. praeities duotybių pagrindu 
kurti priimtiną dabartį, kartu kuriant galimybes ateičiai (E. van Deurzen, 
1988). 

Egzistenciniu požiūriu praeitis, dabartis ir ateitis nėra susijusios li- 
nijiniu santykiu, t. y. neseka viena po kitos („laikrodinis laikas“). Tarp 
jų taip pat nėra aiškaus priežastinio ryšio. Praeitis nėra dabarties 
„priežastis“ ( kitaip nei kamuolys: šis rieda dabar todėl, kad prieš tai jį 
kažkas parideno), pirmiausiai todėl, kad pati praeitis, kad ir kaip para- 
doksaliai skambėtų, yra nestabili, nuolat kintanti patyrimo struktūra. 
Egzistenciškai viskas yra dabartyje - praeitis yra kaip duotybė, į kurią 
dabar atsakome, o ateitis yra kaip lūkesčiai, svajonės, norai, potencialu- 
mas, galimybės, atspindimi dabartyje. Kitaip tariant, trys laiko matmenys 
sudaro dabartį, kuri vienintelė yra reali. Dabartis yra kaip laiko tinklas, 
kuriame susipynę praeities įvykiai, nuolat kintantys dabarties momen- 
tai ir tai, ko dar tik laukiame ir tikimės. 

Tokia egzistencinė laiko samprata, besiremianti M. Heideggerio ir 
E. Husserlio fenomenologija, ir lemia, kad egzistencinė terapija pirmiau- 
siai fokusuota į dabartinį kliento gyvenimą, į jo dabartį, o praeitis ir atei- 
tis svarstomos tik kaip reikšmingi dabarties aspektai. 


PRAKTINIS EGZISTENCINĖS PSICHOTERAPIJOS TAIKYMAS 





Turint galvoje, kad egzistencinės terapijos praktika susijusi su kruopščia 
klientų gyvenimo, jų pasaulėžiūros atraminių taškų ir vertybių analize, 
ji daugiau ilgalaikė nei trumpalaikė, labiau fokusuota į gyvenimo klausi- 
mus nei į simptomus. Terapijos procesas neturi griežtos struktūros, tuo 
labiau kokių nors darbo algoritmų, jame paprastai nėra vietos konkrečių 
psichoterapijos technikų taikymui. Tai terapeuto ir kliento terapinių 
santykių kūrimas bendromis jų jėgomis, kliento problemų projektavi- 

mas į šių santykių erdvę, remiantis pirmiau išdėstytais teoriniais orien- 
tyrais. Svarbiausias terapeuto uždavinys - fenomenologinis kliento su- 
pratimas, skatinantis klientą geriau suprasti pamatinius savo gyvenimo 
principus, atsirandančias jame problemas ir sutrikimus. 


Egzistencinės terapijos klientai. Kadangi egzistencinės terapijos požiūriu 
terapija atliekama ne klientui, o kartu su klientu, svarbiausias reikalavimas 
klientams, kaip ir bet kokioje psichoterapijoje - motyvacija, gebėjimas 
įvardyti savo sunkumus, bent minimali išgyvenamų jausmų ir būsenų 
refleksija, pasirengimas asmeniškai ir intensyviai dalyvauti bendrame 
darbe, bendradarbiauti siekiant terapijos tikslų. Kartais išsakomas klai- 
dingas požiūris, kad egzistencinė terapija reikalauja kažkokio ypatin- 
go kliento intelektualumo ar filosofinio pasirengimo. Taip nėra, nes 
filosofinių egzistencinės terapijos prielaidų svarba nereiškia ypatingų 
reikalavimų klientams kėlimo. Kad terapeuto darbas būtų efektyvus, 
terapijos filosofija, bendra teorija turėtų tapti terapeuto asmeninės 
gyvenimo filosofijos dalimi, nes padeda ne teorija, o gerai savo teoriją 
išmanantis terapeutas. Todėl galima sakyti, kad egzistencinės terapijos 
taikymo galimybes riboja ne klientai, o dirbančių terapeutų savižina, 
patirtis ir galimybės. Egzistencinė terapija gali būti veiksminga bet ko- 
kiems klientams - turintiems pačių įvairiausių gyvenimo sunkumų ir 
problemų, patekusiems į krizines ar ribines gyvenimo situacijas, sergan- 
tiems somatinėmis ir psichosomatinėmis ligomis, turintiems psichikos 
sutrikimų (tais atvejais, kai psichoterapija apskritai taikytina), poroms 
ir šeimoms. Galbūt egzistencinės terapijos taikymą kiek riboja klientų 
amžius - yra labai mažai duomenų apie šios terapijos taikymą vaikams, 
ypač jaunesnio amžiaus, nors yra pozityvi terapinio darbo su vyresniais 
paaugliais praktika. 


Terapijos kontrakto ypatumai. Egzistencinėje terapijoje labai daug dė- 
mesio skiriama terapijos sutarčiai - tiek jos sudarymui, tiek, prireikus, 
persvarstymui - kaip svarbiausiam pagalbos procesą struktūruojančiam 
terapijos darbo elementui. Ypač akcentuojamas terapeuto ir kliento at- 
sakomybės pasidalijimas ir konkrečių bei realistiškų terapijos tikslų 
apibrėžimas. 

Kalbant apie atsakomybės pasidalijimą, laikoma, kad klientas dau- 
giau atsakingas už darbo turinį, t. y. į psichoterapiją atnešamus klausi- 
mus, temas, o terapeutas daugiau atsakingas už tinkamų pagalbos klien- 

tu būdų parinkimą. Už bendro terapijos darbo rezultatus atsakingi 
tiek terapeutas, tiek klientas. Taip pat atkreiptinas dėmesys į dar vieną 
kliento atsakomybės terapijoje aspektą - kiek jis prisiima atsakomybę 
už problemas, kurios jį paskatino ieškoti psichoterapinės pagalbos, t. y. 
jų autorystę. Akivaizdu, kad klientui galima padėti tik jo prisiimtos savo 
sunkumų autorystės ribose, nes nėra reikalo ką nors pačiam keisti dėl 
tų problemų, už kurias atsakingi, kurias sukėlė kiti žmonės ar nepalan- 
kiai susiklosčiusios aplinkybės. Todėl terapijoje dirbama tik su tuo, už ką 
klientas jaučiasi esąs atsakingas. 

Terapijos tikslų apibrėžimas ir produktyvių terapinių santykių užmez- 
gimas laikomi svarbiausiu pradinio terapijos etapo uždaviniu. Klientai 
į terapiją ateina su norais, lūkesčiais, viltimis. Jų pasimetimas, silpnu- 
mas, kentėjimas skatina terapeutą skubėti suteikti pagalbą. Egzisten- 
ciniu požiūriu šis terapeuto skubėjimas atsiliepti į kliento lūkesčiams, 
nepakankamai susipažinus su šio sunkumų kontekstu ir supratus, kokia 
konkrečiai klientui reikalinga pagalba, nepageidautinas, nes pažeidžia 
atsakomybės pagalbos procese balansą, o dėl to anksčiau ar vėliau tera- 
pijos procesą nuveda į aklavietę. Todėl egzistencinėje terapijoje daug 
dėmesio skiriama kliento norų transformavimui į abiem terapijos daly- 
viams suprantamus ir priimtinus, konkrečius ir pasiekiamus sutarto 
laiko rėmuose terapijos tikslus. Darbas apibrėžiant terapijos tikslus ir 
terapijos sutarties sudarymą paverčia procesu, kurio pabaiga žymi pra- 
dinio terapijos etapo pabaigą. Be jau minėto konkretumo ir realių klien- 
to galimybių bei turimų išteklių atitikties, terapijos tikslai turėtų būti 
formuluojami laukiamo rezultato terminais, t. y. jau darbo pradžioje 
mėginame įvardyti, kas turi įvykti, pasikeisti bendro darbo procese per 
sutartą laiką. 


Terapiniai santykiai. Egzistencinė terapinių santykių samprata remiasi 
M. Buberio (1998) dialogo filosofija, kur skiriami dvejopi santykiai — 
„aš-tu“ ir „aš-tai“. Pastaruoju atveju analizės, gydymo objektas yra ki- 
tas, pirmuoju atveju - „įžengiama“ į kito žmogaus subjektyvaus paty- 
rimo betarpiškumą. Kito žmogaus subjektyvios realybės tyrinėjimas 
gali vykti tik dviejų „aš“ susitikime. Tuo remdamasis R. Laingas (1974) 
apibrėžia psichoterapiją taip: „Psichoterapija privalo būti dviejų žmo- 
nių mėginimas atskleisti buvimo žmogumi pilnatvę per jų tarpusavio 
kontaktą. Bet kokia technika, pritaikoma kitam be terapeuto savasties, 
susijusi su elgesiu, bet ignoruojanti subjektyvų patyrimą, susijusi su san- 

tykiais, bet ignoruojanti asmenis santykiuose - paprasčiausiai įamžina 
ligą, kurią mėginama gydyti. Psichoterapija visada yra dviejų patyrimo 
laukų santykis.“ 

Taigi psichoterapinis susitikimas egzistenciniu požiūriu pirmiausiai 
ir suprantamas kaip dviejų skirtingų Žmonių dialogas, kurio kryptis 
nuolat atrandama bendromis jėgomis. Šiame terapiniame dialoge fo- 
kusuojamasi į kliento patyrimą, t. y. susitikimas iš esmės vyksta feno- 
menologiniame kliento patirties lauke. Egzistencinėje terapijoje daugiau 
kalbama ne apie „darbą su klientu“, o apie tinkamą buvimo kartu būdų 
pasirinkimą. Kaip rašo E. Spinelli (1995), terapeutas turėtų vengti pra- 
našesniojo, „žinančiojo“, kuriam aišku, kas kliento gyvenime yra netin- 
kama, keistina ar šalintina, vaidmens. Užuot mėginus būti „gydytoju“, 
„mokytoju“, „profesionaliu pagalbininku“, terapeutui siūloma pirmiau- 
siai būti atviram viskam, kas vyksta terapijos susitikime, visiems jaus- 
mams ir temoms, būti pasirengusiam besąlygiškai priimti kliento kito- 
niškumą, leisti jam patirti, ką reiškia būti išklausytam ir išgirstam. 

Terapijos sėkmės raktas jos pradžioje, kai terapeutas padeda klientui 
suvokti, jog šis dalyvauja bendro gyvenimo kūrime su visiškai kitokiu 
Kitu (terapeutu). Šis Kitas aiškiai formuluoja savo reikalavimus ir jų lai- 
kosi, yra nuoseklus santykiuose su klientu. Jis sako tai, ką galvoja, ir daro 
tai, ką sako. Klientui tai gali būti pirmas patyrimas būti su žmogumi, 
kuriuo galima pasikliauti (E. Spinelli, 2003). 

Egzistencinėje terapijoje svarbi priimanti ir atvira terapeuto laiky- 
sena, pirmiausiai priimant esamą kliento gyvenimo būdą. Kai terapeu- 
tas priima klientą tokį, koks šis tuo metu yra, jis suteikia galimybę klien- 
tui nustoti smerkti ir kritikuoti save, drąsiau peržiūrėti savo fiksuotus ir 
sustabarėjusius įsitikinimus, nuostatas, kurie dažnai ir lemia jį žlugdantį 
santykį su savimi, kitais žmonėmis, pasauliu apskritai, ir padeda su- 
prasti, kaip klientas kuria problemas savo kasdieniame gyvenime. Ne- 
vertinantis terapeuto buvimas su kliento pasaulėvaizdžiu, nepaisant jo 
iškreiptumo, ribotumo, iracionalumo, nepaisant kliento sutrikimų, gali 
turėti lemiamos įtakos jo lūkesčiams ir įsivaizdavimui, kokie yra Kiti, ko 
Kiti tikisi iš jo, ko klientas tikisi iš Kitų. 

Dažniausiai nurodomos tokios terapeuto fenomenologinės nuosta- 
tos, lemiančios terapinių santykių pobūdį: 1) savo įsitikinimų, požiūrių, 
vertybinių nuostatų „suskliaudimas“ terapiniame dialoge, t. y. stengi- 
masis nevertinti kliento požiūrių, charakterio bruožų, elgesio kaip gerų 

ar blogų, teisingų ar klaidingų; 2) dėmesys betarpiškam „buvimo su 
klientu“ patyrimui, nuolat aptariant tai, kas vyksta terapijos erdvėje; 3) 
vengimas aiškinti ar interpretuoti kliento elgesį, orientavimasis į kliento 
gyvenimo kontekstų gilesnį supratimą. 

Egzistencinėje terapijoje terapeutas nesiekia būti reikšmingu asme- 
niu kliento gyvenime, neįsipareigoja išspręsti jo problemas. Kaip sako 
E. van Deurzen (1988), terapija orientuota į pagalbą klientui „atsistoti 
ir stovėti ant savo kojų, o ne ramstytis į kitus ar kitiems leisti ramstytis į 
jį . Terapeutas yra greičiau kliento gyvenimo aiškinimosi katalizatorius. 
Jo tikslas - ne kliento gyvenimą daryti lengvesnį, o padėti galiausiai jam 
lengviau gyventi. 

Taigi egzistencinės terapijos santykius galima būtų apibūdinti kaip 
jos dalyvių susietumo ir autonomiškumo dermę. 


Terapijos technikos ypatumai. Egzistencinė terapija neturi kokios nors 
specifinių pagalbos būdų ar terapijos technikų sistemos. Nėra specialių 
„egzistencinių darbo metodų“. Svarbiausi dalykai yra terapeuto 
egzistencinė pasaulėžiūra, galvosena, nukreipta į siekimą suprasti žmogų 
konkrečioje šio gyvenimo realybėje. Beje, R. May (1958) egzistencinės 
terapijos esmę ir tapatino su terapeuto vidine egzistencine pozicija pa- 
saulio ir žmonių atžvilgiu. 


Daugelis egzistencinės terapijos autoritetų dažniausiai apskritai pasi- 
sako prieš kokių nors terapijos technikų naudojimą. Teigiama, kad bet 
kokia technika ar vertinimo procedūra yra betarpiškų terapinių san- 
tykių kliūtis. Kita vertus, esu tikras, kad egzistencinėje terapijoje galima 
naudotis visu šiuolaikinės psichoterapijos techniniu arsenalu. Čia svar- 
biausia, kad terapeutas, taikantis tas ar kitas terapijos technikas, suvok- 
tų jų taikymo egzistencinį kontekstą. Pvz., M. Bossas savo praktiniame 
darbe naudojo ortodoksinės psichoanalizės darbo būdus, tačiau buvo 
vienas ryškiausių egzistencinės terapijos atstovų. Konkretūs darbo me- 
todai egzistencinėje terapijoje pasirenkami terapeutui atsakant sau į du 
klausimus: 


+ Kas geriausiai galėtų padėti suprasti kliento gyvenimą, jo kūrimo 
būdus apskritai? 

+ Kas geriausiai galėtų padėti kliento egzistencijai duotuoju gyve- 
nimo momentu? 

Tačiau egzistencinis terapeutas pirmiausiai turėtų orientuotis į klien- 
to kaip egzistencinio partnerio supratimą, o ne į metodus, kurie jį gali 
paversti amatininku, o klientą - terapinių manipuliacijų objektu. Ką 
reiškia egzistencinėje terapijoje suprasti klientą? 

Pasaulį, kuriame gyvename, tikrovę galime apibūdinti kaip reiškinį, 
kurį galima aiškinti pačiais įvairiausiais būdais, priskiriant jam pačias 
įvairiausias prasmes. Egzistenciniu požiūriu, nėra „objektyvios“ ar „tei- 
singos“ tikrovės, o tik vienaip ar kitaip skirtingų žmonių interpretuo- 
jama tikrovė. Todėl egzistencinėje terapijoje aiškinantis kliento prob- 
lemas vengiama naudoti redukcines interpretacijas, susiaurinančias 
reiškinius iki konkrečios prasmės - „tai reiškia štai tai...“ Vietoj jų nau- 
dojamos daug labiau atitinkančios egzistencinę dvasią hermeneutinės 
interpretacijos. Jų esmė - kliento ir jo gyvenimo įvykių ar reiškinių 
supratimo pagrindo išplėtimas plečiant gyvenimo kontekstą, kuriame 
tyrinėjami tie dalykai. Todėl egzistenciniam terapeutui svarbu kaip 
galima mažiau teigti, o daugiau klausti, siekiant plėsti kliento matomą 
fenomenologinį lauką. Akivaizdu, kad hermeneutinė interpretacija nie- 
kada negali būti baigtinė ir pilna, negali todėl, kad kliento gyvenimo 
kontekstai visada platesni nei galimybės juos aprėpti terapijos erdvėje. 
Bet kokie reiškiniai visada turi daugiau nei vieną paaiškinimą. Todėl 
egzistencinėje terapijoje ypač svarbiu laikomas terapeuto siekis būti 
kaip galima arčiau aktualaus, betarpiško kliento patyrimo, stengiantis 
suprasti, ką vienas ar kitas įvykis, išgyvenimas reiškia pačiam klientui. 
Taigi aukščiau nei terapeuto paaiškinimai vertinamas paties kliento 
aiškinimas, supratimas. Klientas skatinamas aiškintis savo gyvenimo si- 
tuacijas, o terapeutas yra tik pagalbininkas, asistentas. Terapeutas gali 
klysti ar suprasti iškreiptai, nes niekada kaip supratimo pagrindo neturi 
viso kliento gyvenimo - turi tik jo fragmentus, ir tai tik tuos, kuriais 
pasidalyti su terapeutu nusprendžia klientas. Kaip rašo H. Cohn (2001), 
„dažnai tai, ką mes laikome paaiškinimais, yra tik viso labo mūsų prie- 
laidos. Turėtume vengti „susitarti“ su klientu, kad jo arba savo spėliones 
vadinsime paaiškinimais. Prielaidos gali būti artimos tiesai arba klai- 
dingos, bet svarbiausia suprasti, kuo jos svarbios ne terapeuto teorinių 
samprotavimų ar patyrimo, o kliento gyvenimo kontekste.“ 

EGZISTENCINĖS PSICHOTERAPIJOS ORGANIZAVIMAS LIETUVOJE 


Lietuvoje nėra atskiros egzistencinės terapijos specialistus vienijančios 
organizacijos, tačiau įregistruota Rytų Europos egzistencinės terapijos 
asociacija (REETA), kuri yra Europos psichoterapijos asociacijos narė. 
REETA yra Lietuvos sekcija, vienijanti per 50 narių. 

Lietuvos egzistencinės terapijos centru galima laikyti Humanistinės 
ir egzistencinės psichologijos institutą (HEPI, direktorius - prof. 
R. Kočiūnas, prezidentas - L. Judelevičius), oficialiai įregistruotą 1995 m. 
ir pradėjusį savo praktinę veiklą Birštone 1996 m. Svarbiausias HEPI 
tikslas - egzistencinės-fenomenologinės psichologijos ir terapijos vysty- 
mas, šios srities mokymo programų, seminarų, konferencijų organiza- 
vimas ir realizavimas. 

Svarbiausia HEPI veiklos sfera - tarptautinės mokymo programos 
„Egzistencinė terapija“, pagal kurią rengiami egzistenciniai terapeutai 
ir šios srities supervizoriai, įgyvendinimas. Programa susideda iš trijų 
pakopų. Pradinio lygio studijų apimtis - 482 auditorinės val.; studijų 
trukmė - 1,5 metų. Į šias studijas priimami psichologai (taip pat ir stu- 
dijuojantys aukštųjų mokyklų magistrantūroje), gydytojai, socialiniai 
darbuotojai, pedagogai, dvasininkai. Profesionaliojo lygio studijų apim- 
tis - 582 auditorinės val.; studijų trukmė - 2 metai. Į šias studijas pri- 
imami tik sėkmingai baigę pradinio lygio studijas bei turintys nuolatinę 
psichologinio konsultavimo ar psichoterapijos praktiką. Jas baigu- 
siems išduodamas psichoterapeuto (egzistencinė terapija) diplomas. 
Supervizorių rengimo studijų apimtis - 300 auditorinių val.; studijų 
trukmė - 2 metai. Į jas priimami tik baigę visą egzistencinės terapijos 
mokymo kursą ir turintys ne mažesnę nei 5 metų nuolatinio psichote- 
rapijos darbo praktiką. 

HEPI taip pat įgyvendinamos „Konsultavimo ir psichoterapijos pa- 
grindų“ (apimtis - 278 auditorinės val.) ir „Grupinės psichoterapijos“ 
(pirmųjų dviejų etapų apimtis - 498 auditorinės val.) tarptautinės mo- 
kymo programos. 

Apie HEPI mokymo programas ir seminarus smulkiau galima 
sužinoti adresu www.hepi.lt. 

GEŠTALTINĖ PSICHOTERAPIJA 


Vitalija Lepeškienė 


TRUMPA GEŠTALTINĖS PSICHOTERAPIJOS RAIDOS LIETUVOJE 


APŽVALGA 


Geštaltinė terapija — tai „viena iš maištingų, humanistinių, egzistencinių 
psichologijos jėgų, siekiančių sustabdyti kai kuriuos mūsų visuomenės 
narius žlugdančių ir naikinančių jėgų griūtį. Taip šią psichoterapijos 
kryptį apibūdino jos pradininkas, vokiečių kilmės amerikietis Fritzas 
Perlsas (1975, p. 1). Jo knyga „Ego, alkis ir agresija“, išleista 1947 m., tapo 
pirmuoju geštaltinės terapijos veikalu. Svarbiausios filosofinės tenden- 
cijos ir psichologijos mokyklos, turėjusios įtakos E Perlso išplėtotam 
požiūriui ir psichoterapijos praktikai, buvo, pirma, psichoanalizė, nu- 
rodžiusi pagrindinius principus ir skatinusi domėtis vidiniu individo 
gyvenimu, antra, geštaltinė psichologija, davusi geštaltinei terapijai 


215 


EGZISTENCINĖ IR HUMANISTINĖ PSICHOTERAPIJOS KRYPTIS 


ne tik pavadinimą, bet ir esminius - visybiškumo, integracijos, pras- 
mingumo - principus, ir, trečia, egzistencializmas bei fenomenologija, 
pabrėžiantys žmogaus unikalumą, jo patyrimo svarbą. 

Pirmieji tiesioginiai Lietuvos psichoterapeutų susitikimai su geštal- 
tinės krypties atstovais profesionalais, įvyko iškart po nepriklausomy- 
bės atkūrimo. Kolegos, dažniausiai - amerikiečiai, trumpam atvykdavo į 
Lietuvą ir vesdavo kelių dienų seminarus psichologams bei gydytojams. 
Pirmoji jų buvo Janette Rainwater, kurios knyga „Padėk sau“ (You Are 
in Charge) buvo išversta į lietuvių kalbą ir išleista 1993 m. Nuoseklią 
geštaltinės psichoterapijos studijų programą Lietuvoje realizavo Nor- 
vegijos mokslininkas ir geštaltinės krypties psichoterapeutas Nilsas 
Grendstadas. Mokymus pagal šią programą baigė ir sertifikatus įgijo 
12 specialistų. Geštaltinė psichoterapija dėstoma Vilniaus universitete, 
rengiamos podiplominės studijos (Praktinės psichologijos centre, va- 
dovaujamame Gražinos Gudaitės). 2000 m. įsikūrė Lietuvos geštaltinės 
psichoterapijos asociacija, surengusi keletą tarptautinių konferencijų ir 
kasmet rengianti dviejų savaičių geštaltinės psichoterapijos stovyklas. 

Įsisąmoninimas ir organizmo savireguliacija 


Geštaltinės psichoterapijos teorija, metodologija ir praktinis taikymas 
pagrįsti susitelkimu į dabarties momentą. Patyrimo čia ir dabar ak- 
centavimas priešingas deterministiniam požiūriui, pagal kurį dabartis 
yra praeities priežasčių pasekmė. Determinizmui būdingą klausimą 
„kodėl?“ geštaltinėje psichoterapijoje pakeičia aktualaus patyrimo link 
nukreipiantys klausimai: Kas ir kaip? Ką man tai reiškia? Kokią man tai 
turi prasmę? Procesas, kurio dėka išgyvenamas kontaktas su visu tuo, 
kas vyksta išorėje ir žmogaus vidiniame gyvenime - tai įsisągmoninimas 
(awareness). Įsisąmoninimas visada vyksta dabar: mes negalime įsisą- 
moninti to, kas jau buvo ar kas dar bus - galime įsisąmoninti tik pri- 
siminimus apie praeitį ar ateities lūkesčius bei planus. F. Perlsas rašė: 
„Egzistencija yra dabartis. Ji yra įsisągmoninimas. Freudo požiūriu, 

dabartis apima paskutines 48 valandas ar panašiai. Mano nuomone, 
dabartis apima vaikystės prisiminimus, jei jie aiškiai iškyla dabar, į ją 
įeina triukšmas gatvėje ir mano skruosto niežulys, Freudo idėjos ir Ril- 
kės eilėraščiai, ir dar milijonas potyrių, kad ir kada, kad ir kokiu laips- 
niu jie plūsteli į egzistenciją, į mano egzistenciją šiuo momentu“ (1975, 
išskirta autoriaus). Įsisąmoninimas yra nuolatinė sąveika tarp individo 
ir aplinkos, objektyvaus ir subjektyvaus, dar tiksliau - jo dėka įveikia- 
mas objektyvumo ir subjektyvumo supriešinimas - įsisąmoninimas su- 
jungia juos abu. Įsisąmoninimas - visada subjektyvus patyrimas, turin- 
tis vienokį ar kitokį turinį: žmogus įsisąmonina ką nors - savo jausmus, 
pojūčius, mintis, norus. Tai, kas konkrečiu momentu įsisąmoninama, 
yra geštaltas! - figūra kitų jausmų, pojūčių, minčių, norų, sudarančių 
foną, atžvilgiu. Kas vienu ar kitu momentu yra figūra, o kas - fonas, le- 
mia poreikis. Pavyzdžiui, kai žmogus skaito knygą, jis įsisąmonina tai, ką 
perskaito (teksto turinį), galbūt šriftą, ant puslapio krintančią šviesą ir 
pan. Tuo metu knyga yra jo dėmesio objektas, figūra, o jo kūno pojūčiai, 
įvairūs aplinkos daiktai, triukšmas už lango ir pan. sudaro foną. Jei skai- 
tydamas žmogus pajunta troškulį, jo įsisąmoninimo turiniu, figūra tam- 
pa apie troškulį signalizuojantys kūno pojūčiai, o knyga tampa fonu, ir 
tai tęsiasi, kol troškulys numalšinamas, t. y. kol „uždaromas geštaltas“. 
Kai vienas poreikis patenkinamas, jo vietą užima ir figūra tampa kita 
neužbaigta situacija, „neuždarytas geštaltas“ (šiuo atveju - pabaigti 
skaityti knygą ar jos skyrių). Šis pavyzdys iliustruoja organizmo sa- 
vireguliaciją: žmogus įsisąmonina savo poreikį ir imasi veiksmų jam 
patenkinti, „uždaro geštaltą“. Taigi įsisąmoninimas užtikrina organizmo 
savireguliaciją. Kad žinotų, ko jam reikia (ištroškusiam - vandens, pa- 
vargusiam - poilsio, supykusiam - išreikšti pyktį), žmogus turi gebėti 
įsisąmoninti savo patyrimą. Poreikiai nėra patenkinami automatiškai — 
jie turi būti įsisąmoninti, į jų patenkinimą turi būti nukreipta energija. 
Kitaip tariant, kad poreikiui iškilus žmogus imtųsi ieškoti priemonių 
jam patenkinti, būtina poreikį įsisąmoninti. Organizmo savireguliacijos 
principas neužtikrina poreikių patenkinimo, tačiau jis reiškia, kad or- 
ganizmas daro visa, kad reguliuotų save pagal savo galimybes ir aplinkos 
išteklius. Taigi organizmo savireguliacija - nuolatinis procesas, kurio 


"Vokiečių kalbos žodis „Gestalt“ sunkiai išverčiamas ne tik į lietuvių, bet ir daugelį 
kitų kalbų, ir reiškia „pavidalas, forma“. Gešaltinės terapijos kontekste šis terminas 
suprantamas kaip struktūruota, vieninga, neskaidoma, prasminga forma. 

metu įsisąmoninami poreikiai, išsiaiškinamos jų patenkinimo priemo- 
nės, inicijuojama veikla ir galiausiai patenkinami poreikiai. Saviregu- 
liacijos procesas užtikrina organizmo pusiausvyrą, kuri nuolat sutrik- 
doma iškylančių poreikių ir atgaunama tuos poreikius patenkinant. 

Svarbiausia įsisąmoninimo charakteristika - visybiškumas. Visy- 
biškumo principą išreiškia geštaltinės psichologijos teoretikų teigi- 
nys, kad visuma visada didesnė ir yra kokybiškai kas kita nei dalių 
suma. J. Latneris teigia, kad visybiškumas yra „egzistenciškai būdingas 
žmogui“ (1992, p. 18), kad žmogus negali gyventi neformuodamas pa- 
tyrimo į visumą, jo neįprasmindamas. Visybiškumas, vientisumas yra 
sveiko gyvenimo ypatumas. Čia pabrėžiama kūno, minčių, jausmų ir 
dvasios vienovė, žmogaus ir jo aplinkos vienovė. Taigi įsisąmoninimas 
turi integruojančią galią. 

Gebėjimas įsisąmoninti glaudžiai susijęs su atsakomybe - gebėjimu 
atsakyti (responce-ability). Įsisąmoninimas praplečia savęs bei situa- 
cijos matymą, atskleidžia platesnes pasirinkimo galimybes, o aiškiai ži- 
nodamas, ką patiria, ko nori, ką renkasi, žmogus gali atsakyti už savo 
pasirinkimus ir veiksmus. 


Geštaltų formavimasis ir irimas. Patyrimo ciklas 


Remdamiesi geštaltinės psichologijos dėsniais, E Perlsas ir jo pasekėjai 
aiškina, kaip imanentiškai struktūruojami žmogaus patyrimai ir veiks- 
mai. Patyrimo struktūravimo procesas vadinamas geštaltų formavimu- 
si. Tai figūrų kūrimo fone, arba patyrimo lauke, procesas. Kaip ir su- 
vokimo atveju, patyrimas struktūruojamas pagal geros formos, aiškių 
kontūrų, uždarumo, pusiausvyros, proporcijos dėsnius. Geštaltinės 
terapijos atstovai kalba apie turinčias jėgą, gyvybingas, aiškias, turtin- 
gas, išbaigtas figūras. Geros figūros pasižymi šiomis charakteristikomis, 
blogų jos blankiai išreikštos. Figūrų susidarymą ir irimą lemia individo 
poreikiai, norai, interesai, troškimai santykyje su iškylančios figūros 
reikalavimais. Geštaltų formavimasis ir irimas vyksta cikliškai ir pereina 
keturias nuoseklias stadijas. Aptarsime jas, iliustruodami pavyzdžiu. 
Pirmoji geštalto formavimosi stadija - prieškontaktis (forecontact). 
Vasaros rytą Žmogus sėdi saulėje, girdi paukščių čiulbėjimą, mato 
dangumi plaukiančius debesėlius, užuodžia gėlių kvapus. Darosi šilta, 
žmogus atsisega marškinių apykaklę. Nors lauko elementai egzistuo- 

ja, aiškaus geštalto nėra, laukas nėra išsiskyręs į figūrą ir foną, žmogus 
nejaučia aiškaus poreikio ar intereso, į nieką nėra susitelkęs. 

Antroji geštalto formavimosi stadija - kontaktas. Saulei kylant aukš- 
tyn, darosi vis šilčiau. Žmogus įsisąmonina, kad jam šilta. Jis nebepastebi 
gėlių, nebegirdi paukščių. Formuojasi figūra - šilumos pojūtis ir poreikis 
atsivėsinti, aiškiai išsiskirianti iš fono. 

Trečioji fazė - galutinis kontaktas (final contact). Čia figūra įgauna 
brandžią formą, poreikis įgauna reikalavimo pobūdį. Žmogaus jau- 
čiamas karštis jau toks stiprus, kad kyla aštrus poreikis jo atsikratyti. 
Žmogus gali pasitraukti į šešėlį, nusivilkti marškinius, apsipilti vande- 
niu. Šioje fazėje, formuojantis figūrai, fonas nebetenka reikšmės arba 
fenomenologiškai (patyrimo prasme) visai išnyksta. 

Ketvirtoji fazė - pokontaktis (postcontact), arba atsitraukimas. Čia 
poreikis jau patenkintas, figūra suyra, nebeišsiskiria iš fono, dėmesys 
nebėra sutelktas į ką nors konkretaus. Ši fazė dar vadinama geštalto 
baigtimi. Kai geštalto egzistavimas nebetenka prasmės, geštaltas suyra 
ir yra pamirštamas. Šiuo momentu atsiranda galimybė iškilti naujiems 
poreikiams, formuotis naujiems geštaltams. 

Natūralus geštaltų formavimosi ir irimo procesas sutrinka, kai žmo- 
gus dėl vienų ar kitų priežasčių nepatenkina savo poreikio. Tuomet su- 
trikdoma organizmo savireguliacija, ir geštaltai neturi baigties. Nepa- 
tenkinti poreikiai nenustoja egzistavę, jie reiškiasi įvairiais būdais, 
įvairiomis situacijomis. Iškylantis poreikis gali būti susijęs su tiesioginiu 
šio momento patyrimu (atsigerti, pailsėti, pravirkti, atsikirsti įžeidusiam 
žmogui) arba praeityje neužbaigta situacija. Pavyzdžiui, žmogus, no- 
rintis būti išgirstas, vėl ir vėl pasakoja tą patį įvykį, nes nesijaučia išklau- 
sytas; vyriškis siekia įsitvirtinti ir būti pripažintas vyrų kompanijose, 
nes vaikystėje jam trūko tėvo dėmesio ir pripažinimo; paauglystėje 
neišreiškęs protesto prieš ribojantį, skaudinantį tėvų elgesį Žmogus 
nuolat sulaiko kvėpavimą ir jaučia spaudimą krūtinės srityje, yra dirg- 
lus ir smulkmeniškai priekabus. Taigi neužbaigtos situacijos reiškiasi 
ir psichologiškai (nerimu, nepasitenkinimu, atitinkamu elgesiu), ir fi- 
ziologiškai (sutrikusiu kvėpavimo ritmu, kai kurių raumenų grupių 
įtampa). 

F. Perlso teigimu, neurotiško žmogaus negebėjimą formuoti paten- 
kinančius geštaltus lemia tai, kad jis prarado gebėjimą taip organizuoti 
savo elgesį, kad šis būtų nukreiptas į poreikių patenkinimą. Toks žmo- 

gus negali susikaupti, išskirti vieną poreikį iš kitų ir susitelkti ties jo 
patenkinimu, nukreipti į tai energiją. To jis turi išmokti psichoterapijos 
procese - išmokti „susitapatinti su savo poreikiais, kiekvienu momentų 
visiškai įsitraukti į tai, ką daro, pakankamai ilgai išbūti situacijoje, kad 
geštaltas būtų užbaigtas, ir judėti kitų reikalų link“ (1973, p. 18). 
Neužbaigtų geštaltų, arba reikalų (unfinished business), sąvoka - es- 
minė geštaltinėje psichoterapijoje. Įvairios įkyrybės, iracionalūs veiks- 
mai, neproduktyvus, neatitinkantis situacijos elgesys geštaltiniu po- 
žiūriu yra neužbaigtų geštaltų buvimo požymis. Šiuo požiūriu įvairūs 
simptomai - „tai pastangos spręsti svarbias problemas geriausiu mums 
prieinamu būdu ribotai įsisąmoninant situaciją“ (J. Latner, 1986, p. 84). 
Geštaltinės psichoterapijos tikslas - išsiaiškinti, kokių poreikių nepaten- 
kinimo išraiška yra vienoks ar kitoks neproduktyvus kliento elgesys ir 
padėti jam išreikšti šiuos poreikius tiesiogiai - „užbaigti geštaltą“. Psi- 
choterapijos procese psichoterapeutas atkreipia dėmesį į neužbaigtų 
geštaltų požymius kliento elgesyje ir skatina iki tol neišreikštų jausmų 
raišką, padeda rasti efektyvius poreikių patenkinimo būdus. Taigi ir pats 
psichoterapijos procesas - nepertraukiamas geštaltų formavimasis ir jų 
irimas, perėjimas prie naujų. Čia figūra taip pat yra tai, kas klientui šiuo 
momentu yra svarbiausia, o fonas - vis naujų figūrų atsiradimo šaltinis. 


Kontaktas 


Kontaktas - labai svarbi geštaltinės psichoterapijos sąvoka. Ją apibrė- 
žiant dažniausiai cituojama EF. Perlso frazė, kad kontaktas - tai skirtin- 
gumo pripažinimas. Kontaktas galimas tik tarp atskirų esybių, tarp „aš“ 
ir „ne aš“ (pastarasis gali būti ir kitas žmogus, ir bet koks daiktas ar 
reiškinys - saulėlydis, šaltas vanduo maudantis ežere, ir intrapsichinis 
reiškinys - iškilęs vaizdinys, iki tol slopintas jausmas, mintis, prisimi- 
nimas, kūno pojūtis). 

F. Perlso požiūriu, visi psichologiniai įvykiai plėtojasi ant kontak- 
to ribos: „Žmogaus funkcionavimo aplinkoje būdų tyrinėjimas yra 
tyrinėjimas to, kas vyksta ant kontakto tarp individo ir aplinkos ribos. 
Ant šios kontakto ribos vyksta psichologiniai įvykiai. Mūsų mintys, 
mūsų veiksmai, mūsų elgesys ir mūsų emocijos yra būdas, kuriuo mes 
patiriame ir sutinkame šiuos ant ribos vykstančius įvykius“ (1973, p.17). 
Palaikydamas kontaktą su aplinka, individas keičiasi ir auga. Kontak- 

tas yra organizmo savireguliacijos išraiška. Šį kontakto aspektą galima 
vadinti abipusiu kūrybišku prisitaikymu (creative adjustment). Šiame 
procese keičiasi abi pusės - ir žmogus, ir aplinka. Kūrybišku prisitaiky- 
mas vadinamas todėl, kad jis nėra ir negali būti šabloniškas, visada vyks- 
ta unikaliai, atsižvelgiant į žmogaus poreikius bei galimybes ir situaciją. 
Kontakto gilumas, gyvumas užtikrina žmogaus gyvybingumą apskritai. 
Kaip teigia P. Clarkson, „kontakto kokybė nulemia tai, ar gyvenimas 
„praeina pro šalį, ar yra visiškai išgyvenamas ir patiriamas“ (1989, 
p. 34). 


Kontakto ribų sutrikimai 


Kadangi bet kuris kontaktas vyksta ties kontakto riba - vieta, kur orga- 
nizmas (individas) susitinka su aplinka, tai bet kokį kontakto sutrikimą 
geštaltinės terapijos atstovai vadina kontakto ribų sutrikimu, arba savi- 
reguliacijos sutrikimu. Gerai funkcionuojantys kontaktai tarp žmogaus 
ir aplinkos pasižymi tolygia energijos apykaita tarp jų. Tačiau jei aplinka 
yra nedraugiška, nesuteikia žmogui to, ko jam reikia, ši apykaita sutrin- 
ka, žmogaus jausmų išraiška įstringa. Jis ima įvairiais būdais kreipti savo 
energiją, užuot leidęs jai spontaniškai judėti, ir taip sumažina sąveiką su 
aplinka. Geštaltinio požiūrio atstovai išskiria keletą energijos nukreipi- 
mo, arba kontakto ribų sutrikimo, būdų. Tai introjekcija, projekcija, re- 
trofleksija, defleksija ir susiliejimas. 


Introjekcija 


Introjekcija - tai „neurotinis mechanizmas, kurio padedami mes peri- 
mame normas, nuostatas, veikimo ir mąstymo būdus, kurie iš tikrųjų 
nėra mūsų“ (E Perls, 1973, p. 35). Introjekcijai apibūdinti vartojama 
metabolizmo analogija: introjekcija - tai prarijimas nekramtant. Dauge- 
lis perimtų ir neperdirbtų taisyklių, normų, vertybių, pasak E Perlso, 
paverčia žmogų kambariu, taip užgriozdintu galybe svetimų daiktų, 
kad jame nebetelpa tai, kas priklauso jam pačiam. Introjekcija kelia 
dvejopą pavojų asmenybės funkcionavimui. Pirma, žmogus, kuriam 
būdingas šis ribų sutrikimas, netenka galimybės augti kaip asmenybė, 
nes turi rūpintis tuo, kaip savyje išlaikyti jam svetimus elementus, ir kuo 
daugiau introjektų jis yra perėmęs, tuo mažiau turi galimybių išreikšti 

patį save. Antra, introjekcija skatina asmenybės dezintegraciją: kai in- 
trojekcijos būdu perimami tarpusavy nesuderinami reikalavimai ar 
požiūriai, žmogų tarsi ima plėšyti į skirtingas puses. Pavyzdžiui: „Visi 
vyrai - mulkiai, o santuoka moteriai - vien vargas“ ir „Tik ištekėjusi ir 
auginanti vaikus moteris yra ko nors verta“. Arba: „Visi tik ir žiūri, kaip 
apgauti ir pasinaudoti tavimi“ ir „Žmogus žmogui - brolis“. 


Projekcija 

Projekcija - tai procesas, priešingas introjekcijai. Introjekcijos atveju 
žmogus „įkurdina“ savyje tai, kas iš tikrųjų yra dalis aplinkos, projek- 
cijos atveju - perkelia į aplinką savo paties dalis (jausmus, nuotaikas, 
ketinimus). E Perlsas ir kt. (1969) apibrėžia projekciją kaip bruožą, san- 
tykį, jausmą ar elgesio fragmentą, kuris iš tikrųjų priklauso žmogui, 
tačiau nesuvokiamas kaip toks, o priskiriamas aplinkos objektams ar 
žmonėms, ir vėliau išgyvenamas kaip nukreiptas iš aplinkos į žmogų, o 
ne atvirkščiai. Kad nesijaustų, nesielgtų, negalvotų „nederamai“, žmogus 
nepripažįsta dalies savo patyrimo - jausmų, minčių, norų, kurių jis 
nepriima, kadangi introjekcijos būdu yra perėmęs nuostatą, jog jie „ne- 
derami“ - ir priskiria jį kitiems žmonėms. Projektuojami gali būti ne 
tik nemalonūs, socialiai nepalankiai vertinami jausmai. Tai, ko žmogus 
nepripažįsta kaip savo stiprybių, taip pat gali būti projektuojama į ki- 
tus. Pavyzdžiui, didelis susižavėjimas kito žmogaus tam tikru bruožu, 
geštaltiniu požiūriu, gali reikšti, jog besižavintis nepripažįsta pats turįs 
tokią savybę. Geštaltinės psichoterapijos procese projekcijų reintegracija 
(asimiliacija) užima svarbią vietą. 


Retrofleksija 


Žodis „retrofleksija“ reiškia atsigręžimą atgal, į priešingą pusę. Elgesio 
retrofleksija - tai „darymas sau to, ką anksčiau žmogus darė, mėgino 
ar norėjo daryti kitiems žmonėms ar su kitais žmonėmis arba objek- 
tais“ (E Perlsas ir kt., p. 167). Retroflektyvaus elgesio atveju žmogus 
nukreipia energiją ne į išorę, kur galėtų ją panaudoti siekdamas pokyčių, 
tenkindamas poreikius, bet į save - jis pats atsiduria aplinkos vietoje ir 
tampa veikimo objektu. Retrofleksijos mechanizmo šaltinis - situacijos, 
kuriomis į išorę nukreiptas veiksmas sustabdomas, sulaikomas žmogui 

susidūrus su kliūtimi, t. y. kai aplinka pasirodo priešiška žmogaus pa- 
stangoms patenkinti savo poreikį. Ta kliūtis - tai aplinkinių reakcija į 
žmogaus (dažniausia — vaiko) elgesį, jausmų išraišką. Retrofleksijos 
prigimtis - motorinė. Kai žmogus sulaiko kilusį impulsą, į šį procesą 
įsitraukia jo raumenys. Agresiją slopinantis žmogus suleidžia nagus sau 
į delną (nors norėtų tai padaryti kam nors kitam) arba įtempia rankos 
raumenis, sulaikydamas impulsą suduoti. Šiuo atveju išlaikoma statiška 
būsena: atoveiksmio intensyvumas prilygsta veiksmo intensyvumui, tai- 
gi jėgų sąveikos rezultatas lygus nuliui. Kol vyksta šis konfliktas, žmo- 
gaus galimybės panaudoti ranką kitiems tikslams sumažėja, o jo energija 
eikvojama veltui. E Perlsas šią situaciją vadina fronto linijos, glūdinčios 
asmenybėje, stabilizacija. 


Defleksija 


E. ir M. Polsteriai, pirmieji atskleidę šį kontakto sutrikimo būdą, defleksi- 
ją apibrėžia kaip „manevrą, kurio metu nuo tiesioginio kontakto su kitu 
žmogumi nusigręžiama į save, būdą, kuriuo nugesinamas tikro kontakto 
karštis“ (1974, p. 89) arba kaip kontakto redukciją.,„Sveika“ defleksija - tai 
žmogaus galimybė atidėti emocinį įsitraukimą į situaciją, kol jis pasijus 
pajėgus su ja susidurti (pavyzdžiui, išgirdus tragišką žinią). Patologiška 
ji tampa, kai žmogus tokiu būdu ima reaguoti į daugelį situacijų visiš- 
kai to neįsisąmonindamas. E. ir M. Polsteriai apie į defleksiją linkusius 
žmones sako, kad su jais nieko neatsitinka (subjektyviąja prasme): jie 
neskina savo darbo, pastangų vaisių, nesidžiaugia artimųjų laimėjimais, 
nes niekas jiems neturi didelės reikšmės. Psichoterapijos procese deflek- 
sija gali reikštis kaip atkaklus pasipriešinimas bet kokiam prisiartinimui 
prie jausmų srities. Pavyzdžiui, kiekvieną kartą paklaustas apie patyrimą 
čia ir dabar, klientas klausia: „O kam to reikia? Kas iš to?“ - siekia racio- 
naliai suprasti „objektyvią“ to, kas vyksta susitikime, reikšmę ir vengia 
susidurti su tiesioginiu patyrimu, atrasti subjektyvią jo prasmę. 


Susiliejimas 
Susiliejimo atveju kontaktas tarp individo ir aplinkos tampa neįmano- 


mas, nes tarp jų visiškai išsitrina ribos. Žmogus nebejaučia ribos tarp 
savęs ir kitų, skirtumas tarp jo ir aplinkos išnyksta, jis, pasak E. Perlso, 

„nežino, kas yra jis pats, o kas - kiti žmonės“ (Perlsas ir kt., p. 301). Kai 
į susiliejimą linkęs žmogus sako „mes“, neaišku, ką jis iš tikrųjų turi 
omeny, o pasakyti tvirto „aš“ jis apskritai nesugeba. Suaugę Žmonės 
susiliejimą patiria kaip stiprų bendrumo jausmą, taip pat - susitapa- 
tindami su grupe ar judėjimu, mylėdami. „Sveikas“ susiliejimas pasižy- 
mi tuo, kad yra laikinas, ir žmogus visiškai nepraranda savo tapatumo 
jausmo,o patologišku šis mechanizmas tampa tada, kai individas nesuge- 
ba pajusti savo individualaus tapatumo, jo „aš“ - neapibrėžtas ir miglo- 
tas. Susiliejimas užkerta bet kokias kontakto galimybes, nes niveliuoja 
skirtumus: kai nėra ribų, neįmanomas joks sąlytis, o tik susimaišymas - 
prisiminkime E Perlso teiginį, jog kontaktas - tai skirtumų įvertinimas. 
Susiliejimas pasireiškia, kai žmogaus tapatumo jausmas menkai išsivys- 
tęs, ir jis šliejasi prie kito žmogaus ar grupės, kad juose atrastų savo 
tapatumą. Pagalba į susiliejimą linkusiam klientui remiasi jo tapatumo 
jausmo stiprinimu. Klientas skatinamas įsisąmoninti, ką jis patiria, kokie 
yra jo norai, poreikiai, interesai, ketinimai. Žmogus turi mokytis suvokti, 
kad gali rinktis, įsisąmoninti savo poreikius bei jausmus, kurie nebūtinai 
yra tokie kaip aplinkinių, turi patirti, jog gali išgyventi atsiskyrimą nuo 
kitų ir vis dėlto išlikti. Stiprėjant tapatumo jausmui, klientas nustoja 
bijoti skirtumų, moka juos pastebėti, įvertinti ir jais džiaugtis, jis atsi- 
krato susiliejimo būsenos, išmoksta reikšti save, o ne kitų sukurtą savo 
įvaizdį. 


Taigi F Perlsas žvelgė į žmogaus prigimtį kaip į visybišką, susidedančią iš 
daugelio dalių, užtikrinančių individo unikalumą. Tik ką gimęs žmogus 
yra „vientisas“, tačiau augdamas jis susiduria su patyrimu, sąlygojančiu 
tam tikrų savo dalių praradimą, jų atsisakymą. Psichoterapijoje šios 
„atskilusios“ dalys turi būti vėl integruotos į asmenybės visumą. Pasak 
geštaltinės terapijos šalininkų, žmogus keičiasi ne tada, kai siekia tapti 
„kažkuo, o tada, kai šio siekimo atsisako ir tampa savimi - tokiu, koks 
iš tikrųjų yra. Šis teiginys apibrėžia A. Beisserio suformuluotos paradok- 
salios pokyčių teorijos esmę. 

PRAKTINIS GEŠTALTINĖS TERAPIJOS TAIKYMAS 


Geštaltinės terapijos praktika prasidėjo ir pirmaisiais gyvavimo dešimt- 
mečiais plėtojosi kaip individualus darbas grupėse: terapeutas dirbdavo 
su „karštoje“ kėdėje sėdinčiu klientu grupės akivaizdoje. E. Perlsas darbą 
grupėje vertino labiau nei individualią terapiją, nes, jo požiūriu, grupėje 
klientas gauna platesnio žmonių rato palaikymą ir grįžtamąjį ryšį, kurį 
geriau priima ir kuriuo pasitiki labiau nei terapeuto. Vėliau darbas su in- 
dividais ir grupėmis tapo atskiromis veiklos sritimis, pasikeitė ir pačios 
geštaltinės grupės: jose daugiau dėmesio buvo skiriama tiesioginei da- 
lyvių sąveikai, įsisąmoninimui, ką reiškia būti grupės nariu - siekta, 
kad atsiskyrimo ir vienovės poliškumas būtų išgyventas kaip svarbus 
asmenybės augimo elementas. 

Geštaltinė terapija iš kitų psichoterapijos, ypač humanistinės ir egzis- 
tencinės, krypčių išsiskiria tuo, kad čia plačiai taikomi įvairūs metodai. 
E. Perlsas nuolat plėtojo geštaltinės psichoterapijos metodų arsenalą, 
kurdamas naujus, perimdamas ir pritaikydamas tinkamus darbo būdus 
iš kitų mokyklų bei religinių tradicijų. Visų geštaltinės psichoterapijos 
metodų tikslas - sužadinti, pagilinti įsisąmoninimą to, kas yra, padėti 
klientui išmokti, kaip palaikyti efektyvų kontaktą su aplinka ir savimi, 
suvokti save kaip aktyvų veikėją, savo veiksmų šeimininką, skatinti jo 
atsakomybę, integruoti atmestą patyrimą, atskilusias asmenybės dalis. 
Visa tai galima apibendrinti kaip patyrimo, visiško kontakto su juo siekį. 

Geštaltinės psichoterapijos metodai padeda stabtelėti, priimti paty- 
rimą, jos procese siekiama ne stimuliacijos, o sensibilizacijos, t. y. padi- 
dinti žmogaus jautrumą, sąmoningai skirti dėmesį tam, kas yra, o ne vai- 
kytis daugiau ir vis naujų potyrių. Geštaltinės terapijos atstovai kontaktui 
tarp kliento ir terapeuto visada teikia pirmenybę mechaniško metodų tai- 
kymo atžvilgiu. R. Hycneris (1995) tvirtina, kad psichoterapijos metodas 
turi būti dialogiškas, jo tikslas - kad abu dalyviai atskleistų ir išsiaiškintų 
kliento patyrimą. Pasak R. Hycnerio, „bet kokį iškilusį patyrimą veikia 
abiejų dalyvių patyrimo pasauliai“ (Hycneris ir Jacobsas, 1995, p. 145). 
Vis dėlto tenka pažymėti (G. Yontef, 2005), kad net kai kurie geštaltinės 
psichoterapijos atstovai žiūri į šią kryptį kaip į metodų ir darbo būdų 
rinkinį, ignoruodami svarbiausius jos metodologinius principus - lau- 
ko teoriją, fenomenologinį požiūrį ir dialogiškumą. Tokios tendencijos 

vertintinos kaip geštaltinės terapijos metodologijos iškraipymai. G. Yon- 
tefas (1993) rašė, kad egzistencinis dialogas yra esminė geštaltinės me- 
todologijos dalis ir egzistencinio požiūrio į tarpasmeninius santykius 
išraiška. Šis dialoginis požiūris grindžiamas M . Buberio idėjomis, jo 
išskirtais santykiais „aš - tu“ ir „aš - tai. Psichoterapijos kontekste šis 
santykis reiškia pripažinimą, kad žmogus pažįsta save ir auga tik per 
santykį su kitais, taigi dialogas geštaltiniu požiūriu yra ypatingas kon- 
takto tipas. Kreipimasis psichoterapinės pagalbos didele dalimi siejamas 
su sutrikusiu dialogu su kitais, o terapeuto užduotis - „padėti užgydyti šį 
žmones siejančio audinio „įplyšimą“ tarnaujant dialogiškumui ir klau- 
siant savęs: „ką turiu daryti, kad padėčiau šiam Žmogui arba sukurti, 
arba atkurti nuoširdžius dialogiškus santykius su pasauliu?“ (R. Hycner, 
1995, p. 13). Taigi terapeutas taiko įvairius geštaltinės terapijos metodus 
šiame egzistencinio dialogo kontekste, vesdamas klientą brandesnės, vi- 
savertiškesnės būties link. 

Apie daugelį geštaltinės psichoterapijos metodų ir jų taikymo konkre- 
čiuose susitikimuose kontekstą galima kalbėti kaip apie eksperimentą. J. 
Zinkeris (1978) geštaltinę terapiją vadina integruota fenomenologijos ir 
biheviorizmo versija. Geštaltinis požiūris panašus į fenomenologinį tuo, 
kad gerbia individo patyrimą (terapinis darbas remiasi paties kliento 
požiūriais ir išgyvenimais). Antra vertus, geštaltinės terapijos procese sie- 
kiama laipsniškai modifikuoti žmogaus elgesį. Eksperimentas, J. Zinkerio 
požiūriu - tai sisteminis elgesio modifikavimas, kylantis iš kliento paty- 
rimo, tai mokymosi iš patyrimo kertinis akmuo, įgalinantis „kalbėjimą 
apie“ paversti veiksmu. E. ir M. Polsteriai pabrėžia veiksmo svarbą spren- 
dimų priėmimo procese ir tvirtina, jog eksperimentavimas geštaltinėje 
psichoterapijoje - tai būdas integruoti veiksmą ir sprendimą. 

Kontaktas su patyrimu, išgyvenimas to, kas yra čia ir dabar, gali bū- 
ti užtikrinamas dviem būdais: pirma, sustabdant vengimą ir, antra, 
sutelkiant dėmesį į aktualų patyrimą, jį įsisąmoninant. Pagal šiuos 
būdus geštaltinės psichoterapijos metodai taip pat skirstomi į dvi gru- 
pes - slopinančius ir skatinančius išraišką bei integraciją. Pirmųjų tiks- 
las - pristabdyti kliento elgesio būdus, kuriais vengiama kontakto su tuo, 
kas yra čia ir dabar, arba, pasak C. Naranjo, taikydamas šiuos metodus, 
psichoterapeutas slopina tai, kuo klientas nėra, o skatinančiais išraišką 
(saviraišką) - žadina tai, kuo žmogus yra. Aptarsime kai kuriuos geš- 
taltinės terapijos metodus plačiau. 

Slopinamieji darbo metodai 


F Perlsas kalbėjo apie tris patyrimo vengimo tipus - intelektualizavimą, 
vertinimą bei lyginimą ir manipuliavimą. Pirma, tai intelektualizavi- 
mas, kalbėjimas apie (F. Perlso terminais tariant - aboutism). E. Perl- 
sas tvirtino, kad žodžiai todėl, dėl to geštaltinėje psichoterapijoje yra 
keiksmažodžiai. Pasak jo, kliento polinkis aiškinti, interpretuoti, ieškoti 
priežasčių — vienas iš būdų vengti tiesioginio patyrimo. Pats psichote- 
rapeutas turi būti taisyklės „neinterpretuoti“ pavyzdys ir susitarti dėl jos 
su klientais, pabrėždamas, kad tai yra metodo, o ne moralės klausimas. 
Antra, vertinimas, lyginimas (F. Perlso terminais - shouldism) - kitas 
būdas vengti tiesioginio patyrimo bei buvimo čia ir dabar. Vertindamas 
žmogus lygina tai, kas yra, su tuo, kas, jo manymu, turėtų būti. Verti- 
nimu, lyginimu laikytini tokie kliento pasisakymai, kai savo būsenai ar 
jausmams apibūdinti jis vartoja tokius posakius kaip „jaučiuosi geriau, 
jaučiuosi normaliai, nejaučiu nieko ypatingo“. Šie teiginiai iš esmės nie- 
ko nepasako apie patį patyrimą. Psichoterapeutas siekia slopinti tokį 
elgesį, vesdamas klientą autentiško išgyvenimo įsisąmoninimo link. 
Trečia, manipuliavimas. Jis gali reikštis įvairiais „žaidimais“, į kuriuos 
klientas bando įtraukti psichoterapeutą ar grupės narius. Tai klausimų 
uždavimas, leidimo prašymas, reikalavimas. Geštaltinių terapeutų 
požiūriu, dalis klausimų, kuriuos užsiėmimo metu klientas užduoda 
terapeutui ar vieni kitiems užduoda grupės nariai, neskatina dalytis 
patyrimu, todėl laikytini manipuliavimu. Dažnai klausimų uždavimo 
tikslas - išreikšti savo nuomonę ar nepritarimą, kaltinti, parodyti savo 
pranašumą ir pan. Psichoterapeutas prašo klientą pakeisti klausimus 
teiginiais, pavyzdžiui: „Ką jūs apie mane manote?“ = „Man neramu, 
kad jūs mane smerkiate“. Leidimo prašymas - vienas iš dažniausiai 
pasitaikančių manipuliavimo būdų, kurio tikslas - išvengti atsakomybės 
už savo elgesį primetant ją psichoterapeutui arba grupės nariams. 

Taikydamas slopinamuosius darbo metodus, psichoterapeutas pa- 
deda klientui įsisąmoninti, kokio būtent patyrimo jis vengia ir kaip 
jis tai daro. Šie momentai gali tapti išeities tašku gilinant kliento savęs 
įsisąmoninimą ir savo patyrimo priėmimą. 

Skatinantys išraišką ir integraciją darbo metodai 


Darbo metodų, skatinančių jausmų išraišką, patyrimo ir atskirų as- 
menybės dalių integraciją, esti daug ir įvairių. Čia pateiksime keletą 
pailiustruodami kai kuriuos iš jų pavyzdžiais. 


Veiksmų inicijavimas gali būti taikomas įvairiai. Vienas iš būdų - siūlyti 
klientui eksperimentuoti ištariant terapeuto suformuluotą sakinį. Jei 
terapeutas mano, kad klientas vengia kokio nors patyrimo ar kažką 
slopina, jis gali siūlyti klientui ištarti sakinį ir prašyti įsisąmoninti, ką 
tuo metu išgyvena. Pavyzdžiui, terapeutas mano, kad už klientės perdėto 
nepriklausomybės demonstravimo glūdi netikrumas ir noras paslėpti 
nepasitikėjimą savimi. 

T: Padarykime eksperimentą. Pasakykite garsiai tokį sakinį: „Man kartais 
reikia kitų žmonių pagalbos.“ 

K: Man kartais reikia kitų žmonių pagalbos. 

T. Ar tai tiesa. 

Klientės akyse pasirodo ašaros. 

K: Taip... Aš visada turėjau būti stipri, tokios manęs reikėjo artimiesiems. 
Man gėda kreiptis pagalbos. 

T: Ar jūs esate stipri? 

K: Taip, aš esu stipri, bet kartais man reikia kitų žmonių pagalbos. 

T: Gal galėtumėte šiame sakinyje vietoje „bet“ sakyti „ir“? 

K: Aš stipri ir galiu kreiptis pagalbos į kitus. Atrodo, kai pasakiau šį sakinį, 
pasijutau dar stipresnė... 


Šiuo atveju terapeutas padėjo klientei priimti ir integruoti priešingas sa- 
vo asmenybės dalis - stiprybę ir poreikį gauti paramą, pagalbą. Šis darbo 
metodas tinka tais atvejais, kai klientas slopina vieną kurį savo jausmą 
ar asmenybės aspektą, pernelyg susitapatindamas su jam priešingu. Jį 
naudojant, galima padėti „geram berniukui“ priimti ir išreikšti savo 
pyktį, arogantiškam intelektualui išdrįsti pasakyti „aš nežinau“ ir pan. 
Analogiškai gali būti skatinama ir neverbalinė išraiška: suvaržytai ir 
paviršutiniškai kvėpuojančiam žmogui siūloma giliai, su garsu iškvėpti, 
susigūžusiam — išsitiesti, pasitemnpti. Įsisąmonindamas kūno pokyčius, 
žmogus įsisąmonina ir priima atitinkamus jausmus. 


Išraiškos užbaigimas - vienas iš svarbiausių geštaltinės terapijos elemen- 
tų. Čia terapeuto uždavinys — pastebėti, kad klientas vienaip ar kitaip 

ima reikšti savo jausmus, ir paskatinti intensyvesnę jų išraišką. Galima 
skirti kelis būdus, kuriais terapeutas padeda klientui užbaigi veiksmo ar 
jausmo išraišką: paprastas pakartojimas, padidinimas, perdėjimas (ex- 
aggeration), atskleidimas, arba vertimas (translation), identifikavimas ir 
veikimas. 


a) Paprastas pakartojimas. Jo tikslas - paryškinti kliento veiksmo 
ar pasisakymo įsisąmoninimą. Tarkime, terapeutas pastebi, kad 
klientė nuolat trauko pačiais. 


T: Matau, kad trūkčiojate pečiais. Pakartokite šį judesį. 

K (pakartoja): Taip? 

T: Dar kartą. 

K: Atrodo, tai mano įprotis. Manau, tai reiškia, kad noriu nusipur- 
tyti žmonių žvilgsnius. Noriu pasakyti: „Palikite mane ramybėje.“ 


Kartodama judesį, klientė įsisąmonina tai, kas už jo glūdi, ir 
išreiškia tą jausmą. 

Dirbant su grupėmis, pakartojimo metodas taikomas keliais 
variantais: griežtas pakartojimas (pvz., pasakymas „sudie“ kiekvie- 
nam grupės nariui); griežtas pakartojimas, po kurio sakoma tai, 
ką grupės narys nori pasakyti būtent tam žmogui; turinio pa- 
kartojimas pasirenkant ir pritaikant formą kiekvienam kitam 
grupės nariui; nuostatos pakartojimas, keičiant turinį (pvz., pyk- 
tis išreiškiamas keliems žmonėms skirtingais būdais). Terapeutui 
svarbu stebėti, kad ši procedūra netaptų mechaniška, skatinti, kad 
grupės nariai įsisąmonintų, ką daro ir jaučia. 

b) Padidinimas, perdėjimas - tai vienas žingsnis į priekį, palyginti su 
paprastu pakartojimu. Kartais žmogus, paprašytas kelis kartus pa- 
kartoti teiginį ar judesį, spontaniškai jį paryškina, suintensyvina: 
gestas tampa platesnis, teiginys pasakomas garsiau, tvirčiau ir pan. 
Suintensyvindamas išraišką, klientas gali atrasti tokius patyrimo 
aspektus, kurių iki tol neįsisąmonino. Pavyzdžiui, terapeutas paste- 
bi, kad klientas sėdi sunėręs rankas ant krūtinės, sukryžiavęs kojas. 
Jis pasako apie savo pastebėjimą klientui ir pasiūlo „sustiprinti“ šią 
kūno padėtį - dar tvirčiau suspausti rankas ir kojas. Tai darydamas 
klientas įsisąmonina, jog laiko save apglėbęs, kad apsisaugotų nuo, 
jo nuomone, priešiškos jam aplinkos. 

c) Atskleidimas, arba vertimas - vienas iš originalių geštaltinės psi- 

choterapijos metodų. Jo esmė ta, kad psichoterapeutas prašo klientą 
suteikti balsą neverbalinės išraiškos elementui: judesiui, kūno da- 
liai, vaizdiniui, fiziniam simptomui. Pavyzdžiui: „Suteikite balsą 
savo vienatvei.“ Arba: „Jei jūsų kaklo raumenys galėtų kalbėti, ką 
jie dabar pasakytų?“ Klientas turi susitapatinti su tuo simptomu, 
kūno dalimi ar pan., t. y. išgyventi „iš vidaus“, o ne būti stebėtojas. 

d) Susitapatinimas ir veikimas. Kitaip nei verčiant, kai žodžiais įvar- 
dijami judesiai ir kt., šiuo atveju judesiais reiškiamos mintys. Tai 
žingsnis į priekį, palyginti su prieš tai aprašytu darbo būdu. Šiuo 
atveju kliento prašoma ne suteikti balsą kūno daliai, judesiui ir 
pan., bet siūloma tapti vienu ar kitu savo asmenybės aspektu. Šie 
du metodai skiriasi susitapatinimo laipsniu - pastaruoju atveju 
jis didesnis. Paprastai klientams sunkiau susitapatinti su negaty- 
viomis (socialiai nepriimtinomis) ir nemaloniomis savo dalimis, 
tačiau padaręs tai žmogus imasi didesnės atsakomybės už save. Be 
to, veikimas reikalauja visybiškesnio supratimo. Susitapatindamas 
su savo dalimis (asmenybės savybėmis, jausmais, sapno elemen- 
tais), žmogus priima, priskiria sau tai, ką yra linkęs laikyti atsi- 
tiktiniais, nereikšmingais dalykais, taigi tampa labiau integruotas. 
Veikimas kaip darbo metodas taip pat taikomas dirbant su įvai- 
riais psichologiniais simptomais, pvz., kaltės jausmu. Geštaltinės 
terapijos atstovų požiūriu, kaltės jausmas susijęs su savęs kaltini- 
mu arba projektuojamu savęs kaltinimu. Taikant susitapatinimo 
ir veikimo metodą, klientui siūloma pirmiausia susitapatinti su 
kaltinamąja savo dalimi ir atlikti jos vaidmenį, po to - su kalti- 
nančiąja. Analogiškai gali būti dirbama su prieštaringais jaus- 
mais, ypač tais atvejais, kai kliento žodžiai ir neverbalinė kalba 
akivaizdžiai skiriasi. Jei klientas teigia jaučiąsis ramiai ir sukinėja- 
si kėdėje, trina suprakaitavusias rankas, terapeutas gali jo paprašyti 
iš eilės judesiais išreikšti ramybę ir susierzinimą. Pabuvęs paeiliui 
ramus, gerai besijaučiantis ir susierzinęs, žmogus įsisąmonina, kad 
jis dažnai apsimeta esąs ramus arba neįsisąmonina nerimastin- 
gumo tais momentais, kai aplinkiniams šis akivaizdus. 


Krypties suteikimas kaip geštaltinės terapijos metodas taikomas įvairiai. 
Daugeliu atvejų jo taikymas siejasi su sąmoningu kalbos vartojimu. 
Terapeutas skatina klientą reikštis aiškiai ir kryptingai, atkreipdamas dė- 

mesį į tokius jo kalboje pasitaikančius žodžius, kaip bet, turbūt, truputį 
ir pan., kuriais klientas tarsi „apvelia“ patyrimo išraišką. Psichoterapeu- 
tas turėtų siūlyti performuluoti tokius posakius kaip „jaučiu šiokį tokį 
nerimą, „turbūt esu pavargęs ; t. y. skatinti aiškiai ir kryptingai išreikšti 
potyrį. 

Jungtuko „bet“ vartojimas, geštaltinių psichoterapeutų nuomone, 
reiškia konfliktą. Sakydamas „Ji man patinka, bet...“, „noriu, bet...“, 
„taip, bet, žmogus vengia aiškiai užimti kokią nors poziciją ir visiškai 
išgyventi kiekvieną iš teiginio „pusių“. Terapeutas gali siūlyti klientui 
pakeisti bet jungtuku ir. Taip klientui sudaromos sąlygos patirti ir at- 
sakyti sau į klausimą, kiek viena ir kita pusė yra teisinga, įsisąmoninti ir 
priimti abu išgyvenimus. 

Dar vienas kalbos vartojimo aspektas, susijęs su kryptingumu - tai 
įvardžių bei veiksmažodžių skaičiaus vartojimas. Įvardis „mes“ („mes 
manome“...) turėtų būti keičiamas vienaskaita „aš“. Sakydamas „aš“ 
užuot sakęs „mes“, klientas priskiria išgyvenimus ar mintis sau ir ima- 
si už juos didesnės atsakomybės. Tuo pačiu žengiamas žingsnis nuo 
susiliejimo prie aiškaus savo paties patyrimo atskyrimo ir išreiškimo. 
F. Perlsas teigė, kad žodį „tai“ visada reikia pakeisti konkrečiu už jo 
glūdinčiu turiniu. 

Plačiąja prasme kiekvienas išraiškos skatinimas yra integracija, tačiau 
geštaltinėje terapijoje naudojami ir specialūs darbo būdai, skatinantys 
asmenybės integraciją, iš kurių du yra pagrindiniai - intrapersonalinis 
susitikimas ir projekcijų asimiliacija. 

Intrapersonalinis susitikimas — viena iš originalių geštaltinės terapi- 
jos technikų. Čia vidinis dialogas tarp priešingų tendencijų paverčiamas 
išoriniu. Kliento prašoma susitapatinti iš eilės su dviem ar daugiau savo 
dalių (sub-selves) ir leisti joms kalbėtis ar kitaip bendrauti tarpusavyje. 
Toks darbas dar vadinamas „tuščios kėdės“ metodu. Vienu metu naudo- 
jamos dvi kėdės, ant kurių klientas įsivaizduoja „sėdint“ prieštaringus 
savo jausmus ar norus, tarkime, ant vienos kėdės - norą imtis kokios 
nors veiklos, ant kitos - abejonę, ar verta tai daryti, ar pavyks. Terapeu- 
tas siūlo klientui sėstis į pirmąją kėdę, susitapatinti su ta savo dalimi, 
kuri nori imtis veiklos, išsakyti jausmus iš šios pozicijos, o po to sėstis į 
antrąją kėdę ir padaryti tą patį iš abejojančios dalie pozicijų. Toks „balso 
suteikimas“ konfliktuojančioms dalims padeda klientui įsisąmoninti vi- 
dinius prieštaravimus, juos priimti ir sąmoningai apsispręsti. Taip gali 

„susitikti“ žmogaus sveikas protas ir impulsyvumas, tikslingumas ir 
noras improvizuoti, vidinis vaikas ir viršininkas, norai ir interiorizuotos 
pareigos. E Perlsas dažnai siūlydavo klientams leisti tokiu būdu susitik- 
ti viduje glūdinčiam viršininkui (topdog) - visažiniui, autoritariškam, 
visada teisiam - ir nevykėliui (underdog) - gynybiškam, linkusiam atsi- 
prašinėti, teisintis, zirzti, žadėti pasitaisyti ateityje. Tam, kad žmogus 
produktyviai dirbtų, prieš pradėdamas tokį „susitikimą“ jis turėtų aiškiai 
įsisąmoninti tas savo dalis, su kuriomis bus dirbama. Taip pat svarbu, kad 
„Susitikimas“ nevirstų intelektualia diskusija ar tarpusavio kaltinimais — 
prasmingas tik jausmų, patyrimo įsisąmoninimas ir išreiškimas būnant 
kiekviename vaidmenyje. Paprastai tokio darbo metu prieštaravimai 
tarp asmenybės dalių švelnėja, klientas priima kiekvieną iš jų kaip savo. 


Projekcijų asimiliacija. Geštaltinėje terapijoje dirbama su tuo projekci- 
jos aspektu, kurį psichoanalitikai vadina gynyba: priskyrimu aplinkos 
daiktui ar asmeniui savo ypatumų ar jausmų, kurių nenorime pripažinti 
turį patys. Tad svarbus geštaltinės terapijos aspektas - projekcijų turinio 
asimiliacija, išorei priskiriamų jausmų, nuostatų, patyrimo „perėmimas“, 
priskyrimas sau, integracija į savo patyrimo visumą. Vienas projekcijų 
asimiliacijos būdas jau buvo aptartas - tai susitapatinamas su projekci- 
jos turiniu ir jos dalių vaidmenų atlikimas. 

Projekcijų asimiliacijos pavyzdys iš individualios konsultacijos: 

Klientė pasakoja, kad vakarais skaito vaikui knygą apie Harį Poterį ir 
pati yra labai susižavėjusi šiuo veikėju. 


T: Kokios Hario Poterio savybės jus ypač žavi? 

K: Jo išmintis, žmogiškumas, tai, kad jis toks nesugadintas, tyras. 

T (trumpai paaiškina „teoriją“ apie tai, kad mes linkę žavėtis tomis kitų 
savybėmis, kurių nepripažįstame turį patys): Ar galite priimti tai, kad ir 
jums tos Hario Poterio savybės būdingos? 

K: Man tarsi gėda tai priimti. Tuojau pat įsijungia balsas, kuris sako: „Oi, 
oi, kokia tu gerutė...“, jis mane „nusodina“. O Haris Poteris - vaikas, bet 
toks išmintingas, geras visiems, tyras... 

T: Pasakykite: „Aš esu išmintinga, gera, tyra“. 

K: Aš esu išmintinga, gera, tyra (šypsosi). Taip, aš esu tokia. Kai kuriose 
situacijose tikrai esu... Aš geranoriška, galiu atleisti tiems, ant kurių pyk- 
stu, jei jie į mane kreipiasi. Ir tyra. Nors mano tyrumą aplinkiniai dažnai 
laiko naivumu. 

Šiame pavyzdyje atsispindi, kaip klientė projektuoja į knygos herojų 
savo ypatumus, kuriuos jai sunku priimti dėl „išmokto kuklumo“ - in- 
trojekcijos būdu perimtos nuostatos, kad „girtis negražu“. Pakartodama 
psichoterapeuto pasiūlytą sakinį ji priskiria pasakos veikėjo ypatumus 
sau pačiai. 


Darbas su sapnais. E Perlso praktikoje darbas su sapnais užėmė ypatingą 
vietą. Perfrazuodamas S. Freudą, teigusį, kad sapnai - karališkas kelias 
į Žmogaus pasąmonę, F. Perlsas tvirtino jog jie — tai karališkas kelias į 
integraciją. Jis pabrėžė, kad geštaltinėje psichoterapijoje atsisakoma 
bet kokio sapnų aiškinimo, į juos žiūrima kaip į egzistencinę žinią, 
padedančią žmogui suvokti, ko jam gyvenime trūksta, kokie svarbūs 
konfliktai neišspręsti, kokie reikalai neužbaigti, ko jis vengia. E Perlso 
požiūriu,sapnai yra projekcijos: kiekvienas sapno elementas, detalė, daik- 
tas (gyvas ar ne) - tai asmenybės dalys, kurių žmogus „atsisakė“, atskyrė 
nuo savęs projekcijos būdu. Tad darbo su sapnais tikslas - padėti klien- 
tui susigrąžinti iki tol projektuotas į aplinką asmenybės dalis. F. Perlso 
žodžiais tariant, sapnas sugrąžinamas į gyvenimą. Terapeutas skatina 
klientą paeiliui susitapatinti su skirtingais sapno elementais ir kalbėti jų 
vardu. F Perlsas teigė, kad susitapatinimas su sapno elementais užtikrina 
jų reintegraciją. Darbo su sapnais grupėje metodus plėtojo J. Zinkeris, 
pavadinęs juos darbo su sapnais teatru. Jis rėmėsi prielaida, kad visiems 
žmonėms būdingos tos pačios archetipinės temos, tad kad ir koks būtų 
konkretus sapnas, iš jo išplaukiantys ar su juo susiję patyrimo elementai 
gali būti selektyviai būdingi grupės nariams. Metodo esmė yra ta, kad 
grupės nariai imasi sapno elementų vaidmenų (paprastai - po to, kai 
su sapnu buvo dirbta individualiai). Jiems gali būti siūloma pasirinkti 
vaidmenis, susijusius su jų gyvenimu, arba sapnuotojas gali paskirstyti 
vaidmenis grupės nariams trumpai pakomentuodamas jų funkcijas. 
Tada sapnas atkuriamas kaip drama. Toks darbas turi poveikį visiems 
vaidmenis atliekantiems ir jų atlikimą stebintiems grupės nariams. 


Simbolių naudojimas, piešimas - modernūs geštaltinės terapijos me- 
todai, į šios krypties darbo būdų repertuarą įtraukti pastaraisiais de- 
šimtmečiais. Kai klientas linkęs „kalbėti apie“, vengia susidurti ir išbūti 
su patyrimu, susidūrimas su jo išgyvenimą atspindinčiu simboliu gali 
padėti pajusti kontaktą su patyrimu. Atsiribojęs nuo jam įprasto kal- 
bėjimo ir atsidūręs naujoje situacijoje, klientas patiria netikėtų įžvalgų. 

Piešimas geštaltinės psichoterapijos kontekste dažniau taikomas dir- 
bant su vaikais nei su suaugusiais, tačiau nepriklausomai nuo klientų 
amžiaus piešiniai gali pasitarnauti kaip kūrybos metodas, leidžiantis 
įžvelgti tokius patyrimo aspektus, kurie būna sunkiai „pasiekiami“ vien 
kalbant ar naudojant metodus, skatinančius įsisąmoninti kūno pojū- 
čius. Dirbant su žmonėmis, kurie linkę pasakoti apie patyrimą, o ne 
tiesiogiai su juo susidurti, piešinių panaudojimas atveria galimybes 
atskleisti svarbius šių klientų išgyvenimų aspektus. 


Geštaltinė terapija gali būti efektyvi dirbant su įvairiais klientais, jei 
terapeutas gerai pažįsta atitinkamą klientų grupę profesine prasme. 
Tačiau jei darbas grindžiamas aklu geštaltinės terapijos metodų taiky- 
mu, jokių pokyčių tikėtis neverta. Psichoterapeutas turi būti susipaži- 
nęs ne tik su geštaltinės terapijos teorija ir metodų repertuaru, bet ir 
gerai išmanyti psichiatrinę diagnostiką, asmenybės teorijas, jis taip pat 
turi gebėti užmegzti ir palaikyti asmenišką kontaktą su klientu. Tra- 
diciškai laikoma, kad geštaltinė psichoterapija efektyviausia dirbant su 
suvaržytais vidinių draudimų bei reikalavimų, ypač socialiais, baimin- 
gais, nepasitikinčiais savimi, linkusiais į perfekcionizmą klientais. Dar- 
bas su klientais, turinčiais ryškesnių psichikos sutrikimų, gilesnę cha- 
rakterio patologiją, reikalauja ilgo laiko, kurio nemaža dalis turi būti 
paskirta terapeuto ir kliento savitarpio pasitikėjimui ir elementariems 
įsisąmoninimo įgūdžiams įgyti. Tokiais atvejais terapeutas turi ypač at- 
sakingai derinti kliento frustravimą ir palaikymą. 

Geštaltinės terapijos atstovai teikia didelę reikšmę terapeuto asme- 
nybei, jo savižinai. Būdamas fenomenologinio lauko dalis, terapeutas 
turi pažinoti save -savo nuostatas, vertybes, tipiškus reagavimo būdus, 
stiprybes ir silpnybes. Tik tada tampa aiškus jo paties indėlis į vykstantį 
procesą. 

E. ir M. Polsteriai apie geštaltinę terapiją sakė, jog ji yra pernelyg ge- 
ras dalykas, kad būtų ribotai taikoma liguistiems žmonėms. Besiplėto- 
janti geštaltinė terapija išaugo savo, kaip klinikinės disciplinos, rėmus ir 
dabar taikoma įvairiose srityse - mokant ir ugdant, rengiant pagalbos 
profesijų specialistus, konsultuojant organizacijas. 

TRANSAKCINĖ ANALIZĖ 


Raimundas Alekna 


TRUMPA TRANSAKCINĖS ANALIZĖS RAIDOS LIETUVOJE APŽVALGA 


Transakcinė analizė (TA) - tai lengvai suprantama ir šiuolaikiška as- 
menybės psichologijos teorija apie žmonių mąstymą, jausmus bei elgesį. 
Taip pat tai efektyvus psichoterapijos būdas, padedantis asmenybei 
bręsti ir keistis. TA teorija pateikia požiūrį, kuriame atsispindi vidinis 
(psichologinis), išorinis (elgesio) ir bendravimo (tarpasmeninis) lygiai. 
TA kaip teorija taikoma psichoterapijoje, įvairiuose mokymuose apie 
organizacijų kolektyvų mikroklimato gerinimą, žmonių tarpasmeninio 
bendravimo problemas. 

Transakcinės analizės teoriją 1950-1960 m. išvystė Ericas Berne'as ir 
jo kolegos. Jų nuomone, tuo metu daug dėmesio buvo skiriama žmogaus 
psichinių procesų tyrinėjimui ir per mažai tarpasmeninių santykių psi- 
chologijai. Pradžioje TA teorijos kūrėjai šį mokslą pavadino socialine 

psichiatrija ir taikė grupiniam pacientų gydymui. Tik vėliau TA imta vis 
plačiau taikyti individualiai terapijai. 

Ericas Berne'as (tikroji pavardė Ericas Lenardas Bernsteinas) gimė 
1910 m. Monrealyje, Kanadoje. 1939 m. E. Berne įgijo gydytojo diplomą 
ir išvyko gyventi į JAV, kur susidomėjo psichiatrija. 1941 m. Berne'as 
pradėjo studijuoti psichoanalizę. Prasidėjus karui, studijas teko nutrauk- 
ti. Nuo 1943-ųjų iki 1946-ųjų Berneas dirbo JAV armijos medicinos 
dalinyje, kur pradėjo vesti grupinės terapijos seansus. Karo pabaigoje 
Berne'as gavo naują darbą - įvertinti demobilizuotų karių psichikos 
būklę. Taikydamas intuicijos eksperimentus šiuose trumpuose pokal- 
biuose su kariais Berne'as padarė daug įdomių įžvalgų. (Visus pokalbius 
jis užsirašydavo ir vėliau panaudojo juos savo knygose.) 1947-aisiais jis 
atnaujino savo psichoanalizės studijas pas Ericą Eriksoną. Nuo 1950 m. 
pradžios Berne'as pradėjo vesti vakarinius seminarus, susitikimuose 
su draugais klinicistais dalydavosi mintimis apie socialinę psichiatriją. 
Šie susitikimai ir seminarai tapo transakcinės analizės pradžia. 1956 m. 
psichoanalizės draugijai atsisakius išduoti licenciją verstis šia prakti- 
ka, E. Berne'as atsidėjo transakcinės analizės teorijos vystymui. Kiek 
vėliau buvo įsteigta Tarptautinė transakcinės analizės asociacija (ITAA). 
Pradžioje šis mokslas buvo vystomas kaip grupių tarpasmeninių santy- 
kių psichologijos teorija. 1964 m. pasirodė knyga, pavadinta „Žaidimai, 
kuriuos žaidžia žmonės“, susilaukusi didelio populiarumo ir greitai ta- 
pusi tarptautiniu bestseleriu. Ericas Berne'as mirė nuo širdies smūgio 
1970 m. liepos 15 d., būdamas 60 metų. 

Transakcinės analizės (TA) pradžia Lietuvoje laikytinas 1992 m. rug- 
pjūčio 31d. įvykęs Europos transakcinės analizės asociacijos (EATA) bu- 
vusios prezidentės Isabele Crespelle ir jos vyro Alano Crespelle vizitas 
į Vilnių. Dar tais pačiais metais buvo įregistruota Lietuvos transakcinės 
analizės asociacija (LTAA), kurios pirmuoju prezidentu buvo išrinktas 
Andrius Kaleinikovas. 

1993 m. buvo turtingi įvykių. Gegužės mėnesį gausus Lietuvos psi- 
chiatrų ir psichologų būrys išklausė bazinį transakcinės analizės teorijos 
kursą „TA 101“, kurį skaitė lektorė Michele Benoit, vėliau tapusi Pran- 
cūzijos transakcinės analizės asociacijos prezidente. Į asociaciją pradėjo 
stoti nauji žmonės iš įvairių šalies miestų, susidomėję TA idėjomis. 

Lapkričio mėnesį A. Kaleinikovas ir R. Milašiūnas dalyvavo Europos 
transakcinės analizės asociacijos (EATA) tarybos posėdyje Budapešte, 

kuriame LTAA buvo priimta į EATA. Pradėta intensyviai ieškoti dės- 
tytojų, kurie galėtų ir norėtų atvykti į Lietuvą mokyti mūsų specialis- 
tus šios teorijos ir atlikti jų pirmųjų žingsnių siekiant kvalifikacinių 
aukštumų supervizijas. 

1994 m. LTAA pradėjo vadovauti Raimundas Milašiūnas. Tuo metu 
asociacijai jau priklausė apie 90 gydytojų ir psichologų. R. Milašiūnas 
aktyviai dalyvavo EATA tarybos posėdžiuose ir sėkmingai organizuo- 
davo seminarus, į kuriuos atvykdavo pripažinti kalbamosios srities spe- 
cialistai iš JAV (Tomas ir Delfine Frazieriai, Frances Bonds-White, Alanas 
Jacobsas, Marilyn J. Zalcman) ir Europos (Helene Ghiringhelli, Antonio 
Ferrara, Mary Cox). Mūsų asociacija tapo gerai organizuota struktūra, 
atsirado poreikis pasiskirstyti pareigomis ir atsakomybe. Nuo 1995m. 
Lietuvai EATA taryboje pradėjo atstovauti Vita Župerkaitė-Čioraitie- 
nė, kiekvienas mūsų šalies regionas išsirinko į LTAA tarybą po narį. 
Per šiuos metus suorganizuoti net penki seminarai, kuriuos pravedė 
transakcinių analitikų bendruomenėje labai gerai žinomi ir vertinami 
specialistai. Iš jų net du yra gavę Erico Berne'o apdovanojimą - 1982 m. 
Marilyn J. Zalcman už „Reketo sistemos ir reketo analizės“ teoriją ir 
1996 m. Alanas Jacobsas už transakcinės analizės taikymą socialinėje 
srityje („Autokratinės jėgos“ teorija). Šis apdovanojimas suteikiamas už 
originalias bei konceptualias įžvalgas, kurios iš esmės papildo šią teoriją, 
vieną kartą per metus ir tik vienam TA analitikui visame pasaulyje. 

Du nariai pasirašo mokymosi sutartį, kuri sudaro prielaidą išlaikyti 
egzaminą ir gauti tarptautinį sertifikatą. Po keleto metų sutartis pasira- 
šo dar trys asociacijos nariai. 

Dar viena buvusi EATA prezidentė Mary Cox aktyviai įsitraukė į Lie- 
tuvos psichoterapeutų rengimą - ėmėsi koordinuoti mūsų mokymosi 
programą, pagal kurią keletas LTAA narių siekė TA sertifikato. Pakar- 
totinai atvykstantys lektoriai stebėjosi ne tik gražėjančia Lietuva, bet 
ir mūsų specialistų profesine pažanga. Siekiant pritraukti kuo daugiau 
psichologų ir gydytojų į mokymo programą, seminarai organizuojami 
ne tik Vilniuje, bet ir kituose miestuose - Kaune, Juodkrantėje, Trakuo- 
se. Poreikį daugiau sužinoti apie transakcinės analizės teoriją pajuto net 
ir tie, kurie nesiejo savo gyvenimo su šia disciplina. Natūralu, kad kai 
kurie kolegos tą poreikį pradėjo tenkinti. 1995 m. G. Chomentauskas 
į lietuvių kalbą išvertė vieno iš Erico Berne'o bendražygių Claude Stei- 
nerio knygą „Pasaka apie šiltus švelnukus“, o 1998 m. R. Milašiūnas - 

Valerie Lankford knygą „Keturi jausmai ir ką su jais daryti. Taip pat ko- 
legos iš užsienio LTAA padovanojo transakcinės analizės klasikų Erico 
Berne'o, Claude Steinerio, Jackie Lee Schiff, Muriel James, Iano Stewarto 
ir Vanno Joineso bei kitų autorių knygas originalo kalba. 

1996 m. Budapešte R. Milašiūnas sėkmingai išlaikė TA egzaminą ir 
pirmasis Lietuvoje gavo tarptautinį transakcinio analitiko sertifikatą. 

1997-1998 m. asociacijai vadovavo Vita Čioraitienė, ir šis laikotarpis 
buvo ne mažiau intensyvus kaip ir pirmieji asociacijos gyvavimo metai. 
Šalia kitų paties aukščiausio lygio specialistų, į Lietuvą atvyko dar vie- 
nas Erico Berne'o apdovanojimo laureatas - Carlo Moiso, kuriam šis 
vardas buvo suteiktas 1987 m. už teorijos „Ego būsenos ir perkėlimas“ 
išvystymą. Pakartotinai mūsų šalį aplanko ir dalijasi savo patirtimi Ala- 
nas Jacobsas ir Mary Cox. 

Nuo 2000 iki 2003 m. LTAA prezidentė buvo Aušra Griškonytė. Šiuo 
laikotarpiu mūsų asociacija pradėjo rengti mokomuosius seminarus ir 
organizacinės psichologijos temomis. Buvo pakviesti lektoriai iš Angli- 
jos - buvęs EATA prezidentas Johnas Parras ir Oksfordo universiteto 
lektorė Rosemary Napper. Po tokio aukšto lygio specialistų, labai ge- 
rai vertinamų TA tarptautinės bendruomenės, vis sunkiau darosi pa- 
sikviesti naujus dėstytojus - juos baugina jau apsilankiusių Lietuvoje 
lektorių autoritetas. Tačiau geri vyresniųjų kolegų atsiliepimai apie 
mūsų asociaciją paskatina atvykti dar nebuvusius - Keith Tudor, Louise 
Embleton, Marką Widdowsoną, Julie Hay, Marie Naughton. 

1999 m. asociacijai vadovavo ir nuo 2004 m. vėl jai vadovauja Rai- 
mundas Alekna. 

TA filosofija 


TA remiasi tam tikromis filosofinėmis prielaidomis, iš kurių pati svar- 
biausia - žmonės yra geri, priimtini (angl. „OK“). Tai reiškia, kad ir jūs, ir 
aš kaip Žmonės turime vertę ir orumą. Mes priimame save tokius, kokie 
esame, ir kitus tokius, kokie jie yra. Šis teiginys apima žmogaus esmę, O 

ne jo elgesį. Kitų žmogiškų būtybių esmė mums yra priimtina, net jei jų 
elgesys ir nepriimtinas. Kartais mums gali nepatikti ar būti nepriimtina 
tai, ką kiti daro, bet mes visuomet priimame jų buvimą. Mes nesame už 
kitus pranašesni, o kiti nėra pranašesni už mus. Kaip žmonės mes esame 
tame pačiame lygmenyje. Tai tiesa, net jei mūsų asmeniniai laimėjimai 
skiriasi. Tai tiesa ir tuo atveju, jei skiriasi mūsų tautybė, amžius ar 
tikėjimas. 

Antra prielaida - visi, išskyrus asmenis, kurių smegenys stipriai pa- 
žeistos, sugeba mąstyti. Todėl kiekvienas yra atsakingas pats nuspręsti, 
ko nori iš gyvenimo. 

Mudu, tu ir aš, esame geri, priimtini („OK“). Tačiau kartais galime 
elgtis nepriimtinai. Tai atsitinka tuomet, kai naudojamės vaikystėje susi- 
kurtomis strategijomis. 

Vaikystėje mūsų sugalvotos strategijos buvo geriausias būdas išgyven- 
ti, iš pasaulio, kuris atrodė priešiškas, gauti tai, ko norime. Bet ir suaugę 
mes kartais naudojamės tais pačiais elgesio modeliais. Tai darome net ir 
tuomet, kai tokio elgesio rezultatai yra nevaisingi ar net skausmingi. 

Kai buvome maži, tėvai negalėjo priversti mus vystytis kokia nors 
viena konkrečia kryptimi. Žinoma, jie galėjo imtis griežtų priemonių. 
Tačiau mes patys nuspręsdavome, ar toms priemonėms paklusti, ar 
prieš jas maištauti, ar jas ignoruoti. 

Tos pačios taisyklės galioja ir mums suaugus. Kiti žmonės ar aplin- 
ka negali priversti mus jaustis ar elgtis vienokiu ar kitokiu būdu. Kar- 
tais tam tikri žmonės arba gyvenimo aplinkybės mums daro didžiulį 
spaudimą. Tačiau tik mes patys nusprendžiame, ar pasiduoti tam spau- 
dimui, ir esame atsakingi už savo jausmus bei elgesį. 

Trečia prielaida - kiekvieną kartą, kai ką nors nusprendžiame, vėliau 
galime tai pakeisti. Net jei kurie nors ankstyvieji sprendimai apie save, 
kitus bei pasaulį mums suaugus duoda nemalonių rezultatų, galime 
atsekti jų ištakas ir pakeisti naujais, tinkamesniais. Taigi žmonės gali 
keistis ir jie tai daro kiekvieną kartą priimdami naujus sprendimus. Šie 
pokyčiai gali būti realūs ir ilgalaikiai. 

Susitarimo metodas. TA specialistas ir jo klientas prisiima bendrą atsa- 
komybę už bet kuriuos pokyčius, kurių jie nori pasiekti. 

Ši išvada daroma remiantis prielaida, kad tarp jų abiejų yra lygiaver- 
tis ryšys. Terapeutas neturi daryti klientui paslaugos. Klientas taip pat 
atėjo pas terapeutą ne tam, kad pastarasis viską padarytų už jį. 

Kadangi jie abu dalyvauja keitimosi procese, svarbu aiškiai Žinoti, 
kaip jiedu dalysis šią užduotį ir atsakomybę. Todėl sudaromas susita- 
rimas. 

Jame apibrėžiama kiekvienos šalies atsakomybė. Klientas išsako, ką 
nori pakeisti ir ką yra pasirengęs daryti, kad pasiektų pokyčių. Psicho- 
terapeutas patvirtina, kad yra pasirengęs kartu su juo dirbti vykdant šią 
užduotį. Jis įsipareigoja pritaikyti visas savo profesines žinias ir nurodo, 
kokio atlygio nori už savo darbą. 


Atviras bendravimas. Ericas Berne'as atkakliai tvirtino, kad klientas, 
taip pat kaip TA specialistas, turi žinoti visą informaciją apie tai, kas 
vyksta jų bendro darbo metu. Tai išplaukia iš pagrindinių TA prielaidų, 
kad visi žmonės yra priimtini, ir kad kiekvienas žmogus gali mąstyti. 

TA psichoterapijoje klientas visada gali domėtis psichoterapeuto 
registruojama jo „ligos istorija“. Psichoterapeutas skatina klientą susi- 
pažinti su TA idėjomis. Tokiu būdų keitimosi procese klientas gali atlikti 
lygiavertį vaidmenį. 

Kliento ir psichoterapeuto bendradarbiavimui palengvinti TA idėjos 
yra reiškiamos labai paprasta kalba. Vietoj ilgų lotynų ar graikų kilmės 
žodžių TA vartoja gerai žinomus žodžius: tėvas, suaugusysis, vaikas, 
žaidimas, scenarijus, pripažinimas ir t. t. 

Kai kurie žmonės linkę manyti, kad tokia paprasta kalba turėtų rody- 
ti paviršutinišką mąstyseną. Tačiau šis požiūris yra klaidingas. Nors TA 
kalba - paprasta, jos teorija yra nuodugni ir gerai argumentuota. 


Pagrindinės TA idėjos 
TA teorijos pagrindą sudaro kelios pagrindinės idėjos, kuriomis ji iš- 
siskiria iš kitų psichologijos sistemų. 


Struktūrinis ego būsenų modelis. Transakcinėje analizėje pats svar- 
biausias yra ego būsenų modelis. Ego būsena - tai tarpusavyje susiju- 
sių elgesio būdų, minčių ir jausmų sistema. Per ją mes tam tikru me- 
tu išreiškiame kurią nors savo asmenybės dalį. Modelis apibrėžia tris 
skirtingas ego būsenas. 

Jei mes elgiamės, mąstome ir jaučiame reaguodami į tai, kas vyksta 
aplink mus čia ir dabar, ir naudojamės visais mums, kaip suaugusiems 

žmonėms, prieinamais psichologiniais ištekliais, sakoma, kad esame 
Suaugusiojo ego būsenos. 

Kartais mes galime elgtis, mąstyti ir jaustis mėgdžiodami kurį nors iš 
savo tėvų ar kitus asmenis, kurie mūsų gyvenime atliko tėvo vaidmenį. 
Tuomet esame Tėvo ego būsenos. 

Kartais galime sugrįžti prie elgesio, mąstymo būdų ir jausmų, kuriais 
naudodavomės būdami vaikai. Tuomet sakoma, kad esame Vaiko ego 
būsenos. 

Dažnai kasdiene TA kalba paprasčiausiai sakome: esu „vaiko būse- 
nos“, „tėvo būsenos“ ar „suaugusiojo būsenos“. 

Sudėję visas ego būsenas kartu, turime trijų dalių asmenybės ego 
būsenų modelį, kuris sudaro TA teorijos pagrindą. Šis modelis tradi- 
ciškai yra vaizduojamas trimis vienas virš kito nupieštais apskritimais, 
kaip parodyta 4 paveiksle. Kadangi trys ego būsenos dažnai yra žymimos 
pirmosiomis žodžių raidėmis, šis modelis dar vadinamas TSV modeliu. 


Tėvo ego būsena 
Elgesys, mintys ir jausmai, nukopijuoti iš tėvų 
ar tėvišką vaidmenį atlikusių asmenų. 


Suaugusiojo ego būsena 


Elgesys, mintys ir jausmai, rodantys tiesioginį atsaką į situaciją čia ir dabar. 


Vaiko ego būsena 
Elgesys, mintys ir jausmai, pakartojantys individo vaikystės elgesį, mintis ir jausmus. 





4 pav. Pirmojo laipsnio struktūrinė diagrama: ego būsenų modelis. 


Ši paprasta diagramos versija, kurioje trys ego būsenos nėra skirstomos 
į smuklesnes sudedamąsias dalis, vadinama pirmojo laipsnio struktūrine 
diagrama. Asmenybės analizės pagal ego būsenas procesas vadinamas 
struktūrine analize. Ego būsenos yra pavadinimai, o ne realūs dalykai. Jais 
apibrėžiame tam tikrą tarpusavyje susijusių jausmų, minčių ir elgesio 
būdų rinkinį. Tėvas, Suaugusysis ir Vaikas taip pat yra tik pavadinimai, 
kuriuos vartojame kaip etiketes, padedančias atskirti tris skirtingus 
jausmų, minčių ir elgesio raiškos variantus. 


Funkcinis ego būsenų modelis. TA naudoja dar ir funkcinį ego bū- 
senų modelį, pagal kurį Tėvo ir Vaiko ego būsenos suskirstomos į su- 
dedamąsias dalis siekiant vaizdžiau pademonstruoti jų raišką. 

TĖVO EG0 
KONTROLIUOJANTIS 


KRITIKU 


STRUKTŪRUA 


ADAPTUOTAS VAIKO EGO LAISVAS 





5 pav. Funkcinis ego būsenų modelis. 


Funkciniame modelyje vaiko ego būsena skirstoma dar į dvi dalis - 
laisvo Vaiko ego ir adaptuoto Vaiko ego būsenas. Savo ruožtu laisvo 
Vaiko būsena dar skirstoma į spontaniško ir nebrandaus Vaiko ego 
būsenas, o adaptuoto Vaiko ego būsena - į bendradarbiaujančio Vaiko 
ir maištaujančio Vaiko ego būsenas. Maištaujančio ir nebrandaus bei 
pataikaujančio ir kritikuojančio Tėvo ego būsenos kartais dar vadina- 
mos negatyviomis. 

Tėvo ego būsena taip pat yra skirstoma į keturias dalis. Pradžioje 
ją galime suskirstyti į globojančio Tėvo ego ir kontroliuojančio Tėvo 
ego būsenas. Globojančio Tėvo būsena skirstoma į besirūpinančio ir 
pataikaujančio, o kontroliuojančio Tėvo - į struktūruojančio ir kriti- 
kuojančio Tėvo ego būsenas. 

Funkciniame modelyje Suaugusysis paprastai nėra skirstomas į su- 
dedamąsias dalis. Suaugusiojo būsenai priskiriame bet kurį elgesį, kuris 
atitinka dabartinę situaciją (čia ir dabar) ir kuris grindžiamas visomis 
suaugusio asmens psichologinėmis galimybėmis. 

Kuri ego būsena yra vyraujanti, galima spręsti iš žmogaus elgesio. 


Ericas Berne'as nurodė keturis ego būsenų nustatymo būdus. Jis juo pa- 
vadino: 

+ Elgesio diagnozė. 

+ Socialinė diagnozė. 

+ Istorinė diagnozė. 

+ Fenomenologinė diagnozė. 


E. Berne'as pabrėžė, kad geriausia vienu metu naudotis daugiau nei vie- 
nu iš šių būdų, o galutinei diagnozei nustatyti reikia visų keturių. Svar- 
biausia iš jų yra elgesio diagnozė. Kitos trys skirtos šiai diagnozei pasi- 
tikrinti. 

Elgesio diagnozė. Atlikdami elgesio diagnozę pagal asmens ego būseną 
stebime jo elgesį. Tai darydami matome arba girdime: žodžius, intonaci- 
jas, gestus, pozas ir veido išraiškas. 


Socialinė diagnozė. Socialinės diagnozės idėja pagrįsta tuo, kad žmonės 
vieni su kitais bendrauja dažniausiai būdami tos pačios ego būsenos kaip 
ir pašnekovas. Todėl kitų ego būseną galime diagnozuoti pagal savąją. 


Istorinė diagnozė. Atlikdami istorinę diagnozę, pateikiame klausimus 
apie tai, koks asmuo buvo vaikystėje, ir apie jo tėvus ar tėvų vaidmenį 
atlikusius asmenis. Tai leidžia suprasti ego būsenų struktūrą. Istorinė 
diagnozė yra susijusi ir su procesu, ir su turiniu. 


Fenomenologinė diagnozė. Kartais galime ne tik prisiminti savo praeitį, 
bet ir iš naujo ją išgyventi. E. Berne'as rašė, kad fenomenologinis ego 
būsenos patvirtinimas galimas tik tuomet, jei individas iš naujo lygiai 
taip pat stipriai su labai nedideliais pokyčiais išgyvena tą ego būseną. 

Žodį „fenomenologinė“ E. Berne'as vartojo kitokia prasme, nei nu- 
rodyta žodyne. Jis nepaaiškino, kodėl taip darė. 


Transakcija. Bendraudami su kitais galime į juos kreiptis būdami bet 
kurios iš savo trijų ego būsenų. Jie savo ruožtu taip pat gali atsakyti 
būdami bet kurios savo ego būsenos. Šie komunikaciniai mainai vadi- 
nami transakcija. 

Ego būsenų modelio naudojimas transakcijų sekos analizei vadina- 
mas transakcine analize. Šis terminas šiuo atveju vartojamas siaurąja 
prasme, o ne kaip apibūdinantis transakcinės analizės teoriją apskritai. 


Pripažinimo ženklai (angl. strokes). Kai tarp mūsų vyksta transakcija, 
mes „signalizuojame“, kad pripažįstame kitų egzistavimą, o kiti atsako 
tuo pačiu - parodo, kad pripažįsta mus. Transakcinės analizės kalba 

bet kuris toks pripažinimo aktas vadinamas „glostymu“ (angl. stroking). 
Žmonėms pripažinimo ženklai reikalingi jų gerai fizinei ir psichinei 
būsenai palaikyti. Skiriamos kelios tokių ženklų rūšys. Jie gali būti: ver- 
baliniai arba neverbaliniai, pozityvūs arba negatyvūs, sąlyginiai arba 
nesąlyginiai. 

Pavyzdžiui, bendraudami su pažįstamu apsikeičiame žodiniais ir ne- 
žodiniais pripažinimo ženklais - kalbamės ir šypsomės. (Šiuo atveju tie 
ženklai teigiami.) Kiti neverbaliniai ženklai galėtų būti pamojavimas 
ranka, linktelėjimas, rankos paspaudimas, apglėbimas. Visos transakci- 
jos yra keitimasis pripažinimo ženklais. Nemalonius išgyvenimus suke- 
liantis ženklas suvokiamas kaip neigiamas. Norėdamas duoti neigiamą 
žodinį ženklą į džiaugsmingą „Graži diena!“, pašnekovas gali atsakyti 
„Buvo graži, kol nesutikau tavęs“. 

Įprasta manyti, kad žmonės visuomet siekia tik teigiamų ženklų ir 
vengia neigiamų. Tačiau iš tikrųjų mes vadovaujamės kitokiu principu: 
bet koks ženklas yra geriau nei jokio. Tai patvirtina ir su gyvūnais at- 
likti tyrimai. Viename iš jų dvi žiurkių jauniklių grupės buvo laikomos 
vienodose niekuo nesiskiriančiose dėžėse. Viena grupė kelis kartus per 
dieną buvo krečiama elektros šoko. Kita - ne. Mokslininkų nuostabai, 
šoko krečiama žiurkių grupė vystėsi geriau nei ta, kuri šio, nors ir skaus- 
mingo, stimulo, negavo. 

Ankstyvoje vaikystėje kartais negaudavome teigiamų pripažinimo 
ženklų, kurių mums labai reikėjo. Tuomet sugalvodavome, kaip gauti 
neigiamų ženklų. Kad ir kokie jie būtų skausmingi, verčiau rinkdavomės 
juos,o ne siaubingą alternatyvą likti nepastebėti. Suaugę mes galime nau- 
dotis šiuo kūdikio elgesio modeliu ir toliau siekti neigiamų pripažinimo 
ženklų. Čia slypi tam tikrų elgesio būdų, kurie iš pirmo žvilgsnio gali 
atrodyti mums žalingi, ištakos. 

Sąlyginis pripažinimo ženklas susijęs su tuo, ką darome. Pavyzdžiui, 
mama giria vaiką, kad jis gerai mokosi. Nesąlyginis pripažinimas sieja- 
mas su tuo, kas esame. Šiuo atveju tai galėtų būti tiesiog mamos meilė 
savo vaikui, nepriklausomai nuo nieko. 


Laiko organizavimas. Kai žmonės keičiasi transakcijomis grupėmis ar 
poromis, jie tam tikrais konkrečiais būdais leidžia laiką. Šiuos laiko lei- 
dimo būdus galima klasifikuoti pagal tam tikrus požymius ir tyrinėti. 
Tai vadinama laiko organizavimo analize. Būdami porose ar grupėse, 

žmonės laiką leidžia šešiais skirtingais būdais. Erikas Berne'as sudarė 
šešių laiko organizavimo būdų sąrašą: užsisklendimas savyje, ritualai, 
pašnekesys, veikla, žaidimai ir intymumas. 


E. Berne'as teigė, kad žmogui būdingas organizuotos struktūros alkis. Kai 
žmonės atsiduria situacijoje, kurioje laikas nėra kokiu nors būdu orga- 
nizuotas, tikėtina, kad pirmas dalykas, kurio jie imsis - patys sugalvos, 
kaip leisti laiką. Patekęs į negyvenamą salą, Robinzonas Kruzas savo 
laiką organizavo skirdamas jį aplinkos tyrinėjimui ir gyvenamojo būsto 
įrengimui. Vienutėse kalinami nusikaltėliai paprastai pasidaro kalendo- 
rius ir susiplanuoja kasdienę dienotvarkę. 

Jei kada nors teko dalyvauti psichoterapijos grupėje, kurioje iš pra- 
džių laikas buvo visiškai neorganizuotas, jums turėtų būti žinomas to- 
kioje situacijoje atsirandantis nejaukumo jausmas. Paprastai tuomet 
žmonės klausia: „Ko mes čia susirinkome, ką turėtume daryti?" Galų ga- 
le, kiekvienas grupės narys sau į šį klausimą atsako pasirinkdamas vieną 
iš šešių laiko organizavimo būdų. 

TA literatūroje kartais sakoma, kad, einant į sąrašo pabaigą, psicho- 
loginės rizikos laipsnis taip pat didėja. 


Užsisklendus savyje, vieninteliai pripažinimo ženklai, kuriuos galima 
gauti ar duoti, yra ženklai sau. Kadangi neužmezgam ryšio su kitais, 
išvengiame psichologinio „pavojaus“ būti atstumti (tokį pavojų galime 
jausti būdami vaiko ego būsenos). Tie, kurie vaikystėje dėl jiems žinomų 
priežasčių nusprendė, kad keistis pripažinimo ženklais yra pavojinga, 
turi įprotį, būdami tarp kitų žmonių, užsisklęsti savyje. Tokie žmonės 
gali būti susikūrę didžiulį ir dažnai naudojamą pripažinimo ženklų 
banką. Tarsi dykumoje ilgai ištveriantis be vandens kupranugaris, jie gali 
ilgą laiką gerai jaustis ir negaudami naujų pripažinimo ženklų, tačiau 
galų gale vis tiek kils pavojus pajausti jų stygių. 

Visi vaikai išmoksta savo šeimos kultūroje priimtinų ritualų. Jei esa- 
me iš Vakarų šalies, ir kas nors ištiesia mums ranką, žinome, kad turime 
ją paspausti. Ritualai gali būti įvairaus sudėtingumo. Paprasčiausias iš 
jų yra „Sveiki! Kaip sekasi?“ Kitas kraštutinumas - kai kurie religiniai 
ritualai, pasižymintys aprašyta veiksmų seka. Ritualo, kuris gali tęstis 
valandų valandas, metu kunigas ir tikintieji laikosi tikslių nurodymų. 

Vaiko būsenos požiūriu ritualai suvokiami kaip psichologiškai „pavo- 
jingesni“ nei užsisklendimas. 

Pašnekesys, kaip ir ritualas, vyksta visiems pažįstamu būdu, tačiau jo 
turinys nėra taip griežtai suprogramuotas kaip ritualo. 

Bet kurio pašnekesio metu žmonės kalba apie kažką, tačiau nesiima 
jokio su tuo susijusio veiksmo. Užuot kalbėję apie tai, kas darosi čia ir 
dabar, pašnekesio dalyviai dažniausiai aptarinėja kažkada kažkur kitur 
vykusius įvykius. Tipiškas pašnekesio pavyzdys - paviršutiniškas po- 
kalbis, kurį galima išgirsti vakarėliuose. 

Palyginus pripažinimo ženklus, gaunamus ritualų metu, matyti, kad 
per pašnekesį gauti ženklai yra intensyvesni, bet mažiau nuspėjami. 
Todėl juos suvokiame kaip šiek tiek pavojingesnius. 

Socialiniame elgesyje pašnekesiai atlieka dar vieną funkciją. Tai bū- 
das, kuriuo žmonės išmėgina vienas kitą kaip potencialius partnerius 
apsikeisdami kur kas intensyvesniais pripažinimo ženklais, būdingais 
žaidimams ir intymumui. 

Grupės narių bendravimas, nukreiptas į tikslą, yra pagrindinis skir- 
tumas tarp veiklos ir pašnekesio. Veikdami žmonės savo energiją pa- 
naudoja materialiam rezultatui pasiekti. 

Veiklos pripažinimo ženklai gali būti ir sąlygiškai negatyvūs - tokie 
gaunami veiklos pabaigoje už blogai atliktą darbą. Įsivaizduojama veik- 
los psichologinė „rizika“ būna didesnė nei pašnekesio. 


Žaidimas - pasikartojanti transakcijų seka, kurios metu abi šalys ga- 
lų gale išgyvena nemalonius jausmus. Žaidime visuomet pasikeičiama 
vaidmenimis - tai akimirka, kai abu žaidėjai pajunta, jog įvyko kažkas 
nenumatyta ir nemalonu. Žmonės žaidžia žaidimus to neįsisąmoninda- 
mi. Žaidimų analizė yra svarbi TA teorijos dalis. Mes visi laikas nuo laiko 
įsiveliame į psichologinius žaidimus, kurie yra pakartojimas vaikystės 
strategijų, padėjusių kuo geriau prisitaikyti prie tuomečių sąlygų ir 
išgyventi ne visada mums draugiškame pasaulyje. 


Intymumas, kaip laiko organizavimo būdas, pasižymi tuo, kad čia nėra 
„slaptų pranešimų, nes vyksta keitimasis autentiškais norais ir jausmais. 
Žaidime kiekvienas asmuo atsakomybę už rezultatą primeta kitam, 0 
intymumo situacijoje kiekvienas atsakomybę prisiima už save. 

Štai ką rašė E. Berne'as apie ego būsenas, susijusias su intymumu: 
„Intymumas yra atviras vaiko ir vaiko ryšys, kuriame nėra žaidimų ir 
abipusio išnaudojimo. Jį užmezga dalyvaujančių pusių suaugusiojo 

ego būsenos, todėl abi pusės labai gerai supranta savo susitarimus ir 
įsipareigojimus viena kitai...“ 

Intymumo ženklai yra žymiai intensyvesni nei bet kurio kito laiko 
organizavimo būdo. Čia taip pat gali būti keičiamasi ir teigiamais, ir nei- 
giamais pripažinimo ženklais. 


Gyvenimo scenarijus 


Kiekvienas iš mūsų vaikystėje susikuriame savo gyvenimo istoriją. Ši 
istorija turi pradžią, vidurį ir pabaigą. Siužeto pagrindą sukuriame anks- 
tyvoje vaikystėje, anksčiau nei išmokstame pasakyti daugiau negu kelis 
žodžius. Vėliau augdami šią istoriją papildome detalėmis. TA specia- 
listai mano, kad scenarijus iš esmės baigiamas rašyti iki septynerių metų 
amžiaus. Paauglystėje jis gali būti koreguojamas. 

Suaugę sąmoningai nesuvokiame, kad turime susikūrę savo gyve- 
nimo istoriją. Nepaisant to, esame linkę ištikimai jos laikytis. Patys to 
nežinodami, savo gyvenimą tvarkome taip, kad galų gale pasiektume tą 
„finalinę sceną“, kurią sugalvojome vaikystėje. 

Ši neįsisągmoninta gyvenimo istorija TA vadinama gyvenimo scenari- 
jumi. Jo rašymui informacija gaunama paliepimų (valdiklių), injunkcijų 
ir programų pavidalu. 

Paliepimai - tai komandos, ką daryti ir ko nedaryti, perduodamos 
žodžiais. Jų skiriama penkios - „būk tobulas“, „paskubėk“, „būk malonus 
kitiems“, „būk stiprus“ ir „stenkis iš visų jėgų“. Paliepimai perduodami iš 
tėvų Tėvo ego būsenos į vaiko Tėvo ego būseną. 

Injunkcijos perduodamos iš tėvų Vaiko ego būsenų į vaiko ego bū- 
seną nežodine kalba. Ši informacija gaunama anksčiau negu paliepimai. 
Išskiriama dvylika injunkcijų: „neegzistuok“, „nebūk savimi“, „neužauk“, 
„nebūk vaikas“, „nedaryk nieko“, „nebūk sėkmingas“, „nebūk svarbus", „ne- 
priklausyk“, „nebūk artimas“, „nebūk sveikas“, „negalvok“ ir „nejausk“. 

Programa - tai žinios, kaip elgtis ir daryti įvairius darbus. Ši infor- 
macija perduodama iš tėvų Suaugusiojo ego būsenos į vaiko Suaugu- 
siojo ego būseną, parodant asmeniniu savo pavyzdžiu. 

Gyvenimo scenarijaus sąvoka, kaip ir ego būsenų sąvoka, sudaro TA 
pagrindą. Ji ypač svarbi psichoterapijoje. Atliekant scenarijaus analizę, ši 


249 


EGZISTENCINĖ IR HUMANISTINĖ PSICHOTERAPIJOS KRYPTIS 


PALIEPIMAI 


TĖVAS TĖVAS 


(Privalau) (Privalau) 
TEVAS 


(Privalau) 


VAIKAS VAIKAS 


(NoRiu) V (NoRiu) 
VAIKAS 


(Noaiu) 


PROGRAMA 
INJUNKCIJOS 





6 pav. Gyvenimo scenarijaus informacija. 


sąvoka padeda suprasti, kaip žmonės gali patys nesąmoningai susikurti 
problemas ir kaip jie galėtų iš jų išsivaduoti. 

Vaikas susikuria gyvenimo scenarijų, nes tai geriausia strategija, 
kokią jis tik gali sugalvoti, kad išgyventų pasaulyje, kurį jis dažniausiai 
suvokia kaip priešišką. 

Kai užaugame, būdami Vaiko ego būsenos vis dar galime manyti, kad 
bet kuri mūsų vaikiškam pasaulio suvokimui iškilusi grėsmė kelia pavojų 
mūsų poreikiams ar net gyvybei. Todėl kartais esame linkę iškreipti 
tikrovės suvokimą, kad jis atitiktų mūsų scenarijų. Kai taip elgiamės, sa- 
koma, kad mes kitaip pavadiname objektyviai egzistuojančius dalykus. 
Tai vadinama pervardijimu (redefinicija). 

Vienas iš būdų užtikrinti, kad pasaulis atitiktų mūsų scenarijų - pasi- 
rinktinai ignoruoti mums prieinamą informaciją, susijusią su konkrečia 
situacija. Tai yra, mes nesąmoningai „ištriname“ tuos situacijos aspektus, 
kurie gali prieštarauti mūsų scenarijui. Tai vadinama nuvertinimu. 

Taip pat, siekdami išsaugoti savo scenarijų, suaugę mes kartais už- 
mezgame ryšius, kurie pakartoja mūsų santykius su tėvais vaikystėje. 
Tai darome nesąmoningai. Šioje situacijoje vienas iš ryšio partnerių 

atlieka Tėvo ir Suaugusiojo, o kitas - Vaiko vaidmenį. Tarpusavyje jie 
sąveikauja taip, tarsi turėtų ne šešias, o tik tris, bendras, ego būsenas. 
Toks ryšys vadinamas simbioze. Vaikystėje toks ryšys mums būna nau- 
dingas, nes tuo metu dar neturime sukaupę pakankamai patirties sau- 
giam savarankiškam gyvenimui. Simbiozės esmė yra ta, kad tėvai už 
mus nusprendžia, kokius savo norus mes galime realizuoti ir ką priva- 
lome daryti kitaip. Jeigu mūsų tėvai buvo per daug kontroliuojantys arba 
per daug globojantys ir dėl to mes neturėjome galimybių suformuoti 
tvirtos Tėvo ego būsenos, atsiranda kontaminacijos rizika. Kontaminaci- 
ja pasireiškia klaidingu Vaiko ar Tėvo ego būsenos turinio dalies suvo- 
kimu kaip Suaugusiojo ego būsenos turinio. Šiuo atveju bus Suaugusiojo 
ego būsenos kontaminacija. 

TA užkrėtimo, arba kontaminacijos, sąvoka yra nusakoma taip: 
suaugusiojo ego būsena yra veikiama įvairių išankstinių nuostatų ar 
įsitikinimų apie save, kitus ar gyvenimą. 


PRIETARAI 


FANTAZIJOS IR BAIMĖS 





7 pav. Kontaminacija. 


Taip atsitinka tuomet, kai viena ego būsena tarsi įsibrauna į kitos ri- 
bas. Ego būsenų diagramoje tai vaizduojama iš dalies persidengiančiais 
apskritimais, o persidengianti dalis užtušuojama. Užtušuota dalis rodo 
kontaminciją. 

7 paveiksle pavaizduota dviguba kontaminacija, kai ir Tėvo, ir Vai- 
ko ego būsenos persidengia su Suaugusiojo ego būsena. Užkrėstosios 
Suaugusiojo ego būsenos Tėvo ego būsenos dalies turinį sudaro pasenę, 
iškreipti įsitikinimai apie save, kitus ir pasaulį. TA kalba tai vadinama 
scenarijaus įsitikinimais. Pavyzdžiui, moterys įsitikinusios, kad visi vy- 

rai yra girtuokliai, o vyrai galvoja, kad moterys blogiau už juos vairuoja 
automobilius. 

Jei Suaugusiojo ego būsena užkrėsta Vaiko ego būsenos, dažniausiai 
pasireiškia liguistos fantazijos ir nieko bendra su realybe neturinčios 
baimės bei depresinės nuotaikos. 

Tokius įsitikinimus, kurie atsiranda esant Vaiko kontaminacijai, 
E. Berne'as kartais vadindavo „mąstymo klaidomis“. Štai kelios būdingos 
mąstymo klaidos: „Aš nesu gabus rašybai, aritmetikai ar kalboms“; 
„Žmonės manęs nemėgsta“; „Man kažkas negerai/Esu kažkoks ne toks“; 
„Aš jau gimiau storas; „Negaliu mesti rūkyti . Kai kontaminuoto Vaiko 
turinys iškyla iš labai ankstyvos vaikystės, mąstymo klaidos būna dar 
keistesnės. Tai ypač tikėtina tuomet, jei tokio žmogaus vaikystė buvo 
kupina traumuojančių įvykių. „Vien savo buvimu šalia galiu pražudyti 
žmones“; „Mama mane mylės, jei staiga krisiu negyvas“; „Žmonės bando 
mane nužudyti kosminiais spinduliais“. 

Dviguba kontaminacija atsiranda tuomet, kai asmuo priima kokį nors 
tėvų tvirtinimą, prideda prie jo vaikiškais įsitikinimais paremtą išvadą 
ir abu šiuos teiginius suvokia kaip tikrovę. Pavyzdžiui: (T) „Žmonėmis 
pasitikėti negalima“ pridedant teiginį: (V) „Negaliu pasitikėti nė vienu 
žmogumi“. 

Esant dvigubai kontaminacijai, žmonės patenka į vadinamąją reketo 
sistemą. Tą gali iš dalies nulemti vienų jausmų skatinimas, o kitų draudi- 
mas tų žmonių vaikystėje. Kad gautų reikalingų pripažinimo ženklų, tie 
vaikai nusprendė jausti tik leistinus jausmus. Šie pakaitiniai jausmai va- 
dinami reketo jausmais. Jie provokuoja tam tikrus vidinius išgyvenimus 
bei mintis ir verčia atitinkamai elgtis. 

Mūsų elgesys būnant reketo sistemoje paprastai baigiasi tuo, ko ir ti- 
kėjomės. Tai dar labiau sustiprina išankstines nuostatas apie save, kitus 
ir gyvenimą. Visa tai vyksta nesąmoningame lygmenyje. 

E. Berne'as išskyrė tris gyvenimo scenarijus - pralaimėtojo, nelai- 
mėtojo ir laimėtojo. Jis pastebėjo, kad pralaimėtojai turi aiškią viziją, kur 
padės loterijoje išloštą milijoną. Dar daugiau - jie net nenusipirkę loteri- 
jos bilieto skolinasi pinigų ir juos leidžia. Nelaimėtojams beveik visada 
iki laimėjimo pritrūksta labai nedaug - paskutinę akimirką kažkas kitas 
jiems sutrukdo pasiekti išsvajotą laimės žiburį. Laimėtojai visada turi 
planą „B“. 

C. Steineris išskiria dar tris gyvenimo scenarijus, kuriuos pavadino 

REKETO SISTEMA 


REKETO IŠRAIŠKA | 


SCENARIJAUS SPRENDMAI SUSTIPRINAMI 
APIE: PRISIMINIMAI 


Save + Matomas elgesys 

Kitus + Fantazijos (mintys) 

Gyvenimo kokybę + Vidiniai išgyvenimai 
(somatiniai jutimai) („Kvitai“) 


Emocinė atmintis 


Jausmai, nuslopinti scenarijaus sprendimo metu 
(intrapsichinis procesas) 





8 pav. Reketo sistema pagal R. Erskine ir M. Zalcman. 


baziniais - depresija, arba scenarijus „be meilės“, pamišimas, arba sce- 
narijus „be proto“, ir priklausomybė, arba scenarijus „be džiaugsmo“. 

Jis pastebėjo, kad adekvataus pripažinimo trūkumas veda prie depre- 
sijos ir netgi savižudybės. Scenarijus „be meilės“ formuojasi augant 
šeimoje, kurioje buvo vengiama demonstruoti jausmus - vaikui labai 
trūko glamonių ir švelnumo. Tokioje aplinkoje žmogui sunku išmokti 
gauti pripažinimo ženklus jų paprašius ar priimti juos iš kitų asmenų. Jie 
jaučiasi nepatogiai, kada juos giria, stengiasi likti nepastebėti net tada, 
kai atlieka tikrai vertą dėmesio darbą. 

Scenarijus „be proto“ formuojasi tada, kai tėvai nuvertina vaiko su- 
gebėjimą mąstyti, teigdami, kad jis dar mažas ar nepakankamai patyręs, 
skatindami net ir suaugus jaustis vaiku, abejojančiu savo protiniais su- 
gebėjimais. Taip pat tam turi įtakos pirmaisiais gyvenimo metais patirtos 
injunkcijos, kurios nuvertina vaiko gebėjimą galvoti ir suvokti pasaulį. 
Užaugęs ir patekęs į sudėtingą situaciją, toks žmogus jaučiasi nekontro- 
liuojantis savo gyvenimo, nežinantis, ko nori, esąs tinginys, kvailys ar 
tiesiog išprotėjęs. 

Scenarijus „be džiaugsmo“ pasirašomas tada, kada, dažnai dėl tam 
tikrų vaikystėje patirtų skausmingų išgyvenimų, priimamas pasąmoninis 
sprendimas nejausti tikrųjų savo jausmų. Pagal jį gyvenantys žmonės iš 
savo patirties žino, ką jausti yra gerai, o ką jausti yra blogai. Jeigu žmogus 
jaučia galvos skausmą, jis nebando įsigilinti, kodėl taip yra. Jis tiesiog 

klausia - „kur yra mano aspirinas?“ Tokie žmonės, kad užmigtų, turi 
išgerti migdomųjų ar alkoholio, kad atsibustų - stiprios kavos ar arbatos, 
kad patirtų malonius pojūčius - vartoti narkotikus ir t. t. 

Kad galėtume realizuoti visą suaugusiojo potencialą, turime perda- 
ryti ankstyvoje vaikystėje susikurtas gyvenimo strategijas. Tai tampa 
įmanoma suvokus, kad jos mums nebepadeda ir kad turime jas pakeisti 
naujomis, veiksmingomis strategijomis. Kalbant TA kalba, mums reikia 
atsisakyti scenarijaus ir įgyti autonomiją. 

TA sistema skirta padėti žmonėms siekti autonomijos. Autonomijos 
sudėtinės dalys - įsisgmoninimas, spontaniškumas ir intymumas. Au- 
tonomija reiškia sugebėjimą spręsti problemas, pasinaudojant visomis 
suaugusiam žmogui būdingomis galimybėmis. Spontaniškumas - tai 
sugebėjimas reaguoti į tai, kas vyksta čia ir dabar. Intymumas - įsi- 
sąmoninimas savo jausmų, jaučiant, kiek ir kur yra saugu juos išgyventi 
bendraujant su kitais žmonėmis. 


PRAKTINIS TRANSAKCINĖS ANALIZĖS TAIKYMAS 

TA psichoterapijos etapai ir pakopos 


Elgesio pakitimo įvertinimą TA laiko svarbiu gydymo elementu. Lygį, 
kuriuo pacientas prisiima atsakomybę už savo elgesį, anot Richardo 
Gordono Erskine, gydytojas gali įvertinti pagal šešis požymius. Šiomis 
šešiomis gydymo stadijomis galima vadovautis planuojant gydymo 
kursą ir sprendžiant, kada jį baigti. 


I etapas - gynyba. Pirmajam etapui būdingas gynybinis elgesys, kuris 
išaiškėja atliekant struktūrinę analizę, kai pacientas atpažįsta savo 
išankstines nuostatas savo ir kitų gyvenimo atžvilgiu bei jų šaltinius. 
Klientas bando apginti tiek kontroliuojančio Tėvo, tiek adaptuoto Vaiko 
ego būsenų vaikystėje išmoktus modelius kaip autentiškus. Būdingas 
pareiškimas šiame gydymo etape: „Argi ne visiems taip*“. 


II etapas - pyktis. Pykčio etapas prasideda pacientui suvokus, kad jis 
savo gyvenime kartoja iš tėvų išmoktus elgesio modelius ir įsisąmonina, 
jog daugelis jo vaikystės troškimų liko nepatenkinti. Jo pozicija šiame 

etape yra tokia: „Aš geras, tėvai negeri. Teikdamas apsaugą ir leisdamas 
įsisąmoninti jausmus, psichoterapeutas gali padėti piktam adaptuotam 
Vaikui susivokti. 


III etapas - įskaudinimas. Po pykčio pacientas pradeda jaustis įskaudintas 
dėl to, kad jo vaikystės poreikiai nebuvo tenkinami. Dabar jo pozicija to- 
kia: „Aš negeras, tėvai geri.“ Dabar laisvas Vaikas gali suvokti gyvenimo 
pradžioje priimtus sprendimus - jaustis blogu, kai yra įskaudinamas. 

Problemų priežasties įžvalgą pacientas gali prilyginti pasveikimui ir 
gali panorėti šiame etape baigti terapiją. 


včC 


IV etapas - savojo „aš“ kaip problemos suvokimas. Ketvirtajam gydymo 
etapui priklauso paciento pripažinimas, kad jo tėvai siuntė daug žinių, 
tačiau jis fenomenologiškai pasirinko tik kai kurias iš jų. Kai pacien- 
tas sako: „Aš rašiau savą scenarijų , jis pradeda pripažinti savo simbiozę 
su tėvais. Šiame etape pacientas suvokia esąs atsakingas už savo elgesį 
ir gali norėti nutraukti gydymą, kad išvengtų scenarijaus perrašymo ir 


išlaikytų psichologinę simbiozę su savo tėvais. 


V etapas - atsakomybės prisiėmimas. Penktajam etapui priklauso įsi- 
pareigojimas keistis. Gaudamas leidimą ir globą, skatinančią keistis, pa- 
cientas turi gydymo sutartį su trimis ego būsenomis: globojančio Tėvo, 
Suaugusiojo ir laisvo Vaiko. Dabar šis „laisvas vaikas“ gali užprotestuoti: 
„Man nereikia rašyti savo elgesio scenarijaus.“ 


VI etapas - atleidimas tėvams. Paskutinysis etapas prasideda pacien- 
tui pasiekus visavertę energijos apytaką tarp visų trijų ego būsenų, ir 
kiekvienos jų vardu teigia: „Mano tėvai darė geriausia, ką galėjo dary- 
ti.“ Pacientas gali pradėti gydymą nuo bet kurio iš šių šešių etapų. Nors 
tai - nuoseklūs etapai kelyje į savarankiškumą, pacientas, prieš daryda- 
mas pažangą, gali grįžti atgal per vieną arba daugiau etapų. 


Berne'o klasikinė gydymo planavimo eiga susidėjo iš keturių etapų - 
darbo grupės subūrimo, informacijos kenksmingumo pašalinimo, painia- 
vos pašalinimo ir mokymosi iš naujo. 

Vėliau šis gydymo planavimo modelis buvo išplėtotas iki vienuoli- 
kos pakopų - darbo santykių sukūrimo, susitarimo, informacijos kenks- 
mingumo pašalinimo, sumaišties pašalinimo, vidinio globojančio Tėvo 
sukūrimo, emocinio laisvumo įgijimo, naujo apsisprendimo darbo, Tėvo 

ego pakopos darbo ir Vaiko ego būsenos „išvalymo“, perorientavimo, mo- 
kymosi iš naujo ir užbaigimo. 


Darbo santykių sukūrimas. Darbo santykiams reikalingas abipusis 
pasitikėjimas tarp psichoterapeuto ir kliento. Kartais manoma, kad 
pasitikėjimas pasiekiamas, kai atsiranda kliento susidomėjimas tera- 
peutu ir aiškiai rodoma pagarba, laikomasi savo įsipareigojimo mokant 
mokesčius kaip sutarta, reguliariai lankomasi ir laiku informuojama 
apie galimus vėlavimus ar susitarimų pasikeitimus. Jie kalba abiem su- 
prantama kalba ir gerbia vienas kito papročius. Dažnai išgirstamas at- 
viras kliento prisipažinimas, kad santykiai jam tapo svarbūs. Iš esmės 
pasitikėjimo atsiradimas terapiniuose santykiuose yra susijęs su ryšių 
užmezgimu, jų valdymu ir rūpinimusi, kad sutartų normų būtų laiko- 
masi. Šis procesas yra abipusis. Neigiamas pasitikėjimas nereiškia, kad 
asmuo neturi ryšio su terapeutu. Tiesą sakant, pati neigiamo pertei- 
kimo stiprioji pusė gali būti nustatymas, jog asmuo pakankamai sau- 
giai priima santykius, kad galėtų rizikuoti eksperimentuodamas su savo 
negatyvumu, atmetimu ir baime. Kita vertus, kivirčijimasis, derėjimasis 
ir atsitraukimas gali rodyti, kad asmuo įsitraukia į „žaidimą“, o ne suku- 
ria nuoširdžius santykius, kai psichoterapeutas gali būti darbo partneris. 
Pasitikėjimo ir darbo santykių nesukūrimas gali baigtis tuo, kad klientas 
liks įstrigęs savo gyvenimo scenarijuje. 

Darbo santykiai TA terminais yra labai paprasti: tai reiškia, kad net 
jei sąveikoje su psichoterapeutu klientas yra Vaiko ego būsenos, tačiau, 
reikalui esant, jis yra pasirengęs pereiti į bendravimą naudodamasis 
savo Suaugusiojo ego būsena. Svarbiausia ne tai, kad klientas visada 
būtų Suaugusiojo ego būsenos, tačiau tai, kad sunkumų metą kanalas 
būtų atidarytas. 

Laikas, reikalingas šiems darbo santykiams sukurti, kiekvieno kliento 
atveju yra skirtingas. Gali būti, kad vieni santykiai bus užmegzti per ke- 
lias savaites nuo pirmojo susitikimo, kitu atveju tai gali trukti mėnesius 
ar netgi metus. 


Susitarimas. Transakcinėje analizėje ypač svarbus susitarimas. Toks 
požiūris remiasi supratimu, kad kiekvienas žmogus žino, ko nori iš gy- 
venimo, ir atsako už savo sprendimus. Susitarimo tikslas - susitarti, ką 
abi pusės nori pasiekti, ir kad klientas suvoktų, jog jis nebus pasyvus 
terapijos dalyvis, o aktyviai spręs savo problemas. Svarbu, kad tikslas 

būtų suprantamas vienodai abiem pusėms ir klientui asmeniškai pa- 
siekiamas. Susitarimas formuluojamas pozityviais siekiais. Svarbu, kad 
pacientas suvoktų ne tai, ko nebedarys, o tai, ką jis darys po to, kai 
pasieks savo susitarime numatytą tikslą. Išskiriamos trys susitarimo 
rūšys - gydymo, verslo ir saugumo. 

Gydymo susitarimo tikslas yra aktyviai įtraukti klientą į darbą, kad jis 
suvoktų, ko siekia, ir žinotų, kada darbas bus baigtas, taip pat apsaugotų 
klientą nuo terapeuto asmeninės nuostatos apie pasikeitimą ir užtikrin- 
tų konfidencialumą. 

Verslo susitarimo tikslas yra susitarti dėl susitikimo vietos, laiko 
ir datos, užmokesčio dydžio, sesijų dažnio ir trukmės, pradinių sesijų 
skaičiaus ir aptarti specifines sesijas. Šio tipo susitarimo reikalavimai — 
kad būtų abipusis sutarimas, įvairus užmokestis, kompetencija ir juridi- 
nis pagrindas. 

Dar viena transakcinės analizės susitarimo rūšis - saugumo susitari- 
mai, kuriais žmogus įsipareigoja atsisakyti trijų vadinamųjų pabėgimo 
nuo didelės problemos sprendimo kelių. Šie keliai vadinami tragiško- 
mis baigtimis ir yra žalojimasis ar savižudybė, kitų žalojimas ar nu- 
žudymas ir išprotėjimas. TA supratimu, šie veiksniai yra pasyvaus el- 
gesio siekiant išvengti problemos sprendimo išraiška. Tragiškų baigčių 
blokavimas - tai Suaugusiojo ego būsenos sprendimas: „Aš niekada 
jokiu atveju nenusižudysiu ir nežalosiu savęs, nebandysiu nusižudyti 
ar susižaloti, neieškosiu būdų nusižudyti ar susižaloti per nelaimingus 
atsitikimus ir t. t.“ 

Transakcinės analizės praktikoje yra numatyti atvejai, kada griežtas 
susitarimo sudarymas yra nerekomenduojamas, ypač asmenims, vei- 
kiamiems paliepimo „stenkis iš visų jėgų“. Sudarant susitarimą labai 
svarbu suvokti, kuri ego būsena dominuoja. Adekvataus susitarimo 
neįmanoma sudaryti tik su Vaiko ar Tėvo ego būsenomis. TA specialistai 
mano, kad deramas susitarimas sudaromas su Suaugusiojo ego būsena, 
tačiau tam tikra dalimi dalyvaujant ir Tėvo bei Vaiko ego būsenoms. 

Transakcinis analitikas sesijose laikosi susitarimo ir pagrindinių TA 
filosofijos principų. Tuo tarpu klientas, nesvarbu, ar vyksta terapija, ar 
TA yra mokomojo ar organizacinio pobūdžio, atsako už savo elgesį ir 
neperžengia proceso ribų. 

Informacijos kenksmingumo pašalinimas (dekontaminacija). Kenks- 
mingumo pašalinimas - tai procesas, kai iš Tėvo ar Vaiko ego būsenų 
pašalinamas Suaugusiojo ego būsenos „užkratas“. Tai leidžia klientui 
suvokti, kad jis yra laisvas pasirinkti, ar patenkinti savo poreikius ir ko- 
kiais būdais. Klientas šioje pakopoje prisiima socialinę savo ego būsenų 
kontrolę. Kliento energija stiprėja čia ir dabar, kadangi ji išlaisvinama 
nuo „ten ir tada“, atsisakant prisitaikėliško scenarijaus įtvirtinimo. Kiti 
ženklai, kad kenksmingumas pašalintas, yra tai, kad keičiasi kliento kal- 
ba ir jis ima jausti valdąs savo gyvenimą ir atsakąs už savo sprendimus. 
Šiame etape pasikeičia mąstymas ir elgsena, tačiau jausmų permaina 
nebūtinai. Paaiškinimo, arba interpretacijos, suvokimas dar nepriverčia 
klientą kitaip jaustis reaguojant į tai, kas buvo paaiškinta. Tai požymiai, 
kad vyksta apsivalymas, tačiau sumaištis dar neišnyko. 


Sumaišties panaikinimas. Ši psichoterapijos pakopa skirta pašalinti 
kliento Vaiko ego būsenos pasimetimą, kuris paprastai atsiranda griū- 
nant daugelį metų turėtiems prietarams apie save, kitus ir gyvenimą. 
Šioje pakopoje siekiama padėti žmogui pajusti, išgyventi ir suvokti visus 
jausmus, kurie buvo slopinami dėl vaikystėje susikurtų gyvenimo sce- 
narijaus sprendimų. 


Vidinio globojančio Tėvo sukūrimas. Kada kalbame apie vidinio glo- 
bojančio Tėvo sukūrimą, turime turėti galvoje, kad į šią Tėvo ego būseną 
turi būti integruota ne tik besirūpinanti, bet ir struktūruojanti ego dalis. 
Tai galima pasiekti taikant dviejų kėdžių būdą, pavyzdžiui, kai klientas 
kalbasi su savo įskaudintu vaiku rodydamas meilę, rūpestį ir supratimą. 
Tai nereiškia, kad Tėvas visada privalo būti švelnus, mielas ir atlaidus. 
Daugeliui klientų reikia stipraus vidinio Tėvo, kuris padėtų užtikrinti 
reikalingas ribas ir suvaržymus savo Vaikui, ypač užaugusiam šeimoje, 
kurioje trūko kontrolės. Jiems gali reikėti tokio Tėvo, kad uždraustų 
jiems gerti alkoholį žinant, jog teks vairuoti, ar kai jie jaučiasi bepraran- 
dantys savitvardą netinkamoje situacijoje. 

Svarbu, kad prieš pradedant darbą, kurio tikslas - naujas apsis- 
prendimas, šis globojantis Tėvas jau būtų tinkamai informuotas apie 
skirtingus vaikų poreikius skirtingose vystymosi stadijose ir suprastų 
savo paties Vaiko ego poreikius tame amžiuje, kuriame turi būti priimti 
nauji sprendimai. Tvirtas vidinis globojantis Tėvas atsižvelgia į vaiko 
individualumą tiek ribodamas, tiek apdovanodamas. Rūpestingas Tėvas 


PSICHOTERAPIJA. Knyga profesionalams ir smalsiesiems 


gali net paprašyti pagalbos ir paramos, kai negali susitvarkyti pats vie- 
nas ir žino, kada to reikia. 


Emocinis laisvumas. Šioje pakopoje yra siekiama, kad anksčiau nepa- 
tenkinti poreikiai dabar būtų realizuoti, o anksčiau nuslopinti jausmai 
būtų išreikšti. Šiame etape klientas aktyviau išsako savo poreikius ir 
būna spontaniškesnis, supranta savo emocionalumą ir yra pakankamai 
saugus, kad galėtų jausti ir išreikšti jausmus. Jeigu jis lengvai pereina nuo 
mąstymo prie jautimo ir sveiku bei tinkamu būdu ima demonstruoti vi- 
sus keturis pirminius jausmus, vadinasi, ši pakopa jau įveikta. 

Įprastos frazės: „Dabar galiu verkti ir galvoti apie savo liūdesį ; „Galiu 
jausti pyktį ir žinoti, kad neįskaudinsiu savo vaiko“ ir t. t. 

Taigi emocinė išraiška tampa normali ir sveika. Jausmai nėra nei su- 
laikomi iki pavojingo masto (kuris gali baigtis protrūkiu arba liga), nei 
jais labai žavimasi ar gėrimasi. Klientas gali natūraliai ir spontaniškai 
išreikšti savo jausmus, žinodamas, kur ir ką su jais turi daryti. Liūdesys 
taip pat tampa subtilesnis ir spalvingesnis. 


Naujo apsisprendimo darbas. Klientas, kuris anksčiau prisitaikė prie 
„nesu svarbus“ ir kuris atrodė susigūžęs ir drovus, dabar gali atrodyti 
aukštesnis, tiesesnių pečių ir tvirtai stovintis ant žemės. Vieni pakeičia 
savo aprangos stilių ir spalvas, kiti pereina į naują darbą, treti peržiūri 
savo santykius ar gyvenimo būdą. Išliekanti šių pokyčių kokybė yra 
svarbus požymis, kad buvo priimti patikimi nauji apsisprendimai. Tikri 
nauji apsisprendimai įvyksta keičiant Vaiko ego būklę. 


Tėvo ego būklės darbas. Kai tinkamai atliekamas šios pakopos darbas, 
klientas nuslopina žalingą Tėvo ego būklės įtaką. Kad ir kas atsitiktų, 
anksčiau žiauri, smurtinga ir „pamišusi“, Tėvo ego būklė nebus pažadin- 
ta net ir provokuojama. Klientas daugiau nebijo rodyti pykčio, kadangi 
žino, kad pyktis, kurį jis išreikš, yra jo, o ne jo tėvo ar motinos. 

Atliekant psichoterapiją su Tėvo ego būsena, gali prireikti pakartoti 
visą psichoterapijos pakopų procesą. Kliento Tėvo ego būkle dabar tam- 
pa lyg „nauju pacientu“, kuriam reikia užmegzti santykius su psichotera- 
peutu ir sudaryti aiškų susitarimą, pašalinti kenksmingą informaciją ir 
t. t., prieš atliekant bet kokį kitą darbą. 

Tėvo ego būsenos darbas reiškia, kad klientas dabar yra laisvas būti 
sveikas. Jam daugiau nereikia būti tėvų patikėtiniu, saugotoju ar varžovu. 
Pavydi motina ar tėvas kliento Tėvo ego būsenos lygmenyje gali neleisti 

užmegzti naujus santykius su psichoterapeutu, kol su jais nebus atliktas 
darbas. 


Persiorientavimas. Šiame gydymo etape klientai pasijunta „nežinantys, 
ką daryti“, „vaikščiojantys apsvaigę“, nustebinti savo pačių ir kitų žmo- 
nių veiksmų - viską matydami naujai. Atrodo, lyg būtų perkelta visa 
kliento atskaitos sistema (žinoma, jai sureguliuoti reikės laiko). Šiam 
gydymo etapui būdingas atitrūkimas, nusivylimas, identifikacijos sutri- 
kimas ir dezorientacija. Senaisiais mąstymo, jautimo ir elgesio modeliais 
pasikliauti daugiau negalima. Todėl kai kurie klientai nustoja jautę, kas 
jie iš tikrųjų yra: „Jeigu aš nesu tas, kas buvau ir kas maniausi esąs, tai kas 
aš esu dabar?“ Arba, paprasčiau: „Anksčiau aš niekada nebuvau bailus, 
bet dabar jau tuo abejoju.“ 

Persiorientavimui būdingas pasiryžimas nutolti nuo ankstesnių pri- 
sitaikymų ir identifikacijos siekiant atrasti naujas galimybes ar gyveni- 
mo būdą. Tai gali būti bauginanti patirtis, tarsi šuolis į bedugnę ar į 
nežinią. Naujasis „aš“ negali atsirasti neatsisakius senojo. Klientas turi 
ryžtis rizikuoti patekti į netikrumo, neapibrėžtumo ir nežinomybės 
būklę, iš kurios pakils naujam gyvenimui. Psichoterapeutas turi leisti 
šiam procesui įvykti ir priešintis pagundai sufleruoti klientui. 


Mokymasis iš naujo. Persiorientavimas yra susijęs su „nežinomybės“ 
patyrimu, o mokymasis iš naujo - su „žinomybe“. Tai mokymasis, ką 
ir kaip reikia daryti naujoje atskaitos sistemoje, visą energiją skiriant 
gyvenimo kokybės gerinimui. Klientai rūšiuoja savo senas žinias ir 
sprendžia, ką išmesti, o ką palikti. Kartais iš naujo mokantis sugrąžina- 
mi arba atkuriami pradiniai asmens funkcionavimo būdai, turėti prieš 
priimant scenarijaus apribojimus. Šiam etapui būdinga ir nauja Vaiko 
klausinėjimo energija. Klientui gali būti svarbu psichoterapiją tęsti to- 
liau, kad galėtų įgyti kuo daugiau naujų įgūdžių arba gauti informaci- 
jos, kurios neturėjo savo pradinėje situacijoje. Dabar, būdami sveikesni, 
jie gali sėkmingiau pasinaudoti galimybe mokytis iš naujo. 

Ankstesniuose terapijos etapuose klientai irgi dažnai klausia psi- 
choterapeuto patarimo arba informacijos, tačiau ja nesinaudoja. Kliento 
sugebėjimas pasinaudoti jam suteiktu mokymu yra labai geras šio psi- 
choterapijos etapo laimėjimo patvirtinimas. Klientai galvoja „nuo savęs 
ir prašo informacijos bei patarimų, ketindami jais pasinaudoti. 

Užbaigimas. Sunku nustatyti griežtai apibrėžtus kriterijus, kuris mo- 
mentas yra „pakankamai geras“ užbaigti psichoterapiją. Terapiją užbaig- 
ti galima tuomet, kai asmuo įvykdo savo sutartį. Kitaip tariant, kai 
žmonės gauna tai dėl ko ir atėjo. 


TA mokyklos ir praktinis pritaikymas 


Išskiriamos trys transakcinės analizės mokyklos - klasikinė, kateksio 
ir redecizinė. Klasikinė mokykla dar skirstoma į San Francisko grupę, 
kurios žymiausiais atstovais laikomi E. Berne'as, J. Dusay's, S. Karpma- 
nas, E English, radikaliosios psichiatrijos, kurios atstovas yra C. Steineris, 
ir „Asklepieion“ fundacija, kurios atstovas - Martinas Groderis. Visi šių 
mokyklų terapeutai didelį dėmesį skyrė tarpasmeniniams santykiams, 
Suaugusiojo ego būsenos dekontaminacijai, transakcijų, psichologinių 
žaidimų ir gyvenimo scenarijaus analizei siekdami padėti pacientui tapti 
autonomišku. Kateksio mokykla, kurios žymiausia atstovė yra J. Schiff, 
nuo klasikinės skyrėsi tuo, kad šios krypties atstovai didelį dėmesį sky- 
rė ne tik tarpasmeniniams santykiams ir jų analizei, bet ir intrapsichi- 
niams procesams - patologinio elgesio, mąstymo ir jausmų konfron- 
tacijai, pagalbai susikuriant naują Tėvo ego būseną ir realizuojant Vaiko 
ego būsenos norus. Redecizinės mokyklos atstovai Robertas ir Mary 
Gouldingai didžiausią dėmesį skyrė intrapsichiniams procesams, kurių 
tikslas - pakartoti vaikystės išgyvenimus ir priimti naujus sprendimus. 
Abiejų pastarųjų mokyklų darbo su pacientu tikslas buvo toks pat kaip 
ir klasikinės - pasiekti, kad žmogus taptų autonomiškas. 

Kalbant apie praktinio taikymo sritį, TA pateikia psichoterapijos 
sistemą, naudojamą visų rūšių psichologiniams sutrikimams - nuo 
kasdienių gyvenimo problemų iki gilių psichozių - gydyti. Ji siūlo psi- 
choterapijos metodą, kuris gali būti taikomas dirbant su klientu indivi- 
dualiai, grupėse, su poromis ir šeimose. 

TA yra naudojama ne tik terapijos, bet ir mokymo srityje. Ji padeda 
mokytojams ir besimokantiems išlaikyti aiškius tarpusavio santykius, 
išvengti neproduktyvios konfrontacijos. Tai ypač naudinga konsulta- 
vimo srityje. 

TA yra veiksminga priemonė mokant vadybos ir komunikavimo bei 
analizuojant organizacijų veiklą. 

Transakcinę analizę savo darbe taip pat taiko socialiniai darbuotojai, 
policininkai, lygtinai nuteistųjų priežiūros pareigūnai ir dvasininkai. 

TA gali būti naudojama bet kurioje srityje, kur reikalingas individų, 
jų tarpusavio santykių ir bendravimo supratimas. 


TRANSAKCINĖS ANALIZĖS ORGANIZACIJA LIETUVOJE 

DAP NHF 


No 


Šiuo metu Lietuvoje studijuojančių bei praktikuojančių transakcinę 
analizę galime sutikti beveik visuose didžiuosiuose miestuose. Per ketu- 
riolika asociacijos gyvavimo metų buvo suorganizuota nemaža semina- 
rų ir mokymo programų. Kai kurie asociacijos nariai įgytas žinias taiko 
ne tik gydymo tikslais, bet ir konsultuoja organizacijas, patys veda semi- 
narus ir skaito transakcinės analizės teorijos paskaitas. LTAA nuo pat 
įsikūrimo pradžios reziduoja Vilniuje, Vasaros g. 5, Vilniaus psichiatrijos 
ligoninėje. Asociacija reguliariai organizuoja praktinius bei mokomuo- 
sius seminarus, į kuriuos kviečia mokytojus iš EATA. Kartas nuo karto 
yra organizuojami bazinių teorinių žinių seminarai „TA 101“, kuriuos 
išklausius jau galima tęsti studijas siekiant tarptautinio transakcinio 
analitiko sertifikato. Informacija apie seminarus paprastai yra skelbiama 
ir tinklalapyje www.psychotherapy.lt. Taigi norintiems studijuoti šią 
teoriją Lietuvoje tikrai yra sudarytos patogios sąlygos ir galimybės. 

PSICHODRAMA 


Viktorija Vaišvilaitė 


Psichodrama - tai grupinės psichoterapijos metodas, kuriuo klientas, 
paprastai vadinamas protagonistu, padedamas terapeuto, vadinamo va- 
dovu, tyrinėja savo problemą. Laikantis principo čia ir dabar, kuriama 
scena ar kelios scenos, kuriose su svarbiausiomis detalėmis ir veikėjais, 
naudojant teatralizaciją, vaidmenų žaidimo ir dramos elementus, at- 
kuriami įvykiai arba iškeliami į išorę vidiniai mentaliniai procesai. Esant 
reikalui, kitus vaidmenis gali atlikti grupės nariai arba daiktai. Naudo- 
jamos pasikeitimo vaidmenimis, dubliavimo, veidrodžio, sustiprinimo, 
monologo ir kitos specifinės technikos, didelę reikšmę teikiant nežodinei 
komunikacijai. Procese išskiriamos apšilimo, veiksmo, užbaigimo ir pa- 
sidalijimo fazės. 

TRUMPA PSICHODRAMOS LIETUVOJE ISTORINĖ APŽVALGA 


Sunku pasakyti, kur ir kada įvyko pirmoji Lietuvoje psichodramos se- 
sija. Šio straipsnio autorė gali remtis tik savo ir savo aplinkos žmonių 
žiniomis ir patirtimi. Dr. Margaritos Pileckaitės-Markovienės teigimu 
(iš asmeninio pokalbio su M. Pileckaite-Markoviene), psichodramos 
mokymo idėją į Lietuvą 1992 m. parvežė dr. Eugenijus Laurinaitis ir 
dr. Kristina Ona Polukordienė, grįžę iš tarptautinio grupinės psichote- 
rapijos kongreso. Šiame renginyje jie susipažino su Gėranu Hėogbergu, 
žymiu psichodramos specialistu iš Švedijos, kuris pasiūlė organizuoti 
mokymą Lietuvoje. Grįžusi į Lietuvą, K. O. Polukordienė su šia idėja 
Grupinės psichoterapijos draugijos susirinkime supažindino tuos, 
kurie domėjosi psichodrama ir norėjo apie ją daugiau sužinoti. Buvo 
nutarta įkurti Grupinės psichoterapijos asociacijos Psichodramos 
sekciją - jos pirmininke tapo Margarita Markovienė, o sekretoriumi 
Marius Žukauskas. 1993 m. jiedu atstovavo Lietuvai PIfE (Psychodra- 
ma Institut fūr Europe, e.V) konferencijoje Sofijoje, užmezgė ryšius su 
tuometiniu jos prezidentu Helmutu Belochu ir jo žmona Sonja Beloch, 
vėliau asmeniškai prisidėjusiais prie Lietuvos psichodramos specialistų 
rengimo. Su Goranu Hėgbergu buvo bendraujama telefonu, ieškoma 
lėšų mokymui. Negavus paramos Lietuvoje, Goranas Hėgbergas kreipėsi 
į Švedijos medikų asociaciją ir 1996 m. išrūpino paramą pirmajam mo- 
kymo etapui. 

Tuo metu vyko pavieniai psichodramos seminarai, kurių vadovai 
buvo įvairių užsienio šalių specialistai. 1992 m. pavasarį įvyko I. Isurinos 
(Rusija) keturių dienų psichodramos seminaras, 1995 m. - I. Erdmanis 
(Švedija) seminaras apie psichodramos darbą su sapnais. A. Jacobsas 
(JAV) 1995 m. Transakcinės analizės draugijos mokymuose vadovavo 
seminarui apie psichodramą. 

1996 m. į Lietuvą iš Vokietijos atvyko psichodramos mokytoja, su- 
pervizorė Friedel Geisler ir koterapeutė Hildegard de Byl. Susirinkusi 15 
psichologų ir gydytojų grupė pradėjo nuoseklias psichodramos studi- 
jas. Mokytojų keliones iš dalies finansavo Švedijos gydytojų sąjunga. 
Specialiuosius teorijos ir metodikos seminarus vedė Dorothy M. Lang- 
ley (Jungtinė Karalystė), Gėranas Hėgbergas (Švedija), Laila Kjellstrom 
(Jungtinė Karalystė), Sonja ir Helmutas Belochai (Vokietija), Antony's 

T. Horwoodas (Jungtinė Karalystė), Yaacovas Naoras (Izraelis), Ulrike 
Behrmann-von Zerboni (Vokietija). Mokymo reikalavimai buvo sufor- 
muluoti orientuojantis į PIfE, kuriame dirbo mokytoja Friedel Geisler, 
programą, ir atitiko FEPTO (Federation of European Psychodrama Trai- 
ning Organisations) reikalavimus. 1999 m. pirmieji mokymo programos 
dalyviai, įvykdę jos reikalavimus, gavo psichodramos asistento serti- 
fikatus ir tęsė mokslą toliau. Antrojo lygio studijose buvo būtina taikyti 
psichodramą praktiškai, pristatyti atvejus profesinei priežiūrai. Todėl 
galima teigti, kad tuo metu psichodrama pradėta taikyti tose instituci- 
jose, kuriose dirbo besimokantys profesionalai. 

1999m. įkurta Lietuvos psichodramos draugija, kurios pagrindiniais 
tikslais tapo psichodramos populiarinimas ir mokymų organizavimas. 
2001 m. draugijos narių pastangomis buvo išversta ir išleista lietuvių 
kalba Friedel Geisler knyga „Psichodrama. Ištakos ir galimybės“. Ple- 
čiantis ryšiams, draugijos narius pradėta kviesti į tarptautinius rengi- 
nius. 2002 m. Jelgavoje, Latvijoje, vykusiose antrosiose Baltijos Moreno 
dienose buvo pristatytos trys Lietuvos psichodramos specialistų mo- 
komosios dirbtuvės (angl. workshop). 2002 m. Lietuvos psichodramos 
draugija tapo Europos psichodramos instituto (PIfE) tikrąja organi- 
zacine nare. Ši narystė nušvietė ilgokai buvusią neaiškią perspektyvą: 
kuo baigsis keletą metų besitęsiantis mokymas, kas studentams išduos 
mokymo baigimo pažymėjimus. Paaiškėjo, kad studentus egzaminuos, 
darbus vertins ir pažymėjimus išduos PIfE. Tuo pačiu PIfE įsipareigo- 
jo materialiai remti mokymą, paskirti supervizorius ir apmokėti dalį jų 
darbo Lietuvoje. Supervizoriais buvo paskirti Kurtas Jūrgenas Schmid- 
tas, Sonja Beloch, Doris Immich. 

2004 m. rugpjūčio mėnesį devyni Lietuvos psichodramos specialis- 
tai, baigę mokymo programą, apgynę baigiamuosius rašto darbus ir 
išlaikę egzaminą, gavo Europos psichodramos instituto (PIfE) sertifika- 
tus, patvirtinančius psichodramos terapeuto kvalifikaciją. 

2004 m. rugpjūčio mėn. Klaipėdoje Lietuvos psichodramos draugija 
surengė pirmąją tarptautinę psichodramos konferenciją Lietuvoje - 
trečiąsias Baltijos Moreno dienas. Konferencijoje dalyvavo ir moko- 
mosioms dirbtuvėms vadovavo psichodramos specialistai iš Latvijos, 
Estijos, Vokietijos, Švedijos, Suomijos, Norvegijos, Šveicarijos, Izraelio, 
Australijos. 

2005 m. lapkričio mėnesį mokymus pagal PIfE programą pradėjo 

nauja 12 žmonių grupė. Grupės mokytojas iš Dortmundo Norbertas 
Busse-Heise dirba kartu su treneriais iš Lietuvos. 


TEORINĖS PSICHODRAMOS IDĖJOS 

Psichodramos metodo ir jo pavadinimo kūrėju laikomas Jacobas Levy“s 
Moreno (1889-1974) (Mopeno, 2001; JieūTų, 1994; Blatner, 2000; Fox, 
1987), psichiatras, dirbęs Austrijoje ir JAV, sociometrijos ir grupinės 
psichoterapijos pradininkas. Šio plataus akiračio mokslininko teoriniai 
interesai apėmė psichologiją, filosofiją, teologiją, o praktinė veikla - te- 
rapiją, žurnalų leidybą, profesinių organizacijų kūrimą, profesionalų 
mokymą. 

Straipsnio apimtis leidžia pristatyti J. L. Moreno idėjas tik labai kon- 

spektyviai. 
Vaidmuo. Teorinis klasikinės psichodramos pagrindas yra vaidme- 
nų teorija.Vaidmenį J. L. Moreno apibūdino taip: „Tai funkcionavimo 
forma, būdinga individui konkrečiu momentu kaip reakcija į situaciją, 
kurioje dalyvauja kiti asmenys ar objektai. Forma sukuriama iš praeities 
patyrimo ir visuomenės, kurioje gyvena individas, kultūros pavyzdžių. 
Kiekvienas vaidmuo - tai asmeninių ir kolektyvinių elementų lydinys.“ 
Viena vertus, vaidmuo apibūdinamas kaip etalonas, kultūros kūrinys, 
kita vertus - kaip individualios patirties konkrečioje srityje kristalizaci- 
ja. Vaidmuo negali būti suprastas be tarpasmeninio konteksto, kita ver- 
tus, bet kuriuo momentu žmogaus sąveiką su pasauliu apibūdina bent 
vienas vaidmuo. 

J. L. Moreno supratimas apie vaiko vystymosi dėsningumus ir vaid- 
menų mokymosi procesą kaip žmogaus elgesio ir jausminio reagavimo 
pagrindą tiesiogiai siejasi su psichodramos proceso struktūra ir tech- 
nikomis. 

Pirmasis žmogaus vaidmuo, būdingas pirmajai, embrioninei, vysty- 
mosi stadijai, yra somatinis motinos kūne gyvenančio parazito vaidmuo. 
Motina ir vaisius per nėštumą ruošiasi gimdymui, tačiau gimdymo- 
gimimo metu svarbus paties vaisiaus spontaniškumas, padedantis arba 
nepadedantis išeiti jam iš gimdos į pasaulį. 

Antroji raidos stadija vadinama pirmąja psichine visata. Gimęs kūdi- 

kis gyvena tik čia ir dabar, jam neegzistuoja praeitis nei ateitis. Santykį 
su pasauliu jis užmezga iš savo psichosomatinių vaidmenų, pavyzdžiui, 
iš besimaitinančiojo vaidmens bendrauja su motina. Interakcijos vyks- 
ta per apšilimą: susitelkdamas į savo paties burną, kūdikis pasiruošia 
besimaitinančiojo vaidmeniui, tuo pačiu sužadindamas motinos kaip 
maitinančiosios vaidmenį. Ir vėlesniame gyvenime apšilimas aktyvuoja 
įtrauktų į interakciją žmonių papildomus vaidmenis. 

Pirmosios psichinės visatos stadijos pradžioje identifikuojamasi su 
pasauliu, o motina suvokiama kaip savo paties dalis, įgyvendinanti no- 
rus. Analogiškai psichodramos proceso pradžioje protagonistas (klien- 
tas) išgyvena terapeutą kaip pagalbinį asmenį, norų išpildytoją. Būtinas 
apšilimas, kuris padėtų klientui išgyventi save patį, būti atviram savo 
patyrimui. Vadovas skatina protagonistą apšilti, klausdamas jo apie 
būseną, savijautą, kurią dažniausiai išreiškia somatiniai vaidmenys. Pir- 
mosios psichinės visatos stadijos pabaigoje motina imama suvokti kaip 
egzistuojanti savarankiškai. Šiuo metu vyksta vaidmens suvokimas ir 
vaidmens pažinimas. 


Antroji psichinė visata formuojasi tada, kai vientisas pasaulio suvoki- 
mas išsiskiria į tikrovės suvokimą ir fantaziją. Vaidmenų žaidime ple- 
čiamas ir integruojamas patyrimas, vaikas ne tik suvokia kito žmogaus 
vaidmenį, bet ir gali įsivaizduoti save tame vaidmenyje ir jį atlikti. Žai- 
dime pezrėmęs kito žmogaus vaidmenį, tarsi žiūrėdamas į save iš šalies, 
vaikas gali suvokti save. Vyksta vaidmenų inversija. (Mopeno, 2001) 
Apšilimas jau gali vykti dvejopai: arba veikiant, arba įsivaizduojant, 
fantazuojant. Mokomasi pereiti iš fantazijos lygmens į tikrovę. Labai 
svarbus tolygus abiejų sferų vystymasis. Įstrigus viename lygmenyje 
vystymąsis sutrikdomas. Pavyzdžiui, pasilikimas tikrovės lygmenyje 
gresia intelekto sutrikimu. Šioje vystymosi pakopoje atsiranda ir ima 
vyrauti psichiniai ir socialiniai vaidmenys. Psichiniai vaidmenys ati- 
tinka tai, kas labiau įprasta vadinti nuotaikomis, būsenomis, pvz., besi- 
mėgaujančio, džiaugsmingo, nusiminusio vaidmuo. Socialiniai vaidme- 
nys yra tie, kuriais žmogus dažniausiai bendrauja su išorine realybe - tai 
tėvo, dukters, gydytojos vaidmenys. Psichiniai vaidmenys nulemia, kaip 
žmogus atlieka savo socialinius vaidmenis, ir yra ypač svarbūs, formuo- 
jantis vaidmenų klasteriams. Pastarieji susidaro panašaus patyrimo 
pagrindu. Pavyzdžiui, klasterį gali sudaryti sūnaus, pavaldinio ir tėvo 
vaidmenys. 

J. L. Moreno suformuluota vaidmens apibrėžtis sieja žmogaus funk- 
cionavimą dabartyje su jo patirtimi. Elgesys ir jausmai dabartyje gali 
būti vaikystėje išmoktų ir internalizuotų vaidmenų aspektai. Todėl psi- 
chodramos vyksmas dažnai juda nuo periferijos link centro: iš pradžių 
kuriamos scenos, tyrinėjančios protagonisto dabarties problemas, vė- 
liau pereinama prie ankstesnių scenų, susijusių su dabartine problema. 
Jungtis tarp jų visada yra protagonisto jausmas. Psichodramos tikslas — 
išpainioti mūsų vaidmenų realiame pasaulyje raizginį, susidariusį tada, 
kai tie vaidmenys formavo įvairių santykių sankaupas. 


Trečiosios visatos stadijoje išgyvenamas tapatumas su transpersonali- 
ne būtimi, neprarandant gebėjimo logiškai mąstyti. Atsiranda trans- 
personaliniai vaidmenys. 

Analizuodamas vaiko raidą, J. L. Moreno nagrinėjo ir vaidmenų 
mokymosi procesą, o jame atskleistus mechanizmus panaudojo kurda- 
mas terapines technikas. Socialinių vaidmenų mokymesi galima iš- 
skirti tokius komponentus, kaip interesą situacijai, situacijos ir joje 
pasireiškiančių vaidmenų stebėjimą, jų išbandymą žaidžiant, imituo- 
jant ir perėmimą. Imitavimas, arba mėgdžiojimas, reiškia vaidmens 
išorinį kartojimą - vaikas atspindi matytą vaidmenį. Dar sudėtinges- 
nis vaidmenų mokymosi procesas yra pasikeitimas vaidmenimis, kai 
neapsiribojama išorinio elgesio atkūrimu, o suvokiamas ir išreiškiamas 
tiek elgesys, tiek jo emocinis turinys. Pasikeitimas vaidmenimis padeda 
įsisavinti kompleksinius elgesio būdus kartu su psichosocialiniais kom- 
ponentais - jausmais, nuostatomis, vertybėmis. 

Šie vaidmenų mokymosi mechanizmai panaudojami psichodra- 
moje kaip terapinės technikos. Imitavimas atkuriamas psichodra- 
mos „veidrodžio“ technikoje, o pasikeitimas vaidmenimis yra viena 
iš svarbiausių terapinių technikų, skatinančių empatiją ir plečiančių 
autorefleksiją. 


Spontaniškumas ir kūrybiškumas. J. L. Moreno teorijoje svarbią vietą 
užima spontaniškumo ir kūrybiškumo reiškiniai, kuriuos galima trak- 
tuoti kaip motyvacijos kategorijas. Spontaniškumą ir kūrybiškumą Mo- 
reno laikė psichinės sveikatos ir asmenybės vystymosi šaltiniu. 

Spontaniškumas - tai adekvati reakcija į naujas sąlygas arba nauja reak- 


cija į senas sąlygas (Mopeno, 2001). Žmogaus gyvenime spontaniškumas 
svarbus tiek kūdikystėje, tiek bet kuriame amžiaus tarpsnyje. Blokuotas 

spontaniškumas sukelia pasyvumą, tačiau neįprasmintas ir atitrūkęs nuo 
tikrovės, jis tampa destruktyvus. Spontaniškumo dėka žmogus kuria 
ne tik meno kūrinius, bet ir naujus vaidmenis. Vienas iš psichodramos 
tikslų yra išlaisvinti žmogaus spontaniškumą, integruojant jį į kasdienę 
veiklą. Su spontaniškumo koncepcija glaudžiai siejasi kūrybiškumo sam- 
prata. Spontaniškumas parengia kūrybinį aktą, o kūrybiškumas yra to 
akto išraiška. Kūrybiškumas sieja žmogaus aktyvumą su socialine tik- 
rove ir konkrečiu gyvenimo momentu. Žmogus vadinamas kūrybišku, 
jei turi naują adekvačią idėją ir ją įgyvendina. J. L. Moreno teigė, kad 
spontaniškumas nėra semiamas iš kokio nors vidinio rezervuaro, jis 
treniruojamas „gaminant“ tokį emocijų, minčių ir veiksmų kiekį, kokio 
reikalauja situacija. Pats žmogus nusprendžia, kiek spontaniškumo jis 
„sukurs“ konkrečiu momentu. 


Veiksmas. Veiksmas ankstesnis ir senesnis už kalbą. Kalba labai svarbi 
žmogaus protiniam vystymuisi, tačiau ankstyvoji patirtis, giluminės 
traumos, kylančios iš santykio su motina, yra nevisiškai atspindimos 
kalboje, nes dažniausiai perteikiamos per suaugusiųjų pasakojimus. 
Moreno siekė sukurti metodą, kuris susietų ikikalbinį patyrimą ir kalbą. 
Psichodrama nėra metodas, skatinantis veiksminę jausmų išraišką be 
jų įsisąmoninimo. Daug dėmesio skiriama protagonisto kūno kalbai, 
mažiausiems mimikos ar judesių niuansams, tokiems kaip, pvz., pakel- 
ti pečiai, suspaustos lūpos, siūbavimas į šalis. Siūlant juos sustiprinti, 
skatinamas savo jausmų įsisąmoninimas. Veiksmas psichodramoje tar- 
nauja įžvalgai. Atliktas grupės narių akivaizdoje, veiksmas gali atskleisti 
gilesnę prasmę, atspindėtas išraiškos stiprumas gali padėti įsisąmoninti 
savo emocijos stiprumą (Blatner, 1988; Blatner 2000; Roine, 1997). 


Susitikimas. J. L. Moreno teigė, kad žmonių santykius veikia trejopi pro- 
cesai: perkėlimas, įsijautimas ir tele. Perkėlimą jis suprato labai panašiai 
kaip psichoanalitikai - kaip procesą, kurio metu per kitą žmogų rea- 
guojame į nesąmoningus savo troškimus ir patirtis. Perkėlimas trukdo 
užmegzti tikrą ryšį tarp žmonių. Įsijautimas - tai aktyvus įsiskverbimas 
į kito žmogaus emocinį pasaulį, jo subjektyvios tikrovės supratimas, 
padedantis orientuotis ir adaptuotis santykiuose. Tai vienpusis santy- 
kis, kuriame įsijaučiantysis neatsiskleidžia pats. Dvipusį įsiskverbimą 
į kito žmogaus išgyvenimus, kito asmenybės ir savo paties gyvenimo 
geresnį supratimą J. L. Moreno vadino tele. Tele - tai susitikimas. Abi- 

pusis rūpestis, spontaniškas ir kūrybiškas išgyvenimas čia ir dabar yra 
ryškiausios susitikimo charakteristikos. J. L. Moreno kūrė terapijos kon- 
cepciją, kuri leistų įgyvendinti susitikimą per grupės procesą, leistų 
žmonėms būti kartu ir skatintų juos atsiskleisti vienas kitam. Psicho- 
dramoje tai ryškiausiai realizuojama per baigiamąją pasidalijimo fazę, 
kai grupės dalyviai trumpai pasako, kokius asmeninius išgyvenimus 
sužadino protagonisto darbas. Tema tampa bendru įvykiu, atsiskleidžia 
dalyvių jausmų vienybė. Kartu neutralizuojamas perkėlimo poveikis, 
o visa grupė dalyvauja gydyme. Dėl gilaus egzistencinio įsiskverbimo 
į vienas kitą bendraujantys asmenys patiria „mes“ išgyvenimą. „Mūsų“ 
patyrimas artina žmogų prie Dievo ir tuo pačiu rodo artumą Dievui. 
Susitikime tarp žmonių yra dieviškumo kibirkštis. 


Sutrikimas. J. L. Moreno nuomone, psichinės sveikatos kriterijus yra 
spontaniškumas ir kūrybiškumas adekvačiai reaguojant į situaciją bei 
harmoningas gausių vaidmenų derinys. 

J. L. Moreno savaip suprato neurozės ir kitų psichinių sutrikimų 
genezę. Pagrindine neurozės priežastimi jis laikė vaidmenų raidos sutri- 
kimus, kuriuos gali lemti paveldimumas, vidinis nesaugumas, išorinės 
sąlygos (ekonominės, visuomeninės), taip pat tarpasmeniniai santykiai, 
sveikatos ypatumai. Galima matyti, kad šie veiksniai yra nevienodai 
reikšmingi, nevienodo lygio, priklauso skirtingoms sistemoms, logiškai 
tarpusavyje nesusiję. Jie mažai naudingi diagnozuojant ir parenkant psi- 
choterapines priemones. 

J. L. Moreno plačiau nagrinėjo tik tarpasmeninių santykių įtaką psi- 
chinei asmenybės raidai. Jo nuomone, sutrikimų pobūdį galima suprasti 
analizuojant žmogaus santykių su pasauliu sistemą. Būtent socioemo- 
cinės sferos ypatumai lemia psichinės ligos simptomatiką, vystymąsi. Pa- 
gal tarpasmeninių santykių struktūrą žmogus gali turėti labai menkus 
tarpasmeninius ryšius, kuriuos riboja netektys. Taip pat realūs tarpas- 
meniniai santykiai gali neatitikti pageidaujamo, norimo ryšio. 

Patologinė vaidmenų raida siejama su vaidmenų įsisavinimo sutriki- 
mais, kai įstringama viename vaidmens lygyje arba regresuojama į žemes- 
nį vaidmenų lygį (J. L. Moreno regresiją aiškino kaip grįžimą į žemesnio 
lygio vaidmenis) ir nekylama į aukštesnio lygio vaidmenis. J. L. Moreno 
išskiria somatinius, psichinius, socialinius vaidmenis, kurie sudaro pavir- 
šutinišką asmenybės sluoksnį ir neatspindi visų asmenybės raidos pro- 
ceso aspektų. Asmenybės sampratai kosminiame lygyje J. L. Moreno 

įvedė transcendencinio vaidmens sąvoką. Dėl patirtų traumų žmogus 
gali įstrigti būtent paviršutiniškuose vaidmenų lygiuose ir nepakilti į 
transcendencinį. Pvz., žmogus negali mylėti (mylėti yra transcenden- 
cinis vaidmuo) ir regresuoja į somatinį lygį, pakeisdamas meilę seksu. 
Tuomet jis gali nuolat keisti partnerius ir nejausti jokio pasitenkinimo. 
Pirmaklasis gali įstrigti psichologiniame vaidmenyje, išgyvendamas 
menkavertiškumą, silpnumą, nes negali įsisavinti socialinio mokinio 
vaidmens, nepajėgia įgyti socialinių įgūdžių. Kadangi nepavyksta būti 
socialiniame lygyje, vaikas psichologiniame lygyje išgyvena bejėgiškumą. 
Taigi veiksmas ir reakcija į jį yra skirtinguose lygiuose - socialiniame ir 
psichologiniame, kai pats socialinis vaidmuo atliekamas nesąmoningai. 

Šizofrenijos atveju, anot J. L. Moreno, nuo psichologinių vaidmenų 
pereinama iš karto prie transcendencinių, neįsisavinus socialinių vaid- 
menų. Įkyrybių neurozė yra traktuojama kaip regresija iš transcenden- 
cinio į socialinį lygį. 

J. L. Moreno teorija laikoma nepakankamai nuoseklia, neišbaigta, 
ypač asmenybės struktūros ir psichopatologijos aspektu. Tokioje situa- 
cijoje psichodramos specialistai užima skirtingas pozicijas. Vieni autoriai, 
pvz., P. E Kellermanas (Kennepmann, 1998), D. Kipperis (Kipper, 1997), 
konstatuoja, kad psichodrama gali būti apibrėžiama tik kaip metodas, 
o jos teorinę orientaciją apibūdina ta asmenybės teorija, kurios sąvokų 
sistemą vartoja psichodramos vadovas. Jau daug metų psichoterapijos 
praktikoje sėkmingai gyvuoja psichodramos ir grupinės analizės (Laga- 
rakis, 2003 ), objektų ryšių ir psichodramos derinimo (Xonmc, 1999), 
jungistinės psichodramos (Bapi;, 1997) pavyzdžiai. Kiti autoriai toliau 
vysto J. L. Moreno vaidmenų teoriją. Verta paminėti G. Leutz (JleūTų, 
1994) kuri, remdamasi vaidmenų teorijos kategorijomis, sukūrė psicho- 
patologijos sistemą, naudodama pirminio vaidmenų deficito, vaidmenų 
atrofijos (antrinio deficito), intrapersonalinio ir interpersonalinio kon- 
flikto modelius. 

Pagal G. Leutz, normalus vystymasis - tai judėjimas nuo somatinių 
link transcendencinių vaidmenų, kai kiekvienoje vystymosi stadijoje iš- 
mokstama naujų vaidmenų, o kiti netenka savo reikšmės, nunyksta. Bran- 
dus žmogus gali veikti tuo pačiu metu somatiniame, psichiniame, socia- 
liniame ir transcendenciniame vaidmenų lygiuose. Psichikos sutrikimai 
suprantami kaip vaidmenų vystymosi ir atlikimo sutrikimai arba kaip vaid- 
menų konfliktai. Vaidmenų vystymosi sutrikimai pasireiškia trimis būdais: 


271 


EGZISTENCINĖ IR HUMANISTINĖ PSICHOTERAPIJOS KRYPTIS 


peršokimu į kitą lygį, aplenkiant tarpinius lygius, vystymosi sustojimu ir 


regresija, daliniu ar visišku pasiekto vaidmenų lygio atsisakymu. 


Galimi vaidmenų konfliktai: 


l. 


Konfliktas vaidmens viduje. Kiekvieną vaidmenį sudaro vaidme- 
nų klasteris (kekė). Pvz., motinos vaidmenį sudaro gimdyvė, mai- 
tintoja, mylinti, globėja, auklėtoja ir t. t. Tuo metu, kai vienas iš 
jų pasireiškia, kiti lieka latentinio būvio, veikdami aktyvųjį vaid- 
menį. Jei moteris, atliekanti motinos vaidmenį, atmeta maitin- 
tojos ir auklėtojos vaidmenis, galima kalbėti apie vidinį vaidmens 
konfliktą, kuris gali kelti subjektyvų diskomfortą ar jo nesukelti, 
tačiau visada veikia santykius su kitais. 

Konfliktas tarp vaidmenų. Vienas ar keli vaidmenys tarpusavyje 
nesuderinami, vieno atlikimas eliminuoja kitą. Pavyzdžiui, jauna 
mergina, turinti gerus sportinius ir vokalinius duomenis, besi- 
dominti abiem veiklos sritimis, negali joms skirti tiek laiko, kad 
taptų profesionalia sportininke ir profesionalia dainininke. 
Intrapersonalinis vaidmenų konfliktas. Jo priežastis dažniausiai 
glūdi vaidmenų mokymosi procese. Pavyzdžiui, vyras negali tin- 
kamai atlikti tėvo vaidmens savo vaikų atžvilgiu, nes nesuderi- 
na prieštaringų patirčių, išgyventų santykyje su autoritarišku 
jį auklėjusiu seneliu ir nedrąsiai švelnumą rodžiusiu tėvu, kuris 
buvo faktiškai nušalintas nuo sūnaus auklėjimo. 
Interpersonalinis vaidmenų konfliktas. Tai toks tarpasmeninis 
santykis, kai kitas žmogus neatsiliepia į vaidmens lūkesčius, ne- 
siima papildomo vaidmens. Pvz., šeimai patekus į finansinę krizę, 
moteris tikisi iš vyro partneriško santykio - nori, kad jis dalytųsi 
atsakomybe ir kartu ieškotų išeities, o vyras suserga depresija ir 
tikisi iš žmonos globos. 


PRAKTINIS PSICHODRAMOS TAIKYMAS 





Pacientai ir jų atranka 


Psichodrama gali būti taikoma pakankamai plačiai pacientų grupei tiek 


amžiaus, tiek sutrikimų požiūriu. P. Holmesas ir M. Karp (Xonmc, Kapn, 

1997; Xonmc, 1999) aprašo sėkmingą terapinį darbą psichodramos gru- 
pėse su alkoholikais, narkomanais, vaikais, patyrusiais įvairias psichines 
traumas, sergančiais anoreksija, onkologiniais ligoniais ir asmenimis, 
patyrusiais seksualinę prievartą. P. E. Kellermanas (Kennepmanu, 1998) 
teigia, kad psichodrama taikytina įvairesnio intelekto auditorijai nei ki- 
tos psichoterapijos kryptys, nes mažai išsilavinę ar žemesnio intelekto 
žmonės gali sėkmingai naudoti psichodramos siūlomas neverbalines 
technikas. Kitokio pobūdžio klausimas - kokie pacientai gali gauti 
daugiausia naudos iš psichodramos? Šiuo klausimu P. E Kellermanas 
(KennepmanH, 1998) teigia, kad ji gali būti prioritetinis metodas tik 
tiems asmenims, kurie pajėgia ir yra pakankamai motyvuoti dalyvauti 
sudėtingame psichodramos rituale. Reikia gebėti atlikti vaidmenį ir tuo 
pačiu metu neprarasti ryšio su tikrove. Be to, būtinas gebėjimas jausti 
stiprius jausmus ir neprarasti pusiausvyros, užmegzti tarpasmeninius 
santykius ir bent minimaliai toleruoti frustraciją. Taigi kandidatas turi 
pasižymėti savybėmis, kurios pagal psichoanalitinę tradiciją vadinamos 
pakankama ego jėga. Tokios diagnostinės kategorijos, kaip psichozė, 
paranoja, manija, sociopatinis elgesys, laikomos nepalankiomis daly- 
vavimui psichodramos grupėje. J. L. Moreno perspėjo, kad savižudiškų 
ar žmogžudiškų fantazijų psichodraminis realizavimas gali tapti jų 
repeticija. Jis taip pat perspėjo, kad dirbant su alkoholikais, narkoma- 
nais ir kaliniais įkalinimo įstaigose reikia gerai išmanyti jų elgesio nor- 
mas, nes dažnai šie pacientai pateikia fiktyvias problemas, kad išvengtų 
giluminių (Fox, 1987). 

Kaip ir į bet kurią psichoterapijos grupę, į psichodramos grupę pa- 
cientai atrenkami pradiniuose pokalbiuose. Pagrindiniai psichoterapi- 
jos grupės sudarymo principai, kuriuos suformulavo I. Yalomas (Anom, 
2000), galioja ir psichodramai. Vienas iš jau minėtų yra ego stiprumas 
kaip grupės santalkos prielaida. Grupėje kiekvienam jos nariui tenka at- 
likti įvairius vaidmenis. Pavyzdžiui, pagrindinė dublerio funkcija yra su- 
prasti ir padėti išreikšti kito žmogaus jausmus, todėl empatijos gebėjimas 
yra svarbus kriterijus atrenkant pacientus į grupę. Grupės narių lytis, 
amžius ir užsiėmimas gali labai įvairuoti. Ideali grupė būtų tokia, ku- 
rioje garantuojamas tarpusavio supratimas dubliuojant protagonistą 
veiksmo etape ir įvairiapusis pasidalijimas baigiamajame etape. 

Aplinka 
Psichodramoje galioja keletas specifinių taisyklių: 


1. Svarbiausias psichodramos principas yra grupės narių susitari- 
mas saugoti vienas kitą nuo sužeidimo. Jausmų reiškimas veiksmu 
nukreipiamas į minkštus objektus, naudojant porolono lazdas ar 
lauko teniso raketes, o klientai turi nusiimti akinius, nusisegti pa- 
puošalus, kad būtų apsaugoti nuo bet kokio susižalojimo. 

2. Protagonistas savo konfliktus pristato veikdamas scenoje, o ne 
pasakodamas apie juos. 

3. Vyksmas scenoje visada yra čia ir dabar, nesvarbu, ar dirbama su 
praeities įvykiais, ar su ateities fantazijomis 

4. Protagonistas ir kiti grupės nariai gali būti spontaniški ir išraiškin- 
gi tiek, kiek jie tuo metu geba tokie būti. 


Fizinės aplinkos ypatumai aptariami pastraipoje, skirtoje scenai kaip 
psichodramos sudedamajai daliai. 
Standartinė psichodramos sesija trunka 2 valandas. 


Technikos ypatybės 


Psichodramos metodo specifiką visų pirma apibūdina jos procesas ir 
sudedamosios dalys, kurios proceso atžvilgiu gali būti vadinamos in- 
strumentais. Proceso ypatumus aptarsime vėliau. Psichodramos metodo 
sudedamosios dalys yra protagonistas, vadovas, pagalbiniai „aš, žiūro- 
vai, scena ir technikos 


Protagonistas (kai kur anglų k.- drama producer) - pagrindinis psi- 
chodramos veikėjas, tyrinėjantis savo problemą, intrapsichinį ar tarp- 
asmeninį konfliktą. Viena vertus, protagonistas turi būti motyvuotas 
darbti, kita vertus, jį turi palaikyti grupė, nes grupių dinamikos požiūriu 
protagonistas išreiškia ir grupei tuo metu aktualią temą. 

Vedėjas (angl. Psychodramatist, Director of Psychodrama). Tai specia- 
listas, kartu su protagonistu tyrinėjantis scenoje pastarojo atsineštą 
temą, padedantis kurti individualią dramą ir reflektuojantis grupės 
procesą. 


vtc 


Pagalbiniai „aš“ - grupės nariai arba koterapeutai, kurie atlieka pro- 
tagonistui svarbių asmenų vaidmenis, padėdami vystyti dramą. Pagal- 

biniai „aš“ gali vaizduoti ne tik kitus asmenis, bet ir asmenybės dalis 
ar savybes, antgamtiškus veikėjus, abstrakčias sąvokas ar idėjas, pvz., 
drąsą, Dievą, raganą, ateitį, pasaulį, sveikatą. Bet kuris grupės narys 
gali būti pagalbinis „aš“ be išankstinio pasirengimo. Juos pasirenka 
protagonistas. Labai dažnai pasirinkimą nulemia lyg ir atsitiktiniai da- 
lykai - šukuosena, rengimosi ar kalbėjimo maniera. Žiūrint dinamiškai, 
pagalbinių „aš“ parinkimą veikia perkėlimas. Protagonistas trumpai su- 
pažindina pagalbinį „aš“ su jo vaidmeniu, kalbėdamas pirmuoju asme- 
niu. Pavyzdžiui, pristatydamas savo motiną, protagonistas gali sakyti: 
„Aš esu Ramūno mama, man 54 metai, esu našlė. Jaunylis sūnus dabar 
yra didžiausias mano rūpestis. Sielojuosi, kad jis baigtų mokslus, sukur- 
tų šeimą, o jo galvoje vėjai švilpauja...“ Šis veiksmas vadinamas pasi- 
keitimu vaidmenimis ir yra viena iš psichodramos technikų. Nubrėž- 
tos vaidmens gairės leidžia atlikėjams improvizuoti. Kai tik atlikėjas 
nukrypsta nuo protagonisto turimos patirties ar vaizdinio, vėl keičiama- 
si vaidmenimis ir daromos korekcijos. Psichodramoje protagonistas ska- 
tinamas užmegzti dialogą su jį gąsdinančiomis ar nerimą keliančiomis 
jėgomis. Suprantama, kad pristatydamas pagalbinius „aš“ protagonistas 
atskleidžia savo perkėlimus ir projekcijas. Po psichodramos pagalbiniai 
„aš“ išsako grįžtamąjį ryšį iš vaidmenų, atskleisdami ir kitus jausmų, el- 
gesio motyvų aspektus, kurių protagonistas neįvardija ar nesuvokia. 


Grupė. Moreno teigė, kad psichodrama yra terapija grupėje, terapija 
grupei ir grupinė terapija. Kai dirbama su vienu protagonistu, į dramą 
neįtraukti dalyviai tampa aktyviai stebinčia ir išgyvenančia kartu su pro- 
tagonistu auditorija. Kai dirbama su konkrečios grupės problemomis, 
pavyzdžiui, konfrontacija tarp pogrupių, pasipriešinimu, vadovo idea- 
lizacija ar nuvertinimu bei kitomis grupės dinamikos apraiškomis, kurias 
vadovas turi išmanyti ir diagnozuoti, kalbama apie terapiją grupei. 


Scena. J. L. Moreno, dirbdamas gydomajame teatre Beacone, JAV, nau- 
dojosi trijų lygių scena, virš kurios buvo pusapvalis balkonas. Ši kons- 
trukcija atitiko Moreno filosofinę žmogaus sampratą. Žengę ant pir- 
mosios pakopos, vedėjas ir protagonistas atsiskiria nuo grupės, pereina 
į psichodramos erdvę, antrojoje pakopoje vyksta apšilimas - interviu, 
trečiojoje kuriamas pats psichodramos vyksmas. Balkonas buvo skirtas 
Dievui, idealams, jis padėdavo aktualizuoti ir konkretų patyrimą, pvz., 
kopimą, kilimą, nuopuolį (Blatner, 1988). Dauguma šiuolaikinių psi- 

chodramos sesijų vyksta daug paprastesnėse, specialiai nepritaikytose 
patalpose. Palyginti su kitomis grupinės terapijos kryptimis, psicho- 
dramos grupei reikia didesnės patalpos, kad būtų galima laisvai judėti, 
o vyksmo metu būtų pakankamas atstumas tarp aktyviai įtrauktų da- 
lyvių ir stebėtojų. Vieni psichodramos vadovai sceną kuria kartu su 
protagonistu tiesiog patalpos viduryje, grupės apsuptyje, kiti su grupe 
susitaria, kuriame kambario gale bus scena, ir aiškiai nubrėžia jos ribą, 
kad kiekvienas, ją peržengęs, žinotų, jog įeina į subjektyvų protagonisto 
pasaulį. Pageidaujama turėti minimalų rekvizitą - keletą papildomų kė- 
džių, ant kurių nesėdi grupės nariai, spalvotų audinio atraižų ar skrais- 
čių, minkštą čiužinį ar pagalvę, porolono lazdų ar teniso rakečių. Nau- 
dojantis kėdėmis ir audinių atraižomis, galima sukurti kabinetą, virtuvę, 
autobuso vidų, gatvę ar mišką. Psichodramos scenoje protagonistas 
atkuria savo pasaulį su jo įvykiais ir emocine atmosfera, įvardydamas 
kiekvieną scenoje esantį objektą („čia mano močiutės stalas... čia durys 
į brolio kambarį, kurias jis draudžia atidaryti nepasibeldus“), metų ir 
paros laiką („gili žiema, lauke tamsu, jau po vidurnakčio“). 
Psichodramos technikų yra priskaičiuojama nuo 200 iki 300, todėl čia 
aptarsime tik dažniausiai naudojamas. 
Pasikeitimas vaidmenimis (angl. role reversal). Protagonistas susi- 
keičia vietomis su pagalbiniu „aš“, tuo tarpu pagalbinis „aš“ perima 
protagonisto vaidmenį. Tokie mainai grupės nariams atskleidžia pro- 
tagonisto santykius su jam reikšmingais asmenimis. Pats protagonistas 
gauna galimybę pažvelgti į pasaulį kito žmogaus akimis ir, būdamas jo 
vaidmenyje, išgirsti savo paties reakciją, kurią tuo metu atkuria pagal- 
binis „aš“. Šis momentas turi didelę terapinę galią. 


Dubliavimas - tai technika, kai prie protagonisto prisijungia pagal- 
bininkas, kitas grupės narys ar vedėjo padėjėjas, palaikantis jį ir pa- 
dedantis išreikšti jo jausmus. Dubleris nėra dublikatas ar kopija. Sto- 
vėdamas už nugaros ir šiek tiek iš šono, įdėmiai stebėdamas protagonisto 
kūno kalbą ir užmegzdamas su juo empatinį ryšį, dubleris gali išreikšti 
priešsąmoningus ar neįsisąmonintus protagonisto jausmus bei mintis. 
Tai, kas ištarta garsiai, protagonistas gali priimti arba atmesti. 


Laisvu dubliavimu vadinama technika, kai, vedėjui leidus, grupės nariai 

liuoti. Dubliavimas laikomas viena pagrindinių ir svarbiausių psicho- 
dramos technikų. 


Veidrodis - situacija, kai protagonistas pasitraukia iš scenos ir stebi 
vyksmą, kuriame jo vietą užima ir jo vaidmenį kartoja pagalbinis „aš“ 
arba dubleris, tarsi būtų peržiūrimas vaizdo įrašas. Ši technika leidžia 
objektyviau suvokti savo paties elgesį, santykius su kitais, o konkrečiu 
momentu - atsitraukti nuo pernelyg stiprių jausmų, pažiūrėti į juos iš 
šalies. Labai svarbu, kad protagonisto elgesys nebūtų šaržuojamas. 


Monologas - tai kalbėjimas balsu „sau pačiam“. Protagonistas dalijasi su 
auditorija mintimis ir jausmais, kurie paprastai slepiami ar slopinami. 
Vaidindamas sceną, kurioje jis yra pats vienas, pvz., pakeliui į namus ar 
iš namų, jis gali išsakyti nerimo mintis, abejones, vidinius prieštaravi- 
mus ir pan. 


Sustiprinimas. Jausmui sustiprinti ir išryškinti naudojama verbalinė 
ir neverbalinė technika. Protagonistui siūloma pakartoti arba garsiau 
ištarti frazę, įvardytą jausmą. Tą patį gali daryti dubleris arba psicho- 
dramos vedėjas. Jausmą išryškinti galima kūno poza arba sustiprinant 
protagonisto mikrojudesius, tokius kaip suspaustos lūpos, pakelti pečiai, 
gniaužomas palaidinės kraštas ir pan. 


Psichodramos procese išskiriamos trys fazės: apšilimas, veiksmas ir bai- 
giamoji fazė. Šios fazės skiriasi viena nuo kitos santykių pobūdžiu ir din- 
amika. 


Apšilimas turi paruošti protagonistą išeiti į sceną ir veikti joje (Kunnep, 
1993; Blatner, 1991). Jau minėta, kad J. L. Moreno apšilimą laikė neat- 
skiriama normalaus psichinio funkcionavimo dalimi. Grupių dinami- 
kos proceso požiūriu, psichoterapijoje susiduriama su nepasitikėjimu, 
nesaugumu, atvirumo baime. Psichodramos atveju galima kalbėti apie 
tų pačių reiškinių specifinę raišką: žmonės baiminasi dėl savo aktorinių 
sugebėjimų, vengia išeiti prieš auditoriją, pasirodyti nerangūs ir pan. 
Dar vienas psichodramai būdingas sunkumas yra tas, kad savo prob- 
lemas žmogui tenka pateikti ir išsiaiškinti visų pirma veiksmais. Žodinė 
išraiška mūsų kultūroje laikoma žmogiška, brandžia, o demonstravimas 
veiksmu - komiškas, primityvus. Apšilimas turi padėti grupės nariams 
susitelkti į savo asmenines problemas, su kuriomis jie norėtų dirbti 
scenoje. Apšilimui naudojami paprasti verbaliniai ar neverbaliniai 


277 


EGZISTENCINĖ IR HUMANISTINĖ PSICHOTERAPIJOS KRYPTIS 


278 


žaidimai, pratimai arba užduotys. Jie gali būti planuoti ar neplanuoti. 
Žodinis pasidalijimas ir atidus stebėjimas leidžia vedėjui susiorientuoti, 
kas vyksta grupėje šiuo metu, kokios temos aktualios ir kuris grupės 
narys yra labiausiai tikėtinas protagonistas. M. Claytonas (Clayton, 
Carter, 2004) teigia: visada prieš jūsų akis vyksta drama, tereikia ją pa- 
matyti ir iškelti į sceną. 


Veiksmo (vaidinimo) fazė. Protagonistas tyrinėja problemą, iškilusią 
jam apšilimo metu. Nėra jokio išankstinio veiksmo scenarijaus. Prade- 
dama nuo to, kad protagonistas įvardija ir tikslina savo temą, kartu su 
vedėju suformuluoja darbo susitarimą (contract). Kurdamas konkrečią 
sceną, protagonistas sudabartina savo prisiminimus ir išgyvenimus, su- 
sijusius su vieta ir laiku, įvardija pagalbinius „aš“ ir išrenka jų atlikėjus. 
Jei drama prasideda nuo scenos, vykstančios artimoje dabartyje, pvz., 
santykių tarp protagonistės ir jos vyro, iš pradžių veiksmas vystomas 
pagal išorinę (istorinę) logiką. Kai ima ryškėti psichologinės proble- 
mos, pereinama prie santykių su reikšmingais asmenimis praeityje. 
Jungtį turi nutiesti vedėjas, pvz., paklausdamas: „Ar jums pažįstamas šis 
jausmas iš anksčiau? Kada dar gyvenime jautėtės (...nesvarbi,.... turinti 
užsitarnauti meilę t. t.)?“ Jei protagonistė prisimena konkretų santykį 
ir situaciją, kuriama scena, pvz., su tėvu. Gali būti sukuriama ir scena 
įsivaizduojamoje erdvėje, „papildomoje tikrovėje“ (angl. surplus reali- 
ty). Šioje erdvėje gali rutuliotis įvykiai, kurių niekada nebuvo tikrovėje, 
pvz., protagonistė, kurios vaikystės namuose tvyrojo įtampa ir tėvų ne- 
sutarimai, gali pajusti motinos šilumą ir rūpestį arba pasikalbėti su se- 
niai mirusiu savo tėvu. Baigiamojoje veiksmo fazės dalyje vėl grįžtama 
prie dabartinių santykių su naujai išgyventu patyrimu, nauju žinojimu, 
nauju vaidmeniu. Grįžimas į praeitį teikia kognityvinės ir emocinės in- 
tegracijos galimybių, tačiau kiek jomis bus pasinaudota, priklauso nuo 
protagonisto vidinių išteklių. 

Žiūrint grupės dinamikos aspektu, svarbu turėti galvoje, kad prota- 
gonisto įvardyta tema išreiškia ir grupei tuo metu aktualiausią prob- 
lemą. Pvz., jei scenoje pristatomi neigiami santykiai su motina, ši tema 
atspindi ir protagonisto, ir kitų grupės narių santykį su vedėju ir grupe 
kaip visuma. 


Pasidalijimas (angl. sharing) yra paskutinioji psichodramos proceso 
fazė, kurioje visi grupės dalyviai dalijasi savo jausmais ir patyrimais, 

išgyventais panašiose situacijose. Protagonistas tuoj po veiksmo fazės 
tebėra labai pažeidžiamas, lyg „be odos ',jis turi vėl palaipsniui įsitraukti į 
grupę. Pasidalijimas parodo, kad jis nėra vienas su tokio pobūdžio prob- 
lemomis ir patirtimi, teikia emocinį palaikymą jam ir sutelkia grupę. La- 
bai svarbu, kad protagonisto problemos ir išgyvenimai šiuo metu nebūtų 
interpretuojami. Problema analizuojama, kai protagonistas yra scenoje, 
o pasidalijimo metu vyksta susitikimas, kai visi yra lygūs (Geisler, 2001). 
Šioje fazėje grupės nariai, atlikusieji pagalbinių „aš“ vaidmenis, irgi da- 
lijasi savo jausmais ir tuo pačiu išeina iš vaidmens (angl. de-role), grįžta 
į dabartį. Pagalbinių „aš“ išėjimas iš vaidmens svarbus ir jų atlikėjams, 
ir protagonistui, kad jie, toliau būdami vienoje grupėje, galėtų vystyti 
realų, o ne perkėlimo santykį. Todėl kai kurie psichodramos vedėjai 
išėjimą iš vaidmens skatina atlikti kaip sąmoningą veiksmą - protago- 
nistas kiekvienam dalyviui pasako: „Tu nesi mano mama, tu Birutė, tu 
ne mano brolis, tu Gediminas“ ir pan. 


Stiprybės ir silpnybės 


Didžiausias psichodramos privalumas yra tas, kad ši psichoterapijos 
sistema leidžia panaudoti klientų labui visus grupės terapinius veiks- 
nius: vilties skatinimą, problemų universalumą, informavimą, altruizmą, 
pirmosios šeimos patyrimo korekciją, socialinių įgūdžių tobulinimą, 
imitacinį elgesį, tarpasmeninį mokymąsi, grupės sutelktumą, katarsį, 
egzistencinius veiksnius (Anom, 2000). Kitu psichodramos privalumu 
galima laikyti jos visuotinį prieinamumą. Visi normaliai vystęsi vaikai 
tarp 2-jų ir 6-erių metų žaidė vaidmenų žaidimus, taigi turi vaidmenų 
atlikimo įgūdžių kurių reikalauja tokios technikos, kaip pasikeitimas 
vaidmenimis, dubliavimas. 

Iš silpnybių paminėtinas atotrūkis tarp psichoterapinės procedūros 
ir psichopatologijos sistemos (Kipper, 1997; Kennepmann, 1998). Teorija 
neapibrėžia pakankamai aiškių kriterijų, kokiems klientams metodas 
kontraindikuotinas, todėl dažnai tenka vadovautis kitų teorinių sistemų 
sąvokomis. Terapinės procedūros ir technikos teorijoje menkai diferen- 
cijuojamos sutrikimų ir problemų atžvilgiu. 

Kiekvienos psichodramos sesijos struktūra yra aiškiai apibrėžta. Ma- 
žiau aiški yra paties gydymo proceso struktūra, trūksta grynai psicho- 
draminio požiūrio į grupės dinamiką, terapijos procese besikeičiančius 

grupės narių tarpusavio santykius ir jų ryšį su atskiro paciento dina- 
mika. Dirbant su grupe, šiuos procesus išmanyti ir į juos reaguoti būti- 
na. Kiekvienas psichodramos vadovas pasirenka, kokia teorine sistema 
ir kiek jis vadovausis, reflektuodamas grupės dinamiką. 


PSICHODRAMOS STRUKTŪROS LIETUVOJE IR MOKYMOSI 
GALIMYBĖS 

Organizacija, besirūpinanti psichodramos idėjų sklaida ir specialistų mo- 
kymu Lietuvoje, yra Lietuvos psichodramos draugija, įsteigta 1999-01-21. 
Tai visuomeninė organizacija, įregistruota Lietuvos Respublikos registrų 
centre (registracijos Nr. 191970158). Draugijai vadovauja prezidentas 
ir valdyba. Nuo 2002 m. Lietuvos psichodramos draugija yra Europos 
psichodramos instituto (PIfE) tikroji organizacijos narė. Draugija turi 
išskirtinę teisę naudotis interneto adresu www.psichodrama.lt 

Psichodramos mokymas organizuojamas pagal reikalavimus, kurie 
atitinka FEPTO (Federation of European Psychodrama Training Organi- 
sations) rekomendacijas. 

Kandidatai, norintys baigti žemesnįjį kursą ir įgyti psichodramos 
asistento kvalifikaciją, turi būti sėkmingai baigę aukštąją mokyklą ir 
turėti bakalauro arba magistro laipsnį toje srityje, su kuria psichodra- 
mos mokymas siejasi ir gali būti taikomas (psichologija, medicina, pe- 
dagogika, vadyba, socialinis darbas). Mokslas trunka dvejus metus, per 
kuriuos būtina surinkti privalomą asmeninio patyrimo valandų skaičių 
tęstinėje mokymo grupėje, dalyvauti specialiuose metodikos ir teorijos 
seminaruose, parašyti vieną teorijos ir du praktikos rašto darbus. 

Psichodramos asistentai gali toliau mokytis aukštesniajame kurse, 
kurį baigę įgyja psichodramos terapeuto kvalifikaciją. Be jau minėtų 
mokymo formų, šiame kurse būtina pačiam taikyti psichodramą ir savo 
darbą pristatyti grupės ir individualiose supervizijose. Mokslas baigia- 
mas, parašius rašto darbą ir apgynus jį baigiamajame egzamine. 

2005 m. lapkričio mėnesį pradėjo mokymą nauja grupė pagal dvejų 
metų PIfE psichodramos asistento mokymo programą. 


18. 

vas Psichoterapija 
specifinėms 
pacientų 
grupėms 


ŠEIMOS PSICHOTERAPIJA 


Gediminas Navaitis, Roma Serkšnienė 


Šeimos psichoterapija, kaip savarankiška kryptis, susiformavo XX a. 
viduryje ir pateikė naują požiūrį į žmogaus problemų sampratą bei jų 
sprendimų paieškas. Gilindamasi į tarpusavio santykius šeimoje ir už 
jos ribų, šeimos psichoterapija padeda spręsti asmenines ir šeimos prob- 
lemas. 

Šeimos psichoterapija apima daug teorinių požiūrių (psichodinaminį, 
humanistinį, transgeneracinį ir kt. ), apibrėžiančių šeimos gyvenimą ir 
sunkumus bei darbo su šeimomis pobūdį. Visus šiuos požiūrius, nepai- 
sant jų skirtumo, vienija bendra nuostata: žmogus yra sistemos, kurioje 
gyvena, dalis. Pokyčiai vienoje sistemos dalyje neišvengiamai sukelia 
pokyčius kitose sistemos dalyse. Tai sisteminis požiūris į šeimą. Iki tol 
vyravo linijinis-priežastinis psichikos ligų ir simptomų aiškinimas, kad 
žmogaus problemos kyla dėl jo vidinės disfunkcijos. Šeimos psichotera- 
pija pateikė naują požiūrį - žmogaus problemas geriau galima suprasti 
gilinantis į jo aplinką ir tarpusavio santykius. Pavyzdžiui, nepatenkintas 

vyras sako nerūpįs žmonai. Žmona aiškina nesirūpinanti vyru, nes jis 
nuolatos nepatenkintas. Vyras liūdi, kad žmona juo nesirūpina, o žmona 
irgi jaučiasi užspeista, ir abu „žino“, kas kaltas. Šeimos psichoterapeutui 
aišku, kad šiame emociniame konflikte dalyvauja ne tik vyras ir žmona, 
bet ir kiti šeimos nariai. Šeimos psichoterapijos procese siekiama ne 
kaltinti, bet ieškoma atsakymų į klausimus: „Kaip šeima palaiko proble- 
mą? Koks šeimos vystymasis? Kas skiria „sveikas“ šeimas nuo „nesveiky“? 
Kaip būtų galima keisti šeimos funkcionavimą? Kodėl šeimos kartais aki- 
vaizdžiai priešinasi teigiamoms permainoms?" 


PSICHOTERAPINĖS PARAMOS ŠEIMAI RAIDOS LIETUVOJE 


APŽVALGA 

Lietuvoje, kaip ir kitose šalyse, psichologinę paramą šeimai pradėta 
teikti daug anksčiau, nei atsirado profesionalios konsultacijos. 

Jau Lietuvos paprotinėje teisėje, Lietuvos statute (LDK įstatymų są- 
vade), numatyta tuo metu gana pažangi moters ir šeimos teisių apsauga. 
Dar XVI a. J. Laciskis, aptardamas Lietuvos papročius, rašė, kad tėvai, 
rinkdami sūnums žmonas, stebi galimų nuotakų bendravimą su tėvais 
bei giminėmis, nes labiau nei didelį kraitį vertina gerą būsimos žmonos 
būdą - taigi atlieka „psichologinio suderinamumo ekspertizę“. XIX a. 
daug patarimų šeimos klausimais yra paskelbęs M. Valančius. 1918 m., 
atkūrus Lietuvos valstybę, sparčiai steigėsi moterų teises ginančios or- 
ganizacijos, kurios savo švietėjiška veikla nemažai prisidėjo prie ben- 
dravimo kultūros šeimoje augimo. Tačiau Lietuvoje, kaip ir daugelyje 
kitų Europos šalių, profesionalių šeimos konsultacijų dar nebuvo nei 
Sovietų Sąjungai aneksavus Lietuvą, nei karo metais. 

Tokių konsultacijų pradžia galima laikyti laikotarpį, kai Sovietų Są- 
jungoje prie buitinio aptarnavimo kombinatų - tam vargu ar yra ana- 
logų pasaulyje - buvo pradėtos konsultuoti šeimos. Vėliau tokie kon- 
sultaciniai kabinetai pradėjo veikti prie medicinos įstaigų. 

Psichohigienos ir šeimos santykių konsultaciniai kabinetai Lietuvoje 
imti steigti plečiant seksologinę paramą šeimai, praktiškai įsitikinus, jog 
didelė dalis šeimos problemų nėra vien intymaus bendravimo sunkumai. 

Pirmasis tokio pobūdžio kabinetas pradėjo veikti Vilniuje 1969 m. 
ir dirbo visuomeniniais pagrindais. Jo efektyvumas jau nuo pat pra- 
džių nekėlė abejonių, tačiau Kaune toks kabinetas buvo atidarytas 
tik po penkerių metų (1974 m.), Klaipėdoje - 1975 m., Šiauliuose bei 
Panevėžyje - 1978 m. Šiuose kabinetuose teikta medicininė ir psicho- 
loginė parama šeimai. Jų darbo reikšmingumą atspindi tai, kad per me- 
tus į juos kreipdavosi kelios dešimtys tūkstančių žmonių. 

Pirmasis profesionalaus psichologinio konsultavimo kabinetas Lietu- 
voje įsteigtas 1979 m. prie Vilniaus miesto civilinės metrikacijos sky- 
riaus. Jame buvo sprendžiamos besiskiriančių šeimų problemos. 

Kaip savitą psichologinės paramos šeimai formą reikia paminėti ir 
vedybinių skelbimų publikavimą „Šeimos“ leidinyje 1978-1980 m. 

Svarbu pabrėžti, kad šios pirmosios psichologinės paramos šeimai 
formos buvo efektyvios. Psichohigienos ir šeimos santykių kabinetuo- 
se 80 proc. konsultuojamųjų patvirtino, jog jų santykiai šeimoje ar 
sveikata gerėja, 37 proc. konfliktinių šeimų, jau apsisprendusių skirtis, 
psichologinė konsultacija padėjo atkurti šeiminius santykius. Nepai- 
sant to, šeimos konsultacijų tinklas nebuvo plečiamas, jos buvo menkai 
finansuojamos, o mokso įstaigos beveik neatliko šioms konsultacijoms 
reikšmingų tyrimų. Suprasti tokių konsultacijų galimybes ir formuluoti 
psichoterapinės paramos užsakymą kliudė ir menkas psichologinis 
visuomenės išprusimas. Tačiau pamažu šioje srityje vyko poslinkiai, vi- 
suomenė įsisavino, kad šeiminės konsultacijos skirtos konsultuoti visą 
šeimą. Gydytojas Č. Grizickas apie to meto psichoterapinės paramos šei- 
mai situaciją rašė: „Vis dažniau ateina šeimos konsultavimui ar šeimos 
psichoterapijai abu sutuoktiniai.“ (C. Grizickas, 1982) 

Psichoterapinės paramos šeimai organizavimo galimybės pasikeitė 
Lietuvai atgavus nepriklausomybę ir neberibojant privačios iniciaty- 
vos. Jų plėtrą galime sieti su bendresne psichologinių ir psichoterapinių 
paslaugų sistemos plėtra. 1992 m. vien Vilniuje jau veikė aštuoni mo- 
kamos psichologinės pagalbos centrai. 

Dauguma šeimos psichoterapeutų Lietuvoje išaugo iš individualios 
psichoterapijos. Jie patys domėjosi bihevioristiniu, psichodinaminiu, hu- 
manistiniu požiūriu į šeimą ir taikė šias teorijas dirbdami su šeimomis. 
Pirmieji šeimos psichoterapeutai žinių sėmėsi ne tik Lietuvoje, bet ir 
užsienyje. 2002 m. susikūrė Sisteminės šeimos psichoterapijos drau- 

gija', kurios pagrindinis tikslas - skleisti šeimos psichoterapijos žinias 
Lietuvoje, vienyti specialistus, teikiančius pagalbą šeimoms. Pagrindinė 
draugijos veikla orientuota į šeimos psichoterapijos kursų profesinį 
vertinimą, konferencijų ir supervizijų rengimą, specialistų, dirbančių 
šeimos psichoterapijos srityje, vienijimą. Vėliau atsirado galimybių 
mokytis profesionalios šeimos psichoterapijos. 2004 m. 16 specialistų 
baigė 4 metų šeimos psichoterapijos kursą, kurį suorganizavo KMU 
podiplominių studijų skyrius ir Estijos šeimos psichoterapijos asociaci- 
ja. Nuo 2004 m. KMU podiplominių studijų skyrius kartu su VšĮ Šeimos 
santykių Institutu pradėjo dėstyti įvadinį šeimos psichoterapijos kursą. 
Šeimos konsultavimo pagrindai šiuo metu jau dėstomi Individualiosios 
psichologijos institute ir Vytauto Didžiojo universitete - tai viena iš mo- 
kymo programos temų. 

Taigi šeimos psichoterapija Lietuvoje vaidina vis didesnį vaidmenį. 
Tačiau vis dar stokojama nuoseklių šeimos psichoterapijos studijų 
programų ir kvalifikuotų specialistų. Tikimasi, kad galiausiai ši psi- 
choterapijos rūšis užims deramą vietą Lietuvos psichoterapijos erdvėje. 

Šiuo metu Lietuvoje paramą šeimai teikia daug psichologinių ir 
psichoterapinių centrų. Apsiribosime kelių organizacijų veiklos apžvalga, 
kuri gali atspindėti pagalbos šeimai raidą Lietuvoje XX a. pabaigoje - 
XXI a. pradžioje - tai psichologines konsultacijas teikiančios UAB ,San- 
tuoka“* ir VšĮ Šeimos santykių institutas“. 


UAB „Santuoka“. Kaip jau minėta, 1979 m. prie Vilniaus miesto ci- 
vilinės metrikacijos skyriaus įkurtas pirmasis Lietuvoje psichologinės 
pagalbos šeimai konsultacinis kabinetas. Jo veiklos istorija daug kuo at- 
spindi psichoterapinės ir psichologinės paramos šeimai Lietuvoje raidą. 
1989 m. šis kabinetas perorganizuotas į kooperatyvą, o vėliau - į uždarąją 
akcinę bendrovę. Nuo 1989 m. joje teikiamos ne tik psichologinės kon- 
sultacijos, bet ir vedybinio tarpininkavimo paslaugos, organizuojamos 
vienišų žmonių, norinčių sukurti šeimą, pažintys. 

Konsultacinio kabineto veiklos duomenys panaudoti ne vienoje 
mokslinio pobūdžio knygoje, išleistoje Lietuvoje ir išverstoje į užsienio 


'Sisteminės šeimos psichoterapijos draugija, Zamenhofo g. 9/Kurpių g. 10, Kaunas, 
el. p. gedasmalinauskasGssinstitut.lt 

"UAB „Santuoka', Laisvės pr. 60-717, Vilnius, www.santuoka.tk 

*VšĮ Šeimos santykių institutas, Zamenhofo g. 9/Kurpių g. 10, Kaunas, el. p. 
pagalbaGssinstitut.lt, www.ssinstitut.lt 

kalbas. Galima paminėti monografijas: G. Navaitis. Psichologinis šeimos 
konsultavimas: teorijos ir metodai. Vinius: „Tyto alba“, 2002; G. Navaitis. 
Psichologinė parama šeimai. Šiauliai: ŠPI, 1996; G. Navaitis. Lietuvos 
šeima: psichoterapinis aspektas. Vilnius: „Tyto alba“, 1999; G. Navaitis 
Psichologinė parama paaugliui. Vilnius: „Kronta“, 2001. Iš jų mokėsi spe- 
cialistai, tobulinę savo kvalifikaciją UAB „Santuoka“ rengtuose moky- 
muose. 


VšĮ Šeimos santykių institutas?. 2002 m. Šeimos santykių institute pra- 
dėta konsultuoti šeimas ir taikyti šeimos psichoterapiją. Pagrindinis įstai- 
gos tikslas - rūpintis šeimos gyvenimo gerove ir kokybe, nepažeidžiant 
žmogaus teisių bei vadovaujantis sisteminio mąstymo principu - žmo- 
gus yra šeimos dalis, o šeima - bendruomenės, tautos dalis. Pagrindinės 
teorinės kryptys - strateginė, struktūrinė, transgeneracinė ir sociali- 
nis konstrukcionizmas. Tačiau dažniausiai taikomi integruoti darbo su 
šeima metodai. Institute ne tik teikiama socialinė ir psichologinė pagalba 
šeimai, poroms, bet ir organizuojant įvairius mokymus, vykdant tėvystės 
įgūdžių stiprinimo programą, ugdant jaunąją kartą puoselėjamos šeimos 
vertybės. Didelis dėmesys skiriamas rizikos grupės šeimų problemų 
sprendimui. Keturi iš Šeimos santykių institute dirbančių specialistų yra 
baigę KMU podiplominių studijų skyriaus ir Estijos šeimos psichotera- 
pijos asociacijos suorganizuotus šeimos psichoterapijos kursus ir nuo 
2004 m., bendradarbiaudami su KMU, patys pradėjo dėstyti įvadinį 
šeimos psichoterapijos kursą kitų įstaigų specialistams. 


ŠEIMOS SISTEMŲ TEORIJA 


Šeimos sistemų teorija šeimą apibrėžia kaip gyvą organizmą, kurio vi- 
suma yra daugiau nei jos atskirų dalių suma. Sisteminiu požiūriu šeimos 
nariai vertinami pagal jų užimamą padėtį ir atliekamą vaidmenį šeimos 
sistemoje bei ryšius su kitais sistemos nariais. Bet kurio šeimos nario 
veiksmai neišvengiamai veikia kitų šeimos narių elgesį, o jų reakcijos 
turi atsakomąjį poveikį individui. G. Batesonas atsakomąjį-grįžtamąjį 
ryšį šeimos viduje pavadino tarpusavio ryšio modeliu, kuris ir yra pa- 
grindinis šeimos patologijos šaltinis. 

Šeimos narys, dėl kurio problemų šeima kreipiasi į psichoterapeutą, 


289 


PSICHOTERAPIJA SPECIFINĖMS PACIENTŲ GRUPĖMS 


290) 


sisteminėje šeimos psichoterapijoje vadinamas identifikuotu pacientų. 
Identifikuoto paciento problema sisteminiu požiūriu yra vertinama ne 
vien kaip simptomas, atsiradęs dėl adaptacijos, raidos ar psichosociali- 
nio vystymosi sutrikimų, bet ir kaip šeimos funkcijų sutrikimo rodiklis. 


Paciento problemiškas elgesys gali: 


1. būti funkcija arba tikslas šeimos sistemoje; 

2. atspindėti šeimos sunkumus įveikiant natūralias gyvenimiškas 
krizes, ypač pereinant iš vieno gyvenimo etapo į kitą; 

3. būti simptomas, kylantis dėl perduodamų iš kartos į kartą pato- 
loginių tarpusavio ryšių. 


Pavyzdžiui, jei vaikas skundžiasi nuolatiniais pilvo skausmais, šie 
gali būti laikomi ne tik vaiko ligos simptomu, bet ir ženklu, kad kažkur 
šeimoje yra slepiamas neišsakytas skausmas. Siekiant vaiko būklės 
pagerėjimo, būtina suprasti, kaip vaiko simptomų atsiradimą veikia ir 
palaiko šeima, kodėl šeimai reikia šio simptomo, kaip tos būsenos pa- 
sikeitimai paveiks kitus šeimos narius. 

Šeimos sistemų teorija nepaneigia individualaus nario reikšmingu- 
mo šeimos sistemoje, tačiau laikosi nuostatos, kad šeimos sistema ir tar- 
pusavio santykiai turi daug stipresnį poveikį žmogaus gyvenimui nei jo 
vidinė psichodinamika, paimta atskirai. 

H. Goldenbergas ir I. Goldenberg (2000) pabrėžia, kad visą elgesį, 
įskaitant ir visus individo išreiškiamus simptomus, psichoterapeutas 
turėtų vertinti šeimos ir bendruomenės kontekste ir kad sisteminis 
požiūris netrukdo vertinti individo psichodinamiškai, o tik praplečia 
tradicinę sampratą. Dirbdamas su visa šeimos, ir netgi bendruomenės, 
sistema psichoterapeutas turi galimybę stebėti individo elgesį sistemo- 
je, jo sugebėjimą tarnauti sistemos poreikiams; gali įvertinti, kaip indi- 
vidualus narys veikia sistemą ir kokį poveikį sistema daro jam. Psicho- 
terapijos tikslas yra sukelti pokyčius visoje sistemoje, kad ši paskatintų 
ir pavienio nario keitimąsi. 

Sisteminė šeimos psichoterapija iš esmės skiriasi nuo individualio- 
sios psichoterapijos. Tiek individualus, tiek šeimos psichoterapeutas 
siekia išsiaiškinti paciento simptomus, svarbesnius gyvenimo įvykius 
ir patirtį. Tačiau individualus psichoterapeutas nustato tikslią diagnozę 
pagal TLK-10, o šeimos psichoterapeutas gilinasi į šeimoje vykstančius 
procesus, taisykles ir naudojasi genograma. Individualioji psichotera- 

pija pagrindinį dėmesį skiria priežastims, tikslams, kognityviniams, 
emociniams ir elgesio procesams, o šeimos psichoterapija - šeimos 
narių tarpusavio santykiams, palaikantiems problemą. Individualus 
psichoterapeutas rūpinasi paciento asmenine patirtimi ir perspektyvo- 
mis, o dirbant su šeima siekiama išsiaiškinti struktūrą, iš kartos į kartą 
perduodamus elgesio būdus, mitus, kurie veikia šeimos sistemą, taip 
pat bendruomenės, socialinės aplinkos poveikį šeimai. Individualios 
psichoterapijos darbo metodai skatina patį pacientą įveikti problemą, 
o šeimos psichoterapija siekia ir šeimos sistemos pokyčių. Žmogus gali 
turėti simptomų ar sutrikimą, kuris nesusiję su šeimos struktūra. Pvz., 
depresija gali kilti dėl biocheminės pusiausvyros, o ne šeimos dinami- 
kos sutrikimo. Tačiau simptomas visuomet veikia šeimą. Net jei depre- 
sija yra biologinės prigimties, paciento šeimos nariai yra tos aplinkos, 
kurioje kyla depresija, dalis. Jie neišvengiamai reaguoja į depresiją, todėl 
visa šeimos sistema turi prisitaikyti prie šios problemos. 

Šeimos psichoterapijos taikinys yra tarpasmeniniai santykiai. Šei- 
mos nariams padedama keisti sutrikusius bendravimo būdus ir kurti 
naujus, funkcionalesnius. Šeimos sistemų teorijos požiūriu, šeimos yra 
linkusios išlaikyti esamą padėtį ir priešintis permainoms. Netgi esant 
aiškiai matomai disfunkcijai, šeimos nariai teikia pirmenybę žinomiems 
ir išbandytiems elgesio ir bendravimo būdams, o ne naujiems, adap- 
tyvesniems. Šeimos psichoterapeutams yra gerai pažįstamos prievarti- 
nės sistemos, kuriose smurto auka verčiau renkasi „gerai pažįstamą 
skausmą“, bet nerizikuoja daryti potencialiai sveikesnių, bet „visiškai 
nepažįstamų gyvenimo permainų“. Šeimos sistemos siekis išlaikyti įpras- 
tinę struktūrą ir funkcijas vadinamas homeostaze. Homeostazės reiški- 
nys padeda psichoterapeutui suprasti, kam reikalingas simptomas da- 
bartiniame šeimos gyvenimo laikotarpyje, kodėl būtent tas šeimos narys 
tapo identifikuotu pacientu ir kas atsitiks, kai šeimos sistemoje prasidės 
permainos. Sisteminių pokyčių procesas yra lėtas, neretai skausmingas 
šeimai, reikalauja kantrybės, apgalvotų intervencijų. Psichoterapeutas 
gali būti šeimai mokytojas, vadovas ar elgesio modelis. 

Vienos šeimos psichoterapijos teorijos nėra, todėl pateiksime bendras 
šeimos psichoterapijos ypatybes ir aptarsime esmines teorines keleto Lie- 
tuvoje populiarių šeimos psichoterapijos mokyklų nuostatas ir darbo 
metodus. 

Dauguma šeimos psichoterapijos mokyklų, išskyrus kai kurias so- 
cialinio konstrukcionizmo mokyklas, šeimą laiko sistema ir žmogų ver- 
tina kaip tos sistemos dalį. 

Psichoterapijos procese dėmesys sutelkiamas į tai, kaip dabartiniai 
santykiai padeda atsirasti simptomui ir kaip jį palaiko. Svarbu santykiai 
čia ir dabar ir elgesio bei bendravimo būdai šeimos sistemoje. Praeities 
įvykiai panaudojami įvairiais būdais. Kai kurios mokyklos laikosi nuos- 
tatos, kad šeimos istorija turi lemiamą reikšmę dabartiniam šeimos 
gyvenimui, tuo tarpu kitos ją vertina tik kaip reiškinį arba visai nedaro 
jokių išvadų. Struktūrinė psichoterapija mažiau dėmesio skiria šeimos 
praeičiai, tyrinėdama tai, kas palaiko esamas problemas, ir ieškodama 
būdų, kaip jas spręsti dabar. 

Kita šeimų psichoterapijos ypatybė - visoms mokykloms reikšmin- 
gos tiek verbalinės, tiek neverbalinės komunikacijos. Struktūrinės šei- 
mos psichoterapijos taikinys yra nuolat pasikartojantys elgesio ar ben- 
dravimo būdai, nes jie atspindi šeimos struktūrą. Strateginės šeimos 
psichoterapijos požiūriu, pagrindinis komunikacijos tikslas yra įgyti 
valdžią tarpasmeniniuose santykiuose. Simptomai yra vertinami kaip 
komunikacijos būdai, kuriais siekiama kontroliuoti kitus šeimos narius. 
Pavyzdžiui, vaiko baimė eiti į mokyklą gali būti jo siekio kontroliuoti 
tėvus išraiška. Strateginis šeimos psichoterapeutas skatina tėvus rasti 
tokių bendravimo su vaiku būdų, kurie paskatintų simptomą išnykti 
(Nicholsas ir Schwartzas, 1998). 

Daugumoje šeimos psichoterapijos mokyklų psichoterapeutas atlie- 
ka mokytojo, modelio ar vadovo vaidmenį, siekdamas padėti šeimoms 
išmokti naujų, tinkamesnių sąveikos būdų. Struktūriniai psichotera- 
peutai pertvarko ribas ir stiprina šeimos struktūrą, strateginiai psi- 
choterapeutai nustato tarpusavio sąveikos seką, palaikančią problemą, 
ir sprendžia valdžios ir hierarchijos klausimus. Socialiniai konstruk- 

cionistai padeda šeimos nariams kurti naujas gyvenimo prasmes, naują 
požiūrį į gyvenimą ir kartu atrasti sprendimus, tinkamus tai šeimai. 

Dauguma šeimos psichoterapijos rūšių yra trumpalaikės, nes šeimos 
dažniausiai siekia pašalinti problemą skatinantį simptomą; be to, jos 
orientuotos į problemos sprendimą daugiau per veiksmą, o ne per įž- 
valgą, ir sprendžia dabarties sunkumus. 

Šeimos psichoterapijos metodus psichoterapeutas paprastai pasiren- 
ka pagal savo asmenines savybes. Yra prasmės žinoti, kuri technika bus 
naudojama, nes tai leidžia numatyti pasekmes. Technikos pasirinkimą 
lemia šeimos interesai - galima taikyti įvairių mokyklų psichoterapi- 
nes technikas, priklausomai nuo to, kas geriausiai tinka tai šeimai, su 
kuria dirbama. H. Goldenbergas ir I. Goldenberg (2000) ir Nicholsas bei 
Schwartzas (1998) pažymi, kad psichoterapinės technikos padeda siekti 
psichoterapijos tikslų, bet norint tapti šeimos psichoterapeutu vien tik 
įgyti žinių ir išmokti metodų nepakanka. 


Transgeneracinė šeimos psichoterapija 


Vienu iš šeimos psichoterapijos pradininkų ir kūrėjų laikomas M. Bo- 
wenas, savo teorijoje išlaikęs psichoanalitines pažiūras ir pritaikęs 
sisteminį požiūrį į šeimą. M. Boweno šeimų psichoterapijos teorija pa- 
grįsta prielaida, kad šeimą geriausiai galima suprasti, kai ji tyrinėjama 
ne mažiau kaip iš trijų kartų perspektyvos, nes tarpasmeninių santy- 
kių pobūdis yra perduodamas iš kartos į kartą. Ši teorija dar vadinama 
transgeneracine šeimos psichoterapija. M. Boweno nuomone, individo 
problemas geriausiai galima suprasti tyrinėjant jo emocinius ryšius su 
šeima. Savo pagrindiniuose dviejuose straipsniuose (1966, 1976) jis 
apibrėžia aštuonias teorines sąvokas: savasties diferenciacija, triangu- 
liacija, branduolinės šeimos emocinė sistema, šeimos projekcinis pro- 
cesas, emocinis atkirtimas, perdavimo iš kartos į kartą procesas, vaikų 
užimama vieta ir visuomeninė regresija. Iš visų šių sąvokų šeimos psi- 
choterapijai reikšmingiausios yra savasties diferenciacija, trianguliacija 
ir perdavimo iš kartos į kartą (transgeneraciniai) procesai. 


Savasties diferenciacija reiškia tiek psichologinį atsiskyrimą nuo kitų 
intelektiniame bei emociniame lygmenyje, tiek nepriklausomybės pojūtį. 
Diferencijuotos asmenybės sugeba pasirinkti, kada pasikliauti jausmais, 
o kada vadovautis protu. Diferencijuoti žmonės yra greitesnės reakci- 

jos, geriau prisitaikantys, objektyviai vertinantys savo ir kitų emocijas 
ir poreikius, savarankiški. Šių žmonių vidinis aš yra stiprus, vientisas, 
jie sugeba suprasti savo jausmus. Priešingas asmenybės tipas - nediferen- 
cijuoti, priklausomi, M. Boweno žodžiais, „lydinio“ su kilmės šeimomis 
žmonės. Jie yra nelankstūs, linkę vadovautis emocijomis, nesugeba 
atskirti savo emocijų nuo poreikių ar intelektinių sprendimų. „Lydinio“ 
šeimose užaugę žmonės linkę kurti šeimas su tokiais pat žmonėmis, kad 
galėtų su jais susilieti. Dvi nediferencijuotos asmenybės ieško viena ki- 
tos ir tampa pora. Tokios santuokos pasekmė - netikras emocinis at- 
siskyrimas nuo tėvų ir neproduktyvios šeimos dinamikos perdavimas 
ateinančioms kartoms. Šeimos sistemų požiūriu, sveika asmenybė su- 
talpina savyje tiek priklausomybės savo šeimai, tiek individualumo bei 
atskirumo jausmus. Diferencijavimosi procesas, M. Boweno nuomone 
(1966), daug kuo panašus į asmenybės brandos procesą. Diferenciacija 
nuo pradinės šeimos padeda suvokti ir priimti atsakomybę už savo min- 
tis, jausmus, pojūčius ir veiksmus. Paprastas išvykimas iš tėvų šeimos 
dar nereiškia diferenciacijos. Individuacijos, arba psichologinės bran- 
dos, procesas nesibaigia kartą ir visiems laikams — tai visą gyvenimą 
trunkantis vystymosi procesas ir dažnai jame ne kartą tenka patikrinti 
savo ryšius ir konfliktus su tėvų šeima. 


Trianguliacija. M. Bowenas (1976) pastebi, kad intymiuose santykiuose 
dažnai kyla nerimas. Stresinėse situacijose du žmonės dažnai įtraukia 
trečią asmenį į savo santykius, norėdami sumažinti nerimą ir išlaikyti 
stabilumą. Konfliktuojanti pora gali laikinai nukreipti dėmesį nuo savo 
problemų į vaiką, pavyzdžiui, į jo elgesio problemas. Tai vadinama tri- 
anguliacija. Nors trianguliacija gali sumažinti įtampą tarp partnerių, 
esminis konfliktas lieka neišspręstas ir, laikui bėgant, situacija blogėja. 
M.Bowenas pažymi, kad pavieniai trianguliacijos proceso elementai ne- 
kenksmingi, bet jų visuma sukelia šeimos problemas. 


Transgeneraciniai procesai ir jų įtaka, pagal M. Boweną (1976), yra 
svarbiausi aiškinantis branduolinės šeimos dabarties problemas. Tai, kas 
atsirado vienoje kartoje, gali atsirasti ir kitoje, nes neišspręstos emocinės 
problemos yra perkeliamos iš kartos į kartą. 


Transgeneracinės psichoterapijos tikslai. Psichoterapijos procese sie- 
kiama dviejų pagrindinių tikslų: 1) mažinti nerimą ir siekti simptomų 
palengvėjimo, 2) didinti kiekvieno šeimos nario savasties diferenciacijos 

laipsnį (Kerr ir M. Bowenas, 1988). Problemos dabartiniame žmogaus 
gyvenime negali išsispręsti, kol nėra suvoktos ir tiesiogiai įvardytos jo 
išeitinės šeimos problemos. Norint pasiekti permainą reikia atskleisti 
paslėptus transgeneracinius ryšius ir aktyviai skatinti trikampių san- 
tykių pertvarkymo (detrianguliacijos) procesus. Nors į individualaus 
šeimos nario sunkumus žiūrima kaip į visos šeimos sistemos problemą, 
permainų šeimos sistemoje siekiama keičiant to nario ryšius su išeiti- 
nės šeimos nariais (Nicholsas ir Schwartzas, 1998). M. Bowenas labai 
pabrėžė psichoterapeuto vaidmenį psichoterapijos procese ir manė, 
kad psichoterapeutas turi būti ne tik neutralus stebėtojas, bet ir šeimos 
mokytojas, vadovas. Jis mokė poras ir pavienius klientus atpažinti 
trianguliaciją ir tikėjosi, kad jie grįš į tėvų namus ir sugebės nutrauk- 
ti trianguliacinius ryšius su šiais. Trianguliacinių ryšių nutraukimas 
nereiškia nei konfrontacijos su šeimos nariais, nei taikių ir harmoningų 
santykių kūrimo. Nutraukti trianguliacinius ryšius reiškia pažinti savo 
šeimos narius tokius, kokie jie yra iš tikrųjų. M. Boweno psichoterapijos 
sesijos yra tarsi mokymasis atsiskirti ir užimti „aš“ poziciją. Jo nuomo- 
ne (1978), darbas su šeima turi poveikį ir psichoterapeutui. Todėl psi- 
choterapeutas turi būti diferencijuota asmenybė ir elgtis nepriklauso- 
mai, t. y. saugotis, kad nebūtų įtrauktas į šeimos trianguliacijos procesus, 
sugebėti išlaikyti objektyvumą. 


Transgeneracinės psichoterapijos metodai. Psichoterapijos taikinys 
yra išeitinės šeimos santykių ir elgesio būdų perkėlimo į branduolinės 
šeimos sistemą tyrinėjimas. Svarbus yra praeities santykių kontekstas. 


Genograma. M. Bowenas darė prielaidą, kad transgeneracinio elgesio 
būdai geriausiai padeda suprasti branduolinės šeimos gyvenimą. Jis 
sukūrė darbo metodą - genogramą, padedantį geriau suprasti šeimoje 
vykstančius procesus. Genogramoje grafiškai vaizduojamas sutuokti- 
nių poros gyvenimas iš trijų kartų perspektyvos. Ji atspindi emocinius 
šeimos gyvenimo procesus ir datas: gimimo, mirties, vedybų ir skyry- 
bų. Genograma atspindi ir šeimos kultūrinę, etninę kilmę, religinį ir 
socioekonominį statusą, ryšius ir ribas tarp šeimos narių, sutuoktinių 
tarpusavio ryšius ir santykius su išeitinėmis šeimomis bei vaikų ir tėvų 
santykius. Genogramos gali būti įvairiausių formų, jas naudoja beveik 
visų šeimos psichoterapijos mokyklų atstovai. 

Cirkuliarūs klausimai. Tai vienas iš darbo metodų, skatinančių šeimos 
narius mąstyti apie savo vaidmenis šeimoje, santykiuose su kitais nariais 
ir su išeitine šeima. Siekdamas atstatyti sumišusias ribas tarp sutuokti- 
nių ir didinti savasties diferenciacijos laipsnį tarp išeitinės ir dabartinės 
šeimos sistemų, psichoterapeutas laikosi neutralumo. Užduodamas 
klausimus jis pabrėžia asmeninį žmogaus pasirinkimą. Pavyzdžiui, 
psichoterapeutas pateikia klausimus moteriai, kurią paliko vyras: „Ar 
ir toliau norite elgtis taip, kad konfliktas tęstųsi, ar norėtumėte jaustis 
labiau atsakinga už savo gyvenimą“, „Kaip galėtumėt elgtis kitaip, jei 
šis būdas jums nelabai patinka ir jis nepakeičia jūsų vyro“, „Įvertinant 
tai, kas neseniai atsitiko, kaip norėtumėte reaguoti, kai jūsų vyras ateina 
aplankyti vaikų“. Visi šie klausimai parodo, kad asmuo yra santykių da- 
lis, ir atspindi tarpusavio santykių grįžtamąjį ryšį (cirkuliarumą). 


Struktūrinė šeimos psichoterapija 


Struktūrinės šeimos psichoterapijos pradininkas - S. Minuchinas. 7-ojo 
dešimtmečio pradžioje, dirbdamas Niujorke su nusikalsti linkusiais pa- 
augliais iš neturtingų šeimų, jis pradėjo kurti naujus darbo metodus. 
1970-aisiais Filadelfijos vaikų klinikoje S. Minuchinas išvystė struk- 
tūrinės psichoterapijos teoriją ir praktiką. Savo teorines nuostatas jis 
išdėstė knygoje „Šeimos ir šeimos psichoterapija“ (1974). 

Pagrindinės struktūrinės teorijos sąvokos: šeimos struktūra, šeimos 
posistemės ir ribos. 


Šeimos struktūra. S. Minuchinas teigė (1974), kad svarbiausia šeimo- 
je yra santykiai, nes jie atspindi šeimos struktūrą. Šeimos struktūrą su- 
daro nematomas reikalavimų ir taisyklių tinklas, lemiantis sąveikos tarp 
šeimos narių būdus. Šeimos struktūrą galima pamatyti psichoterapinių 
sesijų metu, stebint, kas, ką, kam ir kokiu būdu sako, kam ir kokį tai turi 
poveikį. Šeimoje vykstančių procesų stebėjimas, labiau nei turinio klausy- 
mas, padeda pastebėti sutrikusius sąveikos tarp šeimos narių būdus. Itin 
svarbūs yra pasikartojantys bendravimo būdai, elgesio raštai — jie at- 
spindi šeimos struktūrą. Pagrindinis dėmesys kreipiamas į hierarchinę 
šeimos struktūrą, nes ji užtikrina šeimos taisyklių laikymąsi ir nuspė- 
jamą šeimos narių elgesį. Hierarchinėje sistemoje tėvų autoritetas turi 
būti didesnis nei vaikų. Santykiai šeimoje gali būti komplementarūs 
arba simetriški. Pavyzdžiui, jeigu tėvui supykus ir pradėjus bartis dukrai 

prasideda dusulio priepuolis, vadinasi, santykiai yra komplementarūs 
(pasikeičiama prieštaringu elgesiu). Smurtaujančiose šeimose dažnai 
stebimi simetriški santykiai (kai pasikeičiama panašiu elgesiu). 


Pavyzdys. 

Mama: Kur eini? 

Paauglys: Į kiemą. 

Mama: Ar aš leidau tau išeiti? 

Paauglys: Tu man neaiškink, ką man daryti! 
Mama: Aš tau ir neaiškinu! 

Paauglys: Visada aiškini! 


Simetriški santykiai beveik automatiškai sukelia kovą, nes šeimos nariai 
nepasilieka galimybės pasitraukti iš konflikto. 


Posistemės. Šeimos sistemą sudaro įvairios posistemės. Pirmoji - su- 
tuoktinių - susikuria susituokus. Kartu prasideda ir prisitaikymo pro- 
cesas, kai priimami ar atmetami vaidmenys, kuriuos sutuoktiniai atliks 
kasdieniame gyvenime. Gimus vaikams, susiformuoja tėvų ir vaikų po- 
sistemės, bet išlieka ir sutuoktinių posistemė. Šeimos nariai gali susibur- 
ti į laikinas posistemes pagal amžių, lytį, poreikius, reikalingus atlikti 
darbus. Šeimos narių asmenybių raidai labai svarbu, kad sutuoktinių ir 
vaikų posistemės būtų atskirtos. Kiekvienas šeimos narys turi skirtingus 
vaidmenis skirtingose posistemėse. Pavyzdžiui, Tomas yra tėvas tėvų 
posistemėje, vyras sutuoktinių ir trečias brolis savo išeitinės šeimos vaikų 
posistemėje. Struktūrinėje psichoterapijoje posistemės turi tam tikras 
taisykles ir ribas bei atlieka atitinkamus vaidmenis ir uždavinius. Kai vie- 
nos posistemės nariai pernelyg kišasi į kitą posistemę, kuriai nepriklau- 
so, atsiranda struktūros sutrikimų. Pavyzdžiui, seksualinis suaugusiųjų 
gyvenimas yra sutuoktinių posistemės dalis. Jei vaikams leidžiama jį 
komentuoti ir stebėti, jie nevalingai įtraukiami į sutuoktinių posistemę. 
Kitas pavyzdys - santykiai tarp vaikų yra daugiau vaikų posistemės, o 
ne tėvų užduotis. Tėvai turėtų ne tiesiogiai kištis į vaikų santykius, bet 
auklėti vaikus kitais būdais. 

Ribos. Emociniai barjerai, saugantys ir palaikantys šeimos narių, posis- 
temių ir šeimos sistemos vientisumą ir neliečiamybę, vadinami ribomis. 


Ribos nustato leidžiamų kontaktų tarp šeimos narių lygį ir rūšį, valdo 
santykius tarp posistemių ir jų viduje. 

S. Minuchinas išskiria trijų tipų ribas šeimoje: aiškias, rigidiškas ir 
difuzines. 

Aiškios ribos leidžia palaikyti ir globoti šeimos narius, nepažeidžiant 
jų autonomijos. Jos palengvina derybas, padeda prisitaikyti, nes daugelis 
dalykų dėl tokių ribų yra iš anksto žinomi. Dėl ribų aiškumo ir lanks- 
tumo šeimos turi galimybę, esant būtinybei, pertvarkyti šeimos struktūrą 
taip, kad ji atitiktų šeimos narių poreikius. 

Rigidiškos ribos izoliuoja šeimos narius vieną nuo kito ir netgi nuo 
kitų visuomenės sistemų. Tokiose šeimose tėvai ir vaikai nesistengia su- 
prasti vieni kitų, yra labai savarankiški ir labai atsiskyrę vienas nuo kito, 
nebendraujantys. Šeimai funkcionuoti sunku, nes nevyksta derybos, ne- 
prisitaikoma. Tėvai negali pasakyti, ką mėgsta jų vaikai, kaip jie leidžia 
laisvalaikį, o dažnai net nepastebi vaiko keletą dienų. 

Difuzinės ribos yra kitas kraštutinumas. Difuzinių ribų šeimoje kiek- 
vienas narys nuolat susirūpinęs kitu, nuolat siūlo ir teikia pagalbą. Santy- 
kiai globėjiški, tėvai nuolat kišasi į vaikų gyvenimą, vaikai tampa pernelyg 
priklausomi nuo tėvų, nes praranda autonomiją ir galimybę eksperimen- 
tuoti, nebesugeba bendrauti su kitais žmonėmis už šeimos ribų. 

Visiškas ribų išnykimas yra stebimas psichosomatinėse šeimose. To- 
kiose šeimose tėvai, kalbėdamiesi apie vaiko problemas, dažnai vartoja 
sąvoką „mes“. Pavyzdžiui, „mes dar nesergame mėnesinėmis', „mums 
nesiseka mokslas“, „mes sunkiai bendraujame su vaikais“. Dažnai tokio- 
se sumišusiose, be ribų šeimose skundžiamasi tais pačiais skausmais. Ri- 
bų nebuvimas sutrikdo ir sutuoktinių poros santykius, nes sutuoktinių 
posistemė lyg išnyksta, įsiliedama į tėvų. 


Psichoterapijos tikslai, metodai. Struktūrinės šeimos psichoterapijos 
tikslai dvejopi: 1) slopinti simptomus ir disfunkciją bei 2) keičiant šeimos 
taisykles, sukelti šeimos struktūros pokyčius ir kurti tinkamas ribas. 
Padedant šeimos nariams atsikratyti stereotipinių vaidmenų ir funkcijų, 
šeimos sistema gali surasti jėgų ir pati pradėti spręsti konfliktus. 

Plačiąja prasme pagrindinis šeimos tikslas - efektyvios hierarchinės 
struktūros kūrimas. Tėvai atsakingi už vaikus ir šiems bręstant turi su- 
teikti vis didesnę laisvę ir nepriklausomybę. Šeimos turi kurti ir keisti 
taisykles taip, kad ribos šeimoje būtų aiškios. Jei šeimos sumišusios, 
be ribų, psichoterapijos uždavinys yra padėti šeimos nariams stiprinti 
savarankiškumą ir nepriklausomybę. Jei santykiai dėl ribų rigidiškumo 
yra šalti, šeimos nariai nutolę, psichoterapijos metu jie skatinami ben- 

drauti, kurti pralaidesnes ribas. Struktūrinė šeimos psichoterapija pa- 
deda susikurti aiškų šeimos vaizdą ir parodo, kaip šeima turėtų funk- 
cionuoti. S. Minuchino požiūriu, tai daugiau veiksmo, o ne įžvalgos 
psichoterapija: šeimos psichoterapijos uždavinys - keisti dabartinę tos 
šeimos struktūrą, o ne interpretuoti praeitį. 


S. Minuchinas (1974) išskiria tris aktyvias šeimos psichoterapeuto funk- 
cijas: 

1. prisijungti prie šeimos ir užimti joje lyderio vaidmenį; 

2. ištirti esamą šeimos struktūrą; 

3. išanksto numatytais būdais keisti neefektyvią struktūrą. 


S. Minuchino siūlomi metodai yra aktyvūs ir direktyvūs. Jo stilius pa- 
prastai yra griežtas ir net šiurkštokas. Sesijų metu jis manipuliuoja 
šeimos sistema taip, kad ji pradėtų keistis. Pavyzdžiui, jis gali paprašyti 
vaikus išspręsti problemą be tėvų įsikišimo. 

Plėtodamas S. Minuchino idėjas Colapinto (2000) rašo, kad struk- 
tūrinis šeimos psichoterapeutas atlieka daug skirtingų vaidmenų 
šeimos sistemoje. Pradžioje vyksta lyg šokis su šeima, vėliau psicho- 
terapeutas tampa scenaristu, skirdamas vaidmenis ir užduotis, pro- 
tarpiais pasitraukdamas ir tapdamas stebėtoju, nuolat balansuodamas 
tarp globėjo ir derybininko. Struktūrinėje šeimos psichoterapijoje yra 
naudojami šie metodai: prisijungimas, akomodacija, šeimos žemėlapio 
sudarymas, šeimos sąveikos pakartojimas, naujų reikšmių suteikimas, 
ribų nustatymas, psichoterapijos taikinio paieškos, struktūros pertvarky- 
mas, sustiprinimas, elgesio sekos paieškos. Apibūdinsime svarbiausias. 


Prisijungimas - tai psichoterapinio ryšio sukūrimas ir palaikymas, bet 
užimant lyderio poziciją. Tai nėra lengva, nes kartu psichoterapeutas turi 
saugoti šeimos autonomiją, neprimesti savo vertybių, prisitaikyti prie 
šeimos stiliaus. 


Akomodacija - tai šeimos bendravimo stiliaus, jos narių elgesio ypa- 
tumų pakartojimas. 

Prisijungimas ir akomodacija padeda psichoterapeutui pamatyti, 
kaip šeima įveikia sunkumus ir bendrauja tarpusavyje. 


Šeimos žemėlapio sudarymas. Šeimos žemėlapyje pažymimos šeimos ri- 
bos (rigidiškos, difuzinės ar aiškios) ir šeimos tipas (sumišęs ar atitolęs). 

Šiuos žemėlapius šeimos psichoterapeutai braižo savitai ir kūrybiškai. 
Žemėlapiai padeda pamatyti, kur reikia siekti esminių permainų, kad 
šeimos santykiai keistųsi. 


Šeimos sąveikos pakartojimas. Psichoterapeutas prašo šeimos narių pri- 
siminti kokią nors konfliktinę situaciją ir sesijos metu ją pakartoti. Taip 
psichoterapeutas gali stebėti šeimos narių elgesį, susidaryti vaizdą apie 
šeimos struktūrą, nustatyti, kaip šeima prisitaiko prie taisyklių, siūlyti 
eksperimentuoti ir kurti naujas taisykles, blokuoti įsisenėjusius netin- 
kamus elgesio būdus. Permainos šeimos struktūroje įvyksta sprendžiant 
problemas aktyviai, o ne vien tik apie jas kalbant (Colapinto, 2000). 


Naujų reikšmių suteikimas. Tai naujos reikšmės suteikimas šeimos prob- 
lemai, įvairiapusis jos tyrinėjimas. Pavyzdžiui, jei šeima teigia, kad vyras 
didžiąją laiko dalį praleidžia darbe, psichoterapeutas siūlo pažvelgti į 
tai kaip į vyro požiūrį į šeimą, užuot tradiciškai pavadinus jį „darbo- 
holiku“. 


Strateginė šeimos psichoterapija 


Strateginė psichoterapija numato pasikeitimų šeimoje strategiją. Pagrin- 
dus šiai krypčiai padėjo komunikacijos teorija. Komunikacijos teorijos 
pagrindiniais kūrėjais laikomi G. Batesonas, D. Jacksonas, P. Watzlavic- 
kas ir J. Haley's, dirbę Palo Alto tyrimų institute, Kalifornijoje. Kurį 
laiką šiame institute dirbo ir V. Satir, bet vėliau ji sukūrė savitą darbo 
su šeimomis teoriją. 1960-aisiais G. Batesonas pasiūlė taikyti bendro- 
sios sistemų teorijos koncepcijas šeimos gyvenimo procesų aprašymui. 
M. Eriksonas tuo metu sėkmingai taikė hipnozę ir paradoksines tech- 
nikas siekdamas įveikti pasipriešinimą psichoterapijai. J. Haley's, strate- 
ginės šeimos psichoterapijos kūrėjas, sėmėsi idėjų iš M. Eriksono ir iš 
S. Minuchino struktūrinės psichoterapijos. 

Strateginėje šeimos psichoterapijoje šeimos išgyvenama problema 
vertinama ne kaip šeimos sistemos funkcijos sutrikimas, bet kaip čia 
ir dabar vykstantis reiškinys, kurį reikia spręsti. Strateginė šeimos psi- 
choterapija yra pragmatinė ir laikosi nuostatos, kad pasikeitimai šeimos 
sistemoje vyksta tik tada, kai šeimos nariai vykdo psichoterapeuto nu- 
rodymus ir keičia tarpusavio elgesį. Strateginės šeimos psichoterapijos 
procese neteikiama reikšmės suvokimui, įžvalgai ar psichoterapeuto 

interpretacijoms. Psichoterapijos tikslas yra dabarties problemos ir į 
praeitį nesigilinama. Tai trumpalaikė psichoterapija, orientuota daugiau 
į procesą, sprendimo paiešką, o ne į turinį. Jos procese labai svarbu, 
kas, su kuo, ką daro ir kokiomis aplinkybėmis. Esminiai psichoterapi- 
jos uždaviniai yra valdžios, kontrolės ir hierarchijos klausimų sprendi- 
mas tiek šeimoje, tiek psichoterapijos sesijų metu. Pavyzdžiui, jei Vaiko 
teisių apsaugos tarnyba (VTAT) siunčia konsultuotis paauglį, kuris bė- 
ga iš namų ar yra bandęs žudytis, strateginis terapeutas įvertina tai kaip 
šeimos hierarchinės struktūros sutrikimą - šiuo atveju šeimai vadovau- 
ja VTAT, o ne tėvai. Tokiu atveju intervencijos tikslas yra skatinti tėvų 
atsakomybę ir atstatyti šeimos struktūrą. Terapeutas siekia ne tiek pa- 
teikti taisykles ar kalbėti apie pasekmes, kiek diskutuoti su tėvais, kodėl 
šiam paaugliui šioje šeimoje reikia tokių kraštutinių priemonių. Tokiu 
būdu problema tampa ne vien paauglio, bet realia visos sistemos prob- 
lema ir privalo būti išspręsta. Sesijos metu siekiama sukurti veiksmų 
planą, užtikrinantį vaiko saugumą. 

Pagrindiniai strateginės psichoterapijos kūrėjai J. Haley's ir C. Mada- 
nes daugiau dėmesio skyrė praktiniam strateginių intervencijų pritai- 
kymui, o ne teorijų kūrimui. Jie vadovavosi kai kuriomis struktūrinės 
teorijos nuostatomis ir plėtojo savo požiūrį apie valdžios pasiskirstymą 
šeimoje bei šeimos narių tarpusavio santykius. Strateginės šeimos psi- 
choterapijos tikslas yra išspręsti dabartinę problemą, keičiant šeimos 
narių elgesį, pertvarkant šeimos struktūrą ir siūlant naujas alternaty- 
vas. Psichoterapeutas yra direktyvus, atlieka konsultanto-eksperto 
vaidmenį. Jis duoda tam tikrus nurodymus, kaip šeimos nariai turi 
elgtis psichoterapijos sesijų metu, šeimoje ir už šeimos ribų. Esminis 
J. Haley'o strateginės psichoterapijos ypatumas - psichoterapeutas ima- 
si atsakomybės sukurti šeimos problemų sprendimo strategiją (J. Haley, 
1973). Simptomas yra vertinamas kaip tam tikras komunikacijos būdas, 
kurio tikslas - kitų šeimos narių kontrolė. Pvz., vaiko elgesio problemos 
gali būti būdas apsisaugoti nuo tėvų skyrybų. Psichoterapijos metu vai- 
kas ir tėvai skatinami elgtis taip, kad simptomas taptų nebereikalingas. 
Psichoterapijos tikslai ir metodai. Pagrindiniai strateginės psicho- 
zterapijos metodai yra prisijungimas, naujų reikšmių suteikimas, išplė- 
timas, atviros ir paradoksinės intervencijos, buvusių mėginimų spręsti 
problemą išsiaiškinimas ir šeimos sąveikos pakartojimas. Psichoterapijos 

pradžioje yra nustatomi aiškūs tikslai, sudaromas planas ir sukuriamos 
specifinės strategijos. Pasirenkama problema, kuri yra aktuali ne mažiau 
kaip dviem šeimos nariams. Psichoterapeutas nustato, kas ir kaip susijęs 
su problema, ir nusprendžia, kokias intervencijas taikyti, kad pateikta 
problema prarastų aktualumą. Intervencijos yra direktyvios, jos gali būti 
atviros arba paradoksinės. 


Atviros intervencijos - tai pasiūlymai, patarimai, vadovavimas. Kuo 
konkretesnė yra problema ir aiškesnis psichoterapijos tikslas, tuo leng- 
viau sukurti ir pritaikyti intervencijas. Strateginėje šeimos psichote- 
rapijoje dažnai šeimoms ar jų nariams yra paskiriamos namų užduotys 
Jos gali būti paprastos, skirtos vienam, dviem žmonėms arba visai 
šeimai. 


Paradoksinės intervencijos padeda įveikti šeimos narių pasipriešinimą 
psichoterapijai ir permainoms. J. Haley's pastebėjo, kad nors šeimos 
ir siekia pagalbos, jos dažnai priešinasi psichoterapijai. Tada taikomi 
paradokso metodai, sukuriantys tokias sąlygas, kad pokyčiai šeimoje 
atsirastų kaip pasipriešinimas šiems metodams. Pavyzdžiui, šeimos 
narių prašoma stiprinti problemišką elgesį. Tai galėtų būti paliepimas 
pernelyg kontroliuojančiai vaikus motinai sekti kiekvieną vaiko žings- 
nį. Tokia paradoksine intervencija norima priversti motiną protestuoti 
prieš vaiko nesavarankiškumą. Strateginis psichoterapeutas stebi savo 
intervencijų pasekmes ir, jeigu jos netenkina, ieško naujų. 

Paprastai šeimos nariams yra sunku keisti įprastus elgesio būdus, 
todėl dažnai taikomas naujų reikšmių suteikimo metodas. Suteikiant 
naujas reikšmes nuolat pasikartojančiam elgesiui galima tikėtis naujų 
elgesio būdų, atitinkančių pateiktą interpretaciją. Naujų reikšmių sutei- 
kimas padeda šeimai įvairiapusiškai įvertinti problemą, o tai paprastai 
tarsi „ištirpdo“ pačią problemą. 


Socialinis konstrukcionizmas ir šeimos psichoterapija 


Ankstyvieji šeimos psichoterapijos modeliai buvo grindžiami realybės 
principu. M. Bowenas pabrėžė savasties diferenciacijas, šeimos galias 
perkelti problemas iš kartos į kartą ir trianguliacijos sukeltų sunkumų 
reikšmę. J. Haley's ir S. Minuchinas tikėjo struktūros poveikiu šeimos 
sistemai. Visi šie požiūriai pagrįsti prielaida, kad yra kažkas esminga, 

būtina, kas gali būti atrasta. Jei ta „esmė“ atrandama, ji atskleidžia uni- 
versalius principus, paaiškinančius žmogaus elgesį sistemoje. Šia prasme 
dauguma šeimos psichoterapijos mokyklų savo universalios tiesos 
paieškose vadovaujasi panašiu požiūriu kaip ir ekonomika ar net religija, 
t. y. laikosi modernių požiūrių. Daugybės ir dažnai prieštaringų „tiesų“ 
egzistavimas vienu metu vedė į skepticizmą ir abejones, ar įmanoma 
rasti tą vienintelę, universalią tiesą, kuri vieną dieną paaiškins viską apie 
žmogaus gyvenimą ir sistemas, kuriose jis gyvena. Taip atsirado post- 
modernizmas, suvokiantis tiesą ir tikrovę kaip konceptualizacijas, kaip 
požiūrį, ribojamą istorijos ir konteksto. Postmodernistiniu požiūriu, 
tikrovė yra neatsiejama nuo stebėjimo proceso, ji pagrįsta kalbos var- 
tojimu ir daugiausia tėra situacijos, kurioje žmogus gyvena, funkcija. 
Problema atsiranda tuomet, kai žmonės susitaria, kad tai problema. 
Pavyzdžiui, modernistai sako, kad tikrovė gali būti stebima ir sistemiškai 
pažįstama. Jų nuomone, žmogus ieško pagalbos tuomet, kai problemos 
pernelyg nukrypsta nuo objektyvių normų. Tarkime, pacientas yra 
depresiškas, kai jo nuotaika yra blogesnė už tą, kurią priimta vadinti nor- 
malia. Postmodernistai mano, jog žmogus internalizavo suvokimą, kad 
jis depresiškas. Jei internalizuojamas savęs depresiško suvokimas, labai 
sunku elgtis priešingai definicijai, t. y. kažkam, kas kenčia nuo depresijos, 
sunku atskirti gerą nuotaiką nuo blogos, netgi jei jis ir yra geros nuotai- 
kos. Postmodernistiniu požiūriu, kalba ir jos vartojimas pasakojant turi 
reikšmę. Gali būti tiek pasakojimų reikšmių, kiek žmonių juos pasakoja, 
ir kiekviena iš tų istorijų pasakojančiajam yra tiesa. Tie pasakojimai dar 
vadinami legendomis, arba naratyvais. Dar daugiau, kiekvienas žmogus, 
esantis tam tikroje situacijoje, tiki tos situacijos „tikrumu“. K. Gergenas 
(1991) - vienas iš autorių ir konstrukcionizmo teorijos kūrėjų - ėmėsi 
apibrėžti būdus, kaip žmonės suteikia reikšmes socialiniuose santy- 
kiuose. Konstrukcionizmas padarė didelį poveikį ir šeimos psichote- 
rapijai. Socialinio konstrukcionizmo krypties psichoterapeutai atsisako 
ekspertų vaidmens ir pasirenka bendradarbio ar konsultanto vaidmenį. 
Empatija ir psichoterapinis procesas yra svarbiau už įvertinimą ar tech- 
niką. Pasakojimai (naratyvai) ir kalbiniai procesai tampa būdu tiek su- 
prasti šeimas, tiek padėti joms pasiekti trokštamas permainas. 
Socialinio konstrukcionizmo pagrindu susikūrė keletas šeimos psi- 
choterapijos mokyklų: T. Anderseno refleksinė komanda, naratyvinė 

šeimų psichoterapija, į sprendimo paiešką orientuota šeimų psichote- 
rapija. Šių mokyklų idėjos taikomos ir Lietuvoje. 


Refleksinė komanda. T. Andersenas, Norevegijoje dirbantis psichiat- 
ras psichoterapeutas, kartu su kolegomis pritaikė ir išplėtojo J. Haley'o 
strateginėje šeimos psichoterapijoje taikomą psichoterapeutų koman- 
dos metodą. J. Haley'o metodo esmė buvo ta, kad psichoterapinės sesijos 
su šeima metu dalis komandos narių sesiją stebėdavo už tik iš vienos 
pusės permatomo stiklo kitame kambaryje. Stebinčioji komanda tiesio- 
ginio ryšio su šeima neturėdavo, prireikus psichoterapeutas prašydavo 
jos pagalbos arba komanda pati ją siūlydavo psichoterapeutui. T. An- 
dersenas vienos sesijos metu, kai visa komanda pateko į aklavietę, 
pasiūlė šeimai pasiklausyti stebėjusios komandos pokalbio apie ką 
tik vykusį psichoterapeuto ir šeimos dialogą. Taip gimė refleksinė ko- 
manda. Šį metodą T. Andersenas išplėtojo ir 1991 m. aprašė savo kny- 
goje „Refleksinė komanda: dialogai ir dialogai apie dialogus“. 

Psichoterapeutas pokalbio su šeima pradžioje surenka duomenis apie 
šeimą ir sužino kreipimosi pagalbos istoriją. Kitoje dialogo su šeima 
dalyje kiekvieno šeimos nario prašoma papasakoti apie savo šeimą, jos 
istoriją. Šeimos narių pasakojimai gali skirtis. Toliau kalbamasi apie ateitį, 
apie šeimos narių trokštamas permainas, apie tai, kaip jie įsivaizduoja savo 
ir šeimos ateitį. Refleksinė komanda psichoterapeuto ir šeimos dialoge 
nedalyvauja, tik stebi (tame pačiame kambaryje arba už stiklo). Surinkęs 
reikiamus duomenis, psichoterapeutas prašo refleksinės komandos at- 
spindėti vykusį dialogą. Iš refleksinės komandos narių tikimasi laisvo jų 
vaizduotės žaismo, išsaugant pagarbą ir jautrumą tam, ką šeima papasa- 
kojo apie save. Atspindžiai paprastai pateikiami kaip įvairios galimybės, 
siūlymai išmėginti, kaip naujos alternatyvios istorijos; galima juos iš- 
sakyti kaip abejones dėl galimybių ar tų naujų alternatyvių istorijų pri- 
taikymo. Refleksinės komandos nariai gali siūlyti naujas reikšmes visam 
ar daliai šeimos pasakojimo, tačiau jų siūlymai turi sietis su tuo, kas 
buvo išgirsta ar pamatyta dialogo metu, ir turėti teigiamą atspalvį. Psi- 
choterapeutas tuo metu atidžiai stebi šeimos narių reakcijas ir tai, kuria 
linkme refleksinė komanda išplėtoja šeimos pasakojimą. Baigiantis sesi- 
jai, psichoterapeutas prašo šeimos narių pasidalyti įspūdžiais apie tai, ką 
jie patyrė sesijos metu. 

Refleksinės komandos metodas taikomas ir Lietuvoje, Žiegždrių psi- 

chiatrijos ligoninėje. Čia jis naudojamas dirbant su psichozės epizodą, 
ypač pirmąjį, patiriančiais pacientais ir jų šeimos nariais ar kitais jiems 
svarbiais asmenimis. Šis metodas leidžia stipriau jaustis pačiam terapeu- 
tui, nes jis visada gali kreiptis pagalbos į refleksinę komandą ir išgirsti 
naujų idėjų, kad galima būtų tęsti pokalbį. Šį metodą labai mėgsta ir pa- 
cientai bei šeimos, nes visi įvertina teigiamą ir geranorišką refleksinės 
komandos požiūrį. 


Naratyvinė šeimos psichoterapija. Mažiau struktūruotą socialinio 
konstrukcionizmo dialogą su šeima pasiūlė H. Andersonas ir išplėtojo 
H. Goolishianas (1992). Jie atsisakė teoriškai pagrįstų ir terapiškai kon- 
troliuojančių intervencijų ir pasiūlė „rūpinimosi ir buvimo su šeima 
psichoterapiją“. Jų metodo esmė pagrįsta socialinio konstrukcionizmo 
idėjomis ir tikėjimu, kad žmogaus gyvenimą nulemia asmeniniai ir 
šeimos naratyvai, kurie ir palaiko patį gyvenimo procesą, ir suteikia 
reikšmių žmogaus gyvenimui. Šie naratyvai susikuria socialiniuose 
santykiuose. Sociokultūrinės sistemos yra ne kas kita kaip socialinių 
santykių produktas. Tam tikra prasme ir psichoterapija yra sistemos 
procesas, sukurtas per psichoterapinius kliento ir psichoterapeuto po- 
kalbius. Atėjusios konsultuotis šeimos dažnai būna „įklimpusios“ į kal- 
bėjimą apie problemą. Šis kalbėjimas turi savitas reikšmes ir išraiškas. 
Psichoterapija yra naujas kalbėjimosi būdas, tampantis psichoterapiniu 
dėl savo „problemą tirpdančio“ pobūdžio (H. Andersonas ir H. Goo- 
lishianas, 1992). Psichoterapeutas užima „nežinančiojo“ poziciją ir smal- 
siai klausinėja, o šeimos nariai tampa žinovais, jie pasakoja ir dalijasi 
savo gyvenimo naratyvais. Nežinančiojo pozicija yra empatiška, leidžia 
psichoterapeutui išlaikyti palaikančius santykius su šeima. Tai pasie- 
kiama klausimais, kurie užduodami iš „pagarbios, tačiau taip greitai 
nesusivokiančio psichoterapeuto padėties“ (H. Andersonas, 1993). 
Sesijos pradžioje psichoterapeutas išsiaiškina šeimos problemą ir 
lūkesčius. Vėliau smalsiai klausinėdamas, rodydamas, kad nesupranta ir 
nori išsiaiškinti, patikslinti, psichoterapeutas skatina šeimą kalbėti. Po 
kiekvieno atsakymo užduodami vis nauji klausimai. Psichoterapinėje 
sesijoje nėra numatoma, kuria linkme vystysis pokalbis. Pokalbio tikslas 
yra ne konfrontacija, o siekis skatinti šeimą pasakoti ir perpasakoti savo 
istoriją tol, kol atsiranda galimybės suteikti šiems pasakojimams naujas 
reikšmes ar sukurti naujas istorijas. Kalbantis ta pačia tema, psichote- 

rapeuto ir šeimos pokalbis pereina į naujų reikšmių dialogą, atveriantį 
naujas naratyvines galimybes. 

Šią šeimos psichoterapijos koncepciją plėtotojo ir vystė M. White'as 
ir D. Epstonas (1990). Whiteas pabrėžė, kad dominuojantys naratyvai 
stipriai veikia tiek šeimą, tiek pavienį jos narį ir kad žmonės yra linkę 
integruoti šiuos naratyvus kaip vienintelius, galimus netgi tuomet, 
kai jie nenaudingi. Vyraujančioje kultūroje dažnai bandoma įamžinti 
požiūrius, procesus ar istorijas, tarnaujančias tik tiems, kurie turi naudos 
iš tos kultūros, bet tai gali varžyti individo ar šeimos laisvę ir gyvenimą. 
Pavyzdžiui, daugumoje šalių per amžius aukštinamas vyro vaidmuo 
dažnai diskriminuoja lyčių skirtumus ir gali tapti įrankiu, neleidžiančiu 
gėjams ar lesbietėms jaustis visaverčiais visuomenės nariais. Šie naratyvai 
yra tokie stiprūs, kad netgi tie žmonės, kurie dėl jų kenčia, jais tiki. Dau- 
guma moterų dėl to pritaria, kad jų teisės nėra lygios su vyrais, ir pan. 

Šeimos taip pat priima vyraujančius kultūroje naratyvus kaip nu- 
rodančius, „kokia turėtų būti šeima“, kaip vertinti tam tikrus reiškinius 
ar problemas ir kaip jas pateikti, kad gyvenimas vyktų sklandžiai. Tačiau 
kai dominuojanti istorija praranda savo galią atitikti šeimos reikmes, 
šeima susiduria su problema. Šeimoje dominuojantys naratyvai yra 
palaikomi, nes leidžia pavieniam nariui ir šeimos sistemai sukurti savo 
gyvenimo ir santykių reikšmes. Jie turi tokį pat stiprų poveikį kaip ir 
kultūriniai naratyvai. 

Didelę reikšmę Žmogaus gyvenime turi tai, kaip Žmogus interpre- 
tuoja savo patirtį. Dažniausiai Žmonės savo patirtį ir atsiminimus apie 
gyvenimo įvykius perteikia įvairių pasakojimų, legendų forma - istorijų, 
mitų, pasiteisinimų, priežasčių paaiškinimu, kodėl daro taip arba kažko 
nedaro, ir t. t. Savo asmeninius pasakojimus, legendas žmonės kuria 
parinkdami tai, kas tinka siužetui, ir atmesdami tuos įvykius, kurie ne- 
tinka, t. y. suteikdami jiems naują reikšmę. Reikšmes kurti žmogus gali 
vienas arba kartu su kitais, ir tos reikšmės turi didelę įtaką Žmogaus 
gyvenimui. Žmogus metaforiškai gali būti vadinamas socialiai sukur- 
ta naratyvine sistema. Tačiau tai nėra tik paprasta metafora, nes mūsų 
legendų gyvenimo procesas yra tikras, su tikru poveikiu ir pasekmėmis 
šeimos ir bendruomenės sistemoms. Šeimos yra mažos socialinės siste- 
mos, kurios yra didesnių sistemų, tokių kaip kultūra ir visuomenė, dalys. 
Kadangi žmonės yra sistemos sistemose, jie lengvai gali prarasti laisvę. 
Naratyvinė šeimos psichoterapija iš dalies yra individo ir šeimos laisvės 

nuo išorinių problemų priespaudos ir didesnių sistemų primetamų 
istorijų atkūrimas. 


Tiek H. Andersono su H. Goolishianu, tiek M. White'o su D. Epstonu 
psichoterapinių intervencijų pagrindas yra klausimai. Tie klausimai 
yra tikslingi ir pateikiami taip, kad suardytų priespaudos naratyvus. 
Taikant naratyvinę šeimos psichoterapiją, pradžioje išsiaiškinama 
šeimos problema. Dažniausiai šeimos išdėsto savo nusiskundimus taip, 
lyg jos pačios ir problema būtų vienas ir tas pats. M. White'as pateikia 
eksternalizuojančius klausimus, kad atskirtų problemą nuo žmonių, 
paveiktų tos problemos. Šis kalbos pakeitimas pradeda griauti pradinį 
naratyvą, kuriame žmonės ir problemos yra susilieję. Dabar problema 
tampa atskiru objektu. M. White'as (1992) pasiūlė pavyzdžius klausimų, 
kurie padeda išsiaiškinti naratyvus: 


+ Kaip manote, ką tai sako man apie jūsų norus gyvenime ir apie tai, 
ką jūs bandėte daryti? 

» Kaip manote, ar tai, ką sužinojau, pakeitė mano požiūrį į jus kaip 
į Žmogų? 

+ Kuris iš visų jus pažįstančių žmonių nustebtų, kad jūs galėjote 
žengti šį žingsnį ir mesti iššūkį problemai, kuri taip veikia jūsų 
gyvenimą? 

D. Epstonas ir M. White'as (1992) sukūrė vadinamuosius cirkuliarin- 
ius klausimus, kurie padeda iš pasekmių naratyvų išvystyti sprendimų 
naratyvus: 


+» Dabar, kai pasiekėte šį gyvenimo tikslą, kas dar turėtų apie tai 
žinoti? 

+ Spėju, kad yra žmonių, kurie turi pasenusią nuomonę apie jus. Ar 
numanote, kaip galėtumėte tą nuomonę pakeisti? 

+ Jei kiti žmonės kreiptųsi psichoterapijos dėl tų pačių priežasčių 
kaip ir jūs, kuo galėčiau su jais pasidalyti, kokius svarbiausius atra- 
dimus padarėte? 


Naratyvinės terapijos procesas vyksta tokia seka: 


+ Terapeutas kartu su šeima sukuria abipusiškai priimtiną prob- 
lemos pavadinimą. 
« Išsiaiškinama, kurį šeimos narį ši problema veikia labiausiai. 

+ Tiriama, kaip ši problema veikia (sutrikdo, užgožia, atima drąsą ir 
pan.) vieną ar visus šeimos narius. 

+ Ieškoma momentų, kai ši problema nedaro neigiamo poveikio. 

+ Pabrėžiant tuos momentus, keičiamas šeimos požiūris parodant, 
kad šeimos narys ar visa šeima gali įveikti šią problemą. 

+ Šeima skatinama pasvarstyti, ko bus galima tikėtis ateityje iš tokio 
kompetentingo ir stipraus šeimos nario, kokiu jis atsiskleidė tera- 
pijos metu. 

+» Atrandamos ir kuriamos šeimos galimybės priimti naują naratyvą. 


Į sprendimo paiešką orientuota šeimos terapija. Ši psichoterapijos 
kryptis panaši į naratyvinę, tačiau išaugusi iš strateginės psichotera- 
pijos, todėl psichoterapijos tikslu pasirinko ne problemos sprendimą, 
bet tik sprendimo paiešką. Žymiausi šio metodo kūrėjai yra S. Shaz- 
eris, I. K. Bergas, M. Weineris-Davisas, W. O'Hanlonas (Nicholsas ir 
Schwartzas, 1998). 

Į sprendimo paiešką orientuota šeimos psichoterapija skiriasi nuo 
strateginės šeimos psichoterapijos ir kitų tradicinių psichoterapi- 
jos formų, nes vengia dabarties ir netgi praeities įvykių, orientuojasi į 
ateitį, t. y. į tai, kas galima, ir visai mažai kreipia dėmesio į problemą. 
S. Shazeris (1991), radikaliausias šios psichoterapijos atstovas, pasiūlė 
psichoterapeutui neieškoti problemos sprendimo, o ieškoti „teisingo“ 
sprendimo. W. O'Hanlono ir M. Weinerio-Daviso nuomone (1989), bet 
kuris žmogus ar šeima gali turėti daugybę sprendinių, ir tai, kas tinka 
vienam žmogui ar šeimai, gali visai netikti kitiems. Šeimos, pradėdamos 
į sprendimo paiešką orientuotą psichoterapiją, pasirenka tikslus, kurių 
nori siekti. 

Paprastai šeima ateina su „į problemą orientuotomis nuostatomis“ ir 
tikisi, kad psichoterapeutas padės spręsti problemas. Psichoterapeutas 
šį vaizdinį supriešina su pasiekiamų naudingų tikslų reikšme. Siekiant 
atrasti tikslus, užduodami klausimai, kuriuos S. Shazeris (1985, 1988) 
pavadino stebuklo klausimais: „Jeigu įvyktų stebuklas ir jūsų problema 
išsispręstų per naktį, kaip jūs tai sužinotumėte ir kas būtų kitaip?“ 
Šeima šiuo klausimu skatinama galvoti apie tai, kas būtų kitaip, o ne apie 
problemą. 

Siekdamas parodyti problemos laikinumą, psichoterapeutas užduoda 
klausimus apie tai, kaip šeima gyveno, kai problemos dar nebuvo. Tokio 
pobūdžio klausimai padeda šeimai atrasti savo galimybes, galimus teigia- 

mus sprendimus. Paprastai į sprendimo paiešką orientuotoje šeimos 
psichoterapijoje yra keliami nedideli, pasiekiami tikslai ir tai suteikia 
šeimoms papildomo pasitikėjimo savo galimybėmis. Psichoterapeutas, 
bendraudamas su šeima, vartoja panašius žodžius, išlaiko panašų po- 
kalbio tempą ir toną, tačiau į pokalbį jis įterpia klausimus, kurie turėtų 
sukelti šeimos sistemos pokyčius, ir išlaikydamas psichoterapijos tikslus 
bei orientaciją į ateitį. 

Į sprendimo paiešką orientuotoje šeimos psichoterapijoje dažnai už- 
duodami vertinamieji klausimai apie jausmus, nuotaikas ar bendravimą. 
Pavyzdžiui, prašoma įvertinti savo santykių ar nuotaikų permainas pa- 
gal dešimties balų skalę. 

Šeimos ateina į psichoterapiją su savomis legendomis (naratyvais). 
Kai kurie šeimos nariai yra tvirtai įsitikinę, kad gyvenime nieko neįma- 
noma pakeisti arba dar blogiau - gyvenimas vis labiau tolsta nuo tikslo. 
Tokiais atvejais psichoterapinis pokalbis pasukamas naujų, pažangesnių 
naratyvų linkme, pavyzdžiui, prašoma papasakoti, kaip šeima gyveno, 
kai viskas sekėsi gerai ir kai galėjo džiaugtis savo vienybe ir draugais. 
Kaip ir kiti socialiniai konstrukcionistai, į sprendimo paiešką orientuoti 
psichoterapeutai tiki, kad gyvenimas yra kaitos procesas ir kad pokyčiai 
neišvengiami, todėl jie siekia padėti kintančiajam keistis jo pasirinkta 
linkme. 


Pagrindinės socialinio konstrukcionizmo koncepcijos 


Bendradarbiavimo skatinimas ir įgalinimas. Socialinio konstrukcio- 
nizmo teorijoje psichoterapeutą-ekspertą pakeičia šeima-ekspertė. Psi- 
choterapeutas užmezga dialogą su šeima, siekdamas išsiaiškinti šeimos 
perspektyvas, šaltinius ir patirtį. Pagrindinis metodas yra griežtai api- 
brėžti, ryšį atspindinčio pobūdžio klausimai, kurie įgalina šeimos na- 
rius kalbėti, padrąsina išsakyti skirtingas savo nuostatas, pripažinti savo 
sugebėjimus kitų šeimos narių akivaizdoje. Praeitis yra istorija, bet kar- 
tais ji padeda pamatus „skirtumų, kurie sukels skirtumą“ supratimui ir 
atradimui. Psichoterapijos procese svarbi tik dabartis ir ateitis, nes tik 
joje bus gyvenama. Psichoterapeutas suteikia optimizmo, bet šeima kuria 
savo galimybes ir būdus, kaip įgyvendinti norimus tikslus. 


Istorijos ir naratyvai. Socialiniai konstrukcionistai tiki, kad kiekvienas 
žmogus gyvena pagal savo „gyvenimo legendą“. Kiekvienas šeimos 

narys įneša indėlį į „šeimos gyvenimo legendą“ ir visos legendos yra 
nuolatiniame bendro kūrimo procese. Žmogiškosios būtybės „suteikia 
reikšmes“, kurias išreiškia kalba ir naratyvais; šia prasme šeimos yra 
reikšminės sistemos. Kai reikšmės naratyvai persisunkia problemomis 
ir užvaldo žmogaus gyvenimą, socialiniai konstrukcionistai padeda 
ieškoti alternatyvių legendų. 


Terapijos tikslai ir darbo metodai. Pagrindinis socialinio konstruk- 
cionizmo terapijos tikslas yra sukurti naujas reikšmes šeimos gy- 
venime. Psichoterapeuto uždavinys - padėti šeimai atrasti naujas 
galimybes. Bendradarbiavimo ryšys, užuojauta, atspindėjimas ir palai- 
kymas yra pagrindiniai šios psichoterapijos ypatumai. Psichoterapeu- 
tas, užimdamas nežinančio, bet siekiančio suprasti padėtį, aktyviai veda 
šeimą prie naujų naratyvų kūrimo. 


Šeimos išklausymas ir vertybių priėmimas. Socialinio konstrukcioniz- 
mo teorija labai pabrėžia šeimos išklausymo ir jos vertybių priėmimo 
reikšmę. Ar psichoterapeutas dirba vienas, ar yra refleksinės komandos 
dalis, jis privalo išklausyti šeimą be išankstinių nuostatų ir kaltinimo, 
pripažinti jos vertybes ir šeimos pasakojimui suteikti naujas reikšmes. 


Klausimai, sukeliantys skirtumą. Nesvarbu, kurios socialinio konstruk- 
cionizmo psichoterapijos krypties psichoterapeutas laikytųsi, klausimai 
visada yra cirkuliarūs, atspindintys šeimos narių tarpusavio ryšius, ska- 
tinantys atrasti naujas galimybes. 


Eksternalizacija ir dekonstrukcija. Šeimos kreipiasi pagalbos dažniausiai 
tuomet, kai jų gyvenimas persisunkia problema tiek, kad tampa nebepa- 
keliamas. Konsultacijų metu šeimos nariai kalba tik apie problemą ir tik 
apie tai, kas su ja susiję. Socialiniai konstrukcionistai laikosi nuostatos, 
kad šeima ar atskiras jos narys nėra problema. Šeimos gyvenimas, jų nuo- 
mone, yra problemų sprendimas, o ne susitapatinimas su jomis. Todėl 
psichoterapijos procese siekiama atskirti žmones nuo susitapatinimo su 
problemomis ir įgalinti jas spręsti. 

Alternatyvių naratyvų kūrimas. Psichoterapijos procese siekiama atrasti 
naujas šeimos galimybes, parodyti jos sugebėjimą spręsti problemas ir 
tokiu būdu perkurti šeimos naratyvą. 


Daugiau kaip prieš šimtą metų S. Freudas, K. Jungas ir A. Adleris buvo 
vieni iš tų, kurių teorinės paradigmos sukėlė didžiules permainas psi- 

chologijoje, o tuo pačiu ir filosofijoje, medicinoje ir netgi mene. XXI 
amžiuje postmodernus socialinis konstrukcionizmas tapo viena iš 
paradigmų, stipriai veikiančių šeimos konsultavimą ir psichoterapiją. 
Savasties kūrimo koncepciją, kuri dominavo modernizmo žmogiškosios 
esmės ir tiesos ieškojimuose, pakeičia naratyvų ir naujų reikšmių sutei- 
kimo koncepcija. 


Integruota šeimos psichoterapija 


Savo gyvavimo pradžioje šeimos psichoterapija, nors ir turėjo ben- 
drus teorinius principus, tačiau griežtai skirstėsi į mokyklas. V. Satir 
(1983) pirmoji pasiūlė šeimos psichoterapeutams savo praktikoje tai- 
kyti geriausius įvairių mokyklų metodus. Hanna ir Brownas (1999) 
pabrėžė, kad skirstymasis pagal teorines nuostatas riboja psichotera- 
pijos efektyvumą ir kad dauguma šeimos psichoterapeutų integruoja 
psichoterapinius metodus pagal savo teorinį pasirengimą, asmenines 
savybes bei konsultuojamų šeimų poreikius. Nicholsas ir Schwartzas 
(1998) palaiko šeimos psichoterapijos mokyklų integraciją. Jų nuo- 
mone, nebūtina mokytis tik vieno metodo. Studijuojantiems šeimos 
psichoterapiją jie pataria: 


+ Studijų metu gerai išmokti vieną modelį, kurį išskirtinai taikytų 
praktikoje. 
+ Pasirinkti tą modelį, kuris labiausiai atitiktų studijuojančiojo sa- 
vybes. 
+ Integruoti įvairias teorijas, nuolat gilinti žinias ir naudotis super- 
vizijomis. 
Lietuvoje šeimos psichoterapeutai taip pat aktyviai taiko integruotus 
darbo su šeima metodus. 


Praktinis šeimos psichoterapijos taikymas 


Kada taikoma šeimos psichoterapija? Yra dvi pagrindinės aplinkybės, 
kuriomis visada gali būti rekomenduojama šeimos psichoterapija: 


a) kai akivaizdu, kad šeimos funkcionavimas sutrikęs; 
b) kaiakivaizdu, kad šeimos disfunkcija yra aiškiai susijusi su šeimos 
nario problemomis. 

Taigi šeimos psichoterapija taikoma tuomet, kai noras pasikeisti yra 
susijęs su šeimos funkcijų keitimu. Tai atrodytų labai paprasta, bet 
šeimos retai skundžiasi savo funkcionavimo problemomis ir dažniau- 
siai pateikia vieno nario problemą. Šeimos psichoterapija yra pagrįsta 
prielaida, kad visos psichologinės problemos atspindi šeimos disfunk- 
ciją. Todėl ši psichoterapijos rūšis yra plačiai taikoma sprendžiant tiek 
tarpasmenines, tiek individualias problemas. Šeimos psichoterapija 
veiksminga gydant vaikų elgesio sutrikimus (agresyvus, įžūlus elgesys, 
paauglių maištavimas). Ji skatina pozityvų vaiko auklėjimą, ugdo tėvų 
ir visos šeimos gebėjimus spręsti konfliktus ir problemas, tuo pačiu 
padeda mažinti stresą tėvams ir vaikams. Šeimos psichoterapija gali bū- 
ti taikoma ir susiduriant su dėmesio ir aktyvumo sutrikimais, autizmu, 
įvairiomis baimėmis, panikos priepuoliais, valgymo sutrikimais, alko- 
holio vartojimu. Ši psichoterapijos rūšis labai naudinga gydant nerimo 
ir depresijos sutrikimus. Lėtine depresija sergančių pacientų šeimos 
patiria tą patį disfunkcijos lygį, kaip ir susirgusių ūmia depresija (G. J. 
Keitner, 2003). Tyrimai rodo, kad daugiau kaip pusė pacientų, sergančių 
didžiąja depresija, gyvena stresinėse ir disfunkcinėse šeimose (G. J. Keit- 
ner, 1990). Permainos socialinėje aplinkoje ir socialinė parama tiesiogiai 
susijusios su depresija. Šeimos terapija gali sustiprinti šeimos pajėgumą 
tinkamai įveikti ligą (G. J. Keitner ir I. W. Miller, 1990). Ji yra būtina 
sprendžiant sutrikusius šeimos santykius. 

Nors šeimos psichoterapija yra universali, ji gali būti taikoma ne 
visiems. Šeimos psichoterapijos perspektyvos nepalankios arba ji išvis 
neįmanoma, kai: 


+ vienam iš šeimos narių arba abiem yra psichozė, kai šeimos nariai 
yra antisocialios ar paranoidinio tipo asmenybės; 

+ šeimos nariai yra labai rigidiškos asmenybės (kyla emocinių kri- 
zių pavojus); 

+ dėl geografinių ar kitokių priežasčių (pvz., sunkios ligos) šeima 
negali reguliariai atvykti į seansus; 

+ kultūriniai ar religiniai įsitikinimai prieštarauja psichoterapijai ar 
kelia nepasitikėjimą ja; 

+ šeimos yra nestabilios ar ant skyrybų slenksčio. 


Ką kviesti į seansą? Teorinės šeimos psichoterapijos mokyklos neturi 
aiškios bendros nuostatos, kas šeimos psichoterapijoje yra pacientas. 

Paprastas atsakymas būtų - šeima. Tačiau įvairių šeimos psichoterapi- 
jos mokyklų atstovai turi skirtingą požiūrį, ką kviesti į pirmąjį seansą. 
Dauguma šeimos psichoterapeutų kviečia visus, gyvenančius po vienu 
stogu (tai - sisteminis požiūris). Visi šeimos nariai susiję su problema, 
nors simptomai pasireiškia tik vienam iš jų. Norint išspręsti kliento 
problemas, būtina keisti jo santykius su visais šeimos nariais. Visos 
šeimos pakvietimas į konsultaciją yra reikšmingas žingsnis, nes aptarti 
problemos susirenka visa šeima. Pasitaiko, kad vienas ar daugiau šeimos 
narių atsisako dalyvauti konsultacijoje. Dauguma psichoterapeutų dirba 
su tais, kurie ateina. Šeimos narių, ypač vieno iš tėvų atsisakymas daly- 
vauti konsultacijoje dėl vaiko problemų, turi diagnostinę reikšmę - tai 
gali būti reali šeimos problema. Tuomet tėvo arba motinos įtraukimas į 
psichoterapiją tampa pradiniu psichoterapijos uždaviniu. 

Šiuolaikiniai šeimos psichoterapijos teoretikai siūlo į psichoterapinį 
procesą įtraukti visus, kurie susiję su problemą turinčiu klientu, ne- 
svarbu, ar jis yra problemą skatinantis veiksnys, ar galimas problemos 
sprendimo šaltinis. Tai gali būti ne tik šeimos nariai, bet ir mokytojai, 
socialiniai darbuotojai. 

Naujausių šeimos psichoterapijos mokyklų (naratyvinės, orientuotos 
į sprendimo paiešką ir kt.) psichoterapeutai dirba tiek su vienu iš šei- 
mos narių, tiek su įvairiomis šeimų grupėmis arba su kitais tai šeimai ar 
identifikuotam pacientui reikšmingais asmenimis (seneliais, globėjais, 
socialinių tarnybų darbuotojais). Su keliais šeimos nariais ir kuriais iš 
jų bus dirbama, priklauso nuo pateiktos problemos, šeimos įvertinimo 
rezultatų, pasirinkto teorinio pagalbos šeimai metodo. 


Psichoterapinė aplinka. Nors ir kreipiasi pagalbos, šeimos dėl home- 
ostazės reiškinio ar kitų priežasčių neretai priešinasi permainoms. 
Pagalbos dažnai ieškoma dėl nepaprastai skausmingų, bet atkakliai 
slepiamų išgyvenimų, o pats psichoterapijos procesas neretai prisodri- 
namas įvairiausių emocijų, todėl itin svarbu sukurti ir išlaikyti saugią 
psichoterapinę aplinką. Psichoterapinės aplinkos samprata šeimos psi- 
choterapijoje iš esmės panaši kaip ir individualioje ar grupinėje psi- 
choterapijoje. Ji apima psichoterapijos laiką, vietą, susitikimų dažnį, 
trukmę, darbinę sąjungą su šeima, psichoterapijos taisykles, susitarimą 
dėl papildomų priemonių naudojimo, mokestį. Tačiau šeimos psichote- 
rapijoje psichoterapiniu vienetu yra laikoma šeima ir psichoterapeutui 

gali kilti sunkumų sprendžiant, kas yra pacientas ir kurio šeimos nario 
interesais jis turėtų labiausiai rūpintis. Sunkumų gali kilti ir pasirenkant 
psichoterapijos metodą arba sprendžiant, ar dalyvaus psichoterapijoje 
tik pati šeima - gal privalu pakviesti išplėstinės šeimos narius (senelius, 
tetas, dėdes ir kt.) ar net didesnės socialinės sistemos narius (mokyto- 
jus, socialinius darbuotojus ir kt.). Dėl visų šių aplinkybių labai svar- 
bus yra susitarimas su šeima. Paprastai šis susitarimas būna žodinis. Ta- 
čiau kai kurie autoriai, pavyzdžiui P. Barkeris, rekomenduoja rašytinę 
sutartį, nes ji daro psichoterapinį procesą saugesnį ir aiškesnį. Psi- 
choterapinis susitarimas yra pradedamas aiškių psichoterapijos tikslų 
ir uždavinių formulavimu, nes tai padeda nuspręsti, kas yra klientas ir 
kieno interesų bus ypač paisoma. Susitarime reikėtų aptarti ir vertybių 
sistemą. Psichoterapeutas neturėtų primesti šeimai savo vertybių ir 
žinių. Apie tai reikia kalbėtis susitarimo metu, tačiau visuomet ren- 
kasi šeima. Būtina aptarti numatomą psichoterapinių sesijų skaičių ir 
dažnį. Paprastai žinojimas, kad psichoterapija nėra begalinis procesas, 
kad susitikimų skaičius ribotas, padeda šeimai greičiau įsijungti į psi- 
choterapijos procesą ir siekti norimų permainų. Pagal trukmę šeimos 
psichoterapija gali būti krizių, trumpalaikė ir ilgalaikė. 


Krizių psichoterapija taikoma tais atvejais, kai šeimos problemos yra 
susijusios su vystymosi ar kitomis krizėmis, o ypač kai jos yra ūmios ir 
reikalauja skubios pagalbos. 


Trumpalaikė šeimos psichoterapija trunka mažiau nei šešis mėnesius 
ir susitikimai vyksta ne dažniau kaip kartą per savaitę. Ji tinka spręsti 
problemas po ūminių krizių. 


Ilgalaikė šeimos psichoterapija labiau tinka kompleksinėms, ilgalaikėms 
problemoms spręsti, ypač tais atvejais, kai šeima yra stipriai motyvuo- 
ta, arba tada, kai krizių ir trumpalaikė psichoterapijos neteikia norimo 
poveikio. Šeimos psichoterapeutai juokauja, kad šeimos psichoterapija 
turi trukti tiek ilgai, kiek laiko jau gyvuoja šeimos problemos, dėl kurių 
ji kreipėsi. 

Susitikimų dažnis priklauso nuo psichoterapijos pobūdžio. Jeigu 
šeimai taikomi elgesio modeliavimo metodai, tuomet siūloma psicho- 
terapines sesijas organizuoti kas dvi ar tris savaites. Paprastai šeimos 
psichoterapijos sesijos vyksta kartą per mėnesį. Sesijų išdėstymo dažnis 
didesniais intervalais turi keletą pranašumų. Pirmiausia, psichotera- 

peutui yra lengviau pakelti krūvį. Antra, sumažėja perkėlimo prob- 
lemos arba jų visai išvengiama. Šeimos psichoterapijoje dažnai skiria- 
mos namų užduotys arba įvairūs ritualai, kuriems atlikti reikia keleto 
savaičių. Šeimos sistemos pokyčiai taip pat reikalauja laiko, todėl norint 
tinkamai pritaikyti apgalvotas psichoterapines intervencijas, reikia ne 
mažiau kaip 1-2 savaičių (P. Barker, 1992). 

Šeimos psichoterapijoje kartais naudojamos įvairios papildomos 
priemonės - vienpusio stebėjimo ekranai (jie skirti mokymo tikslams, 
supervizijoms, refleksinei komandai), videokameros ir kt. Reikia su 
šeima aptarti, ar papildomos priemonės jai priimtinos. 

Šeimos psichoterapijos praktikoje dažnai dirba psichoterapeutų 
komanda - du ar daugiau psichoterapeutų vienu metu su ta pačia 
šeima. D. Keitho (2000) nuomone, darbas su šeimomis pažadina 
psichoterapeuto emocines reakcijas. Kadangi perkėlimo reakcijos yra 
pasąmoningos, dirbant kartu su vienu ar dviem kolegomis arba su re- 
fleksine komanda, sumažėja išveikos pavojus psichoterapinės sesijos 
metu. Šeimos psichoterapijoje pats psichoterapeutas yra tarsi metodų 
dalis, tad jis gali daug laisviau naudotis savo subjektyvumu, jei kolega 
atlieka pusiausvyrą išlaikančiojo vaidmenį. Kai psichoterapijoje daly- 
vauja didelės arba išplėstinės šeimos, dirbant komanda yra didesnės 
galimybės stebėti šeimoje vykstančius procesus, lengviau kontroliuoti 
psichoterapijos procesą. Poromis dirbantys psichoterapeutai sesijos 
metu dažnai pasidalija savo mintimis ir pasitaria dėl galimų pagalbos 
šeimai būdų. Dirbdami kartu, psichoterapeutai turi galimybių patirti 
kūrybinį džiaugsmą, diskutuoti, paįvairinti vienas kito intervencijas ir 
modeliuoti naujas kūrybiškas bei produktyvias interakcijas (I. Golden- 
berg ir H. Goldenbergas, 2000). 


Šeimos psichoterapijos privalumai ir trūkumai. Visuomenėje vyrau- 
jantis linijinio (tiesioginio) priežastingumo ieškojimas santykiuose daž- 
nai kelia stiprų kaltės jausmą. Ištikus krizei, žmonės dažniausiai susimąs- 
to: „Ką padariau ne taip?“ Jie savęs klausia labai nuoširdžiai, nes visuomet 
rūpi kitas klausimas - „Kur suklydau?“ Kaltės jausmas visuomet iškyla, 
jei šalia esantis artimas, mylimas žmogus kenčia. Kaltė kyla ir tada, kai 
nepavyksta įgyvendinti gerų ketinimų. Šeimos kreipiasi pagalbos dėl 
įvairiausių priežasčių, bet varomoji jėga, dėl kurios jos nusprendžia 
ateiti, dažniausiai būna kaltė (tiek suvokta, tiek pasąmoninga) ir noras 
rasti priežastį ar kaltininką, jį „paauklėti“, „nubausti“, „pagydyti“. Todėl, 

tam tikra prasme, psichoterapeuto pritarimas ir sutikimas gydyti šeimai 
dažnai skamba kaip kaltės patvirtinimas. Tačiau viena iš šeimos psi- 
choterapijos teigiamybių ir yra ta, kad psichoterapijos procese neieško- 
ma kaltės. Šeimos psichoterapija - tai procesas, kuriame aiškinamasi, 
kodėl tai šeimai taip reikia simptomo, nesvarbu, ar tai būtų patologinis 
elgesys, ar liga. Toks „nekaltinamasis“ požiūris stiprina šeimos ir psi- 
choterapeuto bendradarbiavimą. Pavienis šeimos narys išlaisvinamas 
iš atpirkimo ožio ar „blogiečio“ vaidmens šeimoje. Užuot kaltinusi save 
ar identifikuotą pacientą, visa šeima turi galimybę įvertinti tarpusavio 
ryšius, elgesį ir kartu ieškoti sprendimų. 

Šeima yra sudėtinga gyva sistema ir vienareikšmiškai įvertinti joje 
vykstančius procesus arba surasti vienintelę „teisingą teoriją, paaiš- 
kinančią šeimos gyvenimą, neįmanoma. Psichoanalizė buvo pirmoji, 
turėjusi didžiausią įtaką šeimos psichoterapijos vystymuisi. Objektinių 
ryšių teorija ir grupių analizė padėjo šeimos psichoterapijos pamatus. Ta- 
čiau to nepakako šeimos gyvenimui paaiškinti. Antroji banga, struktūrinis 
ir strateginis mąstymas, suformulavo visiškai naują - sisteminį - požiūrį 
į šeimą. Bet psichoterapeutai, vadovaudamiesi sisteminiu požiūriu, ėmė 
suvokti ir aprašinėti šeimas kaip „diadų“ ar „triadų“ rinkinius arba kaip 
„funkcionalias“ ar „disfunkcines'; „susiliejusias“ ar „atitolusias“, turinčias 
teigiamas arba neigiamas baigtis, ar grįžtamojo ryšio kilpas. Sisteminis 
požiūris tapo mechanizmu, vertinančiu šeimą tarsi gerai suteptą variklį 
ar kompiuterį, kuris kartais sugenda. Dėl šios priežasties šeimos narių 
emocijos kartais ignoruojamos ir mažai kreipiama dėmesio į individua- 
laus šeimos nario poreikius, jei tik šeima, „kaip visuma“, funkcionuoja 
gerai. V. Satir pirmoji šeimos psichoterapijoje pritaikė humanizmo 
idėjas ir skatino pagarbą jausmams dirbant su šeima. Socialinis kons- 
trukcionizmas praplėtė šeimos psichoterapijos lauką ir suteikė naują 
kryptį. Psichoterapeutas vietoj visažinio vaidmens imasi suprantančiojo 
ir atspindinčiojo šeimos emocinius išgyvenimus, padedančiojo šeimai 
pačiai atrasti naujas problemų sprendimų galimybes vaidmens. Tačiau ir 
socialinio konstrukcionizmo psichoterapijos metodai turi trūkumų, nes 
kyla pavojus, kad sukūrus alternatyvius, mažiau skausmingus naraty- 
vus arba eksternalizuojant pyktį, atskiriant jį nuo asmens, liks per mažai 
erdvės išgyventi ir perdirbiti skausmingus jausmus. Tačiau prisirišimo 

teorija ir kūdikių tyrimo rezultatai teikia vilčių, kad šeimos psichotera- 
pijos galimybės plėsis. 

VAIKŲ IR PAAUGLIŲ 
PSICHOTERAPIJA 


Birutė Baranauskienė, Jūratė Daškevičienė 


Vaikų psichoterapija - tai ryšiu su psichoterapeutu grindžiama pagal- 
ba vaikui siekiant išspręsti jo emocines, elgesio ir tarpasmenines prob- 
lemas, trukdančias normaliam vystymuisi. Daugybė vaikų kenčia nuo 
psichologinių traumų, tėvų skyrybų, netekties, prievartos, yra neprižiū- 
rimi ar, priešingai, pernelyg globojami. Daugelis vaikų išgyvena baimes, 
nerimą, nesugeba adekvačiai išreikšti, valdyti savo jausmus. Visa tai trik- 
do, stabdo normalų asmenybės vystymąsi, apsunkina adaptaciją. 

Vaikų psichoterapijos tikslas - palengvinti vaiko vidinį skausmą, keis- 
ti nepageidaujamą jo elgesį, pagerinti santykius su jam svarbiais asme- 
nimis. Pagrindinis vaikų psichoterapijos ypatumas, leidžiantis atskirti 
ją nuo kitų poveikio vaikui būdų (pvz., tėvų psichologinio konsul- 
tavimo, aplinkos pakeitimo, elgesio korekcijos) - tai ypatingas terapi- 
nis ryšys tarp vaiko ir psichoterapeuto. Terapeutas, išlaikydamas tam 
tikrą neutralumą, nuolat kreipia dėmesį į vaiko jausmus, mintis, elgesį, 


319 


PSICHOTERAPIJA SPECIFINĖMS PACIENTŲ GRUPĖMS 


fantazijas. Jis tiesiogiai nevertina, tačiau, priklausomai nuo pasirinkto 
metodo, daugiau ar mažiau interpretuoja, padėdamas vaikui susivokti 
savo jausmuose, mintyse, suprasti savo elgesį ar tiesiog emociškai jį pa- 


laikydamas. 
Vaikų psichoterapija skiriasi nuo suaugusiųjų psichoterapijos: 


1. Kalbos vartojimu. Pagrindinis psichoterapijos įrankis - kalba. 
Suaugę gali papasakoti apie savo jausmus, žodžiais išreikšti savo 
patirtį. Vaikams tą padaryti sunku. Dažnai tik iš jų elgesio ar fan- 
tazijų galime spręsti apie tikruosius poreikius ir problemas. Savo 
patirtį ir jausmus vaikai dažniausiai išreiškia simboline kalba - 
žaidimu. Todėl vaikų psichoterapijoje žaidimui skiriamas ypa- 
tingas dėmesys. 

2. Šeimos įtaka. Vaiko asmenybė formuojasi per ryšį su tėvais. Jis 
struktūriškai priklausomas nuo tėvų, jo konfliktai yra dalis šei- 
mos sistemos. Vaikas negali dalyvauti terapijos procese visiškai 
vienas, atskirai nuo tėvų. Tėvai yra svarbi kiekvienos vaiko psi- 
choterapijos dalis. 

3. Vaiko raidos keliamais uždaviniais, į kuriuos reikia atsižvelgti psi- 
choterapijos metu. Suaugęs Žmogus yra susiformavusi asmenybė, 
kuri keičiasi psichoterapijos procese, o vaikas keičiasi ne tik vei- 
kiamas psichoterapijos, bet ir dėl natūralios raidos. 

XX a. 8-ojo dešimtmečio pabaigoje Lietuvoje dirbti su vaikais pradėjo 
medicinos psichologai psichiatrijos ligoninėse, vėliau poliklinikose, 
somatinėse ligoninėse. Pradžioje pagrindinis vaikų psichologų darbas 
buvo psichodiagnostinis įvertinimas; jie savarankiškai mokėsi konsul- 
tuoti vaikus ir jų tėvus, studijuodami tuo metu nelengvai prieinamą 
literatūrą. Kita kryptis - pedagoginės psichologijos atstovai, labiau gilinę- 
si į vaiko ir šeimos psichologiją, vykdę vaikų stebėjimus ir konsultavę. 
Vaikų psichoterapijos Lietuvoje pradininkai - R. Bieliauskaitė, G. Cho- 
mentauskas, R. Augis. Rasa Bieliauskaitė, dirbdama Druskininkų vaikų 
sanatorijoje, suorganizavo pirmuosius vaikų psichoterapijos seminarus, 
tapo A. Adlerio individualiosios psichologijos pradininke Lietuvoje. 

Rimvydas Augis ir Gintaras Chomentauskas, dirbdami Pedagogikos 
mokslinio tyrimo institute, šalia pagrindinio darbo ėmė taikyti psicho- 
terapiją vaikams darželiuose ir mokyklose. Tada tai buvo didelė nau- 
jiena: eksperimentuota su šeimos, žaidimų ir meno terapija, tirti pro- 
jekciniai metodai. Vėliau Rimvydas Augis tobulino savo psichoanalizės 
žinias Suomijoje ir JAV, kur šiuo metu dirba vaikų psichoanalitiku. Gin- 
taras Chomentauskas studijavo JAV šeimos sistemų terapiją ir daugiau 
specializavosi dirbti su šeimomis. 

Praktinė psichoterapinė pagalba vaikams vystėsi sparčiai, tačiau 
formalaus vaikų psichoterapijos mokymo nebuvo. Pagalbos vaikams 
vystymąsi lėmė prastėjanti vaikų psichinė sveikata, mažesnė stigma 
(suaugusieji dažniau kreipdavosi pagalbos vaikams nei sau patiems), 
be to, daliai specialistų buvo drąsiau pradėti dirbti su vaikais nei su 
suaugusiais. Po nepriklausomybės atkūrimo atsirado galimybė kviestis 
vaikų psichoterapeutus iš užsienio ir patiems išvažiuoti mokytis. Pavie- 
niai specialistai studijavo vaikų psichoterapiją įvairiuose mokymuose, 
vedamuose norvegų, vokiečių, olandų, anglų, amerikiečių. Kiekvienos 
teorinės mokyklos atstovai, dirbdami su vaikais, ėmė remtis savo mo- 
kyklai būdinga psichikos sutrikimų ar psichologinių sunkumų prie- 
žasčių samprata ir taikyti įvairius metodus. Vaikų psichoterapeutai Lie- 
tuvoje neturi atskiros profesinės draugijos, tačiau buriasi po savo teorinių 
mokyklų vėliavomis. Pagrindinės vaikų psichoterapijos kryptys Lietuvo- 
je yra psichoanalitinė (kuriai atstovaujame ir mes), individualiosios psi- 
chologijos, kognityvinė-bihevioristinė ir nedirektyvioji-humanistinė. 

Mūsų pačių kelias į psichoterapinį darbą su vaikais prasidėjo nuo 
psichologijos studijų Vilniaus universitete (medicininės psichologijos 
specializacija). Kaupėme vaikų psichologinės diagnostikos bei konsulta- 
vimo patirtį psichiatrijos ligoninėje ir vaikų poliklinikose. 1997-2002 m. 
turėjome galimybę dalyvauti tęstiniuose mokymuose, skirtuose klini- 
kiniam darbui su prievartą patyrusiais vaikais, suorganizuotuose Niu- 
jorko atviros visuomenės instituto ir Niujorko vaikų psichinės sveikatos 
aljanso. Netrukus įkūrėme Saugaus vaiko centrą Kaune, kur teikiame 
psichologinę pagalbą vaikams ir suaugusiems, rengiame įvairių sričių 
specialistų, dirbančių su vaikais, mokymus, kuriame mokomuosius-te- 
rapinius žaidimus. Mūsų kelias tipiškas ir daugumai kitų lietuvių ko- 
legų: vaikų psichologo ar psichiatro praktinio darbo su vaikais patirtis 
ir baigta suaugusiųjų psichoterapijos mokymo programa sudaro prielai- 

das psichoterapiniam darbui su vaikais, o specifines vaikų psichotera- 
pijos žinias ir įgūdžius tobulinti tenka kursuose, seminaruose ir super- 
vizijose. 

S. Freudo psichoanalizės teoriją galima laikyti vaikų psichoterapijos 
kertiniu akmeniu. Ji padėjo pakeisti požiūrį į vaiką - įrodė jį esant svar- 
bią žmogišką būtybę, turinčią gilius asmeninius jausmus, troškimus bei 
savo teises. S. Freudas niekada tiesiogiai nedirbo su vaikais, tačiau jo 
teorinės mintys, suaugusiųjų analizė, jų vaikystės prisiminimų rekon- 
strukcija, pasąmonės konfliktų ir traumuojančio patyrimo atskleidi- 
mas parodė, kad vaikams būdingi libidiniai impulsai yra normalūs ir 
nerodo degeneracijos, kaip buvo manyta anksčiau. Nors jis ne visai 
suprato subtilius skirtumus tarp vaiko ir suaugusiojo, bet matė, kad 
laisvųjų asociacijų metodas vaikų analizei netinkamas. S. Freudo mintys 
apie vaiką, ankstyvojo vystymosi svarbą vėlesniems suaugusio asmens 
santykiams, jo sugebėjimui mylėti, dirbti, jausti pasitenkinimą, įveikti 
gyvenimo sunkumus paskatino kitus analitikus stebėti vaikus ir kurti 
vaikams tinkamas psichoterapines teorijas ir praktikas. 

Didžiausią įtaką vaikų psichoterapijai turėjo dvi moterys psicho- 
analitikės, S. Freudo pasekėjos, vėliau tapusios savarankiškų psicho- 
analitinių mokyklų teoretikėmis. 

Pirmoji iš jų - Melanie Klein, viena iš objektų ryšių mokyklos kūrė- 
jų, kurios vaikų analizės modelis įsivyravo Jungtinėje Karalystėje ir Pie- 
tų Amerikoje. M. Klein dirbo su visai mažais vaikais (nuo dvejų metų) 
taikydama žaidimą - laikė jį suaugusiųjų laisvųjų asociacijų atitikme- 
niu, per kurį atsiskleidžia vaiko nerimas, norai, konfliktai, pasąmonės 
fantazijos, jausmai. Naudodama žaidimą, ji laikėsi suaugusiųjų analizės 
taisyklių, taikė ankstyvas vaiko psichinio pasaulio interpretacijas. Jos 
taikyta pagrindinė terapinė intervencija - vaiko nerimo, susijusio su 
destruktyviais impulsais, įvardijimas. Terapijoje tokį nerimą kelia ryšys 
su terapeutu. M. Klein projekciją laikė pačiu svarbiausiu gynybos me- 
chanizmu, leidžiančiu vaikui tvarkytis su savo destrukcija. Vaikas kovoja, 
stengdamasis atsikratyti savo paties nekenčiamų ir pavojingų fantazijų, 

perkeldamas jas į kitus asmenis ir taip apsaugodamas save. M. Klein nuo- 
mone, tik sistemingai čia ir dabar interpretuojant šį projekcijos procesą 
galima padėti vaikui integruoti jo vidinį pasaulį, susidaryti realesnį ki- 
tų vaizdą. Ji visiškai pašalino tėvus iš terapinio proceso, griežtai laikėsi 
neutralumo taisyklės. Šiuolaikiniai M. Klein pasekėjai išlaikė pagrin- 
dinius jos modelio ypatumus - vaiko ir terapeuto tarpusavio sąveiką, 
kurios metu terapeutas naudojasi savo paties jausmais, leidžiančiais jam 
suvokti vaiko projekcijas. 

Antroji - Anna Freud, S. Freudo duktė, viena iš pagrindinių ego 
psichologijos kūrėjų, jos darbai vaikų psichoterapijos srityje turi daug 
pasekėjų JAV. A. Freud rėmėsi klasikine tėvo varų teorija ir struktūrine 
analize, mokymu apie tai, kaip psichinis skausmas virsta nerimu, o ne- 
rimas verčia mus nuo pat mažens vystyti gynybas, kurios savo ruožtu 
gali sąlygoti simptomus. Nepaisydama tėvo skepticizmo dėl galimybių 
taikyti psichoanalizę vaikams, ji ėmė tiesiogiai dirbti su šiais. A. Freud 
kritikavo M. Klein dėl to, kad pastaroji neatsižvelgė į vaiko raidą, pvz., 
pažintines galimybes, kalbos vystymąsi bei sugebėjimą įveikti stresą ir 
konfliktus, visiškai išstūmė tėvus iš terapijos proceso, o ypač dėl pasąmo- 
ningų labai simboliškų ir spekuliatyvių fantazijų. A. Freud požiūris bu- 
vo daug nuosaikesnis. Ji paruošdavo vaikus analizei, taikydama eduka- 
cines intervencijas ir skatindama teigiamus jausmus, atsižvelgdama 
į prisitaikymo prie aplinkos reikalavimų svarbą. Žaidimą ji naudojo 
ryšiui užmegzti ir pasipriešinimui sumažinti. Pradžioje A. Freud labai 
atsargiai ir pagarbiai analizuodavo vaikų gynybas ir tik baigusi darbą su 
jomis imdavo analizuoti vidinį konfliktą, ypač pabrėždama vaiko sek- 
sualinius (libidinius) impulsus. Interpretacijas laikydama pagrindiniu 
analizės instrumentu, ji labai daug reikšmės teikė analitinei situacijai, 
kuri naudojama kiekvieno paciento individualiems poreikiams tenkinti 
ir vaiko kontaktui su terapeutu stiprinti. Ji abejojo analitiko sugebėjimu 
išlikti neutraliu, vien tik interpretuoti perkėlimą. (Perkėlimo analizė 
nelaikoma svarbiausiu dalyku darbe su vaikais, nes vaikas dabartyje 
gyvena kartu su tėvais ir yra labai nuo jų priklausomas.) Ji reguliariai 
susitikinėjo su tėvais ir iš jų gaudavo informaciją. A. Freud naudojosi 
psichoanalize norėdama patobulinti mokymosi procesą, suprato ben- 
dradarbiavimo ne tik su tėvais, bet ir su mokytojais svarbą, pagrindiniu 
analizės uždaviniu laikė įvairiapusę vaiko vystymosi pažangą. 

Laikui bėgant skirtumai tarp šių dviejų analitikių pasekėjų mažėjo, 


323 


PSICHOTERAPIJA SPECIFINĖMS PACIENTŲ GRUPĖMS 


324 


užleisdami vietą bendroms koncepcijoms. D. Winnicottas, pritardamas 
M. Klein idėjoms, pabrėžė ankstyvo kūdikio ir motinos ryšio bei tėvų 
sugebėjimo prisiderinti prie vaiko svarbą kaip pagrindinį veiksnį, nu- 
lemiantį vaiko normalų ar patologinį vystymąsi. Šalia žaidimo, vaikų 
terapijoje jis ėmė taikyti piešimą ir pasakojimą, išryškino neverbalinius 
terapinio proceso aspektus, pavadindamas juos „palaikančiąja aplinka“. 
D.Winnicottas paskleidė idėjas apie „pereinamąjį“ objektą ir netikro- 
sios savasties formavimąsi. Jo įžvalgos buvo labai svarbios pripažįstant 
tarpasmeninį terapinės sąveikos pobūdį. 

J.Bowlby's padėjo pagrindus prisirišimo teorijai. Pagal jį žmogus 
yra išskirtinai socialinė būtybė ir ryšys su kitais yra būtina jo išlikimo 
sąlyga. Prisirišimas prie kūdikį prižiūrinčio asmens (dažniausiai moti- 
nos) pirmaisiais kūdikio metais nulemia vėlesnį suaugusios asmenybės 
prisirišimo tipą. O nuo jo priklauso, kaip asmuo tvarkysis su nerimą 
keliančiomis situacijomis. Terapijoje sukurtas saugus ryšys leidžia ma- 
žinti nerimą. 

Daugelis dabartinių vaikų psichoterapijos mokyklų sujungia klasi- 
kinį psichoanalizės požiūrį apie psichoseksualinį brendimą ir ego vys- 
tymąsi su mokymu apie savasties formavimąsi, objektų ryšius, separa- 
cijos-individuacijos procesus, prisirišimo mechanizmus taip išplėsdami 
ne tik pačią teoriją, bet ir sudarydami galimybes taikyti psichoterapiją 
platesniam vaikų ir paauglių ratui, tiek amžiaus, tiek sutrikimų prasme. 

Iš šiuolaikinių autorių svarbu paminėti P. Fonagy, kurio mentalizaci- 
jos teorija - geras pavyzdys, kaip galima susisteminti įvairių teorinių 
mokyklų žinias ir praktiką. 

Mentalizacija, arba refleksinė funkcija, yra vystymosi pasiekimas, 
leidžiantis vaikui reaguoti ne tik į kito žmogaus elgesį, bet ir suprasti ki- 
tų žmonių psichikos būkles - nuostatas, ketinimus, lemiančius jų elgesį, 
planus. Ji leidžia vaikui suprasti kitų žmonių mintis, pajusti jų jausmus. 
Išmokęs suprasti kitų psichikos būkles, vaikas ima suvokti kitų elgesio 
prasmę. Tai jam leidžia reaguoti lanksčiai, pasiremiant savo patyrimu, 
kuris geriausiai atitinka esamą tarpasmeninę situaciją. Kitų Žmonių 
veiksmų prasmės tyrinėjimas susijęs su vaiko sugebėjimu analizuoti 
save, įvardyti ir įvertinti savo paties vidinį patyrimą, o šis sugebėjimas 
lemia afekto reguliavimą, impulsų kontrolę, savistabos, savivokos ir savi- 
valdos galimybes. Fonagyo nuomone, mentalizacijos sugebėjimą lemia 
ankstyvojo prisirišimo ypatumai. Mentalizacija - biologiškai nulemtas 

sugebėjimas, kurį realizuoja motina, reaguodama į savo vaiką kaip į savo 
pačios veiksmų motyvą. Vaiko prisirišimo sėkmė priklauso nuo moti- 
nos sugebėjimo suprasti savo vaiko psichikos būkles. Motinos pastan- 
gos atrasti vaiko elgesio prasmę perduoda vaikui jausmą, kad psichikos 
būklės lemia elgesį ir kad elgesio prasmės supratimas yra efektyviau- 
sia prisitaikymo prie aplinkos reikalavimų strategija. Sugebėjimas su- 
prasti ir apibūdinti savo ir kitų psichikos būkles, įvardyti tarpusavio 
santykius psichikos būklių terminais ne tik leidžia vaikui tapti mažiau 
pažeidžiamam, lemia gerą jo prisitaikymą, bet ir perduodamas iš kar- 
tos į kartą. Tėvai, gavę šį sugebėjimą iš savo tėvų, lemia saugų vaiko 
prisirišimą ir mentalizacijos sugebėjimą. Mentalizacijos, arba refleksinės 
funkcijos, trūkumas, nulemtas įgimtų veiksnių (autistiški vaikai) ar 
aplinkos ( apleisti, prievartą patyrę vaikai) pastiprina vystymosi deficitą, 
kuris savo ruožtu kelia tolesnio vystymosi ir prisitaikymo problemas: 
tarpusavio santykių, impulsų kontrolės, savivertės, sugebėjimo prisitai- 
kyti prie besikeičiančių gyvenimo sąlygų. Stokojantys tėvų globos vaikai 
vengia mentalizacijos, kad apsisaugotų nuo tėvų meilės trūkumo ar net 
jų neapykantos suvokimo. P. Fonagy's tokiems vaikams siūlo sisteminę 
psichoanalitinę psichoterapiją, vystančią mentalizacijos sugebėjimą. 

P. Fonagy's kartu su bendradarbiais atliko tyrimus, kurie leido 
įvertinti psichoanalitinės terapijos ir psichoanalizės veiksmingumą 
skirtingo amžiaus ir skirtingų sutrikimų turintiems vaikams ir paaug- 
liams. Tyrimų rezultatai leido padaryti išvadas, kad: 


-  Psichodinaminis gydymas ( psichoanalizė ir psichoanalitinė tera- 
pija) ypač veiksmingas emocinių sutrikimų turintiems vaikams. 

- Emocinių sutrikimų turintiems, tačiau neblogai prisitaikiusiems 
vaikams pakanka mažiau intensyvios terapijos. 

- Intensyvi terapija ypač naudinga vaikams, kurie anksčiau buvo 
laikomi netinkamais psichoterapijai - sunkaus elgesio, smurtau- 
jantiems, emociškai deprivuotiems, pasižymintiems prisirišimo 
sutrikimais. 

- Dirbant su šiais vaikais turi būti parenkama individuali taktika, 
integruojamos įvairios teorijos ir technikos. 


Pagrindiniai terapinės intervencijos tikslai (Bleiberg E., Fonagy P., Tar- 
get M.): 

atkreipti vaiko dėmesį į psichikos procesus, remiantis savęs ir kitų 
reprezentacijomis, 

diferencijuoti ir įvardyti vidines būkles ir jausmus, 

suskaidyti nepakeliamą, nerimą keliantį patyrimą į mažesnius vie- 
netus, kad vaikas galėtų su jais susitvarkyti, 

keisti mąstymą mažinant nerimą ir sukuriant ryšius tarp skirtingų 
mąstymo proceso aspektų, 

padėti vaikui atskirti vidinę realybę nuo išorinės, tikrovę nuo 
fantazijų, 

nustatyti ribas, paaiškinti jų galiojimą, 

parodyti ryšį tarp gavimo ir davimo, 

vystyti toleranciją frustracijai ir sugebėjimą atidėti pasitenkinimą, 
padėti fantazuoti ir žaisti, nebijant nutolti nuo tikrovės. 


Šie tikslai pasiekiami, taikant specifines terapines technikas: 


+» Refleksinių procesų stiprinimas. 


Pirmiausiai terapijoje vaikas turi išmokti stebėti savo paties emo- 
cijas, suprasti, įvardyti savo emocines būsenas, fiziologinius ir 
afekto signalus. Vaikams reikia padėti suprasti ryšį tarp savo elge- 
sio ir vidinių būsenų, pvz., frustracijos bei nerimo. Svarbu padėti 
jiems išsiaiškinti, kas verčia būti agresyviems situacijose, kai jie 
jaučiasi nesuprasti, suvaržyti, sumišę ar sunerimę. Vaikams sunku 
suprasti kompleksines psichikos būkles, būdingas konfliktams ar 
ambivalencijai, tačiau jie gali suprasti savo norus ir troškimus. Te- 
rapeutas padeda vaikui susieti jausmus su pasąmoningomis min- 
timis. Vaikai, turintys mentalizacijos defektą, nesugeba susieti net 
ir sąmoningų minčių su jausmais. Čia, kitaip nei psichoanalizėje, 
svarbu ne parodyti vaikams kelią į išstumtus afektus, bet išmoky- 
ti juos naudotis sąvokomis, mokyti atpažinti ir įvardyti jausmus, 
kad jie galėtų suvokti, kurios mintys ir idėjos verčia juos vienaip 
ar kitaip jaustis. 

Impulsų kontrolės ir savitvardos stiprinimas. 

Terapeutas turi suprasti vaiko impulsyvumo priežastis ir ieškoti 
būdų, kaip nukreipti vaiko impulsyvų elgesį socialiai priimtina 
linkme, palaipsniui didinant jausmų išraiškos kontrolę. 
Pereinamosios erdvės sukūrimas (D. Winnicottas) 

Pirmiausia terapijoje turi būti sukurta bendra erdvė, kurioje at- 

siranda ryšys tarp savęs ir kito (objekto ir subjekto). Tik šios 
bendros erdvės sukūrimas leidžia gilinti terapinį poveikį ir imtis 
darbo su psichologinėmis gynybomis. Priešingu atveju gynybos 
dar sustiprėja, atsiranda kontrolės, distancijos, terapeuto nuverti- 
nimo poreikiai. Tik šioje erdvėje vaikas gali priskirti sau ar atmesti 
jausmus, išmėginti terapeuto gebėjimą prisiderinti, atsiliepti į 
pažeidžiamas savasties dalis. Su vaikais erdvė kuriama žaidžiant, 
su paaugliais - prisiimant tam tikrą vaidmenį. Dažnai vaikai imasi 
vaidmenų žaidimo norėdami, kad terapeutas padėtų jiems susi- 
gaudyti jausmuose. Stipriau sutrikę vaikai bando priversti terapeu- 
tą pasijusti taip, kaip jaučiasi patys, nori iš jo išmokti tvarkytis su 
nepakeliamais jausmais. Terapeutas bando padėti, mokydamas tiek 
kognityvinės, tiek elgesio kontrolės, panaudodamas simbolizaciją 
ar metaforas, demonstruodamas savo paties sugebėjimą reflektuo- 
ti ir reguliuoti patirtį per psichines reprezentacijas, o ne fizinius 
veiksmus ir iškrovas. 

Kitų supratimo lavinimas. 

Terapinė situacija leidžia vaikui suprasti kito žmogaus psichikos 
būkles. Terapeuto būsenos supratimas vaiką moko pasiruošti sa- 
vistabai. Vaikus, pasižyminčius silpna mentalizacijos funkcija, 
aplinkinių suaugusiųjų psichikos būklės gąsdina ir trikdo. Saugi 
terapinė aplinka leidžia sužinoti kitų požiūrį į save - taip pade- 
dami vaiko savivokos pagrindai. 

Darbas su perkėlimu. 

Perkėlimas čia suprantamas kiek kitaip nei klasikine prasme 
(S. Freudo nuomone, dirbant su vaiku perkėlimo nebūna, nes vai- 
kas šiuo metu išgyvena santykius su savo tėvais). Mentalizaciją 
skatina ryšio su terapeutu supratimas ir tarpusavio santykių aiš- 
kinimasis. Pasitelkęs kūrybiškumą ir įgimtas savybes, terapeutas 
užmezga su vaiku labai stiprų emocinį ryšį. Jis elgiasi lyg motina, 
ramindama savo vaiką, atspindėdama jo emocinę būseną, savo 
išraiška leisdama suprasti, kad išlieka nesunaikinta ir neperpildyta 
vaiko jausmų proveržio, taip parodydama galimybę juos atlaikyti 
ir suvaldyti. Jautrus terapeutas nesistengia tapti geresne „motina“, 
jis išlaiko pusiausvyrą tarp pernelyg nuodugnaus įsijautimo į vaiko 
problemą (vien empatiško jos supratimo) ir pasitraukimo ar ne- 
jautrumo, leisdamas vaikui susitvarkyti su savo jausmais pačiam. 

+ Vaiko pasąmoningų būsenų interpretacija. 
Interpretacijos padeda vaikui suprasti pasąmoningas mąstymo 
prasmes, suvokti savo elgesio motyvus, suprasti ryšį tarp elgesio, 
jausmų ir kūno simptomų, atskleisti santykių su kitais ypatumus. 
Interpretuoti galima vaiko pasakojimą arba temas, kurių jis ven- 
gia, jo elgesį, žaidimą, vaidmenis priskiriamus terapeutui, žaislams, 
vaiko emocinę būseną, sapnus. 


PRAKTINIS VAIKŲ IR PAAUGLIŲ PSICHOTERAPIJOS TAIKYMAS 


Indikacijos 


Psichoterapija gali būti reikalinga dėl įvairių vaiko sunkumų: nuo atsi- 
sakymo eiti į mokyklą, miego ir valgymo sutrikimų iki nevaldomos 
agresijos ar savižudiškų minčių. 

Dažniausiai vaikams prireikia pagalbos, kai jų emocijos, elgesys, 
bendravimas ar somatinė būklė yra sutrikę dėl nuolatinės nesantaikos 
šeimoje ar tėvų skyrybų, dėl neišgedėtos netekties, dėl patirto fizinio ir 
emocinio smurto bei seksualinės prievartos, dėl įvairių nepalankių įgim- 
tų veiksnių (pvz., hiperaktyvumo ar autizmo). Kartais tik psichoterapi- 
jos procese atsiskleidžia tikrosios vaiko sunkumų ar simptomų (baimių, 
šlapinimosi į lovą, užsisklendimo ar pykčio priepuolių) priežastys. 


Susitikimas su tėvais 


Paprastai vaiko psichoterapijos iniciatoriai yra tėvai. Į pirmąjį susitikimą 
tėvams patartina ateiti be vaiko (išskyrus vyresnius nei 16 m. paauglius 
ar tuos atvejus, kai į psichoterapeutą kreipiamasi paauglio iniciatyva). 
Patirtis rodo, kad kalbėtis su tėvais, vaikui ar paaugliui laukiant už kabi- 
neto durų, yra netinkama ir net žalinga praktika, trukdanti vėliau kurti 
pasitikėjimu grįstą saugų ryšį tarp vaiko ir terapeuto. 

Pasiryžimas kreiptis pagalbos tėvams tikrai nėra lengvas žingsnis, 
dažnai jie ateina kamuojami bejėgiškumo, pykčio, nuoskaudos ar kaltės 
dėl vaiko sunkumų ir dėl komplikuotų savo santykių su juo. Labai svar- 

bu suteikti tėvams galimybę laisvai ir atvirai papasakoti tai, kas jiems 
atrodo reikšminga; jei kartu dalyvautų ir vaikas, tuomet tėvai imtų 
arba saugoti jį, kai ką nutylėdami, arba imtų skųstis vaiku, sukeldami jo 
pasipriešinimą ir pyktį. 

Pirmosios konsultacijos metu vyksta keli svarbūs dalykai: 


- terapeutas iš tėvų gauna informaciją apie vaiko raidą, šeimos 
istoriją ir dabartinę situaciją, apie pas jį atvedusias problemas ar 
simptomus; 

- terapeutas susidaro pradinį įspūdį apie tėvų emocinį požiūrį į vai- 
ką, jų gebėjimą suprasti vaiko vidines būkles, jų tėvystės įgūdžius, 
bendradarbiavimo su tėvais vaiko psichoterapijos procese gali- 
mybes; 

- tėvai įvertina, kiek terapeutas yra dėmesingas, taktiškas ir profe- 
sionalus - ar jis geba klausytis, suprasti ir atjausti, bet tuo pačiu 
būti neutralus ir dalykiškas; 

- tėvai gauna informaciją apie tai, kaip vyksta įvertinimas ir vėlesnė 
psichoterapija su tokio amžiaus vaikais; 

- aptariama, kaip paruošti vaiką pirmajam susitikimui su tera- 
peutu. 


Pirmasis susitikimas su vaiku 


Vaiko paruošimas pirmajam susitikimui itin svarbus, nes gali turėti 
įtakos tolesnio jo ryšio su terapeutu pobūdžiui. Kartais tėvai bando 
nuslėpti, kur su juo eis, teisindamiesi vaiko amžiumi („jis dar per ma- 
žas, kad suprastų“) ar bijodami vaiko pasipriešinimo; kartais tiesiog ap- 
gauna vaiką („važiuosime į žaidimų kambarį ). Būna atvejų, kai vizitas 
pas terapeutą prilyginamas bausmei ar grasinimui („jeigu nepradėsi 
mokytis, tai teks eiti pas psichologą“), o kartais tėvai nuo pradžių uži- 
ma papirkinėtojų poziciją („jeigu nueisi ir atsakysi viską, ko tavęs klaus, 
nupirksiu tau...“). 

Todėl būtina padėti tėvams pasiruošti tam, kaip jie paaiškins vaikui 
apsilankymo pas terapeutą pobūdį, tikslą ir vietą. Čia galioja pagrindi- 
nis - tiesos ir atvirumo - principas, o patį paaiškinimą reikia sufor- 
muluoti atsižvelgiant į vaiko amžių: vaikui suprantamais žodžiais reikia 
įvardyti problemą, pasakyti, kad yra specialistas, kuris šiais klausimais 
padeda, kad jis su vaiku žaidžia, piešia ir kalbasi ir kad tėvai jau buvo 

su juo pasikalbėti. Vaikui bus ramiau, jei tėvai pasidalys su juo savo 
įspūdžiais apie terapeutą, pasakys jo vardą ir papasakos, kaip atrodo 
ta vieta, kurioje jis dirba. Kalbantis su vaiku apie būsimą apsilankymą, 
tėvams reikėtų vengti kaltinamo tono, nerimastingo vaiko sunkumų 
sureikšminimo, taip pat neverta klausti vaiko, ar jis norėtų eiti. 

Jei tėvai tinkamai paaiškina vaikui, kur ir kodėl jie eina, ir jei pačių 
tėvų motyvacija yra adekvati, dažniausiai pirmas susitikimas su vaiku 
nėra sunkus. Jokios standartinės procedūros, kuria prasidėtų terapeuto 
bendravimas su vaiku, nėra, nes terapeuto kalbėsena priklauso nuo vai- 
ko amžiaus, jo elgesio atėjus, jo emocinės būsenos. Kad užmegztų ryšį ir 
sumažintų vaiko jaučiamą įtampą, terapeutui pakanka būti nuoširdžiam, 
šiltam (bet nepereiti į saldų, globėjišką ar familiarų toną) ir atidžiam 
vaiko emocinėms reakcijoms. Paprastai terapeutas trumpai papasakoja 
vaikui, ką apie jį jau žino, ir paaiškina, ką jie kartu veiks. Jei mato vaiko 
diskomfortą, terapeutas nuo pat pradžių aiškiai leidžia vaikui suprasti, 
kad čia jis bus priimamas su visais savo jausmais, nebus verčiamas apsi- 
mesti ar užsidėti dar vieną kaukę. Pavyzdžiui, įsitempusiam, suvaržytam 
vaikui, kurį ši nauja situacija baugina, terapeutas nesako „nebijok, čia 
nieko baisaus nebus, pažiūrėk, kiek turiu žaislų, tau tikrai patiks čia 
žaisti . Vietoj to terapeutas stengiasi suprasti vaiko būseną ir empatiškai 
ją atspindėti; pvz.,sakydamas „pirmą kartą atėjus šiek tiek nejauku...eime, 
apžiūrėsime, kokių žaislų čia yra“. Dauguma mažesnių vaikų psichotera- 
peuto kabinetą gana greitai priima kaip draugišką ir jiems suprantamą 
aplinką. Natūralus vaiko poreikis žaisti ir neįkyriai atspindinti terapeu- 
to pozicija sudaro prielaidas jų bendravimui ir ryšio mezgimui. 

Jeigu klientai yra vyresni vaikai, ir ypač paaugliai, reikia numatyti 
jų ambivalentiškus jausmus šios naujos situacijos atžvilgiu ir jų neig- 
noruoti. Jeigu iš tėvų yra žinoma arba iš paties paauglio elgesio ar žodžių 
akivaizdu, kad jis atėjo nenoromis - įsitempęs, priešiškai nusiteikęs, ne- 
rimaujantis ar pykstantis, labai svarbu, kad terapeutas toleruotų jo nei- 
giamus jausmus, t. y. juos atlaikytų ir įvardytų. Tuo būdu nuo pat pradžių 
terapeutas rodo pavyzdį, kad čia bus galima kalbėti apie sunkius dalykus 
ar nemalonius jausmus (J. Silove). Taip pat perduodama ir žinia, kad bus 
kalbama ne tik apie vaiko gyvenimą „ten“, bet ir apie tai, kaip jis jaučiasi 
čia ir dabar, apie tai, kas vyksta tarp jo ir terapeuto. 

Įvertinimas 


Vaikų psichoterapeutas nesiekia nustatyti diagnozės kaip psichiatras ir 
netaiko diagnostinių testų baterijos kaip medicinos psichologas. Psicho- 
terapeutui svarbu įvertinti vaiko asmenybę jo santykių su tėvais konteks- 
te ir suprasti kreipimąsi lėmusių sunkumų (problemų ar simptomų) 
priežastis bei poveikį vaikui ir šeimai. 

Įvertinimui skiriama nuo 2 iki 4 sesijų. Įvertinimo forma, kaip ir 
vėliau pati psichoterapija, pirmiausia priklauso nuo vaiko amžiaus: 


- iki2 m. terapeutas bendrauja su tėvais ir vaiku kartu: stebimos ma- 
mos/tėčio ir vaiko interakcijos, prisirišimo ypatumai (vaiko reaga- 
vimas į nepažįstamą žmogų ir svetimą aplinką, tėvų sugebėjimas 
nuraminti vaiką ir suprasti jo poreikius bei emocines reakcijas); 

- 3-6 m. vaikas įvertinamas pasitelkus žaidimą ar piešimą; Žaidimas 
yra natūralus vaiko saviraiškos būdas, atskleidžiantis jo raidos ly- 
gį, asmenybės bruožus, impulsus ir jų kontrolę, emocijas ir gynybi- 
nius mechanizmus (P. Kernberg); 

- 7-11m. vaikui įvertinti, šalia žaidimo, pasitelkiamos ir projekcinės 
metodikos (šeimos piešinys, nebaigti sakiniai ir kt.) bei tiesioginis 
pokalbis apie įvairias jo gyvenimo sritis; 

- maždaug nuo 12 m. vertinimo forma yra verbalinė - kuo paauglys 
vyresnis, tuo labiau įvertinimas panašus į suaugusiojo. 


(Nurodytos amžiaus ribos yra tik apytikslės, nes priklauso ne nuo biolo- 
ginio vaiko amžiaus, bet nuo jo faktinės brandos ir individualių bruožų.) 
Kad ir kokio amžiaus būtų vaikas, svarbi informacija apie jį, gaunama 
ne tik iš turinio (ką žaidžia, piešia ar pasakoja apie save), bet ir iš pro- 
ceso - kaip jis bendrauja su terapeutu, kaip reaguoja ir elgiasi šioje nau- 
joje situacijoje. 
Pagrindinės vaiko funkcionavimo sritys, kurias terapeutui svarbu 
pažinti, yra šios: 


1. emocinė (būdingos nuotaikos, emocijų raiškos būdai, psicho- 
loginės gynybos mechanizmai, afektų valdymas, frustracijos to- 
lerancija); 

2. kognityvinė (kalbos išsivystymas, gebėjimas sutelkti ir išlaikyti 
dėmesį, intelektinės galimybės, mokymosi pasiekimai ir sunku- 
mai); 

3. socialinė (adaptacijos ypatumai, bendravimo įgūdžiai, santykių 
su šeimos nariais ir bendraamžiais pobūdis); 

4. visas šias sritis jungia mentalizacijos sugebėjimas (kiek vaikas 
sugeba galvoti apie savo bei kitų jausmus, norus, elgesio priežastis, 
numatyti ir suprasti savo bei kitų veiksmus). 


Atsižvelgiant į visa tai, galima formuluoti psichoterapijos tikslus, parinkti 
tinkamą jos formą ir technikas, prognozuoti jos trukmę ir rezultatus. 

Įvertinimo rezultatai paprastai aptariami pokalbyje su tėvais. Tera- 
peutas apibendrina anksčiau iš tėvų gautą informaciją apie vaiką ir savo 
pastebėjimus. Labai svarbu pasiekti bendrą supratimą ir abiem pusėms 
priimtiną formuluotę apie vaiko sunkumus, kuriems įveikti bus skirta 
terapija, taip pat apie vaiko stiprybes arba privalumus. Terapeutas turi 
paaiškinti tėvams, ko galima tikėtis iš terapijos, kokiu būdu ji gali padėti 
vaikui ir kokia numatoma jos trukmė. Su tėvais susitariama ir dėl tera- 
pijos sąlygų: sesijų dažnio, laiko, mokesčio, atostogų ir praleidimų, taip 
pat dėl terapeuto tolesnio ryšio su tėvais reguliarumo ir pobūdžio (žr. 
„Darbas su tėvais kaip vaikų psichoterapijos dalis“). 


Žaidimas ir jo vieta vaikų psichoterapijoje 


Žaidimas - tai vaiko kalba, tai būdas, kuriuo vaikas natūraliai save iš- 
reiškia. Žaidimas visada yra kūrybiškas, teikiantis malonumą potyris. 

Sugebėjimas žaisti vystosi ankstyvųjų vaiko ir tėvų santykių konteks- 
te (D.Winnicottas): dauguma „pakankamai gerų“ tėvų nuolat žaidžia 
su savo kūdikiu ar mažu vaiku. Kasdienis vaiko maitinimas, rengimas, 
tvarkos palaikymas, migdymas ar žadinimas dažnai vyksta žaidžiant, 
žaismingas bendravimas tampa tarpusavio ryšio, „susikalbėjimo“ terpe 
ir teikia pasitenkinimą abiem pusėms. Meškiukas žadina vaiką ir kviečia 
kartu eiti į darželį, batukas pasislepia už kėdės ir vėl išlenda, pelytė ku- 
tendama „bėga vandenėlio, nesuranda šaltinėlio“, šaukštelis su maistu 
virsta atskrendančiu lėktuvėliu, dienos pabaigoje mašinėlės jau eina 
miegoti į savo garažą. 

Augdamas vaikas pats inicijuoja ir kuria žaidimą, dažnai žaidžia vie- 
nas, su tėvais ar kitais vaikais. Laisvas kasdienis vaiko žaidimas pats 
savaime turi harmonizuojamąjį, gydomąjį, augimą skatinantį poveikį: 


- žaidimu vaikas išreiškia susikaupusius jausmus (žaidimo herojai 
kovoja vieni su kitais); 

- tuos jausmus suvaldo (žmogeliukas nugali pabaisą); 

- kompensuoja kažką, ko jam trūksta, ar patirtas nuoskaudas (grįžęs 
iš mokyklos pirmokas žaidžia, vaizduodamas Supermeną, turintį 
ypatingų galių); 

- sprendžia vidinius konfliktus (žaidime didesnis drakonas gali nu- 
galabyti mažesnį - taip priimtinu būdu, nejaučiant baimės ir kaltės, 
susitvarkoma su įniršiu mažesnio brolio atžvilgiu); 

- patiria ir mokosi suprasti kitų jausmus bei motyvus (kuria žaidi- 
mą, kuriame atlieka mamos, gydytojo, mokytojos vaidmenį); 

- peržaidžia realiai patirtas situacijas ir tuo būdu su jomis susi- 
tvarko - perpranta ir integruoja (keturmetis po tolimo giminaičio 
laidotuvių visą pusdienį kieme kasa duobutes smėlyje ir „laidoja“ 
akmenukus, pagaliukus, gėlytes). 


Žaidimas visada kyla iš vaiko vidinio pasaulio ir jį išreiškia, tačiau tam 
panaudojami išorinio pasaulio (materialūs) objektai - žaislai ar kitos 
priemonės; tuo būdu žaidimas užima ypatingą, tarpinę poziciją arba 
erdvę. Žaidime vaikas sujungia savo vidinį gyvenimą, savo fantazijų 
pasaulį su jį supančia tikrove. 

Žaidimo naudojimo vaikų psichoterapijoje (tiksliau — psichoanali- 
zėje) pradininkė - H. Hug-Hellmuth (1921) teigė, kad dirbant su vaiku 
spontaniškas vaiko žaidimas papildo verbalinę medžiagą ar netgi visiš- 
kai ją atstoja. Iki tol bandyta dirbti su vaikais taikant suaugusiųjų psi- 
choanalizės metodą, tačiau tai pasirodė neįmanoma (S. Ferenczy's). Net 
ir pradėjus naudoti žaidimą kaip darbo su vaiku formą, nuo pat pradžių 
nuomonės apie žaidimo vaidmenį terapijoje skyrėsi: A. Freud (1946) 
manymu, žaidimas yra vaiko būdas susitvarkyti su nerimu ir išspręsti 
vidinius konfliktus, t. y. žaidime atsispindi gynybinių mechanizmų vei- 
kimas. Tuo tarpu M. Klein (1932) laikė žaidimą tiesiogine pasąmonės 
išraiška, atskleidžiančia vaiko fantazijas ir impulsus - analogiška suaugu- 
siųjų laisvosioms asociacijoms. Tiek A. Freud, tiek M. Klein manė, kad 
būtina interpretuoti žaidimo turinį ir padėti vaikui pamatyti sąsajas 
su jo gyvenimo žmonėmis ir problemomis. Kitam požiūriui į žaidimo 
panaudojimą atstovavusi V. Axline (1947) teigė, kad žaidimo nereikia 
išversti į žodžius ir kad interpretacijos nereikalingos: nestruktūruotas 
žaidimas su besąlygiškai priimančiu suaugusiuoju pats savaime pade- 
da vystymuisi ir leidžia vaikui pačiam palaipsniui išspręsti savo prob- 
lemas. 

Dauguma dabartinių autorių kaip svarbiausią dalyką pabrėžia tai, 
kad žaidimas sudaro vaiko ir terapeuto bendravimo galimybę. Vaiko 
kalba ir kognityviniai gebėjimai dar nėra tiek išvystyti, kad jis galėtų 
žodžiais kalbėti apie jausmus ir santykius. Raidos procese vaikas savo 
jausmus bei troškimus pirmiausia išreiškia veiksmais, vėliau - fantazija 
ir galiausiai - kalba. Žaidimas suteikia vaikui galimybę naudotis visais 
šiais vidinių dalykų raiškos būdais, nes visada turi motorinį, vaizduotės 
ir verbalinį komponentus. Terapinis žaidimas iš pirmo žvilgsnio prime- 
na įprastą spontanišką vaiko žaidimą, tačiau jo funkcijos bei terapeuto 
vaidmuo jame pasižymi tam tikrais ypatumais. 

Vaikų psichoterapeutas turi sugebėti Žaisti (ir tam tikra prasme re- 
gresuoti), tačiau neturi tapti tiesiog žaidimo draugu: terapeutas žaidime 
dažniausiai „seka“ paskui vaiką, neįveda savo temų ar herojų, o kai vai- 
kas priskiria jam kokį nors vaidmenį, terapeuto žaidžiamas herojus vis 
tiek elgiasi pagal vaiko nurodymus. Terapeuto neįkyrus ir nevertinantis 
domėjimasis vaiko žaidimu skatina vaiką turtingiau ir laisviau išreikšti 
jam rūpimą temą, nes vaikas jaučia, kad yra ypatingoje (žaidimo) erdvėje 
su kažkuo, kas jį supranta ir gali kalbėti jo „kalba“ (E. Sperling). 

Žaidimas paprastai naudojamas dirbant su 3-12 metų vaikais, tačiau 
amžius labai priklauso nuo konkretaus vaiko: kartais terapinis žaidimas 
gali būti naudingas ir dvimečiui, kartais jau 10-ies metų vaikas nori tik 
kalbėtis. Kartais ir 16-metis nori žaisti - žaidimo erdvė, bendra veikla 
su terapeutu suteikia saugumo, nes leidžia pačiam pasirinkti pokalbio 
tempą, taip pat bet kada iš pokalbio vėl pasitraukti į žaidimą. Nuo vaiko 
amžiaus priklauso ir tai, su kuo bus žaidžiama (žr. „Terapinio žaidimo 
priemonės). 

Jei vaiko sutrikimas toks sunkus, kad jis negali žaist, psichoterapeuto 
uždavinys - padėti vaikui palaipsniui įgyti gebėjimą žaisti (D. Winnicottas). 


Žaidimo funkcijos psichoterapijoje: 


Žaidimas - tai būdas būti kartu su vaiku, vaiko ir terapeuto bendra- 
vimo, jų ryšio mezgimosi fonas ir terpė; šiai funkcijai tinka tiek laisvas 
žaidimas su žaislais, tiek piešimas ar lipdymas, tiek stalo žaidimai (ar 
kiti žaidimai su taisyklėmis). 

Žaidimas - tai būdas suprasti vaiką, arba diagnostinė funkcija: žaidi- 
mo turinys ir procesas leidžia suprasti vaiko problemas ir jų priežastis 

(kokius žaislus, priemones ar žaidimus pasirenka, kokios temos išsivys- 
to žaidžiant - visa tai atspindi vaiko baimes, troškimus, vidinius kon- 
fliktus, patirtas traumas ir tai, kaip jis suvokia save, tėvus, brolius ar seseris, 
mokytojus, bendraamžius, terapeutą ir terapiją). Pavyzdžiai: 5 m. vaikas 
žaidžia, įsivaizduodamas, kaip zoologijos sode plėšriems ir pavojingiems 
gyvūnams stato tvirtus aptvarus - čia galime matyti pastangas sukon- 
troliuoti savo agresyvius impulsus; 10 m. mergaitė žaidžia „gydomųjų 
saldumynų“ krautuvėlę - terapeutė turi pardavinėti jai iš plastilino nu- 
lipdytus saldumynus, kuriuose yra specialių medžiagų, todėl jie ne tik 
skanūs, bet ir gydo - žaidimo kalba praneša, kas jai yra terapija: ir malo- 
numas - skanu, ir nauda - gydo, ir tai kainuoja - terapeutė parduoda. 


Žaidimas - tai būdas padėti vaikui „išžaisti“ savo problemas ir susikaupu- 
sius jausmus, arba katarsio funkcija. Pvz.: ligoninėje gydytas vaikas daug 
kartų žaidžia gydymą: žaisliniams žvėreliams stato savo sukonstruotas 
„lašelines“, juos operuoja, leidžia vaistus; tėvų skyrybas išgyvenantis vai- 
kas „stato“ namą, kurį sugriauna pabaisa. 


Žaidimas - tai būdas padėti vaikui susivokti savo patirtyje, susitvarkyti 
su traumomis, spręsti vidinius konfliktus, arba integracinė funkcija. 
Pavyzdžiai: 6 m. mergaitė, turinti mažą brolį, žaidžia, kad ji gydytoja; 
gydydama „kūdikį“ - lėlę „mamai“ - terapeutei - praneša, kad kūdikis 
taip serga, jog turbūt neišgyvens, dėl to jį reikia taip operuoti, kad jis 
bus supjaustytas nuo galvos iki kojų. „Operuodama“ saldžiu balsu sako: 
„Kad žinotumėt, kaip aš myliu tokius mažus vaikus“. Žaidžia, kad ope- 
racijos metu tenka net nupjauti lėlei galvą ir vėl pritaisyti, bet viskas 
baigiasi sėkmingai, kūdikis lieka gyvas. Taip mergaitė integruoja intensy- 
vius ambivalentiškus jausmus brolio atžvilgiu, nes žaidime, kaip ir sapne, 
nesuderinami dalykai gali būti kartu. 


Žaidimas - tai būdas padėti vaikui suprasti save, arba įžvalgos skatini- 
mo funkcija - kai interpretuojama, ką reiškia tai, ką vaikas žaidžia. Ge- 
riau, kai terapeutas neskuba susieti žaidimo turinio su vaiko gyvenimo 
įvykiais, nors tai atrodytų ir akivaizdu; dažnai pakanka interpretacijos 
išliekant žaidimo erdvėje. Pavyzdys: 3 m. vaiko žaidime pradžioje yra 
liūtukas ir liūtė, paskui atsiranda liūtas, liūtukas duria liūtui į akį, talžo jį 
pagaliu. Terapeutas interpretuoja: liūtukas pyksta ant tėčio; vaikas linksi 
galvą ir toliau tęsia agresyvius veiksmus liūto atžvilgiu; terapeutas inter- 
pretuoja: liūtukas pyksta ant tėčio, nes šio ilgai nebuvo (yra žinoma, kad 

vaiko tėvas buvo ilgam išvykęs); dar po kiek laiko vaikas liūtą nustumia 
tolyn, terapeutas interpretuoja: liūtukas pyksta ant tėčio, nes nori, kad 
mama būtų tik su juo. 


Terapinio žaidimo priemonės 


Skirtingų psichoterapijos mokyklų atstovai nevienodai pasirenka žais- 
lus ir kitas priemones vaikų psichoterapeuto kabinetui. 

Iš nedirektyviosios žaidimų terapijos (V. Axline) tradicijos atėjusios 
pastangos žaidimų kambaryje pasirūpinti priemonių įvairove (whole 
world material) - čia būtina laikoma lėlių šeima, jų namas, įvairių 
paskirčių mašinėlės, gyvūnai, smėlio dėžė-padėklas, kaladėlės, kareivė- 
liai ir žaisliniai ginklai, rankinės lėlės vaidinimui, piešimo, lipdymo, 
karpymo ir kt. reikmenys. 

Tuo tarpu psichoanalitinės mokyklos pagal M. Klein atstovų kabi- 
netuose nėra laisvai sudėtų ir prieinamų žaislų - čia kiekvienas terapiją 
pradėjęs vaikas turi jam skirtą dėžę priemonių (lėlių šeima, naminiai ir 
laukiniai gyvūnai, pieštukai, popierius, žirklės, plastilinas, keli minkšti 
žaislai), su kuriomis jis gali žaisti kaip nori; baigiantis terapinei sesijai, 
dėžė užrakinama. Dėžė čia simboliškai atlieka kelias funkcijas: vaikas 
jaučia turįs savo vietą terapeuto kabinete (ir širdyje), dėžėje paliekami ir 
užrakinami pavojingi vidiniai dalykai. 

Trečias variantas - nuomonė, kad visai nesvarbu, kokios priemonės 
ar žaislai bus kabinete - viską galima panaudoti, kartais žaidimo erd- 
vei sukurti pakanka popieriaus ir pieštuko; kartais vaikas su dviem 
kaladėlėmis gali labai vaizdingai žaisti dviejų žmonių santykius. Gerai 
žinoma D. Winnicotto vingių (sąuiggle) technika, kai vaikas ir terapeu- 
tas paeiliui bet ką pavingiuoja ant popieriaus ir turi vienas kito piešinį 
užbaigti. 

Mūsų praktikoje naudojamas priemones galima suskirstyti į 4 grupes: 

1. Žaislai (lėlės arba žmogeliukai, lėlių namelis su baldais, įvairios 

mašinėlės, įskaitant policijos, gaisrinės ir greitosios medicinos 
pagalbos, plėšrūs bei taikūs gyvūnai ir jų jaunikliai, rankinės ir 
pirštinės lėlės/gyvūnai, kaladėlės, „Lego“ ar kitokios konstravi- 
mo detalės). 

Žaislų kiekis turi būti ribotas, nes jų gausa gali trukdyti vai- 
kui išvystyti žaidime jam rūpimą temą, o hiperaktyvų ar agresyvų 

vaiką perdėtai stimuliuoti ir paskatinti chaotišką ar destruktyvų 

žaidimą. 

Kūrybos priemonės (baltas ir spalvotas popierius, pieštukai, dažai, 

plastilinas, žirklės, klijai). 

Šios priemonės turi būti pasirenkamos atsižvelgiant į realias 
sąlygas, pvz., pirštų dažai nenaudotini, jei kabinete nėra praus- 
tuvo. Jei kabinetas toks puošnus, kad vaikui turime nuolat priminti, 
jog netyčia ko nors neišteptų ar neišpiltų, tuomet vertėtų pagal- 
voti apie tinkamesnę vietą darbui su vaikais. 

Žaidimai (įvairūs stalo žaidimai - domino, kortos, šaškės, „Kris- 

kros',„Alias“ ir kt., dėlionės). Struktūruoti žaidimai su taisyklėmis 

iš pirmo žvilgsnio gali pasirodyti netinkami psichoterapijai, bet iš 
tiesų tokie žaidimai būtini vaikų psichoterapeuto priemonių arse- 
nale dėl kelių priežasčių: 

- itin suvaržyti vaikai dažnai pasirenka stalo žaidimą, nes šis 
mažiau grėsmingas negu laisvas žaidimas su žaislais, prie ku- 
rio jie galbūt pereis daug vėliau terapijos procese; 

- ir žaisdamas struktūruotą žaidimą vaikas jame dalyvauja su 
savo baimėmis, konfliktais ir troškimais - matome, kaip jis 
reaguoja į laimėjimą ar pralaimėjimą, ar sukčiauja, ar neri- 
mastingai seka terapeuto reakcijas ir siekia jam įtikti ir pan.; 

- standartinę žaidimo eigą, naudodamasis tomis pačiomis prie- 
monėmis, vaikas gali pakeisti taip, kad žaidimas tampa laisvas; 
pvz., dėliodamas dėlionę vaikas fantazuoja, kas vyksta tarp joje 
pavaizduotų gyvūnų, arba kompensuoja savo bejėgiškumo 
jausmą žaidime nuolat keisdamas taisykles ir visiškai kontro- 
liuodamas jo eigą; 

- žaidimas ar dėlionė sukuria saugų foną pokalbiui su vyresni- 
ais vaikais. 

Specialūs terapiniai žaidimai (mūsų sukurti ir Saugaus vaiko cen- 

tro išleisti žaidimai): 

- stalo žaidimas vaikų saugumo įgūdžiams lavinti „Kelias na- 
mo“, skirtas 6-12 m. vaikams; žaidime vaikas susiduria su 
įvairiomis pavojingomis situacijomis iš realaus gyvenimo ir 
turi rasti būdą tų pavojų išvengti ar juos įveikti; dalis situacijų 
susijusios su seksualinės prievartos pavojumi, kitos — su eis- 
mo, gamtos ir įvairiais kitais pavojais; šis žaidimas turi tiek 

šviečiamąjį poveikį (vaikas sužino, kaip elgtis įvairiose situ- 
acijose), tiek diagnostinę naudą (ima pasakoti apie savo pat- 
irtas panašias situacijas), tiek terapinį poveikį (žaidime vaikas 
įveikia sunkumus ir pavojus); 

- kortų žaidimas apie jausmus „Kaip gyveni?, skirtas 10-16 m. 
vaikams ir paaugliams; žaidimas padeda vaikams suprasti 
ir priimti savo bei kitų jausmus, lavina pozityvią saviraišką, 
ugdo atviro ir geranoriško bendravimo įgūdžius; žaidime vai- 
kai tyrinėja 12 pagrindinių jausmų: pyktį, džiaugsmą, baimę, 
liūdesį, laimę, pavydą, meilę, gėdą, kaltę, vienišumą, užuojautą, 
pasididžiavimą ir išmoksta suprasti, kad visi jausmai yra teisėti 
ir normalūs, o gera ar bloga gali būti tik jų raiškos forma; 

- žaidimas pykčiui suprasti ir valdyti „Drakoniukas“, skirtas 
vaikams nuo 5 metų; žaidimo herojus Drakoniukas patenka 
į įvairias pyktį ir kitus neigiamus jausmus keliančias situaci- 
jas; žaisdamas vaikas mokosi suprasti jausmus, juos įvardyti 
naudodamasis jausmų kortelėmis - ugdoma refleksija (men- 
talizacija), leidžianti perprasti įvairias bendravimo situacijas ir 
savo reakcijas bei įgyti geresnę impulsų kontrolę. 


Darbas su tėvais* kaip vaikų psichoterapijos dalis 


*Tėvais šiame skyrelyje sąlygiškai vadinami artimiausi vaikui suaugusieji, kurie jį augina ir 


juo rūpinasi - ar tai būtų biologiniai tėvai, seneliai, ar kiti giminės ir globėjai 


Vaikų psichoterapeuto darbas skiriasi nuo suaugusiųjų tuo, kad čia be- 
sikreipiantis pagalbos ir pacientas nėra tas pats asmuo: psichoterapijos 
užsakovai beveik visada yra tėvai (išskyrus kai kuriuos paauglius, kurie 
patys paprašo tėvų, kad jiems „surastų psichologą“), su jais aptariamos 
vaiko problemos bei terapijos tikslai, su jais derinamas sesijų laikas, 
dažnis ir mokestis. Šioje triadinėje situacijoje (vaikas - terapeutas - 
tėvai) slypi pavojus terapeutui perdėtai susitapatinti arba su tėvais ( jų 
patiriamais tėvystės sunkumais ir jų „užsakymu“), arba su vaiku (tėvams 
priskiriant kaltę dėl vaiko problemų). Todėl svarbu išlaikyti neutralu- 
mą ir gebėjimą pamatyti vaiko ir tėvų santykius iš šalies. Neutralumas 
reiškia, kad vaikų psichoterapeutas visada turi įvertinti tiek tėvų povei- 
kį (keliamus sunkumus ar spaudimą) vaikui, tiek vaiko problemiško 
elgesio ar simptomų poveikį tėvams/šeimai (R. Johansen). 

Vaiko ir tėvų santykių supratimas yra labai svarbi diagnostinio pro- 
ceso dalis, o darbas su probleminiais vaiko ir tėvų santykiais neretai 
tampa esmine vaiko psichoterapijos dalimi. Dažnai nuo darbo su tė- 
vais kokybės priklauso tai, ar vaiko psichoterapija bus sėkminga, ar ne 
(M. Chethik). 

Daugumai tėvų tikrai nėra lengva „atiduoti“ savo vaiką psichotera- 
peutui, t. y. susitaikyti su mintimi, kad psichoterapija nebus vien beas- 
menis kažkokių technikų taikymas, o darbas, pagrįstas besivystančiu 
vaiko ir terapeuto ryšiu. Ši situacija kelia prieštaringus jausmus tė- 
vams: nerealistiniai lūkesčiai būna susipynę su skeptiškumu, pavydas 
su dėkingumu. Terapeutui nepalaikant reguliaraus ryšio su tėvais, to- 
kia terapija gali greitai baigtis - ar tėvams nusivylus, kad nėra greito 
rezultato, ar išsigandus atviresnės vaiko jausmų raiškos, ar sulaukus 
greito (paviršutiniško) pagerėjimo. Bendradarbiavimas su tėvais apima 
keitimąsi informacija, psichologinį švietimą, tėvų motyvavimą ir emo- 
cinį palaikymą. 

Darbo su tėvais forma priklauso nuo tėvų vidinių išteklių, šeimos si- 
tuacijos, vaiko terapijos tikslų ir įstaigos, kurioje dirba psichoterapeutas, 
galimybių. Pagrindinis darbo su tėvais tikslas - padėti jiems geriau at- 
likti tėvų vaidmenį (tiek bendravimo su vaiku įgūdžių, tiek gebėjimo 
stebėti bei suprasti vaiką prasme). 

Dažniausiai taikomas tėvų konsultavimas. Jis tinka tais atvejais, kai 
tėvai yra pakankamai brandžios asmenybės, kai nėra vaiką žalojančio 
elgesio požymių, o šeimos situacija ir gyvenimo aplinkybės daugiau ar 
mažiau stabilios. Vaiko psichoterapija paprastai ir prasideda nuo tėvų 
konsultavimo (žr. skyrelį „Nuo ko prasideda psichoterapija“). Vėliau, 
vaiko psichoterapijos metu, konsultacijos tėvams gali vykti reguliariai, 
tam tikru sutartu dažniu, pvz., kartą per mėnesį arba skiriant susitikimus 
pagal poreikį. Konsultacijų metu psichoterapeutas gauna iš tėvų svar- 
bios faktinės informacijos apie vaiko elgesio pokyčius, šeimos gyvenimo 
įvykius ir kt., kuri leidžia jam geriau suprasti vaiko žaidimą, fantazijas 
ar elgesį sesijų metu. Savo ruožtu psichoterapeutas suteikia tėvams 
informacijos apie vaiko raidą, jo psichologinius poreikius, jo simpto- 
mų ar probleminio elgesio priežastis ir prasmę. Daug laiko skiriama 
konkrečioms vaiko ir tėvų tarpusavio santykių situacijoms aptarti, re- 
komenduojami specifiniai vaiko elgesio ir emocinių reakcijų reguliavimo 
būdai (pvz., jausmų atspindėjimas, nekaltinantis savo jausmų išsakymas, 

konstruktyvus konfliktų sprendimas), gali būti aptariamas konkretus 
vaiko elgesio korekcijos namuose planas. Analizuojamas tėvų auklėji- 
mo stiliaus ar disciplinavimo būdų poveikis vaikui, tėvų ir kitų šeimos 
narių tarpusavio santykių įtaka vaikui, šeimos įvykių ar traumuojančių 
situacijų pasekmės. Visa tai padeda tėvams geriau suprasti savo vaiką, 
įgalina juos kurti visaverčius ir emociškai labiau patenkinančius san- 
tykius su vaiku. 

Kartais tėvų konsultavimo metu paaiškėja, kad jie turi savo skaus- 
mingų neišspręstų problemų ar gilių vidinių konfliktų, kurių analiza- 
vimas nebetilptų į tėvų konsultavimo ribas. Dažnai tėvai pamato, kad 
su savo vaiku kartoja kažką, ko kaip tik ir norėjo išvengti. Būna, kad 
tėvai suvokia, jog net suprasdami savo bendravimo būdų poveikį vaikui, 
negali jo pakeisti, nors psichoterapeuto rekomendacijoms pritaria ir jo 
paaiškinimus priima. Paprastai tėvų gyvenimo ir ypač vaikystės istori- 
joje slypi vidinės kliūtys, neleidžiančios jiems dabar būti tokiais tėvais, 
kokiais jie sąmoningai nori būti. Tokiu atveju, kai paaiškėja, kad infor- 
mavimo ir tėvų bei vaiko bendravimo situacijų aptarimo nepakanka, 
abiem ar vienam iš tėvų rekomenduojama individuali psichoterapija - 
jam rekomenduojamas kitas psichoterapeutas. 

Tais atvejais, kai patys tėvai turi rimtų asmenybės ar psichinės svei- 
katos problemų dėl savo pačių traumuojančios istorijos arba kai yra 
labai sunkios gyvenimo aplinkybės (pvz., krizė paaiškėjus seksualinei 
prievartai šeimoje), o individuali psichoterapija tėvams neįmanoma ar 
netinkama, būtinas palaikomasis darbas su tėvais lygiagrečiai su vai- 
ko psichoterapija. Jei tėvus konsultuoja tas pats psichoterapeutas, kuris 
dirba su vaiku, tai palaikomąjį darbą su tėvais paprastai atlieka kitas 
specialistas toje pačioje įstaigoje. Čia būtina užtikrinti susitikimų su 
tėvais( paprastai su vienu iš jų) reguliarumą ir pakankamą dažnį - ne 
rečiau kaip 2 kartus per mėnesį. Šiais atvejais specialistas pasirūpina 
tėvu ar motina, kad šie galėtų pasirūpinti savo vaiku: emocinė parama, 
konkretūs patarimai ir rekomendacijos, patarimas, kur jie galėtų kreiptis 
medicininės, socialinės ar teisinės pagalbos - visa tai sukuria reikiamą 
palaikymą ir sustiprina daugybinių stresų paveiktą suaugusiįjį, kad šis 
pajėgtų geriau suprasti ir patenkinti svarbiausius savo vaiko poreikius. 

Pasitaiko situacijų, kai dėl vaiko amžiaus (iki 2 m.), jo atsisakymo 
dalyvauti terapijoje (paauglystėje ar esant labai sutrikusiems vaiko ir 
tėvų santykiams) arba dėl per didelio atstumo (pvz., vaikas gyvena ki- 

toje šalyje) taikoma psichoterapija per tėvus. Čia vaikas terapinę naudą 
gauna ne tiesiogiai, o dėl to, kad keičiasi tėvų elgesys ir bendravimas su 
juo, arba dėl to, kad tėvai ima taikyti specifinius, su terapeutu aptartus 
konkrečių vaiko problemų sprendimo būdus. Paprastai psichoterapija 
per tėvus būna trumpalaikė arba sesijos retesnės nei dirbant tiesiogiai 
su vaiku. 

Paėmusi globoti mergaitę iš kūdikių namų, globėja greitai pasijuto 
visai bejėgė ir išsekusi nuo daugybinių mergaitės elgesio problemų, iš 
kurių labiausiai trikdančios buvo neprognozuojama agresija ir seksua- 
lizacija. Pagalbos pasiryžo ieškoti tik po pusės metų, jau ėmusi galvo- 
ti apie mergaitės grąžinimą į globos įstaigą. Po kelių sesijų, skirtų mer- 
gaitės įvertinimui, kartu su globėja buvo nuspręsta, kad tikslingiausia 
būtų netiesioginė psichoterapija (per globėją). Sesijos vyko 2 kartus 
per mėnesį. Gavus informacijos apie mergaitės raidą, nulemtą patirtos 
nepriežiūros ir prievartos, apie konkretaus problemiško elgesio prie- 
žastis ir postūmius, pasiruošus tinkamiau į juos reaguoti (sesijų metu 
smulkiai aptariant įvairias buvusias ir būsimas situacijas), globėjai pa- 
vyko palaipsniui sumažinti mergaitės pykčio priepuolių intensyvumą, 
įkyrią masturbaciją ir kitas problemas, o tada pasidarė lengviau priimti 
mergaitę ir stiprinti tarpusavio ryšį. 

Psichoterapija per tėvus naudinga ir tais atvejais, kai vaiko gyvenime 
numatomi žymūs pokyčiai, kuriems jam reikia padėti pasiruošti, pvz., 
tėvų skyrybos, laukianti operacija, gresianti artimo Žmogaus mirtis, 
patėvio atėjimas į šeimą. 

Kai kuriais atvejais taikoma tėvų ir vaiko santykių terapija - sesijose 
dalyvauja ir tėvai (ar vienas iš tėvų), ir vaikas. Priklausomai nuo vaiko 
amžiaus, gali būti naudojamas bendras žaidimas, kurio metu terapeutas 
mamai ar tėčiui padeda įgyti empatiško ir ribas nustatančio bendravimo 
su vaiku įgūdžius, bendras piešimas ar vien tik verbalinė terapija (jei 
tai - paauglys), iš esmės jau pereinanti į šeimos psichoterapiją. 

Taigi įvairios darbo su tėvais formos pasižymi skirtingu intensyvu- 
mo ir tėvų įtraukimo laipsniu. 

Darbas triadinėje situacijoje (vaikas - terapeutas - tėvai) kelia ir pa- 
pildomus su konfidencialumu susijusius klausimus. Jei priimsime kaip 
savaime aiškų dalyką, kad bet kurios psichoterapijos konfidencialumo 
ribos baigiasi ten, kur prasideda grėsmė paciento ar kitų žmonių gy- 
vybei arba kur yra rimtų vaiko patiriamo smurto ar prievartos požy- 

mių, vis tiek lieka du svarbūs klausimai: kiek iš vaiko gautos informaci- 
jos galima atskleisti tėvams ir kiek iš tėvų gautos informacijos galima 
atskleisti vaikui? Terapeutui neatsargiai (kad ir su gerais ketinimais) el- 
giantis su kurios nors pusės pateikta informacija, pasitikėjimas juo gali 
būti prarastas, o terapinis ryšys negrįžtamai nutrauktas. Šie klausimai 
ypač opūs dirbant su paaugliais arba su šeimomis, kuriose reikšmingi 
dalykai slepiami nuo vaikų, pvz., įvaikinimas, šeimos nario savižudybė, 
nepagydoma liga, tėvų santuokinė padėtis ir kt. 


Todėl būtina laikytis kelių svarbių taisyklių (rekomenduojamų Evos 
Sperling ir kitų autorių): 


- viskas, ką terapeutas sužino iš vaiko, yra konfidencialu, išskyrus 
atvejus: a) kai terapeutas įžvelgia pavojų vaikui, kitiems žmonėms 
ar nuosavybei, b) kai vaikas leidžia atskleisti informaciją tėvams; 

- terapeutas turi pasakyti vaikui, kad (ir kada) šnekėsis su tėvais ir 
ką su jais aptars; 

- tai, ką terapeutas sužino iš tėvų apie vaiką, jis gali aptarti su vaiku, 
jeigu nusprendžia, kad tai bus šiam naudinga; 

- tais atvejais, kai nuo vaiko šeimoje kažkas slepiama (jo paties rimta 
fizinė liga, artėjančios tėvų skyrybos, įvaikinimo faktas ar kt.), su 
tėvais būtina aptarti paslapties laikymo priežastis bei pasekmes 
ir kartu paieškoti būdų suteikti vaikui tą informaciją, kurią jis 
sąmoningai ar nesąmoningai nujaučia. 


Baigiant temą apie tėvus, verta vėl grįžti prie P. Fonagyo - priminti jo 
mintį, kad bet kokio amžiaus vaiko tėvams psichoterapeutas padeda su- 
prasti ir išmokti atlaikyti vaiko pyktį, frustraciją, „detoksikuoti“ įvairius 
vaiko jausmus. Iš tėvų reakcijų vaikas mokosi, kad jausmai gali būti 
atlaikomi, valdomi ir atpažįstami (įvardijami); tuo būdu gerėja vaiko 
jausmų reguliavimas ir impulsų kontrolė. Jei sakoma, kad sėkmingos 
psichoterapijos procese žmogus palaipsniui tampa pats sau terapeutas, 
tai panašiai galima būtų sakyti, kad sėkmingo darbo su tėvais metu jie 
tam tikra prasme tampa psichoterapeutais savo vaikui. 


Paauglių psichoterapijos ypatumai 


Nors daugelis vaikų ir paauglių psichoterapijos principų sutampa, pa- 
auglių psichoterapija turi savo ypatumų. Juos lemia ypač sudėtingi šiam 

amžiaus tarpsniui keliami raidos uždaviniai, didinantys jautrumą, ska- 
tinantys emocinį nestabilumą, apsunkinantys frustracijos toleranciją, 
keliantys vidinius konfliktus: 


- Prisitaikymas prie sparčių fizinių kūno pokyčių. Seksualumo inte- 
gracija. Norą tapti suaugusiu vyru ar moterimi lydi gėdos ir baimės 
jausmai. 

- Atsiskyrimas nuo tėvų ir savo vaikiškos savasties dalies. Norą tapti 
nepriklausomam nuo tėvų kontrolės, jų reikalavimų lydi poreikis 
priklausyti. 

- Tapatumo jausmo ir vertybių sistemos sukūrimas, gyvenimo sti- 
liaus pasirinkimas. Konfliktas tarp noro būti unikaliam ir nepa- 
kartojamam, būti savimi ir baimės išsiskirti iš kitų. 

- Socialinių santykių su bendraamžiais kūrimas ir stiprinimas. Pa- 
augliui svarbu jausti bendraamžių priėmimą, pripažinimą ir ver- 
tinimą, jam svarbu pasitikrinti, kad ir kiti paaugliai panašiai jaučia, 
mąsto ir elgiasi. Artumo poreikį lydi atstūmimo baimė. 

- Pasirengimas profesijos pasirinkimui. Paauglys galvodamas apie 
ateitį turi įvertinti savo galimybes ir polinkius, suderinti juos su 
svajonėmis. 


Ne visiems paaugliams pavyksta sėkmingai išspręsti šiuos uždavinius — 
vieni pernelyg jaudinasi, juos apima nerimas, kiti gali pasinerti į depre- 
siją. Padidėjęs jautrumas, emocinis nestabilumas, menka frustracijos to- 
lerancija, meilės ir palaikymo stoka gali pastiprinti paauglystei būdingą 
narcizmą ir sukelti asmenybės sutrikimus ar paskatinti narcizinio cha- 
rakterio vystymąsi. Būtent paauglystėje gali išryškėti sunkūs emociniai 
sutrikimai. Maždaug 10-15 96 paauglių reikalinga ne tik emocinė tėvų, 
bet ir profesionali psichoterapinė pagalba. Kokia pagalba, priklauso ir 
nuo paauglystės fazės. Paauglystė skirstoma į tris fazes: ankstyvąją - 12- 
14 m., viduriniąją - 15-16 m.ir vėlyvąją - nuo 17-0s metų. Ankstyvojoje 
paauglystėje daug nerimo kelia atotrūkis tarp fizinio ir psichologinio, 
vėliau - tarp emocinio ir intelektinio brandumo. Paauglystė - psi- 
chologinio atsiskyrimo nuo tėvų fazė, todėl tuo metu ištinkančios netek- 
tys, vykstančios tėvų skyrybos, smurtas šeimoje ar išgyvenimai dėl tėvų 
psichikos sutrikimų, priklausomybių gali labai apsunkinti jų normalaus 
atsiskyrimo procesą ir tapti rimtų sutrikimų priežastimi. Daliai paauglių 

reikia padėti užmegzti arba atkurti nutrūkusius ryšius su tėvais, kad 
vėliau jie galėtų sėkmingai nuo jų atsiskirti. 

Labai svarbu išsiaiškinti paauglio motyvaciją terapijai, parodyti, kaip 
jie kenčia, kuo jiems gali padėti psichoterapija, suprasti, kam kyla neri- 
mas, verčiantis kreiptis terapijos - paaugliui ar tėvams. Iki 16-0s metų 
prieš terapiją galima susitikti atskirai su tėvais arba visiems kartu, tačiau 
su vyresniais to daryti nereikėtų, nes paaugliai nebepasitikės psichote- 
rapeutu, terapija gali baigtis net neprasidėjusi. Įvertinimo procesas pa- 
prastai trunka nuo 2 iki 4 susitikimų. Jis skirtas ne tik diagnostiniam 
paauglio įvertinimui ir motyvacijos išsiaiškinimui bei pastiprinimui, bet 
ir psichoterapijos metodų parinkimui. 

Įvertinimo metu išsiaiškiname, ar paauglys sugeba dinamiškai mąs- 
tyti, kokio lygio jo mentalizacija, kokie vyraujantys jo gynybiniai me- 
chanizmai, ar jis moka pasinaudoti interpretacijomis. 

Svarbu sudominti paauglį, suteikti jam vilčių keistis. Kad terapeutu 
patikėtų, pirmasis susitikimas su paaugliu turi būti nuoširdus, pakanka- 
mai gilus, draugiškas, tačiau terapeutas neturi tapti nei draugeliu, nei 
bandyti atstoti tėvus. Terapeutas turi būti autoritetingas, patikimas as- 
muo, galintis suprasti sudėtingus paauglio išgyvenimus, mokėti išklausyti 
jo slaptas fantazijas ir norus, padedantis suderinti juos su tikrovės ke- 
liamais reikalavimais, mokantis juos valdyti. Su terapeutu paaugliui 
turi būti saugu, nes su juo paauglys pasitikrina, ar jo išgyvenimai yra 
normalūs ir ar jais galima dalytis su bendraamžiais. 


Pagrindiniai darbo su paaugliais principai: 


- Nevengti sunkių temų, pvz., prievartos, jei kyla įtarimas, tiesiai 
apie tai paklausti parodant supratimą, atspindint jo jausmus. 

- Nesistengti pastebėti vien paauglio teigiamybes, nes taip galima 
įtvirtinti netikrąją savastį. 

- Nevengti kylančios terapinio ryšio įtampos. Būtina parodyti pa- 
augliui, kad apie neigiamus tarpusavio jausmus galima kalbėti, nes 
tokiu būdu tarpusavio santykiai apsaugomi nuo išveikos, dėl ku- 
rios tie santykiai gali nutrūkti. 

- Dirbti čia ir dabar: kitaip nei dirbant su suaugusiais, mažai na- 
grinėjama praeitis, didžiausias dėmesys skiriamas paauglio jaus- 
mams, mintims ir fantazijoms, atsiskleidžiančioms per ryšį su 
terapeutu. 

- Jei paauglio motyvacija labai menka, galima sudaryti laikiną su- 
sitarimą dėl trumpalaikės terapijos (10-20 susitikimų), nukreip- 
tos į konkretų tikslą, pvz., simptomo, nuotaikos, nepageidautino 
elgesio, tarpusavio santykių keitimą. Paauglys mažiau priešinsis 
terapijai tiksliai žinodamas jos trukmę, tikslus ir būdus jiems pa- 
siekti, o pajutęs teikiamą naudą, užmezgęs ryšį su terapeutu, gali 
pats pageidauti tolimesnės terapijos. 

- „Ne sodinti paauglį ant kelių, bet pasodinti greta savęs“ - tai ge- 
ros mamos taktika, kuria naudojasi terapeutas. Ji leidžia stiprinti 
paauglio ego, moko atidėti norų tenkinimą, didina pasitikėjimą te- 
rapeutu ir savimi, mažindama polinkį idealizuoti ir nuvertinti. 


VAIKŲ IR PAAUGLIŲ PSICHOTERAPIJOS ORGANIZAVIMAS 
LIETUVOJE 


Psichoterapinis darbas su vaikais ir paaugliais yra labai įdomus, nepa- 
liaujantis stebinti medžiagos turtingumu, įvairiais netikėtumais ir pa- 
čios pagalbos veiksmingumu. Čia daugiau galimybių patirti profesinį ir 
emocinį pasitenkinimą nei dirbant su suaugusiais. Tačiau tuo pat metu 
šis darbas ir labai sudėtingas: vaikų psichoterapeutas turi būti lankstus, 
kūrybingas, jautrus ir gebantis Žaisti (būti su vaiku tarpinėje erdvėje 
tarp jo vidinio pasaulio ir tikrovės). Jis turi išmanyti vaiko raidą, su- 
prasti šeimos kontekstą, mokėti dirbti tiek su vaikais, tiek su suaugusi- 
ais (tėvais). Būtinos sąlygos tam yra nuolatinis mokymasis, supervizi- 
jos ir darbas su savimi, kaip pagrindiniu psichoterapijos įrankiu (t. y. 
asmeninė psichoterapija). 

Vaikų psichoterapeutų mokymo programos reikalavimai, atitinkan- 
tys tarptautinius standartus, yra labai griežti. Pavyzdžiui, EFPP (Euro- 
pos psichoanalitinės psichoterapijos federacijos) reikalavimai apima 
mažiausiai 300 val. teorijos, 2 metus kassavaitinio kūdikio stebėjimo, 
60 val. klinikinių seminarų, skirtų įvertinimui ir darbui su tėvais, 180 
val. individualių ir grupinių supervizijų ir viso mokymo metu (4-5m.) 
trunkančią intensyvią asmeninę psichoterapiją. Tokius reikalavimus 
atitinkančios programos sukūrimas Lietuvoje - ateities dalykas. 

SEKSUALINĖ IR PORŲ TERAPIJA 


Vitalijus Žukas 


TRUMPA SEKSUALINĖS IR PORŲ TERAPIJOS RAIDOS LIETUVOJE 


APŽVALGA 


Seksualinės terapijos metodo ištakos siekia 1959 m., o gilinti jo teoriją 
ir plačiau taikyti jį praktikoje pradėta apie 1970 m. - JAV ginekologas 
W. H. Mastersas ir psichologė V. E. Jonhson paskelbė monografiją „Ly- 
tinis žmogaus neadekvatumas“. Pradžioje šis metodas nebuvo siejamas 
su jokia psichoterapijos mokykla, o šiuo metu jis priskiriamas elgesio 
terapijos mokyklai. 

Straipsnio autorius šį metodą taiko nuo 1980 m. Kaune 1996 m. lenkų 
specialistai pravedė seminarą „Seksualinės terapijos teorijos ir praktikos 
aspektai“. Lietuvoje seksualinę terapiją savo praktikoje taiko tik keli gy- 
dytojai. 

W. H. Masterso ir V. E. Jonhson nuomone, seksualinės disfunkcijos prik- 
lauso nuo abiejų partnerių, todėl gydymo procese turi dalyvauti jie abu. 


Metodo esmė yra seksualinių sutrikimų korekcija treniruojant seksua- 
lines reakcijas intymioje aplinkoje. 

Metodo taikymo pradininkai rėmėsi elgesio treniruotėmis, tiesio- 
giai veikiančiomis simptomą, nesigilindami į intrapsichines sutrikimų 
priežastis. H. S. Kaplan praplėtė šio psichoterapijos metodo taikymo ri- 
bas, padarė jį mažiau vienpusišką ir schematišką. 

Terapijos prielaidos yra tokios: partneriai turi įgyti gydymosi mo- 
tyvaciją, nes sutrikus lytinei funkcijai, „sveiko“ partnerio nebūna. Poros 
terapijos principai: 1.suteikti jai informaciją apie seksualumą (švietimas), 
2. apdoroti pasireiškusias partnerystės problemas (iš dalies jos paaiškėja 
tik terapijos dėka), 3. aptarti ir apibendrinti tai, ką pora patyrė atlikda- 
ma pratybas. Per tas pratybas pora žingsnis po žingsnio gauna laikyse- 
nos instrukcijas, kurios turi padėti susidaryti naujoms koreguojančioms 
emocinėms patirtims. Terapijos pradžioje, uždraudus lytinį aktą, susida- 
ro laisva erdvė, kurioje turi išsivystyti kūniškas artumas ir žaismingas 
keitimasis švelnumais: partneriai instruktuojami vienas kitą pakaito- 
mis - iš pradžių dar neliečiant lytinių organų - glostyti. Labiau atsipa- 
laiduojant ir mažiau baiminantis nepasiekti rezultatų, pamažu siūloma 
glostyti visą kūną. Jei šioje fazėje - fokusavimo į jutimą - reiškiasi jau 
tik malonūs jutimai, pora papildo glostymą į tikslą kreipiamu, bet žais- 
mingu, siekiamo rezultato nepabrėžiančiu seksualiniu stimuliavimu ir 
jaudinimu - manualiniu dirginimu. Vis aiškiau atsirandant lytiniam 
susijaudinimui, nors ir nejaučiant spaudimo pasiekti konkretų tikslą, 
įvedama varpa, tačiau dubuo nejudinamas, kad partneriai įsitikintu, 
jog lytinis susijaudinimas ir pats savaime gali būti patrauklus ir gražus 
dalykas, kad nebūtinai tuojau turi įvykti orgazmas. Tiktai tada, kai ši 
fazė nebekelia keblumų, pora gali daryti judesius dubenimi ir pagaliau 
lytiškai santykiauti taip, kaip pageidauja. Naudojamos 7 ar 8 elgsenos 
taisyklės, kuriomis galima gydyti kiekvieną vyro ar moters seksualumo 
funkcinį sutrikimą. Apie jas žemiau. 

Amerikiečių pasiūlyto metodo esmė - dviejų savaičių gydymo kur- 
sas, kurio uždavinys - intensyviai keisti pacientų požiūrį reakcijas į savo 

seksualumą ir sistemiškai treniruoti seksualines. Kasdienės treniruotės 
vyksta viešbutyje ir per kasdienius vizitus pas du klinikoje priimančius 
terapeutus. Pirmą dieną su kiekvienu iš partnerių atskirai bendrauja 
tos pačios lyties specialistas, siekdamas sužinoti anamnezes. Kitą dieną 
specialistai pasikeičia ir bendrauja su kitos lyties partneriais. Tuo metu 
kruopščiai renkami duomenys, išsiaiškinami poros nusiskundimai. 
Trečią dieną tiriamos somatinės funkcijos, atliekami laboratoriniai 
tyrimai ir įvyksta pirmas abiejų terapeutų ir poros pokalbis prie aps- 
kritojo stalo. Tokie pokalbiai vėliau vyksta kasdien ir yra pagrindinė 
bendro darbo forma. Jų metu specialistai pasiūlo spec. užduotis, apie 
kurių įvykdymą, sunkumus, nesėkmes vėlgi kasdien pasidalijama prie 
apskritojo stalo. Partneriams siūloma atvirai išsipasakoti apie savo sek- 
sualinius pojūčius treniruočių metu. Namų užduotis partneriai vykdo 
2 kartus per dieną. Be to, jie kasdien lanko specialistus. Po 4 dienų už- 
siėmimų siūlomas vienos dienos poilsis. Visų aptarimų su pacientais 
metu aiškinamasi seksualinių sutrikimų priežastis, nulemtas tam tikrų 
situacijų, kalbama apie konkrečios poros seksualinę normą, jos pokyčių 
reikmę. Seksoterapija padeda pacientams atsiverti, aptarti savo norus 
ir pojūčius, o dėl to sumažėja emocinė įtampa (tarp pacientų vyksta 
komunikacinė treniruotė). Palaipsniui pacientai pradeda vis drąsiau 
reikšti savo norus ir lūkesčius. Labai dažnai, bent mano praktikoje, 
poros juos išsako pirmą kartą gyvenime. Palaipsniui atgaunamos su- 
trikusios seksualinės funkcijos (vyksta funkcinės treniruotės). Ieškoma 
efektyviausių stimuliacijos būdų, įveikiami išoriniai ir vidiniai trikdžiai, 
pašalinamos įvairios baimės, susietos su seksualumu (desensibiliacija 
in vivo). 

Kaip minėta, šį metodą išvystė ir patobulino - skyrė žymiai dau- 
giau dėmesio intrapsichinėms ir interpersonalinėms problemoms ir 
konfliktams - H. S. Kapla. Be to, ji pasiūlė pašalinti kai kurias sunkiai 
įgyvendinamas šio metodo rekomendacijas (2 terapeutai, kasdieniai 
užsiėmimai, pacientų atotrūkis nuo įprastinės aplinkos). Autorė, kol įma- 
noma, vengė analizuoti intrapsichinius konfliktus, kurių nagrinėjimas 
yra dinamiškai orientuotas psichoterapijos tikslas, bet jei gydymo pro- 
cesas strigdavo, ji skirdavo atskleidžiamąją PT psichogeninėms lytinių 
sutrikimų priežastims išaiškinti. 

Funkciniams lytiniams sutrikimams gydyti taikoma psichoanalizė, 

šeimos terapija ir elgesio terapija. Visos jos remiasi terapiniais pokal- 
biais, vykstančiais kabinete. 


Psichoanalizės procesas sukelia intensyvius emocinius išgyvenimus tarp 
analitiko ir paciento. Jų tarpusavio bendradarbiavimo niuansai leidžia 
giliai išsiaiškinti pasąmoninius konfliktus, baimes, potraukius, kurie gali 
būti paciento seksualinių problemų šaltinis. 


Šeimos terapeutas atkuria poros prieštaravimus, jų griaunamąjį poveikį 
šeimos funkcionavimui. Jis taip pat bando atkurti ir padaryti labiau ma- 
tomus vaikystės konfliktus, kurie buvo „atnešti“ į santuoką ir kurie tapo 
poros tarpasmeninių konfliktų bei seksualinių problemų priežastimi. 


Elgsenos terapeutas savo gydymo praktikoje neanalizuoja nesąmonin- 
gų motyvų, priešingai, jis bando suprasti tas sąlygas, kurios privedė 
prie neurotinės fiksacijos, pvz., vyrų erekcijos sutrikimas ar moters ne- 
sugebėjimas patirti orgazmą, vaginizmas. Jis stengiasi tobulinti lytinį 
aktyvumą, siekdamas keisti blogai pasiduodančias korekcijai aplinky- 
bes, prie kurių privedė destruktyvios pacientų baimės ir antierotiniai 
elgesio modeliai. 


Daugelis pasaulio specialistų, taikančių sekso terapijos metodą, bando 
suderinti visas minėtas psichoterapinio poveikio priemones. Visi trys 
metodai derinami su spec. seksualinėmis užduotimis, kurios parenka- 
mos kiekvienai porai individualiai. Kita grupė specialistų mano, kad 
suderinti visų metodų neįmanoma, ir siūlo pasirinkti vieną iš jų (straip- 
snio autorius priskiria save antrai grupei). 

Tačiau kiekvienas specialistas, pradėdamas taikyti savo praktikoje 
sekso terapiją, turi būti susipažinęs su visais trim gydymo metodais. 


PRAKTINIS SEKSUALINĖS IR PORŲ TERAPIJOS TAIKYMAS 

Pacientų atranka 


Labai svarbu pacientų atranka, nors porų terapijos rezultatai apskritai 
geri. Taigi atranka turi būti tiksli, o terapeuto optimizmas - saikingas, kad 
porai netektų nusivilti. Prieš atrenkant pacientus turi būti atliekamas: 

1. Diagnostinis interviu. Jo metu surenkama anamnezė, taip pat 


duomenys apie poros seksualinį patyrimą, emocines reakcijas, 
fantazijas, tarpusavio ryšį. 

2. Medicininis tyrimas. Jis būtinas, nes kol nepašalinti somatoge- 
niniai veiksniai, seksualinės terapijos pradėti negalima. Neretai 
veiksniai būna mišrūs, tiek somatiniai, tiek funkciniai. Būtina 


įvertinti abiejų partnerių anatominius ir fiziologinius duomenis, 
atlikti endokrininius, neurologinius tyrimus, įvertinti periferinių 
kraujagyslių būklę, išsiaiškinti, ar pora neturi lėtinių ligų, nepikt- 


naudžiauja vaistais, kvaišalais, ar kuriam nors iš partnerių nėra 


daryta chirurginių operacijų. 
3. Psichiatrinis abiejų partnerių ištyrimas. 
Labai svarbu nustatyti: 


a) 
b) 


psichopotologijos buvimą ir kilmę; 

pradinį seksologinių simptomų buvimą, partnerių tarpusavio 
santykių dinamiką; pageidautina išsiaiškinti svarbiausias part- 
nerių gynybas ir pasąmoningus konfliktus (tas padeda supra- 
sti partnerių bendravimo tipą ir charakterį). 


4. Psichoseksualinis ištyrimas. Jo metu turėtų būti atsakyta į tokius 


klausimus: 

1. Kasjaudina partnerius? 

2. Kas nuslopina seksualines reakcijas? 

3. Kokios yra fantazijos apie seksą, kokie norai, nuogąstavimai 
lydi partnerių seksualinį bendravimą ir kt. Taip pat būtina gauti 
informaciją apie kiekvieno iš jų lytinį vystymąsi, draudimus, 
masturbaciją, pirmuosius lytinius santykius, orgazmą ir kt. 

Ištyrimo tikslas - gauti preliminarius duomenis gydymo strategijai 
parengti. Pagrindinė seksoterapijos strategija - seksualinių sutrikimų 


korekcija siekiant pašalinti baimę, kaltės jausmą, nerimą ir kiek įma- 


noma paryškinti partnerių susijaudinimo gebėjimus ir pasitenkinimą. 
Tik turėdamas aiškų vaizdą apie poros gyvenimą, streso šaltinius, sek- 
sualinių nesėkmių priežastis, terapeutas gali daryti intervencijas. Pra- 
džioje iškeliama poros gydymo ir korekcijos hipotezė, kuri terapijos 
procese tikslinama arba keičiama, nes pradiniame tyrimo ir gydymo 
etape dažnai poros „povandeniniai rifai“ nebūna atsiskleidę. Labai daug 
informacijos duoda jau pirmieji užsiėmimai, kurių metu analizuojamos 


pacientų reakcijos. 

Pacientų reakcijos į seksualinį stimuliavimą 


Seksualiniai santykiai dažnai sukuria neapibrėžtą ir prieštaringą situa- 
ciją. Nėra jokių aiškių elgesio ribų, daugelis neturi lytinio gyvenimo pa- 
tirties arba turi bendravimo sunkumų, kurie gali „persikelti“ į seksualinio 
bendravimo sferą, be to, daugelis yra susikūrę nerealistinius vaizdinius 
apie seksą ir puoselėja nerealius lūkesčius. 

Norint nustatyti galimą prognozę ir parengti tolesnį gydymo planą, 
būtina išnagrinėti fizinius ir emocinius pojūčius, kylančius dėl erotinio 
stimuliavimo. Tik atviri paciento išgyvenimai terapeuto akivaizdoje 
padeda pastarajam išsiaiškinti emocinių reakcijų įvairiapusiškumą ir 
elgesio motyvus. Taip pat galima pasiūlyti partneriams prisiminti fan- 
tazijas ir sapnus - tai padeda geriau suvokti nesąmoningas prasmes ir 
išgyvenimus, tiksliau įvertinti pacientų reakcijas ir siūlyti naujus nuro- 
dymus konkrečiam atvejui. 

Aiški realybės ir iškeltų reikalavimų neatitiktis gali pagimdyti nerimo 
ir kaltės jausmus. 


Negatyvios reakcijos 
Jų priežasčių yra daug: 


1. Kaltės jausmas dėl seksualinio pasitenkinimo (dažniau būna mo- 
terims), savo seksualumo. 

2. Partnerių priešiškumas. 

3. Nerimastingumas ir gėda, susiję su glamonėmis ar gynybinėmis 
reakcijomis ir vengiamąja laikysena (pvz., moteriai stimuliuojant 
varpą, vyras galvoja apie futbolą; jo gynybinės reakcijos esmė - 
siekis nuslopinti nerimą dėl erekcijos kokybės). 

4. Įkyri baimė būti atstumtam, jei nepavyks sugundyti partnerio 
(-ės) ir tinkamu būdu pademonstruoti savo seksualinę „galią“. 


Visos baimės ir kaltės jausmas dėl savo seksualumo slopina lytines re- 
akcijas, o tuo pačiu trikdo lytinę veiklą. 

Gilesnio, neurotinio lygmens genitalinis pasitenkinimas gali ats- 
kleisti: 1. kastracijos baimę, 2. homoseksualinius konfliktus, 3. sado- 
mazochistinių impulsų proveržį (raišką). 

Partnerių problematika. Funkcinių lytinių sutrikimų ryšys su partnerio 


elgesiu labai svarbus. Paminėsiu svarbiausius partnerystės dinamikos 


procesus, kurie sąlygoja ar palaiko seksualinius sutrikimus ir kuriuos 


pažinti labai svarbu terapijos procese: 


1. 


Dažnai „nesutrikęs“ partneris suinteresuotas „sutrikusiojo“ funk- 
cijos sutrikimu, kuris jam reikalingas, kad galėtų paslėpti savo pa- 
ties sutrikimą. Dažnai tiriant neaistringų - anorgazmiškų žmonų 
partnerius paaiškėja, kad vyras, kuriam per anksti išsilieja sėkla, 
faktiškai džiaugiasi, jog jo lytiškai santūri žmona nekelia klausimo 
dėl akto trukmės. Kiekvienas iš partnerių sutrikimą „perleidžia“ 
kitam. 

Funkcijos sutrikimas naudingas abiem partneriams. Dažnai va- 
ginizmu pasižyminčių žmonų vyrai būna ypač ramūs, pasyvūs, 
švelnių jausmų, drovūs. Nesąmoningai rinkdamiesi partnerį, abu 
partneriai ginasi nuo baimių, susijusių su seksualumu, ypač nuo 
seksualinio agresyvumo baimės. Jie dažniausiai kreipiasi pagal- 
bos, kai nori turėti vaikų, ir pagal jų elgseną sunku būna nustaty- 
ti, kodėl nebuvo santykiaujama - dėl vaginizmo ar dėl erekcijos 
sutrikimo. 

Funkcinis seksualinis sutrikimas - dominavimo konflikto ženklas 
yra efektyvus ginklas partnerių kovoje dėl valdžios. Šio sutrikimo 
esmė - įsitikinimas, kad nuo partnerio, prieš kurį jautiesi bejėgis, 
gali apginti paskutinį savo autonomijos „gabalėlį . Iš dalies jį ga- 
lima sieti su moterų sąjūdžio raginimu savęs „neduoti“ lytiškai, 
nes atsiduodamos moterys pasijunta dar bejėgiškesnės. 

Moterys su griežtu superego būna šaltos ir neigia seksualumą su 
savo vienmečiais, tačiau būna aistringos ir sugeba patirti orgazmą 
su vyresniais, valdingais, autoritetingais partneriais. Tokie vyrai 
lyg ir panaikina tėvų uždėtų seksualinių draudimų galiojimą ir 
lyg atleidžia jas nuo atsakomybės už seksualinius veiksmus, taigi 
panaikina seksualines baimes. 

Moterys, kurios bijo, kad vyras jų nepajungtų ir neslopintų, į do- 
minuojančius ir autoritetingus vyrus gali reaguoti tik agresyviai 
ir priešiškai, savo gebėjimus reaguoti seksualiai atsiskleisdamos 
tik švelniam, nuolankiam vyrui, nes tokie vyrai nekelia joms 
baimės. 

Aplinka 


Pacientai konsultuojami klinikoje, o spec. užduotis atlieka namų są- 


lygomis, nors įprastinės gyvenamosios vietos pakeitimas būtų privalu- 


mas. 


Seksualinės terapijos privalumai 


l. 


Pakankamai greita galimybė išspręsti seksualinę problemą, kon- 
centruojant dėmesį ne į giluminius vaikystės konfliktus ir defi- 
citus, o į dabartį ir joje egzistuojančius veiksnius, palaikančius 
konkretų seksualinį sutrikimą. 

Ekonominiai veiksniai: daugelis ilgai atskleidžiamajai terapijai 
nepasirengę ir nemokūs, dažnai jos ir nereikia. 

Galimybė veikti pacientų nuostatas ir klaidingus įsitikinimus, 
kurie yra jų praeities atspindys, ir paaiškinti bei pasiūlyti kitus 
poros elgesio modelius, taip pat koreguoti jų emocinę patirtį. 
Kiekvienas partneris laisvas nuo įsipareigojimų, jiems nėra reik- 
mės turėti gerą erekciją ar patirti greitą orgazmą, todėl atsipalaida- 
vę pacientai dažnai įveikia savo baimes ir nuogąstavimus. 

Kartais vien tik mūsų visuomenėje vis dar gajų seksualinių mitų 
išsklaidymas skatina teigiamus poros lytinio gyvenimo pokyčius. 


Neigiami seksualinės terapijos aspektai 


1. 


Meiliai glamonėdami vienas kitą, partneriai gali pajusti jausmus, 
kurių anksčiau vengė dėl to, kad ankstyvesnis jų fizinis aktyvu- 
mas sukeldavo baimingas būsenas. Tai veda prie jų gynybinių 
mechanizmų sustiprėjimo. 

Lieka izoliuoti vieniši pacientai. 

Kartais vieno partnerio seksualiniai sutrikimai gali tapti paslėptu 
koziriu painiuose ir nenuoširdžiuose poros santykiuose, ir ap- 
sunkinti prognozę. 

Pakankamai sudėtinga ST klientų atranka, reikalingos keleto 
specialistų konsultacijos, laboratoriniai tyrimai. 

Kartais gana sunku nustatyti neigiamų emocijų šaltinį. Be to, 
neįmanoma garantuoti metodo sėkmę. 


PSICHOTERAPIJA. Knyga profesionalams ir smalsiesiems 


ST turėtų atlikti šiuos uždavinius: 


Pašalinti išmokimo deficitus. 

2. Suardyti savaiminio stiprėjimo mechanizmą. 

3. Apdoroti partnerystės konfliktus arba seksualumą kiek galima at- 
skirti nuo partnerystės konflikto. 

4.  Seksualumą apvalyti arba vėlgi atskirti nuo pirminių konfliktų ir 
baimių. 


Išmokimo deficitai. Vaikas labai kantriai skatinamas, remiamas ir jam at- 
lyginama, jei jis ko nors išmoksta. Tėvai skiria jam laiko ir dėmesio, savo 
laikysena pateikia modelį, pagal kurį jis gali orientuotis. 

Erotika ir seksualinė veikla auklėjimo procese vis dar turi neigiamą 
kontekstą, kas beveik neišvengiamai kelia baimės ir kaltumo ar bent ne- 
tikrumo jausmus. Vaikai tėvus suvokia mažiau seksualius, o tėvai vaikų 
atžvilgiu atrodo mažiau seksualūs, negu iš tikrųjų yra. Teigiamo tėvų 
modelio funkcija atpuola, užtat neretai reiškiasi seksualumą neigiančio 
ir nuvertinančio modelio funkcija. Taigi pirmosios seksualinės pa- 
tirtys jaunuolių amžiuje tampa rizikingu žygiu, jame iš pradžių dažnai 
išgyvenamos nesėkmės, kurios dėl savaiminio stiprėjimo mechanizmo 
(apie jį vėliau) gali įsitvirtinti ir sąlygoti ilgalaikį sutrikimą. Išmokimo 
galimybės merginoms blogesnės negu vaikinams — tai reiškiasi mas- 
turbacija, kuri rodo specifinius seksualinių laikysenų skirtumus. Mo- 
terys vaikystėje ar jaunystėje ja užsiima rečiau nei vyrai ir tuo pačiu iš- 
mano apie savo genitalines reakcijas. Be to, vyrai dažniau masturbaciją 
suvokia ir patiria kaip dalyką, kurį galima išgyventi ir automatiškai, kaip 
savo vieno pasitenkinimą. Moterims tai sunkiau, nes savo seksualumą 
jos dažniausiai gauna pažinti tik turėdamos ryšį su vyru. Taip pat ir dėl 
to moterys labiau koncentruojasi į savo seksualinį patrauklumą negu į 
savo seksualinius poreikius ir norus. Neretai jos seksualumą supranta 
kaip kažką tokio, ką jos pirmiausiai daro dėl vyrų malonumo. Todėl 
gali atsitikti, kad seksualumą moteris išgyvena kaip kažką svetima, kaip 
prieš ją nukreiptą veiklą, pagaliau, kitaip negu vyrai, su seksualumu jos 
susipažįsta ne kaip su tokia veikla, kurią tarpais galima atsieti nuo jų 
emocinio ir socialinio konteksto. 


Savaiminio stiprėjimo mechanizmas. Kad ir kokios būtų funkcinio ly- 
tinio sutrikimo priežastys, ankstyvos vaikystės konfliktai ir baimės, 
konfliktai su partneriu arba išmokimo deficitai šį sutrikimą įtvirtina ir 


355 


PSICHOTERAPIJA SPECIFINĖMS PACIENTŲ GRUPĖMS 


356 


padaro nuolatiniu, kadangi simptomas gali išlikti nepriklausomai nuo 
priežasties, net ir tą priežastį apdorojus terapiškai. Tai galima išsiaiškinti 
supratus čia susidarantį užburtą ratą: pirmą kartą galbūt atsitiktinai - 
dėl pervargimo ar perdozavus svaigalų - atsiradęs funkcinis sutriki- 
mas gali įsitvirtinti, nes vyras paskesnio lytinio akto laukia įsitempęs, 
be abejo, galvodamas, kad gali vėl būti nepajėgus, todėl labai dažnai 
funkcija ir vėl „užsikerta“, o tai savo ruožtu dar labiau padidina lauki- 
mo baimę. Savistaba, menkavertiškumo jausmas, o kartais ir partnerės 
nusivylimas procesą sustiprina ir kartais priverčia vyrą apskritai vengti 
lytinio akto. Ir kuo labiau vyras stengiasi priverstinai susijaudinti, tuo 
veikiau pasiekia priešingą rezultatą. Kiek žalingai šiuo atveju veikia 
savaiminis stiprėjimo mechanizmas, labai priklauso nuo asmenybės ti- 
po, partnerystės saitų. Kuo žaismingiau seksualinė funkcija įsijungia į 
bendrą partnerystės kontekstą, tuo mažiau tikėtina, kad dėl kurio nors 
vienkartinio nesunkiai paaiškinamo „negalėjimo“ atsiras patvarus funk- 
cijos sutrikimas. Panašiai kaip ir paraudimas, seksualinis reaktyvumas 
nėra valios kontroliuojama funkcija. 

Moterų seksualinės reakcijos daug labiau nei vyrų priklauso nuo ar- 
tumo ir intymumo jausmo, todėl jos daug dažniau yra sutrikdomos ir 
sužeidžiamos partnerystės konfliktuose. 

Išmokimo galimybių stoka vaikystėje ir jaunystėje, atsižvelgiant į 
šiandieninę seksualinę laisvę, turi ypatingą reikšmę. Naujos seksualumą 
teigiančios normos, kurias vaikinai ir merginos perima jaunystėje, su- 
siduria su išmokimo deficitu. Abi lytys dabar patiria seksualinę kompe- 
tenciją propaguojančių normų spaudimą. Vis dažniau galima įsitikinti, 
kad moterys dabar yra smarkiai spaudžiamos draugo ir savo paties lū- 
kesčių kuo greičiau pasiekti orgazmą, o tas spaudimas stabdo arba dažnai 
suardo būtiną abiejų partnerių pripratimo ir mokymosi procesą. 


Standartinai nurodymai sutuoktiniams 


Partneriai, kuriems yra sutrikusi seksualinė funkcija, visada yra orien- 
tuoti į lytinio aktyvumo baigiamąją dalį - kuo greičiau pasiekti lytinį 
pasitenkinimą arba stengtis, kad jį greičiau pasiektų partneris (-ė). To- 
kia išankstinė nuostata trukdo susitelkti į lytinius žaidimus, glamones 
ir kelia baimę, kad lytinis aktas baigsis nesėkmingai, o dėl to ir vietoj 
teigiamų emocijų kyla nemaloni įtampa. Todėl svarbiausias specia- 

listo uždavinys - keisti partnerių nuostatą: vietoj „sėkmės“ orientuotis 
į meilės žaidimų pratęsimą, jų svarbą ir į kūniškus pojūčius, kylančius 
nuo įvairios taktilinės stimuliacijos. Partneriai turėtų tam sukurti 
tarpusavio supratimo, geros nuotaikos atmosferą, užmiršti kasdienius 
rūpesčius ir prisiminti bendrus malonius išgyvenimus, įvykius. Labai 
pageidautinas partnerių kūrybiškumas ir spontaniškumas. 

I užsiėmimas. 

Tikslas. Pajusti abipusius taktilinio dirginimo pojūčius (jausminis foku- 
savimas). Siūloma susilaikyti nuo galutinio tikslo - orgazmo keletą dienų 
ar savaičių. Partneriai visiškai nuogi, siūlomos įvairios glamonių rūšys 
keičiant pozas. Siūloma kuo intensyviau įsijausti į savo pojūčius. Bet 
kokios kritinės pastabos labai nepageidaujamos. Jas siūloma išnagrinėti 
ne seanso metu, 0 su terapeutu prie apskritojo stalo. Straipsnio auto- 
rius labai skatina pacientų kūrybiškumą, būti čia ir dabar, norų, erotinių 
fantazijų išsakymą. Šios treniruotės siūlomos esant pradiniams erekcijos 
sutrikimams, lytiniam šaltumui, nuslopintam moterų orgazmui. 


II užsiėmimas. 

Tikslas. Padėti giliau įsijausti į moters pojūčius, stimuliuojant lytinius 
organus ranka. Siūloma, kad moteris „diriguotų“ tam procesui vesdama 
vyro ranką ten, kur jai malonu. Jei tokia stimuliacija vis tiek „sausa“, 
siūloma pasinaudoti įvairiais kremais, ir priešingai - jei stimuliacija la- 
bai efektyvi, pageidautina pasiekti orgazmą dar paryškinant jį įtempiant 
šlaunies ir dubens raumenis (apie jų įtempimą prieš tai paaiškinama). 
Įvykus orgazmui siūloma jį pabrėžti, o ne slopinti (daugelis moterų 
iki tol orgazmą slopindavo, jis būdavo nebylus). Dažnai moterims dėl 
išankstinių negatyvių nuostatų varputės stimuliacija ne iš karto priim- 
tina, prie to priprantama palaipsniui. Moters gebėjimas patirti klitorinį 
orgazmą duoda puikų šansą vyrui, kurio lytinis aktas esti trumpas (su 
pirmalaikiu sėklos išsiliejimu, nors tai spec. treniruočių metu taip pat 
pašalinama), sumažinti nerimą dėl to, kad jis negali suteikti moteriai ly- 
tinio pasitenkinimo. 

Jeigu moteris, turinti lytinio šaltumo problemą ar orgazmo sutrikimą, 
stimuliuojama partnerio rankos pradeda gebėti jausti orgazmą, tai dide- 
lis žingsnis siekiant jo lytinio akto metu. Straipsnio autorius savo darbe 
papildomai supažindina moteris su Kegelio pratimais, kurie padeda 
išvystyti raumenis, dalyvaujančius makštinio orgazmo mechanizme. 

III užsiėmimas. 
Tikslas. Padėti giliau įsijausti į pojūčius, kurie kyla stimuliuojant vyro 
varpą. 

Skiriama vyrams, kurių erekcija sutrikusi, bet duoda teigiamų re- 
zultatų ir moterims, turinčioms lytinio šaltumo ir orgazmo problemų; 
siūloma įsijausti į malonius pojūčius, kylančius dėl lytinės stimuliaci- 
jos, neskatinama galvoti apie „gerą“ erekciją ir sėklos išsiliejimą. Šios 
treniruotės metu moteris stimuliuoja vyro varpą. Jos ranką veda vyro 
ranka. Atsiradus gerai erekcijai stimuliacija nutraukiama. Po pauzių 
analogiški veiksmai pakartojami 3-4 kartus. 


IV užsiėmimas. 

Tikslas. Atitolinti vyro sėklos išsiliejimą. Moteris atlieka varpos sti- 
muliaciją tol, kol priartėja išsiliejimas. Apie tai moterį informuoja part- 
neris. Prieš sėklai išsiveržiant skiriamos 2 fazės: 


1. Vyras jaučia artėjant išsiliejimą ir šį galima sustabdyti, nutraukus 
stimuliaciją arba suspaudus varpos galvutę. 
2. Sėklos išsiliejimo neįmanoma sustabdyti jokiais būdais. 


Vyras vysto gebėjimus geriau pajausti 1 fazę ir tinkamu laiku informuoti 
partnerę, kad ji nutrauktų varpos stimuliaciją. Siūlomi 2 būdai, pade- 
dantys išvengti greito sėklos išsiveržimo: a) priartėjus išsiliejimui mo- 
teris stipriai suspaudžia varpos galvutę 3-4 sek.; tokie ciklai kartojami 
3-4 kartus; b) varpa ne suspaudžiama, bet nutraukiama jos stimulia- 
cija ir vyras keletą minučių būna ramybės būsenos. Po to vėl kartojami 
3-4 tokie ciklai. Užsiėmimo pabaigoje pageidautinas sėklos išsiliejimas. 
Straipsnio autorius papildomai siūlo Kegelio pratimus vyrams ir Šulco 
atpalaiduojamąją metodiką. 

V užsiėmimas. 

Tikslas. Pojūčių vystymas esant lytinių organų kontaktui, kuomet var- 
pa įvesta į makštį. Taikomas esant erekcijos nepakankamumui ir la- 
bilumui. Partnerė stimuliuoja vyro varpą ir pasiekus pakankamą erek- 
cijos lygį sėdasi vyrui ant kelių ir toliau tęsia stimuliaciją. Vėliau įsiveda 
varpą į makštį ir atlieka lėtus judesius. Atsileidus varpai, toliau tęsiama 
manualinė stimuliacija ir vėl įvedama varpa. 


VI užsiėmimas. 
Tikslas. Vystyti moters jausminius gebėjimus varpai esant makštyje. 

Siūloma palankiose lytinio akto padėtyse stimuliuoti moters varputę. 
Pageidautina, kad vyro ranka tą darytų moteris. Tokia kombinuota sti- 
muliacija yra geriausia galimybė moterims pasiekti orgazmą. 


VII užsiėmimas. 

Tikslas. Pojūčių vystymas esant kombinuotam dirginimui frikcijų metu. 
Vietoj stimuliacijos ranka siūloma, kad moters varputė būtų stimu- 
liuojama į vyro gaktą. Tuo tikslu vėl pasiūlomos palankios lytinio akto 
pozos. 


Pabaiga 


ST yra elgesio terapijos metodika, skatinanti teigiamas emocijas, ma- 
žinanti nerimą, baimę, drovumą, kurie susieti su nuogąstavimais dėl 
galimų ar jau esamų seksualinių nesėkmių. 

Šis metodas tinka gydyti funkcinius seksualumo sutrikimus: lytinio 
susijaudinimo, erekcijos sutrikimus, skausmingą lytinį aktą, vaginizmą, 
moters orgazmo sutrikimus, trumpą lytinį aktą, neįvykstantį sėklos iš- 
siliejimą. 

Šios psichoterapijos krypties organizacijos ir oficialių struktūrų Lie- 
tuvoje nėra. 

NEUROLINGVISTINĖ 
PSICHOTERAPIJA (NLPt) 


Olegas Lapinas 


TRUMPA NLPt RAIDOS LIETUVOJE APŽVALGA 


Neurolingvistinio programavimo idėjas į Lietuvą atvežė Čikagos psi- 
choterapeutas F. Pucelickas 1991 m. Jis du kartus skaitė įvado į NLP 
kursą. Vėliau NLP mokymus psichologams ir gydytojams nedidelių 
seminarų forma vedė gyd. O. Lapinas, o eriksoninės hipnozės pagrindus 
dėstė kolegos iš Lenkijos. 1998-1999 m. NLP Lietuvoje dėstė NLP tre- 
neris gydytojas V. Dehtiaras, sertifikavęs keletą Lietuvos specialistų kaip 
NLP praktikus, o jam išvykus į Čikagą mokymus Lietuvoje tęsė NLP 
treneriai iš Rusijos, kviečiami psichologės N. Smirnovos. Paskutiniu 
dešimtmečiu NLP mokymų iniciatorius Europoje H. Shutsas pasiūlė 
šalia NLP (neurolingvistinio programavimo) vartoti terminą NLPt 
(neurolingvistinė psichoterapija), kadangi metodas plačiai paplito tarp 

praktikuojančių profesionalų. NLP kūrėjų R. Bandlerio ir J. Grinderio 
idėjų dinamika - nuo NLP link „Design Human Engineering“ (DHE) ir 
„Naujojo NLP kodo“ - atsispindėjo ir Lietuvoje. NLP praktikų interesų 
sferoje stebimas siekis sintezuoti NLP ir humanistinės srovės metodus - 
kaip ir jų amerikiečiai kolegos, Lietuvos NLP praktikai ėmė derinti savo 
darbą su meditacijomis, tyrinėti įvairias transo būsenas ir naudotis 
įvairiomis naujomis, tarkime, į kūną orientuoto terapeuto A. Mindello, 
technikomis. 


TEORINĖS NLPt IDĖJOS 

Filosofo A. Korszybskio „žemėlapio ir teritorijos“ prielaidos („Mūsų 
psichika - tai žemėlapis be teritorijos“); filosofas atkreipė dėmesį, kad 
mūsų pasaulio modeliai iš principo yra riboti. 

Lingvisto Naomo Chomskio transformacinė gramatika („Mūsų kal- 
ba turi paviršinę ir giluminę struktūras“); lingvistas pastebėjo, kaip iš 
giluminės struktūros - įvykio su visomis detalėmis - mes kalbos pa- 
dedami sukuriame labai apkarpytą paviršinę nuomonę. 

Psichologo W. Jameso pragmatizmas („Mūsų psichikos fundamentali 
savybė - orientacija į tikslus“). 

Žmogaus protinės veiklos kibernetinis modelis - Milleris, Galanteris 
ir Pribramas - TOTE (Test-Operation-Test- Exit). 

Antropologas G. Batesonas ir Palo Alto komunikacijos teoretikai — 
P. Watzlawickis, J. Haley's, D. Johnsonas („bendravimas turi komunikaci- 
nį ir metakomunikacinį aspektus, kurie gali sąlygoti paradoksus“; šizo- 
frenija gali būti „dvigubo ryšio bendravimo“ pasekmė, „dvigubas ryšys“ 
gali būti specialiai naudojamas terapiniais sumetimais). 

NLP buvo sukurta ne kaip nauja mokslo teorija, bet realizavus prag- 
matinį siekį sumodeliuoti meistriškumą įvairiose srityse - mokslo, vers- 
lo, politikos, meno, o pirmiausia - psichoterapijos. NLP kūrėjai tyrinėjo 
žinomiausių psichoterapeutų sėkmingus seansus, atmetė nebūtinus ir 
išskyrė jų veiksmuose būtinus elementus - „sėkmingos psichoterapi- 
jos paternus“, kurie pasitvirtino kartojami su klientais. Modeliuodami 
R. Bandleris ir J. Grinderis naudojosi: 

Hipnologo M. Ericksono praktinėmis išvadomis darant hipnotinius 

eksperimentus („Pasąmonė yra dalis, pasiruošusi bendrauti, o simp- 
tomas - tai komunikacijos forma“; „žmogus pats turi savo problemos 
sprendimo išteklius, tik apie tai nežino“; „būsenų kalibravimas leidžia 
prisijungti prie pasąmonės išteklių“). 

Šeimos psichoterapeutės V. Satir idėjos („Greitas pasikeitimas yra 
įmanomas“; „kongruenciškas ir nekongruenciškas bendravimas paste- 
bimi per kūno reakcijas ir keičiasi kintant būsenoms“). 

Geštalto psichoterapeuto E Perlso technikomis („tuščia kėdė“, „ko- 
munikacija su psichikos dalimi '; valdomos vaizduotės pratimai). 


NLP supratimu, žmogaus problemos - tinkamų išteklių neturėjimas. 
Daugeliu atvejų tai reiškia, kad žmogus yra išnaudojęs tik sąmoningus 
išteklius ir nemoka prieiti prie pasąmoningų. NLP terapeutas sukuria 
kontekstą, kuriame žmogus gali prieiti prie šių išteklių. Tą turi atspindėti 
ne tiek kliento žodžiai, kiek savijauta ir jo nežodinis elgesys. Iš pradžių 
pats klientas nepastebi savo išteklinės būsenos, vėliau jis gali ją suvokti. 

NLP išnagrinėjo, kokia kalbos struktūra būdinga žmonėms, besis- 
kundžiantiems „problemomis“, ir kaip ši struktūra keičiasi, kai žmonės 
problemų atsikrato. Jie pasiūlė tam tikrus retorinius klausimus, pagrei- 
tinančius šį pasikeitimą. Ši NLP dalis vadinama metamodeliu. 

NLP kūrėjai išskyrė tam tikrus „akių judesių paternus“, kurie labiau- 
siai išpopuliarėjo kaip NLP „vizitinė kortelė“. Tarp kita ko, patys kūrėjai 
perspėja žiūrėti į šiuos paternus laisvai. 

NLP buvo sukurta nemažai originalių vaizduotės technikų, nukreip- 
tų į specifinių, dažniausiai neurotinio registro, problemų sprendimą: 
fobijų, priklausomybių, sutrikusio savivaizdžio, vaikų neurozių ir kt. 


PRAKTINIS NLPt TAIKYMAS 





a. Pacientai NLPt parenkami pagal šiuos kriterijus: 


- jų problemos turi atitikti neurotinį ar charakterologinį registrą; 
netgi esant neišgydomoms psichosomatinėms problemoms gęe- 
riau pasinaudoti ne NLP, o hipnozės įtaiga; 

- jie turi sugebėti performuluoti problemas pozityviai (ne tiek 

„noriu atsikratyti alkoholizmo“, kiek „noriu išmokti valdyti iš- 
geriamo alkoholio kiekį ), t. y. iškelti patrauklų tikslą; 

- jie turi mokėti sutelkti dėmesį: nemaža dalis NLP technikų at- 
liekama susikaupus ir esant budrumo arba lengvo transo būse- 
nos, bet transo nesiekiama; 

- jie turi pasidalyti su terapeutu atsakomybe už sėkmę, optimalus 
santykis - 50:50 96. 


Kadangi NLP technikos dažniausiai atliekamos pacientui esant ne transo, 
o budrumo būsenos, tai pasidavimo hipnozei kriterijai čia nėra būtini. 
Jei technika neveiksminga, nesėkmė traktuojama kaip kliento kvietimas 
išmėginti kitokį priėjimą. Kai kurios technikos - tarkime, prisijungimas 
prie komos būsenos žmogaus (A. Mindell) - reikalauja iš terapeuto itin 
didelio pastabumo, kantrybės ir įgudimo. 


b. Aplinka. 

NLPt aplinka dažniausiai yra tokia: klientas ateina pas specialistą tam 
tikrą sutartą skaičių kartų, seansas trunka apie penkiasdešimt minučių - 
valandą, dažnis reikšmės neturi. NLPt - tai trumpalaikė psichoterapija, 
todėl jos trukmė dažniausiai yra nuo kelių iki penkioliko - dvidešim- 
ties susitikimų. NLP technikos gali būti naudojamos ir kitų, ilgesnių 
psichoterapijų metu, derinamos su kitomis terapijomis ir medikamen- 
tiniu gydymu. Ne visai prasminga derinti NLP su klasikine psichoana- 
lize - NLP terapeutas yra gana autoritariškas - ir su geštalto terapij - pa- 
cientas gali neįžvelgti skirtumo. 


c. Technikos ypatumai. 

NLP terapeutas pradeda susitikimą nuo informacijos rinkimo. Kal- 
bėdamas ir įdėmiai stebėdamas klientą, jis susikuria jo „problemos 
žemėlapio“ vaizdą. Tuo tikslu jis įvertina klientą pagal anglišką abrevia- 
tūrą IROSFM : 


I: Įeiga (angl. input) - kokiu būdu klientas dažniau gauna informaciją 
iš aplinkos (matydamas - vizualiai, girdėdamas - audialiai, per kūnišką 
pojūtį - kinestetiškai; per mąstymą - digitaliai); tam terapeutas stebi 


kliento pozą ir klausosi jo kalbos „predikatų“: „aiškiai matyti, kad...“ 
„turbūt girdėjote, kaip...“, „jaučiuosi apsunkęs“, „manau, kad...“. 


R: Reprezentacinė sistema - kokiais vidiniais procesais naudojasi kli- 
entas ieškodamas žodžių, palyginimų ar vaizdinių savo probleminei bū- 

senai suprasti - ar ieško vaizdinių prisiminimų, ar kuria naujus vaizdus, 
ar prisimena girdėtą informaciją, ar įsigilina į savo jausmus, ar pradeda 
vidinį dialogą. Tam terapeutas stebi kliento akių judesius ir klausia, kas 
darosi kliento viduje, kai šis ieško atsakymo. 


O: Išeiga (angl. output) - kokiu kanalu klientas dažniausiai išreiškia 
save - žodžiais, mimika, garsais, judesiais. 


S: Satir pozicija - kokiu būdu pagal V. Satir (žodžių ir kūno kalbos 
atitikimu ar neatitikimu) klientas išreiškia savo išsakytą ir neišsakytą 
patirties dalis: iš „kaltinančios, „įsiteikiančios', „superracionalios“, „ne- 
atitinkančios“, „kongruenciškos“ pozicijos. 


EF: Formos (angl. forms) - kokia kliento kalbos struktūra, liudijanti su- 
vokimo ribotumą: klientas kažką nutyli („Jie... manęs nesupranta, - ir 
gniaužia kumštį, - „įdomu, kas būtent tie jie? Kaip nesupranta? - at- 
kreipiamas dėmesys ir į kumštį ir klausiama: „Ir kokius jausmus jums 
tai sukelia?“); kažką apibendrina („Visur tas pats - „Ar tikrai visur?'); 
kažką iškreipia („Mane veikia mano motina“- „Kokiu būdu veikia?“ ). 


M: Metamodelis - atkreipiamas dėmesys į problemas sukeliančius pa- 
tirties iškraipymus: „minčių skaitymą“ („žinau, jie iš manęs visi juo- 
kiasi“ - „kaip sužinojote, kad juokiasi ?); autoriaus praradimą („visa tai 
tiesiog kvaila!“ - „kam būtent tai atrodo kvaila“ ); „priežastį-pasekmę“ 
(„motina man įvarė ligą“ - „kokiu būdu ji tai padarė? ). 

Rinkdamas informaciją apie problemą terapeutas prisijungia prie kli- 
ento sistemos (verbaliai, per predikatus ir neverbaliai - per pozą ir 


kvėpavimą ) ir paprašo jį suformuluoti norimą tikslą. Gerai suformu- 
luotas tikslas turi atitikti abreviatūrą PACCSTRE : 


P: (angl. positive) - suformuluoti be „ne“ dalelytės: ne „aš noriu ne- 
mikčioti“, o „kalbėdamas aš noriu jaustis laisvai ; 


A: (angl. active) - suformuluoti taip, kad tai priklausytų nuo paties 
kliento, o ne nuo išorinių aplinkybių: ne „aš noriu, kad man pakeltų 
atlyginimą“, o „aš noriu išmokti pareikalauti didesnio atlyginimo; 


C: (angl. concrete) - suformuluoti tikslą ne apskritai, o konkrečiai: ne „aš 
noriu gerai jaustis“, o „aš noriu darbe susirinkimų metu jaustis ramiai ; 


C: (angl. context) - dauguma tikslų nėra tokie, kurių žmogui reikia visur 

ir visados. Tarkime, mokėti pasakyti „ne“ tinka ne visoms situacijoms. 
Klientas turi apibrėžti, kokiam kontekste jis nori sakyti „ne“. 


S: (angl. size) - Tikslas turi būti nei per didelis („visuomet likti šaltu vei- 
du“), nei per mažas („susitarti su vaiku dėl namų tvarkymo), optimalus 
tikslas labiausiai motyvuoja keistis. 


T: (angl. test) - suformuluoti, kaip būtent jis sužinos, kad tikslas pasiek- 
tas: ne „ir taip bus aišku“, o „aiškiai pajusiu kūno laisvumą, o kalba liesis 
lygiai“. 

R: (angl. resource) - klientas turi rasti išteklių šiam pasikeitimui: as- 
meninių savybių, laiko, materialinių išteklių, savo ar kitų Žmonių gy- 
venimo teigiamos patirties. 


E: (angl. ecology) - pasikeitimas turi tikti ir pačiam klientui, ir jo ap- 
linkai: klientas turi atsakingai numatyti, kad susitvarkius su problema 
naujų problemų dėl to nekils. 


Gerai suformulavę tikslą terapeutas su klientu dažniausiai jau būna 
pakankamai susiję vienas su kitu. Tuomet terapeutas atkreipia dėmesį 
į kliento išteklius: „ir ko, jūsų manymu, jums reikėtų?“ arba „įdomu, ar 
nebuvo taip, kad jūs jau sėkmingai sprendėte panašią problemą?'. 


Toliau - specialios technikos, pritaikytos konkrečiam atvejui, pavyzdžiui: 


+ nusiteikimo performavimas (angl. reframing) - mintyse susitarti 
su problemas keliančia dalimi, kokie jos siekiai, ir paprašyti kūry- 
binės dalies atrasti naujų sprendimų šiems siekiams įgyvendinti; 

+ mostelėjimas - vaizduotėje problemišką vaizdinį staigiai pakeičia 
išteklinis vaizdinys; 

+ trijų pozicijų aprašymas - klientas pažiūri į situaciją savo akimis, į 
save savo partnerio akimis ir trečio stebėtojo akimis; 

+ inkaro įgijimas - klientas susieja savo ar terapeuto sąlyginį dir- 
giklį - „inkarą“ - su ištekline būsena ir „neria“ į probleminę situa- 
ciją su šiuo „inkaru'; 

+ vizualinė-kinestetinė disociacija - klientas sukuria du vaizdinius, 
iš kurių viename jis patiria stresinę situaciją, kitame ramiai stebi 
ją; trečia — situacija, iš kurios vaizduotėje jis pereina į stresinę ir 
pakeičia šią. 

d. NLP terapijos silpnybės. 

Nėra vienos teorijos, kuria galėtų remtis NLP praktikai. Kartu tai ir NLP 
stiprybė - specialistas nebando „pritempti“ kliento prie savo teorinių 
prielaidų, o remiasi unikaliu jo situacijos „žemėlapiu“ ir kartu ieško pri- 
ėjimo prie reikiamų išteklių. 

Dar viena NLP silpnybė - pretenzija į lengvą ir greitą problemų 
sprendimą daro ją savotiška „magija“; čia svarbu pabrėžti, kad psichote- 
rapija nėra vien technika - ji pagrįsta tvirtu terapeuto ir kliento ryšiu bei 
pasitikėjimu; vargu ar toks pasitikėjimas įmanomas per trumpą laiką. 

NLP - autoritariškas metodas, ir, kaip ir kiti autoritariniai meto- 
dai, gali kelti ir klientams, ir terapeutams „manipuliavimo baimę“ arba 
„nenorą manipuliuoti“, tačiau dirbant mažiau direktyvia, eriksoniška 
maniera šias neigiamybes galima sušvelninti iki minimumo. 

NLP - laisva atradimams sistema, viena jos mokymo programos 
dalių vadinasi „naujų technikų kūrimas“. 


NLPt ORGANIZACIJA LIETUVOJE 


Sistemingos NLP mokymo programos Lietuvoje nėra. Atskirus mo- 
kymus ir NLP seminarus veda kai kurie sertifikuoti specialistai: gyd. 
O. Lapinas, gyd. A. Giedraitis, gyd. R. Stankevičienė ir kt. Norintys išeiti 
sertifikuotą NLP kursą turi ieškoti galimybių kaimyninėse šalyse, pvz., 
Rusijoje ar Vokietijoje. 

POZITYVIOJI PSICHOTERAPIJA* 


Olegas Lapinas 
* Žemiau kalbant apie psichoterapiją vartojamas terminas „pacientas“. Jei pozityvus 
priėjimas taikomas suomiškame variante - pokalbyje apie sprendimą, angl. solution talk, 


vartojamas terminas klientas. 


TRUMPA POZITYVIOSIOS PSICHOTERAPIJOS RAIDOS LIETUVOJE 
APŽVALGA 


Pozityviosios psichoterapijos (PP) kryptį 1992 m. Lietuvoje pristatė 
Sankt Peterburgo psichoterapeutas Borisas Barašas. Jis supažindino ko- 
legas su klasikine PP, taip pat su suomišku PP variantu — pokalbiu apie 
sprendimą. Vėliau Lietuvoje du kartus lankėsi gydytojas iš Vokietijos 
Chamidas Peseshkianas, pravedęs du mokomuosius PP seminarus. Jo 
iniciatyva Lietuvoje susikūrė Pozityviosios psichoterapijos draugija, va- 
dovaujama iš pradžių gyd. O. Lapino, vėliau - gyd. N. Mackinos. Draugija 
pradėjo pacientų konsultacijas pokalbio apie sprendimą stiliumi, spau- 

doje pasirodė straipsnių apie PP, kolegos dalyvavo Maskvoje įvykusioje 
tarptautinėje pozityvios psichoterapijos konferencijoje. Vėliau PP me- 
todo kasmetinių seminarų forma Lietuvoje, Latvijoje ir Rusijoje mokė 
gyd. O. Lapinas. 


TEORINĖS POZITYVIOSIOS PSICHOTERAPIJOS IDĖJOS 

Klasikinę PP sukūrė persų kilmės gydytojas Nossratas Peseshkianas, 
dirbantis Vokietijoje ir įkūręs Visbadene Tarptautinį pozityviosios psi- 
choterapijos centrą. 


Pagrindinės jo idėjos yra tokios: 


1. Pozityvus požiūris į žmogų. 

2. Nagrinėjant žmogaus problemas kreipiamas dėmesys į jų psicho- 
loginį turinį. 

3. Terapija susideda ne iš vieno nuolat taikomo metodo, o iš penkių 
pakopų. 


Pozityvus požiūris 


Pagal tradicinį požiūrį liga ir problema suprantamos vienareikšmiš- 
kai - kaip kliūtis, kančia ir blogis. Tačiau įmanomas pozityvus požiūris 
į jas. Pozityvus požiūris reiškia, kad problemą, ligą ar sutrikimą iš pra- 
džių galima suprasti kaip sugebėjimą ir tik vėliau išryškinti psichologi- 
nį konfliktą jos dinamikoje. Konfliktas čia suprantamas kaip įvairių 
sugebėjimų susikirtimas. Pozityviam požiūriui į ligą iliustruoti Pesesh- 
kianas pateikia istoriją apie povą. 


Po kiemą vaikščiojo povas, išskleidęs savo gražią uodegą. Ant šakos tupin- 
tis varnas pareiškė: „Koks bjaurus paukštis! Kaip išdidžiai jis kelia galvą ir 
kaip riečia nosį, tarsi koks sultonas! O kokios kreivos jo kojos! O uodegos 
plunksnos išvis neįmanomų spalvų...“ 

Povas pakėlė galvą ir tarė: „Manau, tu neteisus. Sakai , kad riečiu no- 
sį - iš tiesų tokiu būdu stengiuosi nematyti savo kreivų kojų. Tačiau dėl 
uodegos - dėl jos žmonės kaip tik manimi ir žavisi!“ 

Pozityviu požiūriu, kiekvienas žmogus iš prigimties turi du bazinius 
sugebėjimus - mylėti ir pažinti. Priklausomai nuo fizinių duomenų, 
aplinkos ir laiko, šie sugebėjimai diferencijuojasi ir iš jų išsivysto vadi- 
namieji aktualūs sugebėjimai: pirminiai (mylėti, tikėti, toleruoti, jausti 
laiką, pasitikėti, bendrauti, lytiškai bendrauti ir t. t.) ir antriniai (punk- 
tualumas, uolumas, paklusnumas, tvarkingumas, taupumas, švara, man- 
dagumas ir t. t.). 

Įdomu, kad Vakarų kultūra žmogaus problemų ir jų sprendimo at- 
žvilgiu yra tarsi visiška priešingybė Rytų kultūrai. Skirtumą lemia nevie- 
noda svarba, teikiama įvairiems sugebėjimams. Tas skirtumas dirbant 
su pacientais leidžia taikyti transkultūrinį požiūrį, kuris padeda ne tik 
geriau suprasti pavienio paciento problemas ir ligas, bet ir rasti tinkamą 
gydymo metodą. 

Tuo tikslu Peseshkianas pasiūlė modelį (9 pav.) - rombą, rodantį, 
kaip žmogus paskirsto savo energiją penkiais kanalais: kūno/pojūčių; 
proto/pasiekimų; kontaktų/tradicijos; tikėjimo/fantazijos. 


kūno/pojūčių 


tikėjimo/fantazijos proto/pasiekimų 


kontaktų/tradicijos 





9 pav. Žmogaus energijos paskirstymas. 


Vakarų žmogus perkrauna kūno ir pasiekimo sferas, dėl to atsiranda 
dvejopos problemos: nuo perkrovos nukenčia kūnas (nutukimas, civi- 
lizacijos ligos) ir protas (įkyrios mintys, „darboholizmas“, nuolatinis 
susirūpinimas). O nuo deficito nukenčia kontaktų (vienatvė) ir tikėjimo 
(gyvenimo prasmės praradimas) sritys. 

Rytų žmogus perkrauna kontakty/tradicijos ir tikėjimo/ftantazijos 
sritis. Dėl jų perkrovos vystosi „apsinuodijimas žmonėmis , tradicijos 
diktatas, perdėta priklausomybė nuo giminių nuomonės, religinis fa- 
natizmas. Deficitinė tampa kūniškoji sfera (badavimai, avitaminozės, 
infekcijos, susijusios su imuniteto ir medicininės pagalbos stygiumi) ir 

proto/pasiekimų sfera (menkas išsilavinimas, atsiliekančios technolo- 
gijos, žemesnis pasiekimų lygis). 

Tačiau dėl globalizacijos šie „hipotetiniai žmonės“ linkę semtis pagalbos 
iš priešingo polio: vakariečiai bendrauja psichoterapijos grupėse, medituo- 
ja,domisi Rytais. Rytiečiai sparčiai veja Vakarus technologijų ir išsilavinimo 
srityse, gerina savo fizinę būklę ir vysto sveikatos apsaugos sferą. 

Psichoterapeutas, surašęs dešimt svarbiausių paciento įvykių per 
penkerius metus, gali priskirti juos prie vienos iš šių sferų ir susumavęs 
įvertinti, į kokį kraštutinumą krypsta žmogaus rombas. 

Taip pat jis gali, palygindamas skirtingas kultūras, parodyti pacientui 
jo problemas ne kaip vienareikšmį blogį, o kaip pozityvių sugebėjimų 
išraišką. 


Tarkime: 


baimė - sugebėjimas vengti grėsmingų situacijų; 

vienatvės baimė - išreikštas poreikis bendrauti su kitais žmonėmis; 
impotencija - sugebėjimas vengti konfliktų sekso srityje; 
užsispyrimas - sugebėjimas ištarti „ne“ autoritetams; 

tingėjimas - sugebėjimas atsisakyti aiškiai padidintų pretenzijų; 
anoreksija - solidarumo su visais žemės badaujančiaisiais išraiška. 


Pozityvioje psichoterapijoje labai populiarios įvairios išmintingos isto- 
rijos, aforizmai ir posakiai. Užuot tiesiogiai interpretavęs, psichotera- 
peutas pasakoja Rytų ar kokią nors kitą istoriją. Ji atlieka keleriopą vaid- 
menį: tarsi veidrodis atspindi žmogaus problemą; tampa sprendimo 
modeliu; sušvelnina paciento pasipriešinimą; ilgiau veikia paciento 
sąmonę; perduoda protėvių tradiciją; tampa tarpkultūrine tarpininke; 
padeda pacientui regresuoti į vaikystę; pateikia pacientui priešingai jo 
įsitikinimams skambančią koncepciją. 


Lauke ant vienos kojos stovėjo žmogus. Koja patino ir skaudėjo. Žmogus 
dejavo. Vienas praeivis sustojo, patarė: Tau verta pagalvoti, kodėl atsistojai 
ant vienos kojos“, ir nuėjo. Žmogus pagalvojo, bet skausmas nepraėjo. Kitas 
praeivis tarė: „Nenusimink, greitai nebejausi tokio aštraus skausmo, be to, 
būna blogiau“, ir nuėjo. Žmogui nepalengvėjo. Trečias praeivis išsitraukė 
tepalą ir patepė koją. Skausmas aprimo tik trumpam. O ketvirtas praeivis 
tarė: „Žmogau! Tu juk turi dar vieną koją - atsistok ant abiejų !“ Žmogus 
nuleido kitą koją ir skausmas išnyko. 

Psichologinis konflikto turinys 


Konfliktas PP suprantamas kaip įvairių sugebėjimų susidūrimas soma- 
tinėje, psichologinėje, dvasinėje, tarpasmeninėje, tarpkultūrinėje plot- 
mėje. Pesechkiano nuomone, konkretus žmogus dažniausiai „perdirba“ 
konfliktą ne bet kurioje, o savo pamėgtoje sferoje: kūniškoje („pabėgimas 
į ligą“, somatika ir psichosomatika), pasiekimų („pabėgimas į darbą“); 
kontaktų („pabėgimas į žmones“ ar į vienatvę); tikėjimo („pabėgimas 
į fantazijas“). Taip yra dėl išankstinės nevienodos sferų apkrovos. Šios 
sferos apkrautos neatsitiktinai - jos glaudžiai susijusios su šeimos tradi- 
cija: susitapatindamas su vienu iš vaikystės šeimos narių pacientas pasi- 
renka tradicinį savo giminėje reagavimo būdą. 

Nagrinėdami konkretų sutrikimą PP kūrėjai siūlo aktualaus kon- 
flikto koncepciją. Dažniausiai į jį veda teigiamų ir neigiamų įvykių 
kombinacija, taip pat aibė specifinių konkrečiam pacientui nuolatinių 
mikrotraumų. 

Tai, ką pacientas sugeba padaryti su šiais makro- ir mikropoveikiais, 
priklauso nuo jo santykių sistemos, kurią jis kūrė nuo vaikystės. Šiuose san- 
tykiuose pacientas yra suformavęs keturias bazines koncepcijas (10 pav.): 


+» „Aš“ koncepcija kuriama iš to, kokie buvo tėvų, brolių ir seserų 
santykiai su pacientu; 

+ „Tu“ koncepcija kuriama iš to, kokie buvo tėvų tarpusavio santy- 
kiai; 

+ „Mes“ koncepcija kuriama iš to, kokie buvo šeimos santykiai su 
aplinkiniu pasauliu; 

+» „Promes“ koncepcija kuriama iš to, koks buvo tėvų požiūris į re- 
ligiją ir kokia buvo jų pasaulėžiūra. 


„Aš“ koncepcija 


„Promes“ „Tu“ koncepcija 


„Mes“ koncepcija 





10 pav. Bazinės žmogaus koncepsijos. 

Dažniausiai šios koncepcijos skamba kaip imperatyvai ar kategoriški 
apibendrinimai: „Jei esi kaimietis, turi pranokti visus miestiečius ; „Mes 
su tavo tėčiu jokių problemų neturime“; „Saugokis tų tamsiaveidžių ; 
„Dievas viską mato“ ir t. t. 

Naudodamasis iš vaikystės atsineštomis koncepcijomis, pacientas 
dėsningai interpretuoja didelius bei mažus savo gyvenimo įvykius ir 
pasitelkia aktualius sugebėjimus siekdamas su jais susitvarkyti. Neretai 
paaiškėja, kad siauros ir apibendrintos tėvų koncepcijos leidžia vieną 
ir neleidžia kito elgesio. Pritrūksta tam tikrų aktualių sugebėjimų. Atsi- 
randa emocinė įtampa, kurią žmogus arba išsako (jei labiau išvystytas 
aktualus sugebėjimas būti atviram), arba nuslepia (jei labiau išvystytas 
aktualus sugebėjimas būti mandagiam), arba tiesiog išgyvena konfliktą. 
Konfliktą jis linkęs spręsti pabėgdamas pagal aukščiau nurodytą schemą 
(„į ligą“, „į darbą“, „į žmones“, „į vienatvę“, „į fantaziją“). Šiuolaikinėse 
šeimose partneriai turi skirtingus aktualius sugebėjimus ir skirtingas 
koncepcijas. Todėl dažniausiai konfliktas eksternalizuojasi, taigi atsi- 
randa konfliktuojančių partnerių. 


PRAKTINIS POZITYVIOSIOS PSICHOTERAPIJOS TAIKYMAS 

Pozityviajai psichoterapijai tinka labai platus pacientų ratas: 
+ pacientai, sergantys neurozėmis, asmenybės, psichosomatiniais 
sutrikimais; 
+ problemiškos šeimos ir sutuoktinių poros; 
+ konfliktuojančių socialinių grupių atstovai; 
+ skirtingų tikėjimų, kultūrų, turinčių abipusio supratimo problemų, 
atstovai. 
Pozityvioji psichoterapija yra trumpalaikė. Dažniausia jos trukmė - 
dešimt-dvidešimt valandinių susitikimų, su sąlyga, kad pacientas pa- 
kankamai rimtai atliks namų darbus. 


Darbas susideda iš penkių pakopų: 


+ Stebėjimo ir „nutolimo“ pakopa. Pacientas mokosi žiūrėti į savo 
problemą pozityviai ir tarsi per atstumą. Per pirmus kelis susiti- 
kimus psichoterapeuto padedamas jis aptaria konkretų elgesį pro- 

blemiškose situacijose, o namie labai konkrečiai visa tai užrašo. 
Vėliau terapeutas aptaria šiuos užrašus kartu su pacientu ir užduo- 
da klausimus apie tai, kaip tos pačios problemos, paciento nuo- 
mone, yra ir buvo sprendžiamos jo tėvų šeimoje, kitose šeimose, 
kitose kultūrose. Terapeutas pozityviai pervadija problemą, pasa- 
koja tinkamą istoriją. 

Inventorizacijos pakopa. Per paskesnius arba per tuos pačius pir- 
muosius susitikimus pacientas pasakoja apie pastarųjų penkerių 
metų savo makro- ir mikroįvykius. Terapeutas išsiaiškina, kaip 
problemos veikia jo sveikatą, profesiją, partnerį, požiūrį į ateitį. 
Išsiaiškinama, kokie buvo paciento santykiai su tėvais, kokia buvo 
tėvų gyvenimo filosofija. Pacientas priėmimo metu arba namie 
surašo savo aktualių sugebėjimų sąrašą, kur kiekvieną sugebėjimą 
įvertina balais. Terapeutas išryškina aktualų konfliktą trimis aspek- 
tais: kaip reaguoja pacientas; kokie yra jo reakcijų etalonai (tėvų 
šeimos modeliai); kokie aktualūs paciento sugebėjimai. Terapeutas 
pasakoja kitą istoriją, dažniausiai atspindinčią paciento požiūrį. 
Situacinio pastiprinimo pakopa. Pacientas informuojamas, kad sa- 
vo šeimoje jis dvi - keturias savaites turi ne kritikuoti, o žodžiais 
palaikyti ir netgi stiprinti tą konkretų partnerio elgesį, kuris kėlė 
jam nepasitenkinimą. Tai, žinoma, įmanoma tik tuomet, kai part- 
nerio elgesys buvo reinterpretuotas kaip pozityvių sugebėjimų 
išraiška. Tarkime, pacientė negatyviai vertino vyrą dėl to, kad jis 
skiria mažai dėmesio šeimai. Dabar pacientė skatinama palaikyti 
vyrą reguliariai sakant jam, kad jis šaunuolis, nes įdeda tiek ener- 
gijos į darbą. Taip susikuriamas pasitikėjimo pagrindas, būtinas 
tolesniam partnerių bendravimui. 

Verbalizacijos pakopa. Pacientui rekomenduojama namuose su- 
sitikti su savo partneriu kartą ar du kartus per savaitę ir aptarinėti 
savo problemas, leidžiant kiekvienam išsisakyti. Partneriai turi 
įsiklausyti į kito koncepcijas, išgirsti, kokią reikšmę jos turi kiekvie- 
nam iš jų. Ieškomi galimi sprendimai. Laikomasi atvirumo. 
Gyvenimo tikslų praplėtimo pakopa. Terapeutas klausia paciento, 
kaip šis įsivaizduoja savo gyvenimą be problemų, kokie jo arti- 
mesnės ir tolimesnės ateities gyvenimo tikslai. Atkreipiamas dė- 
mesys į tai, kaip galima harmonizuoti „gyvenimo energijos rombą.. 
Ieškoma, kokia galėtų būti pasveikimo nauda kitiems žmonėms, 

t. y. išaiškinama transcendentinė (pagal logoterapeutą V. Franklį) 
paciento veikla, įprasminanti jo gyvenimą. 


Suomiškas PP variantas - pokalbis apie sprendimą - dažniausiai nėra 
toks struktūruotas, kartais gali užimti net vieną savanorišką viešą tera- 
peuto ir partnerių susitikimą dalyvaujant kitiems žmonėms (studentų 
auditorijai, gydytojams ir t. t.). Terapeutai iš Helsinkio trumpalaikės psi- 
choterapijos instituto T. Achola ir B. Furmannas taiko artimą Pesessh- 
kianui pozityvų problemos pervadijimą, „kelionę į ateitį be problemos, 
„problemos kaip sprendimo“ ir originalias savas idėjas. 

Žinomiausia „Pokalbio apie sprendimą“ technika - „išankstinis dė- 
kingumas“: „Įsivaizduokite, kad mes po kiek laiko susitinkame ir jūs ne- 
beturite savo problemos. Aš klausiu: kas jums padėjo ją išspręsti ? Ponas 
A? Ponia B? Jūs pats?.. Gerai. Sugalvokit, kaip atsidėkosite jiems už tai. 
Puiku. Praktika rodo, kad dėkoti geriau iš anksto. Susitarkime, kad jūs iš 
anksto štai taip padėkosite ponui A, poniai B, sau, o vėliau mes aptarsime 


jūsų pažangą.“ 
PP silpnybės/trūkumai: 


+ Per didelis „narkotizavimas, apsaugantis pacientą nuo skausmin- 
gos patirties, kartais per anksti mažinantis simptomų keliamą 
įtampą. 

+ Ne visi pacientai pereina į„situacinio pastiprinimo“ ir „verbaliza- 
cijos“ stadiją, nes šeimos konfliktai dažnai atlieka slaptą funkciją 
šeimos, kaip sistemos, dinamikoje - matyt, veiksmingesnė būtų 
sisteminė šeimos psichoterapija. 

+» Kaip ir Karlo Rodgerso į klientą orientuotoje terapijoje, didelę 
reikšmę turi terapeuto humoro jausmas, platus požiūris į gyve- 
nimą, filosofiškumas ir tikėjimas (patys tėvas ir sūnus Peseshkia- 
nai išpažįsta bahajų tikėjimą). 


Privalumai : 


+ Perėjimas prie atviro konflikto aptarimo įvyksta po gero „nu- 
skausminimo", o tai sustiprina bendravimo galimybes, pasitikėjimą 
ir abipusį supratimą. 

+ Ugdomas platus, „holografinis“ požiūris į problemas ir sutrikimus. 

+ Per trumpą laiką taikant tiesioginius struktūruotus interviu ir 

klausimynus surenkama daug medžiagos apie paciento gyvenimą 
ir konfliktus. 
+ Labai anksti skatinamas savarankiškas paciento darbas su savimi. 
+ Labai anksti į darbą įtraukiami kiti šeimos nariai, dėl to indivi- 
duali psichoterapija virsta šeimos, sutuoktinių ar netgi savotiška 
grupine terapija (tarkim, suomių metodikoje „viešumo terapija“). 
+ Terapija apima egzistencinį, prasminį aspektą, dėl to ji artima 
Franklio logoterapijai. 


POZITYVIOSIOS PSICHOTERAPIJOS ORGANIZAVIMAS LIETUVOJE 


Sistemingo pozityviosios psichoterapijos mokymo Lietuvoje nėra. Pa- 
vienius seminarus kaip įvairių ciklų ir mokymų dalį veda gyd. O. Lapi- 
nas. Sertifikuotą pozityviosios psichoterapijos kursą galima išeiti Vis- 
badeno pozityviosios psichoterapijos centre. 


379 


RELAKSACIJOS TECHNIKOS 


Dr. Julius Neverauskas 


Relaksacija, arba atsipalaidavimas (lot. relaxatio) — tai valingas arba 
nevalingas organizmo gebėjimas atpalaiduoti raumenis ir pašalinti 
kūno įtampą (fizinis atsipalaidavimas) ir (arba) gebėjimas pašalinti 
psichologinę bei dvasinę įtampą, nusiraminti, patirti ramybės būseną 
(psichinis atsipalaidavimas). Nors galima teigti, kad būti atsipalaida- 
vus - tai nieko nedaryti, nieko nedarymas nėra lengvas uždavinys. 
Natūraliai žmogus jaučia įvairaus stiprumo įtampą, kuri pasireiškia net 
miegant. Gilus atsipalaidavimas (ypač esant sąmoningos būklės) pa- 
prastai pasiekiamas tik atliekant specialias pratybas. 

Ugdytis ir tobulinti atsipalaidavimo įgūdžius būtina siekiant: a) išvengti 
organizmo arba protinės veiklos išsekimo, nes per stipri, užsitęsusi arba 
nuolatinė įtampa griauna mūsų adaptacinius mechanizmus, b) gydyti 
ligas, susijusias su stresu, pavyzdžiui, įtampos sukeltus galvos skausmus, 
arterinę hipertenziją, nemigą, imuninės sistemos nepakankamumą, 
arba norint jų išvengti, c) pašalinti liguistą nerimą bei jo psichologinę 
ir fiziologinę raišką. 

Streso ir liguisto nerimo atsiradimui turi įtakos trys organizmo siste- 
mos: 1) vegetacinė nervų sistema, užtikrinanti vidaus organų nervinę 
reguliaciją, 2) endokrininė (vidaus sekrecijos liaukų) sistema, užtikrinanti 
hormonų pusiausvyrą, 3) skeleto raumenys, kurių įtampa pati savaime 
gali pernelyg gausiai stimuliuoti ir sekinti nervų sistemą, o kartu ir didinti 
minėtų vegetacinės ir endokrininės nervų sistemos dalių hiperaktyvumą. 
Ir priešingai - įrodyta, kad vien tik raumenų atpalaidavimas be didesnių 
psichologinio atsipalaidavimo pastangų turi stiprų teigiamą raminamąjį 
poveikį visam organizmui, įskaitant ir nervų sistemą. 

Yra žinoma, kad nerimas gali pasireikšti vienu arba keliais žemiau iš- 
vardytais aspektais: 1) somatiniu (vyrauja fiziologiniai požymiai), 2) kog- 
nityviniu, arba pažintiniu (vyrauja mąstymo, psichologiniai požymiai), 
3) elgesio (vyrauja elgesio pokyčiai). 

Pagal pagrindinį veikimo mechanizmą atsipalaidavimo technikas 
galima padalyti į dvi dideles grupes. Somatinių (jų pagrindinis instru- 
mentas yra organizmo fiziniai procesai, visų pirma - raumenų funkci- 
jos) technikų grupei priklauso: a) progresyvinė relaksacija (PR) (angl. 
progressive relaxation) (E. Jacobson, 1938, 1964, 1976), b) progresyvinės 
relaksacijos treniruotė (PRT) (angl. progressive relaxation training), t. y. 
Jacobsono technikos modifikacija, pasiūlyta D. Bernsteino ir T. Bor- 
koveco (1973), c) taikomoji relaksacija (angl. applied relaxation) (L.G. 
Ost, 1987), d) kitos technikos - raumenų tempimai, kvėpavimo prati- 
mai, fiziniai pratimai, Aleksanderio technika. Pagrindinės kognityvinės 
(relaksacijai naudojančios psichologinius, pažintinius procesus) tech- 
nikos yra: a) autogeninė treniruotė (AT) (J. Schultz, W. Luthe, 1969), b) 
įvairios meditacijos, c) įvairios vizualizacinės technikos. 

Todėl „specifinio efekto“ teorijos šalininkai (R. Davidson, G.Schwartz) 

teigia, kad geriausių rezultatų mažinant nerimą relaksacijos būdu gali- 
ma gauti parenkant atsipalaidavimo techniką, specifinę vyraujantiems 
nerimo simptomams. Pavyzdžiui, vyraujant somatiniams požymiams, 
tokiems kaip įtampos sukelti galvos skausmai, veiksmingiausios gali 
būti raumenų atpalaidavimo technikos, o stipriausiai pasireiškiant psi- 
chologiniams nerimo ir įtampos simptomams - kognityvinės technikos, 
meditacija. Tai tiesa, tačiau daugelis technikų apima keletą komponentų, 
pavyzdžiui, AT ir net tokia, atrodytų, „gryna“ somatinė technika, kaip 
PRT, turi ir somatinius, ir kognityvinius veikimo mechanizmus. Todėl 
šiuo metu vis populiaresnis holistinis, vientisas modelis, atspindin- 
tis kūno ir psichikos vienovę. Jis remiasi tyrimais patvirtina prielaida, 
kad relaksacija, nesvarbu, kokiu metodu jos siektume, sukelia bendrą 
susijaudinimą ir aktyvumą silpninantį poveikį, apimantį ir fizines, ir psi- 
chines žmogaus reakcijas. Taigi taikydami mums asmeniškai priimtiną 
atsipalaidavimo techniką, visada gausime ne tik specifinį, simptomus 
taikinius mažinantį, bet ir visapusišką teigiamą poveikį, stabilizuojantį 
ir nervų sistemą, ir fiziologines funkcijas. 


PRAKTINIS RELAKSACIJOS TECHNIKŲ TAIKYMAS 


Relaksacija, kaip daugelis psichoterapijos metodų, plačiai taikoma ne 
tik veiksmingai gydant psichikos, psichosomatinius ir nervų sistemos 
sutrikimus. Ji gali labai sėkmingai padėti ir sveikiems žmonėms kaip 
profilaktinė, streso valdymo, darbingumo, produktyvumo ir gyvenimo 
kokybės gerinimo priemonė. Tai, aišku, nėra panacėja, tačiau atsipalai- 
davimo technikų mokėjimas gali padėti žmogui gyventi, išvengti dis- 
komforto, kurį kelia nerimas arba įtampa. Lentelėje pateiktos sritys, ku- 
riose atsipalaidavimo technikų veiksmingumas įrodytas: 

Psichikos sutrikimai 


Psichosomatiniai sutrikimai 


Nervų sistemos ligos 


Sveiki asmenys 

nerimo sutrikimai, panika, baimės, socialinė fobija, piktnaudžiavimas alkoholiu, nerimas, miego 
sutrikimai, depresija 

arterinė hipertenzija, migrena, išeminė širdies liga, dirgliosios žarnos sindromas, išreikšti menopauzės 
simptomai 


įtampos keliami galvos skausmai, lėtinis skausmas, lėtinio nuovargio sindromas 


Streso valdymas, susikaupimo ir mokymosi produktyvumo didinimas, nėštumas, per silpnas pasitikėjimo 
savimi jausmas 





1 lentelė. Atsipalaidavimo technikų indikacijos. 


Atsipalaidavimo technikų ypatumai ir stiprybės bei silpnybės pateikia- 
mos aprašant atskiras metodikas. 


Bendrieji atsipalaidavimo pratybų principai 


Atsipalaidavimo pratyboms paprastai rekomenduojama rami aplinka. 
Nors, norint pasiekti gilią atsipalaidavimo būseną, kartais naudinga gu- 
lima padėtis, savaime maksimaliai atpalaiduojanti raumenis, tai gali būti 
sunkiai techniškai įvykdoma arba nepriimtina kai kuriems žmonėms 
sąlyga. Todėl dažnai siūloma pratybas atlikti sėdint patogiame krėsle, 
atsilošus, pusiau gulomis. 

Pradedant pratybas būtina paaiškinti metodikos esmę, principus, 
tikslus, jos poveikį ir kokio rezultato siekiama. Kiekvienos pratybų sesi- 
jos pabaigoje tikslinga ją aptarti siekiant gauti grįžtamąją informaciją 
apie įgytą patirtį ir iškilusias problemas. Tai leidžia pakoreguoti darbą 
vėlesnių sesijų metu ir pasiekti geresnio rezultato. 

Atsipalaidavimo pratybų, kaip ir kiekvienos mokymosi praktikos, 
metu labai svarbūs namų darbai. Galutinis pratybų tikslas - kuo veiks- 
mingiau panaudoti atsipalaidavimo įgūdžius tolimesniame gyvenime, o 
tai pasiekti galima tik reguliaria praktika. Atliekant namų darbus gau- 
tos patirties aptarimas su terapeutu leidžia daug geriau tobulinti savo 
įgūdžius, išvengti klaidų ir greitai spręsti iškylančias problemas. Na- 
mie siūloma atlikti pratybas po 15-20 minučių du kartus per dieną, po 
pratybų užpildyti specialų savistabos ir savikontrolės dienoraštį. 

Daugumos atsipalaidavimo technikų pagrindus, leidžiančius toliau 
dirbti savarankiškai, galima įsisavinti per 5-7 sesijas. Kai kada keletą 
sesijų pradžioje dirbama individualiai, vėliau pratybos tęsiamos grupėje, 
bendrai aptariant patirtį ir taip plečiant akiratį bei mokantis vienam iš 

kito. Terapeutas turi turėti pakankamai medicinos ir psichoterapijos 
žinių, būti baigęs atitinkamos metodikos mokymo kursą, žinoti jos apri- 
bojimus, nuolat praktikuoti atsipalaidavimo techniką pats ir atlikti regu- 
liarias supervizijas. Dirbant su grupėmis reikalingi papildomi specifiniai 
įgūdžiai ir patirtis. 


Trumpas dažniausiai naudojamų atsipalaidavimo technikų 
aprašymas 


Progresyvinė relaksacija 

Progresyvinės relaksacijos techniką ketvirtajame XX a. dešimtmetyje 
sukūrė ir ištobulino Edmundas Jacobsonas, sukūręs taip pat ir elektro- 
miografijos (EMG) metodą, leidžiantį objektyviai matuoti raumenų 
aktyvumą ir įtampą. Naudodamas naująją metodiką jis nustatė, kad 
mąstymo procesas ir psichologinė įtampa yra glaudžiai susiję su rau- 
menų įtampa, o vaizduotės reginiai, ypač su judesiais, sukelia elektro- 
miografinius raumenų aktyvumo pokyčius. Tyrinėjant toliau buvo 
prieita prie išvados, kad egzistuoja ir priešingas poveikis — vien tik 
raumenų įtampos sumažinimas aiškiai sumažina psichologinę įtampą. 
Kadangi raumenų įtampos laipsnį netreniruoti žmonės paprastai nela- 
bai jaučia, E. Jacobsonas pasiūlė raumenis atpalaiduoti kontrasto princi- 
pu, pradžioje valingai juos sutraukiant. 

Technika. Prieš pradedant pratybas klientas supažindinamas su me- 
todikos esme. Kategoriškai vengiama įtaigos elementų (pavyzdžiui, „jūsų 
rankos tampa sunkios, atsipalaidavusios“). Neaiškinama, kokių galima 
laukti pojūčių, stengiamasi, kad klientas įgautų įgūdžius sąmoningai, 
pats dėdamas pastangas ir suvokdamas, kas vyksta. 

Kiekvienos sesijos metu dirbama tik su viena raumenų grupe ir vienu 
judesiu, todėl klasikinės PR kursas gali trukti daugelį savaičių. Prade- 
dama nuo riešo. Jį prašoma sulenkti ir išlaikyti įtemptus raumenis to- 
kioje padėtyje 1 minutę, po to atpalaiduoti 3 minutėms stebint ir fik- 
suojant savo potyrius. Judesiai kartojami du kartus. Kas trečią sesiją 
rekomenduojama atpalaiduoti tik tą raumenų grupę, su kuria buvo dir- 
bama ankstesnes dvi sesijas, taip įtvirtinant atsipalaidavimo įgūdžius ir 
akcentuojant atsipalaidavimą. 

Pradėjus nuo rankų (riešo tiesimas ir lenkimas, alkūnės tiesimas ir 
lenkimas, visos rankos įtempimas ir atpalaidavimas) per pratybas pa- 

lengva pereinama prie kojų (pėdos tiesimas ir lenkimas, kelio tiesi- 
mas ir lenkimas, klubo tiesimas ir lenkimas), liemens (susilenkimas ir 
išsitiesimas per liemenį, kvėpavimo stebėjimas, pečių atlošimas, nulei- 
dimas ir pakėlimas), kaklo (galvos palenkimas, atlošimas ir judesiai į 
kairę bei dešinę), akių (antakių pakėlimas, suraukimas, akių judesiai 
į viršų, apačią, kairę ir dešinę užsimerkus). Akių ir kalbos raumenų at- 
palaidavimui Jacobsonas skyrė daugiau dėmesio negu galūnių ir lie- 
mens raumenims, kadangi buvo įsitikinęs, kad pirmieji turi tiesioginį 
ryšį su psichika ir mintimis. Jis teigė, kad esant giliai akių raumenų 
relaksacijai mintys praktiškai išnyksta net nesistengiant jas slopinti ar 
atpalaiduoti nervų sistemą. Tokias išvadas padaryti paskatino tyrimai, 
kuriais nustatyta, kad mąstymo vaizdais aktyvumas koreliuoja su ati- 
tinkamo intensyvumo akių judesiais ir veido raumenų įtampa. Jacob- 
sonas jau 1938 m. įrodė, kad akių raumenų atsipalaidavimas gydo nemi- 
gą. Panašiai, Jacobsono nuomone, yra ir su kalbos aparato raumenimis. 
Mąstymas žodžiais sukelia liežuvio ir žandikaulių raumenų aktyvumą, 
todėl šių raumenų maksimalus atpalaidavimas slopina mąstymo žo- 
džiais procesą ir atpalaiduoja nervų sistemą. 

Jacobsono teorines prielaidas ir praktiką patvirtino ir vėlesni tyrimai, 
įrodantys ypač svarbią raumenų atpalaidavimo reikšmę bendram relak- 
sacijos procesui. 


Progresyvinės relaksacijos treniruotė 
Tai Jacobsono technikos modifikacija, padedanti pasiekti gilios relak- 
sacijos būklę per vis trumpesnį laiką ir išmokti pašalinti įtampą stresą 
sukeliančiomis aplinkybėmis (Bernstein D., Borkovec T., 1973). 
Technika. Siūlomos 4 treniruotės pakopos (po 2-4 sesijas). Dirbama 
sėdint, su visomis raumenų grupėmis iš karto. Rezultatui pagreitinti 
naudojama netiesioginė įtaiga („stebėkite, kaip jūsų raumenys vis labiau 
atsipalaiduoja“, „leiskite atsipalaidavimo jausmui visiškai apimti jūsų 
rankas ir kojas“). Pirmoje pakopoje įtempiamos (5-7 sekundes) ir atpa- 
laiduojamos (30-50 sekundžių) 16 raumenų grupių, antroje - 7 grupės 
(dešinė ranka; kairė ranka; veidas ir galva; kaklas ir petys; liemuo; dešinė 
koja; kairė koja), trečioje - 4 grupės (abi rankos; veidas, galva ir kak- 
las; petys ir liemuo; abi kojos). Ketvirtoje pakopoje jau nenaudojamas 
raumenų įtempimo komponentas ir atliekama vadinamoji „relaksacija 
per atmintį“, (angl. relaxation through recall)“, kai klientas mokosi vi- 
siškai pašalinti įtampą, pritaikydamas jau išmoktus raumenų įtampos 

atpažinimo ir atpalaidavimo įgūdžius. Taip pasiekti visišką vienos iš 
keturių didžiųjų raumenų grupių atsipalaidavimą galima labai greitai - 
per 45 ar net 15 sekundžių. 


Taikomoji relaksacija 

Tai L. G. Osto (1987) aprašyta atsipalaidavimo technika, paremta PR 
ir PRT principais, tačiau mokanti ne tik labai greitai atsipalaiduoti, bet 
ir išlaikyti atsipalaidavimo būseną kasdienės veiklos metu ir susidūrus 
su stresais. Tik 8-12 seansų trunkanti metodika turi 6 pagrindines 
sudedamąsias dalis, kurias galima laikyti relaksacijos pratybų pakopo- 
mis, mokomomis viena po kitos: 1) raumenų įtempimo ir atpalaidavimo 
technika (taikant greitesnės PRT metodiką jai skiriami 2 seansai, kurių 
metu išmokoma visiškai atsipalaiduoti per 15-20 minučių), 2) vien tik 
atpalaidavimo (be įtempimo) technika (per 1-2 seansus išmokoma at- 
sipalaiduoti per 5-7 minutes), 3) sąlyginio reflekso relaksacijos (angl. 
cue-controlled or conditioned relaxation) technika, pagal kurią dviejų 
seansų metu išmokoma per 2-3 min. atsipalaiduoti sąlyginio reflekso 
būdu, kaip trigerį vartojant žodį „ramu“ (angl. „relax“), 4) diferencinė 
relaksacija (per 2 seansus išmokoma per 60-90 sekundžių atsipalaiduoti 
kartu užsiimant kasdiene veikla; mokomasi atpalaiduoti tik tuos rau- 
menis, kurie nedalyvauja veiksme, pavyzdžiui, atsipalaiduoti rašant arba 
skambinant telefonu), 5) greita relaksacija (išmokoma atsipalaiduoti per 
20-30 sekundžių, kaip ženklą panaudojant aplinkoje esančius daiktus, 
dirgiklius ar paties asmens veiksmus, pavyzdžiui, automatiškai kaskart 
nant skambinti, sutikus tam tikrą žmogų ir t. t.), 6) taikomoji treniruotė 
(angl. application training), kurios metu išmokoma refleksiškai, iškart at- 
sipalaiduoti susidūrus su stresinėmis situacijomis, priimant atsirandantį 
stresą tik kaip gerą progą pasitreniruoti ir stiprinti savo atsipalaidavimo 
įgūdžius. 

PR, PRT ir taikomosios relaksacijos veiksmingumas. Progresyvinės 
relaksacijos efektyvumas buvo įrodytas gydant nerimo sutrikimus, ar- 
terinę hipertenziją, įtampos galvos skausmus. Taip pat buvo patvirtintas 
taikomosios relaksacijos poveikio ilgalaikiškumas (tyrimų metu trun- 
kantis ne mažiau nei 5-19 mėnesių) gydant ne tik nerimo sutrikimus 
bei galvos skausmus, bet net ir tinitą bei epilepsiją. Aprašytos metodikos 
ir jų modifikacijos naudojamos klinikinėje ir psichoterapinėje prakti- 
koje visame pasaulyje, taip pat ir Lietuvoje. 

Trūkumai. Nors pati metodika atrodo labai saugi, ji turi keletą pri- 
pažintų trūkumų: 1) atsipalaidavimas neatstoja vaistų gydant psichikos 
ir somatinėmis ligomis sergančius ligonius - tai tik pagalbinė priemonė 
atsipalaidavimo įgūdžiams įgyti, 2) ji netinka psichozės atvejais, nes 
gali sustiprinti haliucinacijas ar kliedesius, 3) PR gali sukelti arterinio 
kraujospūdžio pokyčius (padidėjimą įsitempiant ir sumažėjimą atsi- 
palaiduojant), todėl vengdamas silpnumo klientas turi po pratybų at- 
sistoti lėtai, 4) raumenų įtempimo pratimai nepatartini po miokardo 
infarkto ir nėštumo metu, 5) kaip ir daugeliu atsipalaidavimo pratybų 
atvejų, gali atsirasti nerimas arba susierzinimas, sukelti pastangų atsi- 
palaiduoti. 


Autogeninė treniruotė 

Tai J.Shultzo sukurta ir W. Luthe išpopuliarinta relaksacijos techni- 
ka, besiremianti savitaiga, kurios pagrindinis veikimo mechanizmas, 
manoma, yra panirimas į lengvo transo būseną, kartojant atitinkamas 
frazes ir sutelkiant dėmesį į savo potyrius (pratybų pradžioje į sunkumo 
ir šilumos jausmus). Šis ypatingas transas, dar vadinamas „autogeni- 
niu“, turi dvi svarbias dalis, kaip teigiama, skatinančias natūralų svei- 
kimo procesą: 1) kognityvinį (dėmesio sutelkimas tik į norimą objektą) 
ir 2) fiziologinį (šilumos jausmas, kurį sukelia kraujotakos gerėjimas 
mažėjant vegetacinės nervų sistemos simpatinės dalies aktyvumui). 

Technika. Mokantis AT reikia laikytis šių svarbių taisyklių: 1) praty- 
bos atliekamos iki minimumo sumažinus išorinius dirgiklius, visiškai 
ramioje aplinkoje, prieblandoje; 2) naudojama tik pasyvi koncentracija, 
vengiant bet kokių pastangų ir rezultato siekimo, šalutinės mintys ig- 
noruojamos, su jomis nekovojama, atsirandantys vaizdiniai vertinami 
kaip naudingas pratybų produktas; 3) atliekami atsipalaidavimą ir fi- 
ziologinius pojūčius sukeliančių frazių kartojimo pratimai šešiomis 
pagrindinėmis temomis: a) rankų ir kojų sunkumo jausmas, b) rankų ir 
kojų šilumos jausmas, c) ramus širdies plakimas, d) ramus kvėpavimas, 
e) šilumos jausmas saulės rezginio vietoje, f) kaktos vėsumo jausmas; 
4) asmuo visą dėmesį sutelkia tik į kūno dalį, kuriai skirta kartojama 
frazė. 

Galūnių sunkumo ir šilumos saulės rezginyje, taip pat vėsos kaktoje 
jausmo atsiradimą galima bandyti palengvinti įsivaizduojant atitinka- 
mus vaizdinius (švinines galūnes, saulės kaitrą, vėsaus oro srovę ir t. t.). 
Frazės sakomos pirmuoju asmeniu lėtu, raminamu, įtaigiu tembru. Te- 

rapeuto pasakytą frazę klientas lėtai mintyse arba balsu pakartoja tris 
kartus pačiam sakymui skirdamas ne mažiau nei 30 sekundžių ir po to 
kiekvieną kartą dėmesiui į pojūčius sutelkti skirdamas ne mažiau nei 40 
sekundžių. Kiekvieną pratimą sudaro ne mažiau nei 6 atitinkamų frazių 
kartojimas (pavyzdžiui, „aš ramus, mano ranka sunki, mano ranka sun- 
ki, aš ramus, mano ranka sunki, mano ranka sunki“). Visas pratimas 
seanso metu kartojamas 3 kartus. Atsiradus gebėjimui panirti į transo 
būseną, paprastai pradedamas specialių frazių, skirtų specifinėms prob- 
lemoms spręsti, kartojimas, pavyzdžiui, „aš pasitikiu savimi“, „aš galiu 
kontroliuoti savo valgymą, „aš nerūkysiu“, ir t. t. 

Nors AT autoriai Schultzas ir Luthe pratyboms skirdavo 6 mėnesius, 
šiuo metu rezultatai pasiekiami po keliolikos sesijų, atliktų kelių savaičių 
laikotarpiu. 

AT veiksmingumas. Įrodytas AT veiksmingumas gydant nerimo 
sutrikimus, nemigą, lengvą ir vidutinio sunkumo depresiją, psichoso- 
matinius sutrikimus (įtampos galvos skausmus, arterinę hipertenziją, 
Reino ligą, lėtinius skausmus). Taip pat AT pasirodė veiksminga ir 
smarkiai mažinanti analgetinių vaistų poreikį esant skausmams, tu- 
rintiems aiškią organinę priežastį (nugaros skausmai, gimdymas, net 
vėžio sukeltas skausmas). Kai kuriems žmonėms, dažniausiai tiems, ku- 
riems yra nerimo sutrikimų, AT pasirodė priimtinesnė ir veiksmingesnė 
už PR arba PRT (tikriausiai dėl to, kad AT reikalauja mažiau aktyvios 
dėmesio koncentracijos ir pastangų nei PR). 

Trūkumai. AT netinka psichoze sergantiems pacientams, nes vizua- 
lizacija gali sukelti ar sustiprinti haliucinacijas ir kliedesius. Taip pat 
būtina vengti sukelti klientui hipnozės būseną, nes hipnozė - tai kitas 
psichoterapijos metodas, reikalaujantis specialaus pasirengimo. 


Meditacija 

Terminas „meditacija“ apibūdina vienu metu ir specifinę ypatingos 
vidinės ramybės būseną, ir metodą, leidžiantį patekti į tokią būseną. 
Įvairios meditacijos rūšys įeina ir į religines sistemas, tokias kaip in- 
duizmas, taoizmas, budizmas, ir į tiesiogiai nereligines, tačiau artimas 
religinėms, labai specifines praktikas, tokias kaip zen ir joga. Meditacija 
leidžia pasiekti ypatingą atsipalaidavimo būseną, kai žmogus yra kar- 
tu maksimaliai atsipalaidavęs ir kartu budrus, sutelkęs visą dėmesį tik 
į pasirinktą objektą. Nors medituojantis asmuo nėra mieguistas, nėra 
transo būklės ir nepraranda kontrolės, jo sąmonės būklė pakinta. Medi- 

tacijos metu vyrauja pasyvi koncentracija, neatliekama jokios tikslingos 
veiklos, visi išoriniai dirgikliai ir mintys tarsi „praleidžiami pro šalį, ne- 
analizuojami, nėra jokio vertinimo, kritiškumo ir pastangų. Protas kartu 
visiškai apsivalo, asociacijos ir mintys, susijusios su praeitimi arba atei- 
timi, išnyksta, priartėjama prie savasties vidaus ir esmės. 

Technika. Įvairios meditacijos rūšys grindžiamos skirtingomis techni- 
komis, aprašytomis daugybėje knygų, tačiau pagrindiniai principai yra 
panašūs: 1) medituojantis asmuo sėdi tiesiai ant kėdės arba lotoso poza 
ant žemės; 2) mintyse lėtai „peržiūrimas“ visas kūnas ir atpalaiduojami 
visi raumenys; 3) dėmesys pasyviai telkiamas tik į pasirinktą objektą 
ir dabartinę situaciją, visiškai nekreipiant dėmesio į atsirandančius 
dirgiklius, mintis arba vaizdinius, jų nefiksuojant, neanalizuojant ir su 
jais nekovojant, leidžiant jiems „praslysti pro šalį; 4) po 15-20 min. 
vėl grįžtama į pradinę būklę atveriant akis ir pradedant judinti kūną. 
Praktikuojama 2 kartus per dieną po 15-20 min. Objektas, į kurį kon- 
centruojamas dėmesys, gali būti: a) paties asmens kvėpavimas, b) vizuali- 
niai objektai (apskritimas, žvakė, specialūs rytietiški piešiniai, tokie kaip 
mandala arba yantra), c) kūno dalys (tarpuakis, pakaušis, nykštys), man- 
tros (reikšmingi žodžiai arba frazės, pavyzdžiui, sanskrito žodis „Ou... 
mmm“, reprezentuojantis pirminį garsą, taip pat žodžiai „ramu“, „gera“, 
frazės „aš ramus“, aš „laimingas“ ir t. t.). 

Meditacijos veiksmingumas. Įrodyta (taip pat instrumentiniu būdu), 
kad meditacija sukelia gilią atsipalaidavimo būseną ir smegenų veiklos 
pakitimus. Be to, meditacija tyrimų metu sėkmingiau negu edukaciniai 
metodai sumažino arterinį kraujospūdį hipertenzija sergantiems pa- 
cientams. Tačiau dėl metodo specifiškumo Lietuvoje meditaciją prak- 
tikuoja dažniausiai entuziastai, medicinos įstaigose plačiau ji nėra tai- 
koma. 

Trūkumai. Meditacijos negalima taikyti psichoze sergantiems pa- 
cientams. Taip pat kartais ji gali sukelti derealizacijos ar depersonaliza- 
cijos būsenas sveikiems asmenims, todėl pradžioje reikėtų pradėti nuo 
trumpų, tik iki 5 min. trunkančių pratybų, pamažu jas ilginant iki 15- 
20 min. du kartus per dieną. Sunkumų mokantis meditacijos gali kilti 
asmenims, praktikavusiems psichoanalitinę psichoterapiją. Jiems gali 
būti sudėtinga ignoruoti ateinančias į galvą mintis, nes psichoterapija 
juos išmokė priimti šias mintis kaip analizės objektą. 

TRUMPA RELAKSACINIŲ TECHNIKŲ RAIDOS LIETUVOJE APŽVALGA 


Lietuvoje vienas iš pirmųjų dvasinės, psichinės ir fizinės sveikatos 
klausimus nagrinėjo, holistinį požiūrį į sveikatą propagavo ir kai ku- 
rias atsipalaidavimo rekomendacijas pateikė Vydūnas (Vilhelmas Sto- 
rosta) (1868-1953). Bene populiariausi šios srities jo spausdinti dar- 
bai yra: „Sąmonė: (sąmoningumas ir nesąmoningumas): žvilgsniai į 
gyvenimo esmę“; „Sveikata, jaunumas, grožė“; „Gimdymo slėpiniai“; 
„Pasikalbėjimai apie sveikatą“. 

Bene pirmasis praktiškai aktyviai dirbęs šioje srityje ir gavęs visuo- 
tinį pripažinimą buvo sveikos gyvensenos, fizinio ir psichologinio 
lavinimosi propaguotojas bei mokytojas Karolis Dineika (1898-1980). 
Jis pirmasis išsamiai aprašė ir, dirbdamas su ligoniais bei sveikais žmo- 
nėmis, taikė įvairias atsipalaidavimo ir įtaigos bei savitaigos technikas. 
Jau būdamas garbaus amžiaus parengė išsamias psichofizinės treniruotės 
metodines rekomendacijas, kurias vėliau papildė ir apibendrino garsiose 
savo knygose „Kvėpavimas, judėjimas, sveikata“ (1966) ir „Psichofizinės 
treniruotės pagrindai“ (1977), „Judėjimas, kvėpavimas, psichofizinė 
treniruotė“ (1981, 1984). K. Dineika savo veikloje propagavo organizmo 
vientisumo principą, stengėsi visokeriopai išnaudoti galingas energe- 
tines žmogaus psichikos galimybes sveikatai atnaujinti ir stiprinti. 

Dideli atsipalaidavimo technikų taikymo ligoms gydyti ir sveika- 
tai stiprinti entuziastai, praktikai ir propaguotojai yra gyd. Algimantas 
Kačergis, žinomas šios srities specialistas Lietuvoje, dirbantis Druski- 
ninkuose ir per daugelį metų išmokęs atsipalaidavimo daugybę kurorto 
paslaugomis besinaudojančių žmonių, ir dr. Vytautas Meška, kurorto- 
logas, fizioterapeutas, išradėjas, streso valdymo populiarintojas ir keleto 
populiarių šios srities knygų autorius. 

Šiuo metu atskiras atsipalaidavimo technikas (dažniausiai eklektiš- 
ką, paties terapeuto metodiką, turinčią PR ir AT elementų) naudoja kai 
kurie profesionalai psichikos sveikatos centruose, reabilitacijos ir svei- 
katos stiprinimo įstaigose. Oficialių mokymo kursų nėra, nors su atsi- 
palaidavimo technika supažindinama universitetų organizuojamuose 
psichoterapeutų rengimo kursuose ir kai kuriuose profesinio tobulini- 
mosi kursuose (pavyzdžiui, mokant hipnozės). Kai kurie terapeutai yra 

atskirų technikų išmokę užsienyje pagal kognityviosios ir elgesio terapi- 
jos programas arba specialiuose kursuose. 

Struktūriškiau relaksacinių technikų (progresinės ir taikomosios 
relaksacijos) galima išmokti kognityviosios ir elgesio terapijos mokymo 
kursuose, kuriuos šiuo metu planuoja Lietuvos kognityviosios ir elgesio 
terapijos draugija. 

KRIZŽIŲ INTERVENCIJA 


Dr. Kristina Ona Polukordienė 


TRUMPA KRIZIŲ INTERVENCIJOS RAIDOS LIETUVOJE APŽVALGA 


Lietuvoje krizių intervencija, kaip atskira, psichoterapinės sistemos 
bruožus įgyjanti psichoterapijos ir psichologinės paramos sritis, pradė- 
jo formuotis apie 1980 metus. Krizių intervencijos vystymo pradžią Lie- 
tuvoje sąlygojo psichologinės pagalbos telefonų steigimas ir telefoninės 
pagalbos plėtra. Pirmasis Lietuvoje anoniminės psichologinės pagalbos 
telefonas, kuriuo teikė pagalbą psichikos sveikatos specialistai, pradė- 
jo veikti 1980 m. Respublikinėje Vilniaus psichiatrijos ligoninėje (da- 
bartinis pavadinimas - Vilniaus psichikos sveikatos centras). Pirmoji 
Lietuvos savanoriškos psichologinės pagalbos telefonu tarnyba „Jauni- 
mo linija“ - 1991 m. Lietuvos mastu psichologinė pagalba telefonu ta- 
po reikšmingesnė suvienijus visas Lietuvoje veikusias psichologinės 
pagalbos telefonu tarnybas ir 1996 m. įkūrus Lietuvos telefoninių psi- 

chologinės pagalbos tarnybų asociaciją (LTPPTA). Kita reikšminga ten- 
dencija - kelių psichologinės pagalbos telefonų darbas vienu numeriu. 
Šiuo metu sėkmingai vienu „Jaunimo linijos“ ir vienu „Vaikų linijos“ 
telefono numeriu dirba Vilniaus, Kauno ir Klaipėdos savanoriai, visai 
neseniai darbą „Vilties linija“ vienu numeriu pradėjo Klaipėdos ir Telšių 
specialistai ir savanoriai. 

Svarbus nevalstybinių organizacijų vaidmuo aptariamoje srityje - jos 
pirmosios Lietuvoje pradėjo kurti krizių įveikimo tarnybas: Vilniuje — 
Jaunimo psichologinės paramos centras, Klaipėdoje - Dvasinės pagal- 
bos jaunimui centras, Klaipėdos socialinės ir psichologinės pagalbos 
centras, Telšiuose - Vaikų ir jaunimo centras, Kaune - Jaunimo sveika- 
tos centras. 

Reikšmingą indėlį į krizių ir savižudybių prevenciją įnešė Lietu- 
vos suicidologijos asociacija, Vilniaus universiteto savižudybių tyrimo 
grupė, vadovaujama prof. Danutės Gailienės. 

Svarbus Lietuvos krizių intervencijos istorijos įvykis - Valstybinės 
savižudybių prevencijos strategijos sukūrimas. Ši valstybinė strategija 
ir atitinkama programa Lietuvoje buvo patvirtinta 2003-2005 metams. 
Deja, dėl finansavimo stokos ji nedavė galimų rezultatų. 

Visą parą dirbančių specializuotų krizių įveikimo centrų, atitinkan- 
čių krizių intervencijos centrų pasaulinius pavyzdinius standartus, 
Lietuvoje nėra iki šiol. Tenkinamasi arba pavienėmis iniciatyvomis, 
įgyvendinamomis terminuotų projektų pavidalu, arba krizių cent- 
rais, įsteigtais prie tam tikro profilio ligoninių ir dirbančias šių įstaigų 
sudėtyje. Sektini pavyzdžiai - vaikų krizių centras Vilniaus universiteti- 
niame Vaiko raidos centre, Krizių centras, veikiantis Vilniaus psichikos 
sveikatos centre. 


TEORINĖS KRIZIŲ INTERVENCIJOS IDĖJOS 

Kiekviena reikšmingesnė psichoterapijos mokykla savo teorijoje skiria 
dėmesio krizių intervencijai. 

Psichologinės krizės terminą į psichologiją ir psichiatriją įvedė Erichas 
Lindemannas (1944) ir Gerardas Caplanas (1964). Apibendrinus dau- 
gumos autorių pateikiamus psichologinės krizės apibūdinimus (Lin- 

demann E., 1944; Caplan G., 1964; Plužek Z., 1991 ir kt.), psichologinė 
krizė apibrėžtina kaip sveiko žmogaus reakcija į sunkią ir reikšmingą 
jam emociškai gyvenimo situaciją, kuri reikalauja naujų adaptacijos ir 
įveikimo būdų, nes turimų nebepakanka. Ištikus krizei, žmogų apima 
didelio psichinio diskomforto būsena, kuriai būdingi tokie jausmai 
kaip neviltis, bejėgiškumas, baimė, įtampa, nerimas, prislėgta nuotaika 
ir pan. 


Krize galime vadinti bet kurio žmogaus reakciją, atsirandančią dėl kri- 
zinės situacijos ir sukeliančią krizinius išgyvenimus, kurių pats žmogus 
negali įveikti. Termino „krizė“ diagnostinėse kategorijose praktiškai nėra. 
Psichiatrijoje kriziniams ar panašiems išgyvenimams apibūdinti yra su- 
kurta daug terminų ir diagnozių (adaptacijos sutrikimai, ūmi reakcija į 
stresą, potrauminio streso sutrikimas ir t. t.). Tačiau krizių intervencijos 
principai, taikoma krizių psichoterapija esant visoms šioms būsenoms, 
kurias vienija kriziniai jausmai, dažniausiai yra panašūs. 

Krizinio išgyvenimo erdvėje galime traktuoti psichologinės traumos 
išgyvenimą - tai ypač sunkus krizinis išgyvenimas, kurio pasekmės 
dažnai sukelia ilgalaikius sveikatos sutrikimus. Vienas iš pagrindinių 
psichologinės traumos požymių: išgyventa didelė grėsmė gyvybei. Šis 
terminas dažniausiai vartojamas ir tarptautinėse ligų klasifikacijose kaip 
sąvoka arba diagnozė sunkiausiems kriziniams išgyvenimams ir po jų 
atsirandantiems sutrikimams apibūdinti. 


Egzistencinė psichoterapija. Krizės sąvoka labai artima egzistencinei 
psichoterapijai. Egzistencinės psichologijos požiūriu, krizės ir gyveni- 
mas neatsiejami, krizė suprantama kaip išgyvenamas skausmas ir nau- 
jų galimybių atradimas. Tai, kas pozityvu, pasiekiama per negatyvų iš- 
gyvenimą. Krizinis išgyvenimas sudaro galimybę atviriau išgyventi būtį. 
Žinomas JAV psichoterapeutas I. Yalomas išskiria 4 pamatines žmogaus 
egzistencijos nuostatas, kurios labiausiai kinta krizinių išgyvenimų me- 
tu: mirtį, laisvę, vienatvę, prasmę. Pagal I. Yalomą, krizė - tai galimybė gi- 
liau išgyventi šiuos keturis egzistencialus. Krizės ištiktas žmogus yra jaut- 
resnis, atviresnis pagrindiniams egzistenciniams klausimams. Kriziniai 
išgyvenimai artina prie gyvenimo baigtinumo suvokimo. Krizė - tai ir 
galimybė „paimti gyvenimą į savo rankas“. Pagrindiniai krizių interven- 
cijos aspektai egzistencinėje psichoterapijoje: dirbti su krizės sąlygotais 

jausmais; atgaminti tai, kas paslėpta trauminiuose išgyvenimuose; re- 
konstruoti gyvenimo prasmę. 


Krizė kaip katarsinis išgyvenimas. Ši samprata artima geštalto psicho- 
logijai. Jos pagrindinis akcentas - išreikšti krizinį išgyvenimą. Šiame 
procese labai svarbų vaidmenį atlieka verksmo, arba išsiverkimo, 
veiksnys. Jei krizinis išgyvenimas lieka be raiškos, išveikos - krizę išgy- 
venantis žmogus gali fiksuotis ties tuo išgyvenimu, kuris stabdys tolesnį 
asmenybinį augimą, raidą. 


Psichodinaminė samprata remiasi psichoanalitiniu aiškinimu. Krizinis 
išgyvenimas siejamas su vaikystėje išgyventomis traumomis. Tai, kaip 
žmogus reaguoja krizinio išgyvenimo metu, lemia jo reagavimo būdai, 
susiformavę ankstyvoje vaikystėje. 


Kognityvinė samprata. Krizinis išgyvenimas - tai žmogaus reakcija 
į traumuojantį įvykį. Krizinį išgyvenimą charakterizuoja sutrikusios 
mąstymo reakcijos, emocijų „paralyžius“, sumažėjusi elgesio kontrolė. 
Daug dėmesio skiriama paties traumuojančio įvykio perdirbimui, krizių 
prevencijai, intervencijai. 


PRAKTINIS KRIZIŲ INTERVENCIJOS TAIKYMAS 

Krizių intervencija - svarbi krizių teorijos ir praktinio taikymo sfera, 
šiai veiklai reikalingas psichoterapinis pasirengimas, psichiatrijos žinios, 
specialūs įgūdžiai. Bet kadangi krizių intervencijoje ypač svarbus ir 
žmogiškojo palaikymo veiksnys, jos tarnybose dažnai dirba ir specia- 
lius parengimo kursus baigę krizių įveikimo savanoriai. Dažniausiai jie 
dirba psichologinės pagalbos telefonais. 


Krizių intervencija - tai skubi psichoterapinė pagalba arba psichologinė 
parama, teikiama krizinių išgyvenimų metu. 


Kriziniai išgyvenimai - tai krizinių įvykių sukelti aštrūs, skausmingi, 
sunkūs žmonių jausmai - nerimas, baimė, psichologinis skausmas, pyk- 
tis, liūdesys, neviltis, kaltė ir pan. Krizinių išgyvenimų metu dažniausiai 
pasireiškia šių jausmų sumaištis ir krizę išgyvenančio žmogaus sutri- 
kimas. 

Psichologinė trauma - ypač stiprus krizinis išgyvenimas dėl pavojaus, 
susijusio su grėsme gyvybei (savo ar artimo asmens). Krizinis įvykis 
taip pat laikomas traumuojančiu, kai žmogus pajunta, kad nuo jo ne- 
bepriklauso to įvykio pasekmės. Psichologinių traumų atvejais krizinė 
intervencija yra ypač reikalinga. 


Kriziniai įvykiai - gamtos katastrofos, techninės ir transporto avarijos, 
karo veiksmų ir teroro aktų padariniai, kriminaliniai nusikaltimai, 
gaisrai, netikėtos artimų žmonių mirtys, ypač - savižudybės; fizinė, 
seksualinė ar psichologinė prievarta, kūno dalių praradimas, žinia apie 
sunkią ir nepagydomą ligą ir kiti panašūs, sunkius išgyvenimus suke- 
liantys įvykiai. 

Savižudybės ir bandymai žudytis - praktiškai visuomet kriziniai įvy- 
kiai, todėl neatskiriama krizių intervencijos dalis yra susijusi ir su pa- 
galba ketinantiems žudytis arba bandžiusiems žudytis asmenims, ir su 
parama nusižudžiusiųjų artimiesiems. Pastaroji parama dažnai vadi- 
nama postvencija. 

Kriziniai išgyvenimai visuomet labai glaudžiai susiję su netektimis. 
Netektys - kai žmogus praranda tai, kas jam labai svarbu ir brangu: kai 
miršta artimieji, kai per skyrybas suyra šeima, kai netenkama darbo ar 
turto, kai prarandamas orumas ir garbė. Žmogus gali netekti tėvynės, 
gimtinės. Visas netektis lydi gedėjimas - tam tikras laiko tarpas, kurio 
žmogui reikia netekčiai priimti, ją išgyventi ir su ja susitaikyti. Įprasta 
gedėti mirus artimiesiems. Įvairiose kultūrose šiems išgyvenimams 
skiriamas laikas - iki vienų metų. Tačiau tam tikras gedėjimo laikas ir 
gedėjimo stadijos yra būdingi visoms, susijusioms ne tik su mirtimi, ne- 
tektims. 


Krizių įveikimo komanda - profesionalių psichikos sveikatos specia- 
listų (psichiatrų, psichologų, psichoterapeutų, socialinių darbuotojų), 
savanorių krizių įveikimo darbuotojų, kitų pirminės grandies specia- 
listų (policijos pareigūnų, ugniagesių, dvasininkų, pedagogų, bendro- 
sios praktikos, greitosios medicinos pagalbos gydytojų ir pan.) grupė, 
kuri organizuoja ir teikia reikiamą pagalbą krizes išgyvenantiems 
žmonėms. 

Krizių intervencija dažniausiai vyksta teikiant pagalbą krizių įveiki- 
mo centruose ar panašias funkcijas atliekančiose įstaigose, ligoninėse, 
krizinių įvykių vietose, psichologinės pagalbos telefonais. 

Psichologinės krizės trukmė: krizinis išgyvenimas trunka iki 2 mėne- 
sių. Jei maždaug per šį laiką nepraeina sunkūs psichologinę. krizę ly- 
dintys jausmai ir išgyvenimai, žmogui nepavyksta pasiekti įprastos kas- 
dienio gyvenimo kokybės, ši būsena jau nebevadinama krizine. Tuomet 
nustatomi ar diagnozuojami galimi tokiais atvejais sutrikimai. Krizių 
intervencija taikoma prasidėjus kriziniam išgyvenimui. Tai aktyvios 
pagalbos fazė. Ji gali trukti kelis susitikimus, pavyzdžiui, 3-5, tačiau 
dažniau literatūroje minima vidutiniškai 10 sesijų krizinių išgyvenimų 
terapija. 

Galima diskutuoti, ar traumos rekonstrukciją (trauminių išgyveni- 
mų prisiminimą ir išgyvenimą dar kartą) galėtume priskirti krizių in- 
tervencijos sričiai. Krizių intervencija - tai krizių terapijos taikymas tuo 
metu, kai vyksta krizė ir žmogus išgyvena krizinius jausmus. O trau- 
mos rekonstrukcija gali pažadinti krizinius jausmus, patirtus ir prieš 
daugelį metų. Tačiau šie praeities jausmai atgyja ir išgyvenami tuo metu, 
kai vyksta terapija, t. y. vėl išgyvenami kriziniai jausmai, į kuriuos ir 
nukreipta intervencija. Tokia intervencija į krizinius jausmus reikalauja 
tvirtų psichoterapinių įgūdžių ir patirties. 

Krizių intervencijos metu, kaip ir kitais psichoterapijos, konsultavi- 
mo ar psichologinės paramos atvejais, būtina laikytis profesinės etikos 
taisyklių. 


Psichoterapinis darbas krizių atvejais 


Psichoterapinis darbas su krizės sąlygotais jausmais: padėti klientui kri- 
zinius jausmus išgyventi ir išreikšti, integruoti krizinį įvykį ir su juo 
susijusias netektis, pasikeitimus į turimą gyvenimo patirtį. Kriziniai 
išgyvenimai yra labai slegiantys ir sunkūs, todėl svarbu padėti klientui 
ištverti jų laikinumą ir juos normalizuoti - t. y. padėti suvokti, kad tam 
tikri išgyvenimai, pojūčiai, mintys, elgsenos ypatumai yra normalūs 
krizinių būsenų palydovai. 


Atrasti, atgaminti paslėptas, nesuvokiamas trauminių išgyvenimų dalis ir 
integruoti jas į Žmogaus išgyvenimų ir patirties visumą. 


Rekonstruoti gyvenimo prasmę. Gyvenimo prasmės jausmas visuomet 
kinta krizinių išgyvenimų metu. Kriziniai įvykiai dažniausiai pažeidžia 

šį jausmą ir krizę išgyvenančiam žmogui labai svarbu padėti atgauti 
tikėjimą naujos pokrizinės realybės prasmingumu. 


Krizes išgyvenantys žmonės yra labai sutrikę ir neretai krizinio išgy- 
venimo metu jiems sunku ar net nėra jėgų ieškoti pagalbos. Krizių 
specialistas Geraldas Caplanas yra pasakęs: „Žmonės, patekę į krizę, 
dažnai pamiršta, kas jie yra...“ Todėl priimta, kad krizinė intervencija 
yra siūloma - nelaukiama, kol krizes išgyvenantys žmonės patys ims jos 
ieškoti; krizių intervencijos specialistai siekia būti lengvai prieinami ir 
paprastai surandami. Krizių intervencijos paslaugos klientams papras- 
tai teikiamos nemokamai. 


Krizinė intervencija pagal pobūdį artimesnė trumpalaikei psichotera- 
pijai, tačiau turi esminių skirtumų, palyginti su bendrais trumpalaikės 
psichoterapijos ypatumais. Šie krizių intervencijos skirtumai sietini su: 


+ psichoterapeuto pozicija, kuri krizių intervencijų veikloje yra ak- 
tyvesnė, emocingesnė, palaikanti; 

+ krizių intervencijos trukme - terminuota, trunka ne ilgiau kaip 2 
mėnesius; 

+ kai kuriais psichoterapijos turinio ir proceso ypatumais: vyrauja 
psichoterapijos principas čia ir dabar, neatliekamos psichote- 
rapinės interpretacijos, neanalizuojami perkėlimo procesai, ne- 
sprendžiamos asmenybinės problemos. 


Krizių intervencija taikoma neatidėliotinai - visoms krizėms būdinga 
tai, kad pagalba reikalinga tuo metu, kai kažkas atsitinka. 

Surenkama krizinio įvykio ir išgyvenimo istorija. Ji reikalinga tam, 
kad būtų žinomi šie faktai: kas sąlygojo krizę? Kokios buvo ikikrizinės 
aplinkybės: kada ir kur konkrečiai pradėjo vystytis krizinis išgyvenimas 
(kurį mėnesį, kurią dieną)? Tačiau daugiausiai kreipiamas dėmesys į 
tai, kas atsitiko dabar. Praeitis šiuo atveju svarbi tiek, kiek leidžia geriau 
suprasti dabartį - t. y., kiek praeities įvykiai galėjo turėti įtakos dabarti- 
niam kriziniam kliento išgyvenimui. 

Įvertinami krizinio išgyvenimo intensyvumas, fazė, rizikos veiksniai, 
galimybės gauti artimųjų ar draugų pagalbą. Išsiaiškinama, ką klientas 
mėgina ar mėgino daryti. Įvertinama, ką klientas gali daryti. 

Sudaromas krizinės intervencijos planas: nustatomi labai aiškiai su- 
formuluoti ir trumpalaikiai krizių intervencijos tikslai. Terapijos plane 

turi būti aiškiai apibrėžta krizių terapijos pabaiga. Susitikimai su klientu 
skiriami orientuojantis į kliento poreikius — ryt, poryt ir pan. Tinka- 
ma nuostata - dažnesni, bet trumpesni susitikimai. Tačiau susitikimų 
trukmė gali būti nustatoma ir pagal realią kliento būseną ir jo poreikį 
išgyventi krizę kartu su psichoterapeutu ar krizių įveikimo darbuotoju. 
Todėl labai griežtų krizių intervencijos sesijos limitų (kaip trumpalai- 
kėje psichoterapijoje - 50-60 min.) nėra. Tačiau dera atsižvelgti ir į tai, 
kad krizinis klientas dažniausiai esti išsekintas savo išgyvenimų, todėl 
krizinė intervencija neturėtų tapti dar vienu jo sekinimo veiksniu. Ri- 
bos ir krizinio darbuotojo gebėjimas nuoširdžiai emociškai palaikyti ir 
būti kartu su klientu terapijos metu. 

Numatoma, kas įsitrauks į pagalbą krizinio išgyvenimo metu - kokie 
reikalingi profesionalūs specialistai (pvz., gydytojas, teisininkas, socia- 
linis darbuotojas ar pan.), kiek gali padėti artimieji ir draugai. 

Pasirenkama siaura intervencijos sfera. Krizinės intervencijos me- 
tu nesiimama veikti visas problemiškas kliento gyvenimo sferas, o iš- 
skiriama tik svarbiausia ir aktualiausia problema (pvz., savižudybės, ne- 
tekties išgyvenimo ar pan.), t. y. problema, tiesiogiai susijusi su kriziniu 
išgyvenimu. Asmenybės vystymosi ir nesusijusios su kriziniu išgyveni- 
mu kliento asmenybės ir bendravimo problemos krizinės intervencijos 
metu nesprendžiamos. 


Informavimas. Klientui suteikiama visa būtina informacija, galinti su- 
mažinti jo nerimą, kylantį dėl krizinės situacijos ir jos pasekmių ne- 
žinojimo. 

Santūrus psichofarmakologijos vaidmuo (jei nėra anksčiau, iki krizės, 
skirtas būtinasis gydymas). Jei gydytojai mano, kad pacientui laikinai 
reikalingi psichotropiniai vaistai, jų reikėtų skirti siekiant palengvinti 
sunkią paciento būseną krizinio išgyvenimo metu, bet ne tokiais kiekiais, 
kad užslopintų paciento nerimą. Nerekomenduojama vaistais keisti pa- 
ciento būseną iki emocinio bukumo ir abejingumo. Tokiu atveju klientas 
netenka galimybės išgyventi krizę, t. y. išgyventi visus neišvengiamus ir 
realius jausmus, kurie jam kyla krizės laikotarpiu (pvz., dvasinį skaus- 
mą, liūdesį, kančią, gedėjimą dėl netekties). Visiškai nuslopintas neri- 
mas atima klientui galimybę įveikti krizę, nes krizės įveikimas reika- 
lauja tam tikro aktyvumo, kurį ir skatina išgyvenamas nerimas. 

Krizių intervencijos technikos 


Krizių intervencija, kontaktas su krizes išgyvenančiais žmonėmis — 
emociškai labai intensyvus procesas. Teikiantiems paramą specialistams 
tai - išbandymas, ar jie sugeba nuoširdžiai ir profesionaliai, artimai ir per 
daug nesusitapatindami su klientais, kantriai ir patys „neperdegdami“ 
teikti paramą žmonėms, išgyvenantiems krizę. Pagrindinė teikiančio 
pagalbą specialisto užduotis - sugebėti išbūti su klientu šio krizės metu, 
išbūti taip, kad klientas įveiktų krizę, o specialistas neprarastų savo pro- 
fesinio ir asmeninio tapatumo ribų. 


bejėgiškumas ir t. t.), tarp jų ir savižudiški kliento jausmai ir ketinimai, 
emociškai priimami be išankstinio nusistatymo, vertinimo, neigimo, be 
ankstyvos konfrontacijos. Klientas skatinamas išreikšti (išpasakoti) kuo 
daugiau jį slegiančių jausmų - tai palengvina jo būseną. 


Krizės išgyvenimas kartu su klientu. Kad ir kaip būtų sunku, reikia su- 
daryti galimybę klientui išgyventi savo krizę: skausmą, netektį, jausmų 
sumaištį, pyktį. Išgyventi čia ir dabar, kartu su specialistu. 


Tinkamai atliekama krizių intervencija, terapinis ryšys mažina krizinio 
išgyvenimo intensyvumą, leidžia išgyventi (o ne užslopinti) krizinius 
jausmus, taigi padeda įveikti krizę. Toks ryšys mažina ir savižudybės 
riziką. 

Krizių intervencijos metodai taikomi individualiai ir grupėse. In- 
dividualiai krizių intervencija taikoma, kai krizę išgyvena tik vienas 
žmogus. Grupėse krizių intervencijos metodai taikomi dažniau tuomet, 
kai tą pačią krizę vienu metu išgyvena grupė Žmonių - įvykus masi- 
nei katastrofai, grupei žmonių dalyvavus gelbėjimo veiksmuose po dra- 
matiškų įvykių, nusižudžius kolektyvo nariui ir pan. 


Kiti krizių intervencijos metodai: 


+ Aktyvus klausymas. 
+ Psichologinės apklausos metodai (angl. debriefing). 
+ Traumos rekonstrukcija. 


Aktyvų klausymą galėtume pavadinti ir menu išklausyti. Tai reiškia, kad 
tas, kuris išklauso kitą, ne tik klauso, bet ir girdi, o tas, kuris kalba, ne 
tik pasakoja, bet ir jaučiasi girdimas, priimamas ir suprastas. Atliekant 

krizių intervenciją, aktyvus klausymas dažniausiai taikomas konsul- 
tuojant psichologinės pagalbos telefonu. Kliento išsikalbėjimas daro 
teigiamą, terapinį poveikį jo sveikatai. Poreikis išsikalbėti - tai vienas iš 
pamatinių Žmogaus poreikių. 


Psichologinės apklausos metodų tikslai: atlikti prevenciją (siekiant už- 
kirsti kelią krizės išsivystymui ir chronizacijai, sveikatos ir adaptacijos 
sutrikimams); suteikti reikiamą informaciją, galinčią sumažinti krizę 
išgyvenančių žmonių nerimą; padėti išreikšti ir normalizuoti patirtus 
krizinėje situacijoje ir aktualius dabar išgyvenimus; nustatyti labiausiai 
pažeistus individus, kuriuos veikia didesnė rizikos veiksnių grupė ir ku- 
riems reikalinga specializuota pagalba. Dalyviai - apklausa atliekama 
nukentėjusiųjų dėl krizinių situacijų grupėse. Laikas - pagalba organi- 
zuojama kuo anksčiau - krizinės situacijos ir išgyvenimų pradžioje. Ap- 
klausa turėtų vykti praėjus 24-72 val. (2-3 paroms) po krizinio įvykio. 
Apklausos trukmė - iki 3 val. Struktūra - pakankamai aiški ir griežta: 
yra nuoseklios apklausos fazės, tam tikra tvarka užduodami standartiniai 
klausimai. Psichologinės apklausos grupės dydis: nuo 3 iki 40 dalyvių. 
Kai kurie tyrinėtojai linkę abejoti psichologinės apklausos metodų 
veiksmingumu. Tačiau šias abejones dažniausiai sukelia objektyvūs sun- 
kumai įvertinti psichologinės apklausos metodų veiksmingumą, o kar- 
tais ir profesionalumo stoka taikant šiuos metodus. Didžioji dauguma 
krizių įveikimo specialistų pasisako už psichologinės apklausos metodų 


taikymą. 

Krizių intervencijos paslaugos, jų pasiūla, apmokėjimo ypatumai, dar- 
bo organizavimas, mokymas Lietuvoje dar nėra pakankamai apibrėžti. 
Viena nekelia abejonių - krizių intervencijos paslaugų paklausa. Tą 
liudija neatsakytų skambučių psichologinės pagalbos telefonais skai- 
čius: AB „TEO LT“ duomenimis, 2005 m. į savanoriškos psichologinės 
pagalbos telefonu tarnybas „Jaunimo linija“ (8 800 28888) ir „Vaikų 
linija“ (8 800 11111) buvo bandyta prisiskambinti beveik 6 milijonus 
kartų, tačiau šių tarnybų savanoriai galėjo atsiliepti tik į 223 tūkst. 


PSICHOTERAPIJA. Knyga profesionalams ir smalsiesiems 


skambučių. Apie 209 skambučių psichologinės pagalbos telefonais yra 
kriziniai arba susiję su išgyvenimais, kurie artimi kriziniams. 

Stipri Lietuvos krizių įveikimo veiklos sritis - savanorių krizių įvei- 
kimo darbuotojų rengimas. Savanorių atrankos, mokymo ir palaikymo 
sistema buvo sukurta Jaunimo psichologinės paramos centre - įstaigo- 
je, kuri iki šiol organizuoja pirmojo savanoriško psichologinės pagalbos 
telefono „Jaunimo linija“ veiklą ir kurios pagrindinė veikla - vaikų ir 
jaunimo savižudybių prevencija ir krizių įveikimas. 

Lietuvos telefoninių psichologinės pagalbos tarnybų asociacija 
(LTPPTA) - įtakingas ir veiklus profesinis Lietuvos krizių įveikimo 
organizacijų susivienijimas, kurio vienas iš tikslų - plėsti krizių inter- 
vencijos paslaugų prieinamumą krizes išgyvenantiems žmonėms, taip 
pat ir numatant ne tik konsultavimą psichologinės pagalbos telefonais, 
bet ir organizuojant krizių intervenciją betarpiškų individualių ir 
grupinių konsultacijų metu. Reikšmingesni LTPPTA pasiekimai - ne- 
mokami klientų skambučiai į visus pagrindinius psichologinės pagal- 
bos telefonus Lietuvoje iš visų telefonų numerių (fiksuotų ir mobiliųjų), 
kelių tarnybų susivienijimas dirbti vienu numeriu - „Jaunimo linijos“ 
ir „Vaikų linijos“ numeriais dirba Vilniaus, Kauno ir Klaipėdos sava- 
noriai, „Vilties linijos“ numeriu dirba Telšių ir Klaipėdos savanoriai ir 
specialistai. 

Valstybės organizuojamoje krizių intervencijos srityje daugiausiai 
nuveikta švietimo sistemoje. Mokyklų psichologinių-pedagoginių tar- 
nybų specialistai dalyvauja taikant krizių intervenciją įvykus savižudy- 
bei mokykloje. Vis daugiau dėmesio krizių intervencijai skiriama vidaus 
reikalų, karo medicinos tarnybose. Išties, policijos pareigūnai, kariai, 
greitosios medicinos pagalbos gydytojai, ugniagesiai - tai specialistai, 
kurie dažnai gelbėja žmones, patekusius į krizines situacijas. Tačiau dar 
per mažai kreipiama dėmesio į tai, kad gelbėjimo darbai yra susiję su 
labai didele emocine įtampa ir atsakomybe, todėl emocinės paramos šių 
specialybių darbuotojams organizavimas - taip pat labai svarbi ir aktuali 
krizių intervencijos kryptis Lietuvoje artimiausiu metu. 

Krizių intervencijos kursai dėstomi ir organizuojami Vilniaus uni- 
versitete, daugumoje Lietuvos podiplominių psichoterapijos studijų 
institucijų. Krizių įveikimo, savižudybių prevencijos mokymo seminarus 
nuolatos organizuoja Jaunimo psichologinės paramos centras Vilniuje. 

Krizių intervencija - viena perspektyvesnių, sparčiai besivystančių 
praktinės psichoterapijos taikymo ir mokymo sričių Lietuvoje. 

